
EPISTOLA DEDICATORI A. 


Reverendissimo Domino et Patri Venerabili Hen- 
rico Dei gratia Ecclesiae Anglicanae et Scoticae in 
continenti constitutae Episcopo : Joannes A. Giles 
ejusdem Ecclesiae humilis Presbyter, salutem et cano¬ 
nicam obedientiam! 

Paternitatem tuam credo non latere, quantum la¬ 
boris, quem dum Parisiis sub episcopatu tuo morabar, 
in operibus Patrum communis nostrae Ecclesiae eden¬ 
dis jugiter impendi, solatium fuerit, tuam domum 
frequentare, ibi, quod mihi nullae Atticae noctes aequi- 
parare potuissent, disciplinam antiquam, quam die 
tota in libris abditam quaerebam, ex tuo ore, quasi ex 
vivo fonte percipere. 

Nec enim tu, pater, ignorabas, quod fere lotus scit 
Christianus orbis, in regno Anglorum, quod in om¬ 
nibus aliis rebus antiquitatem amat et omni nisu 
colit, res quae ad Ecclesiam antiquam pertinent adeo 

jam trecentis annis sordere, ut si quis peregrinus ad 
hunc mundum veniret, nos Ecclesiam ante saeculum 
sextum decimum habuisse jure negaret. Tu, pater, 
coeptis meis inter primos favebas : tu in terra aliena, 
quod satis in se incommodi habet, animum et vires 
mihi suppeditabas, quibus hanc laboris mei portio¬ 
nem, opera scilicet Beati Lanfranci, ad finem perduxi. 
Cui igitur hoc opus inscriberem, nisi paternitati tuae, 
sub cujus pastorali cura inceptum et ad beatum finem 
perductum est? Id quidem ne in malam partem invi¬ 
dia detorqueat, his quae ante dixi satis cautum puto : 
unice contentus, si liber meus tuum nomen prae se 
ferens, apud posteros, si modo ad posteros perventu¬ 
rus sit, grati animi erga benevolentiam qua in sinum 
familiae tuae me admisisti, monumentum extiterit. 


Dalum Parisiis, vn kal. junii, A. D. 1844. 

PREF ACE. 


The works of Lanfranc, first Archbishop of 
Canterbury since the conquest, arc now, alter the 
lapse of eight hundred years, published for the 
first time in iliis counlry. Yet Lanfranc, no less 
celebrated as a slatesman than as a prelatc, was 
the grealest man of the age in which he lived. He 
filled at the court of William the conqueror the 
same place which Becket occupied in the reign of 
Henry 11, Wolsey at the court of Henry Vlll, and 
Laud at a later period. 

He did not however owe his reputation princi- 
pally to his writings; for they are not numerous: 
but this will not explain or atone for the neglect 
which he has undeservedly experiencedfor his 
letters are perhaps the most important, as they 
certainly are the most aulhentic documents of the 

^The unmerited inattention, which the English 
have hitherto paid to the writings of Lanfranc, 
has not however extended to other countries, or 
the folio edition of his works by D’Achery [Paris, 
46481, is one of the most accurate works of this 
class ever published. But the lapse of a hundred 
and forly years has brought to light other records 

which enable us loaugmcnl (hecolleclion publislied 
by D’Achery and lo give a more complclc edilion 
tban the former. In the first volume are coniained 
sixty seven letters of Lanfranc and two or three of 
his contemporaries. Of these seven are now first 
published from different manuscripts. A fler the 
lellers, comes a short oralion delivered by Lan¬ 
franc in the controversy respecting the primacy 
which formerly existed belween the churchcs of 
Canterbury and York. It is here givcn from the 
text of D’Achery who extracted it from Wiliiam 
of Malmesbury. 

Third in order are the slatutcs of Lanfranc 
which give us a curious insiglil into theregulations 
of monasteries oftbe rute ofSaint benedici. The 
work is singularly accurate in the edilion of D’Ac- 
liery, andthecollation of a very old MS. in ihe public 
library of Gambridge lias led lo the correclion ofa 
fewpassages: in someof which the ingenuily of the 
preceding edilion had led lo ihe true emendation 
by conjecture. 

These are all the works of Lanfranc which are of 
anhisloricalnalure: his other treatiseswillbe found 
in ihe next volume. 

But in order thal nothing might here be want- 
ing to render this edition complete and perfeci, 
the whole of ihe valuable documents forming the 
Appendix of the last edition has becn here re* 
tained. 

The principal of Ihesc is the Ghronicon Bec- 
cense, which will ke of much valuclo illustrate the 
historyofLanfranc and of the age in which he lived: 
then follow the lives of the first six abbols of Bec by 
Gilbert and Milo Crispin,logether withanolher work 
connected with their Family. Besides these, all the 
short charters and other documenls, relating lo 
the life and lellers of Lanfranc and formerly pu- 
blished with his works, ha ve been relained in ihis 
volume. 

It may not be irrclevant in ihis place to inform 
the reader that a separate work will hereafter ap- 
pear, to illustrate the proper names of persons and 
places contained, not only in the writings of Lan« 
franc, but also of all the early Ecclesiastical wri- 
ters of England whose works are now being pu- 
blished in ihis series. 

This plan will render it unnecessary lo augment 
these editions by noles lo an unreasonable extent, 
which would unavoidably be the' case, where the 
same subjectsenler intoall the volumesand would 
necessarily require lo be noliced in every separate 
work. 

MEMOIR OF THE LIFE 


OF ' 

ARCHBISHOP LANFRANC. 


To have been the minister, the preceptor, or the friend 
of great and distinguished monarchs has in ali ages been 
sufficient to entitle a man to a place in history. If then 
there were no other reason why the name of Lanfranc 
should be revered by posterity, his connection with the first 
warrior ofhisday, the victorious William of Normandy, 
would commend him to ournotice. 

But the times in which Lanfranc lived were eminently 
calculated to dravv forthhis shining qualities; and, though 
he had acquired early reputation on the continent where 
he was born, he was removed to another sphere of action, 
where greater fame awaited him, because his talents were 
the more conspicuous from the intellectual darkness which 
surrounded him in the land to which he was transplanted. 
Thus will a painter often add effect to the most beautiful 
masterpiece of his art, and bring out the centre of his pic¬ 
ture, by giving a more subdued tone to those objects which 
are only secondary in the composition. 

Lanfranc was advancerl in years when he was summo- 
ned by the conqueror to take charge of the metropolitan 
see of Canterbury. He was born probably atPavia about 
theyear ofourLord 1005, and at an early age distinguish^ 
ed himsclf by his love of learning. It was not unusual 

in those times for eager scholars to make the tour of ali 
the principal universities that were within their reach; and 
Lanfranc did not omit this customary mode of extending 
his Academic knowledge. But when he finally abandoned 
the law to which he was brought up, for the sake of pur- 
suing his studies, it is not necessary to suppose that any 
dishonest or undue ambition was among his motives. To 
pursue those objects for which Providence has given a na- 
tural bias must always be considered a laudable emula- 
tion, and such a desire never fails to shew itself, however 
education and external bias may have combined to res- 
train the native impulse. It is certain by the resuit that 
Lanfranc’s talents lay not in the study of the law, or were 
more successfully developped in the more congenial pur- 
suits of literature and religion. 

At the small town of Avranches, Lanfranc first acquired 
celebrity asateacher, when William was Duke of Nor- 
mandy; but no sooner had he succ^eded in drawing thither 
a multitude of scholars than the teacher unaccountably and 
suddenly withdrew to the small monastic establishment 
which Herluin was at that time establishing at Bec. Here 
he passed three years in retirement after which he be- 
came prior of the monastery and resumed his dutiesasapu- 
blic instructor. It is said that on his way he was surprised 
by robbers and bound to a tree, and that he was delivered 
the next moming by some travellers who were guided to 
the spot by the agency of Heaven, in answer to the 
prayers and vows of the prisoner. But these and other 
legends may be read at length in the life of the Saint by 
Crispin, which will be found in the Appendix to this volume 
among the other rccords of the monastery of Bec. 

It is more important to know inwhat in anner Lanfranc 
emerged from the comparatively obscure station in which 
his early life was passed, and it is to be regretted that 
the account of this which has reached us should be so 
unsatisfactory. We are told by William of Malmesbury 
thatHerfast, chaplain of the Duke of Normandy, came with 
others tohis seminary and that Lanfranc offered him a spel- 
ling-book. At thisHerfast was Gflended and informed his 
master the Duke of the insuit. The teacher was sentenced 
to deprivation and banishment, and repairing to the Duke’s 
residence on a lame and ill-conditioned horse, raised the 
mirth of the court by his apparent wit and excited the cu- 
riosity of Duke William. This incident of which we have 
probably a very inaccurate and certainly an insufficient 
account, is said to have paved the way to his future great- 
ness. It was not long before he had an opportunity of ren- 
dering himself useful to the Duke by effecting a reconcilia- 
tion between him and the court of Rome. The Pope had 
excommunicatedDuke William forhaving married his cou- 
sin Matilda of Flanders. This breach was now by Lan- 
francsmediation healed up, and it would appear that the 
same circumstance first introduced him to the notice of the 
Papal See. His journey to Rome took place in the year 
1050, but sixteen years were elapsed before he was promo- 
ted to any higher office. At last, in the year 1066 Duke 
William appointed him Abbot of Saint-Stephen’s monas- 
tery which he had just founded at Caen. In this situation 
he did not continue long; for h ; s patron, now king of 
England, summoned him in the year 1070 to the respon- 
sible duties of the See of Canterbury, vacant by the depo- 
sition or resignation of Archbishop Stigand. 

Elevated to this high rank, he seems to ha ve conducted 
himself without reproach, and though in his controversy 
with Berengarius he had indulged in expressions of a vi- 
rulent and intemperate nature, we must ascribe this ra- 
ther to the unrestrained style of writing which generally pre- 
vailed than to any peculiar bittemess of character. This 
controversy, as we leam from one of hisletters[Ep.v.], took 
place whilst Lanfranc was stili abbot of Saint-Stephen s. 

This able prelate ruled the English Church nineteen years; 
from 1070 to 1089, and during the first half of this period 
the fierce and determined character of the conqueror dis- 
played itself only in the vigor with which he govemed his 
subjects of many nations. But after a few years, the 
intemal commotions began among the different classes of 
his subjects, which have left odium upon the name of the 
first William for the relentless cruelty with which he vin- 
dicated his sovereignty. 

The brilliant career of Lanfranc, who commencedalmost 
as a mere adventurer, would hardly lead us to infer that 
he was the meek and modest man that his letters shew him 
tohavebeen. Someof theseindeedprovethathe well knew 
how to launch the thunders of the Church when it was neces- 
sary to punish crime, but they all, without exception leave an 
impression on thereaders mind that modesty and gentleness 
were the prevailing features in the character of the writer. 
A specimen of his manner of writing, in which this trait 
developes itself in full force is fumished by the following 
letter which he addressed to Pope Alexander, not long ap- 
parently after his elevation to the See of Canterbury : 

To the Supreme Shepherd of Christ's Holy Church Pope 

Alexander , Lanfranc an unworthy Prelate , health 

and canonical obedience ! 

I know no one to whom I can with greater propriety 
reveal my troubles, Holy Father, than you, who were 
the first cause of them. For when the Norman Prince 
drew me forth from the society at Bec, where I had assu- 
med the religious habit, to set me over the monastery of 
Caen, and I found even the office of goveming a few monks 
too much for me, I cannot comprehend by what dispen- 
sation of the Almighty you have compelled me to become 
a watchman over so many people. The above-named 
Prince , after he became king of England, tried every 
means to make me undertake the task, but he labored to 
no purpose, until your legates, Hermenfrid, Bishop of 
Sion (Epis. Sedunensis), and Hubert, Cardinal of the Holy 
Roman Church, came into Normandy and assembling the 
Bishops, Abbots and Nobles of that country, commanded 
me, in their presence and by virtue of the authority of the 
Apostolic See, to undertake the charge of the Church of 
Canterbury. In reply to this I in vain pleaded my imbe* 
cility and unworthiness, my ignorance ol a foreign tongue, 
and the barbarism of the nations which I was thus compel¬ 
led to visit. Not to multiply words, I at length gave my 
consent : I came and took upon myself the task; and the 
troubles and wearisomeness, the discomforts of every kind 
that my mind is exposed to, the annoyance and suffering 
that different persons cause me, the losses, the acts of 
harshness, avarice and meanness, and the risks which sur- 
round our Holy Church, have so overwhelmed me, that I 

am weary of my life and grieve that I have iived to see 
such times. Bad enough indeed is the present state of 
things, but the consideration of them leads one to augnr 
no better for the future. 

But, not to detain your Highness from other and more 
weighty matters, I adjure you in God’s name, and as you 
value your own soul, as it was indisputably your authority 
which charged me with these duties, that your authority 
should now release me from them, and allow me to retum 
to the monastic life which I love above every other: do 
not, I pray, despise a petition so just and holy, and so 
necessary to my well being. 

For you must remember, and indeed can never forget 
hjw hospitably and liberally I entertained in that monastery 
your relations and others who came with lettersfrom Rome. 
I received them and educated them both in sacred and se- 
cular learning as well as I was able to teach or they to leam: 
and many other things I might mention in which I have 
served you or your predecessors, as the time or circum- 
stances would allow. 

And I am conscious that I do not say this by way of 
boast or reproach, nor to obtain undue favor at your 
hands. The object for which I write is simply to shew a 
good and valid reason why, by Christ’s grace, I should ob¬ 
tain that which I am seeking at your hands. 

If however you should look to the welfare of others and 
think proper to refuse me my request, it is greatly to be 
feared that you may fall into a crime in what you think 
will be so acceptable to God, and God forbid that this ca- 
lamity ever should befal you. For I have met with no spi- 
ritual success in these parts either directly or indirectly; 

or if any, it is so slight that it cannot be weighed against 
my diseomforts. But enough of this for the present, 
When however I was at Rome, and by God’s grace 
was allowed to look upon your face and to enjoy your con- 
versation, you asked me to visit you at Christmas in the 
ensuing year, and stop three or four months with you at 
your owncharge, God however is my witness, and ali his 
Holy Angels, that I could not do this without great de- 
rangement to my affairs and personal inconvenience. For 
this these are many different reasons, too long to be de- 
tailed in a short letter : but if the Powers above grant me 
health and life, and other circumstances permit, I long to 
visit the Holy Apostles and yourself and the Holy Roman 
Church. To this end I entreat your prayers to the Divine 
grace that he may grant a long life to my Lord the king 
of England, and peace from ali his enemies. May his 
heart be influenced by love to God and his Holy Church, 
Whilst he lives, we enjoy tranquillity, such as it is, but 
after his death, neither peace nor any other species of 
good seems likely to attend us. 

DIYI LANFRANCI 

OPERA QUJE EXTANT. 


D. LANFRANCI EPISTOLARUM LIBER. 

1. LANFRANCO BERENGARIUS. 

Fratri Lanfranco Berengarius. — Pervenit ad me , 
frater Lanfrance , quiddam auditum ab Ingelcanno Carno - 
tensi, in quo dissimulare non debui admonere dilectionem 
tuam. Id autem est, displicere tibi imo haereticas habuisse 
sententias Joannis Scoti de sacramento altaris, in quibus 
dissentit a suscepto tuo Paschasio. Hac ergo in re si ita 
est, frater, indignum fecisti ingenio , quod tibi Deus non 
aspernabile contulit , praeproperam ferendo sententiam. 
Nondum enim adeo sategisti in scriptura divina, nec multum 
contulisti cum tuis diligentioribus; et nunc ergo , frater, 
quantumlibet rudis in illa scriptura, vellem tantum audire 
4e eo , si opportunum mihi fieret, adhibitis quibus velles 
vel judicibus congruis, vel auditoribus. Quod quamdiu non 
fit, non aspernanter aspicias quod dico. Si haereticum 
habes Joannem, cujus sententias de Eucharistia probamus, 
habendus tibi est haereticus Ambrosius , Hieronymus, 
Augustinus , ut de caeteris taceatur. 

VOL. I. £ 


Digitized by XjOOQle 




18 


D. LANFRANCI 


2. RICHARDO BERENGARIUS. 

Dilecto fratri RichardoBerengarius salutem ac sospitateni. 
— Quia facile vobis factum esse cum rege loqui non nescio, 
vellem , si videretur et vobis, verbum illi aliquod pro me 
faceretis: si forte humanitatis, liberalitatis dignitatisque 
regiae, atque christianitatis reputatione aliqua munificentia 
compensaret damnum quod mihi clerico ecclesiae suae injus¬ 
tissime ac regia majestate indignissime tantum intulit. Quod 
si facit, ab immodica culpa se modica expensa non modi¬ 
cum exsolvit. Si autem non facit, me tamen presto nihil¬ 
ominus habet in eo uno servire regiae majestati, ut satis¬ 
faciam secundum scripturas illi et quibus velit injustissime 
damnatum Scotum Joannem, injustissime nihilominus asser¬ 
tum Paschasium, in concilio Vincellensi perverse etiam re- 

» 

si ita res acta est quomodo ad me pervenit sententia de 
Eucharistia, quam in scriptura habet gloriosae memoriae 
Eulbertis episcopi calix argenteus , quam quidem ipsius 
episcopi putant fuisse sententiam; sed est beati Augustini: 
Vae autem prophetis qui prophetant de corde suo, qui 
dicunt: Haec dicit Dominus , quum Dominus non sit 
locutus. Propter Ascellinum dico , qui beati Augustini 
verba ad gravitatem sui erroris detorquere non timuit, 
sicut quidam compatriota illius, qui apud Pictavum inter 
discutientes eamdem beati Augustini sententiam, hanc 
conjecturam non est confusus inferre. Propheta dicit tran¬ 
sitorium sacramentum, quod per fauces transiret in ventrem. 
Quo autem hoc minus fidelitatis meae servitium refu¬ 
giat : noverit quae scribit Joannes S cotus monitu illum 
scripsisse precarioque Caroli Magni, antecessoris sui, 
qui quantum circa res gerendas perstrenuus , tantum 
circa religionem devotus, ne ineruditorum carnaliumque 
illius temporis praevaleret ineptia, erudito vero Joanni 
illi imposuit colligere de scripturis quae ineptiam illam 
converterent. Unde ferat oportet defuncto patrocinium 

contra calumnias nunc viventium, ne, si malunt exhi¬ 
bere indignum successione , et sede illius magnifici an¬ 
tecessoris sui etiam circa negotium intelligendarum scrip¬ 
turarum sollicitus ab erudito vivo viro, non ad tenebrandum 
veritatis lumen tale exegit obsequium. Sacramentum qui¬ 
dem transitorium est: virtus vero quae per ipsum operatur, 
et gratia quae insinuatur, aeterna. Participatio sacramenti 
multorum est, paucorum communio caritatis. Qui Deum 
pure diligit, bene ad sacramentum accedit. Mandatum 
novum caritas: testamentum novum promissio regni coelo¬ 
rum pignus haereditatis, id est, sacramentum communionis. 

3. ALEXANDRO LANFRANCUS. 

Summo sanctae Ecclesiae pastori Alexandro Papae Lan- 
francus indignus antistes canonicam obedientiam. — Nes¬ 
cio cui aptius calamitates meas explicem, quam tibi, Pa¬ 
ter , qui ipsarum mihi calamitatum causa existis : nam 
cum de Beccensi congregatione, in qua habitum religionis 
assumpsi, a principe Normanorum Willelmo abstractus, 
Cadomensi praeessem coenobio, imparque existerem pauco¬ 
rum regimini monachorum, incertum habeo, quo judicio 
omnipotentis Dei factus sum, te cogente, speculator multo¬ 
rum, numeroque carentium populorum. Quod cum praefatus 
Princeps jam rex Anglorum factus, multis, variisque mo¬ 
dis laboraret efficere, cassatis tamen laboribus suis a me 
nullo modo potuit impetrare, quoadusque legati tui Her- 
menfredus, videlicet Sedunensis Episcopus, atque Hu- 
bertus sanctae Romanae Ecclesiae cardinalis in Normaniam 
venerunt, episcopos, abbates, ejusdemque patriae nobiles 
convenire fecerunt : atque in eorum praesentia, ut Cantua- 
riensem Ecclesiam regendam susciperem , ex apostolicae 
sedis auctoritate praeceperunt : adversus hoc imbecillitas 
mearum virium, morumque indignitas prolata in medium 
nihil profuit, excusatio incognitae linguae, gentiumque bar¬ 
bararum, nullum apud eos locum invenire praevaluit. Quid 

s. 

plura ? assensum praebui, veni, suscepi, in quo tot moles¬ 
tias , tot taedia, tantumque ab omni.fere bono defectum 
mentis quotidie sustineo, tot aliorum in diversis personis 
perturbationes, tribulationes, damna, obdurationes, cupi¬ 
ditates, spurcitias, tantumque sanctae Ecclesiae casum in¬ 
cessanter audio, video, sentio, ut taedeat me vitae meae, do- 
leamque plurimum me usque ad haec tempora pervenisse. 
Mala siquidem sunt, quae in praesenti cernuntur, multo vero 
deteriora ex istorum consideratione in futuro conjiciuntur. 

Et ne diu celsitudinem vestram multis, magnisque nego¬ 
tiis occupatam prolixae orationis ambitu protraham, rogo, 
quatenus propter Deum, et animam vestram, sicut vestra, 
cui contradici fas non fuit, me auctoritate alligastis, sic 
quoque alligatum, abrupto per eamdem auctoritatem hujus 
necessitatis vinculo , absolvatis , vitamque ccenobialem, 
quam prae omnibus rebus diligo, repetendi licentiam conce¬ 
datis : nec in hujus rei sperni petitione debeo, quam tam 
pie, tam necessarie, tam justis ex causis concedi mihi a vo¬ 
bis deposco. 

Meminisse siquidem debetis, nec tradi oblivioni oportet, 
quam benigne vestros consanguineos , aliosque a Roma 
scripta deferentes , in praefatis adhuc coenobiis constitutus 
saepe recepi, quam studiose eos pro captu meo, ingeniique 
ipsorum, tam in sacris, quam in saecularibus litteris erudivi, 
ut taceam multa alia, in quibus vobis, vestrisque anteces¬ 
soribus, pro rerum, ac temporum qualitate, nonnunquam 
servivi. Nec hoc jactando, aut improperando, teste conscien¬ 
tia, dico; nec favorem gratiae vestrae, quasi prolatis obe- 
dientiae meae obsequiis, solito majorem captare requiro : 
hoc tantum studeo, harumque litterarum is solummodo fi¬ 
nis est, ut congruam rationem, justamque causam possim 
ostendere, qua id quod peto a vestra munificentia, Christo 
aspirante, valeam obtinere. 

Quod si fortasse considerata aliorum utilitate secus agen¬ 
dum, mihique id denegandum esse decernitis : valde vobis 

cavendum, atque timendum est, ne unde vos mercedem 
habere apudDeOm existimatis, inde (quod a vestris actibus 
semper procul sit) peccati periculum incurratis. Nullus est 
enim a me, aut per me in hac terra animarum profectus, 
aut si ullus existit, tam parvus est, ut detrimentis meis 
comparari non possit. De his hactenus. 

Caeterum quando Romae fui, vestramque faciem videre, 
vestroque colloquio frui, divina gratia concedente, prome¬ 
rui, rogastis me, quatenus insequenti anno circa nativita¬ 
tem Christi ad vos venirem, vobiscum in palatio vestris 
stipendiis tribus, aut eo amplius mensibus moraturus : ve¬ 
rum hoc sine magna rerum, corporisque incommoditate me 
facere non potuisse testis mihi est Deus, testes Angeli ejus. 
Cur autem non potuerim, plures, variaeque causae effece¬ 
runt, quae epistolari brevitate pro sui prolixitate compre¬ 
hendi non possunt, sed si superna majestas vitam mihi, at¬ 
que incolumitatem cum rerum commoditate concesserit, 
sanctos Apostolos, et vos sanctamque Romanam Eccle¬ 
siam visitare desidero : quod ut fiat rogate obsecro divinam 
clementiam , quatenus Domino meo regi Anglorum lon¬ 
gam vitam concedat; pacemque ei de omnibus sibi adver¬ 
santibus faciat, cor ejus ad amorem suum, et sanctae Eccle¬ 
siae, spirituali semper devotione compungat. Eo enim vi¬ 
vente pacem qualemcumque habemus, post mortem vero 
ejus, nec pacem, nec aliquod bonum nos habituros speramus. 


4 . ALEXANDRO LANFRANCUS. 

Universae Christi Ecclesiae summo rectori Alexandro 
indignus Anglorum Archiepiscopus Lanfrancus finem in¬ 
ferre bonum bono principio. — Necessitate urgente expec- 
tare non potui quoadusque redirent, quos ad vos transmisi, 
priores legati vestri; Hermanus siquidem nostrae regionis 
Episcopus, qui tempore venerandae memoriae Leonis Papae 
antecessoris vestri relicto Episcopatu monachicam vitam 

petiit; nunc iterum hoc idem facere omnibus modis petit: 
et nisi ego censura canonica obstitissem, jampridem aut 
regi Episcopatum reddidisset, aut clam ad monasterium 
confugisset. Et quidem dum virili robore atque juventa vi¬ 
guit, scientia divinarum atque mundanarum rerum praedi¬ 
tus, ad pastorale officium satis utilis persona extitit, sed 
jam senili aetate, prolixaque aegritudine confectus debito of¬ 
ficio curam impendere ulterius non valet. Nec existimet 
sancta, colendaque Beatitudo vestra, quod aut quibuslibet 
injuriis lacessitus, aut regalibus angariis ultra vires praegra¬ 
vatus, hoc facere velit: Deum omnipotentem, dulcissimam- 
que gratiam vestram testor, quod nec in verbis ejus dum 
familiari colloquio consilium animae suae a me quaereret, 
suasque mihi negligentias confitendo aperiret, deprehen¬ 
dere id valui; nec a quoquam hominum tale aliquid unquam 
de eo audivi, sed sicut puto, et revera est, exactis in hac 
vita compluribus annis jam tandem proximus morti prius¬ 
quam moriatur, a vinculis, ac mole tanti oneris desiderat 
absolvi, ac liberari, et in extremo saltem vitae suae psalmis, 
hymnis, orationibus, lectionibus occupari. 

Propterea Apostolicae sedis celsitudine consulendam 
putavi, quatenus ab ea instructi certissime teneamus, quid 
in re tam excellenti, tamque necessaria concedere, vel fa¬ 
cere debeamus. Nec id differri oportet, quia valde timen¬ 
dum est (nisi solertia vestra provideat) ne ejus corporalis 
incommoditas multis animabus causa perditionis existat. 
De hac re ista sufficiant. 

Lichfeldensis vero episcopus, qui apud legatos vestros de 
incontinentia carnis (cui uxor publice habita, filiique pro¬ 
creati testimonium perhibebant) aliisque criminibus accusa¬ 
tus, ad synodum tamen eorum venire noluit: unde et prae¬ 
dicti legati vestri eum excommunicaverunt, regique substi¬ 
tuendi successorem (ut dicitur) licentiam concesserunt. In 
paschali solemnitate ad curiam venit, de illatis culpis cau¬ 
sam inire noluit, regi in conventu episcoporum, atque lai- 

eorum episcopatum reddidit, se amplius non habiturum, nec 
successori calumniam, aut damnum illaturum jurejurando 
spontanea voluntate firmavit; dehinc ad monasterium, in 
quo ab infantia nutritus monachus fuerat, repedavit. Ego 
tum novus Anglus, rerumque Anglicarum, nisi quantum ab 
aliis accipio , adhuc pene inscius, in locum ejus non prae¬ 
sumpsi , vel episcopum consecrare, vel consecrandi licen¬ 
tiam aliis episcopis dare, quoadusque praeceptio vestra ve¬ 
niat ; quae in tanto negotio, quid oporteat fieri, informare 
nos debeat: ne id quoque differat paternitas vestra, quia 
diu est, ex quo illa miserrima Ecclesia pastore est destituta. 
Omnipotens Dominus det nobis semper audire de vobis, 
quod audire coepimus, et audire desideramus, diligende, 
colende, et reverende Pater. 


5 . ALEXANDRO LANFRANCUS. 

Domino totius Christianae religionis summo speculatori 
Alexandro Papae Lanfrancus sanctae Dorobemensis Ecclesiae 
antistes, debitam cum omni servitute obedientiam. —Me¬ 
minisse debet humiliter excellens, excellenterque humilis 
beatitudo vestra, quia quo tempore apud vos fuimus, Ebo- 
racensis Ecclesiae antistes adversum me palam murmuravit, 
clam detraxit, in praesentia celsitudinis vestrae calumniam 
suscitavit, dicens me injuste velle agere, eo quod super se, 
suamque Ecclesiam jure vestrae Ecclesiae primatum niterer 
obtinere. De quorumdam quoque subjectione episcoporum, 
quos Ecclesiae suae conatus est aggregare, antiquam sua 
querela non est veritus consuetudinem temerare. Quibus de 
rebus, vos, sicut sanctum, prudentemque pastorem decuit, 
et oportuit, per scriptum sententiam promulgastis, quate¬ 
nus conventus Anglicae terrae, episcoporum, abbatum, cae- 
terarumque religiosi ordinis personarum utriusque partis 
rationes audiret, discuteret, definiret; factumque est ita. 
Convenerunt enim ad regalem curiam apud Wentanam ci- 

vitatem in Paschali solemnitate episcopi, abbates, caete- 
rique ex sacro, ac laicali ordine, quos se de actione, mo¬ 
rumque probitate par fuerat convenisse, imprimis adunati 
sunt a nobis ex vestra auctoritate per sanctam obedientiam. 

Deinde regia potestas, per semetipsam contestata est 
eas per fidem, et sacramentum, quibus sibi colligati erant, 
quatenus hanc causam intentissime audirent, auditam ad 
certum rectumque finem sine partium favore perducerent. 
Utrumque omnes concorditer susceperunt, sese ita facturos 
sub praefata obligatione spoponderunt. Allata est igitur Ec¬ 
clesiastica gentis Anglorum historia, quam Eboracensis 
Ecclesiae presbyter et Anglorum doctor Beda composuit; 
lectae sententiae, quibus pace omnium demonstratum est, a 
tempore beati Augustini primi Dorobemensis Episcopi, 
usque ad ipsius Bedae ultimam senectutem, quod fere cen¬ 
tum et quadraginta annorum spatio terminatur, anteces¬ 
sores meos super Eboracensem Ecclesiam, totamque in¬ 
sulam , quam Britanniam vocant, necnon et Hiberniam 
primatum gessisse, curam pastoralem omnibus impendisse, 
in ipsa Eboracensi urbe persaepe locisque finitimis, ubi eis 
visum fuit, episcopales ordinationes, atque concilia cele¬ 
brasse , Eboracenses antistites ad ipsa concilia vocasse; et 
cum res poposcisset, de suis eos actibus rationem reddere 
compulisse; episcopos quoque, quorum subjectionem in 
quaestionem adduxerat, infra illud centum , et quadraginta 
annorum spatium per Dorobemenses archiepiscopos fuisse 
sacratos, ad concilia vocatos, quosdam quoque exigentibus 
culpis ab eis, cum Romanae sedis auctoritate depositos, mul- 
taque in hunc modum, quae epistolaris modestia per singula 
explicare non potest. Diversa ad legendum concilia porrecta, 
quae diversis temporibus, diversis de causis, a meis sunt 
antecessoribus celebrata ; quae tametsi non eamdem suae 
institutionis habuere materiam; eamdem tamen de primatu, 
et subjectionibus episcoporum tenuere sententiam. Recitatae 
eorumdem, de quibus quaestio versabatur, episcoporum ante 

praedecessores meos factae electiones, et per eos ordina¬ 
tiones, quae Dorobemensi Ecclesiae de sua obedientia scrip¬ 
tas reliquerunt professiones. Urbs namque quae nunc Can- 
tuerbia nominatur, antiquis temporibus ab ipsius terrae 
incolis Dorobemia vocabatur. 

Accesserunt omnium testimonia, qui omnia, quae scripta 
sonuerunt, se suis quisque temporibus vidisse, et audivisse 
constantissime firmaverunt. Nec defuerunt gesta, quibus 
reseratum est, cum Anglia per plures regulos esset divisa, 
Northanumbrorum regem, ubi sita est civitas Eboraca, ac¬ 
cepto pretio cuidam simoniaco Episcopatum vendidisse, 
pro qua culpa a Dorobernensi archiepiscopo ad concilium 
vocatum fuisse, nolentemque venire pro sua inobedientia 
excommunicationis sententiam pertulisse; cujus commu¬ 
nionis, atque consortii omnis illarum partium Ecclesia 
tamdiu abstinuit, quoadusque consilio seipsum exhibuit, 
culpam dixit, quod male gestum est, correxit, de reliquo 
emendaturum se fore spopondit. Quae res non mediocre 
tulit indicium, antecessores meos super illam terram , il- 
lamque Ecclesiam habuisse primatum. 

Ultimum quasi robur, totiusque causae firmamentum 
prolata sunt antecessorum vestrorum Gregorii, Bonifacii, 
Honorii, Vitaliani, Sergii : item Gregorii, item ultimi 
Leonis privilegia atque scripta, quae Dorobemensis Eccle¬ 
siae praesulibus, Anglorumque regibus, aliis, atque aliis 
temporibus, variis de causis, sunt data, aut transmissa. 
Reliqua enim reliquorum tam authentica, quam eorum 
exemplaria, in ea combustione, atque abolitione, quam Ec¬ 
clesia nostra ante quadriennium perpessa est, penitus sunt 
absumpta. His atque aliis, quae particulatim, breviterque 
explicari non possunt, ex parte nostrae Ecclesiae, in causa 
primatus, contra tantam tantarum auctoritatum evidentiam 
paucissimas contradictiones opposuit; Epistolam illam praeci¬ 
pue ferens in medium, qua beatus Gregorius Londoniensem, 
atque Eboracensem Ecclesiam pares esse, nec alteram 

alteri subjacere instituit, quam scripturam cum in rem nihil 
facere concordi sententia cuncti protinus definissent.pro eo 
quod, nec ego LondoniensisEpiscopus essem, nec de Lon- 
doniensi Ecclesia esset quaestio instituta , vertit se ad alia 
egena, atque infirmata argumenta, quae post paucam mo¬ 
ram, Christo revelante, paucis sunt objectionibus abolita. 
Quem cum rex dulci patemaque reprehensione argueret, 
quod contra tantam argumentorum copiam, tam inops ra¬ 
tionum venire praesumpsisset; respondit se antea ignorasse 
Dorobemensem Ecclesiam tot tantisque auctoritatibus, 
tamque perspicuis rationibus esse munitam. Versus itaque 
ad preces est; rogavit enim regem, ut me rogaret, quate¬ 
nus omnem mentis rancorem adversus eum pro hac causa 
conceptum omitterem, pacem diligerem, concordiam face¬ 
rem, aliqua, quae mei essent juris, studio ei charitatis con¬ 
cederem. Cui petitioni ego libenter, et cum gratiarum ac¬ 
tione assensum praebui quia miserante Deo non ego, sed 
ille priscae consuetudinis violator causa erat illius scandali. 

Facta est igitur communi omnium ad stipulatione de hac 
re quaedam scriptura, cujus exemplaria per principales An- 
glorum Ecclesias distributa, ut futuris semper temporibus 
testimonium ferant, ad quem finem causa ista fuerit per¬ 
ducta : cujus exemplar vobis quoque, quibus sanctam to¬ 
tius mundi Ecclesiam constat esse commissam, transmit¬ 
tendum curavi, ut ex hoc atque aliis quae transmissa sunt, 
perspicue cognoscatis ex more antecessorum, quid mihi, 
Christique Ecclesiae, quam regendam suscepi, concedere 
debeatis. Quod peto honeste, et sine dilatione per indultum 
sedis apostolicae privilegium fieri, quatenus ex hoc quoque 
quantum me diligatis, evidenter possit ostendi. 

De me autem revera existimate, quod de fideli ac servo 
beati Petri, ac vestro sanctaeque Romanae Ecclesiae. Nun¬ 
quam enim res quaelibet de arca mei pectoris ejicere quavis 
occasione poterit inauditam illam humanitatem, quam mihi 
extremo hominum , tantis indigno honoribus Romae exhi- 

buistis : quoque duo pallia, unum de altari ex more, alte¬ 
rum quo sanctitas vestra Missas celebrare consueverat, 
ad ostendendam circa me benevolentiam vestram mihi im¬ 
pendistis. Illud quoque, quod omnibus, quorum mediator 
extiti, quicquid juste ac salubriter petierunt, me interve¬ 
niente, protinus concessistis : ut taceam alia plura, quae in 
hac parte ab his minime discrepant, quaeque memoriam 
vestri nominis, si quid boni facio, dulciter repraesentant. 

Epistolam, quam Berengario schismatico dum adhuc 
Cadomensi coenobio praeessem, transmisi, paternitati ves¬ 
trae, sicut praecepistis, transmittere curavi. Omnipotens 
Dominus vitam vestram ad honorem sanctae Ecclesiae, ves¬ 
tris dispositionibus divinitus commissae in tempore proli¬ 
xam faciat, quatenus post tempus, quae sine tempore sunt, 
prolixa aeternitatis spacia vobis concedat. 


6. ALEXANDER LANFRANCO. 

Alexander Episcopus servus servorum Dei reverendiss., 
fratri in Christo Lanfranco venerabili Cantuariorum Ar- 
chiepiscopo, salutem, et apostolicam benedictionem. — 
Accepimus a quibusdam venientibus de partibus vestris ad 
limina sanctorum Apostolorum Petri et Pauli, quod qui¬ 
dam clerici associato sibi terrenae potestatis, laicorum vide¬ 
licet auxilio, diabolico spiritu repleti, moliuntur de Ecclesia 
S. Salvatoris in Dorobemia, quae est metropolis totius Bri¬ 
tanniae , monachos expellere et clericos inibi constituere; 
cui nefario operi molitionis suae hoc adjicere conantur, ut in 
omni sede Episcopali ordo monachorum extirpetur, quasi 
in eis non vigeat auctoritas religionis. 

Qua de re zelo Dei compulsi scrutinium de privilegiis Ec¬ 
clesiarum fieri praecepimus, et venit ad manus statutum 
praedecessoris nostri beatae memoriae Gregorii Majoris, de 
Ecclesiis Angliae; quomodo scilicet praecepit Augustino 
Gentis vestrae Apostolo, ut ejusdem ordinis viros, cujus et 

ipse noscitur esse, poneret in praefata sede metropolitana. 
Cujus praeceptionis inter alia haec subnexa sunt : * Quia, 
inquit, tua fraternitas monasterii regulis erudita in Ecclesia 
Anglorum, quae nuper auctore Deo ad fidem perducta est, 
hanc debet conversationem instituere, quae in initio nascentis 
Ecclesiae fuit patribus nostris, in quibus nullus eorum ex 
iis, quae possidebant aliquid suum esse dicebat, sed erant 
illis omnia communia; quam communionis regulam ordini 
monachorum permaxime congruere, nemo qui dubitat. »» 
Hinc habetur epistola Bonifacii, qui quartus a B. Gregorio 
Ecclesiae Romanae, cui (auctore Deo) praesidemus, praefuit, 
quam Ethelberto regi Anglorum, et Laurentioarchiepiscopo 
praedecessori vestro transmisit; in qua praemissis hujusmodi 
censura anathematis usus est : “ Gloriose , inquit, fili, 
quod ab apostolica sede per coepiscopum nostrum Mellitum 
postulastis, libenti animo concedimus; id est, ut vestra be¬ 
nignitas in monasterio Dorobernensi civitate constituto, 
quod sanctus doctor noster Augustinus beatae memoriae 
Gregorii discipulus sancti Salvatoris nomini consecravit 
(cui ad praesens praeesse dignoscitur dilectissimus frater nos¬ 
ter Laurentius) licenter per omnia monachorum 'regulariter 
viventium habitationem statuat : apostolica auctoritate 
decernentes, ut ipsi vestrae salutis praedicatores monachi 
monachorum gregem associent, et eorum vitam sanctitatum 
moribus exornent. Quae nostra decreta si quis successorum 
nostrorum , regum, sive episcoporum, clericorum, sive 
laicorum irrita facere tentaverit, a principe Apostolorum 
Petro, et a cunctis successoribus suis anathematis vinculo 
subjaceat, quoadusque quod temerario ausu peregit, Deo 
placita satisfactione poeniteat, et hujus inquietudinis vestrae 
emendationem promittat. »• Unde quia ratione dictante 
quieti Ecclesiarum utile esse perspeximus, praesens decre¬ 
tum supranominatorum Patrum confirmamus, et vice Apos¬ 
tolorum sub eodem anathemate eos constringimus, quicum¬ 
que huic obviare contenderint. 

7 . HILDEBRANDO LANFRANCUS. 

Domino sancte Romanae Ecclesiae archidiacono Hilde- 
brando Lanfrancus suus sanctis principiis sanctum conjun¬ 
gere finem. — Explicare litteris mens mea non potest, 
quanta dilectione vestrae sinceritati connectitur, quantaque 
dulcedine gratiarum vestrarum, quas mihi tam praesenti, 
quam absenti benignitas vestra semper exhibuit, indesi¬ 
nenter reminiscitur. Propterea si, donante Deo, in quibus¬ 
libet rerum generibus aliquid boni facio, salutem vestram 
tam temporalem, quam tempore carituram tradere obli¬ 
vioni non valeo. Et hoc oro omnipotentem Deum , quate¬ 
nus vitam vestram ad honorem, et firmamentum sancte 
Ecclesiae suae prolixam in hoc saeculo faciat; incontamina¬ 
tam ab omni peccati contagione custodiat, et in futuro cen¬ 
tuplicatis operibus vestris vitam vobis permanentem copio¬ 
sus remunerator retribuat. 

Porro calumnia, quam Eboracensis Ecclesiae antistes 
adversum me movit de primatu, et de subjectione quorum¬ 
dam Episcoporum , secundum praeceptum apostolicae sedis 
audita et determinata est. Cujus negotii gestionem breviter 
ex ordine scriptam Domino nostro Papae transmisi, quam 
volo, et rogo a vobis competenti diligentia legi, quatenus 
caritas vestra certissimum teneat, quid mihi, Ecclesiaeque 
meae sedes apostolica confirmando concedere, et conce¬ 
dendo confirmare per privilegium debeat. 


8. LANFRANCO H1LDEBRANDUS. 

Lanfranco venerabili Cantuariorum archiepiscopo sanctae 
Romanae Ecclesiae Hildebrandus archidiaconus, salutem" in 
Domino. — Verba legatorum vestrorum gratanter accepi¬ 
mus, sed quod voluntati vestrae in mittendo absenti personae 
vestrae privilegio, ut illi petebant, rite non potuimus satis¬ 
facere, valde doluimus : neque id aegre ferat vestra pruden¬ 
tia, quoniam si alicui archiepiscoporum nostris temporibus 

absenti hoc concessum fuisse vidissemus, profecto religioni 
vestrae promptissima caritate honorem hunc absque vestra 
fatigatione impenderemus : unde necessarium vobis videtur 
vos Apostolorum limina visitare, quatenus de hoc et caele¬ 
ris una vobiscum efficacius quod oportuerit consulere valea¬ 
mus , atque statuere. De caetero si legatos nostros ad vos 
venire contigerit solita caritate recipite, et quae vobis in 
aure dixerint, prout carissimum sanctae Romanae Ecclesiae 
filium, et religiosum decet sacerdotem, procurare studete. 


9 . ALEXANDER WILLELMO CONQUISTORI. 

Alexander, episcopus , servus servorum Dei , carissimo 
filio Willelmo glorioso regi Anglorum , salutem et aposto- 
licambenedictionem. —Omnipotenti Deo laudes gratiasque 
referimus, quod hoc in tempore, licet mundus in maligno 
positus plus solito pravis incumbat studiis, tamen inter 
mundi rectores et principes egregiam vestrae religionis 
famam intelligimus, et quantum honoris sanctae Eccle¬ 
siae , tum simoniacae haeresis vires opprimendo, tum catho¬ 
licae libertatis usus et officia confirmando vestra virtus im¬ 
pendat , non dubia relatione cognoscimus. Sed quoniam 
non iis qui bona demonstrant initia, sed in fine probatis 
praemium et corona promittitur, excellentiam vestram ple¬ 
na dilectione monemus, ut in studio christianissimae devo¬ 
tionis vestrae persistatis. Et primo quidem Ecclesias Christi 
quae in regno vestro sunt, religioso cultu et justis disposi¬ 
tionibus exornetis, commissa vobis regni gubernacula ita 
justitiam tenendo tractetis ut ex operum rectitudine, quod 
scriptum est cor regis in manu Dei vobis manifeste con¬ 
gruat. Rogamus etiam dilectionem vestram, ut ecclesiasti¬ 
cas personas ab injuria defendatis , viduas, et orphanos, 
et oppressos misericorditer relevando protegatis, quoniam 
licet ille rex regum et supernus arbiter totius regni quod 
vobis tradidit rationem a vobis exigat , pro his tamen dis- 


Digitized by LjOOQle 



EPISTOLARUM LIBER. 


31 


trictius appellabit quibus hic non sunt, vires et arma nisi 
vestra potentia. 

Ad haec igitur perficienda et aliarum virtutum incre¬ 
menta percipienda, fratris nostri Lanfranci, Cantuariensis 
archiepiscopi monitis et consiliis gloriam vestram horta¬ 
mur acquiescere, quem carissimum membrum et unum ex 
primis Romanae Ecclesiae filiis, lateri nostro assidue non 
adjunctum esse dolemus, sed ex fructu quem Ecclesiae in 
regno vestro tribuit, consolationem ejus absentiae sumimus. 
Praeterea eminentiae vestrae notum esse volumus , quod 
causa Ebrici, qui olim Cicestrensis Ecclesiae praesul dictus 
a suppositis legatorum nostrorum depositus est, non ad 
plenum nobis tractata videtur. Ideoque, sicut in canonibus 
cautum est in pristinum locum debere restitui judicavimus; 
deinde causam ejus juxta censuram canonicae traditionis t 
diligenter retractandam et definiendam praedicto fratri 
nostro archiepiscopo Lanfranco commisimus. Item sibi 
negotium de discernenda lite, quae inter archiepiscopum 
Eboracensem et episcopum Dorcacestrensem de pertinen¬ 
tia diocesis eorum est firmiter injungendo commendavimus, 
ut hanc causam diligentissima perquisitione pertractet, et 
justo fine terminet. In causis autem pertractandis et defi¬ 
niendis , ita sibi nostrae et apostolicae auctoritatis vicem 
dedimus , ut quicquid in iis justitia dictante determina¬ 
verit , quasi in nostra praesentia definitum , deinceps pri¬ 
mum et indissolubile teneatur. Multa vobis praeter haec 
significata dedissemus, nisi quod ea in hujus dilectissimi 
fratris nostri Lanfranci et ejusdem fidelissimi vobis ore 
posuimus, ut ejus viva voce et nostrae dilectionis affectum 
plenius cognoscatis , et reliqua nostrae legationis verba 
attentius audiatis. Deus autem omnipotens det vobis quae¬ 
cunque sunt sibi placita, et velle et posse, ut et hic auctor 
sit vestri gubernaculi, et retributor in gloria sempiterni 
gaudii! 

10 . GREGORIO WILLELMUS. 

Excellentissimo sanctae Ecclesiae pastori Gregorio, glo¬ 
riosus gratia Dei Anglorum rex, et dux Normannorum Wil- 
lelmus, salutem cum amicitia. — Hubertus legatus tuus 
(religiose Pater) ad me veniens ex tua parte, me admonuit, 
quatenus tibi, et successoribus tuis fidelitatem facerem, et 
de pecunia, quam antecessores mei ad Romanam Ecclesiam 
mittere solebant, melius cogitarem; unum admisi, alterum 
non admisi. Fidelitatem facere nolui, nec volo, quia nec 
ego promisi, nec antecessores meos antecessoribus tuis id 
fecisse comperio. Pecunia tribus fere annis, in Galliis me 
agente, negligenter collecta est; nunc vero divina miseri¬ 
cordia me in regnum meum reverso, quod collectum est 
per praefatum legatum mittitur; et quod reliquum est, per 
legatos Lanfranci archiepiscopi fidelis nostri, cum opportu¬ 
num fuerit, transmittetur. Orate pro nobis, et pro statu 
regni nostri, quia antecessores vestros dileximus, et vos 
prae omnibus sincere diligere, et obedienter audire desi¬ 
deramus. 


11 . GREGORIO LANFRANCUS. 

Reverendo sanctae universalis Ecclesiae summo Pastori 
Gregorio peccator, et indignus antistes Lanfrancus servi¬ 
tium cum debita subjectione. — Litteras excellentiae vestrae 
per Hubertum sacri vestri palatii subdiaconum porrectas, 
qua decuit humilitate, suscepi: in quarum fere omni con¬ 
textu, paterna me dulcedine reprehendere studuistis, quod 
in episcopali honore positus sanctam Romanam Ecclesiam, 
vosque ob ejus reverentiam minus diligam, quam ante ho¬ 
noris ipsius susceptionem diligere quondam solebam, prae¬ 
sertim cum apostolicae sedis auctoritate ad ipsius apicem 
honoris me pervenisse non dubitem, nec quemquam dubi¬ 
tare existimem. 

Et quidem (venerande Pater) verbis tuis calumniam in- 

gerere nec volo, nec debeo ; ego tamen , teste conscientia 
mea, in memetipso intelligere non possum, quid vel corpo¬ 
ralis absentia, vel locorum tanta intercapedo, aut ipsa qua- 
liscumque honorum sublimitas in hac parte vindicare sibi 
quidquam praevaleat, quin mens mea praeceptis vestris in 
omnibus, et per omnia secundum canonum praecepta sub¬ 
jaceat ; et si, praestante Deo , praesens praesenti loqui 
quandoque valerem, me amando crevisse, vos vero (quod 
pace vestra dictum sit) a pristino amore nonnulla ex parte 
defecisse, non tam verbis, quam rebus ipsis ostenderem. 
Verba legationis vestrae cum praefato Legato vestro prout 
melius potui, Domino meo regi suggessi, suasi, sed non 
persuasi. Cur autem voluntati vestrae omnifariam non as- 
senserit, ipsemet vobis tam verbis, quam litteris innotescit. 


12 . LANFRANCUS THOMAE. 

Lanfrancus indignus antistes dilectissimo Eboracensi 
archiepiscopo Thomae salutem cum orationibus. — Rober- 
tus, Sagiensis episcopus, hunc poenitentem ad me misit, 
et mandavit quod iste miserrimus tres homines Montem 
Sancti Michaelis adeuntes tertio Pentecostes die invaserit, 
et interfecerit. Cui ex more poenitentia injuncta commoni¬ 
torias litteras sibi tradidit, ut si quis episcopus pietate 
motus misericordiam ei vellet impendere , potestatem 
haberet, quantum vellet, ipsi ignosceret. Hujus itaque 
rei testis eum ad vos mitto, quatenus hoc verum sciatis, 
atque animae ejus, secundum quod visum vobis fuerit, 
consulatis. 


13 . THOMjE LANFRANCUS. 

Dilectissimo fratri, et amico Eboracensis Ecclesiae ar¬ 
chiepiscopo , Thomae frater Lanfrancus perpetuam salutem 
cum orationibus. — Illos quidem, qui corporaliter tantum, 

et propter terrena lucra se amant, intervalla locorum quo 
prolixiora sunt, eo a mutuo amore impensius separant. 
Eos vero quos sincera Christianae religionis caritas jungit, 
corporalis absentia, seu quaelibet localis intercapedo mini¬ 
me disjungit. Studeamus ergo fraterno invicem amore profi¬ 
cere , pro invicem orare, alterius necessitatem propriam 
deputare ; quatenus in conspectu Dei, atque hominum 
evidenter appareat, quod carnalis zelus , quo animae urun¬ 
tur, vindicare in nobis nihil praevaleat. 

De his autem, qui uxores desponsatas causa fornicationis 
relinquere, aliasque sibi conjungere volunt (hoc enim vestra 
prudentia a me requisivit) Dominus JesusChristus, quid 
sentiendum sit in Evangelio secundum Marcum apertissime 
dicit: “ Quicumque dimiserit uxorem suam , et aliam duxe¬ 
rit , adulterium committit super eam, et si uxor dimiserit 
virum suum , et alium duxerit, moechatur. * Item secun¬ 
dum Lucam: « Omnis qui dimittit uxorem suam, et ducit 
alteram, moechatur, et qui dimissam a viro ducit, moecha¬ 
tur. « Sunt etiam de hac re plurimae sanctorum Patrum 
auctoritates , sed ubi sol lucet. candelam ad proferendum 
lumen proferri minime oportet. In his verbis dominicis luce 
clarius liquet, quia vivente viro, vel uxore, extraneam 
copulam quaerere , nulli eorum licet. Eum vero , qui mulie¬ 
rem , quae uxor putatur, desponsasse se abnegat, aut 
evidentibus testimoniis, seu quibuslibet claris indiciis men¬ 
tiri eum ostendite, aut in praesentiarum , quoadusque res 
melius clarescat, causam ejus omittite. 


14 . LANFRANCO THOMAS. 

Piissimo et sanctissimo Cantuariorum archiepiscopo, 
totius quoque Britanniae summo pastori, Lanfranco Tho- 
mas, fidelis suus, et nisi praesumptuosum sanctitati suae 
videatur, Eboracensis Ecclesiae archiepiscopus, coeli portas 
Petri jure , justis , et injustis juste aperire , et claudere. — 

Ecce (Pater sanctissime) filius tuus ad te clamat, sed magis 
filia, Eboracensis videlicet Ecclesia, ad eam cui disposi¬ 
tione divina praesides, Ecclesiam , tamquam ad maternum 
recurrens sinum pie postulat, ut ex abundantia materna¬ 
rum deliciarum reparetur inopia suarum se deserentium ; 
imo longe, et inter barbaras nationes positarum virium. 
Siquidem venit ad nos clericus quidam, quem misit Paulus 
Comes cum litteris sigillatis de Orchadum partibus , signi¬ 
ficans in eis episcopatum suae terree eidem clerico se con¬ 
cessisse; at ille antecessorum suorum ordine custodito pos¬ 
tulat a nobis episcopum se consecrari, cui quod juste petit, 
injuste denegare non possumus. 

Precamur ergo, ut nobis duos episcopos dirigat paternitas 
vestra, quorum fulti orationibus, et auxilio, tantae rei 
sacramentum compleamus canonice. Illa autem procul ar¬ 
ceatur suspicio , quam nuperrime nobis noster frater, et 
coepiscopus subintulit Remigius, me scilicet in posterum 
quaesiturum Dorcacestrensis, vel Wigorniensis episcopi hac 
de causa subjectionem. Dico enim coram Deo, me nunquam 
hoc facturum. Si placet igitur sanctitati vestrae, ut juxta 
petitionem nostram nobis facere dignemini. Locum Ebora¬ 
cum, tempus quinto nonas Martias nobis immutabiliter con¬ 
stituimus; et vobis significamus. Ergo vivas, et valeas, et 
spiritualibus incrementis usquequaque proficias. 


15 . LANFRANCUS WULFSTANO ET PETRO. 

Lanfrancus , Dei gratia sanctae Dorobernensis Ecclesiae 
archiepiscopus , venerabilibus fratribus Wulfstano Wigor- 
niensi, et Petro Cestrensi, episcopis , salutem. — Insinua¬ 
vit nobis venerabilis frater noster Thomas, Eboracensis 
archiepiscopus , advenisse de Orchadum insulis ad se 
quemdam clericum, quem in episcopatu ipsius terrae , 
praecipiente, et insinuante Paulo Comite, testatur esse 
electum. Et quia ex antiquo more, sui juris est praefa- 

tarum insularum praesules consecrare , petiit a me , ut 
mittam sibi de nostris suffraganeis duos, qui tantae rei 
sacramentum cum eo valeant celebrare. Rogantes itaque 
praecipimus, et praecipientes rogamus , quatenus omni 
excusatione summota, illuc eatis, et ex nostro praecepto 
secundum quod justum est, in tantae rei mysterio compleatis. 
Non enim decet, ut qui sacrandus in hanc terram venit , 
et cum omni humilitate sacrari se postulat, inopia adjuto¬ 
rum a tanto regno non sacratus abscedat. Terminum 
hujus consecrationis lator vobis praesentium indicabit. Et 
ne forte solliciti sitis , putantes quod vel ipse, vel succes¬ 
sores ejus hac occasione super Ecclesias vestras jus praela¬ 
tionis quandoque conentur arripere, litteras, quas ipse 
mihi transmisit, fraternitati vestrae, sollicitudinem de fu¬ 
turo gerens, curavi transmittere, quas, et has, quas vobis 
transmitto, in archivis Ecclesiarum vestrarum ob memoriam 
futurorum servatum iri praecipio. 


16 . JOANNl LANFRANCUS. 

Domino merito sanctitatis insigniter offerendo Joanni, 
Normannorum archiepiscopo Lanfrancus indignus vocari 
episcopus bene coeptis meliora connectere. — Gratias ago 
colendae benignitati vestrae , quia non solum praesens prae¬ 
sentem me indeficienti amore dilexistis ; verum etiam ab¬ 
sens pro absente paternam vos curam gerere salubri admo¬ 
nitione evidenter ostendistis. Absit autem a me, longeque 
a sensibus meis hunc errorem avertat divina clementia, ut 
molestum mihi sit, si quis respectu salutis meae, vitaeque 
aeternae contemplatione, de anima mea sollicitudinem gerat, 
si ea , quae de actibus meis sibi displicent, pietate motus 
indicare non differat, si aliter me corrigere non potest, ver¬ 
bis quoque objurgare praesentem, aut litteris increpare ab¬ 
sentem non negligat; sed amicus potius a me justus existi¬ 
mabitur, qui in misericordia corripit me, et increpat: hostis 

autem peccator, qui oleo pravae adulationis caput meum 
aut impinguat, aut impinguare laborat. 

Quidquid vero sanctitas vestra de stola scripsit, multum 
mihi placuit, nec unquam displicuit: sed quod subjunxit, 
quia ad dedicandam Ecclesiam episcopus processurus sa¬ 
cris vestibus, ex institutione episcopalis ordinis debeat esse 
indutus, atque in expositione ipsarum sacrarum vestium 
casulam posuit, valde stupui; quia tale aliquid me nun¬ 
quam vidisse, meminisse non potui : diversos enim diver¬ 
sarum provinciarum praesules ecclesias dedicare saepe con¬ 
spexi, oranibusque, quae ab eis facta sunt, quantam potui 
curam adhibui; qui etsi in nonnullis dissimilia egerint, om¬ 
nes tamen cappis induti usque ad celebrationem missae de¬ 
bita servitia sine casula expleverunt; denique sanctus Leo 
Romanae sedis summus antistes Romericensem , me prae¬ 
sente , ecclesiam dedicavit, cunctaque, quae ante missam 
fieri ordo poposcerat, sine casula consummavit. 

Porro quod in dandis ordinibus soli subdiacono dari ma¬ 
nipulum perhibuistis, ubi hoc acceperitis, rogo me vestris 
litteris instruatis; a quibusdam enim id fieri audio, sed 
utrum id fieri sacris auctoritatibus praecipiatur, meminisse 
non valeo. Plerique autumant manipulum esse commune or¬ 
namentum omnium, sicut et albam, et amictum; nam et 
in coenobiis monachorum etiam laici cum albis induuntur, 
et antiqua patrum institutione solent ferre manipulum; in 
nostris episcopalis ordinis codicibus, quos ex diversis re¬ 
gionibus multos habemus, de ordinando subdiacono, in¬ 
ter caetera sic scriptum habetur : « Postea vero accipiat ab 
archidiacono urceolum cum aquamanili, acmanutergium. « 
In quibusdam , sic : « cum aquamanile. * In aliis ita . 
“ Cum aquaemanili. »• Urceolus quid sit liquido patet, est 
enim vas superius, unde lavandis manibus aqua infunditur. 
Aquamanile, sive aquaemanile, Italici Tinam partem dicunt, 
vocaturque lingua eorum vas inferius, in quod manibus in¬ 
fusa aqua delabitur. Quod si fortasse sic distinguendum 

putatis, urceolum cum aqua, et postea manile, ac manuter¬ 
gium, quatenus manile esse manipulum intelligatis. Cur 
inter urceolum ac manutergium ponatur manipulus ; et cur 
caetera ornamenta ab episcopis dantur, dari ab archidia- 
cono manipulus jubeatur, in qua scriptura, sive saeculari, 
sive divina, sic vocatum manipulum reperitis, posco sanc¬ 
tam paternitatem vestram, ut indicare mihi competenti di¬ 
ligentia studeatis. 

In Carthaginensi concilio quarto omne hujus rei ambi¬ 
guum excluditur, ubi sic legitur : « Subdiaconus cum ordi¬ 
natur, quia manus impositionem non accipit, patenam de 
manu episcopi accipiat vacuam, et calicem vacuum : de 
manu vero archidiaconi , accipiat urceolum cum aqua, et 
aquamanile, ac manutergium. » Item Isidorus , in epistola 
de sacris ordinibus : « Ad subdiaconum (inquit) pertinet 
calicem, et patenam ad altare Christi deferre, et levitis tra¬ 
dere, eisque ministrare : urceolum quoque, et aquamanile, 
ac manutergium tenere episcopo , presbyteris, et levitis 
pro lavandis ante altare manibus aquam praebere. ** Omni¬ 
potens Dominus vitam vestram intus, exteriusque tuea¬ 
tur : augeatque in vobis, auctamque conservet dilectionem, 
qua me quondam diligere solebatis; quatenus de me, quan¬ 
tum ad vos quidem pertinet, quae credenda sunt, creda¬ 
tis, proculque ab auribus vestris linguas detrahentium pas¬ 
torali semper auctoritate repellatis. 


17 . JOANNI LANFRANCUS. 

Domino sanctae Rothomagensis Ecclesiae archiepiscopo 
Joanni frater Lanfrancus indignus antistes fidele servitium 
cum orationibus. — Visis litteris vestris, quibus temera¬ 
riam superbiam, superbamque temeritatem miserrimorum 
hominum adversus Dominum, et pontificale fastigium prae¬ 
sumptam significasse studuistis, et dolui sicut dolere debui, 
et tamen in ipso dolore non gaudere non potui : dolui quia 

id evenit celsitudini vestrae, quod a temporibus paganorum 
nulli legitur evenisse episcoporum : gavisus vero sum, 
quia spurcissima vita eorum, quae multas regiones foetore 
suee infamiae jam aspersit, occasione publicata est; cogni¬ 
tumque evidenter quales coram Deo sint, qui abjecto di¬ 
vino, humanoque timore tantum nefas in conspectu homi¬ 
num moliti sunt. Et nunc sanctitas vestra omnem ranco¬ 
rem de cordo abjiciat, nec plus aequo, et bono pro haere 
doleat, omnem intentionem, qualiter haec nequitia ad hono¬ 
rem Dei, sanctaeque Ecclesiae puniatur, intendat. 

Et quidem, quantum ad illos spectat, dolendum est vo¬ 
bis, quia filii vestri erant, si filii esse vellent: quantum 
vero ad vos gaudendum potius, et exultandum expectanti- 
bus vobis beatitudinem Apostolis repromissam , quia vos 
oderunt, et exprobraverunt, et ejecerunt tamquam malum 
propter filium hominis, quem vos amatis et honoratis, et ad 
cujus amorem, et honorem illos trahere volebatis. 

Litteras domino nostro regi transmittere dispono, quales 
oportet , et quales debeo, et quales credo,miserante Deo, 
quia sicut tempora ejus obscurata sunt immanitate tantae ne¬ 
quitiae, sic enitescent competentis severitate vindictae. Om¬ 
nipotens Dominus vitam vestram custodiat, et contra omnes 
aemulos dextera sua protegente defendat, diligende pater , 
et omni laude colende. 


18. JOANNI LANFRANCUS. 

Zelo Dei, et amore justitiae praecellenti sanctae Rothoma- 
gensis Ecclesiae archiepiscopo Joanni, Lanfrancus indignus 
antistes servitium , et orationes. — Quando Robertum 
Beccensis coenobii monachum, cum litteris ad vos transmisi, 
adhuc nullas paternitatis vestrae epistolas suscepi : post abs¬ 
cessum ejus cappellanus Hugonis unam detulit; alteram 
vero laicus quidam, qui interrogatus a me quis esset, ser¬ 
vientem reginae se esse respondit. Utrarumque sententia 

una fuit : in utrisque enucleate ostenditis officium vestri 
ordinis, videlicet contra aemulos patientiam, et innocentiam 
vestram perditissimaeque congregationis horribilem, punien- 
damque temeritatem, et in utroque laudandus, in utroque 
benedictus Deus : quia et vos ejus gratia fecistis, quod res¬ 
pectu episcopalis dignitatis facere debuistis; et illi e con¬ 
tra justo ipsius judicio traditi in reprobum sensum hoc fe¬ 
cerunt, quod nec quolibet impulsu , vel qualibet injuria 
provocati facere debuerunt, certissimum pravitatis suae his, 
qui eos non noverant, praebentes indicium, quo luce clarius 
omnibus innotescat, quales in conspectu Dei eos esse ab 
omni populo existimari oporteat. De hac re litteras domino 
nostro regi mitto, eumque ut decet ad vindictam tanti fa¬ 
cinoris, prout possum rogo, et moneo, quas jampridem 
transmisissem, sed legatum reperire non potui; et homo 
episcopi Walchelini, qui alias vobis detulit, ut eas expec- 
taret, impetrare non potui. 

De Roberto et ejus somniatore, et monacho a communi 
sepultura prohibito, quidquid mandastis laudo, et quidquid 
de his rebus sentitis, ego quoque in omnibus, et per omnia 
vobiscum sentio : non est enim credendum visionem illam 
esse a Deo, quae monachos prohibet a monasterio, qui ad 
serviendum Deo se devoverunt, et in quo de obedientia, et 
conversione morum suorum, et stabilitate sua professionem 
fecerunt; cum Propheta dicat : * Vovete, et reddite. •» Et 
Dominus de malis pastoribus loquens, non ait: fugite eos, 
recedite de locis, quibus praesunt ; sed « super cathedram 
Moysi sederunt Scribae, et Pharisaei, quae dicunt facite, quae 
autem faciunt, nolite facere. >* Et beatus Benedictus in re¬ 
gula monachorum : “ Praeceptis, inquit, abbatis in omni¬ 
bus obedire, etiamsi ipse, quod absit, aliter agat. »» 

De monacho fulgure interfecto vir sapiens apertissima 
sententia omnem ambiguitatis nodum solvit, dicens: « Jus¬ 
tus quacumque morte praeoccupatus fuerit, anima ejus in 
refrigerio erit. * Denique Ecclesia Christi, alios mortuos a 

suae communionis consortio non repellit, nisi eos tantum, 
quibus viventibus canonica censura communicare contemp¬ 
sit. Omnipotens Dominus vitam vestram custodiat, quia 
multum utilis est, inter caetera ad confutandas garrulorum 
ineptias. 


19 . JOANNI LANFRANCUS. 

Domino merito sanctitatis vestrae insigniter honorando 
Normannorumarchiepiscopo Joanni frater Lanfrancus fidele 
servitium, aeternamque salutem cum orationibus. — Quod 
paternitatem vestram, quam, teste Deo, multo amore di¬ 
ligo, multa veneratione suscipio, longa temporis intercape¬ 
dine litteris visitare supersedi : rogo, multumque rogo, ne 
sinistra a me id factum esse intentione interpretemini; ne¬ 
que existimetis fuisse causam, aut radicem cujuslibet ran¬ 
coris, vel odii : hoc potius hac in parte conjicite, quod rei 
veritas habet, quod experientia vestra, multis referentibus, 
quibus miserabilis vitee meae status motus est, cognoscere 
valet. Tot enim , tantisque hujus mundi impedimentis 
(nescio quo occulto Dei judicio) incessanter subjaceo, tot 
animi rancores, tam ex propriis, quam ex alienis negotiis 
sine intermissione sustineo; tot calamitates ex considera¬ 
tione praesentium venturas in futuro conjicio, ut perraro 
dictandi, seu scribendi facultas detur; aut si quando da¬ 
tur, vel desunt qui perferant, vel personae tam idoneae non 
sunt, ut per eas litteras mitti injuriam putent. 

Ego tamen et ea, quae vobis accidunt, cum promissione 
servitii, et auxilii mei scire desidero, et ea quae mihi eve¬ 
niunt, cognosci a vobis humiliter peto; et hoc oro, ut con¬ 
cors caritas, caraque concordia, quae inter nos hactenus 
mansit, omnibus diebus vitae nostrae inviolata permaneat; 
nec eam quaelibet detrahentium lingua quolibet modo aut 
infirmare , aut propulsare praevaleat. Quod aliter ratum 
esse non poterit, nisi amatores discordiae aut nostris exhor- 

tationibus ad amorem concordiae convertantur, aut persis¬ 
tentes in sua stultitia a nostris colloquiis penitus arceantur. 

De juvene, cujus eventum usque ad aures vestras fama 
vulgavit, lator praesentium, qui vidit, et interfuit, qualiter 
gestum sit, vobis veraciter enarrabit. 


20. JOANNI LANFRANCUS. 

Venerabili sanctae Rothomagensis Ecclesiae archiepiscopo 
Joanni indignus antistes Lanfrancus servitium cum oratio¬ 
nibus. — Litteras quas omnibus christianae legis amatori¬ 
bus amanda paternitas vestra transmisit, quo tempore por¬ 
rectae sunt, congruum dare responsum mihi non licuit: nam 
et impeditum me invenerunt; nec si liceret, posset ea tem¬ 
pestate nuncius inveniri, qui ferret. Nunc vero data oppor¬ 
tunitate differre ultra non debeo. 

Retulistis vobis a multis fuisse relatum, quod ego quaedam 
vestra facta carpo, et maxime quod instituta sanctorum Pa¬ 
trum de servanda clericorum castitate male vos intellexisse 
redarguo; adjuncto quod ecclesiasticae disciplinae mode¬ 
ramina non bene vos tenere affirmo; meminisse debet bea¬ 
ti tudo vestra, praesentes verbis, absentes litteris nos saepe 
alterutrum monuisse, esse multos detestabili invidia plenos, 
qui semper velint nos invicem dissidere; quatenus hac oc¬ 
casione suas nequitias valeant liberius exercere; quorum 
officii refert nova semper, et inaudita fingere; leviter, et 
injuriose prolata deterius exponere, bene et consulte dicta, 
quantum in ipsis est, in contrariam partem convertefe. Ego 
tamen, teste conscientia, nullius eorum conscius sum, nec 
aliquid de laudabili vita vestra vel dixisse, vel dicenti as¬ 
sensum praebuisse me memini; quod in praesentia vestra, si 
res ita exposceret, non posset cum pacis vestrae securi¬ 
tate proferri; imo vestro venerabiliumque patrum exemplo 
provocatus, per totam terram Anglicam pastorali auctori¬ 
tate prohibui, ne cujuslibet ordinis quisquam canonicus 

uxorem accipiat, nec sortito antea, si presbyter, aut dia¬ 
conus est, nisi praebenda carere velit, habere ulterius 
liceat. 

De Roberto, quem Pultrellum vocastis, quemque sine 
vestra licentia mare transisse perhibuistis, certissime id 
sciatis, quia litteras vestro sigillo, quod mihi bene notum 
est, signatas detulit; in quibus, si verae fuerunt, summo¬ 
pere me rogastis, quatenus eum cum honore susciperem , 
apud abbatem Balduinum, in quantum possum, pro infir¬ 
mitate sui corporis adjuvarem : de meis etiam rebus, sicut 
mihi opportunum esset, opem impenderem : quae omnia 
executus sum; nam pro amore vestro honeste eum suscepi, 
tribus septimanis mecum habui; abbati Balduino precibus, 
et promissionibus commendavi. Revertenti unde redire 
posset, denarios officiosa caritate impendi; et miror valde 
si falsas litteras porrexit, quonam modo tanti viri sigillum 
ad persuadendam falsitatem suam habere potuerit. 

De fide ab archidiaconis petita, et data interrogantibus 
episcopis Bajocensi, et Constantiensi hoc tantum respondi 
me nec legisse tale aliquid, nec vidisse; vos tamen pruden¬ 
tem virum esse, et strenue scire, quid agatis, quid omitta¬ 
tis, quid agendum, quid omittendum censeatis. 

De negotiis vestris cum domino nostro rege prout decuit, 
et oportuit, noviter sum locutus ; et puto per misericor¬ 
diam Dei, quia mordentibus vitam vestram aures excellentiae 
suae non est ultra facile praebiturus. Omnipotens Dominus 
vitam vestram ad honorem sanctae Ecclesiae suae incontami¬ 
natam custodiat. 


21 . LANFRANCUS OSBERNO. 

Lanfrancus indignus antistes Osbemo digno antistiti 
salutem cum orationibus. — Ad Frachenam villam nostram 
quae coenobio sancti Edmundi proxima est, veni: in qua, 
rege praecipiente, et corporis mei infirmitate urgente, ali- 

quam accipere medicinam disposui : pro qua re abbatem 
Balduinum detineo, cui rex curandae hujus aegritudinis cu¬ 
ram suo ore injunxit ; qui contra Richardum ad hunc con¬ 
ventum de quibusdam querelis placitum accepit ; sed abbate 
apud vos, et apud eum de hoc itinere excusato, causam 
ipsam dilatam esse rogo, et volo, quoadusque alio tempore 
in unum conveniamus, et pari studio pariter ipsum nego¬ 
tium sine aliquo partium favore definiamus. Omnipotens 
Dominus vos benedicat, et in omnibus vestris negotiis 
promptus auxiliator assistat. 


22. LANFRANCUS HERFASTO. 

Lanfrancus archiepiscopus, confratri et coepiscopo Her- 
fasto salutem. — Meminisse debet caritas vestra, quia 
rex, dum vobiscum esset, praecepit, ut querimonia de cle¬ 
ricis abbatis Balduini, quae inter vos, et ipsum abbatem 
versabatur, sopita remaneret , quoadusque ipsemet ip¬ 
sam causam audiret; vel a me si temporis opportunitas se 
suggereret, audiri praeciperet. Sed quia priusquam id fieret, 
mare transivit, volo et rogo, quatenus praedictos clericos, 
quos a vobis excommunicatos didici, absolvatis; et quietos 
ab omni invectione, atque exactione ad praesens dimittatis : 
post paucos etenim dies ad partes vestras venturi sumus, 
et utriusque partis assertiones diligenti cura audiemus; et 
tam prolixae querimoniae, in quantum salva fidelitate regis 
fieri poterit, finem legitimum imponemus. 


23. GREGORIUS LANFRANCO. 

Gregorius episcopus servus servorum Dei, Lanfranco 
Cantuariorum archiepiscopo, salutem, et apostolicam bene¬ 
dictionem. — Non minima admiratione dignum ducimus 
qua fronte, qua mente Arfastum dictum episcopum, sanctae 
Romanae Ecclesiae illudere, et beatae memoriae Alexandrum 

praedecessorem nostrum, ejusque decreta contemnere patia¬ 
mini : prudentiam quippe vestram ad plenum cognoscere 
nos non latet, sanctam Romanam Ecclesiam jure a Deo 
dato sibi defendere ecclesiarum, sacerdotum, episcoporum 
consecrationes, et a nullo sumpta licentia debere, et posse 
celebrari, suis et praebuisse, et Deo annuente praebituram 
firmissimam etiam in hoc defensionem, qui Romam vene¬ 
rint , et sedis Apostolicae consilium et auxilium petierint: 
quibus Arfastus dictus episcopus, qua nova audacia resis¬ 
tat, nisi forte ista: « Ponam sedem meam ad aquilonem, 
et ero similis altissimo », ignoramus. Ad quod etiam dilec¬ 
tio vestra super his sileat, non minimum miramur. Verum 
quia de vobis non aliter, quam de nobis dubitamus, frater¬ 
nitatem vestram confidenter deprecamur, ut via nostra Ar- 
fasti nugas penitus compescatis , et sancti Edmundi abba¬ 
tem contra decretum decessoris nostri inquietari nullo modo 
sinatis. Qui etiam cum eumdem abbatem in presbyterum 
ordinari Romae fecisset, ipsum, et monasterium, cui praeest, 
in tutelam Apostolicae sedis accepit. Unde injurias illius in 
nos redundare, dissimulare non possumus; praesertim cum 
ad despectum auctoritatis nostrae eas sibi irrogari perpen¬ 
dimus t Unde etiam Guilielmum regem carissimum , et 
unicum filium sanctae Romanae Ecclesiae, precibus nostris, 
et via nostra super his admonere dilectionem vestram pre¬ 
camur, et ne Arfasti vanis persuasionibus acquiescat, in quo 
sua singulis prudentia supra modum diminuta, et contracta 
ab omnibus cognoscitur. Si vero Arfastus contra haec recal¬ 
citrare abhinc tentaverit, Apostolica auctoritate sibi, et 
Balduino abbati praecipite, ut sedem Apostolicam ad haec 
determinanda petant. Data ad Sanctum Germanum, duode¬ 
cimo kalendas Decembris, indictione duodecima. 

24 . LANFRANCUS HERFASTO. 

Lanfrancus gratia Dei, non suis meritis archiepiscopus, 
confratri, et coepiscopo Herfasto salutem. — Clericus iste 
noviter ad me venit, causam suae infelicitatis mihi dixit, 
dictam testimonio vestrarum litterarum veram esse asseruit; 
testatus est se inordinate ordinatum, videlicet cum nullius 
esset ordinis, a fraternitate vestra factum esse diaconum; 
interrogatus a me, si uxorem haberet, uxorem se habere, 
nec eam se velle dimittere respondit. Propterea tali pacto 
consulendum ei divina fultus auctoritate decerno, diacona¬ 
tum ei auferte; ad caeteros minores ordines congruis eum 
temporibus promovete; diaconatus vero ordinem nunquam 
recipiat, nisi caste vivat, nisi de reliquo se caste victurum 
canonica attestatione promittat. Si vero coelibem vitam 
egerit, et acturum se omni tempore respondere voluerit, non 
quidem eum adordinem diaconatus iterum ordinabitis, sed 
ipsum officium per textum sancti Evangelii, vel in synodo, 
vel in multorum clericorum conventu reddetis? 


25 . HERFASTO LANFRANCUS. 

Dilectissimo fratri, et coepiscopo Herfasto Lanfrancus 
indignus antistes salutem , et amicitiam cum orationibus. 
— De clerico, quem ad nos misistis, sanctarum Scriptura¬ 
rum testimonio hoc sentimus, hoc tenendum decernimus : 
poenitentiam prolixi temporis, consideratis ejus viribus, pro 
arbitrio vestro ei injungite: sacerdotii ordinem, quod inor¬ 
dinate assumpsit, ei auferte, a cseteris ordinibus cessare 
jubete : quia in sacris canonibus scriptum est: “ Qui aliena 
invadit non exibit impunitus »; et Leo Papa ad Martia- 
num : « Propria perdit, qui indebita concupiscit. * Sylve- 
rius ad Virgilium praevaricatorem : Sic enim decet fi¬ 
dem sanctorum Patrum in Ecclesia servari catholica ; ut 
quod habuit, amittat, qui improbabili temeritate, quod non 
accepit, assumpserit. » Quod si infra poenitentiae tempus, 

carnis munditiam digne servaverit, caeterarumque bonarum 
actionum sollicitus observator extiterit, miserante Deo cujus 
misericordiae non est numerus, experientia vestra indulgen¬ 
tiam ei praestare valebit : ut sicut beatus Gregorius, et 
praefatus Leo in decretis suis concorditer dicunt, si poeni¬ 
tentia ejus fuerit digna, sit etiam fructuosa. 

26 . LANFRANCUS HEREBERTO. 

Lanfrancus divina misericordia, non suis meritis Doro- 
bernensis Ecclesiae archiepiscopus Hereberto episcopo 
humiliter sapere, et sobrie intelligere. — Berardus abbatis 
Balduini clericus, et famulus, nostras de negotio suo litteras 
tibi detulit; quas, ut ipse postea mihi testatus est, procaci¬ 
ter irrisisti; satis vilia, multumque indigna de me, multis 
audientibus, protulisti; pro me de eadem re nihil te factu¬ 
rum plurimis contestationibus affirmasti. De his alio tem¬ 
pore atque alio loco sermo erit. Verum tam en ad praesens 
praecipio tibi, ne in his rebus sancti Edmundi aliquid ap¬ 
petas , nisi id ab antecessoribus tuis appetitum fuisse certis 
documentis ostendas; praefatum Berardum quietum, et in¬ 
concussum dimittas, quoadusque res in nostram audientiam 
veniat, finemque congruum canonica auctoritate, nostrique 
judicii definitione recipiat. 

Postpositis aleis, ut majora taceam, ludisque saecularibus, 
quibus per totam diem vacare diceris, divinas litteras lege, 
decretisque Romanorum Pontificum, sacrisque canonibus 
praecipue studium impende : ibi quippe invenies quod nes¬ 
cis, perlectis illis frivolum duces, unde ecclesiasticam disci¬ 
plinam effugere te confidis. In decretis sic legitur : « Me¬ 
tropolitani sui in unaquaque provincia, in omnibus rebus 
ordinationem semper ex pectet. * In Nicaeno concilio : «Fir¬ 
mitas omnium, quae geruntur per unamquamque provin¬ 
ciam, metropolitano tribuatur episcopo. - In Antiocheno : 
“ Per unamquamque provinciam episcopis convenit nosse 
metropolitanum episcopum totius provinciae, sollicitudinem 

gerere; propter quod ad metropolim omnes undique, qui 
negotia videntur habere, concurrant: unde placuit eum et 
honore praecellere. *» Et in Toletanis conciliis : « Sic enim 
justum est, ut inde unusquisque sumat regulas disciplinae, 
unde consecrationis honorem accepit ut juxta majorum de¬ 
creta , sedes , quae unicuique sacerdotalis mater est digni¬ 
tatis, sit ecclesiasticae magistra rationis. ♦* Et paulo post: 
« Quisquis autem horum decretorum violator extiterit, sex 
mensibus communione privatus, apud metropolitanum sub 
poenitentiae censura permaneat corrigendus. * 

Sunt alia plurima de excellentia, et potestate primatum, 
atque archiepiscoporum, tam in praefatis scriptis , quam in 
aliis orthodoxorum Patrum authenticis libris; quae si stu¬ 
diosius legeres, lecta memoriae commendares, nihil incon¬ 
veniens contra tuam matrem Ecclesiam sentires; quod 
dixisse diceris, non dixisses; imo dictum ab aliis salubri 
invectione reprehenderes. Nec sobrius quisquam putaverit, 
hoc esse in aliena parochia aliquid temere praesumere, cum 
per misericordiam Dei totam hanc, quam vocant Britan¬ 
nicam insulam unam unius nostrae Ecclesiae constet esse pa¬ 
rochiam. 

Hermanum monachum, cujus vita multis reprehensio¬ 
nibus obnoxia perhibetur, a consortio tuo, tuaeque domus 
penitus remove ; volo enim ut in regulari monasterio regu¬ 
lariter vivat, aut si hoc renuit, de regno Anglorum abscedat. 


27 . LANFRANCUS MAURITIO. 

Lanfrancus divina misericordia archiepiscopus dilecto 
fratri Londoniensis Ecclesiae electo antistiti Mauritio salu¬ 
tem. — In primis gratias ago, quod meam sicut tuam de¬ 
siderare salutem te asseris, quodque profectum vivendi ho¬ 
neste , per meam qualemcumque doctrinam habiturum te 
esse confidis; haec ex dilectione non modica procedere solent. 
Ad interrogata tua, brevia responsa mitto. De homine quem 

captum, et apud captores mortuum fuisse inventum scrip¬ 
sisti absolute tibi ad praesens respondere non possum , 
quoadusque praecedentes mortis ejus causas , diligentius 
audiam : et sic, miserante Deo, quid agi oporteat, canonica 
auctoritate definiam. Interim injunge eis aliquam poeniten¬ 
tiam , usque dum conveniamus et alterno colloquio quid 
postea facere debeant decernamus. 

De terris tuis Domino meo Regi nihil adhuc locutus fui, 
quia de meis etiam rebus, qualem volui, loquendi opportu¬ 
nitatem non habui. Goffridus clericus, qui apostasiae ca¬ 
lumniam habet, de episcopatu tuo recedat : aut formatas 
litteras ex parte sui episcopi, sicut canones jubent, ostendat, 
Cicesirum, sicut fraternitati tuae insinuavi, venies, et ibi 
sabbato ante « Laetare Hierusalem », cooperante Spiritu 
Sancto, presbyterii gradum recipies. 


28 . LANFRANCUS WALCHERO. 

Lanfrancus peccator, et indignus antistes venerabili fra¬ 
tri et coepiscopo Walchero salutem. — Laetatus sum in his, 
quae dicta sunt mihi a vobis; pacem vos vestris litteris ha¬ 
bere didicimus, quam procul a vobis esse, multis multorum 
relationibus territi credebamus. Nos vero expulsis Britoni¬ 
bus, et sedatis omnibus bellis, in tanta tranquillitate vivimus, 
ut postquam rex mare transiit, tranquillius nos vixisse ne¬ 
quaquam meminerimus. 

Res Domini nostri regis in summa prosperitate esse, et 
eum ad praesens ad nos transire certissime sciatis. Dani, ut 
rex vobis mandavit, revera veniunt: castrum itaque ves¬ 
trum hominibus, et armis, et alimentis vigilanti cura mu¬ 
niri facite. Omnipotens autem Dominus ab omni malo vos 
defendat. 

29 . LANFRANCUS WALCHERO. 

Lanfrancus indignus antistes venerabili Dunelmensi epis¬ 
copo Walchero salutem. — Et longe ab urbe positum, et 
multis hujus saeculi negotiis involutum me vestrae litterae in¬ 
venerunt; ob quam causam petitionibus vestris ex omni 
parte effectum praebere non licuit, nec, si licuisset, commo¬ 
nitorium, quod in festivitate sancti Martini habere voluistis, 
fieri potuisset: septima enim post praedicti sancti solemni- 
tatem die, vester ad me nuncius venit. 

Porro de illo presbytero, de quo mandastis, quia in 
claustro monachorum sine benedictione nutritus fuit, aliquid 
me vobis mandasse recordari non possum; canones tamen, 
decretaque sanctorum Patrum, eos, qui vestem religionis 
aliquot diebus in conspectu hominum deferunt, ad saeculum 
quocumque modo postea redire non sinunt, qui si vobis 
obtemperare noluerit, evangelica auctoritate utimini, quae 
ait compelle intrare. 


30 . LANFRANCUS STIGANDO. 

Lanfrancus Dei gratia archiepiscopus dilectissimo fratri 
Stigando Cistrensi episcopo salutem. — Clerici villarum 
nostrarum, qui in vestra dioecesi existunt, questi nobis 
sunt, quod vestri archidiaconi repertis occasionibus pecu¬ 
nias ab eis exquirunt, et a quibusdam jam acceperunt. 
Meminisse debet fraternitas vestra, quia contra morem 
antecessorum nostrorum , atque vestrorum vobis concessi¬ 
mus, eisque imperavimus, quatenus ad vestras synodos 
irent, et ea, quae ad christianae religionis notitiam prodesse 
possent, sine interpellatione, vel discussione aliqua a vobis 
audirent. Si quae in ipsis culpae invenirentur, suspensa 
interim vindicta ad nostrum examen servarentur, et nobis 
vel in miserando, vel in ulciscendo , sicut semper consue¬ 
tudo fuit, obnoxii tenerentur. Mandamus itaque vobis, ut 
male accepta sine dilatione reddi jubeatis, et ministris 

vestris , ne ulterius, id praesumant , servandae caritatis 
studio perhibeatis. 

Nos vero presbyteris nostris, qui extra Cantiam consti¬ 
tuti sunt, omnino praecipimus, ne ad vestram vel alicujus 
episcopi synodum amplius eant, nec vobis, nec aliquibus 
ministris vestris pro qualibet culpa respondeant. Nos enim 
cum ad villas vestras veniemus, quales ipsi vel in moribus, 
vel in sui ordinis scientia sint, pastorali auctoritate vestigare 
debemus. 

Chrisma tantum a vobis accipiant, et ea, quae antiquitus 
instituta sunt in chrismatis acceptione persolvant. Sicut 
namque ea, quae antiquitus usque ad nostra tempora ante¬ 
cessores nostri habuerunt, solerti vigilantia cupimus illibata 
servare, ita aliis debita aliqua (quod absit) usurpatione 
nolumus denegare. 


31 . LANFRANCUS STIGANDO. 

Lanfrancus gratia Dei archiepiscopus dilectissimo fratri 
Stigando salutem. — Misit mihi litteras Papa, in quibus 
praecepit, ut causam istius mulieris, quam adversus eam 
habetis, diligenter audiam; et interim quietam et absolu¬ 
tam esse praecipiam; propterea mando vobis, ut, pace 
vestra, cum viro suo maneat, quoadusque in unum conve¬ 
niamus et ipsam causam cum consilio episcoporum inter 
nos conferamus ; et adjuvante divina gratia salubri fine de 
finiamus. 


32 . LANFRANCUS ROBERTO. 

Lanfrancus gratia Dei archiepiscopus Roberto Cestrensi 
episcopo salutem.—Litteras ante paucos dies tibi transmisi, 
et eas vix susceptas legere despexisti, et cum magna indigna¬ 
tione, sicut mihi dictum est, super quoddam sedile eas proje¬ 
cisti ; nunc alias mitto mandans, et praecipiens ex parte regis, 

et nostra, quatenus ab omni gravamine, quod coenobio Co- 
ventreio inferre diceris, omnino te subtrahas; quidquid de 
ipso coenobio, vel terris ipsius coenobii violenter abstulisti, 
sine mora restituas; clamorem enim fecerunt ad me tam 
abbas, quam monachi ejus, quod dormitorium eorum per 
vim introisti, arcas eorum fregisti, et equos, et omnes pro¬ 
prietates, quas habebant rapuisti. Insuper domos eorum 
destruxisti, et materias earum ad tuas villas asportari prae¬ 
cepisti. In ipso quoque coenobio cum familia tua consumens 
bona monachorum, octo dierum moram fecisti. Haec nec tui 
officii , nec tuae potestatis esse cognoscas; imo magis opor¬ 
teret te animabus eorum pastorali discretione consulere, 
bonorumque morum , sanet arumque actionum verbis, et 
operibus salutaria exempla praebere. 


33 . MANASSI LANFRANCUS. 

Domino in columnis Ecclesiae plurimum honorando Rhe- 
mensi archiepiscopo Manassi peccator, et indignus an¬ 
tistes Lanfrancus salutem et servitium cum orationibus. — 
Lator harum litterarum regius, ac noster homo, magnam 
rerum suarum apud Rosnacum se asserit injuriam pertu¬ 
lisse ; et pro ea re auribus summi Pontificis lacrymabilem 
querimoniam intulisse. Summus vero Pontifex raptores 
ipsos, nisi omnia sua ei redderent, terribiliter excommuni- 
cavit; et vobis, ut ei de raptoribus ipsis justitiam facere¬ 
tis, sedis apostoli ese litteras destinavit. Et quamvis excel¬ 
lentia vestra in talibus monitore non egeat, rogo tamen , 
multuroque rogo, ut ei benignitas vestra ita subveniat, 
quatenus res suas, quae ei injuste ablatae sunt, sine dimi- 
nutione acquirat. 

34. LANFRANCUS MAURITIO. 

Lanfrancus archiepiscopus dilecto amico suo Mauritio 
episcopo salutem. — Sicut in aliis litteris, in his quoque 
rogamus et monemus, et pastorali auctoritate praecipimus, 
quatenus si vobis opportunum est, Bercingen eatis, et au¬ 
ditis utrimque querelis abbatissam esse abbatissam, et 
priorem esse priorem jubeatis, utraque in suo ordine sit, 
sicut oportet, et sicut beati Benedicti regula jubet : 
major praecipiat, minor obediat. Si tamen ea praeceperit, 
quae congruis rationibus conveniant; et quibus sacrae auc¬ 
toritates minime contradicant; utraeque, quae Dei sunt, et 
quae saeculi sunt, servata suorum ordinum dignitate com¬ 
muni consilio agant. Sanctimoniales, et clerici, et laici tam 
intus, quam extra eis serviant, et obediant. 

Quaecumque illarum hanc constitutionem nostram prae¬ 
tergressa fuerit, vestra annitente instantia corripiatur, et ne 
conceptam praesumptionem adimpleat, competenti severi¬ 
tate compescatur. Quod si discordia in tantum partes arma¬ 
verit, ut earum sententia in unam concordiam convenire non 
possit, res nobis innotescat, ut cujus culpa fuerit regulari 
districtioni subjaceat. 


35 . LANFRANCUS GOISFRIDO. 

Lanfrancus archiepiscopus venerabili episcopo Goisfrido 
salutem, et servitium. — De sanctimonialibus, de quibus 
dulcissima mihi paternitas vestra ad me litteras misit, hoc 
vobis respondeo. Sanctimoniales, quae de servanda regula 
professionem fecerunt, vel quae quamvis adhuc professae 
non sint, ad altare tamen oblatae fuerunt, secundum mores, 
et vitas earum ad servandam regulam moneantur, incre- 
pentur, constringantur. Quae vero nec professae, nec oblatae 
sunt, ad praesens sic dimittantur, donec voluntates earum 
rle servando ordine subtilius exquirantur. Quae vero non 
amore religionis, sed timoreFrancigenarum, sicut vos di- 

citis, ad monasterium confugerunt; si hoc firmo meliorum 
sanctimonialium testimonio probare possunt, libera eis re¬ 
cedendi concedatur potestas. Et hoc est consilium regis, et 
nostrum. Omnipotens Deus vitam vestram in beneplacito 
suo conservet. 


36 . LANFRANCUS DOMNALDO. 

Lanfrancus indignus sanctae Cantuariensis Ecclesiae an¬ 
tistes, venerando Hiberniae episcopo Domnaldo, et iis, qui 
sibi litteras transmiserunt, salutem, et benedictionem. —In 
itinere positi, et a civitate, in qua nobis sedes episcopalis 
est, longe sepositi eramus quando litteras vestras nuncio 
vestro deferente suscepimus. Quem cum rogassemus, ut 
saltem paucis diebus nobiscum maneret, quatenus perquisi¬ 
tis libris congruum pro captu nostro ad consulta vestra res¬ 
ponsum vobis referret; petitioni nostrae effectum negavit, 
et se diutius non posse morari multis assertionibus allegavit. 
Itaque dulcissimam nobis fraternitatem vestram paterna 
caritate monemus, ne indignum vobis sit, quod de tanta 
re tam breviter respondemus. 

Revera, et procul pulsa omni ambiguitate sciatis, neque 
transmarinas ecclesias, neque nos Anglos hanc de infanti¬ 
bus tenere sententiam, quam putatis. Credimus enim ge¬ 
neraliter omnes omnibus aetatibus plurimum expedire tam 
viventes, quam morientes Dominici corporis, et sanguinis 
perceptione sese munire. Nec tamen si priusquam corpus 
Christi et sanguinem sumant, contingat baptizatos statim 
de hoc saeculo ire, ullatenus credimus eos (quod Deus aver¬ 
tat) propter hoc in aeternum perire; alioquin veritas non 
esset verax quae dicit:« Qui crediderit, et baptizatus fuerit 
salvus erit. * Et per Prophetam : « Effundam super vos 
aquam mundam, et mundabimini ab omnibus iniquitatibus 
vestris ; quod de baptismo esse dictum omnes hujus sen¬ 
tentiae expositores concorditer asseverant; et Petrus Apos- 

tolus : “ Et vos nunc similis forma salvos facit baptisma»; 
et Paulus Apostolus : » Quotquot in Christo baptizati estis, 
Christum induistis »; Christum est enim induere, habita¬ 
torem Deum per remissionem peccatorum in se habere. 

Nam sententia illa, quam Dominus in Evangelio dicit : 
“ Nisi manducaveritis carnem filii hominis, et biberitis ejus 
sanguinem, non habebitis vitam in vobis »; quantum ad 
comestionem oris non potest generaliter dicta esse de om¬ 
nibus. Plerique etenim sanctorum Martyrum ante baptis¬ 
mum quoque diversis excruciati poenis de corpore migra¬ 
verunt; eos tamen in numero Martyrum computat, et 
salvos credit Ecclesia per illud testimonium Domini, quo 
dicitur : « Qui me confessus fuerit coram hominibus, confi¬ 
tebor et ego eum coram Patre meo, qui est in coelo. » In¬ 
fantem quoque non baptisatum, si morte imminente urgea¬ 
tur, a fideli laico, si presbyter desit, baptisari posse canones 
praecipiunt; nec eum tamen, si statim moriatur, a consortio 
fidelium sejungunt. Necesse est ergo praedictam Domini 
sententiam sic intelligi, quatenus fidelis quisque divini mys¬ 
terii per intelligentiam capax, carnem Christi, et sanguinem 
non solum ore cofporis, sed etiam amore, et suavitate cor¬ 
dis comedat, et bibat : videlicet amando, et in conscientia 
pura dulce habendo, quod pro salute nostra Christus carnem 
assumpsit, pependit, resurrexit, ascendit; et imitando ves¬ 
tigia ejus, et communicando passionibus ipsius, in quantum 
humana infirmitas patitur, et divina ei gratia largire digna¬ 
tur : hoc est enim vere, et salubriter carnem Christi come¬ 
dere, et sanguinem ejus bibere. 

Quam sententiam in libro de Doctrina Christiana beatus 
Augustinus exponens sic ait: « Facinus vel flagitium jubere 
videtur : figura vero est praecipiens passioni Dominicae 
communicandum esse; et suaviter, atque utiliter in memoria 
recondendum, quod pro nobis caro ejus vulnerata, et cruci¬ 
fixa sit. » Figuram vocat figuratam locutionem, neque 
enim negat veritatem carnis, et sanguinis Christi (quod 

plerisque schismaticis visum est, et adhuc non cessat videri); 
et Dominus in Evangelio : « Qui manducat carnem meam 
et bibit sanguinem meum, in me manet, et ego in eo. » 
Quod exponens beatus Augustinus ait: « Hoc est namque 
carnem Christi, et sanguinem salubriter comedere, et bibe¬ 
re, in Christo manere, et Christum in se manentem habere; 
nam et Judas, qui Dominum tradidit, cum cseteris Apos¬ 
tolis ore accepit; sed quia corde non comedit, judicium sibi 
aeternae damnationis accepit. » 

Quaestiones saecularium litterarum nobis solvendas misis¬ 
tis : sed episcopale propositum non decet operam dare 
hujusmodi studiis : olim quidem juvenilem aetatem in his 
detrivimus ; sed accedentes ad pastoralem curam, abrenun- 
ciandum eis decrevimus. 


37 . WILLELMO LANFRANCUS. 

Domino suo Anglorum regi Willelmo fidelis suus Lan- 
francus fidele servitium, et fideles orationes. — Libenter 
vos videremus sicut Angelum Dei, sed hoc tempore nolu¬ 
mus vos mare transire; quia magnum nobis dedecus face¬ 
retis, si pro talibus perjuris, et latronibus vincendis ad nos 
veniretis. Rodulphus comes, imo Rodulphus traditor, et 
totus exercitus ejus in fugam versi fuerunt; et nostri cum 
infinita multitudine Francigenarum, et Anglorum eos inse¬ 
quuntur; et ante paucos dies, sicut mihi mandaverunt 
principes nostri, aut ipsi perjuri de terra vestra per mare 
fugient, aut eos vivos, vel mortuos habebunt. Cseteraper 
hunc monachum vobis mando, cui bene credere potestis, 
quia fidelitatem mihi fecit. Omnipotens Dominus vos bene¬ 
dicat. 


38 . WILLELMO LANFRANCUS. 

Gloriosissimo Domino suo Anglorum regi Willelmo fide¬ 
lis suus Lanfrancus fidele servitium cum orationibus. — 

Gloria in excelsis Deo, cujus misericordia regnum vestrum 
purgatum est spurcitia Britonum; castrum Norwich reddi¬ 
tum est; et Britones, qui in eo erant, et terras in Anglica 
terra habebant, concessa eis vita cum membris juraverunt, 
quod intra quadraginta dies de regno vestro exirent, et 
amplius sine vestra licentia in illud non introirent. 

Qui vero Rodulpho traditori, et sociis ejus sine terra pro 
solidis servierunt, ad hoc faciendum unius mensis spatium 
multis precibus impetraverunt. 

In ipso castro remanserunt episcopus Gauffridus, Willel- 
mus de Varenna, Robertus Malet et trecenti loricati cum 
eis , cum balistariis, et artificibus machinarum multis. Om¬ 
nis strepitus bellorum, miserante Deo, in Anglica terra 
quievit. Omnipotens Dominus vos benedicat. 


39 . LANFRANCO, CLERUS ET POPULUS DUBLINENSIS. 

Venerando sanctae Cantuariensis Ecclesiae metropolitano 
Lanfranco, Clerus, et populus Ecclesiae Dublinensis debi¬ 
tam subjectionem. — Vestrae paternitati est cognitum , 
quod Ecclesia Dublinensis (quaeHiberniae insulae metropolis 
est) suo sit viduata pastore, ac destituta rectore : propterea 
elegimus presbyterum nomine Patricium nobis sufficientis¬ 
sime cognitum , natalibus, et moribus nobilem , apostolica, 
et ecclesiastica disciplina imbutum, fide catholicum , in 
scripturarum sensibus cautum , in dogmatibus ecclesiasticis 
exercitatum , quem nobis quantocius petimus ordinari 
episcopum, quatenus auctore Deo .regulariter nobis praeesse 
valeat, et prodesse, et nos sub ejus regimine salubriter mi¬ 
litare possimus , quia integritas praesidentium , salus est 
subditorum ; et ubi est incolumitas obedientiae, ibi sana est 
forma doctrinae. 

40 . GREGORIUS LANFRANCO. 

Gregorius, episcopus , servus servorum Dei, carissimo 
fratri in Christo , Lanfranco , venerabili Cantuariorum ar- 
chiepiscopo, salutem et apostolicam benedictionem.—Qua¬ 
liter nobis apostolici regiminis honor et onus impositum sit, 
etquantis undique stringamur angustiis, praesentium tibi por¬ 
titor indicabit, cui respectu tuae dilectionis etiam nonnulla 
nostris adhuc familiaribus occulta aperuimus. De caetero in 
primis fraternitatem tuam rogamus, ut Deum pro nobis 
jugiter exorare non pigeat, et subditos sibi vel conjunctos 
fratres suis nos orationibus apud Deum juvare commoneat. 
Quanto enim in majore periculo positi sumus , tanto am¬ 
plius tuis et bonorum omnium suffragiis indigemus. Nos 
etenim si divinae vindictae judicium effugere volumus, contra 
multos insurgere , et eos in animam nostram provocare 
compellimur. Nam dum omnes fere , sicut ait Apostolus, 
quae sua sunt, non quae Jesu Christi, quaerunt, regnorum 
principes et hujus mundi potentes, ut cupiditates suas 
expleant legem Dei et justitiam non jam negligenter dese¬ 
runt , sed summis conatibus impugnant, ut illud Prophetae 
nunc sub oculis videamus impletum: Astiterunt reges terrae 
et principes convenerunt in unum adversus Dominum et 
adversus Christum ejus, episcopi vero, et. qui pastores ani¬ 
marum esse deberent, mundi gloriam et delicias carnis insa¬ 
tiabili desiderio prosequentes , non solum in semetipsis 
quae sancta quaeque sunt religiosa confundunt, sed subdi¬ 
tos suos ad omne nefas operum suorum exemplo pertrahunt. 
Quibus non contraire quam nobis periculosum, resistere 
autem, et eorum nequitiam refrenare quam difficile sit, 
tua prudentia novit. Sed quoniam quos dolores inter has 
patiamur augustias, ut supra diximus , huic communi filio 
nostro tibi referendum exseruimus; plura de his dicere 
supersedemus. Tuam vero fraternitatem , etsi monitore 
non egeat, impellente tamen nos sollicitudine admonemus, 
quatinus graviora usquequaque resecare vitia studeat, et 

inter omnia , et prae omnibus nefas , quod de Scotis audi¬ 
vimus , videlicet quod plerique proprias uxores non solum 
deserunt, sed etiam vendunt, modis omnibus prohibere 
contendat. Ad haec enim apostolica te auctoritate fultum 
esse volumus , ut non solum in Scotis hoc scelus , sed etiam 
in aliis si quos in Anglorum insula tales esse cognoveris, 
dura animadversione punias et radicem tanti mali prudenti 
sarculo correctionis penitus extirpare non differas. 


41. LANFRANCUS MARGARETAS , REGINAS SCOTORUM. 

Lanfrancus , indignus sanctae Cantuariensis Ecclesiae 
antistes, gloriosae Scotorum reginae Margaretae salutem et 
benedictionem. — Explicare non potest epistolaris bre¬ 
vitas , quanta cor meum laetitia perfudisti perfectis litteris 
tuis quas mihi, Deo amabilis regina , misisti. 0 quanta 
jucunditate verba profluunt , quae divino spiritu inspirata 
procedunt! Credo enim non a te, sed pro te dicta esse quae 
scripseras. Revera per os tuum locutus est ille, qui disci¬ 
pulis suis ait: « Discite a me, quia mitis sum et humilis 
corde. » De hac Christi disciplina processit, quod regali 
stirpe progenita, regaliter educata, nobili regi nobiliter 
copulata, me hominem extraneum, vilem , ignobilem , 
peccatis involutum , in patrem eligis , teque mihi in filiam 
spiritualiter habendam precaris. Non sum quod putas, sed 
sim quia putas. Ne decepta remaneas, ora pro me ut sim di¬ 
gnus pater orare Deum et exaudiri pro te. Orationum et bene¬ 
factorum sit inter nos commune commercium. Parva quidem 
tribuo, sed multo majora me recepturum esse confido. Dehinc 
igitur sim pater tuus, et tu mea filia esto. Mitto glorioso viro 
tuo et tibi carissimum fratrem nostrum, dominum Goldewi- 
num, secundum petitionem tuam, alios quoque duos fratres, 
quia quod de servitio Dei et vestro fieri oportet, solus ipse 
per se explere non posset, et rogo, multumque rogo, 
quatenus quod pro Deo et pro animabus vestris coepistis , 

instanter et efficaciter perficere studeatis, et si possetis aut 
velletis opus vestrum per alios adimplere , multo desiderio 
vellemus hos fratres nostros ad nos redire, quia valde in 
officiis suis necessarii erant ecclesiae nostrae. Fiat tamen 
voluntas vestra, quia in omnibus et per omnia desideramus 
obedire vobis. Omnipotens Deus vos benedicat, et ab omni¬ 
bus peccatis clementer absolvat! 


* 42. LANFRANCUS ARCHIDIAC0N1S BAI0CENS1S. 

Lanfrancus , indignus antistes, sanctae Baiocensis Eccle¬ 
siae archidiaconis salutem. — Indicavit mihi litteris suis 
Constantiensis episcopus quemdam presbyterum villae suae, 
in parochia vestra sitae , manibus suis fecisse homicidium , 
quum contra moriturum se defenderit et patrem suum. 
Addidit quoque consilium meum super hac re vos velle 
habere , si vel nunquam , vel post quantum temporis 
missam homicidae liceat celebrare. Periculose, fratres mei, 
a me de hac re vobis respondetur : Quum reus reique vita 
a me penitus ignoretur. Quam si aut propria experientia, 
aut veracium relatione cognitam tenerem, multo tutius 
fraternitati vestrae de tanta re respondere valerem. Vos 
igitur, quorum officii id interest, vitam ejus perquirite ; 
videlicet quomodo vixerit, quomodo vivat, si humiliter 
pceniteat, si doleat, si lugeat, maxime si castitatem sui 
corporis de reliquo servare disponat, eamque usque ad 
finem vitae suae servaturum se esse promittat Haec et 
hujusmodi alia poenitentis indicia, si in eo esse deprehen¬ 
deritis, peracta poenitentia licentiam celebrandi missam 
dare ei potestis; alioquin periculosum vobis et illi pernicio¬ 
sum erit, si pollutis manibus corpus Christi et sanguinem 
sanctificare praesumpserit. Omnipotens Deus vos benedicat, 
et de pastore vestro desideratam vobis laetitiam tribuat. 

43. LANFRANCUS GOTHR1CO REGI HIBERNLE. 

Lanfrancus non suis meritis, sed gratia Dei archiepisco- 
pus, glorioso Hiberniae regi Gothrico salutem cum oratio¬ 
nibus. — Venerabilem fratrem, ac coepiscopum nostrum 
Patricium, quem, carissime fili, excellentia vestra ad nos 
consecrandum transmisit, honeste suscepimus, debitis offi¬ 
ciis secundum canonicam institutionem, Sancti Spiritus gra¬ 
tia cooperante, sacravimus; sacratum ad propriam sedem, 
cum testimonio litterarum nostrarum, more antecessorum 
nostrorum remisimus. 

Qui quamvis de gloria vestra multa nobis bona, multis¬ 
que laudibus digna retulit; non abs re tamen credimus esse, 
si praedicanda vestra studia nostra adhortatione pulsamus; 
sicut enim ignis flante vento clarius lucet, et major effici¬ 
tur, sic vera virtus veris praeconiis pulchrius enitescit, et in 
melius augmentatur. Rogamus igitur, sicut rogari oportet, 
pretiosum sanctae Romanae Ecclesiae filium, quatenus fidem 
rectam, ab ipso Deo, et Apostolis ejus sanctis, atque ortho¬ 
doxis Patribus traditam, cum omni mentis sinceritate in¬ 
violatam teneatis; fidei congrua opera, in quantum vires 
suppetunt, exhibeatis . superbis austeram , humilibus pla¬ 
cabilem vestram celsitudinem ostendatis. 

In regno vestro perhibentur homines seu de propria, seu 
de mortuarum uxorum parentela conjuges ducere; alii legi¬ 
time sibi copulatas pro arbitrio, et voluntate relinquere; 
nonnulli suas aliis dare, et aliorum infanda commutatione 
recipere. Haec, et si quae sunt alia crimina, propter Deum 
et animam vestram in terra potestatis vestrae corrigi ju¬ 
bete : talesque vos cum divino adjutorio vestris subditis 
exhibete, ut et amatores boni bona amplius diligant, et ap¬ 
petitores mali pravas actiones nequaquam exercere praesu¬ 
mant : hoc enim facientes, et diutius cum rerum tempora¬ 
lium felicitate in terra regnabitis; et post terrenum regnum 
sine fine regnaturi ad coelestia regna migrabitis. 

Plura et prolixius vobis scripsissem , sed habiesvobi j- 

cum praedictum antistitem vestrum monasticis institutioni¬ 
bus a pueritia enutritum, scientia divinarum litterarum stre¬ 
nuissime eruditum, bonorum operam ornamentis in quantum 
cognosci a nobis potuit decentissime adornatum, quem de 
anima vestra saepius vobis loquentem si intento corde au¬ 
dieritis , audientes ut Patri spirituali in his quae ad Deum 
pertinent obedieritis; obedientes ea, quae vobis ab eo pro¬ 
lata fuerint, in arca pectoris vestri reposueritis, speramus 
per misericordiam Dei, quia neque vos perniciose errabitis, 
neque subditos vobis in pravarum actionum pertinacia 
stare diu permiseritis. Omnipotens Dominus contra inimi¬ 
cos mentis, et corporis , brachio virtutis suae excellentiam 
vestram defendat; et post longam hujus saeculi vitam , ad 
eam, quae finem non habet, feliciter vos perducat. 


44. LANFRANCUS TERDELUACO 
Lanfrancus peccator et indignus, sanctae Dorobemensis 
Ecclesiae archiepiscopus, magnifico Hiberniae regi Terde- 
luaco benedictionem cum servitio et orationibus. — Nul¬ 
lam Deus majorem terris misericordiam impendit, quam 
cum pacis, ac justitiae amatores ad animaram, seu corporum 
gubernacula provehit; et maxime cum bonis regibus regna 
hujus mundi regenda committit. Hinc namque pax oritur, 
discordia sopitur, et ut breviter cuncta complectar, Chris¬ 
tianae religionis observantia stabilitur. Quod populus Hi¬ 
berniae divinitus tunc collatum fuisse prudens inspector 
intelligit, quando omnipotens Deus excellentiae vestrae jus 
regiae potestatis super illam terram concessit; tot enim, 
tantaque bona de magnitudinis vestrae erga bonos pia humi¬ 
litate, contra pravos districta severitate, circa omne huma¬ 
num genus discretissima aequitate , frater, et coepiscopus 
noster Patricius narravit. Ut quamvis vos nunquam vide¬ 
rimus , tamquam visos tamen vos diligamus, et tamquam 


Digitized by LjOOQle 



EPISTOLARUM LIBER. 


63 


visis, ac bene cognitis, vobis salubriter consulere, et since¬ 
rissime servire cupiamus. 

Verum inter multa, quae placent, relata nobis sunt quae¬ 
dam, quae displicent; videlicet quod in regno vestro quisque 
pro arbitrio suo legitime sibi copulatam uxorem nulla cano¬ 
nica causa interveniente relinquit; et aliam quamlibet seu 
sibi, vel relictae uxori consanguinitate propinquam, sive 
quam alius simili improbitate deseruit, maritali, seu forni¬ 
caria lege, punienda sibi temeritate conjungit. Quod epis¬ 
copi ab uno episcopo consecrantur. Quod in villis, vel ci¬ 
vitatibus plures ordinantur. Quod infantes baptismo sine 
chrismate consecrato baptizantur. Quod sacri ordines per 
pecuniam ab episcopis dantur. 

Haec omnia, et si qua sunt similia, contra evangelicam 
et apostolicam auctoritatem; contra sanctorum canonum 
prohibitionem; contra omnium orthodoxorum Patrum, qui 
nos praecesserunt, fieri institutionem, nullus, qui sacras 
litteras vel mediocriter legit, ignorat. Quae quanto in cons¬ 
pectu Dei, sanctorumque ejus amplius sunt horrenda, tanto 
studiosius vestris sunt sine aliqua dilatione jussionibus pro¬ 
hibenda ; et nisi prohibita corrigantur, districtissima terro¬ 
ris vestri severitate punienda : nullum enim Deo, vel 
majus, vel gratius munus offerre potestis, quam si divina 
et humana debitis legibus gubernare studeatis. 

Memores igitur divini judicii, quo de commisso vobis 
regno rationem reddituri estis Deo, episcopos, et religiosos 
quosque viros in unum convenire jubete, sacro eorum con¬ 
ventui praesentiam vestram cum vestris optimatibus exhi¬ 
bete , has pravas consuetudines, omnesque alias, quae a 
sacris legibus improbantur, a regno vestro exterminare 
studete, quatenus rex regum, et Dominus dominantium 
cum viderit regiam majestatem vestram praeceptis suis in 
omnibus esse subjectam, servis quoque, ac fidelibus suis 
pro timore, et amore ejus mansuetam ; inimicis divinae reli¬ 
gionis divino zelo infestam; ipse quoque vos, vestrosque 

fideles clamantes ad se propitiatus exaudiet. Hostes conte¬ 
rat , pacemque vobis in hoc saeculo stabilem, et in futuro 
vitam aeternam concedat. 


45. LANFRANCUS ROGERIO. 

Lanfrancus gratia Dei archiepiscopus dilectissimo filio , 
et amico Rogerio comiti, salutem et benedictionem. — 
Dominus noster Anglorum rex salutat vos, et nos omnes 
sicut fideles suos, in quibus magnam fiduciam habet, et 
mandat, ut, quantum possumus, curam habeamus de cas¬ 
tellis suis, ne, quod Deus avertat, inimicis suis tradantur; 
propterea rogo vos, sicut rogare debeo , filium carissimum , 
quem, teste Deo, toto corde diligo, et servire desidero, et 
cujus patrem sicut animam meam dilexi, quatenus de hac 
re , et de omni fidelitate Domini nostri regis talem curam 
geratis, ut a Deo, et ab eo , et omnibus bonis hominibus 
laudem habeatis. 

In memoria vestra semper tenete, qualiter gloriosus 
pater vester vixit, et quam fideliter Domino suo servivit, 
et cum quanta strenuitate multa acquisivit, et acquisita 
magno honore retinuit. 

Item mandavit rex, ne sui vice-comites aliqua placita in 
vestris terris teneant, quoadusque ipse mare transeat; et 
mter vos, et ipsos vice-comites per semetipsum causas 
vestras audiat. 

Libenter vellem vobiscum loqui; de qua re si vobis vo¬ 
luntas est, mandate mihi ad quem locum possimus conve¬ 
nire, et de rebus vestris, ac Domini nostri regis colloquium 
habere. Ego vero paratus sum vobis venire obviam, quo¬ 
cumque praeceperitis. 

Rogo ut harum litterarum portitori nomine Beringerio 
justitiam faciatis de illis hominibus, super quos clamorem 
facit pro equo suo, quem furto sibi ablatum dicit. Omnipo- 

tens Dominus vos benedicat, et vitam vestram in omni bo¬ 
nitate disponat. 


46. LANFRANCUS ROGERIO. 

Lanfrancus Dei gratia archiepiscopus dilectissimo filio, 
et amico Rogerio comiti, salutem et benedictionem. — 
Auditis de te, quae audire nollem , doleo quantum dicere 
non possum, neque enim deceret, ut filius Willelmi comitis, 
cujus prudentia, et bonitas, et erga Dominum suum, et 
omnes amicos suos fidelitas multis terris innotuit, infidelis 
diceretur, et de perjurio, vel fraude aliquam infamiam 
pateretur ; imo conveniret potius, ut filius tanti viri imi 
tator patris existeret, et omnis bonitatis, et fidelitatis aliis 
exemplum praeberet. Propterea rogo te, dulcissime fili, et 
carissime amice, quatenus propter Deum , et honorem 
tuum , si culpam de tali re habes, resipiscas; si vero non 
habes, manifestissimis documentis te non habere ostendas. 
Quidquid vero sit, rogo ut ad me venias, securus procul 
dubio quod neque in eundo, neque in redeundo, per nos, ve) 
regios homines impedimenti aliquid patieris. Omnipotens 
Dominus te benedicat. 


47. LANFRANCUS ROGERIO. 

Lanfrancus Dei gratia archiepiscopus dilectissimo quon¬ 
dam filio, et amico Rogerio comiti bene intelligere, et sa¬ 
lubrem de anima sua curam habere. — Doleo pro te, 
quantum dici non potest, quia teste Deo, te amabam; et 
te amare, et tibi servire toto corde desiderabam : sed quia 
instinctu daemonis, et consilio pravorum hominum ea moli¬ 
tus es, quae te moliri minime oportuerat, necessitate coac¬ 
tus mentem mutavi, et dilectionem non in odium tantum, 
quantum in rancorem mentis, et justam severitatem con¬ 
verti. Legatis tamen, et litteris semel, et iterum te invitavi, 

ut ad me venires, et consilium animae tuae a me , sicut a 
patre spirituali, et amico sincero acciperes, atque a stulto 
proposito, quod conceperas, consilio meliore desisteres ; tu 
vero id facere recusasti. 

Canonica igitur auctoritate te, et omnes adjutores tuos 
maledixi, et excommunicavi, atque a liminibus sanctae Ec¬ 
clesiae , et consortio fidelium separavi, et per totam Angli- 
cam terram hoc idem pastorali auctoritate fieri imperavi. 
Ab hoc vinculo anathematis absolvere te non possum , nisi 
misericordiam domini mei regis requiras; sibique, et aliis, 
quorum res injuste praedatus es, justitiam facias. 

Mandasti quod ad me venire velles; hoc ego libentissime 
vellem , nisi regalem iram pro hac re me incursurum me¬ 
tuerem, sed legato, et litteris poenitudinem tuam, et humi¬ 
litatem, et preces ei intimabo; et te, salva ejus fidelitate, 
prout melius potero, adjuvabo. Interim rogo, et moneo, ut 
quiescas, nec aliquid coneris facere, unde majorem ejus 
iram incurras. 


48. LANFRANCUS B... ABBATI. 

Lanfrancus divina dignatione non suis meritis archiepis- 
copus abbati B... salutem cum orationibus. — Harum lit¬ 
terarum portitor iram vestram se dicit incurrisse, et prop- 
terea patriam, in qua natus, et conversatus erat, paren¬ 
tesque, et amicos reliquisse. Et quia putavit, quod pro me 
multum facere debeatis, nostris apud paternitatem vestram 
se petiit litteris adjuvari. Mota igitur nostris precibus ves¬ 
tra ei benignitas indulgeat; quatenus ipse amicum vestrum 
pro commissi sui venia se petiisse cognoscat. 


49. LANFRANCUS ANSELMO. 

Domino, patri, fratri, amico Anselmo Lanfrancus, 
peccator perpetuam a Deo salutem. — Quid mihi expe- 

diat, beatitudo vestra optime novit ; in Anglorum enim 
terram veniens, sive Romam proficiscens omnia sanctitati 
vestrae reseravi, quae reseranda esse tunc temporis pro 
mearum rerum necessitate judicavi. Sic ergo orate , sic ab 
amicis, ac familiaribus vestris oratum iri deposcite, qua¬ 
tenus omnipotens Deus, aut ad meliorem fructum me per¬ 
ducat, aut de ergastulo hujus carnis animam meam in sui 
sancti nominis confessione educat : tot enim, tantisque tri¬ 
bulationibus terra ista, in qua sumus, quotidie quatitur, tot 
adulteriis, aliisque spurcitiis inquinatur, ut nullus fere ho¬ 
minum ordo sit, qui vel animae suae consulat, vel proficiendi 
in Deum salutarem doctrinam saltem audire concupiscat. 

Litteras, quas per dominum Robertum transmisistis, lae¬ 
tus suscepi, laetior legi; cum quanto autem gaudio adhuc 
eas relegendo recolo, et recolendo relego, litteris explicare 
non possum : pro eo videlicet, quod, sicut in eis scriptum 
est, dulcissimum mihi fratris mei filium (quem sicut ani¬ 
mam meam diligo) cum ingenti laetitia suscepistis ; quod 
majorem erga vos amoris mei fiduciam ex hac occasione 
concepistis; et praecipue, ac super omnia, quod onus prio¬ 
ratus, quod importabile antea videbatur, ex ejus adventu 
levigatum vobis perhibuistis. De quo brevem, veracemque 
sententiam vobis dico : si inter paganos etiam ipse viveret, 
plus caeteris paganis ego ipsos diligerem, et prodesset eis, 
si quid in hoc saeculo possiderem. Quibus de rebus quantas 
possum Deo , et domino abbati, vobisque omnibus gratias 
refero, quia quales volo, tales vos erga me, et omnes, qui 
diliguntur a me, semper esse comperio. 

Sed quia accedens ad servitutem Domini, et maxime id 
aetatis homo, multis, variisque tentationibus pertentatorum 
spirituum suggestiones intrinsecus laniatur, multis, diversis- 
que camis titillationibus intus, exteriusque cruciatur; opor¬ 
tet valde, ut vestri eum colloquii participem saepissime fa¬ 
ciatis, omnesque, quorum doctrina salubris esse potest ei, 
colloqui cum eo, quotiens expedit, jubeatis. 

6 . 

Discedenti ipsi a me, rogando praecepi, et praecipiendo 
rogavi, ne hoc anno aliquam vel in refectorio, vel in capi¬ 
tulo, aut in monasterio lectionem legeret, quoadusque psal¬ 
morum scientiam, suique ordinis usum aliquem haberet: 
hanc voluntatem meam omnino despexit; et ut legeret, 
suarum precum nimietate a vobis extorsit : pro qua re 
amarissimas litteras transmittere sibi disposui; sed visis 
aliis litteris vestris conceptum adversus ejus temeritatem 
mentis rancorem omisi. 


50. LANFRANCO ANSELMUS. 

Domino reverendo, patri vere diligendo, et dilecto, Ca¬ 
tholicae matri amplectendo archiepiscopo Lanfranco, fra¬ 
ter Anselmus suus, quod dignius potest totus suus. —Quo¬ 
ties vobis est gratum , aliquid mihi esse gratum , utique 
mihi et hoc est gratum ; et illud fit gratius, quod prius erat 
gratum. Significastis vos inde laetos esse, quia ego, ut de 
aliis taceam, dilectissimum nostrum, nepotem vestrum , 
valde gaudens suscepi. Tanto igitur, et hac vestra laetitia 
sum laetificatus, et gaudium, quod habueram de praedicto 
caro nostro quamvis semper vigeat, augendo est renova¬ 
tum ; quanto, id quod non verecundor fateri, me scilicet ex 
magna parte illum sic suscipiendo intendisse, ad votum 
pervenisse cognovi de meo meritis Domino, fide fratre, sol¬ 
licitudine filio Mauritio, quem pro vobis separatis ab illo, 
a quo plus amabatur, quam ab alio, et quem plus amabat 
quam alium : quos ipsi judicate, quid illi debeatis. Quamli¬ 
bet namque vile sit, quod sic amat, et a quo sic amatur : ni¬ 
mirum hoc illi debetis, quod non minus amet, et a quo non 
minus ametur. Quoniam igitur et ego novi justitiae vestrae 
rectitudinem, et vos nostis mutuam nostram dilectionem, 
omni ejus supersedemus commendatione. De aegritudine ca¬ 
pitis ejus, vestram pietatem , quantum apud vos possum 
rogo, praecipue quatenus propter Deum, et aeternae salutis 

retributionem, vobis instantibus a dilecto amico nostro do¬ 
mino Alberto medico, quantum potest perquiratur, et cu¬ 
retur. 


51 . GONDULFO LANFRANCUS. 

Dilectissimo suo Gondulfo dilectissimus suus Lanfrancus 
dilectionis coeptae felicem perseverantiam. — Fratres, quos 
(carissime frater) litteris edocendos , bonisque moribus in¬ 
struendos tibi praecipue transmisi, honeste, et secundum 
voluntatem meam tractari quorumdam relatione cognovi; 
pro qua re gratias benignitati tuae refero, et ut coeptis insis¬ 
tas , si tamen admonitione indiges , admonere te cupio. Ca¬ 
rissimum mihi fratris mei filium, fratrem videlicet tuum, 
caritati tuae commendo , rogans sicut rogari oportet a me, 
jocundissimum filium, fratremque meum, quatenus cum 
magna jocunditate animi tui eum diligas, et ad vitam lau¬ 
dabilem pro viribus tuis informare non desinas. Fratrem 
tuum propterea dixi illum, quoniam revera sic esse volo, mul¬ 
tumque rogo; nam et revera venerabilis mater tua, sicut 
mihi relatum est, filium suum eumdem vocare dignatur, 
cum illa de excellentissimo genere, iste humili loco sit na¬ 
tus, procul dubio receptura ab eo mercedem suam, qui 
dixit: - Qui se humiliat, exaltabitur. » Crucem cum reli¬ 
quiis fraternitatis tuae oculis dum missam celebras conspi¬ 
ciendam, tibi transmitto; quam perpetuae amicitiae monu¬ 
mentum inter te, et ipsum esse desidero. 

Magno gaudio me replesti, quia promissionem in pueri¬ 
tia factam, in juventute adhuc per divinam misericordiam 
te servare scripsisti; quam si ad finem illaesam perduxeris, 
terribilem aliis judicem procul dubio cum magna securitate 
videbis. Omnipotens Deus cordi tuo per sancti Spiritus sui 
inspirationem inserere dignetur, quatenus in omni aetate 
tua sic me diligas, sicut in pueritia, et adolescentia tua 
quondam diligere me solebas. Et ipse te benedicat, atque 
ab omnibus peccatis propitiatus absolvat. 

52 . GONDULFO LANFRANCUS. 

Dilectissimo fratri Gondulfo frater Lanfrancus benedic¬ 
tionem a Deo, et perpetuam salutem. — Lectis litteris fra¬ 
ternitatis tuse, multa te cognovi aegritudine laborare, pro qua 
re hortor, ne doleas, imo gaudeas, tuoque Creatori, qui 
de te curam habet, indefessas gratias referas, sciens scrip¬ 
tum esse : « Libenter gloriabor in infirmitatibus meis. » Et 
alias : « Flagellat Dominus omnem filium, quem recipit. « 
Non enim te in hoc saeculo tantis flagellis attereret, nisi 
post hoc saeculum sine flagello te esse disponeret. Tu ergo 
memento tui, memorare novissima tua, et confitere peccata 
tua; hoc enim faciens, aut corporalem salutem a Deo con¬ 
sequeris, aut mortem aliis metuendam sine metu expecta- 
bis; quae videlicet erit finis tibi malorum, principium vero 
bonorum. 

Mitto tibi dioprasium magnum, quod ad hanc infirmita¬ 
tem valde utile esse medici perhibent , de quo in modum 
sylvestris nucis tertia semper die accipies. Omnipotens Do¬ 
minus custos tui semper existat; atque ab omnibus peccatis 
propitiatus absolvat. 


53 . LANFRANCO ET GUIDONI LANFRANCUS. 

Dilectissimis fratribus Lanfranco et Guidoni frater Lan 
francus perpetuam a Domino benedictionem. — Quia 
divinitus, ut credo, vos dilexistis in saeculo, rogo, ut ro¬ 
getis Deum, quatenus, ipso cooperante vos diligatis in eo, 
quod assumpsistis, sancto proposito. Alter alteri sit in tri¬ 
bulatione solatium : alter ab alterius vita sumat sanctae 
conversationis exemplum. Humilitatem omnibus ostendite, 
linguas vestras ab omni fraterna derogatione salubri censura 
compescite, si quis cujuslibet fratris vitam theodino dente ro¬ 
dere delectatur, si correctus a vobis emendare neglexerit, a 
vestro colloquio arceatur. Quidquid alii de vobis dicant 
audantes fortasse, et magnificantes, quod parentes, pos- 

sessiones, carnalia oblectamenta pro Deo contempsistis, 
vos semper introrsus ad conscientias vestras redite, pecca¬ 
tores vos semper esse cognoscite, et peccatis vestris conti¬ 
nuis orationibus Deum propitium fore deposcite. 

Adversum te, carissime nepos, magnum mentis ranco¬ 
rem concepi, quia videlicet transgressus es praeceptum , 
quod de hoc ordine primum tibi injunxi, sed interveniente 
venerando patre domino Anselmo , cui sicut Deo obedire 
desidero, sincero tibi corde illam noxam indulgeo, et moneo 
ne tale aliquid amplius facias, quia quo impensius amicum 
diligo, eo amplius majorem contra eum iram pro parva 
etiam culpa concipio. Omnipotens Dominus sua vos gratia 
protegat, atque ab omnibus peccatis clementer absolvat. 


54 . WILLELMO LANFRANCUS. 

Dilectissimo patri Willelmo Lanfrancus quondam dul¬ 
cissimus, et utinam nunc saltem dulcis ; quidquid in hoc 
saeculo, et in futuro honestius et melius. — In litteris , quas 
nuper transmisistis, hoc praecipue inter caetera posuistis, et 
rogastis, ut amoto eo, qui nunc praesidet, de substituendo 
Ecclesiae vestrae priore vobis consulerem, consultaque sub 
celeritate scriberem; quam rem fratribus, qui mecum sunt, 
ostendi; mihique consulere volenti quatenus ipsi quoque 
consulerent obnixe rogavi. Communis omnium sententia 
fuit, ut si aliquo secundum Deum modo effice e valeatis , 
summum Ecclesiae vestrae priorem dominum Emostum 
constituatis; quod si ipse renuerit, aut fortasse dominus 
abbas huic rei consensum praebere noluerit, ordinate quem 
concors fratrum electio ordinandum esse decreverit. Si vero 
vobis hoc consilium displicuerit, capite illud, quod sanum 
sapienti displicere non poterit, videlicet ut agatis, quod ex 
ore domini Abbatis Herluini, dominique Anselmi agendum 
esse cognoveritis; nam et ego ut peccator homo divini con¬ 
silii ignarus existo, et ipsi utrique, ut credimus, Spiritu Dei 

pleni sunt, et secum habent, qui in hujus mundi negotiis 
apud Deum adjuvare eos valent. Divina Majestas, vene¬ 
rande pater, jocundeque frater, te benedicat, atque ab om¬ 
nibus peccatis prorsus absolvat. Valete. 


55 . LANFRANCUS ADELELINO. 

Lanfrancus archiepiscopus dilectissimo filio , et amico 
Adelelino abbati salutem et benedictionem. — Fratres 
isti ad me venerunt accusantes se, et dicentes in vos gravi¬ 
ter peccasse, et sua culpa de monasterio recessisse ; ego 
vero stultitiam eorum eis audientibus multum adauxi, et 
satis duris, atque amarissimis verbis eos, prout decuit, in¬ 
crepavi. Postea interrogati a me, si de caetero vellent emen¬ 
dare, responderunt se velle, et de hoc quod egissent pluri¬ 
mum se dolere; et precati sunt me, quatenus pro eis apud 
vos intercederem ; et mea eos intercessione monasterio, 
unde exierunt, reconciliarem. 

Quapropter fraternitatem vestram precor, si meis apud 
eam precibus locus existit, ut pro amore Dei, et nostro , 
quidquid in vos , et contra ordinem deliquerunt, sincero 
corde remittatis ; et in suis eos locis, in quibus ante culpam 
erant, suscipiatis, et paternum eis affectum, ut Deus vobis 
misericors sit, de reliquo ostendatis. 


56 . LANFRANCUS REGINALDO , SEWINO ET HENRICO. 

Lanfrancus antistes dilectissimis fratribus Reginaldo 
Pictavorum urbis abbati, et Sewino monacho , et Henrico 
canonico salutem. — Lectis litteris a vestra mihi per hunc 
hominem fraternitate transmissis voluntatem vestram intel¬ 
lexi, si facultas detur ad me veniendi : id commode fieri 
posse noc arbitror; nam et iter prolixum est : pericula 
multa, terra, marique ; et ego tot, tantisque hujus mundi 
negotiis obvolutus sum, ut talibus studiis dare mihi operam 

hac tempestate non liceat. Si divina potestas expeditum 
me esse quandoque voluerit, et doceri pariter , et docere 
promptus semper mihi animus erit. 

Porro quod schismaticus ille (Berengarium dico) sicut 
vestra epistola testata est, constanter asserit, quia beatus 
Hilarius vestrae urbis, vestrseque gentis quondam epis¬ 
copus in tractatu fidei perversa senserit; et in libro de di¬ 
vina Trinitate improbabiles sententias de Domino Jesu 
Christo protulit: mirari non debet beatitudo vestra, si is, 
qui de ipso capite tam multa, et tam nefanda credere, et 
docere verissimis relationibus infamatur; de ipsius capitis 
membro tam perniciosa dicere traditur, in reprobum sensum 
divino judicio permittatur. 

Revera quisquis Hilario alicujus haereseos notam impo¬ 
nit, multos orthodoxos principes, qui magnis eum laudibus 
extulerunt, ejusdem erroris macula involvit. Gelasius Papa, 
in decretis suis, omnes libros ejus inter catholicas scriptu¬ 
ras enumerat. Ejus auctoritas in sacris canonibus decentis¬ 
sime memoratur, recipitur, et laudatur. Sanctus Augusti¬ 
nus in libro de Trinitate, excellenti eum laude extollit, et 
quaedam ab eo de Patre, et Filio, et Spiritu Sancto obscure 
dicta enucleatius exponit. Beatus Hieronymus quantis 
eum, omnesque libros ejus in quibusdam scriptis suis prae¬ 
coniis effert, epistolari brevitate comprehendi non potest: 
vocans eum Romanorum luciferum, ecclesiarum lucernam, 
lapidem pretiosum , ad quem mortalia vix ascendunt; 
pulchro sermone, aureoque ore universa loquentem. Caeteri 
sacrae religionis doctores, quicumque de eo aliquid loquuti 
sunt, ab horum sententia in hac parte minime dissenserunt. 

Tutius igitur est lectori in difficillimis sanctorum Patrum 
sententiis, quas ingenii sui imbecillitas capere non potest, 
interrogato quod nescit, dicere se nescire, quam pertinaci 
arrogantia , et arroganti pertinacia, non sine sua et alio¬ 
rum pernicie, fidei contraria definire : praesertim si talis 
persona sit, quae vel scientia litterarum, vel probitate mo- 

rum, vel potius utraque parte auctoritatis pondus prae se 
gerere videatur. 

Verba praefati doctoris, quae praefatus in versor in ejus 
calumniam conatur invertere, haec in vestris litteris reperi: 
» Dei Filius hominem verum secundum similitudinem nostri 
hominis non deficiens a se Deo, sumpsit: in quo quamvis 
aut ictus incideret, aut vulnus descenderet, afferrent quidem 
haec impetum passionis, non tamen dolorem passionis in¬ 
ferrent : ut telum aliquod, aut aquam perforans, aut ignem 
compungens, aut aera vulnerans; » et paulo post: « Virtus 
corporis sine sensu poenae vim poenae in se desaevientis ex¬ 
cepit. « Haec sine praejudicio melioris expositionis consona, 
ut putamus, sanctis Patribus adstipulatione sic exponuntur 
a nobis. Dominus Jesus Christus in eadem persona verus 
homo, et verus Deus, secundum humanitatem quidem esu¬ 
rivit, sitivit, fatigatus est, flevit : appropinquante hora 
mortis pavere, et taedere coepit : unde et oravit dicens : 
« Pater, si fieri potest, transeat a me calix iste. « Plagas 
virgarum, vulnerumque discissiones, ut homo similis nobis 
sensit, et doluit; caeterasque humanae naturae infirmitates 
assumendo hominem, praeter peccatum , assumpsit. Secun¬ 
dum divinitatem vero, qua Patri, et Spiritui Sancto per 
omnia aequalis est, nihil horum sustinuit: hoc velle appro¬ 
bare nihil attinet, cum apud omnes fideles haec semper sit, 
fueritque sententia; et sacra pagina hujusmodi documentis 
pene sit ubique referta; et tamen propter unitatem per¬ 
sonae, in quam conficiendam Deus, et homo convenerant, 
saepe quae hominis sunt assignantur Deo ; et quae solius 
Dei sunt, dicitur habere homo, ut illud Apostoli: « Si 
enim cognovissent, nunquam Dominum gloriae crucifixis¬ 
sent. ” Non enim revera quantum ad ipsum spectat, Do¬ 
minus gloriae est crucifixus, sed propter assumptum homi¬ 
nem , quod hominis fuit, dicitur pertulisse Deus. Et ipse 
Dominus in Evangelio : * Nemo ascendit in coelum, nisi 
qui descendit de coelo, filius hominis, qui est in coelo. » Et 

rursus, id quod Dei erat, homini est assignatum; neque 
enim homo in terra degens, in coelo tunc esse poterat; sed 
quia Unigenitus Patris ita in mundum venit, ut tamen a 
paterno sinu nunquam discederet, quod solius divinitatis 
erat, loquens in terra assumpto homini propter unitatem 
personae tribuebat. 

Hoc locutionis modo superius dictum est, quia homini 
assumpto a Filio Dei ictus, et vulnera impetum passionis 
afferrent, non tamen dolorem passionis inferrent. Et hoc 
suppositis similitudinibus declaratur, ut si telum aquam 
perforet; et caetera quae sequuntur, ac si diceret, homo 
assumptus impetum passionis , et vim doloris sensit , 
Deus assumens non sensit; et hoc paulo post declarat di¬ 
cens : « Virtus corporis, » id est, divinitas assumens 
ipsum corpus “ sine sensu poenae »» , quantum ad ipsam 
pertinet, « vim poenae in se », id est, in carne assumpta 
« desaevientis excepit. * Quod si virtus corporis, magis 
robur ipsius corporis, hoc in loco intelligenda est, eadem 
sententia in caeteris manet, ut sit sensus :Virtus corporis 
sine sensu poenae quantum ad assumptam divinitatem in 
se desaevientis excepit, « quantum ad assumptam humani¬ 
tatem. Et hoc locutionis genere revera et salva Christianae 
religionis fide dici potest; quia Christus, sive corpus Christi, 
sive caro Christi, in cruce patiebatur, et non patiebatur, 
dolebat, et non dolebat, moriebatur, et non moriebatur. 
Et in hunc modum multa, numeroque carentia. Alioquin si 
praefatus doctor contra usitatissimam Ecclesiae fidem, con¬ 
tra evangelicam auctoritatem , contra omnium sanctorum 
Patrum definitionem , carnem Christi insensibilem, et do¬ 
loris expertem intelligi voluisset, assumptum a filio Dei 
hominem similem nobis hominem in praefata sententia mi¬ 
nime retulisset. Quae enim similitudo sensibili, et insensi¬ 
bili? Dolenti, et doloris experti? retulit autem, non igitur 
intelligi voluit. 

Obsecro vigilate omnibus modis, quia schismatici, et 


Digitized by LjOOQle 



76 


D. LANFRANCI 


fautores eorum circa vos, et inter vos sunt, opponite eis 
scutum timoris Domini, impetentes eos jaculis divinorum 
eloquiorum : adminiculamini nobis memores nostri in ora¬ 
tionibus vestris. Omnipotens Dominus det vobis bene agere, 
et feliciter, quo tenditis, pervenire. Amen. 


57 . LANFRANCCJS T... ABBATI. 

Lanfrancus archiepiscopus dilectissimo amico suo abbati 
T... salutem. — Causam Goduini, et Lifgivae adulterae 
suae optime novi; et revera Londoniae coram me eam vesti¬ 
gari praecepi; auditaque utriusque partis assertione , in 
adulteros sententiam diximus, et juste eos esse excommu- 
nicatos communi consensu decrevimus. Propterea nihil aliud 
restat, nisi quod fraternitas tua adulteram de coemeterio ejici 
praecipiat; quousque vel corruptor ejus, vel aliquis pro ea, 
quod justum est, episcopo faciat. Libenter facerem , quod 
tibi placere posse intelligerem , et multum doleo, quod de 
praesenti negotio voluntatem tuam implere non valeo 


58 . LANFRANCUS G... ABBATI. 

Lanfrancus indignus antistes venerabili abbati G... sa¬ 
lutem et benedictionem. — Gratias quantas possum pater¬ 
nitati vestrae ago, quod praesentes et absentes nobis, et de 
nobis bona dicitis, meliora optatis, utrumque verbis, et 
litteris confirmatis. Et revera sciatis me eamdem circa vos 
voluntatem habere, et vobis, et vestris sinceram dilectio¬ 
nem in omnibus, et per omnia exhibere. 

Quod de domino Orricio mandastis, gratanter accipio, 
sed contra praeceptum regis nihil rogare , et nil jubere prae¬ 
sumo ; sed rogo, multumque rogo, quatenus propter Deum, 
et propter amorem meum, et quia ipse dignus est, eum di¬ 
ligatis , honeste tractetis, paternum ei affectum, sicut pru¬ 
dentia vestra judicaverit, impendatis : pro justitia namque 

persecutionem patitur, et cum superna voluntas fuerit, in 
gaudium sibi, et laetitiam convertetur : misertus est tamen 
ei Dominus, quod inter vos eum voluit esse et putantes no¬ 
cere (sicut Domino placuit), plurimum profuere. 


59 . LANFRANCUS TURSTINO ABBATI. 

Lanfrancus indignus antistes, abbati Turstino salutem. 
— Consilium meum tibi breviter intimandum rogasti, et 
ego illud tibi paucis intimare curavi. Roga Deum, ut me¬ 
minerit tui, et misereatur tibi; et hoc instanter tam per te, 
quam per amicos tuos. Nos vero hoc agimus in quantum 
possumus. Domino nostro regi offer rectitudinem per ami¬ 
cos, et fideles internuntios. Si spreverit, noli multum inde 
esse tristis, neque sollicitus. Visitabit enim Deus plebem 
suam, cum expedire decreverit. Misericordia Dei tecumsit. 


60 . LANFRANCUS G.... AMICO SUO. 

Lanfrancus, indignus antistes, dilecto et fideli amico suo 

G.salutem et benedictionem. — Gratias ago benignae 

sollicitudini tuse , et sollicitae benignitati tuae , quia amici¬ 
tiam quam a primordio mutuae cognitionis mihi promisisti; 
reipsa , cum opportunitas se ingessit, semper demonstrare 
studuisti, et nunc precor, multumque precor, quamvis non 
tantopere precibus indigeas, quatenus de praesenti negotio 
tantum rebus nostris valeas , quantum valere fuerit tibi 
desuper data facultas. 

Scias autem in illis comitatibus, quorum exquirendorum 
cura tibi commissa est, me nihil in Domino habere; sed 
omnes in illis partibus vestrae Ecclesiae terras ad vitam 
monachorum per omnia pertinere. Frater vester, qui has 
tibi litteras portat, multa laudanda de te mihi retulit, 
quorum pluralitas, et epistolaris brevitas ea nunc enumerari 


Digitized by LjOOQle 




78 


D. LAN FRANCI 


non sinit. Sed omnipotens Deus cujus memoriam nihil sub¬ 
terfugit , sicut novit, multipliciter tibi rependat, et ab 
omni opere malo pius auxiliator te incessanter defendat. 


61 . LANFRANCUS R.... ABBATI. 

Lanfrancus, archiepiscopus, abbati R.... salutem.— 
Quod fratrem, de quo mihi scripsit fraternitas tua, in 
monasterium recipiendum cum meis litteris tibi direxi, 
teste conscientia mea divino id zelo, et amore nostri ordinis 
feci, neque enim gratia vitandi scandali aliquid volo vel 
rogare, vel praecipere, quod aliquo modo in majus, vel 
deterius scandalum valeat pervenire. Loquere igitur cum 
episcopo , si forte adest, et cum domino Godefrido, priore 
ejus, et quidquid super hoc negotio inter vos consulueritis, 
et consultum opere complendum decreveritis , in omnibus, 
et per omnia mihi quoque placere noveritis. Neque enim 
superbiam nutrire volo, quam procul ab omni genere homi¬ 
num , et praecipue a nostro ordine remotam esse desidero. 


62 . LANFRANCUS WILLELMO ABBATI. 

Lanfrancus archiepiscopus carissimo amico suo ab¬ 
bati Willelmo salutem. — Rogo te quantum rogare pos¬ 
sum , et debeo , quatenus huic fratri Rainaldo concedas 
licentiam conversandi apud Glocestram cum abbate Ser- 
lone per spatium unius anni; expedit enim animae suae , ut 
hoc fiat. Hujus namque indicium hinc permaxime capio , 
quod regularem locum petit; quamvis et monasterio tuo , 
in quo nutritus est, in nullo detrahat. Sed cur hoc facere 
velit, rationabilem causam enarrat. Iterum rogo , ne mo¬ 
leste feras , quod ad me venit, quod me amicum tuum pro 
necessitate sua expetiit. 

63 . LANFRANCUS O... ABBATI. 

Lanfrancus archiepiscopus O.... abbati salutem. — 
Fratrem Gregorium , monachum tuum, volentem mare 
transire prohibuimus ; et ad monasterium suum redire 
praecipimus, et praecipiendo compulimus. Tu non bene egis¬ 
ti, quod ipsi vagandi extra patriam licentiam concessisti. 
In hoc satis evidenter apparet, qualis pastor existas, et 
qua sollicitudine gubernare commissas tibi animas scias. 

Mandamus igitur, et praecipimus, et praecipiendo roga¬ 
mus , quatenus cum honore eum recipias, et de caetero 
sicut filio tuo paternam ei caritatem impendas Credimus 
enim per misericordiam Dei, si sollicitus tui ordinis esse 
volueris, quod consilium , et auxilium , tam in causis 
spiritualibus, quam in saecularibus per eum habere valebis. 
Laetificavit me multum, quod timorem Dei te habere, 
et bonum hominem esse perhibuit, sed tamen pro sim¬ 
plicitate tua negligentem esse nostri ordinis negare non 
potuit. 


64 . LANFRANCUS REMIGIO. 

Lanfrancus Dei gratia archiepiscopus dilecto fratri et 
amico Remigio salutem. — Quum multi de te multa per¬ 
versa dicant, et perpauci sint, qui verbis detrahentium 
ingenita liberalitate contradicant, scias tamen dominum 
nostrum regem nullius detrahentis contra te verba recipere; 
sed potius contra omnes maledicos regali te auctoritate 
defendere. Itaque expedit tibi, si prope es, et licitum 
habes, quatenus ad me venias, et ea, quae pro sui prolixi¬ 
tate breviter scribi non possunt, ore ad os audiat. 


65 . LANFRANCUS HUG... 

Lanfrancus Hug... — Litteras tuas, quas mihi per 
portitorem mearum misisti , suscepi, et legi, et displicue- 

runt mihi quaedam , quae in eis inveni Non probo quod 
Papam Gregorium vituperas, quod Hildebrandum eum 
vocas, quod legatos ejus spinosulos nominas, quod Cle¬ 
mentem tot, et tantis praeconiis tam propere exaltas. 
Scriptum est enim non esse laudandum in vita sua homi¬ 
nem, nec detrahendum, proximo suo. Adhuc incognitum 
est humano generi, quales nunc sint, et quales futuri sint 
in conspectu Dei. Credo tamen quod gloriosus imperator 
sine magna ratione tantam rem non est aggressus patrare, 
nec sine magno auxilio Dei tantam potuit victoriam con¬ 
summare. 

Non laudo ut in Anglicam terram venias, nisi a rege 
Anglorum licentiam veniendi prius accipias. Nondum enim 
insula nostra priorem refutavit; nec utrum huic obedire 
debeat, sententiam promulgavit. Auditis utrimque causis , 
si ita contigerit, perspicacius quid fieri oporteat, provideri 
valebit. 


66. LANFRANCUS RODULFO ABBATI. 

Lanfrancus , Cantuariae archiepiscopus , Rodulfo ab¬ 
bati salutem. — Indicatum est mihi de tuo monasterio 
recedere vis; de promissa stabilitate sollicitus es, timens, 
ne, unde Deum placare studes, inde magis offendas. De quo 
rationem talem ostendo , et in ostendendo meipsum in 
exemplum sic do. Si ego Lanfrancus manu propria me de 
aliquo monasterio non recessurum jurassem ; viderem au¬ 
tem quod ibi animam meam salvare non possem , exirem; 
nec perjurii crimen incurrerem. Qui enim Deo propter 
Deum alligatur, non solvitur ab ipso contra ipsum solvatur. 
Porro ab ipso contra ipsum minime solvitur, qui propter 
amorem ejus, et ut sibi bene complaceat, a filiis discordiae, 
superbiae, diffidentiae, et ut apertius dicam , a filiis diaboli 
migrat ad filios pacis, humilitatis, spei, imo ad filios Dei. 
Qui enim sic transit, nonne plane fugit a sede diaboli,ad se- 

dem Dei? Quis enim judicet illum aDeo damnandum, qui ut 
ad Patrem, ut ad Dominum, et amicum fugit ad ipsum ? Prop- 
terea qui sic transit, non ab Ecclesia ad Ecclesiam transit; 
non enim plures sunt Ecclesiae; sed una est toto orbe diffu¬ 
sa ; et “ uni Deo ubique servitur, et uni regi militatur. * 
Postremo beatus Benedictus, qui stabilitatem praecipit fir¬ 
mare , monachum ab alio monasterio ad aliud monasterium 
venientem jubet suscipi; et si bonae vitae fuerit, ut stabili¬ 
tatem suam firmet, suaderi. 


67 , CHARTA CANONICIS DE GRAVENA CONCESSA. 

Lanfrancus , Dei gratia Cantuariensis archiepiscopus, 
Waltero, archidiacono, totique capitulo de Lenham salutem. 
—Concedimus et praesentis chartae pagina confirmamus ec¬ 
clesiam omnium Sanctorum de Gravene canonicis regularibus 
Sanctae Mariae de Suthwerca , in eleemosynam , cum om¬ 
nibus ad eamdem ecclesiam pertinentibus, sive in terris, 
sive in decimis vel aliis quibuslibet beneficiis: testibus Roge- 
rio de Ponte episcopo; Walarico, de Wroteham ; Alano de 
Wellis , Joanne de Cantuaria; Thoma de Londonia , cleri¬ 
cis ; Ricardo de Gravenel, Hugone Passoriere , Joanne 
Converso. 

Opinio est veritatis > egena, qua niteris, ut dicatur soli 
Augustino concessum, habere subjectionem omnium epis¬ 
coporum Britanniae, et eorum etiam qui essent ordinati per 
episcopum Eboracensem. Exile et omnino angustum id esset 
munus, quod familiari ab olim suo, novo Anglo vir largi¬ 
retur apostolicus; praesertim cum vivo Augustino nullus 
Eboracensis pontifex ordinaret, quos subjectos haberet Au- 
gustinds : sed nec aliquis ibi extiterit episcopus; Beatus 
siquidem Paulinus primus ejusdem urbis Praesul, non tem¬ 
pore Augustini, sed tempore justi, qui quartus fuit Cantiae 
pontifex, illuc directus est. Nescientem gesta Anglorum do¬ 
cebunt, quod dico. Hoc intelligentes sanctissimae Sedis apos- 
tolicae praesules subjectionem omnium episcoporum Angliae 
successoribus Augustini confirmarunt, sicut privilegia reci¬ 
tata testantur. Gregorianam, ut dicunt, constitutionem ver¬ 
bis ornantes amplissimis, et libertate munifica prosequentes, 
ejusdem sedis arbitri, ejusdem sententiae patroni; aequum¬ 
que censent, ut omnes Anglorum Ecclesiae ab eo loco mu¬ 
tuentur vivendi disciplinam , a cujus fomite rapuerunt cre¬ 
dendi flammam. Quis enim nesciat, quod a Cantia manavit 
Christi credulitas in Eboracum, et in caeteras Angliae ec¬ 
clesias. 

Porro quod dicis potuisse beatum Gregorium, si voluis¬ 
set, successoribus Augustini confirmare dicto, quod conces¬ 
serat Augustino, verum omnino est, nec potest ambigi. Sed 

quod, quaeso , praejudicium hoc Cantuariensi sedi affert? A 
simili causam proponam. Nam quando Dominus et Salvator 
noster Jesus Christus dixit beato Petro : «Tu es Petrus, et 
super hanc petram aedificabo Ecclesiam meam; et tibi dabo 
claves regni coelorum; »potuisset adjicere si voluisset, eam- 
dem potestatem successoribus tuis concedo : verum dicti 
praetermissio nihil reverentiae imminuit successoribus Petri. 
Ibisne his verbis obviam? Referesne adversa? Enimvero 
omnium Christianorum conscientiis est inditum , ut nihilo¬ 
minus quam beato Petro successoribus ejus, et. minantibus 
attremant, et serenam dignitatem indulgentibus gaudenter 
applaudant; estque tunc demum omnium ecclesiasticarum 
rerum rata dispensatio, si successorum beati Petri fuerit 
comprobata judicio. Quid illud agit, nisi vis divinae libera- 
litatis per Dominum Jesum a beato Petro in vicarios ejus 
diffusa? Ergo de similibus idem pronunciabis judicium, si 
dialecticam nosti. 

Praeterea quod valet in toto, valet in parte : quod valet 
in majori, valet in minori. Romana Ecclesia quasi totum est 
omnium, caeterae ecclesiae quasi ejus partes. Sicut enim 
quodam intuitu homo est genus individuorum suorum, et 
tamen in unoquoque individuo inest totius hominis tota pro¬ 
prietas ; ita quodam respectu sedes Romana est genus, et 
totum omnium ecclesiarum; et tamen in unaquaque ec¬ 
clesia totius christianae fidei tota regnat integritas. Ipsa est 
major omnium ecclesiarum; et quod in ea valet, debet et 
valere in minoribus; ut potestas primi cujuscumque eccle¬ 
siae principis in succedentes dimanet, nisi si quid persona¬ 
liter , et nominatim excipiatur. Quare sicut Christus dixit 
omnibus praesulibus Romanis , quod dixit beato Petro; ita 
quod dixit Gregorius omnibus successoribus Augustini, 
dixit in Augustino. Hinc conficitur, ut sicut Cantia subji¬ 
citur Romae, quod ex ea fidem accepit: ita Eboracum subji¬ 
ciatur Cantiae, quae eo praedicatores misit. 

Jam vero quod allegas voluisse Gregorium, ut Augus- 

tinus resideret Londoniae, fluctuat plane; qui enim firmari 
potest, ut ipse magistri sui voluntati resultans, in repulsam 
decretorum iret? Sed famae tam multorum assensu firmatae 
derogare fidem refuto. Esto enim, ut alias migraret, quid 
ad me, qui Londinensis episcopus non sum? Nihil enim 
mei interest, nisi quod usus antiquitatis non patitur, si tu 
cum Londinensi pontifice primatus honorem partiaris? Ea 
de re si, lite sequestra, pace media negotium ventilari desi¬ 
deres, pro mei juris officio non deero recto judicio. 

PRJSFATIO. 

Lanfrancus, indignus sanctae Dorobemensis ecclesiae an¬ 
tistes, dilectissimis fratribus suis Henrico priori, et caeteris 
salutem, et benedictionem. — Mittimus vobis nostri ordinis 
consuetudines scriptas, quas excerpsimus ex consuetudini¬ 
bus eorum coenobiorum, quae nostro tempore majoris auc¬ 
toritatis sunt in ordine monachorum. Addidimus quoque 
perpauca, et mutavimus nonnulla, et maxime in celebrandis 
quibusdam festis, excellentius in nostra ecclesia oportere 
ea agi censentes, propter primatem sedem. In quibus nec 
nobis qui praesentes sumus, nec iis qui post nos venturi 
sunt, in aliquo praejudicamus, ut non vel eis addere, vel ab 
eis tollere, vel in eis permutare aliqua valeamus, si aliter 
ea commodius posse fieri, vel magistra ratione, vel doctio¬ 
rum auctoritate intelligamus. Quamtumlibet enim quisquam 
proficiat, maximus ei defectus est existimare se ultra non 
posse proficere : nam numerus fratrum auctus, vel diminu¬ 
tus, facultates locorum, varietates rerum, quse seepe eve¬ 
niunt , diversitates sensuum , quod alii quidem sic, et 
alii sic intelligunt, pleraque diu servata, plerumque aliter 
ordinari compellunt; hinc est quod nulla fere ecclesia 
imitari aliam per omnia potest. Illud tamen cautissime 
attendendum est, ut ea sine quibus anima salvari non 
potest, omnibus modis inviolata serventur, fidem dico), 
contemptum mundi, caritatem, castitatem , humilitatem, 
patientiam, obedientiam, de perpetratis culpis poenitudi- 

nem, earumque humilem confessionem, frequentes oratio¬ 
nes, competens silentium, multaque in hunc modum; haec 
ubi servantur, rectissime potest dici regulam beati Bene¬ 
dicti , et monachorum ibi ordinem custodiri, quoquo modo 
varientur caetera, quae pro arbitrio diversorum in diversis 
sunt coenobiis instituta : cujusmodi sunt quod in praecipuis 
solemnitatibus alibi in tunicis tantum, quos frocos vocant, 
et alibi in albis et cappis cantores ad vesperas responsorium 
canunt, quod in eisdem festivitatibus in aliis locis in albis 
solummodo, et in aliis, cappis etiam induti procedunt; 
quod in quibusdam coenobiis viceni, vel triceni, aut plus, 
aut minus simul in alveis, et in quibusdam singuli in sin¬ 
gulis catillis pedes in claustro ante mandatum abluunt; 
quod pleraque monasteria mense Februario, transacta beatae 
Mariae festivitate, officium mortuorum post vesperas dicere 
incipiunt, et pleraque usque ad Septuagesimam praestolan¬ 
tur. Hujus generis plurima alia existunt, quae pro sui pro¬ 
lixitate breviter enumerari non possunt. Haec tamen ipsa, 
postquam servanda subjectis a pastoribus ordinantur, ab 
iis, quorum tota vita in obedientia sita est, sine culpa mini¬ 
me violantur. Inde vero nemo turbetur, quod in tractatu 
earum consuetudinum nomen abbatis tantum, non episcopi, 
vel archiepiscopi, ponitur. Ordo quippe monachorum des^ 
cribitur, quorum per abbates frequentius, quam per antis- 
* tites vita disponitur : quamvis et ipsi antistites, si pater¬ 
nam curam vice Christi subjectis suis impendant, non 
absurde abbates, id est patres, congruo suis actibus voca¬ 
bulo appellari queant. Deus pacis, et dilectionis vobiscum 
maneat, et ipse pace et dilectione sua vos repleat, et ab 
omnibus peccatis clementer ubsolvat. Amen. Amen. 


CA1\ I. ORDINARIUM TOTIUS ANNI n 

§ 1. Ab Octobri ad Adventum Domini. —Kalendis Oc¬ 
tobris remaneat meridiana quam facere solent monachi ir\ 

eestate, a dominica prima hujus mensis cantetur, et lega¬ 
tur de libris Machabaeorum usque ad festivitatem omnium 
Sanctorum. Canantur hymni dominicis diebus usque ad 
adventum Domini; ad nocturna:«Primo dierum omnium»; 
ad laudes ** JEterne rerum conditor.» Privatis diebus post 
matutina usque ad festivitatem omnium Sanctorum rever¬ 
tantur ad lectos suos; illucescente autem die pulsetur a 
custode ecclesiae parvulum signum modice. Surgentes 
fratres in nocturnalibus suis, et infantes, et juvenes cum 
luminaribus suis, veniant in ecclesiam, et facta oratione 
cantent primam, et psalmos familiares cum suis collectis, et 
septem psalmos, et litaniam : inde exeuntes sedeant in 
claustro. Pueri vero primitus alte legant, et postea si opus 
fuerit cantent. Omni tempore antequam legant infantes 
nullus in claustro legat aut cantet, nisi in silentio, nec ad 
confessionem pergat. Antequam sonet signum ad appara¬ 
tum tertiae nullus calciet se diurnalibus suis : exceptis iis 
quibus extra claustrum cura obedientiae injuncta est, et hi 
priusquam exeant aliquantulum in claustro sedere debent, 
et expectare ut prius infantes in stolis suis legant. Cum ap¬ 
propinquaverit tempus horae tertiae, pulsetur a secretario 
modice signum minimum, quam squillam vocant, et statim 
pergant in Dormitorium, et calcient se diurnalibus et 
cultellos accipiant; deinde ad lavatorium vadant, et prius 
lavent se, et postea pectinent: dehinc ad ecclesiam veniant, 
aquam benedictam sumant, in chorum vadant, et incum¬ 
bentes terrae infantes expectent. Cum vero infantes loti 
fuerint, et se pectinare incoeperint pulsetur majus signum 
ad Horam : Accedentes et ipsi ad aquam benedictam in 
chorum veniant, et dimisso signo omnes simul tres orationes 
faciant. Quibus factis pulsetur minus signum, et canatuf 
tertia. Inchoato psalmo « Miserere mei Deus, * surgentes 
missam matutinalem celebrent, ante et retro faciant, et se 
induere pergant. Celebrata missa sedeant omnes in choro 
praeter aliquos conversos, qui sacerdotem, et eos qui ad 

missam servierunt adjuvare debent. Quod cum expleverint 
redeant et ipsi in chorum. Tunc jubente abbate, prior sonet 
signum minimum. Deinde eant omnes in capitulum duo et 
duo sicut sunt priores majores primo , postea infantes. Per¬ 
acto capitulo, pulsata tabula, dicto ab abbate vel priore 
“Benedicite, * loquentur in claustro. Infantes capitulum suum 
teneant, et postea in refectorium pergant. Post sextam 
nullus in claustro loquatur donec infantes de monasterio 
exeant, et minimus eorum alta voce •» Benedicite * dicat, facto 
intervallo pulsata ad apparatum missae squilla, pulsato ad 
missam signo oratione facta dicatur ab infante litania, in¬ 
duantur qui celebraturi sunt missam, et servituri sunt ad 
missam. Quarta et sexta feria si post sextam et ante mis¬ 
sam per claustrum processuri sunt, non pulsetur squilla ad 
apparatum missae, sed cum tempus processionis secretarius 
instare prospexerit, sonet unum de mediocribus signis : 
quo audito statim silentium fiat in claustro. Discalcient se, 
manus abluant, in ecclesiam vadant, factaque oratione , et 
pulsatis duobus signis, dictis quae dici solent, processionem 
faciant sicut in eisdem diebus in quadragesima, et in aestate, 
de qua posterius dicendum est: post missam pulsato signo 
agatur oratio : post orationem vadant in refectorium acci¬ 
pere mixtum hebdomadarii coquinae , et mensae lector : Si 
vero alii sint qui pro utilitate ecclesiae majori missae non 
possint interesse, in potestate abbatis, vel prioris, sit utrum 
et ipsi mixtum accipere, et statutam hebdomadariis de¬ 
beant quantitatem panis, et potus habere. Alii vero fratres 
interim in choro sedeant, et qui voluerint, legant. Servito- 
ribus in chorum redeuntibus pulsetur signum, cantetur 
nona : cantata nona exeant, prior ad percutiendum cimba- 
lum, hebdomadarii coquinae, et caeteri qui servituri sunt 
ad injuncta sibi officia. 

Kalendae Novembris si die dominica evenerint, festivitas 
omnium Sanctorum solemniter agatur; sequentibus vero 
privatis diebus responsoria dicantur •* Vidi Dominum - , 

et lectiones longae ex Prophetis. Si vero dies kalendarum 
feria secunda, aut tertia , aut quarta evenerit, praecedente 
dominica inchoetur historia « Vidi Dominum », sed tamen 
intervalla non nisi post kalendas incipiant. Si vero quinta, 
vel sexta feria, vel sabbato kalendae extiterint, sequente 
dominica inchoetur historia, et lectiones ex Prophetis ; 
lectiones vero grandes, et intervalla mox post festivitatem 
inchoentur. Ab hac festivitate usque ad quintam feriam 
ante Pascha, nisi ubi duodecim lectiones , aut octava fue¬ 
rint , canantur privatis diebus post orationes ante officia 
nocturna triginta psalmi ab ** Ad Dominum cum tribula¬ 
rer » , usque • Omnis spiritus laudet Dominum. « Priipi 
decem pro defunctis sine * Gloria * ; sequentes decem pro 
Congregatione, bini cum ima « Gloria » ; extremi decem 
pro familiaribus, et benefactoribus; et hi bini cum una 
gloria, singuli cum precibus et collectis suis. Et post noc¬ 
turna , et familiares psalmos officium mortuorum, et matu¬ 
tinae laudes de omnibus Sanctis , et« Verba mea * si trice¬ 
narium habent. Post haec descendentes e dormitorio sedeant 
in choro, infantes cum luminaribus in capitulo diligenter 
a magistris custodiantur, canentes quod necessarium erit, 
aut si nimis profunda nocte surrexerint, pausent jacentes 
ad sedilia sua. Isto intervallo debet prior cum absconsa 
accensa per chorum ire ac videre quam regulariter sedeant; 
deinde per altaria , et membra monasterii, ne forte aliquis 
ibi dormiat. Si vero aliquem orantem invenerit silenter per- 
transeat. Quod si aliquem dormientem repererit, evigilato 
in chorum , signo facto, reverti praecipiat. Deinde debet 
per claustrum et in capitulum ire, ac videre qualiter se 
habeant magistri, et infantes , et per loca alia ubi necessa¬ 
rium esse perspexerit. Cum tempus fuerit pulsato signo, 
venientibus pueris, facta oratione , canantur matutinae, 
laudes , commemoratio Sanctorum. Prima cum psalmis fa¬ 
miliaribus , et precibus , et collectis suis cum septem psal¬ 
mis , et litania. Post haec ita omnia agenda sunt, ut supra 

dictum est in mense Octobri. Secretario autem sollicite 
providendum est, ut tali hora matutinas laudes faciat inci¬ 
pere, quatenus omnia luce clarescente finiantur. Si autem 
dubietate aliqua deluditur, et aliquid noctis post litaniam 
fuerit, sicut supra in primo intervallo ita se habeant fra¬ 
tres, videlicet ut praeter sanguine minutos nullus revertat 
ad stratum. Clarescente vero die exeant in claustrum 
sedere. Ad completorium hymnus « Christe, qui lux es , et 
dies. » 

§ 2. Ab Adventu ad Septuagesimam . — Dominica ante 
adventum Domini canatur historia de sancta Trinitate. 
Hymnus « Primo dierum. ** Psalmi * Domine in vir¬ 
tute », et reliqui. In tertio nocturno pronuncietur Evange- 
lium « Cum sublevasset ». et idem legatur a sacerdote 
revestito cum collecta « Excita Domine. »• Ad laudes 
psalmi * Dominus regnavit » : antiphunae de Trinitate, 
et similiter super horas usque ad vesperas , cum capitulis , 
et versibus , et collectis , ad Benedictus antiphona, et 
collecta de Trinitate. Post collectam dicatur antiphona 
ex Evangelio « Cum sublevasset * , cum ** Gloria Patri»; 
versus « Dominus regnavit »• ; collecta « Excita, Do¬ 
mine. » Sermo in capitulo, et matutinalis missa de domi¬ 
nica , major de sancta Trinitate. Si festivitas duodecim 
lectionum evenerit, non mutetur ipsa duodecim lectionum 
festivitas. 

Sabbato praecedente dominicam de adventu Domini, 
dimittatur ad vesperas oratio de Cruce , usque ad octavas 
Epiphaniae. Si festivitas sancti Andreae in hac die evenerit, 
agantur pleniter vesperae de Apostolo. Finitis vesperis, 
incipiatur antiphona « Ecce nomen Domini » , cum 
“ Gloria Patri. » Dicta antiphona sequatur versus et col¬ 
lecta de adventu Domini. In crastino ad invitatorium duo 
fratres in albis, in sede episcopali in cappis. Et ubicumque 
ordo monachorum qui hic describitur, ad invitatorium, et 
ad Benedictus , et ad Magnificat praecipitur esse in albis. 

In sede episcopali institutum est esse in cappis. Lectiones 
delsaia Propheta usque ad nativitatem Domini. In matu¬ 
tinis laudibus, psalmi “ Miserere mei Deus », et reliqui. 
Ad Benedictus sacerdos in alba incenset altaria. Ad Primam 
capitulum « Domine, miserere nostri «, omnibus dominicis, 
et festis diebus ad Nativitatem Domini. « Gloria in excelsis 
Deo »> minime dicatur; ad majorem missam diaconus et 
subdiaconus casulis sint induti. Dominicis et aliis festis 
quibus duodecim lectiones faciunt, adipem comedant. Si 
festivitas sancti Andreae in hac die evenerit, praecedente 
sabbato , sicut in vigilia jejunetur , et missa de vigilia 
dicatur: commemoratio ad vesperas , et in crastino ad 
matutinas laudes, et missa matutinalis de Apostolo agatur. 
Festivitas vero in crastinum differatur. Ad vesperas ipsius 
diei capitulum , et caetera quae sequuntur, de Apostolo 
dicantur; dehinc commemoratio de adventu. Privatis die¬ 
bus preces « Oremus pro omni gradu Ecclesiae. » Feria 
quarta, sexta, et sabbato, quatuor temporum pronuncien- 
tur Evangelia ipsorum dierum. Vigilia Thomae Apostoli, si 
dies dominica non fuerit, radantur fratres et sic balneentur, 
qui volunt balneari, ut duobus diebus ante dominicam nati¬ 
vitatis sint omnes balneati. Si necesse sit ipso apostolicae 
festivitatis die balneari possunt. Ipsa autem balnea hoc 
ordine disponantur: praecedente die debet abbas , aut qui 
ordinem tenet providere unum seniorem religiosum , atque 
prudentem , cui praecipiat curam habere de ipsis , qui com¬ 
moneat fratres qua hora ire debeant, et videre quam ordi¬ 
nate ibi se contineant. Qui senior illuc pergens videat qua¬ 
liter sint praeparata, et quales famuli ibi sint deputati, 
scilicet non infantes, nec juvenes , sed aetate provectiores. 
Quod si aliquid incongruum viderit, indicet camerario , et 
ille statim emendet, reversusque senior in claustrum, com¬ 
moneat fratres quod opus esse cognoverit. Sed hoc caveat 
ne adolescentes, et novitii simul eant, sed cum senioribus. 
Illi vero fratres, quos commonuerit, postquam rasi fuerint, 

accipientes vestimenta, quse mutare debent, pergant ad lo¬ 
cum in quo balnea praeparantur, ibique exuentes vestimenta 
sua sic ordinate (ut in dormitorio facere consueverunt), intrent 
unusquisque ubi ei fuit demonstratum, et deposito velo 
quod ante eos pendet, sedeat cum silentio. Si quid vero ei 
necessarium fuerit modeste signo aliquo petat, famulus 
vero elevato velo deferat illi celeriter quod petit, et statim 
revertatur. Postquam satis ablutus fuerit, non delectetur 
ibi diutius demorari. Surgens vero calceatus, atque vesti¬ 
tus , sicut in dormitorio consuevit, ablutis manibus rever¬ 
tatur in claustrum. Adolescentes qui sunt in custodia, cum 
custodibus suis eant, et revertantur. A prima usque ad 
completorium omnibus horis possunt ire fratres ad balnea, 
sed nullus praesumat ire absque licentia fratris, cui hoc 
commissum est. 

Si vigilia dominicae Nativitatis in dominica die evenerit, 
duo fratres invitatorium de dominica in albis dicarit, pri¬ 
mam, et secundum nocturnum de ipsa dominica fiant, ter¬ 
tium , et matutinae laudes de vigilia. Post primam collec¬ 
tam commemoratio de dominica : missa matutinalis de 
dominica, major de vigilia. Alia vero die sicut privatis 
diebus signa pulsentur, et triginta psalmi dicantur. Invita¬ 
torium duo canant, sed non in albis. Evangelium pronun¬ 
tietur. Capitulum ad nocturnum , et oratio, et versus de 
vigilia. Caetera sicut retroactis diebus, scilicet officium 
mortuorum , matutinae de omnibus sanctis, infantes in dor¬ 
mitorium vadant, et in Capitulum revertantur. Ad laudes 
sicut aliis diebus pulsetur unum signum, factaque oratione 
supra formas pulsentur omnia signa, quibus cessantibus 
incipiant matutinas laudes. Psalmi« Dominus regnavit » , 
et reliqui. Primam antiphonam hebdomadarius incipiat. 
Capitulum: « Paulus servus Christi Jesu. « Sacerdos in¬ 
dutus alba incenset altaria. Preces « Ego dixi, Domine. » 
Psalmum unum « Miserere mei Deus. » Commemoratio 
Sanctorum , prima, psalmi, litania , dicta Tertia , et 

missa matutinali, signum capituli diutius solito est pul¬ 
sandum , ut cunctis occupationibus praetermissis ad initium 
capituli omnes conveniant, ut cum Christi Domini nostri 
nativitas pronuntiatur prosternant se cuncti in terram. 
Lector etiam ante analogium pariter orantes usque dum 
qui ordinem tenet, oratione facta, erigat se. Pronuncietur 
Evangelium , et ex eo sermo agatur. Post sextam facto 
intervallo pulsetur signum: conveniant fratres in ecclesiam; 
orationem communiter faciant; litania minime dicatur ; in¬ 
duantur missam celebraturi; sacerdos honorifice, levita 
dalmatica, duo subdiaconi tunicis , unus ad prophetiam et 
alter ad Epistolam, duo albis ad responsorium , cantor 
hebdomadarius cappa ad chorum, tres conversi, unus ad 
thuribulum , duo ad candelabra; pulsetur classicum ad 
canonem supra formas ; prosternantur tabulae refectorii 
coopertae. 

In nocte dominicae Nativitatis omnia signa primum pul¬ 
sentur : ad invitatorium quatuor fratres in cappis. In uno¬ 
quoque nocturno ad tertiam lectionem duo sacerdotes cappis 
induti duo thuribula circumferant , primo duobus altaribus 
majori, et matutinali, dehinc fratribus in choro sedentibus. 
In tertio nocturno pronuntientur haec Evangelia: « Liber 
generationis. Exiit edictum. Pastores. In principio.»Quibus 
expletis cum responsoriis suis incipiat Dominus abbas: 
“ Te Deum laudamus. ». Quo dicto, legat Evangelium 
« Liber generationis. » Dicta oratione incipiat cantor anti- 
phonam * O beata infantia. * Quam canentes eant ad 
altare sanctae Mariae, et ibi dictis matutinis de omnibus 
Sanctis vadant in dormitorium. Deinde pulsetur unum de 
majoribus signis, sicut pulsari solet squilla in duodecim lec¬ 
tionibus post capitulum, ante matutinalem missam. Time 
fratres qui ad missam induendi sunt vadant ad locum 
constitutum, ubi sit optimus ignis a famulis camerarii 
praeparatus ; baccilia quoque, et manutergia , et aqua 
calida ad abluendas manus. Hac sola vice antequam lavent, 

pectunt capita sua. Alio enim tempore prius lavant, postea 
pectinant. Post haec pergant in ecclesiam, et facta ora¬ 
tione induant se ad celebrandam missam. Sacerdos hono¬ 
rifice , levita dalmatica, duo subdiaconi tunicis , unus ad 
prophetiam , et alter ad epistolam, ad responsorium , et 
alleluia , quot cantor praeceperit, et hi in cappis , tres 
conversi, tres cantores in choro, ante quos duo candelabra 
cum cereis accensis, infantes omnes. Pulsetur classicum, 
et post inchoetur missa « Gloria in excelsis Deo » , et 
sequentia canantur. Celebrata missa, exeant sacerdos, 
et qui ad missam servierunt, et qui in choro albis, vel 
cappis induti fuerunt; quibus devestitis, et pulsatis om¬ 
nibus signis, cantent matutinas laudes. His ita exple¬ 
tis , factaque commemoratione de sancta Anastasia, et 
dictis familiaribus psalmis, revertantur ad strata. Appa¬ 
rente autem luce, pulsetur ut supra unum de majori¬ 
bus signis. Quo audito , expedite surgentes omnes , et 
abluti manus, et facies , qui ad missam induendi sunt, 
veniant in oratorium, factaque oratione induantur, sicut 
ad priorem missam. Ad quam missam , antequam incipia¬ 
tur, pulsetur classicum. Expleta autem missa, vadant in 
dormitorium calceare se: postea solito more loti, et pexi, 
faciant in oratorio orationes tres solitas, dicta Tertia 
omnes induti cappis faciant processionem. Ad quam ter¬ 
tiam dicatur antiphona « Hodie intacta virgo. * Cum 
autem venitur ad locum ubi dicitur: « Ipsum adoremus », 
ab omnibus flexis ad terram genibus supplicetur, et hoc 
servetur quotiescumque praedicta antiphona in monasterio 
cantatur. 

Tres sequentes festivitates, id est.beatiStephani, Joannis 
Apostoli, sanctorum Innocentium, uno eodem modo cele¬ 
brentur. Ecclesia his tribus diebus, sicut in die dominicae 
Nativitatis, ornata permaneat. Pulsentur signa, accendan¬ 
tur luminaria, agantur caetera omnia sicut in aliis duplici¬ 
bus, et secundae dignitatis festivitatibus; de quibus poste- 

rius dicendum est. Ad vesperas super psalmos imponant 
antiphonas de ipsis festivitatibus, quibus, et quas cantor 
praeceperit. Transactis primis diebus de ipsis festivitatibus 
nulla commemoratio fiat, nisi in extremis ipsarum festivita¬ 
tum diebus; et tunc tantum tres lectiones fiant. Per totam 
hebdomadam missa matutinalis, « Puer natus ** ; major in 
quinta die *» Dominus dixit» ; in crastino introitus « Puer 
natus ” , et quod sequitur de •* Lux fulgebit. » Hi duo dies 
agantur sicut in privatis duodecim lectionibus, nisi quod 
tres lectiones fiant. Pronuncientur vicissim in eis Evangelia 
dominicae Nativitatis. Festivitas sancti Sylvestri agatur 
sicut privata festivitas duodecim lectionum. Tertium noc¬ 
turnum, et laudes de dominica Nativitate : Officium “Dum 
medium silentium », ante Epiphaniam dicatur. Circumci¬ 
sio Domini celebretur sicut una de tribus superioribus fes¬ 
tivitatibus, excepto quod aula monasterii non ornatur, quae 
quinta dominicae Nativitatis die disparari debet. 

In crastino post Circumcisionem Domini, incipiant le¬ 
gere Epistolas S. Pauli. Post nocturna agant officia Mor¬ 
tuorum , postea pulsetur signum, cantent matutinas lau¬ 
des, et matutinas de omnibus sanctis. Postea revertantur 
ad lectos. Hoc modo agatur usque ad octavas Epiphaniae, 
nisi fuerit festivitas duodecim lectionum. 

In vigilia Epiphaniae non jejunetur : Officium ad mis¬ 
sam “ Lux fulgebit. » Ad vesperas super psalmos, una 
antiphona « Stella ista. » In crastino ad invitatorium 
tres in cappis. Processio non agatur ipsa die, nisi dies do¬ 
minica sit. Tunc enim fit in albis ante tertiam perclaustrum, 
sacerdote eunte per officinas, sicut mos est dominicis die¬ 
bus. Ad vesperas dicantur antiphonae, et psalmi usque ad 
capitulum, sicut in die Nativitatis. Ultima octavarum die 
agatur totum servitium noctis de ipsis octavis, commemo¬ 
ratio tantum de sancto Hilario, et missa matutinalis, ves¬ 
perae usque ad capitulum sicut die Epiphaniae. 

Post octavam diem Epiphaniae inchoentur responsariade 

psalmis. Psalmodia vero, et caetera omnia agantur nocte, 
ac die, sicut ante Nativitatem. 

Vigilia Purificationis sanctae Mariae dicantur ad vesperas 
antiphonae «O admirabile », et reliquae ; psalmi de ipsa fe- 
ria, capitulum « Ecceego mitto Angelum ;»» in crastino, 
cantica * Populus qui ambulabat. « Ad tertiam sint om¬ 
nino albis induti : dicta tertia ponatur ante altare ta¬ 
petum , ubi supra ponantur candelae, quas benedicat 
sacerdos , aqua benedicta aspergat, et incenset, alba et 
stola indutus. Postea custos dividat eas singulis singulas 
tribuens. Cum autem ceperint accendi cantor incipiat an- 
tiphonam « Lumen ad revelationem: » Qua dicta, et cum 
versibus cantici , « Nunc dimittis *, quantum cantor satis 
esse perspexerit, repetita, exeant ad processionem, cantore 
incipiente antiphonam “ Ave gratia * , et alias si necesse 
fuerit, per majores monasterii portas introeant, ante cruci¬ 
fixum stationem faciant : finito cantu, quem inceperant, 
cantore statim incipiente antiphonam « Cum inducerent », 
canentes chorum intrent, pulsentur signa, et missam cele¬ 
brent. Post refectionem in claustro sedeant donec servito- 
res de refectorio exeant. Qui cum exierint, et monasterium 
ingressi fuerint, pulsentur duo majora signa, et canatur 
nona. Qua cantata exeat prior, et sonet cymbalum, et 
postea vadant in refectorium. Hanc consuetudinem habeant 
usque ad dominicam palmarum, exceptis jejuniorum diebus. 
Hoc die inchoandus est psalmus « Ad Dominum cum tribu¬ 
larer », qui pro vigilia mortuorum dicendus est usque adka- 
lendasNovembris. Ad vesperas, antiphonam « Tecum prin¬ 
cipium *, psalmum «* Dixit Dominus », antiphonam « Re¬ 
demptionem ” , psalmum « Confitebor » , antiphonam 
- Exortum est *» , psalmum « Beatus vir >», antiphonam 
« De fructu », psalmum Memento. * Privatis diebus 
post vesperas agant vigiliam mortuorum, nisi in crastino sit 
festivitas duodecim lectionum. Post nocturna usque ad quin¬ 
tam feriam ante Pascha, privatis diebus dicant solitos duos 

psalmos, cum precibus, et collecta; postea “ Exultabunt 
Domino. » Dehinc matutinas de omnibus Sanctis, reliqua 
omnia sicut ante Nativitatem Domini. 

§ 3. A Septuagesima ad Dominicam Passionis. — Do¬ 
minica prima Septuagesimae «alleluia" ex toto dimittatur ; 
loco « alleluia », per singulas horas «laus tibi, Domine. Rex 
aeternae glorise * usque ad paschalis vigiliae vesperas dicatur. 
Historia «In principio fecit Deus »canatur; quinque libri 
Moysis, et Josue, et Judicum, etRuth, ad legendum ponan¬ 
tur dominicis diebus, etcseteris duodecim lectionibus usque 
adPascha. Capitulum ad primam * Domine, miserere nostri * 
dicatur; “ Gloria in excelsis Deo », et«Ite missa est* us¬ 
que ad paschale sabbatum minime dicatur; dalmatica, et 
tunica ad missam usque ad coenam Domini minime induan¬ 
tur ; loco earum casulis ministri vestiantur. Ipso die adipem 
comedant; deinceps usque ad Pascha abstineant. 

Feria quarta in capite jejunii capitula «Convertimini ad 
me »». et csetera quae sequuntur. Post sextam revertantur in 
claustrum locuturi; cum tempus fuerit pulsetur unum de 
mediocribus signis, quo pulsato statim silentium fiat in 
claustro. Discalceent se, et pergant abluere manus, et sic 
vadant in Ecclesiam sine ulla mora, faciantque orationem 
unam communiter : qua facta pulsentur duo signa inchoante 
infante « Exurge, Domine *, psalmus* Deus, auribus nos¬ 
tris » ; his expletis dicat sacerdos « Ostende nobis, Do¬ 
mine *; sequatur « Kyrie eleison, Pater noster, Et ne nos »; 
psalmus, “ Deus misereatur nostri s capitulum, « Et ve¬ 
niant super nos «; collecta pro peccatis, “ Exaudi quaesu¬ 
mus, Domine, supplicum preces. •» Post haec benedicat sa¬ 
cerdos cineres stolam tantum habens, et sparsa desuper 
aqua benedicta mittat cineres super capita fratrum dicendo: 
« Memento quia cinis es, et in cinerem reverteris. » Inte- 
rim cantetur antiphona «Immutemus »* cum versibus , 
psalmi« Deus misereatur nostri »•, uno aut pluribus si opus 
fuerit. Hoc facto exeant ad processionem, cantantes has 

antiphonas, “ Exaudi nos, Domine; Juxta vestibulum. » 
Quae duae antiphonae, id est«Exaudi nos», et « Juxta vesti¬ 
bulum », ad omnes processiones Quadragesimae quae quarta, 
et sexta feria fiunt, eodem ordine cantentur. Percantatis 
antiphonis, incipiant duo infantes litaniam : hoc ordine 
agatur processio sexta feria, quae sequitur caput jejunii, et 
quarta, et sextaferia per totam Quadragesimam, usque ad 
quartam feriam ante paschalem festivitatem; nisi festivitas 
duodecim lectionum in ipsis feriis evenerit. Notandum quia 
si in capite jejunii festivitas duodecim lectionum evenerit, 
non celebratur ipsa die, sed differtur in crastinum. 

Dominica prima Quadragesimae invitatorium duo in albis. 
Post completorium suspendatur cortina inter chorum, et 
altare. Feria secunda ante tertiam, debent esse coopertae 
crux, coronae, capsae, textus qui imagines deforis habent. 
Priusquam fratres intrent capitulum, custos librorum debet 
habere congregatos libros in capitulo super tapetum exten¬ 
sum, praeter eos, qui praeterito anno ad legendum dati sunt; 
illos enim intrantes capitulum ferre debent, quisque suum 
in manu sua : de qua re praemoniti esse debent a praedicto 
librorum custode in capitulo praecedentis diei; legatur sen¬ 
tentia regulae sancti Benedicti de observantia Quadragesimae. 
Facto igitur ex eo sermone praedictus librorum custos legat 
breve, qualiter praeterito anno fratres habuerunt libros. 
Cum vero audierit unusquisque nomen suum pronunciari, 
reddat librum, qui ad legendum sibi alio anno fuerat com¬ 
mendatus. Et qui cognoverit se non perlegisse librum quem 
recepit, prostratus culpam dicat, et indulgentiam petat. 
Iterum praedictus librorum custos unicuique fratri alium li¬ 
brum tribuat ad legendum; distributis per ordinem libris, 
praefatus librorum custos in eodem capitulo imbre viet no¬ 
mina librorum, et eos recipientium. Si hac die festivitas 
duodecim lectionum evenerit, legantur duae lectiones in ca¬ 
pitulo, una de Evangelio, et altera de observantia Quadra¬ 
gesimae ; altera legatur statim post alteram ; lecta poste- 

riore lectione tunc primum dicat lector : Tu autem 
Domine. » Ipsa die incipiant preces “ Oremus pro omni 
gradu Ecclesiae * ; psalmos prostratos, id est, septem 
poenitentiales , et septem primos graduum, binos quidem, 
unum hinc, et alterum inde per singulas horas usque ad 
vesperas; ad vesperas vero quatuor cum capitulis, et col¬ 
lectis pro peccatis, adjungentes in fine, *« et ad beneficia re¬ 
colenda, quibus nos instaurare dignatus tribue venire gau¬ 
dentes. » Hac die incipiant portare absconsam ad secun¬ 
dam tantum lectionem. Tribus diebus, id est, secunda 
feria, quarta, et sexta, usque ad Pascha, necpulsetur tabula 
post capitulum, nec loquantur in claustro. Quarta et sexta 
feria post sextam antequam de choro exeant dicant«Deus, 
auribus nostris. » In his duabus feriis post nonam sedeant 
in claustro, factoque parvo intervallo, pulset secretarius 
unum de mediocribus signis; tunc discalceent se omnes, et 
lavent manus, veniantque in chorum, et facta oratione in¬ 
choet infans antiphonam “ Exurge, Domine, adjuva nos. * 
Pulsentur duo signa; dicat saGerdos « Ostende nobis, Do¬ 
mine;*’ subsequantur « Kyrie eleison. Pater noster. »» 
Psalmus quarta feria « Deus misereatur nostri ; »* sexta 
feria, “ Deus in adjutorium meum », item sacerdos, •« et 
veniat super nos «; oratio pro peccatis. Postea inchoet can¬ 
tor antiphonam, et eant ad processionem. Litania ut su¬ 
pra. Ad hanc processionem nullus vadat calceatus, nisi 
sacerdos et levita. Si quis pro aliqua infirmitate nudis 
pedibus ire nequiverit, de processione remaneat. Redeun¬ 
tes de processione nullus praesumet se calceare sinelicentia. 
Expleta missa, et facta oratione, ad vesperas lavent pedes, 
et manus, et dicant vesperas. 

Si festivitatem celebrari in Quadragesimacontigerit, prae¬ 
cedenti die dum canitur « Agnus Dei« ad majorem missam 
colligatur cortina, et auferantur de choro formae, quae au¬ 
ferri solent in duodecim lectionibus; missa finita agatur 
oratio vespertina sicut sabbato. Post collectam de festivi- 

tate dicatur antiphona de feria, cum * Gloria Patri - ; 
psalmi prostrati minime dicantur ; post vesperas de omni¬ 
bus Sanctis canantur vesperae mortuorum; vigilia mortuo¬ 
rum minime agatur; in die festivitatis post matutina de 
omnibus Sanctis dicantur matutina mortuorum. Postea re¬ 
vertantur ad lectos. Post primam, dictis consuetis psalmis 
familiaribus, cum capitulis, et collectis suis, dicantur septem 
psalmi cum litania. Per singulas horas usque ad vesperas, 
a prima incipientes, dicant psalmum «Inclina, Domine », 
pro his quos prostrati dicturi erant. Post capitulum sedeant 
in claustro cum silentio, usque dum pulsetur signum ad ter¬ 
tium ; infantes quoque post capitulum suum descendentes 
de dormitorio, hoc intervallo in schola sua sedeant, et le¬ 
gant. Totam diem solemniter agant; utrseque missse ad 
majus altare celebrentur. Ad missam jejunii nec litania 
praemittatur, nec ad canonem supra formas curventur. Ad 
vesperas, nisi in crastino sit festivitas duodecim lectionum, 
inter signa dicant: * Deus, auribus nostris»; post collectam 
festivitatis, collectam de feria, cum « Gloria Patri * ; post 
vesperas de omnibus Sanctis, vesperas pro defunctis. Vi¬ 
gilia mortuorum ipsa die minime agatur. Post completo¬ 
rium cortina extendatur, et formae in chorum referantur. 

§ 4. Tempore passionis Dominicae. — Sabbato ad 
vesperas ante passionem Domini dimittatur oratio de cruce, 
nec ad responsoria, nec ad invitatoria, nec ad missas dica¬ 
tur « Gloria * usque ad Pascha, nisi missa familiaris sit 
in conventu, vel extra conventum, et nisi festivitatem ali * 
cujus Sancti hoc tempore celebrari contingat; quse si eve¬ 
nerit , et ad responsoria, et ad missam dicatur « Gloria 
Patri * , sicut alio tempore. Hoc tempore legatur Jere- 
mias usque ad Pascha. 

Dominica in Palmis, ad invitatorium, duo in albis. Evan- 
gelium pronuncietur « Cum apppropinquasset, * de quo et 
lectio, et sermo in capitulo : in quo capitulo ordinet abbas, 
vel prior processionem, et quid quisque portare debeat, et 

qualiter ordinate eant, ac redeant fratres, sacerdotes ad 
privatas missas unam tantum collectam dicant; Evangelium 
“ Cum appropinquasset, « passionem nullus legat, nisi fra¬ 
tres qui in formis cantant, missa matutinalis cum una col¬ 
lecta. Postmatutinalem missam benedicatur aqua, ad quam 
sint omnes albis induti. Fiat processio per claustrum ut mos 
est omnibus dominicis diebus; intrantibus ecclesiam pul¬ 
sentur signa, et finito responsorio, et dictis quae dici solent 
dominicis diebus, cantatur tertia. Cantata tertia legatur 
Evangelium « Turba multa. » Postea accedens abbas, aut 
sacerdos, benedicat palmas, et flores, et frondes ante majus 
altare supra tapetum posita; aqua benedicta aspergat, et in- 
censet. Accedentes secretarii distribuant ea, palmas abbati, 
et prioribus, et personis honestioribus; flores, et frondes 
caeteris. Interim cantore incipiente, cantatur antiphona 
* Pueri Hebraeorum, et alia, Pueri Hebraeorum. » His ita 
expletis proficiscatur processio cantore incipiente quae ad 
hanc processionem cantari oportet. Qua de choro exeunte, 
pulsentur omnia signa. Praecedant famuli cum vexillis, se¬ 
quatur conversus ferens situlam cum aqua benedicta; alii 
duo portantes duas cruces; item duo cum duobus cande¬ 
labris accensis desuper cereis; alii duo ferentes duo thuri- 
bula igne, et thure referta : quod thus in thuribulo debet 
ponere, vel abbas si in choro est, conversis thuribula, et 
acerram cum thure deferentibus; vel ipse cantor, si abbas 
deest. Ipse enim distribuit quae portanda sunt, et processio¬ 
nem ordinat. Hos sequantur duo subdiaconi portantes duos 
textus Evangeliorum; post quos laici monachi, deinde in¬ 
fantes cum magistris; post quos caeteri fratres praecedentes 
abbatem, qui ultimus procedit. duo, et duo, sicut sunt 
priores. 

Haec sunt quae ad hanc processionem cantanda sunt, 
vel omnia, vel quantum permiserit spatium loci, quo ituri 
sunt: “ Ante sex dies; Cum appropinquaret. Prima autem 
azymorum. Dominus Jesus. Cogitaverunt. Cum audisset 

populus. Omnes collaudant. »Cum autem perventum fuerit 
ad ipsum locum fiat statio a toto conventu : Cantore autem 
incipiente antiphonam , «« Occurrunt turbae *, exeant duo 
sacerdotes albis induti, qui portent feretrum , quod parum 
ante diem ab eisdem sacerdotibus illuc debet esse delatum, 
in quo et corpus Christi esse debet reconditum : ad quod 
feretrum praecedant statim qui vexilla portant, et cruces, et 
csetera quae superius dicta sunt. Et stantibus iis qui feretrum 
portant, stabunt, et ipsi a dextera et a sinistra ipsius feretri 
ordinate sicut venerunt. Pueri vero accedentes stabunt ver¬ 
sis vultibus ad ipsos reliquos cum magistris suis, et quibus¬ 
dam cantoribus, qui auxilio eis esse possunt. Majores vero 
versi erunt ad invicem, eo modo, quo in choro stare solent. 
Sic autem ordinetur haec statio, ut modicum intervallum 
sit inter pueros, et majorem conventum. Finita antiphona, 

* Occurrunt turbae -, incipiant pueri, et qui cum eis sunt 
antiphonam « Osanna filio David », flectentes genua, et in 
principio, et in fine antiphonae, quia in utroque « Osanna » 
dicitur; quam antiphonam chorus repetat, et similiter 
genua flectat. Deinde a pueris cantetur antiphona « Cum 
Angelis » , in fine tantum antiphonae genua flectentibus. 
Quae antiphona a conventu repetatur et similiter venia ac* 
cipiatur. 

Taliter his peractis, abbate, vel cantore incipiente anti¬ 
phonam » Ave rex noster », transeant portitores feretri 
per medium stationis, praecedentibus his qui vexilla por¬ 
tant , et caeteris superius dictis portitoribus, servato ab 
omnibus ordine in redeundo, quem habuerunt in eundo. 
Quibus transeuntibus flectent genua, non simul omnes, sed 
singuli hinc, et inde, sicut feretrum transibit ante eos. Per- 
cantata hac antiphona, cantent et alia, si spatium loci 
plura poposcerit. Cum venerint ad portas civitatis statio¬ 
nem faciant, separatis ab invicem prout locus patietur 
utrisque lateribus, feretrum vero ante introitum portarum 
sic ponatur super mensam pallio coopertam, ut praedicti 

portitores ex utroque latere stantes, habeant ad feretrum 
in medio eorum positum versas facies suas. Locus vero 
super introitum portarum honeste debet esse paratus, et 
cortinis, et dorsalibus. 

Taliter ordinata statione, canant pueri de loco apto, et 
qui praecepto cantoris cum eis erunt, « Gloria, laus»*, et 
similiter chorus respondeat, pueri, «Israel es tu rex »»; et 
chorus, ** Cui puerile decus »*. Item pueri; « Plebs Hebraea 
tibi; ♦» et chorus, *« Cui puerile. Item pueri « Coetus in ex¬ 
celsis »»; et chorus, « Gloria, laus. »* His dictis inchoet can¬ 
tor responsorium « Ingrediente Domino »•; et ingrediente 
civitatem processione, duo majora signa pulsentur, donec 
caetera signa, processione intrante in chorum, pulsentur ad 
missam. Sic ordinata processio veniens usque ante portas 
monasterii faciat stationem servantibus pueris ordinem 
suum inter utrumque chorum. Deponatur iterum feretrum 
super mensam pallio coopertam. Cantor vero sic antea 
incoeptum habeat responsorium « Collegerunt Pontifices •», 
ut tunc prope cantatum sit; quo cantato tres, aut quatuor 
fratres induti cappis, quas secretarius ibi paratas habeat, 
canant versum « Unus autem ex ipsis », stantes inter cho¬ 
rum, et reliquias. Quo finito cum regressu intrent ecclesiam, 
cantore inchoante antiphonam , « Principes »*, et aliam 
« Appropinquabat. »♦ Et ingressi ecclesiam faciant iterum 
stationem per omnia similem ante Crucifixum prius detec¬ 
tum. Atque ibi a tribus, vel quatuor fratribus cantetur 
in cappis responsorium « Circumdederunt. »» Quo cantato 
incipiat abbas responsorium « Synagogae »», et intrent 
chorum sonantibus ad missam signis; missam celebrent, 
palmas et frondes in manibus habeant, easque post obla¬ 
tionem panis, et vini, incipiente diacono, cuncti per ordi¬ 
nem offerant. 

Tabulae refectorii coopertae sint. Post mensam meridiana 
hora in lectis suis quiescant. Appropinquante hora nona 
pulset secretarius signum minus modice; tunc surgant om- 

nes. et lavent manus et facies, et pectant se, et pergant 
in ecclesiam, sedeantque in choro. Cum infantes loti fue¬ 
rint , et ad tersoria ire coeperint, pulsante majus signum 
secretario, surgant omnes de sedilibus suis, et ingressis 
chorum infantibus faciant prius orationem , postea cantent 
nonam : Qua cantata pulsato cymbalo a priore pergant 
omnes in refectorium. Talis ordo de meridiana servetur 
tota aestate, exceptis jejuniorum diebus usque ad kalendas 
Octobris. 

Feria tertia radendi sunt fratres ; in claustro simul ipsa 
die; et in crastino debent esse balnea praeparata. Quae quo 
ordine fiant, et quomodo illuc fratres ire, et qualiter ibi 
se habere debeant, superius dictum est, cum sermo esset 
de balneis ante Christi nativitatem praeparandis. 

Feria quarta non agatur processio, caetera agantur more 
solito usque ad vesperas. Ante vesperas non dicantur psalmi 
* Deus auribus nostris "; pulsentur signa sicut in festis 
diebus, responsorium * Circumdederunt me. » Hebdoma¬ 
darius canat preces « Ego dixi Domine » ; psalmus ad 
preces solummodo « Miserere mei, Deus; » psalmi pro¬ 
strati non dicantur. Post vesperas de omnibus sanctis dican¬ 
tur vesperae pro defunctis, officium mortuorum, quod post 
mensam dici solet, non dicatur, hymnus ad completorium 
« Te lucis ante terminum >*, qui similiter dicendus est om¬ 
nibus diebus usque ad kalendasNovembris. Post completo¬ 
rium cortina deponatur. 

. Feria quinta tot candelae accendantur ante laetare, quot 
antiphonas, et quot responsoria cantari oportet. Finitis 
tribus orationibus sedentes psallant singuli silenter quin¬ 
decim psalmos, absque •« Gloria Patri » , cum capitulis, et 
collectis consuetis; ad « Pater noster » prosternant se super 
formas, et abbate signum faciente surgant. Inter psallen¬ 
dum , et ante nocturnam pulsentur signa sicut in duodecim 
lectionibus. Pulsatis omnibus signis inchoet hebdomadarius 
antiphonam«Zelus domus tuae. * Cum incipiunt psalmunu 

petant veniam super formas, et ad matutinas laudes simi¬ 
liter. Per singulas antiphonas, et singula responsoria ex- 
tinguantur singulae candelae : lectiones sine « Jube domne »*, 
vel »Tu autem « legantur. Primae tres de lamentationibus 
Jeremiae sine cantu, et alphabetis praescriptis; in secundo 
nocturno, de expositione psalmi; « Exaudi, Deus, orationem 
meam cum deprecor *»; in tertio, de epistola Pauli « Con¬ 
venientibus vobis ", antiphonae omnes, et versiculi absque 
finis melodia. In matutinis laudibus, cum incipiunt psalmum 
« Laudate Dominum de coelis *, vadant magistri inter in¬ 
fantes, qui et versi sint ad priores, sicut et ipsi infantes; 
juvenes vero, qui in custodia sunt, mixtim sint in ordine 
seniorum. Candelae extinguanturin toto monasterio, praeter 
unam, quae in choro ardeat; quae et ipsa, cantore incipiente 
antiphonam « Traditor autem, « extinguatur. Finita anti- 
phona curventur super formas sub silentio dicentes.« Kyrie 
eleison : Pater noster »>; preces « Ego dixi, Domine 
Psalmum «Miserere mei,Deus »»; solum sine « Gloria Pa¬ 
tri; * collectam « Respice,quaesumus, Domine*»; signoque 
facto ab abbate, vel priore, surgentes inclinent sicut so¬ 
lent, ante et retro, et stet unusquisque in loco suo usque- 
quo magister infantum laternas accensas in chorum defe¬ 
rat, et ipsis infantibus tribuat; secretarius quoque accendat 
lumen ante altare, unde juvenes laternas suas accendant. 
His ita peractis, revertantur omnes ad lectos suos. 

Lucescente die, ita ut pueri et juvenes sine laternis 
possint exire, pulsetur a secretario parvulum signum mo¬ 
dice. Statim surgentes fratres calceent se nocturnalibus 
suis, et sic veniant in chorum curvantes se super formas in 
ordine suo quousque infantes veniant. Qui dum venerint, 
peracta oratione, factoque signo ab abbate surgentes statim 
incipient hymnum « Jam lucis orto sidere *, absque « Deo 
Patri sit gloria. »» Et inchoata antiphona, dicantur regu¬ 
lares psalmi; et « Quicumque vult »» sine « Gloria Patri »«. 
Finita antiphona curvati super formas dicat unusquisque 

apud se in silentio : « Kyrie eleison, Pater noster, Credo 
in Deum *, preces usque ad confessionem; factoque signo 
ab abbate, dicatur confessio. Deinde silenter quae sequun¬ 
tur, dicant: « Converte nos »,etcaetera; « Miserere mei 
Deus », sine « Gloria Patri »; collectam « Domine Deus qui 
ad principium. » Post haec dicantur in alto septem psalmi 
absque « Gloria Patri «, cum solita Litania; deinde sedeant 
in claustro usque tertiam. Cum tempus tertiae fuerit.sonet 
secretarius minimum signum sicut aliis diebus. Tunc per¬ 
gant fratres se calceare, et caetera, sicut aliis diebus fieri solet, 
pulsato ad tertiam signo factis tribus orationibus solitis. Pul¬ 
sato alio signo inchoet infans statim hymnum «Dei fide qua 
vivimus, sed non dicatur ultimus versus, « Gloria tibi Tri¬ 
nitas. « Et pronunciata antiphona, dicantur psalmi regu¬ 
lares a beato Benedicto instituti, sine « Gloria. » Dictis 
psalmis, et percantata antiphona, curvati supra formas 
dicant in silentio « Kyrie eleison, » et caetera quae sequun¬ 
tur : collecta « Respice, quaesumus, Domine. » Post haec 
pulsetur solitum signum ad capitulum: lectio sine « Jube 
domne, » versus in silentio dicatur, legatur sententia de 
regula sancti Benedicti, sine «Tu autem.» Factoque ex ea 
sermone, correctis quae corrigi oportet, dicantur consue¬ 
tudines, quae agendae sunt ab ipso capitulo, usque ad cras¬ 
tinum capitulum; dehinc ordinentur, quae ad servitium 
totius diei ordinanda sunt. Quibus ordinatis surgant canen¬ 
tes alte « Verba mea », si defunctum aut breve pro defuncto 
habeant. In silentio autem dicant« Pater noster, A porta 
inferi, Absolve Domine. » Pulsata tabula loquantur in 
claustro. 

Cum tempus fuerit pulsetur signum ad sextam, et facta 
oratione, pulsatoque alio signo, inchoet infans hymnum, et 
csetera, sicut fecerunt ad tertiam; dehinc pulsato signo, lo¬ 
quantur iterum in claustro. Tunc secretarius pulset parum 
signum minimum, sicut in duodecim lectionibus ante matu- 
tinalem missam. Celebretur tunc ab hebdomadario minoris 

missae missa pauperibus , qui mandato interesse debent, 
ducente eos fratre eleemosynario, cooperantibus caeteris 
fratribus, quibus injunctum fuerit. Expleta missa commu¬ 
nicet sacerdos ipsos pauperes de oblatis non consecratis, 
signo tantum sanctae cnicis , in nomine Domini super eos 
facto; dehinc ducantur ad reficiendum. ‘ 

His actis , pulsato signo ad nonam , facta oratione, 
pulsatoque alio signo canatur nona , ut tertia, et sexta. 
Qua cantata induantur infantes , et qui missam sunt cele¬ 
braturi , sacerdos videlicet, vel abbas honorifice , diaconus 
dalmatica , subdiaconus tunica , duo ad responsorium, 
tres conversi ad candelabra et thuribulum. Interim aufe¬ 
rantur formae de choro, quae auferri solent. Pulsentur signa 
sicut in festis diebus, cantor hebdomadarius chorum teneat 
in cappa, missa festive celebretur, « Gloria in excelsis Deo* 
minime dicatur, nisi episcopus missam celebret, et chrisma 
faciat, nunc etiam in fine missae«Ite missa est»dicitur. Tot 
hostiae ponantur ad sacrandum , quot sufficere possint ipso 
die, et in crastino ad communicandum. Quatuor his diebus 
nullus a communione se subtrahat, nisi subtrahendi ratio¬ 
nabilis causa existat. Celebrata fere missa reportentur in 
chorum formae, pulsetur tabula ad vesperas. Expleta mis¬ 
sa fiat oratio vespertina supra formas. Interea sacerdos 
praecedente processione cum ad altare venit, vadat ad 
locum constitutum decentissime praeparatum, ibique repo¬ 
nat corpus Domini, incensato ipso loco, et ante repositionem 
et post repositionem. Ante quem locum lumen continue ar- 
deat. Quo completo, vadant in refectorium accipere mixtum. 
Ingressi autem refectorium faciant an te, et retro ante sedili^ 
sua, et considentes sumant mixtum de pane tantum, et potu 
quem super justitias suas a refectorariis in scyphis positum 
invenerint. 

Dum haec aguntur, cellerarius , et eleemosynarius , et 
caeteri quibus injunctum fuerit, introducant pauperes in 
claustrum, et faciant eos ordinate sedere alterum juxta alte- 

rum. Qui pauperes priusquam claustrum introeant, pedes 
suos abluere debent aqua calida a camerariis ministrata. 
Omnia vero in locis convenientibus debent esse praeparata 
quae ad mandatum opus sunt necessaria, scilicet, aqua calida 
a camerariis in vasis idoneis parata; alia quoque vasa, ac 
tersoria ad pedes, manutergia ad manus, acellerario scyphi, 
et potus, et si quae sunt hujusmodi. Praesto sint ad servien¬ 
dum famuli camerarii, et aliorum ministrorum, qui ad hoc 
sunt idonei. Qui prius per eos quibus jussum fuerit bene 
debent esse instructi, qualiter eos servire oporteat. His ita 
ordinatis cum visum fuerit abbati surgat. Reliqui quoque 
fratres surgentes ante , et retro inclinent. Egressi refecto¬ 
rium infantes divertant cum magistris suis in scholam 
suam, ibique stent mixti magistris suis ante pauperes suos; 
reliqui quoque fratres surgentes veniant ante pauperes 
suos, et stent ordinate ante eos sicut sunt priores singuli 
ante singulos; abbas vero duos habeat. Tunc prior jussu 
abbatis percutiat tabulam tribus ictibus , et inclinantes se 
flexis ad terram genibus adorent Christum in pauperibus. 
Abbas, vel cantor incipiat antiphonam * Dominus Jesus», 
et alias quae conveniunt. Singuli singulis abluant pedes , 
tergant, et osculentur ore, et oculis. Ablutis cunctorum 
pedibus pauperum, duo ex fratribus quibus jussum fuerit 
ministrent abbati, unus aquam , et alter manutergium; 
famuli autem reliquis fratribus. Postea accipiens abbas 
baccilia et manutergium a fratribus, qui ei servierunt, reli¬ 
qui fratres a famulis, serviant et ipsi pauperibus, a quibus 
subsequentes fratres accipientes ministrent abbati, et reli¬ 
qui fratribus scyphos cum potu. Tum prior percutiat tabu¬ 
lam tribus ictibus , et dicatur ab omnibus moderata voce : 

“ Benedicite « ; et data benedictione tribuant potum pau¬ 
peribus osculantes eorum manus , et receptis scyphis dent 
singuli singulis pauperibus duos denarios, aut quot abbas 
praeceperit, iterum osculantes eorum manus. Ipsos dena¬ 
rios dare debet fratribus cellerarius, aut camerarius secun- 

dum quod abbati visum fuerit. Fratres qui eo anno defuncti 
sunt suos pauperes ad hoc mandatum habere debent; simi¬ 
liter et familiares illi, pro quibus unus in hoc mandato 
pauperes debere poni abbas decreverit. Quibus pauperibus 
supradicto modo serviant fratres, quibus injunctum fue¬ 
rit; alter nullus praesumat. Quamdiu, ad hoc mandatum 
cantant, id est, dum pauperum pedes, ac manus lavantur, 
sedere possunt qui volunt, eo tamen modo, quo sedetur 
in choro, uno scilicet sedente, inter duos stantes. Dum 
autem propinatur potus , sedere possunt omnes quicunque 
volunt, alter juxta alterum, non observato illo standi, vel 
sedendi ordine. Inter haec secretarius observare debet con¬ 
grua intervalla, quibus tabulam ad vesperas pulsare debeat. 
Semel videlicet lotis pedibus, et semel lotis manibus. Pro¬ 
pinato omnibus potu, reversis singulis in loca sua , prior 
ter percutiat tabulam. Tunc abbas , vel sacerdos mediocri 
voce dicat capitulum « Ostende nobis, Domine , miseri¬ 
cordiam tuam. * Fratres omnes flexis ad terram genibus 
respondeant: « Et salutare tuum da nobis *» ; dehinc 
inclinati super genua tantum dicant« Kyrie eleison, Pater 
noster * ; abbas vel sacerdos dicet mediocri voce: * Et ne 
nos; Suscepimus , Deus , misericordiam tuam ; In medio 
templi tui; Tu mandasti mandata tua custodiri minis; Do¬ 
mine , exaudi orationem meam , et clamor meus ad te 
veniat; Dominus vobiscum ; Oremus ; Adesto , Domine 
Jesu Christe, officio nostrae servitutis, et quia tu pedes 
lavare dignatus es tuis discipulis, ne despicias opera ma¬ 
nuum tuarum , quae nobis retinenda mandasti; sed sicut his 
exteriora abluuntur inquinamenta corporum, sic a te omnia 
nostra interiora laventur peccata, quod ipse praestare di¬ 
gneris, qui cum, etc. » Ad cujus finem omnes respon¬ 
dentes , “ Arnen - ; et inclinantes se ante, et retro , 
vadant ad ecclesiam mediocri voce canentes psalmum 
m Miserere mei, Deus. » Interim secretarius, et aliqui fra¬ 
tres secum percutiant tabulas gradatim , eoque modo, 

atque ordine , quo signa pulsari solent in festivis diebus. 

Dicto psalmo, et fratribus in ordine suo in choro stanti¬ 
bus , statim puer incipiat antiphonam « Calicem saluta¬ 
ris *; ad cujus inchoationem petitur venia ab omnibus supra 
formas, dicto psalmo: « Magnificat * , et repetita anti- 
phona sine finis melodia , curvati supra formas , dicant in 
silentio: « Kyrie eleison, Pater noster « , preces « Ego 
dixi, Domine * ; psalmum * Miserere mei, Deus « ; Col¬ 
lecta “ Respice , quaesumus. » Si aliquis de foris veniens 
benedictionem petierit, omnibus horis accipiat ipso die 
quo venerit. His tribus diebus tabulae refectorii coopertae 
sint. Ad cymbalum , et super tabulam abbatis ponantur 
tabulae cum malleolis. Versus et benedictiones in refectorio, 
et « Miserere mei , Deus - post mensam humili voce 
dicantur ; lector sine petita benedictione legat, et sine 
« Tu autem , Domine * terminet. Interim dum fratres in 
refectorio sunt, secretarii discooperiant omnia altaria , et 
parent duo analogia , unum quod in capitulo est, et alte¬ 
rum in monasterio , quod ante collationem in refectorium 
deportetur. Postquam fratres a mensa surrexerint, et de 
monasterio ac dormitorio solito more redierint, lavent sibi 
pedes, ut sabbato fieri solet; praeparentur cuncta, quae ad 
mandatum sunt necessaria. Refectis servitoribus , et pedi¬ 
bus ablutis, pulsetur tabula, et ad bibendum in refectorium 
vadant. 

Post haec egressis fratribus de refectorio, prior claustri, 
jubente abbate , percutiat tabulam ad mandatum. Intro¬ 
gressis in capitulum fratribus, priore claustri sedente in loco 
abbatis, praecingant se linteis abbas, et prior, et inchoan¬ 
te priore claustri antiphonam « Dominus Jesus »» , ve¬ 
niant in capitulum , abbas ad dexteram , et prior ad 
sinistram , sequentibus eos fratribus , qui ad servitium 
eorum ipsa die in capitulo fuerint ordinati, et utrique 
flexis genibus, latent pedes fratrum , et tergant et oscu¬ 
lentur. Camerarii praesto esse debent, qui madefactis terso* 

riis alia ministrent, quoties opus fuerit: lotis omnium qui 
in capitulo sunt pedibus, sedeant foris ante capitulum 
prior, et praedicti servitores cum eo : quorum pedes prae¬ 
cinctus tersorio abbas flexis genibus abluat, et tergat, et 
osculetur, servientibus sibi fratribus ad hoc obsequium 
deputatis. Post haec redeat abbas in sedem suam , ad 
quem prior praecinctus tersorio veniens cum fratribus sibi 
deputatis, lavet pedes ejus, et tergat, et osculetur, et 
ablutis manibus suis statim deferat sibi aquam ad abluen¬ 
das manus, uno eorum qui sibi servierunt tenente manuter- 
gium. Deinde redeunte priore claustri in locum abbatis , 
exeat abbas , et accipientes ipse et prior baccilia cum aqua, 
et manutergia, duo fratres qui de coquina ipsa septimana 
serviunt, qui inter ceeteros adjutores ad hujus mandati 
obsequium ordinari debent, serviant omnibus ad abluendas 
manus, sicut servierunt ad abluendos pedes. His expletis 
exeat abbas, et prior, et servitores eorum, et ante capitu¬ 
lum praebeat eis abbas aquam ad abluendas manus, tenente 
manutergium uno eorum fratrum qui ad hoc obsequium ei 
deputati sunt. 

Quo peracto , praecedens abbas , et caeteri sequentes 
eum introeant capitulum, et faciant ante et retro , sicut 
solet fieri die sabbati ab eis, qui mandatum fecerunt. Postea 
pergat abbas ad sedem suam, surgente conventu donec 
sedeat; reliqui similiter ad loca sua. Cessante autem cantu, 
et secretario percutiente tabulam ad collationem, qui pe¬ 
tita licentia ad eam percutiendam perrexit, hora congrua 
ingrediatur diaconus capitulum , qui post manuum suarum 
ablutionem ad se praeparandum ivit, alba , et stola, et 
dalmatica indutus, textum Evangelii portans, praecedentibus 
tribus conversis portantibus candelabra, et thuribulum igne, 
et thure refertum. Ip^e enim diaconus antequam exeat de 
monasterio ponere debet thus in ipso thuribulo. Quibus 
ingredientibus capitulum totus conventus assurget stans 
donec unus versus de Evangelio perlectus est. 

Cum autem esse tempus perspexerit, innuat abbas 
priori ut vadat percutere tabulam. Et cum audierit prior a 
diacono: * Surgite, eamus hinc *, percutiat tabulam, sicut 
solet percuti cymbalum , quod dum fit, surgant omnes ac 
praecedente diacono cum textu, et conversis cum candela¬ 
bris , et thuribulo; sequatur conventus in refectorium, 
sicut fit in sabbato ad caritatem. Ibi secretarius habeat 
analogium de ecclesia paratum, impositoque desuper textu, 
iterum mittat diaconus in thuribulum, et incenset analo¬ 
gium et textum. Et sedente majore priore in loco abbatis, 
ad ejus nutum incipiat diaconus lectionem ab eo loco ubi 
dimiserat. Et percutiente refectorario tabulam uno ictu, 
abbas et fratres , qui ad pedes lavandos ipsius adjutores 
extiterant, vadant ad locum ubi potus caritatis paratus 
est, ferentes vitreas phialas, aut scyphos fratrum in mani¬ 
bus suis. Et accepto vino in praedictis vasis, tacente lec¬ 
tore , praecedant ad gradum sicut mos est. Refectorarius 
vero ex quo accepto potu incipiunt ire paulatim , percutiat 
tabulam suam quousque ad gradum perveniant; quo cum 
pervenerint, ter aut quater festinantius percutiat, et cesset. 
Tunc omnibus humili voce dicentibus : « Benedicite *, 
sacerdos hebdomadarius surgat, et eadem voce benedic¬ 
tionem faciat. Benedictione facta, porrigat abbas priori 
potum et reliquis sicut sunt priores; osculans eorum manus, 
ministrantibus ei fratribus, qui cum ipso potum ad gradum 
detulerunt. Ministrato potu majoribus, et infantibus, post 
majores accedat abbas ad diaconum , qui collationem legit, 
et expectato fine incoepti versus praebeat ei potum, dehinc 
tribus illis, qui de candelabris, et thuribulo serviunt, 
servitoribus abbatis candelabra, et thuribulum interim 
tenentibus. Qui et scyphos a diacono, et ab eis recipientes 
portent ad tabulam abbatis, et super eam ponant: his actis 
praedicti servitores abbatis. qui cum eo potum ad gradum 
detulerunt, ante ipsum gradum simul veniant, et ante , et 
retro faciant, et postea sessum vadant ; quibus abbas 

similiter potum ferat osculans eorum manus, ministrantibus 
illi fratribus illis , qui ei ad lavandos pedes prioris , et 
ipsorum servitorum ministraverunt. 

Hoc facto abbas ad sedem suam vadat, et ante eam et 
retro faciat, assurgente sibi conventu donec sedeat; prior 
vero surgens porrigat illi potum osculans ejus manum; lecto 
sermone quantum abbati visum fuerit, innuente eo diaco¬ 
nus lectionem absque «Tu autem Domine * finiat, et clauso 
libro, ante et retro faciat, et postea dalmaticam , et sto¬ 
lam , et manipulum supra analogium ponat. Conversi vero 
candelabra , et thuribulum super mensam abbatis ferant et 
ante ipsam mensam ante et retro faciant. Post haec et dia¬ 
conus , et conversi, ad ipsam mensam sedentes , bibant, 
diaconus juxta abbatem , conversi juxta diaconum , sicut 
sunt priores. Abbas vero lecto sermone, statim percutiat 
uno ictu tabulam, et postea tot vicibus, quot vicibus squil¬ 
lam percuti consuetudo est sabbato ad caritatem post 
mandatum. Interim duo secretarii surgant et analogium et 
dalmaticam, cum textu, et stola, et manipulo, ad monas¬ 
terium ferant. Post haec abbas surgat, et humili voce dicat: 
« Adjutorium nostrum in nomine Domini » , et eadem 
voce conventus respondeat: « Qui fecit coelum et terram » ; 
deinde praecedente diacono cum conversis candelabra, et 
thuribulum portantibus, sequatur conventus ad monaste¬ 
rium , secretario percutiente tabulam ad completorium, et 
facta confessione dicant completorium , bini aut terni sub 
silentio. Post completorium tres orationes solito more fa¬ 
ciant : prior tabulam percutiat tribus ictibus post orationes 
infantum , sicut squillam pulsare solet. Notandum est 
autem in hujus diei obsequio , quia si abbas sufficere valet 
omnium fratrum pedes solus in hac die lavare del>et; tes- 
tante enim beato Benedicto, vices Christi agit in monasterio; 
et maxime in hoc ministerio. 

Feria sexta ante nocturna pulsetur tabula in claustro, et 
ante cellarium, et ante domum infirmorum ad excitandos 

dormientes. Post orationes solitas, sicut in quinta feria, 
quindecim psalmi dicantur, candelae extinguantur, lectiones 
in primo nocturno, et secundo legantur, unde lectae sunt in 
quinta feria. In tertio nocturno de Epistola ad Hebraeos 
M Fratres festinemus ingredi - ; et caetera omnia usque ad 
primam, sicut in quinta feria. Ad primam pulsata tabula 
surgentes nudis pedibus vadant ad monasterium, et sic ma¬ 
neant omnes donec impleatur diei officium, nisi jussu abba¬ 
tis calcientur pro nimia asperitate frigoris. Quod si evene¬ 
rit, officio tantum intererunt nudis pedibus. 

Primam et omnes horas diei, praeter vesperas, usque ad 
vesperas sabbati dicant sicut in quinta feria, excepto quod 
in quinta feria in alto cantantur hymni, intonantur psalmi, 
cantantur antiphonae; in his vero diebus duobus haec omnia 
in silentio et in directum dicuntur: dicta prima septem 
psalmos, et litaniam in alto dicant. Postea sedeant omnes 
in claustro, et inchoante abbate, dicant psalterium ex inte¬ 
gro; quo completo vadant ad confessionem, qui voluerint 
usque ad horam officii. 

Appropinquante hora tertia, pulsata tabula sicut solent, 
pergant in dormitorium. Dehinc abluti, et pectinati, pul¬ 
sata tabula vadant ad monasterium, et factis solitis ora¬ 
tionibus dicant tertiam. Post tertiam pulsata tabula per¬ 
gant in capitulum : in quo versus in silentio dicatur, et 
sententia sicut in quinta feria de regula legatur. Post ser¬ 
monem narrentur, et ordinentur quae agenda sunt usque 
ad crastinum capitulum. Exeuntes de capitulo, sedeant in 
claustro, nonloquentes, sed cantantes, aut legentes. 

Dicta nona induantur sacerdos, et levita, et reliqui qui 
ad officium sunt servituri. Procedant ad altare sacerdos, et 
levita soli, sacerdos in casula, diaconus in stola, nullaque 
praemissa supplicatione dicat sacerdos « Oremus » ; diaco¬ 
nus, “ Flectamus genua» ; et ad alteram collectam simili¬ 
ter. Altare sit coopertum desuper uno tantum linteamine. 
Singulos tractus duo in albis canant. Passio absque « Do- 

minus vobiscum , legatur : ad quam nec candelabrum, nec 
thuribulum; et cum perventum fuerit ad locum ubi dicitur 
« Partiti sunt vestimenta mea sibi »», sint duo de indutis 
juxta altare hinc et inde trahentes ad se duos pannos, qui 
ante officium super altare missi fuerant, linteo tamen re¬ 
manente subtus missale : lecta passione dicantur orationes 
solemnes, sicut in missali continentur. Pro cunctis ordini¬ 
bus flectantur genua, nisi pro Judaeis. 

His expletis deposita casula, et stolis revertantur sacer¬ 
dos, et levita in chorum in albis. Tunc duo sacerdotes, qui¬ 
bus cantor jusserit, induti albis accedant ad crucem, quae 
debet esse praeparata, et cooperta ad altare matutinale, 
quam accipientes ferunt eam paulatim progredientes, et 
cantantes versus « Popule meus * ; duo levi tae in albis stan¬ 
tes ante gradus, ante altare majus respondeant: « Agios o 
theos *, chorus autem dicat, * Sanctus Deus » ; sacerdo¬ 
tes, « Quia eduxi vos >»; levit®, « Agios *; chorus, « Sanc¬ 
tus sacerdotes, « Quid ultra'*»; levit®, - Agios »» ; Cho¬ 
rus, «Sanctus. »» Tunc sacerdotes crucem ferentes veniant 
ante altare, et cum finierint « Sanctus »», statim discoope¬ 
rientes eam incipiant ambo antiphonam : « Ecce lignum » ; 
et tunc demum omnes flectant genua. Repetatur antiphona 
cum versibus psalmi « Beati immaculati »», quantum can¬ 
tori visum fuerit. Dehinc canantur alia ad hoc servitium 
pertinentia quantum opus fuerit. Tapetia sint extensa ante 
altare, super quae prosternantur primum domus abbas, et 
induti; interim in locum eorum, qui tenent crucem succe¬ 
dentibus aliis, deinde caeteri, sicut est ordo eorum. Et non 
prolixe adorantes jaceant, sed breviter et pure orantes ; 
postea unusquisque osculetur pedes crucifixi, et post rever¬ 
tatur in chorum. Quod si convenerint aliqui vel clerici, vel 
laici volentes adorare crucem, portetur eis crux in alium lo¬ 
cum ubi aptius adorent eam. Quae si per chorum transierit 
flexis ad terram genibus adoretur a fratribus, non simul 
omnibus, sed sicut portabitur coram eis. Adorata ab omni- 

bus cruce, portitores ejus elevantes eam incipiant anti- 
phonam, « Super omnia ligna cedrorum », et sic vadant ad 
locum ubi eam collocare debent. Tunc omnes petant ve¬ 
niam flexis ad terram genibus. 

His ita gestis, sacerdos resumpta casula cum stola, et 
diaconus stola, praecedentibus conversis cum candelabris, 
et thuribulo, vadant ad locum ubi quinta feria corpus Do¬ 
mini fuit repositum ; et posito incenso in thuribulo incenset 
illud, et sic tradat diacono ad reportandum. In eundo et 
redeundo conversos sequatur diaconus, sacerdos extremus 
veniat. Cum appropinquant altari adorent omnes fratres 
corpus Domini flexis genibus : collocato super altare 
Christi corpore, facta in calice vini, et aquae commixtione, 
dicta a sacerdote cum diacono confessione, facta suppliciter 
a sacerdote ad altare oratione, incenset sacerdos corpus 
Christi, et calicem ; deinde dicat mediocri voce “ Oremus; 
Praeceptis salutaribus moniti «, et caetera usque « Et ne 
nos inducas in tentationem ", et chorus respondeat, « Sed 
libera nos a malo. » Dehinc sacerdos in silentio « Libera 
nos, quaesumus, Domine », et caetera, usque « in unitate Spi¬ 
ritus Sancti Deus •; et post, moderata voce,« Per omnia 
saecula saeculorum « ; et respondente choro « Arnen », ni¬ 
hil amplius dicat; missaque in calicem sicut solet particula 
Dominici corporis, communicet se, et fratres omnes, sine 
osculo pacis. Communicatis omnibus, pulsetur tabula, et 
fiat oratio vespertina. Qua completa, exeant in claustrum, 
et lavent pedes de aqua calida, et calcient se diumalibus 
suis. Postea, pulsatis tabulis, redeuntes in chorum, dicant 
vesperas in silentio, eisdem sicut in quinta feria psalmis, 
antiphonis , precibus , collectis, nisi quod pro psalmo 
« Voce mea », qui dictus est quinta feria, hac die dicitur 
psalmus « Benedictus Dominus, Deus meus. » 

Dictis vesperis, et pulsata tabula, eant in refectorium, 
ubi reficiantur pane tantum, et aqua et herbis crudis. Cibi 
fratrum coquantur in coquina sicut cseteris diebus, et inde 

portentur ad eleemosynam. Solitus quoque potus detur 
pauperibus. Reficiente conventu, secretarii adjunctis sibi 
sacerdotibus, quot necessarii fuerint et quibus jussum fue¬ 
rit, remaneant in ecclesia, ad abluenda altaria omnia, quae 
prius lavanda sunt aqua, deinde vino. Refectis servitori- 
bus, postquam de monasterio et dormitorio in claustrum 
redierint, pulsata tabula, fratres eant in refectorium prop¬ 
ter servandum ordinem, quasi ad bibendum, et bibant 
aquam qui voluerint, alium potum minime Illis exeuntibus 
de refectorio, et in claustro residentibus, facto congruo in¬ 
tervallo, pulsetur tabula, et vadant omnes ad collationem. 
A qua jubente abbate, percussa a priore tabula, surgentes 
pergant in refectorium ad caritatem bibendam. 

Sabbato sancto percutiatur tabula ante nocturna, sicut in 
sexta feria, et caetera similiter fiant usque ad primam. In 
tertio nocturno legantur de Epistola Pauli Apostoli«Chris¬ 
tus assistens Pontifex futurorum. » Ad primam surgant in 
nocturnalibus suis : primam, et septem psalmos et lita¬ 
niam, et caeteras horas, usque ad vesperas dicant, sicut in 
sexta feria. In capitulo legatur sententia de regula sancti 
Benedicti, et disponantur quae agenda sunt usque ad pas¬ 
chale capitulum. Ante capitulum, et post capitulum debent 
secretarii monasterium et omnia altaria ornare, cereos ubi¬ 
cumque esse debent collocare, cereum ad benedicendum in 
loco suo stabilire. In quo a cantore scribi debet quotus an¬ 
nus ille sit ab incarnatione Domini, et crux designari infixis 
in quinque locis quinque granis incensi. 

Post nonam induantur qui officium sunt celebraturi, et 
ad officium specialiter servituri, et infantes omnes, sacer¬ 
dos alba et stola, caeteri albis induti, in chorum redeant : 
dehinc procedant ad sacrandum ignem, canentes psalmum 
quinquagesimum. Primus omnium secretarius qui hastam 
portat, in qua sacratum ignem reportet; dehinc portitor 
aquae benedictae; post hos qui portant crucem et thuribu- 
lum ; deinde sacerdos , qui ignem sacraturus est ; post 

quem infantes; dehinc reliqui induti, post quos alii fra¬ 
tres, sicut procedunt dominicis diebus. Sacrato igne , 
projiciat sacerdos aquam benedictam super eum, et postea 
ex carbonibus ipsius ignis impleatur thuribulum, quo im¬ 
pleto, imponat sacerdos thus, et incenset ignem : tunc ac¬ 
cendatur cereus, quem portare in hasta debet secretarius. 
Accendatur et candela in laterna ut si forte in eundo ex- 
tinguatur cereus ex ea accendatur ; hanc laternam portare 
debet unus de magistris puerorum. 

Ad hanc processionem candelabra non portantur : eum- 
dem ordinem servent in redeundo, quem habuerunt in 
eundo. Revertentes dicant hos psalmos : «■ Deus in nomine 
tuo ; Miserere mei, Deus, miserere mei; Deus misereatur 
nostri; Deus in adjutorium *; in sede episcopali canatur a 
duobus pueris hymnus * Inventor rutili. •» Ignis sanctifica- 
tus qui in claustro remansit a famulis cellerarii colligatur, 
et ex hoc igne omnes foci in omnibus officinis prius extincti 
iterum accendantur. Plurima monachorum coenobia faciunt 
hanc ad sanctificandum ignem processionem, in quinta 
etiam , et sexta feria , secretario praeferente cereum ii* 
hasta, vel virga in quinta feria, priore in sexta, abbate in 
sabbato. 

Processione in chorum reversa sine candelabris et thuri - 
bulo, sacerdos indutus casula procedat ad altare; diaconus 
vero stola et dalmatica indutus veniat ante abbatem, et pe¬ 
tat ab eo benedictionem; dehinc vadat ad cereum, et bene¬ 
dicat eum, necante benedictionem, nec post benedictionem 
ante et retro faciens, unus autem ex conversis cum tempus 
fuerit, indicante cantore, deferat abbati ignitis carbonibus 
plenum thuribulum; in quo thure injecto accedat ad dia¬ 
conum, et juxta eum sit, ut cum tempus fuerit, accipiat 
diaconus ab eo thuribulum, et incenset cereum. Secretarius 
vero sit paratus, ut cum dictum fuerit “ Rutilans ignis ac¬ 
cendit ", statim accendat cereum. 

Benedictione peracta , diaconus deposita dalmatica , et 

stola ad suum locum in chorum revertatur. Cereus vero 
non extinguatur usque in crastinum post vesperas; lectio¬ 
nes statim inchoentur : sacerdos absque cantu dicat oratio¬ 
nes ad altare sicut sunt per ordinem; ultima oratione dicta 
cantor, et alter frater, quem voluerit, induti cappis inci¬ 
piant in choro litaniam ternam , hoc modo : cantores, 
« Kyrie eleison »» ; dexter chorus similiter respondeat 
« Kyrie eleison » ; deinde sinister, et caetera eodem modo, 
usque ad finem litaniae , ternos sanctos de unoquoque or¬ 
dine dicant : Ad singula sanctorum nomina uterque chorus 
inclinet, cantores ad nullum : incoepta litania fratres acce 
dant ad formas, sicut in duodecim lectionibus, ad tertiam 
sacerdos revertatur in secretariam, et deposita casula et 
stola, redeat in chorum. Cum dixerint cantores « Omnes 
Sancti, orate pro nobis «, exeant de choro sacerdos, levita, 
subdiaconus, tres conversi, et induat se sacerdos casula, 
levita dalmatica, subdiaconus tunica. 

Finita litania, pronuncient cantores tribus vicibus alta 
voce * Accendite «, et tunc primum accendantur candela¬ 
bra, et caetera luminaria, quae ante altare, et circa altare 
sunt, et cantoresincipiant festivum : « Kyrie eleison »» ; et 
sacerdos cum processione solita, ad altare procedat, et si¬ 
gna tunc pulsari incipiant, nec desinant, usque ad finem 
« Kyrie eleison. » Et tunc primum det cantor cappas his 
qui « Alleluia «, et tractum cantaturi sunt. Finita « Kyrie 
eleison * , incipiat sacerdos « Gloria in excelsis Deo. *» 
Quando legetur Evangelium, non teneantur candelabra, sed 
solum thuribulum : in hac consuetudine concordant omnes 
fere principales monachorum Ecclesiae, quee nostro tempore 
majoris auctoritatis sunt, sicut et in eo quod offerenda, et 
« Agnus Dei », et « Communio » ad hanc missam non di¬ 
cuntur, licet caetera festive dicantur. In quibusdam quoque 
non improbandae auctoritatis coenobiis, nec ante sacerdotem 
ad altare procedentem hac die candelabra portantur. 

Celebrata fere missa sacerdote incipiente : « Per Domi- 


DigitizecL LjOOQle 



120 


D. LAN FRANCI 


num nostrum », incipiant pulsari duae squillae ad vesperas, ut 
mos est in maximis festivitatibus. Responso «Deo gratias», 
ad «Ite missa est, » fiat oratio vespertina; qua facta vadunt 
infantes in refectorium, si aliqui adeo parvi sunt, ut usque 
post vesperas expectare non possint. Interim pulsentur ma¬ 
jora signa duo, et duo, ad extremum pulsatis omnibus 
signis, canantur vesperae ut decet solemniter. Hebdoma¬ 
darius cantor incipiat « Alleluia » ex aliqua antiphona ex 
qua cantor praeceperit. Psalmi « Confiteantur »; capitulum 
« Si consurrexistis » ; responsorium « Angelus Domini lo¬ 
cutus est »; hymnus « Ad coenam agni providi »; versus 
« Resurrexit Dominus »; ad Magnificat, « Vespere autem 
sabbati **; collecta, « Deus qui hanc sacratissimam noc¬ 
tem. * Post vesperas, procedant ad crucifixum. 

§ 5. De Tempore sancto paschatis . — Die sancto Pas¬ 
chae ante vigilias ad matutinas pulsentur omnia signa; de¬ 
hinc duo et duo sicut mos est. Ad invitatorium quatuor in 
cappis, psalmi a beato Benedicto instituti, id est, « Domine 
in virtute tua » et caeteri. Ad lectiones circumferantur thu- 
ribula, sicut in die Dominicae Nativitatis institutum est. 
Totum denique officium more monachorum agatur. Pro¬ 
cessio ad crucifixum post matutinas laudes, et post vespe¬ 
ras, per totam septimanam vadat. Missa matutinalis hac 
die cum una collecta; processio in cappis. Ad vesperas, 
psalmi regulares, id est, » Dixit Dominus », et reliqui, qui 
diebus dominicis dici solent. Super psalmos antiphonae quae 
ad matutinas laudes dictae sunt. 

Tribus sequentibus diebus, ante vigilias pulsentur signa 
duo et duo; ad invitatorium tres in cappis; psalmi feriales 
dicantur, sex sub una antiphona, et sex sub alia; duo et 
duo primum , et secundum responsorium : tertium tres; 
laudes sub una antiphona. Ad thuribula duo sacerdotes 
cappis induti ad laudes, et ad vesperas. Missa matutinalis 
cum una collecta; ad majorem omnes sint cappis induti. Ad 
vesperas, per totam hebdomadam, sub una antiphona di- 

cantur psalmi, qui in die Paschae ad vesperas dicti sunt. 

Tribus sequentibus diebus, ad invitatorium duo in froc- 
cis; ad nocturna psalmi feriales, tres lectiones de pronun- 
ciato Evangelio; major missa, et caetera omnia sicut in 
duodecim lectionibus. In hac hebdomada non loquantur in 
claustro. Missa matutinalis « Resurrexi »; omnes horae 
cum antiphonis canantur. Sabbato tantum ad vesperas 
psalmi cum “ Alleluia « dicantur. 

Octava die ad invitatorium tres in cappis. Ad lectiones 
legantur Paschales sermones; in tertio nocturno pronuntie¬ 
tur Evangelium “ Cum esset sero. * Missa matutinalis 
“ Quasi modo geniti. » Processio in albis : major missa 
« Resurrexi «, ad quam sint omnes cappis induti. 

Fena secunda ponatur ad legendum liber Actuum Aposto¬ 
lorum usque ad sequentem dominicam : ad utrumque noc¬ 
turnum , et ad omnes horas « Alleluia» dicatur usque ad 
Ascensionem Domini. Post capitulum, pulsata tabula, lo¬ 
quantur in claustro. Post nonam, cum exierint de refectorio, 
pergant in capitulum, et supplicent ante, et retro, pulsetque 
prior tabulam tribus ictibus, dicatque ter, « Deus in adju¬ 
torium meum intende: Domine ad adjuvandum me festina »; 
et conventus idem ter respondeat adjungentes «Gloria Pa¬ 
tri, Kyrie eleison; Christe eleison; Kyrie eleison. Pater 
noster »; et prior “ Et ne nos, Adjutorium nostrum in 
nomine Domini; » conventus, « Qui fecit coelum et ter¬ 
ram »; et a priore dicto, « Benedicte », post loquantur in 
claustro. Hic loquendi ordo teneatur usque ad idus Sep¬ 
tembris privatis diebus, nisi jejunium fuerit. 

Dominica prima post octavas Paschae, legatur Apoca¬ 
lypsis, et canatur historia « Dignus es, Domine » duabus 
septimanis. A Dominica tertia usque ad Ascensionem Do¬ 
mini legantur septem canonicae epistolae, et canatur historia 
« Si oblitus. ” 

Diebus rogationum dictis matutinis pro defunctis, fratres 
ad lectos redeant, et qui volunt plus solito dormiant. His 


'Digitized by LjOOQle 



122 


D. LANFRANCI 


enim diebus meridianis horis non dormiunt nec aliquo so¬ 
nitu , ut aliis diebus mos est, mane excitantur, sed cum 
tempus visum fuerit congruum, excitare debent infantes 
magistri eorum, quam quietius possunt: quibus in claustro 
legentibus, surgant sine mora, qui in lectis adhuc quies¬ 
cunt. Post primam , et familiares psalmos primae, et sep¬ 
tem psalmos et litaniam , dicatur missa de jejunio ad 
majus altare; post cujus primam orationem dicantur aliae 
quae ad majorem missam quotidianis diebus dici solent, 
addita in fine alia, id est, « Sanctorum tuorum interces¬ 
sionis. * Omnes offerant ad pacem, solus prior, aut qui in 
loco prioris est vadat. Sententia de regula legatur in capi¬ 
tulo, et ordinetur processio. Post tertiam sumant mix¬ 
tum pueri, et infirmi, qui jejunare non possunt. Cantata 
sexta vadant in dormitorium, sicut alio tempore, quando 
meridianis horis in lectis quiescere solent, et facto parvis¬ 
simo intervallo pulsetur squilla; dehinc nudis pedibus de 
dormitorio descendant, manus abluant, ad ecclesiam va¬ 
dant, orationem faciant. Qua facta incipiat infans antipho- 
nam « Exurge Domine. « Interim pulsentur duo signa : 
cantata antiphona dicat sacerdos » , Ostende nobis Domine 
misericordiam tuam; « sequatur « Kyrie eleison, Pater 
noster * psalmus, “ Deus misereatur nostri. «In crastino, 
« Deus in adjutorium meum ; » dehinc sacerdos,« Et veniat 
super nos, » collectam pro peccatis. Postea sonantibus si¬ 
gnis exeant processuri canentes, incipiente cantore, quae ad 
processionem pertinent: praecedant famuli cum vexillis, se¬ 
quetur conversus cum aqua, post quem alius cum cruce ; 
dehinc subdiaconus, ferens textum, post quem fratres laici, 
dehinc infantes cum magistris, post quos cantores, extremis 
prioribus, et praecedentibus junioribus, sicut est ordo eo¬ 
rum. In egressu monasterii sint famuli camerarii, habentes 
ibi baculos praeparatos quos tribuant fratribus ad se susten¬ 
tandos. 

Cum pervenerint ad ecclesiam ad quam ituri sunt, inci- 

piat cantor antiphonam, vel responsorium de sancto in 
cujus honorem fundata est ipsa ecclesia. Intrantes fratres, 
reddant baculos praedictis famulis ab eisdem iterum recep¬ 
turi exeuntes. Finito incoepto cantu dicat statim sacerdos 
capitulum de sancto illo, et collectam, cum « Dominus vo- 
biscum » alta voce et solemniter; infans, « Benedicamus 
Domino. » Quo dicto inclinantes se faciant orationem. A 
qua facto signo surgentes inclinent ante, et retro. Dum 
haec fiunt, sacerdos, et levita, et caeteri, qui circa altare ser¬ 
vituri sunt, praeparare se debent ad celebrandam missam , 
secretarius quoque pallio et honestis pannis altare decenter 
parare, omnia enim quae ad hoc servitium sunt necessaria 
instantia secretarii, illuc prius debent esse delata. Paratis 
omnibus celebretur iterum missa de jejunio. Post primam 
orationem dicatur oratio de sancto illo cujus est ecclesia, 
nullaque amplius. 

Celebrata fere missa, duo fratres qui cappis induti debent 
dicere : « Agnus Dei» ad portas monasterii inclinantes se 
ante, et retro, regrediantur ; sumentes secum aliquos ex 
famulis , quibus jussum fuerit, et dicentes inter se litaniam 
quam conventus in reditu cantaturus est. 

Expleta missa accedant statim fratres , quibus jussum 
fuerit, et stantes in medio pronuncient litaniam. Interim 
sacerdos, et qui ad missam servierunt, expediant se, sic 
revertantur in chorum. Post«Sanctum Joannem,» et«Om¬ 
nis chorus prophetarum », pronuncient illum sanctum dua¬ 
bus vicibus in cujus nomen est ecclesia dedicata. Postea 
inclinantes se omnes ante, et retro, regrediantur eo ordine, 
quo venerunt. Cantores litaniae producant aut brevient ip¬ 
sam litaniam secundum quantitatem itineris. Qui in redeun¬ 
do pergere debent post infantes, ante reliquum conventum 
cantorum. 

Cum autem processio rediens ante monasterii introitum 
venerit, statione facta litaniam finiant: qua finita cantores 
ejus in ordinem suum redeant, et praedicti duo cantores, 

qui praecesserant, cappis induti, nudis pedibus ante portas 
monasterii stantes dicant: « Agnus Dei qui tollis peccata 
mundi, miserere nobis »; Chorus similiter respondeat; can¬ 
tores “ Suscipe deprecationem nostram, qui sedes ad dexte¬ 
ram Patris *; Chorus, « Agnus Dei », sicut supra; cantores 
« Gloria Patri et Filio, et Spiritui sancto: Sicut erat in prin¬ 
cipio, et nunc, et semper, et in saecula saeculorum, Amen. » 
Interim praecedentibus qui vexillum portant, et caetera quae 
superius dicta sunt, sequantur cantores, et reliquus conven¬ 
tus. Dicto * Gloria», respondeat conventus “ Agnus Dei», 
ut supra. Conventu intrante monasterium pulsentur signa : 
Cantores « Exaudi Deus»»; conventus, « Orationem populi 
tui. « Cunctis fratribus chorum ingressis, collocata cruce, 
et reliquis, quae portata sunt in locis suis, praedicti duo can¬ 
tores in medio chori stantes pronuntient litaniam: « Sancte 
sanctorum Deus»miserere nobis, priores a parte altaris sint, 
reliqui post eos, sicut est ordo eorum. Expleta litania pul¬ 
setur signum ad nonam, factaque oratione nonae, vadant 
in claustrum lavare pedes; quibus lotis, revertentes in cho¬ 
rum, pulsato alio signo, cantent nonam. 

Ad vesperas secunda, et tertia feria, pulsentur signa, 
sicut privatis diebus; inter signa dicantur psalmi: « Deus 
auribus nostris ♦*; post vesperas de omnibus sanctis, dicantur 
vesperae mortuorum : vigilia mortuorum his diebus non 
agatur si processio extra claustrum perrexerit, alioquin 
agatur sicut solet. 

His tribus diebus ad nocturna, capitula, et collectae de 
Resurrectione, et ad vesperas secundae, et tertiae feriae. Ad 
matutinas vero laudes et ad tertiam, et ad sextam, et ad 
nonam, capitulum , et collectae de jejuniis. Si in his tribus 
diebus festivitas duodecim lectionum evenerit totum servi¬ 
tium noctis, et diei, de ipsa festivitate agatur. Dicta tertia, 
et pulsatis omnibus signis missa ipsius festivitatis sicut alio 
tempore solemniter celebretur. Processio vadat sicut aliis 
diebus excepto quod calciati, et sine baculis ibunt. Missa 

jejunii ad monasterium, quo processerint, celebretur. Si 
autem festivitas trium lectionum evenerit, commemoratio 
ipsius tantummodo fiat ad vesperas, et ad matutinas laudes 
et ad priorem missam de jejunio. 

§ 6. Tempus Pentecostes . — Sabbato in vigilia Pen¬ 
tecostes surgentes a meridiana abluti, et pectinati ad eccle¬ 
siam veniant, et oratione facta, induantur officium celebra¬ 
turi, et ad officium servituri. Agatur officium festive sicut in 
sabbato sancto; cantor, et alius frater, quem voluerit, induti 
cappis pronuntient litaniam ternam, sicut in vigilia Paschae. 
Cum pronunciatum fuerit “ Accendite, » accendatur cereus 
benedictus , et reliqua luminaria, unus enim cereus solum¬ 
modo ante illam horam debet esse accensus, ante altare. 
Cum incoeperint “ Kyrie eleison, » pulsentur omnia signa. 
Sequatur « Gloria in excelsis Deo. » Ad Evangelium te¬ 
neantur candelabra, et thuribulum Post missam pulsatis 
duobus majoribus signis faciant orationem. Nonae etiam duo 
cantores in cappis. In crastino, et totis octavis agatur sicut 
in paschali solemnitate, et octavis paschalis solemnitatis, 
nisi quod octava hujus festivitatis die , utraque missa est 
“ Spiritus Domini. » 

Feria secunda, si nulla festivitas sit, dicatur missa « Do¬ 
mine in tua misericordia. « Hac hebdomada inchoanda sunt 
jejunia, quae regula praecipit, quarta et sexta feria, usque 
ad idus Septembris : nisi rationabilis causa existat,cur ab¬ 
bas, vel prior, bis reficiendi licentiam tribuat. Post capitu¬ 
lum ipsis jejuniorum diebus, sedeant in claustro loquentes. 
Secretarius vero non pulsabit minimum signum sicut consue¬ 
tudo est post capitulum ad apparatum missae. Post tertiam 
pergant infantes, et minuti sanguine, et infirmi, quibus li¬ 
centia data est accipere mixtum. Post sextam agatur me¬ 
ridiana : a qua surgentes , nudis pedibus, in claustrum 
veniant, afferentes sua calceamenta. Post haec abluti, et 
pectinati veniant in ecclesiam, et facta oratione, pulsatis- 
que duobus signis, inchoet infans, “ Exurge Domine », et 

caetera, sicut longe superius dictum est. Hic ordo servandus 
est feria quarta et sexta, usque ad festivitatem omnium 
Sanctorum, nisi sit vigilia, cujus missa solemniter celebre¬ 
tur, tunc enim processio ex toto dimittitur. 

Dominica prima post octavas Pentecostes canantur hymni 
ad nocturna, et ad matutinas laudes « Nocte surgentes; 
Ecce jam noctis «, qui canendi sunt Dominicis diebus, usque 
ad Dominicam primam mensis Octobris; ponantur ad le¬ 
gendum libri Regum, et Paralipomenon usque ad Domini¬ 
cam primam mensis augusti: Historia * Deus omnium. « 

Dominica prima mensis Augusti ponant Salomonem, 
usque ad dominicam primam mensis Septembris. Respon¬ 
soria : “ In principio. * 

Dominica prima mensis Septembris ponant Job, Tobi, 
Judith,Esther, Esdram, usque ad dominicam primam men¬ 
sis Octobris. 

Ab idibus Septembris privatis diebus agantur continue 
jejunia, quae regula praecipit, atque ipsa die iduum inci¬ 
piant jejunare sicut beatus Benedictus instituit, una tantum 
vice loquantur in claustro usque ad kalendas Octobris, id 
est post capitulum usque ad tertiam. Post sextam in dor¬ 
mitorium vadant, et post parvissimum intervallum , pul¬ 
sato minimo signo , descendant, lavent, ad monasterium 
pergant , factaque oratione , dictaque litania , missam 
celebrent. Celebrata fere missa pulsetur signum ad nonam. 
Post missam facta oratione, pergant servitores accipere 
mixtum. Quibus revertentibus pulsato alio signo canatur 
nona. 

§ 7. Quinque festivitates prcecipuce . — Quinque sunt 
praecipuae festivitates , id est, Natale Domini, Resurrectio 
ejus, Pentecostes , Assumptio sanctae Dei genitricis Ma¬ 
riae , Festivitas loci. Servatis omnibus, quae de sabbato 
sancto dicta sunt: in harum festivitatum vigiliis ornetur 
totum monasterium, et omnia altaria, secundum faculta¬ 
tem loci, sicut honestius fieri potest. 

Mundentur officinae, et claustrum. Sedilia refectorii, 
capituli , claustri tegantur, bancalibus sternatur juncus. 

Ad missam jejunii induantur honeste, qui eam sunt 
celebraturi. Sacerdos honorifice , diaconus dalmatica , 
subdiaconus tunica. Tres conversi, cantor hebdomadarius 
cappa, duo fratres ad responsoria. Ante missam pulsentur 
signa, sicut in festis diebus, litania minime dicatur: * Ky- 
rie eleison», festivum canatur, una tantum collecta dicatur. 
Si festivitas in hac die evenerit, missa matutinalis de ea 
cantetur. Ad nonam duo majora signa pulsentur. Ad vespe¬ 
ras duo minima, dehinc gradatim duo et duo, ad extremum 
omnia. Inter signa, luminaria monasterii omnia accendan¬ 
tur. Ante singula altaria, quae extra presbyterium sunt, 
singula luminaria ardeant. Antiphonas super psalmos, 
quibus cantor praeceperit, incipiant. Responsorium qua- 
tuor in cappis canant. Antiphona ad « Magnificat » ter 
dicatur ; abbas et prior, cappis induti, incensent utraque 
presbyterii altaria ante , et desuper utrique simul, singuli 
singula latera. Parati sint duo alii sacerdotes hebdomarii, 
scilicet majoris missae, et minoris, qui thuribula de eorum 
manibus accipiant, et hinc , et inde per altaria , quae extra 
sunt circumferant: qui revertentes in chorum, abbati prius, 
priori postea, ferant, post eis, qui responsorium cantave¬ 
runt , non ambo simul, sed unus hinc, et alter inde; dehinc 
duo conversi in albis, caeteris fratribus. Abbati de libro 
serviat, qui thuribulum de ejus manu accepit. 

In iis vigiliis tabulae refectorii debent esse coopertae. 

In crastino, ante nocturnas vigilias, ad excitandos fratres, 
pulsentur omnia signa; dehinc gradatim duo et duo , ad 
extremum omnia. Ad invitatorium quatuor in cappis. Ter¬ 
na responsoria in tribus nocturnis duo et duo; quartum 
quatuor; octavum quinque; duodecimum sex canant. In 
tribus nocturnis dum legitur tertia lectio, duo sacerdotes, 
cappis induti, incensent altaria majus et minus; dehinc 
ferant abbati et priori , et cseteris fratribus , per ordinem; 

octavum, et duodecimum responsorium post « Gloriam « , 
a capite repetantur; pronunciato Evangelio altare discoo¬ 
periatur, et omnia luminaria accedantur. Ad “ Te Deum 
laudamus *> duo majora signa pulsentur ; lecto Evangelio , 
collecta dicta , pulsatis omnibus signis, inchoet sacerdos 
matutinas laudes; dehinc in vestiarium eversus casulam , 
et stolam deponat, et sic in alba, cum manipulo in cho¬ 
rum redeat, incoepto hymno exeat, manipulum deponat, 
cappam induat, et cum alio fratre similiter cappa induto 
sicut ad hesternas vesperas cum thuribulis per altaria vadat, 
duobus conversis cum eis indutis in albis. Si abbas Evange- 
lium legerit, post Evangelium, indutus cappa, in chorum 
revertatur. Antiphona ad « Benedictus * ter dicatur. 

Ad primam duo majora signa pulsentur. Tres cerei ante 
altare accendantur, similiter ad tertiam, et sextam, et 
nonam ; capitulum breviter peragatur. 

Missa matutinalis cum una collecta, et praefatione dica¬ 
tur. Dum sacerdos in canone est, remanentibus infantibus 
cum magistris suis in choro , qui ante missam debent esse 
induti, caeteris pergant induere se, qui accipientes a secre¬ 
tario vestimenta extra secretariam se induant. Si vero par¬ 
vus locus est exeant aliqui in claustrum, vel capitulum, et 
ibi induant se. Meliores vero albae tribuantur prioribus, et 
honestioribus personis ; unusquisque mox ut indutus fuerit, 
revertatur in chorum> missa peracta, si dies dominicus non 
fuerit, cessante majore signo, quod in coepta ultima collecta 
missae pulsari coepit, fiat oratio tertiae. Post orationem, pul¬ 
sato alio signo , cantetur tertia. 

Si vero dominicus fuerit expleta matutinali missa, non 
pulsato adhuc tertiae signo, fiat aqua benedicta, sicut aliis 
dominicis diebus fieri solet ; dum cantant « Asperges 
me » , pulsetur majus signum ad tertiam. Aspersa aqua 
benedicta, vadat sacerdos per officinas, cum portitoribus 
aquae et crucis. Cessante signo, fiat oratio tertiae. Qua exple¬ 
ta , pulsato alio signo, canatur tertia. Sacerdos interim, 

qui per officinas ivit, revertens ante introitum monasterii, 
dicat orationem solitam ; dehinc intrans ante unum de alta¬ 
ribus: « Via Sanctorum.« 

Dicta tertia, distributis cappis, dispositis in choro a can¬ 
tore, qui ea, quae portanda sunt, portare debent, exeant 
omnes hoc ordine processuri. Primum conversus ferens 
situlam cum aqua benedicta; dehinc duo portantes duas 
cruces; post quos duo cum duobus candelabris accensis 
desuper cereis; alii duo ferentes duo thuribula igne, et 
thure plena ; hos sequantur duo subdiaconi tunicis induti, 
portantes duos Evangeliorum textus; post quos infantes 
cum magistris suis; extremi abbas , et priores, praeceden¬ 
tibus aliis binis et binis , sicut est ordo eorum. 

Cum processio de choro incipit exire, pulsentur duo ma¬ 
jora signa, non cessatura usque dum processio in chorum 
sit reversa, cessentque alia signa. Procedentes per majores 
januas monasterium introeant, et ante crucifixum statio¬ 
nem faciant. Qua facta, expleto cantu, quem incoeperant, 
incipiat abbas , vel cantor, quod ad ipsum idem pertineat, 
et sic sonantibus omnibus signis chorum introeant, eisque 
cessantibus missam incipiant. 

Ante missae introitum sternatur unum, aut duo tapetia 
per transversum chori , ubi stare debeat cantor, et caeteri, 
quos ad se vocaverit ad chorum regendum. Omnes cerei, 
qui in coronis sunt, et caetera luminaria, quae in choro, et 
presbyterio, et ante crucifixum sunt accendantur. Cantor 
provideat quot, et qui, quae singulariter cantanda sunt, 
cantent. Ad sequentiam duo majora signa pulsentur. « Com¬ 
munio », si opus fuerit, repetatur cum versu , et « Gloria 
Patri.» Expleta missa, pulsentur omnia signa; unusquisque 
vestimentum suum , et cappam , utraque bene plicata de¬ 
ferat secretario ad arcam. 

Festivae mappae super tabulas refectorii sint extensae, 
ita ut ante pendeant. Sint et quotidianae, lotae tamen, super 
quas manducent fratres. Manutergia etiam candida, et 

honesta super tersoria quotidiana sint extensa; quae manu- 
tergia post capitulum a camerariis sunt extendenda. Nullus 
tamen fratrum debet ibi manus tergere, nisi solummodo ad 
refectionem primam , et sero ad coenam. 

Ad nonam duo majora signa pulsentur. Ad vesperas 
agatur de signis , et cereis, sicut actum est ad vesperas 
praecedentis diei. Post coenam refectis servitoribus colli¬ 
gant refectorarii mappas festivas, et bene plicatas reddant 
celerario conservandas; camerarius vero honestiora terso¬ 
ria accipiat, et custodiat. 

§ 8. Festivitates prcecipuce secundas classis. — Sunt 
aliae festivitates, quae magnifice celebrantur, quamvis non 
aequaliter superioribus ; sunt autem hae : Epiphania, Puri¬ 
ficatio sanctae Mariae , festivitas sancti Gregorii, Annun- 
ciatio Christi, octava dies Paschalis solemnitatis, festivitas 
sancti Alfegi martyris , Ascensio Christi, festivitas sancti 
Augustini Anglorum archiepiscopi, octava Pentecostes 
dies, nativitas S. Joannis Baptistae , passio Apostolorum 
Petri et Pauli, translatio sancti Benedicti, Nativitas sanctae 
Mariae, festivitas sancti Michaelis, festivitas omnium Sanc¬ 
torum, festivitas sancti Andreae, dedicatio Ecclesiae. 

Harum omnium festivitatum praecedentibus diebus or¬ 
nentur altaria, presbyterium, chorus, membra monasterii, 
ex utraque parte chori; pulsentur signa sicut in praecipuis 
festivitatibus; accendantur duae partes cereorum coronae 
presbyterii, et omnia luminaria quae circa majus altare 
sunt, et cereus ante crucifixum : antiphonae , si propriae 
habentur, quibus cantor praeceperit, super psalmos impo¬ 
nant. Sin autem, cum una antiphona de ipsa festivitate 
canantur; responsorium duo in cappis: antiphona ad «Mag¬ 
nificat » bis dicatur; duo sacerdotes cappis induti ad thuri- 
bula , sicut superius de praecipuis festivitatibus dictum est. 

Missae vigiliarum Ascensionis Christi, Joannis Baptistae, 
Apostolorum Petri et Pauli, omnium Sanctorum festive 
celebrentur. Si quaelibet harum vigiliarum, vel alia aliqua, 

quae festive celebretur, dominica die evenerit, totum ser¬ 
vitium noctis , et missa matutinalis de dominica agatur; 
major vero missa, cum « Alleluia » post responsorium de 
vigilia dicatur, excepta dominicae Nativitatis vigilia, in 
qua si ita evenerit in tertio nocturno de ipsa vigilia canta¬ 
tur et legitur. In crastino ante nocturnas vigilias pulsen¬ 
tur signa , bina et bina , dehinc simul omnia. Ad invita¬ 
torium tres in cappis, tria responsoria in tribus noctur¬ 
nis duo et duo canant, quartum tres , octavum quatuor, 
duodecimum quinque , quod post « Gloriam » a capite 
repetatur. Pronunciato Evangelio altare discooperiatur, 
luminaria, sicut ad vesperas praecedentis diei, accendantur. 
Antiphona ad « Benedictus * bis dicatur, et tburibula si¬ 
militer circumferantur. Ad primam, duo signa pulsentur, 
tres cerei accendantur, similiter ad tertiam , et sextam, et 
nonam. Ornentur sedilia , extendantur mappae, et tersoria, 
sicut supra dictum est. Missa matutinalis de ipsa solemni- 
tate cum una collecta, nisi sit festivitas alicujus sancti, unde 
commemoratio fiat: quod si evenerit, matutinalis missa 
erit de sancto , et collecta prima, secunda de ipsa solem- 
nitate, et non amplius. Sacerdotes ad missas privatas si¬ 
militer collectam unam. Dicta matutinali missa, canatur 
tertia , celebretur missa in cappis, excepta Purificatione 
sanctae Mariae , in qua ad missam smt omnes albis induti 
propter cereos, praeter cantorem, et eos qui circa eum 
sunt, quos cappis etiam indutos esse oportet. 

Excipiuntur quoque beati Gregorii, et dominicae An¬ 
nuntiationis festivitates, quando intra quadragesimam ce¬ 
lebrantur. In his enim similiter sint omnes albis induti, 
praeter supradictos, et eos qui responsorium et tractum 
cantant. Hi namque praecipiente cantore, accedentes ad 
cantandum cappas in choro induant, et cum percantaverint 
venientes in vestiarium eas ibi deponant. Cantor quot, et 
quos voluerit ad se vocet. Numerus cantantium responso¬ 
rium, et “ Alleluia », et caetera quae cantanda sunt in arbi¬ 
ti. 

trio cantoris sit. Celebrata missa pulsentur omnia signa. Si 
aliqua harum festivitatum dominica die evenerit, dicta matu- 
tinali missa, fiat aqua benedicta, et processio per claustrum, 
sicut solet dominicis diebus, omnes tamen sint albis induti. 
Ad nonam, pulsentur signa duo, et agantur vesperae, sicut 
praecedenti die. Festivitatem beati Gregorii inter superiores 
ideo computamus ; quia nostrae, id est, Anglorum gentis 
apostolus est# 

Si dominicae Annunciationis festivitas aliqua Quadrage¬ 
simae dominica evenerit in crastinum differatur; alioquin 
servitium dominicae diei restaurari non posset. Vesperae 
usque ad capitulum de dominica agantur, capitulum de 
festivitate dicatur. Post primam collectam commemoratio 
dominicae diei fiat. Si sabbato evenerit, totum diei servi¬ 
tium de ipse solemnitate agatur. Post primam vespertinam 
collectam , collecta de dominica dicatur, excepto sabbato 
ante palmas, in quo si haec festivitas evenerit, de ipsa 
festivitate agatur, servitium, usque ad capitulum vesperti¬ 
num, Ipsa die duo fratres in froccis responsorium cantent, 
unus sacerdos cappa indutus altaria incenset. Post primam 
collectam commemoratio festivitatis fiat. Sivero tertia feria 
post palmas evenerit, festivitas quidem , sicut dictum est, 
celebretur, sed fratres in crastino radantur, et tunc post 
capitulum, et post sextam in claustro loquantur. Qui au¬ 
tem ipso die balneari non poterunt, in crastino qui vo¬ 
luerint balneentur. Si vero quinta feria, vel sexta, vel sab¬ 
bato ante Pascha, vel in Paschali solemnitate, vel tribus 
sequentibus evenerit, in quintam feriam post Paschalem 
solemnitatem differatur. Festivitas ista tunc ita solem - 
niter agatur sicut Paschalis solemnitas, excepto quo pro 
squilla ante nocturnos vigilia ad excitandos fratres classi¬ 
cum non pulsetur, nec processio fiat. Antiphon®, et respon¬ 
soria, qu® in hac festivitate in Quadragesima canerentur, in 
hoc quoque tempore, cum adjunctis * Alleluia »> canantur ; 
versiculi quoque omnes cum finali « Alleluia » dicantur. 

Invitatorium, “ Alleluia, Alleluia *», secundum melodiam 
invitatorii, “ Ave Maria *, cantica de Adventu Domini. 

Die Ascensionis Christi fiat processio in albis, vel extra 
claustrum circa monasterii curiam, prsecedentibus vexillis, 
et reliquiis, cum reliquis, quae ad festivam processionem 
praecedere solent, vel per claustrum sine vexillis : ex quo 
incipit processio exire pulsentur duo signa, sicut superius 
dictum est in die Nativitatis sanctae Mariae. Ad vesperas, 
psalmi, « Dixit Dominus; Laetatus sum in his; Nisi Do¬ 
minus , Memento Domine», cum antiphona « De fructu ven¬ 
tris tui », qui psalmus cum hac antiphona quartus dicitur 
in omnibus festivitatibus sanctae Mariae. 

In festivitate sancti Michaelis psalmi ad vesperas, « Dixit 
Dominus; Confitebor; Beatus vir »; aliud « Confitebor » 
cum antiphona «In conspectu Angelorum »*, 

Vigilia omnium Sanctorum, ad vesperas psalmi cum anti- 
phonis de ipsis psalmis, qui quotidie ad eorum memoriam 
solent dici; preces, « Post partum virgo «, et caetera. Cum 
dictum fuerit « Adducentur regi virgines post eam, » ad¬ 
jungatur, «Pro fratribus nostris absentibus; Mitte eis,Do¬ 
mine ; Domine, exaudi orationem; Domine, Dominus virtu¬ 
tum ; Dominus vobiscum *; post collectam commemoratio 
solummodo de sancta cruce. In crastino ad laudes similiter 
preces “ Post partum virgo »; ad vesperas, psalmi, et su¬ 
per psalmos antiphonae, sicut praecedenti die. 

Dictis vesperis, pulsentur omnia signa, et productius so¬ 
lito canantur vesperae pro defunctis; nisi in crastino sit 
dies dominicus, vel quaelibet festivitas duodecim lectionum, 
collecta una » Fidelium Deus. * Sequente autem nocte ad. 
vigiliam mortuorum pulsentur similiter omnia signa. Ipsa 
die sacerdotes omnes celebrent missas pro omnibus fide¬ 
libus defunctis. Qui vero sacerdotes non sunt, injungantur 
eis in capitulo psalmi pro missis. Agatur missa matutinalis 
festive, pulsentur omnia signa, cappa sit in choro. Levita, 
et subdiaconus casulis induantur; duo infantes responso- 

riurn in albis, duo majores fratres tractum similiter in albis, 
tres conversi ad thuribulum et candelabra : septem diebus 
plena officia, usque ad triginta dies “ Voce mea, » et 
« Verba mea. » 

In festivitate Ecclesiae dedicationis cerei accensi ad prio¬ 
res vesperas per omnia altaria, quae ipsa die sacrata fue¬ 
runt, non extinguentur usque in crastinum post completo¬ 
rium. Cantica «Laetare Jerusalem; Urbs fortitudinis; Non 
vocaberis ultra. » Ipsa die celebretur missa per unumquod¬ 
que altare si numerus sacerdotum tantus est. Dicta tertia 
agatur processio festiva in albis, aut circa monasterium, si 
locus aptus est, aut per claustrum praecedentibus quae festi¬ 
vam processionem praecedere solent, et ingrediatur monas¬ 
terium per majores januas, fiatque statio ante crucifixum. 
Psalmi ad vesperas, qui in festivitate virginum dici solent. 
Haec festivitas octavas habet. 

§ 9. Festivitas tertice classis. — Sunt aliae tertiae di¬ 
gnitatis festivitates, quae non tantopere celebrantur. Hae 
autem sunt: Festivitates sancti Vincentii; conversio sancti 
Pauli; Philippi et Jacobi; inventio sanctae Crucis; Jacobi 
Apostoli; sancti Petri; in kalendis Augusti; Laurentii mar¬ 
tyris ; octava dies Assumptionis sanctae Mariae; Bartholo- 
maei Apostoli; Augustini doctoris; decollatio Joannis Bap¬ 
tistae ; exaltatio sanctae Crucis; Matthaei Apostoli; Simonis 
et Judae; beati Martini; Thomae Apostoli; et si quae aliae 
festivitates ita celebrari instituantur. 

Pridie ante has festivitates parentur duo presbyterii al¬ 
taria, presbyterium, et chorus. Ad nonam, et ad vesperas, 
pulsentur signa sicut privatis duodecim lectionibus, nisi 
quod majora signa pulsari debent. Tria candelabra ante al¬ 
tare, etcaetera luminaria, quae circa altare sunt accendantur. 
Vesperae cum una antiphona de ipsa festivitate canantur, 
nisi praecedat festivitas de qua dicantur. Vesperae usque ad 
capitulum; responsorium si propria historia est, duo fra¬ 
tres canant in froccis suis; si non est propria historia, sicut 

in festivitatibus quorumdam Apostolorum, aut si jam can¬ 
tata est, quemadmodum octava die Assumptionis sanctae 
Mariae, duo pueri canant breve responsorium. Sacerdos in¬ 
dutus cappa incenset altaria, conversus sit in alba. In cra¬ 
stino ad invitatorium duo in cappis. Tria responsoria in 
tribus nocturnis singuli singula; quartum responsorium duo, 
octavum tres, duodecimum quatuor, quod post« Gloriam » 
repetatur. PronunciatoEvangelio, discooperiatur altare, et 
accendantur luminaria, sicut pridie ad vesperas. Ad « Te 
Deum, laudamus,» duo mediocria signa pulsentur. Post lec¬ 
tum Evangelium, sacerdos in chorum redeat in alba. Ad 
laudes, duo pueri breve responsorium, sive sit propria his¬ 
toria, sive non. Et ad vesperas similiter. Ad primam, pul¬ 
setur imum de majoribus signis; accendantur duo cerei ante 
altare, et per omnes horas usque ad vesperas. Ad missam 
in choro omnes sint in albis praeter cantorem , et eos, qui 
secum erunt, qui etiam cappis induti chorum regere debent. 
Ad nonam, pulsetur signum sicut ad primam. Antiphonas 
super psalmos ad vesperas imponant juvenes, quibus can¬ 
tor praecepit. Caetera agantur, sicut ad vesperas praecedentia 
diei. Ad priores vesperas inventionis sanctae crucis hymnus 
« Vexilla regis. »In crastino invitatorium, et duo nocturna 
de martyribus, tertium de sancta Cruce, cantica « Domine 
audivi, « quod dividatur in tres»Glorias : prima «Gloria » 
est ante versum « Egressus es.» Hymnus ad laudes « Lu¬ 
stris sex. «Missa matutinalis de martyribus, major de 
sancta Cruce, psalmi ad vesperas « Dixit Dominus; Con¬ 
fitebor; Beatus vir; Laudate pueri»; hymnus « Vexilla 
regis. » 

In exaltatione sanctae Crucis simile servitium est servitio. 
Inventionis ejusdem, nisi quod in hac sancta crux adoratur, 
in illa minime. In hac itaque solemnitate, dicta tertia, 
sternatur presbyterium tapetibus, usque ad majus altare; 
quo facto exeant de parte matutinalis altaris duo fratres in 
albis, quibus cantor praeceperit portantes crucem cooper- 

tam, donec veniant super gradum, qui ante altare est pro¬ 
pior ipsi altari; tunc a portantibus discooperta cruce, et ab 
eisdem incoepta antiphona “Eccelignum cnicis », omnes flec¬ 
tant genua, ac deinde super tapetia prostrati toto corpore 
adorent eam, et osculentur pedes crucifixi, sicut sunt prio¬ 
res. Cantata antiphona supradicta, incipiat cantor antipho- 
nam “ Crucem tuam adoramus »» quam repetant; per sin¬ 
gulos versus psalmi “ Deus misereatur nostri. * Deinde alia 
quae conveniunt, si opus fuerit. Adorata cruce, praedicti duo 
fratres, qui eam tenent, incipiant simul alta voce antipho- 
nam « Super omnia » ; et flectentibus omnibus genua, fixa- 
que cruce in loco suo, pulsatis signis celebretur missa. Ad 
introitum «In nomine Domini omne genu flectatur»; Evan- 
gelium, “ Nunc judicium est mundi. » 

§ 10. Quinque Dominicceprincipales . — Quinque dies 
dominici sunt, qui communia quaedam inter se habent 
separata a caeteris diebus dominicis : dominica videli¬ 
cet prima de adventu Domini, dominica prima Septua¬ 
gesimae , dominica prima Quadragesimae, dominica in 
medio Quadragesimae, dominica in Palmis. In his duo 
invitatorium canant in albis ; sacerdos lecto Evangelio 
exutus in vestiario casula et stola, revertatur in cho¬ 
rum in albis, cum manipulo, exiturus incoepto hymno, 
et incoepta antiphona ad * Benedictus»» similiter in alba 
intraturus, et incensum per altaria portaturus, chorus 
ab hesterna die debet esse paratus, et per chorum jun¬ 
cus sparsus. Ad utrasque vesperas, et ad laudes, duo fra¬ 
tres in froccis responsorium canant. Tabulae refectorii sint 
coopertae, manutergia sint extensa supertersoria, sicut in 
omnibus festivitatibus in quibus invitatorium in cappis 
canitur. Quae extendantur, et colligantur, sicut superius 
dictum est. 

§ 11. Festivitates duodecim lectionum . — In omnibus 
festivitatibus duodecim lectionum, quaecumque sint, et in 
omnibus diebus, qui infra octavas sunt, in quibus in claus- 

tro non loquuntur monachi, quamvis ipsi dies trium lectio¬ 
num sint, et in omnibus vigiliis, in quibus missae pulsatis 
omnibus signis festive aguntur, et in omnibus sabbatis jeju¬ 
niorum quatuor temporum, cum cantor inchoaverit « Glo¬ 
ria Patri * ad officium, sacerdos ingrediatur ad altare ferens 
missale manibus suis, praecedentibus tribus conversis cum 
candelabris, et thuribulo, subdiacono post eos cum textu, 
subdiaconum sequente diacono, et posito missali super 
altare faciat orationem suppliciter inclinatus; diaconus 
quoque retro post eum similiter faciat; factaque oratione 
signet se sacerdos, et osculetur textum Evangelii, quem 
subdiaconus super altare positum habere debet: diaconus 
quoque similiter signans se faciat ante et retro, et veniens 
ad sinistram sacerdotis osculetur cornu altaris, dehinc fa¬ 
ciant simul confessionem, qua facta imposito a sacerdote 
thure in thuribulo, tribuat diaconus sacerdoti thuribulum, 
humiliter osculans ischium ejus, sacerdos incenset altare ante, 
et desuper, reddatque diacono; diaconus incenset utraque 
altaris latera, et altare matutinale, et sic reddat converso; 
qui deferens in chorum offerat primum cantori, et ipsis qui 
cum eo sunt; dehinc in dextro choro omnibus per ordinem, 
et sic in sinistro; deinde infirmis, qui extra chorum sunt; 
duo vero conversi qui tenent candelabra ante altare non 
dimittant ea, usquequo inchoetur * Kyrie eleison » , quo 
inchoato, depositis candelabris revertantur in chorum. 

Ad Evangelium similiter deferatur thuribulum ad sacer¬ 
dotem. Post Evangelium, dum canitur offerenda, vel versus 
offerendae, conversus afferat thuribulum cum acerra cantori 
quicumque ille sit, qui chorum tenet, si festivitas sit duo¬ 
decim lectionum, vel festivi dies sint trium lectionum intra 
octavas superius descriptas. 

Cantor vero cum viderit tempus esse , ponat incensum in 
thuribulo, et mittat diacono ad altare, et diaconus tribuat 
sacerdoti, nisi abbas, vel episcopus in choro sit, vel missam 
celebret; quod si evenerit ad ipsum deferatur thuribulum 

cum acerra; ad introitum, et ante Evangelium, a dia¬ 
cono et converso; post offerendam a cantore et converso. 

Circa finem missae, cum perventum fuerit ad prioris col¬ 
lectae - Per Dominum nostrum », deponant duo conversi 
candelabra ante altare, et sic cum eo qui thuribulum tenet 
revertantur in vestiarium. Expleta missa sequatur sacerdos 
praecedentem diaconum ferentem missale. 

Si festivitas trium lectionum eveniat in aliqua die domini¬ 
ca, velin alia festivitate alicujus sancti, quae propriam histo¬ 
riam habeat, vel si propriam historiam non habet, in albis 
tamen, vel in cappis sit, commemoratio de festivitate trium 
lectionum solummodo fiat ad priores vesperas, et ad matu¬ 
tinas laudes, et missa matutinalis de ea canatur. Si vero 
historia jam alia die dominica cantata est, aut illa alia 
festivitas duodecim lectionum historiam propriam non ha¬ 
bet, nec in albis nec in cappis fit, antiphona de festivitate, 
de qua tres lectiones fierent, ad cantica pronuntietur, et 
deinceps totum servitium usque ad finem ultimae collectae 
de ea agatur. Post « Benedicamus Domino » fiat comme¬ 
moratio festivitatis de qua octo lectiones fuerint: omnes 
quoque horae de illa dicantur, sermo in capitulo , et major 
missa; matutinalis vero unde laudes fuerunt. 

Si festivitas alicujus Sancti, de qua duodecim lectiones 
fiunt, eveniat in die dominica, de qua historia jam cantata 
sit, aut subsequente die dominica cantari possit, totum ser¬ 
vitium noctis, et diei de sancto agatur; missa tantum ma¬ 
tutinalis de dominica dicatur : tertium enim nocturnum de 
dominica die nunquam erit, nisi praecedentia duo de ea fiant. 

In omnibus dominicis diebus, et in prima die dominicae 
Nativitatis ad majorem missam tantum, et in die dominicae 
Circumcisionis, et Epiphania, et in prima die Paschalis so- 
lemnitatis, et in die Ascensionis, et in prima die Pente - 
costes, et in festivitate omnium Sanctorum, et in Dedicatione 
Ecclesiae, et in omnibus festivitatibus beatae Mariae, et in 
die passionis Apostolorum Petri et Pauli, et in caeteris festi- 

vitatibus aliorum Apostolorum, dicatur ad majorem missam 
« Credo in unum Deum; » nam ad matutinalem missam 
in conventu nunquam dicitur. 

§ 12. Exceptio personceprincipalis . — Quotiens dis¬ 
ponitur ut aliqua persona cum festiva processione susci¬ 
piatur, tangatur ter breviter unum de majoribus signis, ut 
hoc signo conveniant omnes fratres in ecclesiam ad induen¬ 
dum se. Et cum omnes cappis induti fuerint, si tanta cap¬ 
param copia est, aut casulis, et dalmaticis, si cappae desint, 
et pueri tunicis, expectent sedentes in choro, donec proce¬ 
dant. Secretariusinterim extendat unum tapetem, et desu¬ 
per pallium ante majus altare super priorem gradum, et 
similiter faciat ante crucifixum in medio ecclesiae ; his per¬ 
actis cum indicatum fuerit jam prope adesse personam, 
pulsentur duo majora signa. 

Tunc aliqui de majoribus accipiant aquam benedictam, 
et caetera quae ad festivam processionem portari solent, hos 
praecedentes sequantur abbas, et caeteri, ut sunt priores. 
Pueri cum magistris suis extremi veniant, et in ordine suo 
stent inter choros duos, cum facta fuerit statio ad suscep¬ 
tionem personae. Quae cum suscipitur det ei abbas asperso- 
rium cum aqua in manum, si episcopus fuerit, aliam perso¬ 
nam aspergat ipse, dehinc porrigatur ei incensum, similiter 
ab abbate, textus a priore : dum haec fiunt, pulsentur omnia 
signa. Cantor vero incipiat cantum, qui conveniat personae, 
dehinc revertatur processio ; pueri cum magistris suis primi 
ingrediantur ecclesiam, hos sequantur reliqui sicut in sta¬ 
tione fuerunt; extremus veniat abbas cum suscepta per¬ 
sona, praecedentibus eos supradictis portitoribus. 

Ingressi monasterium faciant stationem ante crucifixum. 
Pueri vero similiter stent inter utrosque choros. Praedicti 
portitores paulatim progrediantur per medium eorum, et 
stent ante crucifixum versis vultibus ad eum. Interim oret 
suscepta persona, finito cantu, surgente ea ab oratione, in¬ 
cipiat cantor antiphonam, vel responsorium de sancto, in 

cujus honore fundata est ecclesia. Tunc praecedant prae¬ 
dicti portitores deposituri in locis suis ea quae portant statim 
cum ad altare venerint. Sequantur infantes, post hos reli¬ 
qui, eo ordine quo superius dictum est. Ingressi chorum 
stent a parte altaris ex utraque parte sicut sunt priores. 
Oret iterum suscepta persona ; finito quod cantatur, sur- 
gat, et si episcopus est qui suscipitur, post datam benedic¬ 
tionem osculetur omnes fratres per ordinem. Fratres vero, 
quia induti sunt, non flectant genua ante eum, sicut so¬ 
lent facere cum osculantur episcopum vel abbatem, vel 
principem terrae, sed humiliter inclinantes se procedant ad 
osculum ejus. 

Si spiritualis persona fuerit, et abbas expedire indicave¬ 
rit, disvestistis fratnbus, et in capitulo sicut solent consi¬ 
dentibus, ducatur illuc praedicta persona, et, petita bene¬ 
dictione, legatur ante eam lectio divina : qua finita cum 
« Tu autem Domine » , sermonem si voluerit de ea faciat. 

Si abbas fuerit, qui suscipitur, ante introitum capituli 
egredientes fratres osculetur. Si vero capitulum non intra¬ 
verit, servata competenti hora in claustro osculetureos. 


CAP. II. DE ABBATE. 

Abbas cum eligitur, omnes fratres , vel major, et me¬ 
lior pars in ejus electionem consentire debent. Electus 
autem si extra monasterium consecratur , cum redierit 
cum festiva processione suscipiatur. Ipse vero in utra¬ 
que statione prostratus jaceat. Finito cantu secundae sta¬ 
tionis, episcopus, si adest, vel legatus ejus, in loco et 
statione abbatis, eum statuat. Quo statuto, si episcopus 
abest, incipiat prior « Te Deum, laudamus »», quod dum 
cantant, accedant omnes fratres sicut sunt priores ad os¬ 
culum ejus, bis flectentes genua, semel ante osculum, et 
semel post osculum. Ex illa die in omni loco singulari reve¬ 
rentia honorandus est. 

In primo capitulo ubi sederit, omnes qui intra monaste¬ 
rium obedientias habent, et res monasterii servant, sua¬ 
rum obedientiarum claves ante pedes ejus ponant. Ipse vero 
recommendet eis ipsas obedientias, si non aliter ordinan¬ 
das esse decreverit. Inclinari debet a toto conventu cum 
post incoeptam antiphonam inclinat, cum in tabula in ca¬ 
pitulo nominatur, si ibi praesens est, cum in psalmo, vel in 
alio aliquo fallitur in choro, pro quo veniam petat. 

Eunte eo ad legendum, vel redeunte a legendo assurgat 
ei totus conventus. Transeunto eo per claustrum, vel per 
quemcumque locum assurgant ei omnes ante quos transit, 
quoadusque pertranseat. Cum capitulum introierit, fratri¬ 
bus jam in eo considentibus, de omnibus gradibus omnes 
descendant donec idem consideat. Ubicumque sit, ibi debet 
esse ordo et disciplina : quapropter in quocumque loco 
fuerit, sive in claustro, sive extra claustrum, cum repre¬ 
hendit aliquem fratrem inordinate agentem, sive loquen- 
tem, mox ille coram eo humiliter veniam petat, sicut in ca¬ 
pitulo, et tamdiu stet ante illum donec illum jubeat sedere. 
Et si viderit illum irasci tamdiu satisfaciat ante ipsum ve¬ 
niam petendo, quousque illum reddat placatum. Abbas ta¬ 
men providere debet ne hoc faciat coram saecularibus ho¬ 
minibus. 

Ubicumque sederit nullus juxta eum sedere praesumat, 
nisi ipse jusserit : jussus vero sedere ad genua ejus se flec¬ 
tat, et osculetur, et sic humiliter juxta eum sedeat. Qui¬ 
cumque ei in manum aliquid dederit, vel de manu ejus ali¬ 
quid acceperit, osculetur manum ipsius : intraturo in refec¬ 
torium duo fratres serviant ei de aqua, et manutergio. 
Quamdiuin choro fuerit, nullus infantibus, nisi eo jubente 
audeat disciplinam inferre. 

Quamdiu dormierit in lecto suo mane nullus sonitum 
audeat facere. Magister tamen infantum si viderit transire 
horam, qua sonitus a priore fieri solet, surgat, et quam 
quietius possit infantes excitet virga tantummodo tangens 

pannos, quibus cooperti sunt. Quo facto exeuntes de dor¬ 
mitorio lavent se, et pectant, et factis solitis orationibus, 
in scholam suam redeant, et cum silentio sedeant, donec 
abbas de lecto surgat. 

Cum alicubi extra monasterium moram faciens, mandat 
conventui salutes seu orationes, omnes qui in capitulo sunt 
inclinent, flexis usque ad suppedaneum scabellum genibus. 
Eodem modo fit pro Papae, vel Regis salutatione. Pro alia¬ 
rum vero personarum salutationibus, humiliter inclinetur 
tantum. Cum autem alicui fratri mandat hujusmodi aliquid, 
ubicumque dicatur ei ipsa salutatio, continuo humiliter in¬ 
clinet flexis ad terram genibus. 

Quicumque frater ad eum extra claustrum venent, pri¬ 
mum dicat « Benedicite », deinde indicet propter quam 
causam venerit. Nec sedere coram eo, ne recedere ab eo 
audeat sine ejus licentia; accepta ab eo recedendi licentia, 
primum dicat, « Benedicite », deinde recedat. 

Omnis totius monasterii ordinatio ex ejus arbitrio pen- 
deat. Si quid novum, necessitate cogente, vel ratione sua¬ 
dente, eo absente, in monasterio ordinatum fuerit; cum re¬ 
dierit indicetur ei, et postea fiat sicut ipse praeceperit. Si 
de monasterio exierit, et vel una nocte extra moratus fue¬ 
rit, mox ut redierit cuicumque fratres abstinentia in capi¬ 
tulo injuncta fuerit, absolutus erit. 

Cum de hac vita decesserit, de proximo invitandus est 
abbas, vel episcopus ad sepeliendum eum. Praeter omnia, 
quae aliis defunctis fratribus fien solent, addantur ei haec : 
circumdentur ei sacerdotalia indumenta, et virga pastoralis 
ponatur in ejus dextro brachio: « Verba mea », per unius 
anni circulum pro eo dicatur; et justitia ejus per totum ipsum 
annum ad mensam abbatis quotidie cum tribus pulmentis 
danda pauperibus ponatur. Omni anno anniversarius dies 
mortis ejus festive celebretur. 

CAP. III. DE PRIORE. 

Servata abbati in omnibus reverentia, prior, qui et prae¬ 
positus in regula nominatur, honorabilior est reliquis minis¬ 
tris domus Dei. Ipse solus caeterorum ministrorum primum 
suae partis locum habet in choro, in capitulo, in refectorio. 
Ipsi soli servit sacerdos de thuribulo post abbatem, ad ves¬ 
peras, et ad matutinas laudes, quotiescumque ad easdem 
horas circumfertur thuribulum per chorum. Ea quoque, 
quae extra claustrum sunt, si abbas deest, juxta ipsius ar¬ 
bitrium disponuntur. Si abbas longius a monasterio fuerit, 
ipse deponere potest eos, quos intellexerit non juxta profi¬ 
cuum ecclesiae, res sibi commissas tractare. Quoties res 
expostulat, tenet, aut teneri jubet capitulum de omnibus 
servientibus, qui intra officinas monasterii conversantur, 
et secundum merita delinquentium, eo jubente, vindictae 
inferuntur. Intrante eo capitulum omnes ei assurgant, stan¬ 
tes in suppedaneis, donec consideat. Quod si tardaverit, et 
prior claustri in loco superiori prius sederit, intrare non 
debet. Si causa fuerit quae differri non possit, aut non de¬ 
beat, ingresso eo, prior claustri ex altera ejus parte, prior 
omnibus sedeat. Transeunte eo per claustrum, vel per cho¬ 
rum, non assurgetur ei : volente eo sedere in claustro ubi 
alii fratres sedent, assurgunt ei tantum juxta quos sedere 
vult: ubicumque extra claustrum fratres sedentes invenerit, 
assurgunt ei omnes. Prior claustri, quocumque major prior 
eat, si fieri possit in claustro, vel circa claustrum, debet 
semper esse et ordinem claustri omni sollicitudine servare. 

Cum abbas, et major prior absunt, si contingat quemli¬ 
bet fratrum ex infirmitate laborare, potest ei praecipere in 
domum infirmorum ire, et si tanta aegritudo est, carnem 
comedere. Ad ipsum maxime pertinet infirmos fratres vi¬ 
sitare, et quid agant, et quid velint cognoscere, et in om¬ 
nibus, quae vel corporibus, vel animabus eorum necessaria 
sunt, consulere. Absente majore priore capitulum ser¬ 
vientium debet tenere, et secundum culpas, vindictas 

inferre, sed non est sui juris quemlibet addere, vel auferre. 

Sui quoque officii est omni die post completorium, sus¬ 
cepta, dante hebdomadario sacerdote fratribus, aqua be¬ 
nedicta, remanere, donec omnes pertranseant, in aliquo 
congruo loco, unde bene possit observare, qui sint, qui non 
reverenter incedunt, et qui in exitu ecclesiae, ut mos est, non 
velant caputiis capita sua, et multa hujusmodi : egresso 
toto conventu, accepta absconsa, si nox est, vadit per crip¬ 
tam, et ceetera membra monasterii, ubi suspicio potest esse 
per claustrum, capitulum, cseterasque officinas subtiliter 
observando, ne aliquis frater, qui non debeat, ibi reman¬ 
serit et ne forte ostia claustri vel armariorum non firmata 
remanserunt. His ita expletis vadit in domum iufirmorum, 
eodem modo consideraturus, utrum omnes in lectis suis jam 
collocati sint, et habeant se silenter, et omnibus modis re¬ 
gulariter, sicut mos est. Revertens quoque in dormitorium 
hoc idem consideret. 

In hieme autem ad intervallum, quod fit inter nocturna 
et matutinas laudes, si major prior abest, eamdem circam 
facit, quam majorem priorem debere facere superius dic¬ 
tum est, cum in tractatu mensis Novembris de hoc inter¬ 
vallo sermo fuisset. Facit et aliam circam, cum tardantibus 
vesperis, servitores nocte in refectorio coenant, et fratres, 
qui majori coense non interfuerunt, accensis luminaribus in 
capitulo eos expectant, circumit enim tunc superius dicta 
loca, observans ne aliqui, qui cum caeteris in capitulo sedere 
debeant, ociosis verbis, aut alicui vanitati intendant: quod 
cum accidit, si tanta noctis obscuritas est, accendantur lu- 
minaria in monasterio, claustro, dormitorio, ut exeuntes ab 
utraque ccena videant, quo procedant. 

Servitores vero surgentes a coena, ante capitulum, tunc 
ad monasterium vadant. Et dum transeunt ante capitulum 
incurvati eant, quoadusque pertranseant. Ante introitum 
tamen capituli se erigant, et solito more ad orientem versi 
humiliter inclinent. Fratres quoque, qui in capitulo sedent. 

surgentes a sedibus suis illis transeuntibus humiliter se in¬ 
clinare debent. 

Quaecumque major prior, dum in monasterio est, conce¬ 
dere potest, vel prohibere, ulcisci culpas, vel indulgere, 
haec quoque prior claustri absente eo facere potest, excep¬ 
tis majoribus causis, quas vel ipsius majoris prioris, vel 
abbatis judicio reservare debet; ubicumque vel in refecto¬ 
rio, vel in capitulo, sive in claustro, sive extra claustrum, 
assurgi debere majori priori superius dictum est; absente 
ipso majore priore, huic similiter assurgi debet. 


CAP. IV. DE CIRCUITORIBUS. 

Circumitores monasterii, quos alio nomine .. Circas 
vocant, juxta sancti Benedicti praeceptum certis horis cir¬ 
cumire debent monasterii officinas, observantes incurias 

et negligentias fratrum, et statuti ordinis prcevarica- 
tiones. 


Isti eligantur de totius monasterii melioribus, et pru- 
dentionbus, qui nec malitiose pro privato odio unquam 
clamorem de quolibet faciant; nec pro privata amicitia 
ne gligentias aliquorum taceant. 


Numerus eorum sit secundum facultatem loci, et neces¬ 
sitatem rei; hi religiose, et ordinate maxime in circumeun- 
o e ent incedere, et exemplum religionis videntibus 
ostendere; dum circumeunt, nulli signum faciant, nulli 
quacumque occasione loquantur, studiose tantum negligen 
tias, et offensiones inspiciunt, et tacite praetereuntes de eis 
postea in capitulo clamores faciant. 


Cum autem extra claustrum inveniunt aliquos fratres 
loquentes, simul assurgant eis ipsi loquentes, dicatque eis 
unus eorum, si ita est, quia per licentiam ibi loquuntur 
Circumitores vero, nec verbo nec signo ei respondeant 
sed modeste pertranseuntes, intenta aure subaudiant ne 
ipsa verba sint inutilia, quae non oporteat dici. Cum autem 

<uim famulo, seu cum alio quolibet laico inveniunt aliquem 
fratrem loquentem, non est mos ut ipse frater assurgat cui¬ 
libet eorum, aut dicat eis quicquam. 

Nunquam cum circumeunt debent simul ire, sed unus 
hac, et alter illae, secundum quod injunctam curam inter 
se diviserint, et abbas, vel prior eis ordinaverit. Officinas 
monasterii nunquam pro hac cura ingrediantur, sed per 
ostia eorum prospiciant, si forte aliqui fratres per curiam 
vadant vagantes, aut stent, vel sedeant fabulantes. 

Hae sunt horae, quibus ex consuetudine circumire de¬ 
bent , quamvis et aliis horis, si abbas, vel prior ita oppor- 
tere judicaverit. Completis tribus orationibus, quas con¬ 
ventus facit ante psalmos, quos ante nocturna dicere solet, 
tunc enim, accensa candela in absconsa, unus eorum in 
dormitorio debet circumire lectos omnium, et omnia sedilia 
in necessariis sollicite considerans, ne forte aliquis frater 
dormiens ibi remanserit; dehinc revertatur in monasterium, 
et circumeat omnia altaria in criptis, et quae ex utraque 
parte chori subtus sunt; caeteraque monasterii loca, ubi 
suspicio poterit esse diligenter observans, ne aliquis frater 
ibi dormiat, vel jaceat, vel inordinate sedeat. Sanguine 
vero minuti, et aegri et debiles ne clamentur in capitulo, 
si ea hora inveniantur, sedendo quidem, non jacendo quies¬ 
cere. Caeteros vero cum dormientes invenit, non eos quo¬ 
cumque modo tangat, sed modeste, atque ordinate sonitum 
tantummodo quo excitentur, faciat. 

Circa medietatem secundi nocturni, et in laudibus pau¬ 
lulum ante « Laudate Dominum de coelis « , accensa can¬ 
dela in absconsa, circumeat praedicta monasterii loca, 
observans omnia quae superius dicta sunt. In die autem 
circumeat post offerendam minoris, et majoris missae, et 
post coenam, cum bis fratres reficiunt, et post prandium, 
cum semel. Vadant in sine vigiliae defunctorum. Surgant 
etiam saepe de prandio, aut coena, non omnes quidem, sed 
aliqui, cum suspicantur se inventuros, aliquid negligentiae. 

hoc vero non longe a refectorio fiat, ut si opus fuerit statim 
possint occurrere cum aliis; ad versum, qui finito prandio, 
vel coena dicitur, isti attente, et reverenter audiendi sunt 
in capitulo. Auditis eis, qui sponte venias petunt, istorum 
est primos clamores facere. 


CAP. V. DE CANTORE. 

Cantor, quamdiu abbas in monasterio est conventum se¬ 
quens, non scribatur in tabula ad lectionem, vel ad respon¬ 
sorium , ut videlicet si forte abbati commodum non fuerit 
legere, aut cantare, ipse sine mora pro eo inveniatur para¬ 
tus. Cum vero abbas extra monasterium, vel intra monas¬ 
terium conventum sequi non potest, in locum ipsius scri¬ 
batur cantor in tabula, ad lectionem, et ad responsorium. 

Quicumque lecturus, aut cantaturus est aliquid in mo¬ 
nasterio, si necesse habet ab eo priusquam incipiat debet 
auscultare. 

Ipsius est omni hora sollicite providere, ne eveniat ne- 
gligentia in quocumque obsequio, quod fit in monasterio. 

Si quis obliviosus non incoeperit, cum incipere debet res¬ 
ponsorium , aut antiphonam, aut aliud hujusmodi, sive in 
eodem jam bene incoepto, aliquo modo deviaverit, ipse de¬ 
bet esse provisus, atque paratus, ut sine mora, quod inci¬ 
piendum erat, incipiat, vel eum, qui fallendo deviaverat, 
in viam reducat : ad ipsius arbitrium cantus incipitur, ele¬ 
vatur, remittitur ; nulli licet cantum levare, nisi ipse prius 
incipiat, ipsius est omnes fratres in tabula ad omnia offi¬ 
cia annotare, non considerato conversionis ordine, aut vo¬ 
luntate eorum, sed secundum quod ei visum fuerit, honesta¬ 
tem, aut aedificationem in hoc vigilanter consideranti. 

In festivitatibus, quae fiunt in cappis, secretarius debet 
eligere quod opus fuerit de melioribus cappis, earum, quae 
ipso die habentur in choro, et ante initium missae ponere 
eas supra dextram formam chori. Cantor vero distribuat 

eas fratribus illis, quos secum in choro habere voluerit. 
Ipsa enim capparum distributio, eorum est ad regendum 
chorum advocatio. Nullusque eorum ante finem missae, de 
choro debet recedere sine ejus licentia. 

Cantor vero cujuscumque ordinis, vel aetatis sit, in medio 
eorum debet esse in choro. Quotiescumque textus, aut thu- 
ribulum affertur eis, utrumque prius cantori offeratur, nisi 
aliquis episcopus, vel abbas, seu major prior, vel ille qui 
tenet ordinem ibi sit inter eos. Cantor in dextro choro 
semper sit, et dum tenet chorum quicquid incipit, sive 
« Kyrie eleison », sive aliud hujusmodi dexter chorus prius 
suscipiat, quod ab eo incoeptum fuerit, et sequatur ipsum. 

Omnes qui in choro sunt inclinati quidem cantent «Sanc¬ 
tus , sanctus, sanctus », nisi versus interponantur; erecti 
vero “ Dominus Deus sabbaoth », et caetera. Cantor et illi 
qui cum eo sunt totum erecti canant. Ad collectas omnes, 
et cum sacerdos dicit« Orate fratres », et ad totum « Pater 
noster»inclinentur, sed ad finem ipsius « Pater noster » , 
responso « Sed libera nos a malo »», erigantur, quod aliis 
non licet. 

Eodem modo fit cum in festis in albis solus, vel cum 
aliis, chorum tenet, quod non licet ei, qui in dominicis, et 
hujusmodi festis hebdomadarius cantor existit. 

In omnibus praecipuis solemnitatibus, cum eveniunt in 
dominicis diebus, scribatur in tabula ad officium missae, et 
cum eo duo, quos ipse voluerit. De thuribulo post offeren¬ 
dam ei deferendo superius dictum est. 

Cum fit opus manuum, ipsius est, aut legere, aut magi¬ 
stro infantum ostendere, quo in loco infans debeat lectionem 
incipere. 

In dominicis diebus, et hujusmodi festis, incoepta offe¬ 
renda accedat qui chorum tenet ad cantorem, faciatque 
illi signum incipiendi versus offerendae. Ad ipsum enim 
pertinet tunc incipere eos etiam si succentor chorum teneat. 
Cantor viso signo inclinet ei, et hebdomadarius cantor simi- 

liter ipsi. Incoepto unoquoque versu, cantor ante et retro- 
faciat, et omnes infantes inclinent. 

Ipsius est notificare abbati omnes cantus, quos ipse can¬ 
tat, vel incipit. 

Cura brevium, qui foras mitti solent pro defunctis fratri 
bus; et cura numerandi tricenaria, et septenaria, ad eum 
pertinet: de universis monasterii libris curam gerat, et eos 
in custodia sua habeat, si ejus studii, et scientiae sit, ut eo 
rum custodia ei commendari debeat. 


CAP. VI. DE SECRETARIO, SEU SACRISTA. 

Ad secretarii officium pertinet, omnia ornamenta mo¬ 
nasterii , et omnia instrumenta, et suppellectilem , quae ad 
ipsum monasterium pertineat custodire; horas proaedere. 

In duodecim lectionibus, pronunciato Evangelio in tertio 
nocturno, et in festivis octavis altare discooperire; textum 
tunc in vestiarium portare, quem sacerdos ferat cum in 
cappa per singulos dies processerit ad altare. Sacerdoti ab 
altari ad analogium reverso absconsam cum candela mini¬ 
strare, finitaque collecta eamdem absconsam recipere, et 
postea textum ponere super altare. 

Ipsius est signa pulsare, vel qualiter pulsentur aliis indi¬ 
care, de nulla hora sonanda a quovis licentiam petit, nisi de 
sola prima , et collatione, excepto de tertia, et vesperis, 
cum loquentibus fratribus abbas in claustro sedet. Cande¬ 
las per officinas distribuit, secundum quod opus fuerit, et 
abbas, vel prior praeceperit. De sepulturis, tam monacho¬ 
rum , quam laicorum curam gerit, ut videlicet fiant, et ubi 
fiant. 

Sui officii est calices bis in hebdomada, aut si opus fuerit 
saepius lavare, corporalia quoque ante Pascha semper, et 
quoties reliquis anni partibus expedit, utrumque si diaconus 
aut presbyter sit: si vero non sit, priori, vel abbati indi¬ 
care , et ipsius licentia alicui, qui hujus ordinis sit, hanc 

curam commendare; lavandis corporalibus quanta possit 
diligentia adhibeatur; vasa aenea ad nullos alios usus desti¬ 
nata, ad hoc opus habeantur, aqua, qua lavantur, sicut et 
calicum in sacrarium projiciatur : lotis, dum siccantur, ne 
aliquae sordes adhaereant, omnibus modis provideatur. 

Cura faciendi hostias super eum est, quae ut mundissime 
et honestissime fiant, summopere studere debet. 

In primis si fieri potest frumentum cum magno studio 
granatim eligatur, electum in sacculo mundo, et de bono 
panno facto, et ad hoc opus tantum ponatur, et a famulo 
boni studii, ad molendinum deferatur. Quo delato famulus 
aliud frumentum in ipso molendino moli prius faciat : ut 
illud, unde hostiae, fieri debent, sine aliqua sorde moli 
postea valeat. Reportata farina secretarius vas, et locum 
quo farina buletari debet, in circuitu cortina paret, ipsemet 
vero, indutus alba, et velato amictu capite, hoc opus agat. 

Ea autem die, qua hostiae fieri debent, secretarius, et 
fratres, qui eum juvare debent, antequam incipiant, manus, 
et facies lavent, albis induantur, capita amictibus velent, 
praeter eum, qui ferra tenturus, et inde serviturus est. Ho¬ 
rum unus super tabulam mundissimam ipsam farinam aqua 
conspergat, et manibus fortiter compingat, et maceret, 
frater, qui ferra, in quibus coquuntur , tenet, manus chiro- 
thecis habeat involutas. Iterim dum ipsae hostiae fiunt, et 
coquuntur, dicant iidem fratres psalmos familiares horarum, 
et horas canonicas, vel de psalterio ex ordine quod tantum- 
dem valeat, si ita potius voluerint. 

Silentium loquendi omnino teneantu Ille tamen qui ferra 
tenet, si necesse sit, breviter quod vult indicare potest fa¬ 
mulo , qui focum facit, et ligna portat, quae debent esse 
valde sicca; et ante multos dies de industria praeparata. 

Ejus sollicitudinis est ampullas vinarias, et aquarias bis 
in hebdomada, id est quarta feria, et sabbato lavare; omni 
die vinum et aquam ad missas celebrandas portare, offeren¬ 
tibus ad utramque missam hostias ministrare. 

Candelas ad lectiones , et in matutinis laudibus, ad pri¬ 
mam collectam accendere; quae matutinae laudes, si ultra 
modum, et indecenter tardaverint, secretarius, cui hujus 
rei cura tunc commissa erit, ante gradum satisfactionum 
prosternatur, quousque ipsa collecta usque ad « Benedica¬ 
mus Domino * finiatur : quo incoepto nulla expectata licen¬ 
tia recedat, et ante et retro non faciat. Hoc modo satisfaciat, 
quocumque die hujusmodi negligentia eveniat, et inde 
postea in capitulo aliam veniam non petat. 

Et quia hujus ministerii, et in his, quae scripta sunt, et in 
multis aliis, quae scripta non sunt, multiplex, et valde impli¬ 
cita cura est, non uni tantum, sed multis commendari, 
atque inter eos dividi debet. unus eorum sit magister alio¬ 
rum, ad cujus dispositionem caeteri agant, majoribus causis, 
servatis arbitrio abbatis, vel prioris. 


CAP. VII. DE CAMERARIO 

Camerarii est procurare omnia vestimenta, et calcea¬ 
menta, et lectos, et stramenta lectorum, quae fratribus sunt 
necessaria, et juxta regulam habere concessa. Rasoria quo¬ 
que, et forfices, tersoria ad radendum; tersoria in claustro 
pendentia; tersoria, et manutergia mandati, et omnia vasa 
ejus : vitreas dormitorii facit, et reficit cum opus est: dat 
ferra quibus ferrantur equi abbatis, et prioris, et omnium 
hospitum, quibus ferra dari abbas, vel prior praeceperit, fra¬ 
tribus quoque in iter profecturis cappas, fasciolas, calcaria. 

Semel in anno renovari facit foenum in omnibus lectis 
fratrum ; et tunc etiam mundari dormitorium. 


CAP. VIII. DB CELLERARIO. 

§ 1. Ad cellerarii ministerium pertinet, omnia quae in 
pane, et potu, et diversis ciborum generibus fratribus sunt 
necessaria, secundum facultatem loci procurare, omnia 

vasa cellarii, et coquinae, et scyphos, et justas, et caetera 
vasa refectorii, et omnem horum trium necessariam sup- 
pellectilem ministrare. 

Pater totius congregationis debet esse , de sanis, et 
maxime infirmis fratribus sollicitudinem habere; praeter 
consilium abbatis , vel prioris de majoribus causis nihil 
facere. 

Rogandus est ab eo cantor , ut ante aliquot dies prae¬ 
moneat eum , et praenuntiet ei diem quo sententia sua de 
regula legenda est in capitulo , ut videlicet honestum , et 
festivum servitium ipsa die possit facere fratribus in refec¬ 
torio : tabulae tamen refectorii non sint coopertae; lecta 
vero in capitulo, et exposita praedicta sententia, cum 
dictum fuerit a priore:«Loquamur de ordine nostro»; sta- 
tim prostratus in loco ubi mos est dicat: «Istam obedien- 
tiam , quae mihi injuncta est, mea culpa, negligenter, et 
tepide, et multo aliter quam oportet tracto; et in ea in 
multis offendo Dominum, et nostros seniores, mea culpa; 
et requiro inde absolutionem vestram et seniorum. » Quo 
dicto, absolvat eum , qui capitulum tenet, de his offensis, 
quas ibi enumeraverit, et de omnibus reliquis, quae in eo 
sunt. Ad cujus absolutionis finem responso ab omnibus 
cum omni devotionis affectu , ut mos est, « Amen » ; va¬ 
dat ad pedem ejus, et deinde jubeatur ire sessum. 

Finito capitulo, et dicto * Verba mea » , si ipsa die dici 
debet, in eodem capitulo dicant fratres pro eo quinquagesi- 
mum psalmum, quo completo cum « Gloria Patri *, et «Pa¬ 
ter noster » dicat hebdomadarius : « Et ne nos inducas; 
Salvum fac servum tuum ; Dominus vobiscum, Omnipotens 
sempiterne Deus, miserere famulo tuo » , et reliqua. 

Quod si suscepto brevi pro defuncto, ipsa die canentes : 

« Verba mea », in monasterium ituri sunt; priusquam 
eant praedictum psalmum, cum capitulis, et collecta di¬ 
cant. Si autem praedictam sententiam contigerit tali die 
» ^ua non possit refectio honorabiliter fieri, sicut est in 

vigiliis quatuor temporum, et hujusmodi diebus, petat cel¬ 
lerarius a priore, et capitulo licentiam quo differre possit 
refectionem in aliam diem, qua honestius , et plenius fieri 
valeat. 

§ 2. De hospitum curam habente . — Frater qui ad 
suscipiendos hospites deputatus est, in ipsa hospitum domo 
haec praeparata habere debet: lectos, sedilia, mensas, 
manutergia, mappas, scyphos , scutellas , coclearia , bac- 
cilia , et si qua sunt hujusmodi; ligna quoque ; panem, 
vero et potum , et caetera cibaria, ad opus hospitum per 
famulos sibi deputatos, in cellario recipit. 

Quicumque abbati, vel priori, seu alicui de claustro 
loqui vult, legationem suam huic debet injungere. Ipse 
vero nihil alicui aliquo modo indicans, ad abbatem, vel 
priorem voluntatem hospitis perferat; et postea quod ipse 
decreverit fiat. Si autem fratri, qui in claustro est loquendi 
cum hospite, vel propinquo, vel extraneo, concessa licentia 
fuerit, istius est ipsum fratrem de claustro ad hospitem 
ducere. Quod si abbati , vel priori non placuerit ut simul 
loquantur, nec verbum , nec signum, nec aliquem nutum 
ipsi fratri faciat, quo aliquid inde percipere quolibet modo 
valeat. 

Ipsius est prae omnibus sollicite observare de fratribus , 
qui in obedientiis sunt, cum ad monasterium redeunt, utrum 
famulos idoneos, et cellam regularem habeant, et quomodo 
se in curia contineant, ut si extra ordinem aliquid fecerint 
clamorem inde super eos in capitulo faciat. 

Si extranei clerici se dixerint in refectorio velle come¬ 
dere , istius est voluntatem ipsorum abbati vel priori indi¬ 
care ;*quod si abbas vel prior petitioni eorum annuerit, iste 
eos quomodo in refectorio se habere debeant bene instruat, 
et ita instructos pulsato jam cymbalo, in locutorium addu¬ 
cat , ibique abbas, vel prior, si abbas deest, manibus eorum 
aquam tribuat, et postea praedictus frater eos ad mensam 
abbatis ducat: completo autem prandio, atque exeunte 

conventu de refectorio , praefatus eorum ductor post abba¬ 
tem, vel priorem solus cum illo remaneat, et sequatur cum 
eis processionem , donec de ostio refectorii exeat, postea 
ducat eos extra claustrum mediocri voce psallendo cum eis 
« Miserere mei, Deus *; et caetera quae sequuntur. 

Ipsius est extraneum monachum, qui ignarus loci sit 
per claustrum in monasterium ad orationem ducere. 

Breves pro defunctis per manum illius magistro infantum 
dari, vel in capitulum deferri debent. 

Ad eum pertinet saeculares homines, qui societatem 
fratrum suscepturi sunt adducere in capitulum. 

Ipsius est volentibus videre officinas ; ipsas officinas 
ostendere, observato ut conventus tunc in claustro non 
sedeat, nec aliquem ocreatum^, vel calcaria habentem , 
nec aliquem qui nudis pedibus sit, vel solis femoralibus 
calceatus in claustrum pro qualibet causa introducat. 

Suum praeterea est novitios , qui de saeculo veniunt 
in capitulum adducere, et docere eos priorem petitionem 
facere. 

§ 3. De eleemosynario . — Eleemosynarius aut per se, 
si opportunum sibi, est perquirat, aut per veraces, et fideles 
homines cum multa sollicitudine perquiri faciat, ubi aegri, 
et debiles jaceant, qui non habeant unde se sustinere 
valeant. 

Si autem ipsemet ad perquirendum et visitandum per¬ 
rexit , duos famulos secum habeat, et priusquam intret 
domum, ad quam iturus est, mulieres si aliquae in ea sunt, 
exire faciat. Ingressus domum blande consoletur aegrum , 
et offerat ei quod melius habet, et sibi intelligit esse neces¬ 
sarium. Quod si aeger aliud requirit; et ipsum perquirat, 
si aliqua modo habere potuerit. 

In eas autem domos in quibus mulieres aegrae, vel debiles 
jacent nunquam introeat, sed per unum de famulis suis 
quod habere potest, et eis necessarium est, transmittat, 
prius tamen quam aliquid de supradictis agat , abbati vel 

priori indicet , et secundum eorum dispositionem eleemo¬ 
synam monasterii eis dispenset. 


CAP. IX. DE IN FIRMA HIO. 

Frater cui cura domus infirmorum commissa est, et 
infirmis fratribus servire deputatur, cocum suum habeat, 
et coquinam separatim, si loci situs et facultas talis sit, ut 
quod infirmis praeparari necessarium est opportuno tempore 
parari possit. Omnia fercula apponenda infirmis ipse admi¬ 
nistret eis. 

Omni die post completorium spargat aquam benedictam 
per omnes eorum lectos: factis tribus orationibus, quae 
fiunt ante nocturna, circumeat cum absconsa lectos infirmo¬ 
rum omnium , observans sollicite ne aliquis qui valeret 
surgere in lecto remanserit. Ipsius est praecipue manifes¬ 
tare, et clamare in capitulo, negligentias omnium in praedicta 
domo commorantium. 

Cum perceperit infirmum jam esse prope finem suum, 
suum est praecipere famulis suis, ut calefaciant aquam ad la¬ 
vandum ipsum. Cura de feretro custodiendo , et adminis¬ 
trando cum opus fuerit super eum est, et super famulos suos, 
sicut et cura de administranda tabula, quam ex more 
prior semel percutit, completa ablutione ipsius defuncti; 
defuncto fratre et in monasterium deportato, locum in quo 
jacuit mundari, et foeno, vel junco renovari faciat. 

Abbas vel prior omnibus modis sollicitudinem gerat ne 
aliquid , quod ad hoc ministerium necessarium est, in illa 
domo unquam deficiat. 


CAP. X. DE NEQLIGENTJA CIRCA CORPUS DOMINI. 

Cum de corpore vel sanguine Domini tanta negligentia 
aliquo casu accidit, ut cadat deorsum , sive in alium 
locum ubi plene percipi non possit quo ceciderit, et utrum 

ad terram inde aliquid venerit, quam citius fieri possit, 
indicetur res abbati vel priori, qui adjunctis sibi aliquibus 
fratribus propere veniat ad locum ubi hoc contigerit. Et 
si corpus ceciderit, vel sanguis effusus fuerit super lapidem, 
aut terram , aut lignum, aut mattam , aut tapetem , aut 
aliquid hujusmodi, pulvis terree colligatur, pars illa lapidis 
radatur, pars ligni,mattae, tapetis, aut si quid aliud est 
hujusmodi abscindatur, et in sacrarium projiciatur. 

Quod si locus ubi ceciderit manifeste deprehendi nequi¬ 
verit , et tamen deorsum cecidisse constiterit, in loco , 
et circa locum in quem maxime cecidisse crediderint, 
similiter colligatur, radatur, abscindatur, et in sacrarium 
recondatur: hi vero quorum negligentia hoc evenerit, in 
proximo capitulo humiliter culpam suam dicant, judicium 
suscipiant nudi, et injungatur eis poenitentia , vel de jeju¬ 
nio, vel judiciis, vel psalmis, vel aliquid hujusmodi. Quibus 
de judicio ad loca sua reversis, omnes sacerdotes, qui tunc 
praesentes erunt, surgant, et ad judicia suscipienda cum 
omni devotione se offerant. Tunc ille qui capitulum tenet, 
septem tantum quos voluerit de ipsis ad suscipienda judicia 
retineat, et caeteris ire sessum praecipiat. Finito capitulo 
omnes simul prostrati dicant septem psalmos in monasterio, 
incipientes eos psallere, cum exeunt de capitulo. Quos se¬ 
quatur «Pater noster «, cum his capitulis et collecta, « Et 
veniat super nos misericordia tua, Domine; Ne memineris 
iniquitatum nostrarum antiquarum ; Dominus vobiscum; 
Oremus, Exaudi, Domine, preces nostras et confitentium 
tibi parce peccatis, ut quos conscientiae reatus accusat, 
indulgentia tuae miserationis absolvat, Per, etc. * ; aut illam 
collectam, « Deus cui proprium est misereri semper » ; 
aut aliam pro peccatis. 

Si vero super corporale vel super aliquem honestum 
pannum sanguis ceciderit, certumque fuerit quo ceciderit, 
pars illa panni in aliquo calice abluatur, et prima ablutio 
a fratribus absumatur, reliquae duae in sacrarium proji- 

ciantur. In primo autem capitulo dicta culpa, hi soli tantum, 
quorum negligentia hoc evenit, supradictam disciplinam 
sustineant; fratres vero omnes septem psalmos cum capi* 
tulis , et collecta , sicut superius dictum est v in monasterio 
dicant. Si ipsa die brevis pro defuncto in capitulo lectus 
fuerit, prius canant « Verba mea » pergentes in eccle¬ 
siam ; postea septem psalmos sicut superius dictum est. 

Si vero alio aliquo modo de hoc sacramento levior negli¬ 
gentia evenerit, ex judicio abbatis, vel prioris leniori vin¬ 
dicta frater, cujus culpa hoc contigerit, puniatur. 


CAP. XI. DE RASTJRA FRATRUM. 

Qua die radendi sunt fratres citius solito pulsetur signum 
ad primam , vel ad tertiam , si ipsa tertia ante capitulum 
dici debet. In capitulo non diu sedeant, sed necessariis 
rebus explicitis surgentes, pulsata tabula , dictoque « Be¬ 
nedicite », exeant in claustrum. Infantes ipsa die capitulum 
non teneant, sed statim post alios exeant, et in scholam 
suam pergant; residentibus cunctis , et ad radendum para¬ 
tis incipiat abbas aut prior, quinque psalmos, id est - Verba 
mea»„pro defunctis. Sacerdos hebdomadarius sedens dicat 
collectas; ulter quoque hebdomadarius juxta eum sedeat, 
et cum eo psalmos teneat; post quinque psalmos dicant 
omnes canonicas horas, in quarum fine usque ad vespe¬ 
ras non dicat sacerdos « Dominus vobiscum » ; nec *« Be¬ 
nedicamus Domino »; sed post « Per omnia saecula saeculo¬ 
rum » , statim incipiat *< Deus, adjutorium meum »; post 
vesperas, vero dicto « Benedicamus Domino », psallantur 
vesperae mortuorum , dehinc completorium ut canonici; 
postea familiares psalmi horarum. 

Nullus in cuculla radatur, sed prius cuculla exutus, et 
frocco indutus, cuculla plicata , et juxta se posita radatur. 
Ille qui radit frocco exutus sit. 

Juvenes qui sunt in custodia custodes suos radant, et 

custodes ipsos juvenes. Quod si custos nequiverit, aut 
nescierit radere , roget aliquem maturum fratrem , ut eum 
radat, ipse tamen custodiens ipsum juxta eum sedeat. 
Juvenes quoque, sive nutriti, sive de saeculo venientes, 
utrique tamen extra hujusmodi custodiam existentes non 
praesumant, ut alter alterum radant, sed seniores ab illis, 
et illi a senioribus radantur. Magistri pueros radant, et 
ipsi a pueris radantur, si tamen hujusmodi scientiam ha¬ 
bent. 

Hiemali tempore, quando pueri, et sanguine minuti, at¬ 
que infirmi, post capitulum accipiunt mixtum, refectorarii 
primi se radant, et post psalmos, tam cito apparatum re¬ 
fectorii faciant, ut fratres accepturi mixtum omnia parata 
inveniant. 

Quamdiu psalmi dicuntur nemo tondeatur, vel caput 
abluat, vel ungues incidat, nec extra claustrum sine licen¬ 
tia ire praesumat. Finitis psalmis, dicat abbas, vel prior 
« Benedicite « , et responso « Dominus », postea loquan¬ 
tur. Tunc lescivain claustrum deferatur, et qui vult caput 
lavet, quisque sibi, nullus alii, praeter magistrosinfantum, 
qui parvulis pueris, qui id non possunt, capita lavare de¬ 
bent. 

Frater dum raditur, si signum ad horam sonuerit indu¬ 
cat cucullam super froccum, et pergat in chorum, si tamen 
omnino barbam rasam aut omnino adhuc intactam habet, 
alioquin extra chorum maneat. Ipso die quo se radunt fra¬ 
tres mappae in refectorio mutandae sunt. Aliis diebus quando 
fratres in claustro loquuntur, qui necesse habet tonderi 
potest in claustro, sed per licentiam abbatis sive prioris. 


CAP. XII. DE SANGUINIS MINUTIONE* ' 

Licentia minuendi sanguinem omni tempore statim post 
capitulum petenda est, et celerario indicanda : hora mi¬ 
nuendi est : in hieme post Evangelium majoris missae, in 

aestate post nonam ante vesperas; in Quadragesima post 
vesperas, cum ii qui minuendi sunt calciati nocturnalibus 
suis ad locum qui huic operi depuratus est, venerint; versi 
ad orientem ante et retro inclinent, deinde priore eorum 
incipiente versum: « Deus in adjutorium meum intende », 
ter dicant,« et caetera ”, sicut in aestate post nonam in ca¬ 
pitulo, quando fratres loquuntur in claustro. Si unus tan¬ 
tum fuerit solus hoc faciat, postea exuant froccos, et parent 
se ad minuendum. 

Silentium ibi omnino teneant nisi necessitas loqui cogat, 
quae differri, aut non possit, aut non debeat. Quod si eve¬ 
nerit breviter, et modeste, et humillima voce id fiat. 

Chorum non cogantur intrare usque in crastinum post 
orationem primae, vel tertiae, quo tempore ante capitulum 
tertia dicitur : si plus indigent petita licentia diutius extra 
chorum remaneant. 

Crastina die nocturnales suos calcient, duobus diebus 
mixtum accipiant; cum ad ipsum mixtum ventum fuerit, si 
tempus sit quo fratres semel reficiunt, simul omnes dicant 
versum, et ante mixtum, et post mixtum, cum psalmo 
“ Miserere mei Deus » ; et reliquis eo modo quo dicitur a 
conventu, cum bis reficiunt omnes fratres. Benedictio a 
priore sacerdote detur : lectio ab imo aliquo memoriter 
recitetur : in refectorio totum fiat. 

In crastino minutionis clamatus aliquis minutorum sur- 
gat, et ad petendam veniam se offerat, aliquis vero eorum, 
quibus minutio nota est, priori dicere debet, quod frater 
ille minutus sit, et prior ei praecipere ut stando loquatur; 
et maxime si de vena brachii minutus sit : si culpa levis 
indulgeatur ei, si autem talis fuerit, quae sine corporali dis¬ 
ciplina dimitti non debeat, in aliud tempus differatur. 

Haec sunt tempora quibus fratres minui non debent, nisi 
necessitas cogat : si in crastino festivitas duodecim lectio¬ 
num sit, exceptis sabbatis Quadragesimae usque ad Passio¬ 
nem Domini ; si crastina die festivitas trium lectionum sit f 

in qua missa in cappis celebretur, sicut sunt tres dies post 
Pascha, et tres post Pentecosten, quatuordecim dies ante 
Pascha, si ipsa die, vel in crastino canonica jejunia sint, 
quae violari non possint; festivitas omnium Sanctorum, 
quia in crastino omnes sacerdotes pro defunctis missas ce¬ 
lebrare, et reliqui psalmos pro missis ordinatos dicere de¬ 
bent. 


CAP. XIII. DE HEBDOMADARIO MISS£ MAJORIS. 

Cum sacerdoti majoris missae hebdomadario aliquid 
dormienti evenerit, propter quod ipsa die missam celebrare 
non debeat, si fuerit privata dies, non dimittat quicquam 
facere de suo officio, nisi missam, et benedictionem in 
refectorio, et completorium, quia aqua benedicta post 
completorium fratres aspergere ad ipsum pertinet, qui 
completorium dixit et missam celebravit. 

Quod si duodecim lectiones fuerint, dimittat etiam ves¬ 
peras, matutinas quoque laudes, si ad ipsas revestiri de¬ 
beat sacerdos. Finita autem principali oratione, cum sacer¬ 
dos revestitus, qui pro eo facit officium, exierit de choro, 
sacerdos hebdomadarius in quacumque parte chori sit, 
nullo expectato signo compleat reliqua omnia, quae se¬ 
quuntur. 

Cum autem ipse hebdomadarius revestitus cantat vespe¬ 
ras , aut matutinas laudes, et completa principali oratione 
egreditur chorum ut exuatur, tunc uni de suo choro cui volue¬ 
rit signum faciat, ut agat pro eo commemorationem Salicto¬ 
rum. Quae completa hebdomadarius reversus in chorum 
compleat quae sequuntur. 


CAP. XIV. DE XTINEEAHTIBDS FRATRIBUS. 

Frater in aliquod iter profecturus, et in crastino non 
reversurus, accipiat benedictionem exeundi; si vero conti- 

gerit ut altera die revertatur, non accipiat benedictionem 
revertendi, si autem profecturus sperat se in crastino 
rediturum , non accipiat benedictionem eundi. Quod si 
evenerit ut ultra biduum moretur, reversus revertendi be¬ 
nedictionem accipiat. Ille vero frater qui accepta pergendi 
benedictione ultra biduum moratus fuerit, si ipso die quo 
redierit in aliquem locum extra monasterium perrexerit, et 
unius noctis moram fecerit, in crastino reversus omnes 
revertendi benedictiones accipiat, quia ex quo primum 
abiit non jacuit in monasterio; si vero sine benedictione 
exeat sperans se in crastino rediturum , et ita eveniat, 
atque ipsa die qua rediit extra monasterium , ubi una 
nocte moretur, in aliquem locum pergat, reversus ipsa die 
omnes revertendi benedictiones accipiat. Hoc propterea 
fit, quia duabus continuis noctibus extra monasterium fuit. 
In exeundo nullam benedictionem accipiat, nisi ultra bi¬ 
duum se moraturum existimet. 

Si frater quilibet de foris veniens accipiat utramque 
benedictionem , veniendi scilicet, atque exeundi, nec sit 
ei opportunum statim, vel etiam per totam ipsam diem 
exire, ad quotcumque horas in monasterio fuerit accipiat 
benedictiones veniendi, exeundi vero minime; nisi forte 
contigerit eum ipsa nocte in monasterio remanere, tunc 
enim in crastino, si exire voluerit, suscipiat eam. 

Ad vesperas vel ad completorium nunquam debet dari 
benedictio exeundi: frater accepta benedictione, si prius¬ 
quam de claustro exeat signum regularis horae sonuerit, 
cum caeteris in chorum pergat, et dicta hora, in viam 
suam vadat; si autem extra claustrum fuerit, et prius¬ 
quam portam curiae egressus sit, ad regularem horam 
signum pulsatum fuerit, ad ecclesiam redeat, et regu¬ 
larem horam extra chorum dicat # et postea viam suam 
teneat. 

Fasciolatus, aut cinctus, sive cum cappa, nunquam in 
claustrum introeat. 

VOL. I. 11 

Fratres in viam directi cum horam regularem dicunt, 
aut orationem faciunt, aut - Deus in adjutorium meum * , 
cum « Gloria Patri ** dicunt, si dies talis est, sicut in 
monasterio, genua flectant; sed ante et retro nusquam 
faciant, nec cum falluntur, veniam petant, nisi sint in ec¬ 
clesia : diebus quibus super formas orant dicturi aliquam 
horam, si equitant de equis descendant, et inchoata hora, 
ac venia petita, a manibus chirothecas, et a capitibus capitia 
auferant, et sic ascensis equis horam finiant. 

Quod si inter psallendum necessitas loquendi eveniat, fi¬ 
nita locutione, iterum a capite horam incipiant : dum hora 
in hospitio canitur, aut cum manducant froccis induti sint, 
aut solis cucullis cunctam psalmodiam quam in nocte eis di¬ 
cere commodum non est equitantes per viam dicant, praeter 
eam, quam in die dicere solent ad complendum ordinem, ad 
vitandam curiositatem, scurrilitatem, otiositatem, antequam 
dormitum vadant, completorium dicant. Quo dicto si gran¬ 
dis, quae vitari non debeat, necessitas loquendi eveniat, 
dicto versu quam brevius fieri possit loquantur. Et si ante 
matutinas hoc accidat, completorium iterum dicant, et postea 
silentium teneant. 

Ubicumque monachus sit, tota nocte ante eum lumen 
ardeat. 

De monachis in viam directis hunc morem coenobia illa 
tenent, quae nostro tempore nostri ordinis majorem aucto¬ 
ritatem habent. Beatus tamen Benedictus moram dierum 
non determinat; sed absolute imperat, ut de itinere rever¬ 
sus monachus per omnes canonicashoras benedictionem ac¬ 
cipiat. 


CAP. XV. DE SILENTIO RE6TILARI. 

Dum regularis hora praeter completorium in monasterio 
canitur, nullus fratrum loquatur intra officinas totius mo- 
_ nasterii; nec infra totam curiam ; nec etiam in domo infir- 

morum, praeter illos, quos tanta infirmitas angustiat, ut eos 
interim silentium tenere non sinat. Completorium vero dum 
canitur, licet priori, et eis, qui per licentiam de completorio 
remanent, de utilibus, et necessariis rebus loqui. 

Similiter dum regularem horam fratres m ecclesia di¬ 
cunt, nullus comedat in refectorio, excepto solo completo¬ 
rio, tunc enim licet iis qui aliqua utilitate impediti ante il- 
lamhoram se expedire non possunt, et fratribus, qui de foris 
veniunt comedere in refectorio. Qui si ante collationem in¬ 
cipientes Comedere circa finem completorii coenam suam 
commode explere non valent, licet eis a mensa surgere, et 
in monasterium ad benedictionem ire, et postea in refecto¬ 
rium ad complendam coenam redire. 


CAP. XVI. DE CULPIS, ET SATISFACTIONIBUS. 

Ad levis culpee satisfactionem adjudicatus frater a com¬ 
muni mensa separatur usurus cibo et potu, quibus alii fra 
tres, nisi ei nominatim fuerit interdictum, refecturus hora 
nona, si fratres sexta, vel ad vesperam, si fratres hora 
nona. 

In monasterio, et in capitulo, in loco ubi solet esse, sit 
aut ultimus omnium, aut inter utrumque, secundum quod 
culpa fuerit, et abbas praeceperit. 

In ecclesia missam non celebret, epistolam, vel lectio¬ 
nem, Evangehum non legat, responsorium non canat, anti- 
phonam super psalmos non imponat, nec aliquid hujusmodi, 
nisi cum caeteris agat, ad candelabrum, vel ad thuribulum 
non se revestiat, ad offerendam, vel ad pacem non accedat. 

Circa finem regulariter instituti operis Dei, tam in nocte, 
quam in die , cum incipiunt« Kyrie eleison », prosternant 
se ante gradum ubi benedictiones accipiuntur, ibique tamdiu 
prostratus jaceat, usquequo dicatur « Qui tecum vivit »; si 
festivitas duodecim lectionum eveniat, tamdiu ab hac satis- 

factione quiescat, quousque privati dies redeant: dum fra¬ 
tres in refectorio comedunt, ipse sit in ecclesia. 

Cum abbati placuerit ab hac satisfactione eum absolvere, 
si in monasterio fuerit in conventu mittat ad illum, cum 
prostratus fuerit, unum de prioribus qui circa eum sunt, qui 
ex parte ipsius signum prostrato faciat, ut surgat, qui sta- 
tim surgens humiliter inclinet abbati, et ad locum suum va¬ 
dat. Porro si abbas in capitulo sederit, rogantibus fratribus, 
dicat ei, indulta sit vobis haec levis culpae satisfactio, vel 
aliquid hujusmodi; et ille frater stati m surgat, et ad pedes 
abbatis, vadat, et postea in locum suum revertatur. 

Si abbas in itinere fuerit, licet priori, vel ei, qui ordinem 
tenet , absente priore, hoc totum facere. 

Si frater aliquis (quod Deus avertat) culpam gravem 
commiserit, et ipsa culpa manifestata secreto emendari 
competenter nequiverit; in capitulo ante abbatem in con¬ 
ventu fratrum examinetur; et communi judicio frater ille 
corporalem disciplinam acriter patiatur, et in gravis culpae 
satisfactione esse jubeatur. Qui accepta disciplina vestitus 
atque cinctus, cultellum.suum caputio cooperiat; et cum 
summo silentio ad locum huic negotio ordinatum pergat, 
praecedente fratre illo, qui elavem ipsius loci servat, tunc 
abbas provideat unum de senioribus, cui eum custodien¬ 
dum secure possit committere, qui eum ad horas ducere , 
et post horas ad locum suum debeat eum reducere. Qui 
senior post capitulum secreto ab abbate inquirat; quo or¬ 
dine frater ille vivet, et quid, aut qua hora comedere 
debeat: loquatur ei frater ille, et alii quibus abbas prae¬ 
ceperit , caeterorum autem nemo illi societur, neque collo¬ 
quatur. 

Cum pulsatur signum ad horam, custode suo ducente , 
cooperto capite , ante ostium monasterii veniat; et si con¬ 
ventus adhuc monasterium non intravit quousque totus 
introeat ibi prostratus jaceat, si vero jam intravit, stet 
ibi, et inclinet, et genua flectat, sicut fratres qui in choro 

sunt, dum cantatur hora, si aliqui fratres juxta se transie¬ 
rint , humiliter inclinet eis. Transeunte tunc abbate pro¬ 
stratus veniam petat, si frater ille juxta se eum transire 
cognoverit. Finitis horis regularibus exeuntium ab ecclesia 
pedibus, cooperto capite, prosternatur, quousque omnes 
pertranseant. Egredientes vero dicant ei sub silentio : « Mi¬ 
sereatur tibi Deus ». Egressis omnibus operto capite, cus¬ 
tode suo eum praecedente, ad locum unde venit revertatur. 

In capitulum, statutis ab abbate diebus, praedicto cus¬ 
tode eum ducente, veniat, et corporale judicium humiliter 
et patienter sustineat, de cibo et potu competens ei mise¬ 
ricordia impendatur, ne forte nimiis angustiis oppressus 
immoderata tristitia absorbeatur; hoc modo tractetur quo¬ 
adusque humilitate , et patientia, et emendationis promis¬ 
sione , adjunctis fratrum precibus misericordiam conse¬ 
quatur. 

Qua vero die, precantibus fratribus , decreverit abbas 
misericordiam ei impendere , eo modo, quo superius dic¬ 
tum est, in capitulum veniat, prostratus culpam suam 
fateatur, et emendationem promittat, et misericordiam 
quaerat, jussus surgere frequenter se prosternat, et eadem 
verba, et similia dicat, cessaturus cum abbas dixerit ei, 
sufficiat: postea jubeatur exuere , et corporalis disciplinae 
judicium sustinere. Quo facto dicat ei abbas : Motus fra¬ 
trum nostrorum precibus , et patientia, et humilitate 
vestra, et promissione emendationis vestrae, hanc miseri¬ 
cordiam vobis impendo , ut de hinc cum fratribus sitis in 
refectorio, in loco , quem vobis designabimus, comedatis, 
disciplinam corporalem pro hac culpa ulterius non susci¬ 
piatis , de caeteris ad comprobandum adhuc humilitatem , 
et patientiam vestram , ita vos habete , sicut frater, qui in 
levis culpae poenitentia esse jubetur, excepto quod incoepto 
« Kyrie eleison » , ad gradum vos non prosternetis, sed 
expleta regulari hora, in loco , in quo stabitis, sicut beatus 
Benedictus praecipit, flexis ad terram genibus, sicut qui 

in psalmo fallitur, humiliter satisfacietis. Hoc audito frater 
ille ad pedes abbatis vadat, et rediens in locum, in quo 
stabat, tres genuum flexiones , ante scilicet, et ad dexte¬ 
ram , et ad sinistram cum omni devotione faciat, gratias 
referens fratribus , quia pro se rogaverint, et humiliter 
supplicans quatenus adhuc rogare dignentur. Postea desi¬ 
gnet abbas ei locum , ubi debet esse, et eo praecipiente 
sessum vadat. 

Haec quidem culpa ad abbatem proprie pertinet corri¬ 
genda : qui tamen si desit a patria, nec ad praesens, ut 
veniat expectatur, a priore corrigi potest totius congrega¬ 
tionis assensu. 

Si frater peccans peccatum suum defendere potius quam 
cognoscere , et emendare voluerit, proclamatus etiam ab¬ 
bati , vel priori contumaciter respondere praesumpserit; 
admonitus quoque ut resipiscat, in sua pertinacia per¬ 
manere decreverit; hunc talem surgentes fratres quot, et 
quibus jussum fuerit violenter arripiant, et in carcerem 
hujusmodi arrogantibus deputatum trahant, vel ferant, 
ibique depositus tamdiu servata discretione affligatur , 
quousque superbiam deponat, culpam cognoscat, humiliter 
emendationem promittat. Quod si, inspirante Deo, eve¬ 
nerit , res prius in capitulo ostendatur, dehinc a fratre , cui 
hujusmodi cura injuncta -sit, in capitulum deducatur, in¬ 
troeat autein vel nudus sicut fugitivus monachus , vel 
indutus, prout res poposcerit, considerata qualitate, et 
quantitate vel praecedentis culpae, vel subsequentis arrogan¬ 
tiae, postea tractetur sicut superius dictum est, hoc est, vel 
graviter, si gravi, vel leviter, si levi culpae fuerit deputatus. 

Quod si spiritu diabolico plenus superbire magis , quam 
promittere emendationem elegerit, adhibeantur ei de toto 
conventu'orationum suffragia. Si vero abbas nec sic suam 
industriam praevalere conspexerit, prudenter tractet cum 
consilio omnium fratrum , utrum expediat eum vel diutius 
detineri, vel de monasterio expelli. 


Digitized by LjOOQle 



PRO ORDINE S. BENEDICTI. 


167 


Fugitivus de monasterio monachus , si reversum ad mo¬ 
nasterium suscipiendum eum esse abbas judicaverit, hoc 
modo suscipiatur. In hospitali domo aliquantis diebus pri¬ 
mum maneat, ad claustrum , vel ad officinas claustri, vel 
ad monasterium nisi jussus nullatenus accedat, ut interim 
poenitudinis suae , et humilitatis , et patientiae aliquod do¬ 
cumentum ostendat, nullus frater secum conversetur, nullus 
ei in aliquo consortio, vel colloquio conjungatur, nisi ei ab 
abbate, vel a priore, vel ab eo, qui servat ordinem , ju¬ 
beatur. 

Ea vero die , qua in capitulum intraturus est, in locu- 
toria vestimentis suis se exuat, staminia , si habitum non 
reliquit, circumposito cingulo se circumcingat, sinistro 
brachio cucullam plicatam , et in dextera manu virgas su¬ 
mat, et sic nudis pedibus, et nudo desuper corpore, ducente 
eum fratre , cui injunctum fuerit in capitulum veniat. Quo 
ingressus, in loco , ubi prosterni solet, statim se proster¬ 
nat : interrogatus more solito culpam dicat, dehinc sedens 
corporalem disciplinam ad imperium abbatis suscipiat, qua 
suscepta, cuculla tantum ibi induta , sicut venit, sed non 
ferens virgas, in locutorium redeat, ibi se calceet, et regu¬ 
lariter induat, et in capitulum rediens, tamdiu se proster¬ 
nat , donec ab abbate dicatur ei, sufficiat. Injugatur ei satis¬ 
factio gravis culpae, et in ipsa satisfactione habeat se, 
sicut superius dictum est, cum de gravi culpa ageretur. 

Si abjectis monachi vestimentis in saeculari habitu ad 
monasterium redit, servatis circa eum caeteris , quae supe¬ 
rius dicta sunt, saeculari veste in qua reversus est circum¬ 
cinctus , sicut supra de staminia dictum est, et non portans 
cucullam , capitulum ingrediatur, et post susceptam disci¬ 
plinam, cuculla a camerario ante ipsum posita , ab eo sus¬ 
cipiatur, et ibi statim induatur. 

CAP. XVII. DE N0VITI1S SUSCIDIB^DIS. 

Veniens aliquis ad conversionem de saeculo, in primis 
sicut alii hospites suscipiatur in hospitio; cujus voluntate 
cognita, frater, qui cellae hospitum procurator est, abbati, 
vel absente abbate , ei qui ordinem tenet, rem nuntiet. 
Loquatur cum eo abbas, vel prior, vel aliquis spiritualis 
frater, cui injunctum fuerit. Quod si desiderium petentis, 
ex Deo esse cognoverit, ostendatur res fratribus in capi¬ 
tulo , quorum audito consilio , si suscipiendum eum esse 
abbas decreverit, statuta die, ducente eum praedicto hos¬ 
pitum susceptore , et doctus ab eodem qualiter petitionem 
facere debeat, in capitulum veniat, in loco , ubi prosterni 
solet, se prosternat, interrogatus quid dicat: quam humi¬ 
liter poterit, in his, vel in similibus verbis petitionem suam 
faciat: ** Dei misericordiam, et vestram societatem , et fra¬ 
ternitatem hujus loci requiro , in hoc monasterio monachus 
fieri, et Deo servire desidero ». Respondet ei abbas, vel 
qui loco abbatis ordini praeest: « Societatem, et consortium 
electorum suorum concedat vobis omnipotens Deus * , et 
responso a toto conventu , “ Arnen >» ; jussus surgere sur- 
gat, pronuncientur ei dura et aspera, quae in hoc ordine 
perferunt, qui pie et regulariter vivere volunt. Item duriora 
et asperiora, quae, si indisciplinate se habeat, sibi poterunt 
evenire. Quibus auditis, si adhuc in proposito suo persti¬ 
terit , et duriora et asperiora se paratum perferre promi¬ 
serit , respondeatur ei ab eo qui capitulum tenet: ** Domi¬ 
nus Jesus Christus sic perficiat in vobis quod pro ejus amore 
promittitis, ut ejus gratiam et vitam aeternam habere pos¬ 
sitis ». Et respondentibus omnibus, « Arnen »; subjungat 
« Et nos pro ejus amore hoc tenore concedimus vobis, quod 
tam humiliter et tam constanter requiritis ». Hoc audito 
novitius vadat, et humiliter osculetur pedes ipsius. Tunc ipso 
praecipiente ducat eum magister novitiorum in ecclesiam , 
ibique coram quolibet altari extra chorum sedens praesto¬ 
letur, donec capitulum finiatur. 

Quo finito ducat eum praedictus magister suus in cellam 
camerarii, vel in aliam domum, ubi id quod agendum 
est, opportunius fieri possit, benedicta sibi prius corona, 
si laicus sit, cum antiphonis, et psalmis, et collectis , ad 
hoc officium ordinatis, vel in ecclesia ante introitum missae 
ad gradum ubi benedictiones fratres accipiunt, vel in ca¬ 
pella infirmorum, aut in capella abbatis, secundum quod 
ipsi abbati placuerit: ductus itaque novitius sive laicus, 
sive clericus, in praedictum locum tondeatur, et radatur 
more monachorum ; dehinc vestibus saecularibus exuatur et 
rebus monasterii regularibus, praeter cucullam , capitio 
assuto tunicae induatur: dum haec aguntur a fratribus quibus 
injunctum fuerit, septem poenitentiales psalmi indirectum 
dicantur. Sic paratus ducatur in conventum fratrum: in 
choro, si clericus est, ultimus sit in ordine clericorum ; si 
laicus, laicorum; et ad processionem, similiter in capi¬ 
tulo, et refectorio, sicut est ordo conversionis ejus. 

In cella novitiorum dormiat, aut in dormitorio, si coeno¬ 
bium hujusmodi cellam non habet. In conventu non legat, 
solus non cantet, ad missam non offerat, pacem non sumat, 
in claustro separatim sedeat cum magistro suo, in loco 
novitiis deputato, nullus ei loquatur aut signum faciat absque 
magistri sui licentia ; magister talis sit, qui exemplo vitae 
et verbo doctrinae possit eum de anima sua monere, et 
ordinem docere. 

Loquentibus in claustro fratribus si quis amore Dei, et 
zelo justitiae ad eum venire, eumque vel arguere-vel mo¬ 
nere voluerit, licet ut veniat, et accepta a magistro licen¬ 
tia , quod dicere voluerit, dicat; facto autem clamore, 
statim surgens coram magistro suo , sicut fratres in capi¬ 
tulo , veniam petat; non sessurus , donec, emendatione 
promissa, idem magister praecipiat. Et de levibus quidem 
culpis hoc modo agatur : pro majoribus autem culpis , aut 
in capitulo, pro quantitate culpae corripiatur ; aut si ibi 
cella novitiorum est, in ea quemadmodum in capitulo in- 

erepetur, et verberetur : de capitulo , facto sermone, quo¬ 
tidie exeat, et interim in monasterio maneat, nisi pro ma¬ 
jori culpa , ut dictum est, castigandus remaneat; de his 
culpis, quas in saeculo gessit, et quae in hoc ordine sibi 
evenerunt, vel eveniunt, frequentes confessiones faciat 
abbati, priori, spiritualibus fratribus quibus haec cura in¬ 
juncta est. 

Transactis plerisque diebus, si vita ejus fratribus, et 
fratrum conversatio sibi placuerit. monendus est a magistro 
suo quatenus roget priorem, et aliquos majores fratres, 
ut et ipsi pro eo intercedant, apud abbatem pro benedic¬ 
tione tribuenda, et professione suscipienda. Quod si eum 
benedicere abbati non placuerit, statuta die in capitulo 
finito sermone, in loco ubi solet se prosternat, prostra- 
tusque pro impetranda benedictione petitionem faciat. Jus¬ 
so eo surgere , narrentur ei rerum dura, et gravia , quae 
in nostro ordine a sanctis Patribus sunt instituta. Qui si 
haec omnia, et adhuc graviora; si necesse fuerit, humiliter, 
et patienter se ferre paratum esse responderit: interroget 
abbas considentes fratres , quid inde sentiant 1 et utrum 
precibus ejus annuendum esse concedant 1 Quibus respon¬ 
dentibus se libenter concedere, adjungat, et nos concedi¬ 
mus in nomine Domini: quo dicto vadat ad pedes abbatis, 
vel ejus qui ordini praeest, si abbas deest; dehinc reversus 
in locum, in quo stabat, Hexis ad terram genibus , hu¬ 
militer inclinet ante , et ad dexteram , et ad sinistram, 
gratias referens fratribus pro misericordia eorum precibus 
sibi impensa. Postea praecipiente abbate cum magistro suo 
exeat, finitoque capitulo, si scribendi scientiam habet 
professionem suam scribat, aut si nescit scribere alium 
roget, qui pro se scribat: ipse tamen in fine ipsius pro¬ 
fessionis signum crucis faciat: deinde ablato a tunica 
caputio usque ad horam benedictionis suae, extra chorum 
maneat. 

Cantor vero procurare sibi debet membranam , et in- 

caustum , et scriptorem si nescit scribere: hora benedicendi 
in arbitrio abbatis est, videlicet aut ante introitum missae , 
si missam non celebrat, aut post Evangelium, sive missam 
celebret, sive non. Ipse tamen in consecratione monachi 
si ei commodum est missam celebrare debet, sicut canones 
praecipiunt. 

Lecto igitur Evangelio , intrante chorum novitio, prae¬ 
cedente eum magistro suo, incipiente dextero choro , dicat 
conventus psalmum “ Miserere mei Deus «•; novitius ante 
altare veniens super gradum se prosternat; dictoque psal¬ 
mo surgens professionem suam legat, et super altare ponat. 
Quod si ignarus litterarum est, magister suus debet eam pro 
eo legere , et ipse novitius super altare ponere. Quo facto, 
flexis coram altari genibus , veniam petat, et postea ad 
locum ubi se prostravit rediens versum « Suscipe me Do¬ 
mine » ter dicat, ibique inter dicendum ter genua flectat; 
quem versum ter repetens conventus, adjungat ad ulti¬ 
mum : « Gloria Patri; Kyrie eleison i Christe eleison; 
Kyrie eleison ; Pater noster » ; conventu incipiente, « Glo¬ 
ria Patri » ; novitius inclinatus pervolvat se in circuitum , 
^t statim prosternat se. Abbas dicto: « Et ne nos inducas in 
tentationem » ; et responso, « Sed libera nos a malo , inci¬ 
piat psalmum , « De Profundis: * quo finito a conventu 
cum •« Gloria Patri » , adjungat: « Salvum fac servum 
tuum ; Mitte ei, Domine , auxilium de sancto: Nihil pro¬ 
ficiat inimicus in eo; Esto ei, Domine, turris fortitudinis; 
Domine, exaudi orationem meam; Dominus vobiscum » ; 
deinde collectam : « Deus indulgentiae pater » ; item 
aliam: « Deus qui per coaeternum * ; item aliam; « Do¬ 
mine Jesu Christe qui es via ». Dictis his tribus collectis 
singulis cum integro , « Per Dominum nostrum », incipiat 
abbas hymnum, « Veni creator Spiritus ». Quo a conventu 
devote, et solemniter decantato, dicat collectam: « Sancte 
Spiritus , qui te Deum ac Dominum » ; qua dicta surgat 
novitius , et spargat super eum abbas aquam benedictam; 

eoqtie stante benedicatur cuculla, et aspergatur aqua bene¬ 
dicta ; qua benedicta accedat novitius ad abbatem, et flexis 
genibus , stet ante eum , quejn tunica exuens abbas dicat: 
« Exuat te Dominus veterem hominem cum actibus suis « ; 
Et induens eum cuculla subjungat: - Induat te Dominus 
novum hominem , qui secundum Deum creatus est in justi¬ 
tia , et sanctitate veritatis. « Ad utrumque respondeant 
audientes fratres,« Arnen *». Subsequatur super eum flexis 
genibus inclinatum, oratio : » Deus misericors, Deus cle¬ 
mens Qua dicta osculetur eum abbas, induens caput 
ejus caputio : dehinc ducatur per chorum ad osculandum 
omnes fratres , ultimus collocetur. 

Tribus diebus communionem corporis, et sanguinis Christi 
accipiat. Tertia die ad pacem missae auferat ei caputium de 
capite abbas, vel cui abbas praeceperit, si ipse id faciendi 
opportunitatem non habet. Ante hanc horam, ex quo bene¬ 
dictus est, summum silentium teneat: de capitulo, facto ser¬ 
mone, exeat, ad processionem non vadat, cuculla indutus 
cucullato capite dormiat. In primo autem capitulo, quo ei 
licet loqui, debet magister ejus de eo memoriam habere co¬ 
ram abbate dicens : « Domine si placeret vobis praecipere, 
posset iste frater, ab hac die in antea legere, et cantare in 
conventu, sicut alii fratres » : respondente abbate: «Fa¬ 
ciat cum Dei benedictione *•; inclinet ipse novitius ad abba¬ 
tem de loco in ‘quo sedet. 

Ex illa die cujuscumque ordinis sit habeat licentiam exe- 
quendi omnia, quae sui ordinis sunt, nisi sit sacerdos, ipsi 
enim infra primum conversionis suae annum missam cele¬ 
brare non licet, nisi in saeculo probatae castitatis fuerit, et 
abbas pro hac re specialem ei licentiam dederit. 

Offerendus puer, facta sibi prius corona, manibus portans 
hostiam, et calicem cum vino, sicut mos est, postEvange- 
lium sacerdoti, qui missam celebrat a parentibus offeratur. 
Qua oblatione a sacerdote suscepta, involvant praedicti pa¬ 
rentes manus pueri in palla, qua altare coopertum est, et 

cujus pars anterius pendet, et tunc suscipiat eum abbas. 
Quo facto praefati parentes coram Deo, et sanctis ejus sta- 
tim promittant, quod per se, aut a se suppositam personam 
susceptum ordinem puer nunquam relinquit; neque se ei 
aliquid scienter daturos, unde puer, quod absit, perire pos¬ 
sit : hanc promissionem prius scriptam coram testibus ver¬ 
bis ibi prius edicant, et postea super altare ponant. 

His expletis, benedicat abbas cucullam, et exuens pue¬ 
rum cappa, vel pellibus, vel aliqua hujusmodi chlamyde 
dicat : «Exuat te Dominus veterem hominem *, ut supra, 
et induens eum cuculla, subjungat: « Induat te Dominus 
novum hominem », etcaetera. Dehinc ducatur ad radendum; 
et vestiendum, sicut nostri ordinis consuetudo est. Cum 
vero adulta aetate facturus professionem fuerit, fiant ei cae- 
tera, quae superius debere fieri converso jam diximus. Hoc 
enim quod modo factum est, iterari non oportet. 


CAP. XVIII. DE CAPITULO REGULARI. 

Omni die minimi signi, ad designandum capitulum, in¬ 
cipiente sono, fratres omnes, qui sedent in choro statim 
surgere, et versi ad orientem interim debent stare; fratres 
quoque, qui alicubi in monasterio sunt, chorum intrare. Nul¬ 
lus eorum librum teneat; nullus in libro aliquid legat, aut 
inspiciat; nullus in claustro pro qualibet occasione tunc 
sedeat; praedicti signi cessante sonitu, praecedentem prio¬ 
rem sequantur alii, sicut est ordo conversionis eorum. 

Confidentibus fratribus in capitulo , ad nutum ordinem 
tenentis, petita benedictione, lectis et pronuntiatis, quae 
legi et considerari consuetudo est, facta sermone, dicto: 
* Loquamur de ordine nostro », si clamatur aliquis, qui 
commune cum uno, aut pluribus nomen habeat nisi cla¬ 
mans ita discernat, et determinet, ut nulla dubitatio possit 
esse, omnes qui ejusdem nominis sunt, cujus est ille qui 
clamatur, statim debent surgere, et ad venias humiliter se 


Digitized by LjOOQle 



174 


D LANFRANC1 


praesentare, donec clamator determinate eligat, de quo di¬ 
cat : ipsa autem determinatio ab ordinibus, vel officiis, si 
possit fieri, debet esse, hoc modo : domnus Eduardus pres¬ 
byter, diaconus, subdiaconus, secretarius, magister infan- 
tum, vel juvenum, vel aliquid hujusmodi, non archidia- 
conus, non Londoniensis , non aliquid cognominatum de 
saeculo. 

Clamator ei super quem clamatorem facit, in ipso capi¬ 
tulo judicium non faciat. Interrogatus more solito, qui pro¬ 
sternitur , ad omnes venias « Mea culpa dicat*; excepto 
cum societatem postulat, aut obedientiae absolutionem, aut 
cum aliquis frater minimam petit, pro suo propinquo no- 
viter, et postquam ad ordinem venit defuncto, patre scilicet, 
matre, fratre, sorore, vel cum unus, aut plurespro eo, qui 
in gravis culpae satisfactione positus est, misericordiam pe¬ 
tunt, vel cum aliquis frater in longum iter profecturus est, 
aut cum aliquid magnum, et arduum, et suis viribus impar 
fratri injungitur : in his et in hujusmodi, hoc modo respon¬ 
detur : « Dei misericordiam, et vestram requiro «, et obse¬ 
cro, et caetera, sicut ratio ei, pro qua petitur postulat. 

Suscepturus judicium, aut sola grossiori virga super sta¬ 
mineam verberetur, et prostratus jaceat, aut pluribus gra¬ 
cilioribus virgis, et nudus sedeat, utrumque ad arbitrium 
ejus qui praeest ordini, considerata qualitate, et quantitate 
culpae, dum corporalis disciplina infertur, fratres omnes in¬ 
clinato capite debent esse, et pio, et fraterno affectu com¬ 
passionem super eum habere. Interim in capitulo nemo 
debet loqui, nemo ad illum aspicere exceptis gravibus per¬ 
sonis, quibus licet pro eo intercedere. Clamatus, super eum 
a quo clamatus est, in ipso capitulo clamorem facere non 
licet, disciplinam corporalem inferat, quicumque ille sit cui 
ab abbate, vel priore injungitur, hoc observato, ne infanti¬ 
bus, vel juvenibus, aut novitiis id facere injungatur : nemo 
ibi cum uno, aut pluribus secreto loquatur, quicquid quis 
loquitur a rectore ordinis, et a toto conventu audiatur. 

Sermo tantum sit de utilibus, et de iis quae ad ordinem 
pertinent; loquenteuno taceant alii; verba loquentis nemo 
interrumpat praeter eum qui rector est ordinis, cui licet lo- 
quenti praecipere ut sileat, si forte ei sermo ille superfluus, 
et inutilis videatur. Rectore ordinis incipiente loqui, etiam 
si aliquis loquebatur, taceat, et ab omnibus silentium sum¬ 
mum fiat. 


CAP. XIX. 81 QUIS FRATER ALTIORI GRADU DONETUR. 

Si placet abbati aliquem fratrem pro suis meritis hono¬ 
rare, et considerata personae ejus honestate, in superiori 
loco statuere, audito, frater ille, ab abbate sedente in capi¬ 
tulo, ite superius sedere juxta illum fratrem : statim sur- 
gens ad pedes abbatis vadat, et postea ad locum ubi ei prae¬ 
cipitur sessum pergat, et ex illa die in monasterio, et 
processione, et refectorio ipsum locum habeat; laicum 
conversum beatus Benedictus non praecipit taliter promo¬ 
veri; si tamen abbati promovere eum placuerit, locum, 
quem in capitulo suscipit, in refectorio etiam tenebit, in 
monasterio vero, et processione, super eos conversos esse 
jubebitur, quibus frater ille juxta quem locum habet, prior 
esse dignoscitur. 

Evenire potest cum hujusmodi promotio ordinatur, ut 
absentes sint aliqui fratres honesti, et bonis actionibus prae¬ 
diti ; quibus prior sit frater ille, juxta quem promotus sede¬ 
re jubetur; et ideo determinate oportet ei in capitulo dici, 
utrum super ipsos etiam absentes, cum redierint, esse de¬ 
beat. Ingrediens frater capitulum loquentibus aliis « Bene¬ 
dicite * dicat. Egrediens vero si est reversurus nec ante et 
retro faciat, nec «Benedicite >* dicat : si non est reversu¬ 
rus utrumque agat. 

CAP. XX. DE CONFRATERNITATE. 

Monachus petiturus concedi sibi societatem , et benefi¬ 
cium monasterii, introductus in capitulum, *< Benedicite » 
dicat : deinde prostratus ad gradum ubi consuetudo est, 
interrogatus, quid dicat ? humili et devoto corde in his 
verbis respondeat, « Peto per misericordiam Dei, et ves¬ 
tram, et omnium istorum seniorum societatem, et benefi¬ 
cium hujus monasterii « : quo dicto , respondeat abbas . 
« Omnipotens Dominus concedat vobis quod quseritis, et 
ipse praestet vobis consortium electorum suorum. * Postea 
jussus surgere accedat ad abbatem, et ab eo per librum re¬ 
gulae sumat monasterii societatem. Qua sumpta, accepto¬ 
que ab eo osculo inclinet se ad pedes abbatis, dehinc oscule¬ 
tur omnes fratres in circuitu. Quo facto revertatur ad locum 
ubi se prostravit, ibique tres genuum flexiones solito more 
faciat. Fratres vero inclinent ei, dehinc praecipiente abbate 
sessum vadat, designato ei prius loco ubi sedere debeat. 

Porro si abbas fuerit, ingrediente eo in capitulum totus 
conventus ei assurgat, et tamdiu stet, quousque humo pro¬ 
stratus, sicut superius, petitionem faciat, et erectus cum 
monachis suis societatem suscipiat, eaque suscepta juxta ab¬ 
batem consideat: monachi vero ejus societate suscepta, re¬ 
versi ad locum ubi se prostraverunt, tres genuum flexio¬ 
nes, sicut superius dictum, est faciant. Egredientes fratres 
de capitulo osculentur abbas, et monachi ejus. 

Si major congregatio fuerit ab osculo cessari potest, quod 
in multis jam coenobiis fieri consuevit: si secularis persona 
fuerit ante abbatem, vel juxta abbatem, si honorabilis per¬ 
sona sit, sedeat; postea ostensa ejus petitione fratribus, per 
textum Evangelii societatem suscipiat : dehinc ad osculan¬ 
dum fratres, si mulier non sit, in circuitu pergat. 


CAP. XXI. DE DISCIPLINA PUERORUM. 

Tali hora prior mane ad excitandos fratres sonitum de¬ 
bet facere, ut pueri factis solitis orationibus, in claustro va- 

leant legere. Qui cum legere inchoant alte, quamdiu legunt 
separati ab invicem ita sedeant, ut alter alterum nec mani¬ 
bus, nec vestibus contingere possit. Infans infanti non signo 
innuere, non verbo aliquid dicere, nisi vidente atque au¬ 
diente magistro praesumat; non de loco in quo sedet sine 
praecepto, vel licentia surgat. 

Quocumque pergunt infantes unus magister inter duos 
infantes sit. Transeuntes ante fratres inclinent fratribus, et 
fratres eis sedentes tantum, duobus ima laterna sufficiat, si 
tres fuerint tertius alteram portet; si plures fuerint, hoc 
ordine disponantur. 

In nullius manum aliquid dent; de nullius manu aliquid 
accipiant nisi abbatis, prioris majoris, magistri eorum, et 
hoc non ubique, sed in congruis locis, ubi aliter esse non 
possit, aut non debeat, cantor quoque, cum in scholis eorum 
est, potest librum in quo cantari, aut legi debet, dare eis, 
et accipere ab eis. Ad altare si serviunt, dant etiam ibi, et 
accipiunt sicut ordines eorum exposcunt. In capitulo suo 
vapulent, sicut majores in majori capitulo. 

Confessuri ad abbatem, vel ad priorem vadant, vel ad 
eos, quos specialiter in capitulo designaverit abbas, dum 
confitetur unus, sedeat alter in suppedaneo, magistro eorum 
extra capitulum sedente in proximo. 

Si post versum, qui ante cibum dicitur, ingrediuntur re¬ 
fectorium, vel post « Gloriam » primi psalmi ad horas in¬ 
trant chorum, ipsi quidem ad loca sua vadant, solito more 
inclinent, magister vero eorum ad loca, quae tardantibus in¬ 
stituta sunt, eat. 

Puero, qui ante mensam abbatis servit, abstinentia cibi, 
vel potus sine ejus praecepto minime injungitur, aut ei 
indulgeatur, aut interim a mensa abbatis removeatur. In 
choro praesente abbate nisi praecepto ejus nullus eos per¬ 
cutiat, nullus exuere faciat. Absente eo cantor de iis, quae 
sui officii sunt, eos castiget. Prior vero de caeteris, in qui¬ 
bus se leviter habet. Ubicumque sint praeter personas sur 

perius designatas, nullus eis signum faciat, nullus arrideat. 

In scholam eorum nullus ingrediatur, nullus cum eis ali¬ 
cubi loquatur, nisi ab abbate, vel priore ingrediendi, vel lo¬ 
quendi licentia concedatur. 

Meridianis horis in lectis suis nunquam legant, nihil 
aliud ibi agant, sed cooperti tantum quiescant; unus, super 
alios magistros, sit magister eorum maturus, et discretus, 
qui auditis clamoribus culpas delinquentium moderata dis¬ 
cretione sciat vel punire, vel indulgere. Collocatis in lectis 
assistant magistri dum sint cooperti, in nocte cum accensis 
candelis. 

Juvenes, tam nutriti quam de saeculo venientes, qui ma¬ 
gistris custodiendi commendantur, in multis sicut infantes, 
de quibus superius dictum est, custodiantur. Remoti, ut 
supra, a se invicem sedeant; extra locum custodiae suae sine 
custode nusquam procedant, duo, et duo laternas ferant; 
abbati, vel priori, et nulli alii, nisi specialiter designatum 
sit confessiones suas faciant. Meridianis horis in lectis 
suis non debent legere , non scribere , non quippiam ope¬ 
ris facere ; sed cooperti tantum quiescere, lectos suos 
ante, vel inter lectos magistrorum habere. Si necesse ha¬ 
bent surgere, prius magistros excitent, et postea accensa 
laterna, si nox est, ad necessitates suas explendas cum ma¬ 
gistris ambulent. 

Praeter abbatem, priorem, magistrosque eorum, nulli li¬ 
berum sit in loco custodiae eorum deputato, sedere, nec 
verbo,nec signo aliquid eis innotescere, nisi accepta licentia 
ab abbate, vel priore: Quae licentia cum conceditur, ma¬ 
gister sedere debet inter juvenem, et eum, qui juveni lo¬ 
quitur. Juvenis cum juvene non loquatur, nisi audiente, et 
intelligente magistro quid utrimque dicatur. Magistri inter 
eos cum volunt conspicere valeant. 

Cum dormitum vadunt tamdiu stent ante ipsos magistri 
usque dum ipsi juvenes in lectis jaceant cooperti. Si nox 
est, cum candelis accensis assistant; in monasterio, capi- 

tulo, refectorio, processione mixti sint senioribus, non ob¬ 
servato, si necesse sit, ordine conversionis eorum. Si ad 
mensam legunt, vel de coquina serviunt, surgentibus a 
mensa fratribus cum eis ad monasterium vadant, et dicto, 
« Et ne nos », cum custodibus ad refeetorium rever¬ 
tantur ; duo simul, aut plures si fieri possit de conventu 
remaneant. Quod si paucitas majorum, et pluralitas ju¬ 
venum aliter agendum coegerit, sufficientes eis custodes 
deputentur. 

Porro, si custodia illa juvenum, quae in nonnullis coeno¬ 
biis tenetur, magis placet, ut videlicet in diversis, ac sepa¬ 
ratis ab invicem locis per claustrum sedeant, singuli sin¬ 
gulos , aut plures, si tanta copia est, custodes habeant 
singuli singulas laternas in nocte ferant. Custos juvenem 
non relinquat nisi commendatum alicui fratri, in quo, et 
de quo bene confidat. Omnis denique custodia ei adhibeatur 
quae superius descripta est. 


CAP. XXII. DE MISERICORDIA CONCESSA DEBILIBUS. 

Frater aliqua sui corporis incommoditate detentus, si 
conventum sequi non potest, humiliter prius in capitulo 
petita venia, jussus surgere stans fateatur se non posse 
conventui interesse propter infirmitatem suam. Cui res¬ 
pondet abbas, vel qui loco abbatis ordini praesidet: « Om¬ 
nipotens Dominus concedat vobis utilem sanitatem, sicut 
vobis expedire cognoscit. Amodo tractate vos, secundum 
infirmitatem vestram, et remanete de conventu, sicut vobis 
melius visum fuerit. * 

Si aegritudo adeo invaluerit, ut in conventu remanere 
non possit, praecipiat abbas fratri, cui hujusmodi cura im¬ 
posita est, ut ducat aegrum in cellam infirmorum, in qua 
domo serviatur ei secundum loci possibilitatem , tam de 
communibus cibis, quam de esu camis, ut nullius rei, si 
fieri possit, indigentiam patiatur. Ex quo carnem comedere 

incipiet, quocumque perget caput opertus capitio, et ba ¬ 
culo se sustentans incedere debet. 

Qua vero die sanitate recepta ad conventum redire vo¬ 
luerit, si carnem comederit, prius rasus, et horam, quae 
ante capitulum canitur, chorum introeat, et si post ipsam 
horam in conventu missa dicitur, ad ipsam non offerat. 
Ingressus capitulum, cum indictum fuerit de ordine loqui, 
primus surgat, et in loco ubi consuetudo est prostratus ve¬ 
niam petat. Interrogatus, et respondens ut fieri solet, jus¬ 
sus surgere haec vel similia verba dicat: « Domine, infir¬ 
mitate mea gravatus in domo infirmorum diu fui; in cibo, 
et potu, et aliis multis offendi, et contra ordinem nostrum 
feci, eit inde peto absolutionem vestram. * Hoc dicto ab¬ 
solvat eum abbas dicens: «Omnipotens Dominus absolvat 
vos ab his, et ab omnibus aliis vestris delictis.»» Conventu 
respondente, « Amen »», offerat se frater ille ad pedem ab¬ 
batis ; postea reversus ad locum ubi se prostravit gratias 
referens abbati, et toti conventui, quia ministrata sunt ei, 
quae infirmitati suae fuerunt necessaria, tres genuflexiones 
solito more faciat. Ipsa die, et deinceps quantum opus fue¬ 
rit jubeatur mixtum accipere. 

Si vero carnem non comedit, in dispositione abbatis sit, 
qua hora in conventum petita licentia redire, et quomodo 
se de caetero habere debeat. 


CAP. XXIII. DE AEGROTANTIBUS MORTI PROXIMIS. 

Si infirmus magis ad mortem, quam ad salutem tendere 
videatur, et se petat inungi, frater qui domui infirmorum 
praeest rem fratribus in capitulo narret; tunc jubente ab¬ 
bate, vel qui loco abbatis in capitulo sedet, exeant sacer¬ 
dos hebdomadarius, secretarius, quatuor conversi, et pa¬ 
rent quae ad hujusmodi negotium parari oportet. 

Quibus paratis, expletisque quae in capitulo agi ordo re¬ 
quirit, exeuntes de monasterio transeant ante capitulum, 


Digitized by LjOOQle 



PRO ORDINE S. BENEDICTI. 


181 


hoc ordine procedentes; primus ex conversis unus cum si¬ 
tula aquse benedictae, dehinc alius cum cruce, post hos duo 
cum candelabris, extremi secretarius cum oleo, et sacerdos 
alba indutus, et stola, cum manipulo portans librum. 

Istis transeuntibus surgens conventus, percussaque ta¬ 
bula, si dies talis est, egrediens de capitulo jungatur eis, 
et psallentes septem psalmos ad aegrum veniant; et ordi¬ 
nate circumstent, sicut locus in quo jacet, fieri permittit. 
Primum spargatur aqua benedicta, dehinc finitis psalmis 
sequatur « Kyrie eleison *, et capitula , et collectae, quae 
ordinatae sunt usque ad confessionem; facta confessione 
absolvatur ab omnibus, et ipse absolvat omnes. Dehinc 
osculetur ab omnibus. Interim dicantur aliae collectae usque 
ad unctionem; facta unctione, lavet sacerdos manus, et 
projiciatur aqua in ignem, vel in sacrarium deferatur. Quo 
facto, dictis collectis quae sequuntur, vadat sacerdos, prae¬ 
cedentibus duobus conversis cum candelabris , vadat et 
tertius ad thuribulum deferendum. Quibus revertentibus 
flexis genibus adorent omnes corpus Domini quod a sacer¬ 
dote affertur. Quo allato, abluto prius ore ejus, commu¬ 
nicetur infirmus, nisi forte ipsa die communicatus sit. 

Si fratres ipsa die post capitulum psallentes, - Verba 
mea», in monasterium ituri sunt, expletis in choro psal¬ 
mis, dictaque collecta, paratis ante majus altare, quee su¬ 
pra dicta sunt, exeant, et sequantur eo ordine quo superius 
indicatum est. Quod etiam finitis quibuslibet horis a prima 
usque ad completorium observandum est, si necessitas ur¬ 
geat non expectare capitulum. Porro si nec hora ipsa, qua 
percantata id fieri debet, expectari potest, disponat abbas, 
vel prior sicut melius possit, quia necessitas lege non te • 
netur. His expletis revertatur conventus in claustrum. 
Sed infantes minime ingrediantur, ad tenendum suum ca¬ 
pitulum. Ab hac die nisi melioretur infirmus carnem non 
comedat. 

Quotidie istud pro eo servitium impendatur: ad missam 

matutinalem collecta, «Omnipotens sempiterne Deus, salus 
aeterna credentium» , cum caeteris duabus. Aliquando si 
dies vacuus fuerit ipsa matutinalis missa pro eo canatur: 
ad majorem missam post« Sanctus * psalmus primus, «Do¬ 
mine ne in furore tuo » ab unoquoque sub silentio dicatur, 
« Kyrie eleison: Pater noster : Salvum fac servum tuum : 
Mitte ei Domine auxilium de sancto: Omnipotens sempi¬ 
terne Deus salus aeterna credentium.»Et hoc tamdiu agatur 
quousque ad sanitatem redire videatur. 

Porro si ad sanitatem minime redire, mortique appro¬ 
pinquare dignoscitur, ex quo certa in eo mortis signa appa¬ 
rere incoeperint, sine duobus fratribus esse non debet, qui 
diebus et noctibus quamdiu intellectum tenet legant co¬ 
ram eo passiones Domini, et Evangelia; et cum intellectu 
privatus fuerit, quamdiu supervixerit, psalterium ex ordine 
decantare non cessent. Et sic ordinetur ut discedentibus 
duobus, succedant duo alii: horas vero regulares ibi di¬ 
cant ; aegro autem in agonia, et jam si ita visum fuerit mo¬ 
lituro, famulus, qui ad hoc deputatus est, cilicium expandat, 
et supra aliud ad mensuram longitudinis, et latitudinis, 
quam ipsum cilicium habet, signum crucis de cineribus fa¬ 
ciat: morientemque fratrem desuper ponat. Cui postea 
indesinenter assidens studiose consideret, qua hora exitum 
ejus conventui debeat indicare. 

Cumque eum jam in exeundo viderit laborare , gestans 
manu tabulam ad ostium claustri currat, ictuque creber¬ 
rimo acriter eam ibi percutiat; quousque in conventu au¬ 
ditum esse cognoscat. Quo percepto sonitu si ad majorem, 
vel minorem missam, vel ad regularem horam fuerint, re¬ 
manentibus in choro infantibus cum magistris suis, et ali¬ 
quibus fratribus, quibus jussum fuerit, reliqui omnes ad 
aegrum currant, et mediocri voce canentes: «Credo in unum 
Deum»», ad eum veniant * fratres vero qui remanserunt, ex¬ 
pleto quod coeperant, eodem modo currentes, canentes ad 
morientem properent: ubicumque vero alias, vel quocum - 

que alio negotio occupatos praedictus sonus invenerit, sine 
aliqua excusatione, vel mora similiter currentes, et « Credo 
in unum Deum» canentes ; ad aegrum veniant. Quo per¬ 
venientes , “ Credo in unum Deum »» communiter ex¬ 
plentes ; canant septem psalmos poenitentiales sine * Glo¬ 
ria Patri », quibus expletis subjungat sacerdos capitulum 
«Parce Domine, parce famulo tuo, quem redimere digna¬ 
tus es pretioso sanguine tuo, ne in aeternum irascaris ei. » 
Hoc tertio a sacerdote dicatur, et per singulas vices a toto 
conventu repetatur; deinde sequatur litania qilae solet, 
quam protrahi, vel breviari oportet, secundum quod fratris 
exitus visus fuerit admonere; si autem, ut aliquando fit 
litania expleta nondum migraverit, conventus discedat, 
aliquibus fratribus, quibus jussum fuerit, ibi remanenti¬ 
bus, qui psalterium ex ordine psallere incipiant. Cum au¬ 
tem venerit hora, ut iterum vocari debeant, supra dicto 
modo vocentur, et veniant. 

Egressa jam de corpore anima, tribus vicibus, cum par¬ 
vis intervallis, pulsentur signa, cantor incipiat responso¬ 
rium «Subvenite sancti Dei.» Quo cum versu, et regressu 
expleto, subjungat sacerdos, « Proficiscere anima Chris¬ 
tiana. *» Quo dicto incipiant commendationem animae; dic¬ 
taque prima collecta, « Tibi Domine commendamus», sa¬ 
cerdote, et conventu prosequente caetera; portetur corpus 
aci lavandum, ab his de quorum ordine fuit, id est sacerdos 
a sacerdotibus, diaconus a diaconis, et sic in reliquis ordi¬ 
nibus, conversus a conversis ; infans tamen non ab infan¬ 
tibus, sed a conversis. 

Hi vero sunt qui lavare non debent corpus defuncti: 
sacerdos hebdomadarius, et reliqui ministri qui circa altare 
serviunt, et vasa sacrata contrectant: hebdomadarii co¬ 
quinae, cellerarii, refectorarii; dum lavatur corpus, came¬ 
rarius praesto esse debet, habens vestimenta idonea, et 
fila, et acus ad consuendum, et caetera quae sui officii sunt, 
et suo operi necessaria. Inter lavandum circumcinctus sit 

staminea, qua indutus antea erat, circa pudendas sui cor¬ 
poris partes. 

Lotus autem vestiatur staminea nova, vel noviter lota, 
et cuculla, et in capite ejus ponatur sudarium, in modum 
caputii de staminea factum; huic superducatur caputium 
cucullae, et cum filo in tribus locis annectatur. Calcietur 
caligis supra dicto panno factis, usque ad genua attingenti¬ 
bus, et nocturnalibus. Manus cuculla sint coopertae. Cu¬ 
culla hinc et inde consuatur, et circa crura similiter: noc¬ 
turnales , alter alteri filo connectantur: taliter paratum 
corpus feretro imponatur, et pallio cooperiatur. 

Quo expleto, expletisque quae in conventu dici coeperant, 
percutiat prior tabulam uno ictu. Quod audito inclinati 
fratres dicant« Pater noster. * Sacerdos circa corpus aquam 
benedictam aspergat, et incenset. Dehinc dicat: « Et ne 
nos; A porta inferi: * postea collectam. His ita gestis pul¬ 
sentur signa: cantor incipiat responsorium, «*Subvenite 
sancti Dei »; et precedentibus his, qui situlam cum aqua, 
crucem, candelabra, thuribulum portant; sequentibus in¬ 
fantibus, et reliquo conventu, extremis eis qui corpus lava¬ 
runt, et portant, veniant in ecclesiam: positoque corpus 
in loco, ubi poni solet, cessent signa, figatur crux ad caput 
ejus : ponantur duo candelabra, unum ad caput, alterum 
ad pedes, cum cereis desuper accensis, qui continue ibi ar- 
dent usquequo ad sepulturam deferatur. Finito cantu, in¬ 
clinati dicant « Pater noster. » Sacerdos, « Et ne nos: A 
porta inferi », collectam sicut superius dictum est. His 
peractis, si sonitus tabulae de refectorio fratres adduxerat, 
ablutis manibus ad refectorium revertantur, perficiantque 
quod imperfectum remanserat, remanentibus cum corpore 
aliquibus fratribus, quot, et quibus injunctum fuerit, qui 
psalmos ibi interim canant, nunquam enim sine psalmodia 
corpus esse debet, excepto quando in choro aliquid com¬ 
munia officii celebratur. 

Conventus in die circa corpus semper debet esse, nisi 


Digitized by LjOOQle 


PRO ORDINE S. BENEDICTI. 


186 


quando canunt horas, vel missas, vel processionem circa 
claustrum, vel extra claustrum, si ita contingat, faciunt, 
vel in capitulo sunt, aut in refectorio, aut in dormitorio 
meridianis horis, et tunc tantum deputentur aliqui fratres, 
qui ibi remaneant. Psalterium ex ordine psallant, com¬ 
mendationem animae agant, vesperas, vigilias, cum laudi¬ 
bus, “ Verba mea», et haec eadem frequenter. 

Nocte vero post completorium, incipiens primam vigi¬ 
liam dexter chorus faciat, secundam sinister, persolventes 
utrique supra dicta obsequia, prout quantitas noctium fieri 
permiserit, hoc observato diligenter, ne utrique priores in 
una vigilia deputentur. Circa finem primae vigiliae exeatprior 
ferens absconsam, et vadat in dormitorium, excitetque fra¬ 
tres, qui secundam vigiliam facturi sunt. Post matutinas 
laudes, dictis in choro, quae dici ordo deposcit, quicquid 
superest noctis infantes cum magistris canendo expendant, 
intersint quoque infirmi illi, qui in domo infirmorum assi¬ 
due conversantur, et facultatem hoc faciendi habere vi¬ 
dentur. 

Caeteri vero fratres in lectis suis quiescant usquequo facto 
mane surgentes, calciati, loti, et pexi, factisque orationibus 
aggregentur et ipsi ad corpus. Quibus aggregatis pergant 
infantes se calciare, lavare, et pectere, solitasque orationes 
facere, et post accedant et ipsi, et hoc fit si dies talis sit, 
ut post matutinas laudes, ad lectos redire fratribus lici¬ 
tum sit. 

In hieme vero quando intervalla fiunt, si post litaniam 
aliquid superest noctis, licet praedictis reliquis fratribus in 
lectis suis usque ad diem quiescere; vestiti tamen, et cal¬ 
ciati quiescant. 

Infantes sicut superius dictum est, cum magistris et in¬ 
firmis suam circa corpus agant vigiliam. Ea autem hora, 
postea omnes calcient se, et lavent, et pectinent, solitas¬ 
que orationes faciant, quas ordo illius temporis poscit. Se¬ 
dentes psallant nisi ad « Magnificat», et ad «Benedictus», 

tunc enim stare debent; - ad Pater noster *», et ad collec¬ 
tas quas sacerdos dicit» inclinati sint super genua sua. Si 
ante nocturnas vigilias frater obierit» tanta jam noctis parte 
transacta, ut duas vigilias facere commodum non sit, locato 
in ecclesia corpore, fratres omnes vigilantes et psallentes 
ibi remaneant: infantes cum magistris suis, dormitum in 
dormitorium redeant. 

Quamdiu corpus super terram est, nullus in claustro lo¬ 
quatur ; tabula tamen, si dies talis sit, in capitulo pulse¬ 
tur, et “ Benedicite * dicatur, sicut aliis diebus: si tamen 
ipsa die post capitulum sepeliri debet, priusquam sepeliatur 
nulli liceat extra claustrum monasterii exire, nisi tam prope 
sit locus, ut ad sepeliendum fratrem possit redire. 

Omnes, qui possunt, ipso die pro eo missam celebrent. 
Missa matutinalis, pro eo festive agatur, etiamsi dies prae¬ 
cipuae festivitatis sit. Ad quam missam quotiens diaconus 
incensat altare, ad corpus quoque incensandum cum thuri- 
bulo debet accedere. 

Facto in capitulo sermone absolvat eum abbas, vel qui 
ordini praeest. Deinde praecipiat pro eo celebrari triginta 
diebus triginta missas, singulis videlicet diebus singulas 
missas, praeter eas, quae in conventu celebrandae sunt, ita 
ut nullus praetereat dies quo missa pro eo non celebretur, 
nisi parasceve sit, ut sabbatum sanctum; et qui inchoat 
non ipsa die qua sepelietur, sed in crastino inchoare debet. 

Celebratis quisque sibi injunctis missis ipso die id in ca¬ 
pitulo dicat, quatenus alii, qui subsequi debeat, ibidem 
abbas vel prior idem injungat. Ipso die infantes suum ca¬ 
pitulum non teneant. 

Quacumque hora, per totam diem, post sonitum, quem 
prior ad excitandos fratres mane facere solet, frater mo¬ 
riatur, sepultura ejus usque post crastinum capitulum dif¬ 
feratur, nisi rationabilis causa existat, qua) vel post ma¬ 
jorem missam, vel post nonam sepeliri eum suadeat: et 
maxime si ante horam quae vel aestate, vel hieme ante ca- 

pitulum dicitur, mori eum contingat. Quod cum accidit 
praeter servitium quod pro mortuo fratre facere solent fra¬ 
tres, integrum psalterium, cum integra mortuorum psal¬ 
modia, pro eo singulis est fratribus injungendum. 

Si ante nocturnas vigilias moritur, subsequente similiter 
die post capitulum sepeliatur. Si inter ipsas vigilias, vel 
postea ante praedictum sonitum de hoc saeculo migret, post 
majorem missam tradi eum sepulturae oportet. Si festivitas 
duodecim lectionum, aut trium, in qua in claustro minime 
loquantur fratres, ipsa die fuerit, post capitulum celebretur 
pro eo missa matutinalis festivo more, sicut superius dic¬ 
tum est. 

Dehinc dicta tertia, missaque majore, pergant ad sepe¬ 
liendum fratrem. Ad quem accedentes sive de capitulo, 
sive de choro exeant, canendo «Verba mea» ad corpus 
veniant: interim pulsetur tribus vicibus unum de majoribus 
signis, ut si qui forte absunt ad hunc sonum sine mora con¬ 
veniant. 

Secretarius abbati, et priori, et sacerdoti, qui obsequium 
facturus est, cereos distribuat, candelas reliquis fratribus, 
magister infantibus. 

Sacerdos indutus sit alba, cum stola, et manipulo, et in 
albis duo fratres ex iis, qui antea laverant mortuum. Albae 
vero sint ad hujusmodi negotium specialiter deputatae. 

Ii qui portant situlam cum aqua benedicta, crucem, can¬ 
delabra, thuribulum, stent hinc, et inde, ad caput defuncti, 
reliquus conventus ad dexteram, et ad sinistram, sicut est 
ordo eorum. 

Sacerdos adveniens prius aspergat corpus aqua bene¬ 
dicta, dehinc accedens ad caput defuncti, stet ita ut prae¬ 
dictos portitores ad dexteram suam, et sinistram habeat. 
Accedant duo cantores, et stantes inter altare quod ibi si¬ 
tum est, et corpus, dicant, «Kyrie eleison, Christe elei- 
son, Kyrie eleison. « Conventu duo priora repetente, et 
ultimum, “ Kyrie eleison» cum eis dicente. Postea sacerdos 

humiliter inclinatis omnibus, dicat collectam, «Oremus: 
Non intres in judicium«; Qua dicta, praedictis cantoribus 
incipientibus, canatur responsorium cum versu: « Qui La- 
zarum «; quod dum canitur, incenset sacerdos altare, quod 
ibi est, et corpus. Hoc agatur secundo, et tertio, excepto 
quod aliae collectae, et alia responsoria dici debent, sicut in 
libris, ubi actio hujus officii est ordinata, continetur. 

Finitis versibus tertii responsorii, quod cantor praecepit, 
repetatur a capite responsorium ; quo percantato roget sa¬ 
cerdos pro eo orari, ita dicendo : «Pater noster, Et ne nos; 
Non intres: A porta inferi : Dominus vobiscum : Oremus: 
Inclina, Domine, aurem»; et repliqua. 

His ita peractis, cantore incipiente antiphonam «In pa¬ 
radisum exeant canentes psalmum, «In exitu Israel.» 
Praecedant praedicti portitores aquae, crucis, candelabro¬ 
rum, et thuribuli; sequantur sacerdos, et cantor cujus of¬ 
ficii specialiter interest omni sollicitudine providere, ne in 
hoc obsequio aliqua possit negligentia evenire. Post hos 
procedant infantes cum magistris suis, dehinG reliqui fra¬ 
tres, extremis prioribus, praecedentibus junioribus, sicut 
est ordo eorum conversionis. Post omnes veniant qui cor¬ 
pus portant, hi vero sint, si commode fieri possit, qui la- 
verant illud, adjuvantibus eos, si opus fuerit, aliis fratribus, 
quibus abbas, aut prior, praecepit. Cum exire incipiunt, 
pulsentur signa usquequo corpus collocatum sit in sepultura. 

Cum vero ad sepulturam pervenerint stent ordinate hinc 
et inde, sicut in choro stare solent. Sacerdos stet inter 
duos choros, non longe a sepultura, ad dexteram ejus, et 
ad sinistram, qui portant aquam, et crucem, et caetera de 
quibus superius dictum est. Dicta collecta, « Piae recorda¬ 
tionis affectu », accedat sacerdos, et aspergat sepulcrum 
aqua benedicta, et imposito thure tribuat thuribulum uni 
eorum, qui albis induti illuc descenderant, et incensetur 
sepulcrum. Dehinc dicta collecta, «Obsecramus misericor¬ 
diam tuam ”, duo ex fratribus qui foris sunt pallium desuper 

extendant, alii duo, corpus de feretro accipientes, illis tri¬ 
buant, qui in tumulum descenderant. Illi diligenter illud in 
sepulcro componant, et absolutionem scriptam, et a fra¬ 
tribus lectam super pectus ejus ponant, et operiant, et sta- 
tim exeuntes, ad monasterium revertentes, exuti albis, et 
induti vestibus suis, ad conventum redeant. Corpore in se¬ 
pultura posito, protinus extinguantur candelae, et cessent 
signa. 

Expletis reliquis, sicut in codice, in quo hoc officium or¬ 
dinatum est, reperitur, revertantur canentes septem psal¬ 
mos pcenitentiales: sacerdos praecedens infantes cum ad 
monasterium venerit, divertat in vestiarium, et deposita 
alba, et manipulo, atque indutus vestibus suis, revertatur 
in chorum, et prostratus cum caeteris prostratis, quod reli¬ 
quum est de psalmis dicat. Quibus dictis subjungant, «Re- 
quiem aeternam dona eis Domine: Pater noster, Et ne nos: 
A porta inferi: Dominus vobiscum: n collecta « Satisfaciat 
tibi Domine Deus noster.»» post haec revertantur in claus¬ 
trum, et dicto ab infante « Benedicite •», loquantur in claustro, 
si dies talis, et hora sit. Septem plena officia pro eo in con¬ 
ventu agant, triginta diebus - Verba mea »•; et ad omnes 
horas -Voce mea»», pro eo dicant: singulariter unusquisque 
quantum abbas praecepit pro anima ejus faciat: triginta 
quoque diebus, aut pluribus, si abbas ordinaverit, panem 
unum cum potu, et regularibus cibis eleemosynarius ac¬ 
cipiat. 


CAP XXIV. DB MORIBNTIBOS EXTRA MONASTERIUM. 

Si frater extra monasterium de hac vita migraverit, nec 
fratres secum fuerint, qui eum abluant, caeteraque quae su¬ 
perius dicta sunt circa eum adimpleant; deportatus ad mo¬ 
nasterium in feretro, quod sibi praemitti debet, cum pallio 
per portas curiae ingrediatur, et cooperante fratre, cui in¬ 
firmorum cura commissa est, in domo infirmorum depona- 

tur, quo deposito famulus, ut solet, ad ostium claustri 
veniat, tabulam percutiat, conventus adveniat, fiantque 
csetera, ac si de hac vita migrasset in eadem infirmorum 
cella, excepto quod non dicitur « Proficiscere anima Chris¬ 
tiana. » 

Porro si fratres secum fuerint unus aut plures, factaque 
sunt ea quae in tali negotio fieri oportet, procedat ei con¬ 
ventus obviam per majores portas monasterii, psallendo hos 
psalmos: * Miserere mei, Deus, secundum: Deus, in nomine 
tuo: Miserere mei, Deus, miserere mei: Ad Dominum cum 
tribularer; * et qui sequuntur, donec ad corpus pervene¬ 
rint faciant stationem versi ad alterutrum; sacerdos alba 
indutus, et stola, accedat et aspergat corpus aqua bene¬ 
dicta, et incenset; deinde moneat, ut orent pro eo, dicendo, 
« Pater noster, Et ne nos: Non intres in judicium: Requiem 
aeternam : A porta inferi: Dominus vobiscum: Oremus » 
collecta, «Suscipe, Domine, animam servi tui » ; aliam, 
* Suscipe Domine servum tuum.» Inde revertantur cantore 
incipiente responsorium, «Subvenite. » Dum intrant in 
ecclesiam, pulsentur omnia signa, et deponatur in loco in 
quo cceteri fratres deponi solent, et agantur caetera quae 
agerentur si in domo infirmorum mortuus, et de illa domo 
illuc deportatus fuisset. 

Quacumque hora, ex quo infantes mane incipiunt legere 
usque ad collationem, de monacho congregationis alibi de¬ 
functo, atque sepulto, vel sepeliendo certus nuntius, aut 
brevis ad monasterium venerit; si fratres non sunt in capi¬ 
tulo, aut in refectorio, aut in dormitorio meridianis horis, 
aut si in monasterio, vel extra monasterium non intersint 
alicui obsequio, quod deseri et imperfectum relinqui com¬ 
modum non sit, statim prior tabulam percutiat, et residen¬ 
tibus in capitulo fratribus, fratris obitum nunciet, et sub* 
jungat, « Eamus, et faciamus ei quod justum est, et nostri 
ordinis consuetudo habet«: et surgens; « et Verba mea», 
canentes sonantibus signis in chorum veniant, expletisque 

incoeptis psalmis cum collecta, vesperas mortuorum, et of¬ 
ficium cum novem lectionibus, et laudibus dicant, accensis 
ante altare duobus luminaribus ; missa matutinalis pro eo 
festive dicatur, nisi dies dominicus aut magna solemnitas 
sit. Quod si evenerit, in alium diem differatur. Post haec 
in primo capitulo absolvatur. 

Continuatio triginta missarum, si in eo loco, ubi mor¬ 
tuus est, non fit, pro eo injungatur, fiantque caetera, quae 
pro fratre congregationis in congregatione defuncto fieri 
solent. 

PRO CE LLERARI O. 

-Pater noster, Et ne nos; Salvum fac servum tuum; 
Mitte ei Domine auxilium de sancto; Dominus vobiscum. 

Oremus. — - Omnipotens, sempiterne Deus, miserere 
famulo tuo N. et dirige eum secundum tuam clementiam in' 
viam salutis aeternae; ut te donante tibi placita cupiat, et tota 
virtute perficiat. Per Dominum nostrum Jesum Christum. 

APPENDIX HISTORICA. 


CHRONICON BECCENSIS ABBATIJE. 

Anno ab incarnatione Domini 1034, Henrici regis Franco¬ 
rum anno quarto, Roberto filio secundi Richardi, et fratre 
tertii Richardi habenas Normanniae gubernante , Herluinus, 
venerandae sanctitatis abbas Beccensis ecclesiae , primus , in¬ 
spirante Domino nostro Jesu Christo, omnium bonorum auc¬ 
tore; postposita nobilitate terrena, qua satis pollebat; abjecta 
saeculi pompa, qua ante non parum juxta modum suum flo¬ 
ruerat ; fastuque terreno relicto ; hoc anno cingulo militiae 
deposito , ad Christi paupertatem tota devotione se contulit; 
et ut soli Deo liberius vacaret, sola Dei dilectione, habitum 
monachalem cum gaudio suscepit. 

A Danis qui primi Normanniam obtinuerunt, originem 
duxit pater ejus; mater autem ejus proximam ducum Flandriae 
consanguinitatem attigit. Ansgotus ille, ista Helloys nomen 
habebat. Quem Guilbertus, Brionensis comes, primi Richardi 
Normannorum ducis nepos , ex filio consule Godefrido , illum 
enutritum penes se inter omnes curiae suae primates habuit 
acceptissime. Habilis ille ad arma plurimum erat, nec minore 
ea animositate gestabat. Omnes omnium totius Normanniae 
majorum in electis illum habebant. In armis omnisque rei 
militaris usu et cultu corporis sui attollebant. Domi et militiae 
commilitonum suorum praestantissimus erat. Quibus de rebus 
non solum singularem domini sui obtinuerat favorem, verum 
et apud Robertum , totius Normanniae ducem, et apud exte¬ 
rarum dominos regionum pepererat sibi nomen plurimum, et 
accessum familiarem. 

Hic talis et tantus vir cum praedis et facultatibus ad statum 

monachorum venire desiderat. In fundo juris sui qui Burne- 
villa dicitur, haud procul a Brionio, volens coenobium con¬ 
struere , ecclesiam aedificavit in honore sanctae Mariae, ibique 
religionis habitum suscepit ab episcopo Lexoviensi, Herberto 
nomine , maximae sanctitatis viro, xi aetatis suae anno , de- 
voteque portavit, nec multo post ab eodem praesule sacerdos 
ordinatus est, et abbas constitutus; quia propter paupertatem 
loci illius, quivis alius regimen ipsum nolebat suscipere. 

Unde sciendum est quod in Galliis erat, et quaedam pro¬ 
vincia olim vocata Neustria; post a Normannis , qui a Norst 
regione venerunt, cognominata Normannia; in qua est quidam 
locus, qui dicitur Beccus , et ita vocitatus a rivulo ibi decur¬ 
rente , qui adhuc hodiernis temporibus decurrit juxta muros 
prati, ubi construxit Herluinus, qui erat de genere Danorum f 
secundam ecclesiam inde vocatam ecclesiam Becci. 

Tribus de causis tam parvo tempore dicitur crevisse, non 
solum divitiis, sed etiam religione, intus studio operis Dei, et 
fervore religionis: foris studio charitatis , in qua gratia Dei ab 
initio usque nuncplures virtutes sunt factae et ostensae. 

Hoc coenobium, de quo loquimur in initio suae fundationis 
aliquanto tempore in maxima egestate et penuria extitit; ut 
monens eos probaret Dominus , et probando impleretur illud 
in eis viri sapientis : « Omne quod applicatum tibi fuerit, fili, 
accipe; et in dolore sustine, et in humilitate tua patientiam 
habe, quoniam in igne probatur aurum et argentum: homines 
vero receptibiles in camino humiliationis. » Et ut ostenderetur 
quod illa fundatio non erat ex homine , sed ex illo, et de ipso, 
de quo dicit Apostolus: « Fundamentum aliud nemo potest 
ponere , praeter illud quod positum est, quod est Jesus Chris¬ 
tus. * Noluit ut per reges, et principes ipsa fundatio ageretur, 
sed per seipsum, et per humilem et timentem verba sua, sicut 
ipse per Isaiam testatur dicens:«Ad quem respiciam nisi ad pau¬ 
perculum et contritum spiritu, et trementem sermones meos? » 

Nota quod Bonnevilla erat proprium haereditagium domini 
Herluini, et ibidem primam ecclesiam aedificavit in honorem 
sanctae Mariae , et ibidem habitum suscepit. 

Verum quia campestris et inaquosus est locus , monitus per 
soporem a beata Dei genitrice Maria , in vallem ad rivum 
qui Beccus dicitur, Deo adjutore, secessit; ibique nobile aedi- 

ficare coepit in honorem ejusdem matris Domini Mariae monas¬ 
terium , quod Deus perfecit ad sui nominis gloriam , et mul¬ 
torum hominum solatium et salutem. Cui Deus ad auxilium 
et consilium adducit, juxta desiderium cordis sui, Lanfrancum 
virum in liberalibus artibus undecumque peritissimum: deinde 
Anselmum virum per omnia approbatum, pollentem moribus, 
consilio affabilem , misericordem, castum , sobrium , in omni 
clericali officio mirabiliter eruditum, qui ambo, Dei adjuvante 
auxilio , archiepiscopi Cantuariae postea consecrati sunt. 

Inde ad eumdem locum Beccensem tot et tanti viri tam 
clerici quam laici ex nobili genere nati confluxere , ut sancto 
Herluino abbati satis decenter posset dici: * Ab ubertate 
domus tuse inebriasti faciem terrse , et a torrente sapientise 
eorum replesti orbem terrarum. Inter quos extitit quidam 
nobilis vir, nomine Willelmus, qui ibidem veniens ad mona¬ 
chatum , dedit eidem monasterio Beccensi praedium ubi quon¬ 
dam fuerat monasterium sancti Ebrulfi apud Uticum,ad quem 
locum habitandum et procurandum venerabilis Herluinus misit 
praedictum Lanfrancum, cum tribus monachis Beccensibus. 
Postea idem Willelmus , et nepotes sui, Robertus et Hugo 
de Grentimenil, restauraverunt praedictum monasterium sancti 
Ebrulfi , et dederunt ecclesiae Becci villam Russerie pro com¬ 
mutatione praedicti loci-sancti Ebrulfi apud Uticum. Qui locus 
Beccensis quantum adhuc nostris temporibus caritatis resplen¬ 
deat radicibus, expertis disserendum dimittimus. 

Audiens Lanfrancus famam regionis Normanniae, quae prius 
Neustria dicebatur, in qua ducatum tenebat hereditario jure 
Willelmus ille, qui postea subjugavit sibi totam Angliam 
armis, sciens certo relatu illic multum collapsum studium lit¬ 
teraturae barbaricae gentis; et intelligens providentissima in¬ 
spiratione inde se posse adipisci majorem gloriam, et plurimum 
quaestum; venit illic cum paucis. Sed antequam pervenisset ad 
notitiam multorum, attraxit illum ad se , qui Paulum vocavit 
de coelo hoc modo. Quadam die dum iter ageret solus cum uno 
scholari, incidit in latrones, qui et auferentes omnia quae habe¬ 
bat, sinunt abire, tantum ei relinquentes vetustam chlamidem, 
caetera omnia secum retinentes. Tunc ille recordatus est alius 
cujusdam sancti facti, qui cum a Longobardis (ut narrat beatus 
Gregorius), tentus esset, et ei suum caballum abstulissent, 

postea clamans , flagellum , quo equum solitus erat minari, 
obtulit eis dicens : » Tollite , ut habeatis unde hoc jumentum 
minari possitis »; quibus dictis ad orationem protinus se dedit. 
Illi vero cursu rapido venerunt ad fluvium nomine Vulturnum, 
quem nullo modo transire potuerunt; cumque nullo modo tran¬ 
sire possent, intellexerunt quia ex culpa quam servo Dei fece* 
rant, ista dispendia tolerabant: qui statirn reversi non solum red¬ 
dunt quod abstulerant, sed etiam ipsum libertinum, invitum in 
equum, de quo deposuerant, levaverunt, et protinus abscedunt, 
•et iter suum libere peragunt. Sic, inquiens Lanfrancus,ego fa¬ 
ciam, redibo, offeram eis quae deseruerunt, et cum hoc fecero, 
reddent mihi omnia mea, et cum fecisset nihil sibi profuit, sed 
in pejus illi provenit, et ut ipse solebat referre libertinus alia 
intentione fecit, alia ego; quia libertinus pura mente, ut 
baberent et possiderent; ego autem calliditate , et dolo, ut 
redderent mihi, non ut haberent; cum enim obtulisset eis chla- 
midem q uam ei dimiserant, illi in iram vera caesum diutius ad 
arborem nudum ligaverunt, et scolarem ejus ad aliam non 
longe ab eo, et sic discesserunt. Tunc videns se omni humano 
auxilio destitutum , coepit intra se revolvere et pertractare , 
quam fragilis et caduca sit hujus mundi gloria, et omne 
quod laborant homines super terram, vanitas. Promisit Deo 
omnino relicturum hujus mundi caducos honores , et sub 
illius jugo quod est leve et suave illis qui eum diligunt , 
suppositurum ex toto, si eum eripere dignaretur ab hac cap¬ 
tione. Statim ut votum ex corde et ore Deo promisit, quasi 
uno momento soluta sunt omnia vincula, quibus ligatus erat, 
et liber effectus , Deo gratias agens, ad suum clericum acces¬ 
sit , et eum solvit, et votum apud Beccum perfecit. 

A. D. 1042,Lanfrancus de senatorum Papice nobili genere 
natus, in septem liberalibus artibus mirabiliter eruditus, Deo 
omnium bonorum auctore disponente , apud Beccense coeno¬ 
bium, magnis tunc temporis facultatibus inornatum; secundum 
sancti Herluini ibidem abbatis desiderium, monachalem sus¬ 
cepit habitum: qui quanto miraculo illuc advenisset, quantum 
ibidem profuisset, et quomodo primus abbas Cadomi extitisset, 
et q uam laudabiliter archiepiscopus Cantuariensis diu viguisset, 
in vita ipsius inveniri potest. 

A. D. 1051 , Franciee turbatur ecclesia per Berengarium 

Turonensem , qui asserebat Eucharistiam, quam sumimus in 
altari, non esse revera corpus et sanguinem Christi; unde 
contra eum multum a multis , et verbis et scriptis disputatum 
est, inter quos Dominus Wimundus, monachus de Cruce sancti 
Leufredi, contra eum de corpore et sanguine Christi elegantem 
edidit librum. 

Lanfrancus etiam Papiensis , primum monachus Beccensis , 
deinde archiepiscopus Cantuariensis, omnibus luculentius et 
mirabilius librum super hac re composuit, in quo singulis illius 
quaestionibus et expositionibus laudabiliter respondit; male 
dicta ab eo et intellecta scripturarum testimoniis divinarum 
improbando convincens. 

A. D. 1053, Hunffredus de Vitullis, pater Rogerii de 
Bellomonte, et Albereda, uxor ejus, duo monasteria, unum 
virorum et alterum foeminarum, in fundo Pratelli aedificarunt. 

A. D. 1060, sanctus Anselmus in Augusta nobili civitate, 
quae confinis Burgundiae est, et Longobardiae, oriundus; licet 
nobili parentum prosapia natus, disertorum studiis magistro¬ 
rum in brevi Deo donante coaequatus, et per divinam visionem 
ad sedes coelicas denique in spiritu raptus, salutis suae arcana 
verba confestim audivit, quae non multo post tempore com¬ 
plevit. Audiens igitur famam magistri Lanfranci,jam monachi 
Beccensis, et scholas ibidem tenentis et regentis, omnium pene 
doctorum nomina praecellere, spreta pro Dei nomine patris, et 
matris multimoda haereditate, cum aliquantis familiarium cleri¬ 
cis, venit ad eum: in cujus scholis aliquandiu diligenter manens, 
et sibi et aliis multum proficiens, tandem Lanfranci incitamento, 
et Maurilii, Rothomagensis archiepiscopi consilio, divina pro¬ 
vidente clementia, in Beccensi ecclesia, habitum monachalem 
tota devotione hoc anno suscepit, anno aetatis suae 27. Qui ad 
quanta sanctitatis et dignitatis culmina postea pervenerit in 
subsequenti diligens lector invenit. Nam inter caetera dignitatis 
culmina, cum anno Domini millesimo sexagesimo secundo Lan¬ 
francus supra dictus, ecclesiae Becci prior, regimen accepisset 
sancti Stephani Cadomi, praedictus Anselmus factus est prior 
Beccensis, qui tribus annis fuerat sine praelatione. 

Item cum locus Beccensis adhuc indigeret multis rebus, in 
recepta pauperie, inter alia lucerna die ac nocte non semper 
ardebat in ecclesia (ut moris est) prae inopia ; sed cum hora 

nocturnalis synaxis appropinquasset, secretarius surgens de 
cubili, ibat in pistrinum, vel in coquinam, deferens inde lumen: 
nocte subsequente die dedicationis, id est sexto calendas 
Martii, cum hora matutinalis appropinquasset, secretarius 
nomine Gothbertus, evigilans a somno, vidit totam ecclesiam 
ita illuminatam coelesti lumine, ut potuisset acus reperiri in 
pavimento ; qui surgens pavefactus audivit quasdam voces in 
choro, quasi psallentes sub silentio : tunc pedetentim perrexit 
ad ostium chori, a parte altaris, et introspexit in chonim , et 
vidit beatissimam et gloriosissimam matrem Domini Mariam, 
stantem in loco stationis venerabilis Herluini abbatis, et coram 
ea astantes beatissimos Apostolos Petrum et Paulum, et ter¬ 
tium alium quem non agnoscebat vultu, decantantes ei ma¬ 
tutinas , cumque diu haec aspexisset , cogitavit pergere ad 
ostium, quod erat ex alia parte chori juxta locum stationis ab¬ 
batis , et ut melius et propius valeret videre illas gloriosissi¬ 
mas personas, et audire quae illae dicebant, et decantabant; 
et cum hoc faceret, suaviter, et quasi pedetentim, ante¬ 
quam pervenisset ad ostium, lux substracta est, et voces 
sub silentium quieverunt; suavitas tamen miri odoris tanta 
ibi aspersa est, ut cum fratres assurrexissent ad vigilias, mira¬ 
rentur : adinvicem se interrogantes nutu et signis, quid hocvellet 
esse? quae omnia praedicta dictus secretarius recitavit, ut vidit. 

Item iratus rex Guillelmus contra Lanfrancum, eum aliena¬ 
vit a sua curia, cujus consiliarius extiterat, quia contradicebat 
nuptias filiae comitis Flandriae, quam ipse sibi dux copulave¬ 
rat matrimonio, quia proximitate camis et consanguinitate 
jungebantur. Unde auctoritate Romani Pontificis, tota Neus- 
tria supposita erat interdicto , quapropter Lanfrancus Romam 
adiit, quamvis iturus esset occasione cujusdam haeretici Beren- 
garii, et tunc praesidebat Leo octavus , et etiam ut ageret pro 
duce Normannorum, et uxore ejus. Igitur locutus est cum Papa 
Nicolao, et ostendit quod ejus sententia videlicet interdictum 
eos tantum gravabat, qui nec conjunxerant, nec eos separare 
poterant; nam dux puellam quam acceperat, nullo pacto di¬ 
mittere volebat. 

Hoc autem audiens, et verum esse advertens summus Pon¬ 
tifex , dispensatione habita conjugium concessit; eo tamen 
modo quatenus dux et uxor ejus duo monasteria construerent ; 

in quibus singulas congregationes virorum ac mulierum , coa¬ 
dunarent ; quae ibi sub norma sanctae religionis die noctuque 
Deo deservirent, et pro salute eorum supplicarent, et paruit 
dux apostolicae dispensationi; et aedificaverunt duo monas¬ 
teria in praedio, quod antiquitus Cadomum nuncupabatur. Dux 
unum monachorum in honorem sancti Stephani; et uxor ejus 
alterum sanctimonialium, in honorem sanctae Trinitatis; et 
post triennii completionem sola necdum completa basilica, 
Lanfrancus coepti operis institutor , tam ducis Normanniae, 
quam primatum supplicatione, eoenobio Cadomensi, quod dux 
hortatu Papae aedificaverat; abbas praeficitur, in quod plures de 
Becco secum duxit, qui paulo post ad dignitates sunt promoti. 

A. D. 1063, tempore Herluini, primi pastoris et fundatoris 
coenobii Beccensis , Willelmus , potentissimus dux Norman¬ 
niae , qui postea Angliam acquisivit, coepit aedificare ecclesiam 
juxta Ermentrudis villam, prope Rothomagum, Sequana inter 
utrumque fluente, super terram et haeredi tat em ipsius monasterii 
Beccensis, in campis inter Chevillejum et Ermentrudis villam, 
quae ambae parochiae sunt de patrimonio ejusdem monasterii, 
quae quidem Ecclesia vocata fuif, ecclesia beatae Mariae de 
Prato, et ibi constituti fuerunt monachi de monasterio Becci, 
ad Dei servitium ibidem faciendum. 

Deinde post annos ferme sexaginta duos obiit Henricus 
primus, Anglorum rex, filius praedicti Willelmi, videlicet 
anno millesimo centesimo trigesimo quinto apud Sanctum Dio¬ 
nysium in sylva Leonum , 'delatumque fuit corpus ejusRotho- 
magum, et in ecclesia beatae Mariae apertum , et cor, lingua , 
et viscera ejus sepulta et tumulata fuerunt in ecclesia beatae 
Mariae de Prato ante majus altare , et corpus ejus sale condi¬ 
tum delatum fuit apud Cadomum, usquequo ventus esset aptus 
ad deferendum illud in Angliam. 

A. D. 1070 , Lanfrancus praedictus , prius monachus Bec¬ 
censis , deinde abbas Cadomensis, constitutus est archiepisco- 
pus Cantuariensis, ubi laudabiliter et gloriose vixit ad exem¬ 
plum omnium bonorum, decem et octo annis. 

A. D. 1073, in vigilia festivitatis omnium Sanctorum , 
monachi Beceenses exeuntes de prima veteri ecclesia, solem- 
ni proeessione , et magnae devotionis gaudio, venerunt in 
novam ecclesiam quam beatus Herluinus, ejusdem loci glo- 

riosus abbas, Lanfrancus et Anselmus viri magnae auctoritatis 
aedificaverant. 

A. D. 1077, decimo calendas Novembris, ecclesia Becci in 
honorem sanctae Mariae , matris Domini, dedicata est ab archi- 
episcopo Cantuariae Lanfranco, quod opus pergrande ipse 
inchoavit, et post abbatem Herluinum primum lapidem posuit; 
quod opus in quindecim annis peractum est. Huic autem 
dedicationi interfuerunt episcopi Odo Bajocensis , Guilbertus 
Lexoviensis, Gilbertus Ebroicensis , Robertus Sagiensis, Er- 
naldus Cynomanensis. De laetitia illius diei, et gaudio multi¬ 
plici superfluum videtur proloqui, tum de adventu persona¬ 
rum virorum illustrium, et mulierum nobilium non sine magna 
largitione donorum , Franciae, Normanniae , Angliae , et de 
superabundanti omnibus praeparata procuratione nemo suffi¬ 
cienter vix posset disserere. 

Anno sequenti , id est millesimo septuagesimo octavo , 
beatus Herluinus , praedicti loci Beccensis abbas primus, 
miles Christi gloriosus, inter choros justorum, ab angelis 
susceptus est; preciosum corpus terrae relinquens, animam 
coelis inserens, sepultusque est, et tumulatus in medio capituli, 
quod ipse aedificaverat, obitusque ejus dolor suis, gaudium 
angelis fuit. Cui etiam Dominus corda hominum revelavit, 
et animas de corpore exeuntes, a daemone arreptas, plangentes 
audivit, et plangendo cognovit. De virtutibus ejus , vita et 
moribus, si dicere voluerimus, dies deficiet; mittimus igitur 
prudentem lectorem ad vitam ejus descriptam, ubi abundanter 
inveniet quo instrui possit. 

Nota quod venerabilis vir Herluinus non sine nutu et provi¬ 
dentia Dei, qui omnibus in se sperantibus praeparat bona 
meliora , ecclesiam cum omnibus officinis, mutavit loco tertio, 
non longe a supra dicto loco, qui nunc dicitur capella beati 
Herluini, quae prima fuit in hoc rivo Beccensi fundata; et istam, 
de qua nunc loquimur, aedificavit multo majorem, et amplissimas 
officinas, qua fabrica expleta, per sexdecim annos, Lanfrancus, 
Dorobemensis ecclesiae archipraesul, dedicavit, anno Incarnatio¬ 
nis Dominicae millesimo septuagesimo septinio , mense Octo¬ 
bri , feria secunda ultimae hebdomadae ejusdem mensis. 

Quidam vir Goselinus nomine , de villa quae dicitur Mala- 
villa, sita in pago Rothomagensi, ardens ambobus pedibus, 

innumeris angustiis et doloribus cruciabatur. Cum autem 
hoc pertulisset uno mense pleno, id est a calendis Novem¬ 
bris usque ad calendas Decembris ; et illi nullum remedium 
provenisset, sed ex omni parte illum miseriae occupassent; 
quia neque cibum , neque potum, neque somnum percipere 
poterat; neque aliqua reliquies illi esset, uxor et amici atque 
vicini ejus., monuerunt eum, ut ad sanctum Leobinum in 
Camote pergeret, et in lectica ferri se faceret: quibus ille 
respondit, se non longius ire quam usque ad Beccensem eccle¬ 
siam, quae erat in vicino, non plus uno milliario, et testabatur 
habere se fidem illic posse recipere sanitatem, precibus beatae 
Mariae , matris Domini, in cujus honorem est consecrata ipsa 
ecclesia , et meritis aliorum sanctorum; et ut dixit ita fecit, 
et ut credidit ita evenit. Veniens igitur ad sacram ecclesiam 
prima dominica Adventus, quae contingit tertio nonas Decem¬ 
bris , perstitit in porticu ecclesiae ipso die et sequenti: tertio 
vero die , coepit aliquantulum quiescere : actum est autem , ut 
quarto die eveniret festivitas beati Nicolai; eo die aurora jam 
illucescente cum janitor ecclesiae Becci nomine Joannes ape¬ 
ruisset januas, reminiscens infirmi, divertit ad eum ubi jacebat, 
qui invenit, eum vigilantem, et antequam eum aliquid interro- 
gasset, infirmus eum praeveniens dixit se totum extinctum et 
sanum. Janitor interrogans quando et quomodo, ille respon¬ 
dit ; tota ista nocte bene habui, media autem nocte obdormivi, 
et postmodum evigilans inveni me totum extinctum et refri¬ 
geratum , et nunc Dei gratia bene mihi est, meritis beatissimae 
Virginis , in cujus honore ista ecclesia est consecrata Actum 
est hoc anno Incarnationis Dominicae millesimo centesimo un¬ 
decimo , mense Decembri, qui est apud Hebraeos decimus, 
apud nos duodecimus. 

Defuncto itaque patre Herluino septimo calendas Septem¬ 
bris , anno aetatis suae octogesimo quarto, monachatus vero 
quadragesimo quarto , paucis interpositis diebus , electus est 
abbas ejusdem loci Anselmus, qui prior quindecim annis fuerat. 
Sequenti vero anno in festivitate sancti Petri, quae dicitur Ca¬ 
thedra , benedictus est abbas in ecclesia Becci , ab Ebroicensi 
episcopo Gisleberto. 

A. D. 1082, translatio monachorum Becci apud Conflan¬ 
tium commorantium , a veteri ecclesia, quae Capella dicitur, 

ad novam ecclesiam , cum corpore santae Honorinae. Cum Yvo 
de Bellomonte comes super Isaram, et Adelidis, uxor ejus, 
volentes in ecclesia B. Honorinae de Confluentio, a monachis 
Deo deserviri, dederunt eam , et omnia ad eam pertinentia 
monasterio Beccensi, sub libera potestate, et ordinatione 
abbatum praefati coenobii. Huic donationi reverendus episcopus 
Parisiensis Gofridus, de cujus parochia et beneficio est, ut 
semper mos est bonis, bene actis favere, cum canonicis eccle¬ 
siae sanctae Mariae Parisiensis, consensit: ecclesiae suae reser¬ 
vans , ut si quando aliqua ratione exigente per totum episco¬ 
patum Parisiensem , aut in praedicto tantum castro , divinum 
officium episcopus Parisiensis celebrare prohibuerit publice 
monachi in dicta ecclesia deservientes , post perceptam ab 
episcopo , vel ejus nuncio , jussionem , observabunt. 

Anno Dom. Incarn. 1089 , obiit piae memoriae Lanfrancus, 
prius monachus Becci, deinde abbas Cadomensis, ad ultimum 
archiepiscopus Cantuariensis , decem et novem annis. 

Tempore S. Anselmi, abbatis Becci, tres matronae nobiles 
dederunt se in subjectionem Becci, videlicet Basilia, uxor Hu- 
gonis de Gomato , et Amfrida , neptis ipsius Basiliae , et Eva, 
uxor Guillelmi Crispini, quae tres cum simul Becci viverent, quasi 
condixerunt sibi ut de hoc mundo una post aliam transirent, 
et tres dominicas elegerunt, in quibus vitam finirent. Prima 
autem scilicet Amfrida, Basiliae neptis, quae minor erat aetate, 
virgo autem corpore et Deo sacrata , decidit in aegritudinem, 
et venit ad extremum dominica, quarto nonas Januarii. Qua 
sepulta, coepit infirmari Basilia domina ejus ; quae cum per 
aliquot dies, gravi incommoditate corporis molestaretur, velata 
est aGuillelmo, Rothomagensi archiepiscopo, sicque defuncta 
est alia dominica, decimo septimo calendas Februarii, et se¬ 
pulta est ut talem personam decebat. Tertia Eva non diu 
supervixit; nam aetate, et jejuniis attenuata , coepit repente 
viribus corporis destituti: post mortem enim viri sui Guillelmi 
Crispini omni continentiae se mancipavit, Beccique usque ad 
finem vitae, in Dei servitio perseveravit: haec ante plures 
annos sacrum velamen acceperat a praedicto Guillelmo , Ro¬ 
thomagensi archiepiscopo. 

Cumque in dies languor cresceret , et ipsa quotidie ad ec¬ 
clesiam pergeret, die festivitatis sancti Vicenti, mane, fecit se 

in ecclesiam duci, ibique a toto conventu visitata, atque 
inuncta ante altare crucifixi; et caetera quae morientibus Chris¬ 
tianis solent exhiberi persoluta sunt ei, cumque conventus 
recederet, elevata manu signavit eos, dicens : Deo vos com¬ 
mendo filii: diligebat enim tam tenere nos quasi omnes pepe- 
risset; deinde domum reducta, dum ad focum sederet, sequenti 
nocte transiit. Cum ad exitum appropinquaret, aderant fratres 
ut psalmis et orationibus ei subvenirent; inter quos fuitquidam 
frater nomine Rodulphus, qui eam rogavit, ut si possibile 
esset post mortem ei apparens diceret quod invenisset : at illa 
respondit: Si Deus ei concederet. Sicque defuncta est tertia 
dominica, decimo calendas februarii; et paucis interpositis 
diebus, postquam defuncta est, apparuit fratri dormienti; quam 
cum vidisset ait: Quid est domina? Quomodo te habes? Res¬ 
pondit se sexaginta annos poenitentiae accepisse ; et cum ille 
obstupuisset, quaesivit causam : Et ait, quia parvos canes, et 
alia hujusmodi varia, quae homines pro nihilo ducunt, amavi, 
et ultra modum in iis delectata sum ; ideo talem poenitentiam 
accepi. Et sic vides, quod hae tres dominae, tribus Dominicis 
saeculo migraverunt : prima, in prima parte noctis; secunda, 
media nocte, dum cantarentur matutinae; tertia, mane, dum 
cantaretur prima. 

Nota quod ut refert historia de beato Anselmo per illum 
qui praesens cum illo erat, qui sic ait: Attestor Deum me saepe 
illum sub veritatis testimonio audisse protestantem quod li¬ 
bentius vellet in congregatione monachorum, loco pueri inter 
pueros sub virga magistri pavere, quam per pastoralem curam 
toti Britanniae Praelatus, in conventu populorum, cathedrae 
pontificali praesidere. 

Sublato de hac vita venerabili patre, ut diximus, Lanfranco, 
rex Anglorum Willelmus ecclesias et monasteria totius Angliae 
gravi nimium oppressione afflixit : cujus oppressionis anno 
quarto, id est millesimo nonagesimo tertio, ab Incarnatione 
Domini, Anselmus abbas Beccencis ecclesiae, vir magnae sanc¬ 
titatis , et doctrinae, invitatus , imo districta interpellatione 
adjuratus, ad Hugone Cestrensi comite, multisque aliis An¬ 
glorum regni principibus, qui eum animarum suarum medicum, 
et advocatum elegerant; ut insuper ecclesiae suae prece, et 
praecepto, pro communi utilitate, coactus Angliam ingressus 

est. Venienti optimates alacres occurrerunt : Rex ipse solio 
exiliit, et viro gaudens occurrit. Interea rex Guillelmus gravi 
languore corripitur, et pene ad extrema perducitur. Suadetur 
ei inter alia a principibus, ut de matre totius regni, ecclesia 
videlicet, Cantuariensi, cogitet; et eam a pristina viduitate, 
et calamitate per institutionem pontificis relevet. Acquiescit 
ille consilio, et Anselmum in opus hoc dignissimum indicat. 
Tunc ille contradicens, et reluctans, et multis modis, omnibus 
obtestans, capitur, et violenter, in vicinam ecclesiam, cum 
hymno, et laudibus portatur, magis quam ducitur. Acta sunt 
haec anno isto pridie nonas Martii, prima dominica Quadra¬ 
gesimae. 

Anno vero sequenti, pridie nonas Decembris, debito cum ho¬ 
nore ab omnibus episcopis Anglise, cantuariae consecratus est, 
ad laudem et gloriam nominis Domini. 

In cujus consecratione evangelica illa sententia super eum 
reperta est : « Vocavit multos, et misit servum suum hora 
ccenae dicere invitatis ut venirent, quia jam parata sunt om¬ 
nia. » Qui cujus meriti extitit, in vita ipsius potest reperiri. 
Rexit autem sic sanctissimus vir Anselmus ecclesiam Cantua- 
riensem quindecim annis feliciter, qui monachus Becci claus- 
tralis extiterat tribus annis, quindecim prior post venerabilem 
Lanfrancum, et quindecim abbas post sanctum Herluinum , 
ejusdem coenobii abbatem primum. Cui successit in eadem ec¬ 
clesia Becci tertius abbas, vir magnae sanctitatis et doctrinae, 
Willelmus, nobili Normannorum prosapia originem trahens : 
in veteri castro super Rislam , quod dicitur Monsfortis; claris 
parentibus exortus. Pater ejus Turstinus, mater vero Albe- 
reda dicebatur. Rogerii de Bellomonte, patris Robertis, comi¬ 
tis Mellenti, ex uxore neptis , qui anno sequenti benedictus 
est Rothomagi, in die festivitatis S. Laurentii, ab archiepis- 
copo Willelmo. 

Anno autem 1098, Anselmus archiepiscopus recessit ab 
Anglia, quia rex Willelmus filius Willelmi conquisitoris An- 
gliae, nihil recti in regno suo fieri permittebat; sed provincias 
intolerabiliter vexabat in tributis, quae nunquam cessabant in 
opere muri circa turrim Londoniae in opere aulae regalis, apud 
Westmonster. Idem rex Willelmus hoc anno fuit in Norman- 
nia, semper hosticis , et tumultibus , et curis armorum deditus. 


Digitized by CjOOQle 



CHRONICON BECCENSE. 205 

Tributis interim, et exactionibus pessimis, populos Anglorum, 
non abradens, sed excorians. 

Anno Dom. Incar. 1109, undecimo calendas Maii, feria 
quinta in coena Domini, obiit pise memoriae venerabilis domi¬ 
nus Anselmus Cantuariensis archiepiscopus. Ipso anno ultimum 
Pascha fuit, septimo calendas Maii. 

Scripsit vero idem vir reverendus nonnulla memoriae digna, 
quae subtus annectere curavimus. Dum adhuc esset prior in 
Beccensi coenobio scripsit tractatus tres: primum * de Veritate»; 
secundum « de Libertate arbitrii»; tertium «de Casu diaboli»; 
et quartum, quem titulavit, «de Grammatico », in quo, dis¬ 
cipulo, quem secum disputantem introduxit, respondet; et 
multas dialecticas quaestiones proponit et solvit. Fecit quoque 
libellum quintum quem «Monologion » appellavit; solus enim 
in eo, et secum loquitur, ac tacita omni auctoritate divinae 
Scripturae quod Deus sit, sola ratione quaerit, et invenit; et 
quod vera fides de Deo sentit, invincibili ratione, sic non 
aliter esse comprobat, et instruit. Composuit etiam librum 
sextum , licet parvulum , sed suavioris, ac subtilissimae con¬ 
templationis pondere magnum; quem «Prosologion » appel¬ 
lavit : alloquitur etiam in illo opere, aut seipsum , aut 
Deum. Scripsit- et septimum librum « Epistolarum » ad 
diversos, diversis eorum negotiis respondens, vel ea quae 
sua intererant procurare mandans. Fecit et octavum « de 
Incarnatione Verbi », quod opus epistolari stylo conscriptum 
sanctae Romanae Ecclesiae summo Pontifici Urbano dicavit. No¬ 
num librum edidit, quem * cur Deus homo » appellavit. De¬ 
cimum «de Conceptu virginali. » Undecimum, de orationibus 
contemplativis, quem plurimi « Meditationes » vocant, in 
quibus, legentibus facile apparet, quanta dulcedo superno¬ 
rum mentem ejus repleverat. Duodecimus, qui est ultimus 
« Tractatus de processione Spiritus sancti», confutaverat enim 
Graecos in Barensi concilio, negantes Spiritum sanctum a 
Filio procedere : unde sumpta materia rogatu Hildeberti Ce¬ 
nomanorum episcopi, hunc librum composuit : de Natione 
ejus, et vita, et moribus dictum est. 

A. D. 1113 , fundata fuit ecclesia S. Neoti. 

A. D. 1124, obiit piae memoriae Dominus Willelmus ter¬ 
tius abbas Beccensis ecclesiae, vir religiosus , et honestae vitae, 

decimo sexto calendas Maii; sepultusque fuit in capitulo, 
juxta tumulum venerabilis Herluini, in dextra parte. Et eo¬ 
dem anno translati fuerunt monachi Becci de « castello de 
Clara, » apud Scotres, et hoc fecit Richardus filius Gisleberti. 

Nota quod tempore hujus Willelmi, fuit ecclesiae Philiberti 
tale concessum privilegium , de consensu Joannis episcopi 
Lexoviensis, et totius capituli. Primo fuit a praedictis epis¬ 
copo , et capitulo, concessa ecclesia praedicta, perpetuo jure 
obtinenda, cum tali libertate, ut nunquam cessaret a divino 
officio, pro forisfactura cujuslibet hominis. Unde monachi 
inibi cohibentes in rebellione qua Lexoviensem episcopum 
fuerint pro se, vel hominibus suis in eadem parochia manen¬ 
tibus ; vel non interdicta cantaverint, nec isti iidem homines 
monachorum, in eadem parochia commanentes, perdent di¬ 
vinum officium, pro forifactura cujuslibet hominis, non pro 
sua; etsi eadem ecclesia, vel coemeterium violatum fuerit, 
habebunt monachi secum aquam benedictam de Lexoviensi 
ecclesia, et per se, et per presbyterum ejusdem ecclesiae, 
reconciliabunt ipsam ecclesiam , vel coemeterium , sine alio 
requisitu, excepto assultu, et homicidio. De iis enim duo¬ 
bus requiritur episcopus. Propter hanc autem reconciliatio¬ 
nem , ecclesia Lexoviensis non perdet forisfacturas suas de 
violatoribus, excepto manu pastu, id est servientibus monacho¬ 
rum : de iis enim, forifacturam habebunt monachi, videlicet 
de furto, vel de infractura ipsius ecclesiae, vel coemeterii: nam 
de incestu vel adulterio, vel aliis ad episcopum pertinentibus, 
ipse episcopus forisfacturam habebit. Ipsa vero ecclesia sancti 
Philiberti debet de consuetudine episcopo per annum, duos 
solidos tantum, et nihil amplius de synodo vel de circata. 
Presbyter autem ipsius ecclesioe ad synodum veniet, sicut et 
caeteri; et si de ordine suo forisfecerit, episcopo emendabit : 
ad monstrationem vero ante archidiaconum, vel decanum, 
libros vel vestimenta sua non deferet, neque ad pascendum 
archidiaconum, vel decanum dabit : et pro hac concessione 
libertatis, concessimus episcopo , et omnibus successoribus 
ejus, ut in obitu ejus fieret tantum sicut pro uno monachorum; 
et de canonicis ipsius ecclesiae, fiet servitium unius defuncti; 
cum ejus obitus audietur. Et invenies antiquum originale in 
cophino, in quo reponuntur cartae ecclesiae praedictae in cartulario. 

Huic successit primus Boso, in novo et veteri Testamento 
apprime eruditus, vir scientiae admirabilis, et doctrinae incom¬ 
parabilis : tantam ei insuper gratiam virtus divina contulerat, 
ut nullus tam tristis, et egens consilio, ad ipsum accederet, 
quin extemplo laetus, et consiliatus ab ipso recederet. Hic di¬ 
lectus a Deo et hominibus , regi Anglorum Hernico multum 
erat familiaris, quia veram religionem, et admirandam sanc¬ 
titatem , et consilium incomparabile reperiebat; qui licet con¬ 
tinua premeretur aegritudine, tamen ipse per Deum , imo 
(ut credimus ) Deus pro ipso, omnia necessaria conventui 
suo, et supervenientibus, ut opus erat, affluenter tribuebat. 

A. D. 1136, obiit piae memoriae dominus Boso, quartus 
abbas Beccensis monasterii: vir magnae auctoritatis, orbi cla¬ 
rus , sapientia, prudentia, praecipueque spiritu consilii pollens. 

A. D. 1137, Theobaldus electus Beccensis ecclesiae, vir 
magnae bonitatis et scientiae, benedictus est abbas ejusdem 
ecclesiae, omni conventu animo libenti concedente, apud Ro- 
thomagum a Domino Hugone archiepiscopo Rothomagensi. 

Hoc anno, in Adventu Domini * Abricus»Ecclesiae Romanae 
legatus, et episcopus Ostiensis, tenuit concilium apud Lon- 
doniam ; et ibidem, annuente rege Stephano , et regina, 
Theobaldus abbas Beccensis ecclesiae, vir admodum veneran¬ 
dus , Cantuariensis ecclesiae archiepiscopus effectus est, trans¬ 
actis duobus annis, et dimidio postquam abbas constitutus 
fuerat, consilioque ejus fuit abbatia Becci sine abbate, sub 
« Richardo de Belfou » priore, a Nativitate Domini, vel paulo 
ante, usque ad Pentecosten, quousque praedictus archiepis¬ 
copus a Roma rediret. 

A. D. 1149, electus et institutus est abbas Beccensis, 
ab omni aequaliter congregatione, vir magnae sanctitatis, et 
scientiae, dominus Letardus, de Beccensi burgo natus ; in 
utroque Testamento apprime eruditus, pollens consilio, affa¬ 
bilis colloquio, moderatus in verbis, discretus in disciplinis, 
tarde laetus in terrenis, semper gaudens in aeternis, diligens 
bonos, corrigens malos, qui pro qualitate temporis gregem sibi 
commissum optime rexit, licet in suo tempore, assidua tem¬ 
pestate patria turbaretur. 

A. D. 1141, incoeptum est capitulum Becci tam consilio , 
ouam adjutorio Roberti de Novoburgo; et anno sequenti data 

est ecclesia de Bellomonte ecclesiae Beccensi. Et eodem anno 
translatum fuit corpus sancti Neoti de veteri ecclesia in novam 
ecclesiam. Nota quod ecclesia, sicut prioratus de Bellomonte, 
fuit data a Rogerio, comite de Bellomonte; et fundata in hono¬ 
rem sanctae et individuae Trinitatis; et confirmata per Herni¬ 
cum, regem Anglorum et ducem Normannonim ; et in confir¬ 
mationem vocat Waliramnum, comitem Mellenti, et fundato¬ 
rem ecclesiae beati Nicasii, in testem, et advocatum ecclesiae 
Becci, in anno millesimo trigesimo primo. Et ut conformetur 
ecclesia aliis ecclesiis subjectis ecclesiae Becci, quae solent 
aliquid in signum subjectionis annuatim dictae ecclesiae reddere, 
voluit ut prior sanctae Trinitatis de Bellomonte, in recognitio¬ 
nem subjectionis, reddat ecclesiae Becci ad minus unam unciam 
auri. 

A. D. 1146, incoeptum est capitulum monasterii Beccensis 
ecclesiae , pridie calendas Augusti, praesente piae memoriae 
domino Letardo, ipsius loci abbate. 

In hoc anno controversia quae erat inter monachos Becci, et 
canonicos Exmefordienses pro ecclesia de Bellomonte, Parisiis 
in praesentia domini Papae Eugenii, terminata est; itaque dicti 
monachi Becci remanserunt in praedicta ecclesia. 

Circa hoc opus evenit miraculum per merita beatae Fidis 
virginis et martyris, a Deo patratum, in persona domini Tu- 
roldi quondam episcopi Bajocensis, et protunc monachi Becci, 
germani Hugonis Ewremodiensis, de cujus Hugonis patri¬ 
monio fundatus fuit prioratus sancti Laurentii de Ewremodio, 
a monasterio de Becco -kerluini dependens. Qui quondam 
episcopus, et tunc monachus, vexabatur quadam infirmitate, 
quae vulgariter ruptura vocatur; a qua infirmitate mirabiliter 
per merita supra dictae beatae virginis et martyris Fidis , 
sanatus fuit, prout patet plenius in libro passionis ejusdem 
virginis. 

Anno Dom. Incar. 1149 , obiit sanctae recordationis domi¬ 
nus Letardus, sextus abbas Beccensis ecclesiae. 

Huic sancto viro successit dominus Rogerius, hujus nomine 
primus, in utroque Testamento apprime eruditus; necnon cle¬ 
ricali, ac seculari scientia decenter ornatus; et ab omni aequali¬ 
ter congregatione electus, in ipsis octavis videlicet Apostolorum 
Petri et Pauli. Qui benedictus apud sanctum Vandregesillum, 

in die festivitatis sancti Jacobi apostoli, a venerabili Hugone 
Rothomagensi archiepiscopo. Ex tunc super gregem sibi com¬ 
missum , pro posse suo, die ac nocte decenter invigilans. Et 
hoc anno obiit dominus Bernardus, abbas Montis Sancti Michae- 
lis, monachus Beccensis, qui multum intus, et foris idem mo¬ 
nasterium emendavit. 

Anno 1152, quidam monachus Beccensis nomine Michael, 
factus est abbas Pratellis, in festo sancti Thomae apostoli. Eo¬ 
dem anno Joannes Romanus, qui a puero fuerat monachus 
sancti Sabae, et postea abbas Sanctae Mariae in capitulo Ro¬ 
mano , et relicta eadem abbatia factus fuerat monachus Becci, 
perrexit Romam, et inde rediens caput beati Felicis martyris, 
socii Adaucti, attulit secum, et gratuito dono dedit illud 
ecclesiae Beccensi. 

Anno 1153, obiit Guilbertus de Clara, filius Ricardi de 
Claro; et sepultus est apud Clarum in cella quam Guilbertus 
de Clara, avus ejus, dederat monachis Becci, qui vocatur Stol, 
cui successit Rogerius filius ejus. 

A. D. 1154, sexto calendas Junii, feria quinta infra octavas 
Pentecostes, monasterium beati Michaelis de periculo maris, 
post tribulationem quam per quinquennium fere jugem passum 
fuerat, Deo miserante, aliquantulum respiravit, electo unani¬ 
miter ab omni conventu Roberto de Tougeyo, priore claustrali 
Beccensis monasterii. 

A. D. 1159, calendis Augusti, Robertus de Novoburgo 
vice dominus totius Normanniee, vir magnae prudentiae et bo¬ 
nitatis, multatus infirmitate, factus est monachus Beccensis 
ecclesiae, sua omnia propria, quae magna erant, prius pauperi¬ 
bus largiter distribuens. Obiit autem tertio calendas Septem¬ 
bris, qui quinque fere hebdomadis monachus existens, suae 
abstinentiae, et admirandae religionis, virtutum etiam omnium 
in brevi Dei virtute ditatus, auspicio, omnibus ecclesiae majo¬ 
ribus, bene vivendi reliquit exemplum : cum antea dives, nunc 
quidem pauperrimus secutus est Christum. 

EPITAPHIUM EJUSDEM. 

Respiciens augustum praecisa rupe sepulcrum: 

Hic jacet in tumulo Robertus de Noviburg, 

Qui mare, qui coelum, qui totum continet aevum. 

Hunc faciant vere paradisi regna videre. Amen. 

VOL. I. 14 

A. D. 1161, obiit venerabilis memoriae dominus Theobaldus, 
archiepiscopus Cantuariensis, qui rexit abbatiam Becci duobus 
annis, et dimidio, archiepiscopatum autem viginti duobus 
totidem, et tribus mensibus. 

Eodem anno intraverunt monachi Becci in novum opus eccle - 
siae, in vigilia Assumptionisbeatae Mariae,praesente Rotrodo epis¬ 
copo Ebroicensi, qui postea fuit archiepiscopus Rothomagensis. 

A. D, 1162, Thomas Bechet, Cantuariensis ecclesiae archi- 
diaconus, et cancellarius regis Henrici ordinatus et conse¬ 
cratus est archiepiscopus Cantuariae, tertio nonas Junii. 

A. D. 1163, Alexander Papa tenuit concilium in Turonica 
civitate, in quo Thomas archiepiscopus sedit in dextera parte, 
et Rogerius Ebroicensis in sinistra. In eodem concilio rex Hen- 
ricus consuetudines, quas « avitas » appellabat, petiit confir¬ 
mari a domino Papa, sed non obtinuit Thoma archiepiscopo 
Cantuariae resistente. 

A. D. 1164, apud Claredunum ad regni Angliae consuetu¬ 
dines observandas, coacti sunt episcopi, exauthorisatosprop¬ 
ter flagitium clericos, rex dicebat curiae tradendos, et illico 
puniendos; archiepiscopus contradicebat, qui quidem archie¬ 
piscopus, inscio rege, navem ascendit propter quod regis in¬ 
currit offensam. 

Nota quod anno obitus nobilissimae Matildis imperatricis, 
tria signa in coelo visa sunt : nam mense Martio cometa in 
Gallia apparuit, mense Julio circulus aethereus circa solem 
resplenduit; mense postea Septembri, media nocte luna tota 
sanguinea, diutius visa est, regibus Angliae et Franciae, post 
Pascha sequens, ad se invicem discordantibus. Et misit im¬ 
perator Alemanniae, cum duce Saxoniae nepote ejus, nun- 
•cios ad regem Angliae genero ducis Saxoniae, quia dederat 
dicto duci filiam suam in conjugium, et mandavit ut cum 
rege Francorum pacem iniret, foretque, ejus auxilium pro 
eo esse paratum, et misit dictos nuncios cum dicto duce Ro- 
thomagum. Rex autem paulo post secutus est eum, et eis 
consilium suum intimavit; et vasa aurea et argentea praeclari 
ponderis dedit; sicque ad imperatorem consilio suo eis de¬ 
mandato, laetos remisit. Et dedit Dominus, rex praedicto 
duci duos leopardos. Nota etiam quod de partu filii sui Gau- 
fridi infirmata obiit. 

A. D. 1166, obiit Petrus, abbas Gemeticensis, cui successit 
Rogerius, monachus Beccensis, Deo et regibus, et multis aliis 
carus, et in diebus ejus multa bona provenerunt ecclesiae Geme- 
ticensi. 

Thomas archiepiscopus venit Viceliacum, die Ascensionis, 
et observatores consuetudinum quas « avitas » appeDant in 
Anglia, solemniter excommunicavit. 

Et hoc anno regina Angliae Alienor peperit filium, quem 
vocavit Joannem sine terra. Item hoc anno Willelmus Pa- 
piensis, et Joannes Neapolitensis, missi sunt audituri causam 
regis Angliae, et archiepiscopi Thomae : sed infecto nego¬ 
tio redierunt; archiepiscopo autem in Francia commoranti, 
rex Francorum Ludovicus providit, et in expensis per qua- 
tuor annos. 

A. D. 1167, Rothomagi apud pratum obiit nobilissima do¬ 
mina Matildis, imperatrix Romanorum, filia primi Henrici regis 
Anglorum: quondafn uxor imperatoris Romani Henrici quarti, 
quarto idus Septembris; cujus corpus apud Beccum dela¬ 
tum est, ante altare beatae Marle Genitricis Dei in eadem 
ecclesia honorifice sepultum. Fuit etiam comitissa Andega- 
vensis etiam regina Angliae et mater secundi Henrici regis An¬ 
glorum. 

Haec nobilissima domina in vita sua manu sicut larga, ita 
devota; thesauros suos orphanis, viduis, et reliquis pauperibus 
distribuit; et maxime ecclesiis et monasteriis. Monasterium 
vero Beccense abundantiori benedictione in auro , argento # et 
lapidibus preciosis , ac multiplici ornatu ecclesiae , quam reli¬ 
qua monasteria, decoravit, et multis humanis precibus a patre 
suo obtinuit, ut ibidem post transitum suum sepeliretur. 

A. D. 1171, interdicto supra dicto nonobstante, Henricus, 
filius Henrici, regis Anglorum, dominica post octavas Pente¬ 
costes apudLundoniam unctus est in regem per manum prae¬ 
dicti Rogerii, Eboracensis archiepiscopi, praesente Henrico , 
patre suo. Deinde, post paucos dies, Thomas, archiepiscopus 
Cantuariensis, de Francia, ubi per sex annos et amplius exula- 
verat, reversus est in ecclesia Cantuariensi; cum magno gaudio 
suscipitur ab omnibus, maxime a monachis clamantibus omni¬ 
bus , “ Benedictus qui venit in nomine Domini. » Cum autem 
post hoc tenderet versus Wadescoalh ad videndum regem 

novum , et hospitaretur apud Suthword, audivit nuncios ex 
parte regis, ne peragraret regnum Anglioe, officium suum 
exequendo, sed quantocius repedaret residentiam facturus in 
ecclesia Cantuariensi; ubi cum fere per unicum mensem rese¬ 
disset , die Nativitatis Domini excommunicavit Nigellum de 
Sachevilla et Robertum de Brooch; et postea in crastino festi¬ 
vitatis sanctorum Innocentium occisus a quatuor militibus in 
matre ecclesia Cantuariensi, ante altare sancti Benedicti: 
mortem ipsius in conspectu Domini preciosam mira miracu¬ 
lorum insignia protestantur. Postea missi sunt nuncii a rege 
Anglorum ad dominum Papam, qui eum excusarent de morte 
ipsius, et innocentiam praetenderent. Nam multo post prae¬ 
dictus archiepiscopus multis miraculis claruit, et sanctus Tho- 
mas appellatus est, et in anno millesimo centesimo septuage¬ 
simo octavo idem preciosus martyr canonisatus est. 

A. D. 1178 , decimo tertio calendas Aprilis, dominica qua 
cantatur « Laetare Jerusalem » , dedicata est ecclesia Sanctae 
Mariae Becci, praesentibus Henrico, rege Anglorum , et Hen- 
rico rege, filio suo , et Rotrodo, Rothmagensi episcopo, et Hen¬ 
rico Briocensi,Richardo Abrincensi, necnon Egidio Ebroicensi 
episcopis. 

Ad dedicationem vero altaris majoris , obtulit Henricus rex 
pater per capellum suum redditum annuum centum librarum; 
hoc donum patris sui confirmavit Henricus, rex junior, astans 
ibi pro oblatione annuli sui. Statutum est autem ab archiepis- 
copo, et caeteris episcopis qui ecclesiam dedicaverunt, ac 
etiam ab abbate Rogerio, ut anniversarium ipsius dedicationis 
nunquam infra Quadragesimam fieret, sed semper feria tertia 
post octavas Paschae. Quidam archiepiscopus largitus est qua¬ 
draginta dies indulgentiarum omnibus vere poenitentibus, et 
confessis, qui praedictam ecclesiam visitaverint in anniversario 
ipsius dedicationis, prout plane putet in litteris dicti domini 
archiepiscopi. 

A. D. 1179, obiit piae memoriae dominus Rogerius, septi¬ 
mus abbas Becci, qui rexit eamdem abbatiam strenue et reli¬ 
giose , annis triginta , mensibus tribus , decem diebus minus; 
et sepultus est in capitulo ejusdem ecclesiae, circa pedes domini 
Herluini primi ejusdem loci abbatis. 

Huic venerabili viro successit in regimine ejusdem ecclesiae 

venerabilis et admodum religiosus vir dominus Osbernus, prior 
de Bellomonte Rogerii. 

A. D. 1187, obiit pise recordationis dominus Osbernus, 
octavus abbas Beccensis monasterii, vir summae prudentiae, 
religiosae et honestae vitae, qui rexit idem monasterium annis 
septem , mensibus undecim, una die minus ; et sepultus fuit 
in capitulo , circa pedes tumuli Herluini, ejus loci ftmdatoris. 

Huic successit in regimine ipsius monasterii, venerabilis et 
discretus vir dominus Rogerius, tunc prior claustralis ecclesiae 
Beccensis. 

A. D. 1194, obiit piae memoriae dominus Rogerius, secundus 
hujus nominis , nonus abbas Becci, qui ecclesiam Beccensem 
strenue rexit annis septem mensibus duobus , diebus quatuor, 
et sepultus est in capitulo ejusdem loci, circa pedes sepulturae 
domini Herluini abbatis. 

Cui successit in regimine ejusdem coenobii venerandae discre¬ 
tionis , vir dominus Walterius, praedicti loci abbas decimus. 

A. D. 1196, confirmatae sunt libertates sancti Nigasii de 
Mellento, a rege Francorum Philippo, anni regni sui decimo 
septimo. Quo quidem anno translata sunt corpora sanctorum 
Nigasii, Quirini, atque Bientiae, et beati Graciani martyris, 
in ecclesiam sancti Nigasii de Mellento, octavo calendas Junii. 

A. D. 1197, Walterius, abbas Becci, resignavit curam 
Beccensis monasterii. Cui successit in eadem abbatia Hugo, 
prior de Prato, qui praefuit praedicto monasterio abbas unde¬ 
cimus , uno et dimidio, cum tribus, mensibus et tribus hebdo¬ 
madis; et migravit a saeculo apud Pratum, anno millesimo 
centesimo nonagesimo octavo , die decima sexta mensis Maii, 
hoc est, decimo septimo calendas Junii; sepultusque est in 
capitulo Becci, juxta pedes tumuli domini Herluini. 

Huic successit Willelmus secundus hujus nominis , abbas 
duodecimus Beccensis monasterii, ejusdem loci monachus. 

A. D. 1199, Mathaeus, comes Bellimontis supra Isaram, 
et Alienor, uxor ejus , fundaverunt ecclesiam Sanctae Mariae 
de Layo. 

A. D. 1208, tertio nonas Julii, Willelmus, abbas Becci duo¬ 
decimus, perrexit apud Layum , rogatu Mathaei, comitis de 
Bellomonte super Isaram, qui ibidem ecclesiam construxerat, 
ibique praedictus abbas , cum omni sanctitate et reverentia 

spirituali, conventum instituit de monachis Becci, quos secum 
adduxerat, tam de congregatione Becci, quam de Conflancio, 
qui dictus comes eodem anno decessit, et ibidem traditur 
sepulturae. 

A. D. 1211 , media nocte, dominica, decimo quarto ca¬ 
lendas Octobris, obiit piae memoriae dominus Willelmus, duo¬ 
decimus abbas Becci, qui praefuit eidem coenobio annis tre- 
decim, mensibus duobus, et duabus hebdomadis, una die 
excepto; et sepultus est in capitulo, juxta tumulum primi 
Willelmi, ejusdem loci abbatis tertii, in dextera parte domini 
Herluini, praedicti loci fundatoris: quorum omnium animae 
requiescant in pace. Unde versus 

Alter Willelmus jacet hic Abbas duodenus. 

Cui successit in abbatia dominus Ricardus de Sancto Leo- 
degario , tunc infirmarius praedicti loci, qui fuit ab omni con¬ 
gregatione sexto calendas Octobris electus ; quarto calendas 
ejusdem mensis Philippo, regi Franciae , praesentatus, et gra¬ 
tanter ab eo susceptus, et calendis supra dicti mensis, die vide¬ 
licet sancti Remigii , ab archiepiscopo Rothomagensi, et in 
ecclesia Rothomagensi benedictus. 

A. D, 1214, anno quarto postquam praedictus Ricbardus 
de Sancto Leodegario suscepit abbatiam Becci regendam ; 
coepit idem Richardus revocare, et reaedificare ecclesiam prae¬ 
dicti loci, quae tempore Walterii, ejusdem loci abbatis, pro 
magna parte corruerat. 

Igitur jactis in altum fundamentis , ipse manibus suis pri¬ 
mum lapidem circumstante conventu suo, super fundamentum 
posuit, prima die lunae Quadragesimae: procurante et cooperante 
Ingelramno, magistro operis beatae Mariae Rothomagensis, 
cujus consilio se commisit, ad illud opus inchoandum et procu¬ 
randum ; idem vero Ingelramnus viriliter agens, opus incoep¬ 
tum primo anno, cum magna virtute aedificavit; et frontem 
ecclesiae, et navem in longitudinem auxit; et duabus amplissi¬ 
mis turribus mirifice adornavit: peracto autem anno et semi, 
retraxit se aliquantulum , opus retardando , et non , ut pro¬ 
miserat , perficiendo. Quo viso, et comperto abbas sapienti 
usus consilio , jam uno anno, et octo mensibus expletis , 
amoto Ingelramno foro facto; tradidit illud opus ad perficien¬ 
dum magistro Walterio de Mellento, qui tertio anno adduxit 

et exaltavit praedictum opus in tantum, quod novum opus 
aequavit veteri, simul cum turribus et earum ciboriis ; cooper¬ 
torium presbyterii et turrim Sancti Nicolai plumbo ex toto 
renovavit. Super corpus ecclesiae novam tecturam posuit, tam 
super opus antiquum, quam novum, et tegula plumbea coo¬ 
peruit. 

Apud Vemonem, thalamum super cellarium f et capellam 
sancti Nicolai renovavit, et ampliavit: et alias domos, quae 
antea ibi non fuerant, a fundamentis fundavit; et omnia tegula 
operire fecit, et curiam muro lapideo circumcinxit. Apud Mu- 
relos unam domum permaximam a fundamentis aedificavit; et 
eam tegula cooperuit: in qua domo duo pressoria constituit; 
tria vero alia pressoria , quae domus Becci habet circa Mellen- 
tum renovavit, et quae discooperta erant operire fecit; sed et 
domos Becci, quae sunt in insula Sancti Cosmae, renovavit, 
novam tecturam superponens, et tegula cooperiens. Haec et 
alia plura opera valde necessaria fecit idem Richardus abbas 
infra tres annos , tam in Francia quam in Normannia, sine 
alicujus , vel aliquorum auxilio. 

A. D. 1220, nonis Julii, translatus est gloriosus martyr 
Thomas , Cantuariensis quondam archiepiscopus, anno a pas¬ 
sione sua quinquagesimo. 

A. D. 1223 , dominus Richardus, abbas Becci, electus est 
in episcopum Ebroicensem , decimo sexto calendas Augusti; 
sacratusque est sexto calendas Septembris : cui successit in 
abbatia Becci venerabilis memoriae dominus Henricus de Sancto 
Leodegario,prior ejusdem loci, vir vita venerabilis, et nobili 
progenie exortus , benedictusque est ab archiepiscopo Rotho- 
magensiTheobaldo, quinto calendas Augusti. 

Iste Henricus in diebus suis, laudabiliter et religiose vivens, 
super alios , ut creditur, conventum suum diligens , de bonis 
quae multi nobilium et ignobilium large et affluentissime tem¬ 
pore suo ecclesiae Becci contulerant, pitancias ad necessitates 
eorum, liberaliter constituit. Iste dormitorium novum fieri 
fecit, quia antea monachi Beccenses jacebant in quodam ve¬ 
teri dormitorio, in tribus ordinibus lectorum confuse. Ipse 
etiam aquaeductus ad cameras, necessitatum emundandas, 
tam pro infirmitorio , quam pro conventu, manare fecit, ad 
maximam domus emundationem; quia antea, ut dicitur. 

vix possent monachi in claustro propter faetorem diu stare. 

A. D. 1238, dedicata fuit ecclesia Sancti Neoti Linco- 
niensis, dioecesis in Anglia. 

A. D. 1243, pridie idus Aprilis, die Martis, inter primam 
et tertiam , ante missam matutinalem combusta fuit ecclesia 
Prati, cum omnibus officinis, excepto infirmitorio, ab igne de 
Ermentom villa. 

A. D. 1247, obiit piae memoriae dominus Henricus , abbas 
Becci decimus quartus, in vigilia nativitatis sancti Joannis Bap¬ 
tistae : traditur sepulturae in capitulo ejusdem loci, circa pedes 
domini Herluini, praesentibus ad hoc prioribus omnibus ordinis 
Beccensis, tam cismarinis quam transmarinis, qui ad hoc 
ibi convenerant, ut interessent capitulo generali eodem die 
celebrando : qui praedicti priores, cum omni congregatione , 
in eodem capitulo , elegerunt unanimi consensu dominum Ro- 
bertum de Claro Becco , tum vineatorem Becci in Francia , 
virum prudentem in spiritualibus, et temporalibus circum¬ 
spectum ; in festivitate beatae Mariae Magdalenae. Qui recep¬ 
tus ab Hugone de Pise, tunc decano Rothomagensi, et capi¬ 
tulo Rothomagensi, vacante tunc sede per mortem Odonis, 
archiepiscopi Rothomagensis , quondam abbatis Sancti Dio¬ 
nysii ; benedictusque est Rothomagi ab episcopo Ebroicensi, 
in die' nativitatis gloriosae Virginis Mariae. 

A. D. 1250, die dominica ante festum sancti Michaelis, 
apud Conflantium translatum est corpus sanctae Honorinae de 
veteri capsa, in quadam alia capsa argentea, tempore Roberti, 
abbatis Becci, et Willelmi de Braetot, prioris de Confluantio, 
praesentibus Rothomagensi archiepiscopo et episcopo Pari- 
siensi; una cum dictis abbate Roberto , priore Willelmo , de 
licentia domini Innocentii Papae quarti, tunc apud Lugdunum 
existentis : regnante Ludovico illustrissimo rege Francorum, 
tunc in terra Ierosolymitana peregrinante; Blancha matre ejus¬ 
dem Ludovici, regnum Francorum strenue gubernante. 

A. D. 1256, praedictus Ludovicus rex Franciae fuit apud 
Beccum Hirluini, in die Annunciationis Dominicae; qua die 
comedit in refectorio , cum militibus et baronibus suis, domino 
Odone Rigaud, archiepiscopo Rothomagensi, ad sinistram , 
et domino Roberto , abbate Becci, ad dexteram suam, cum 
multis faliis praelatis sedentibus. Et exinde Pontem-Audo- 

mari pergens, libertates plurimas ecclesiae Becci confirmavit. 

A. D. 1264 , idibus Maii, feria tertia ante Pentecosten, 
ecclesia Becci combusta fuit, cum omnibus officinis et domi¬ 
bus , post completorium , ab igni villae , qui incepit in domo 
presbyterii, et miserabiliter consumpsit villam et ecclesiam 
villae, et postea abbatiam; abbate Roberto tunc apud Lexovias 
ad capitulum abbatum generale existente. Eodem anno non 
multo post turris Beccensis lapidea, quae erat juxta cellarium, 
corruit, et dictum cellarium, et partem ecclesiae conquas¬ 
savit. 

A. D. 1266, obiit piae memoriae, et laudabilis vitae, glorio¬ 
sissimus Robertus, abbas Becci decimus quintus, in nocte sancti 
Clementis; qui rexit abbatiam dicti loci, ante combustionem 
ejus, sexdecim annis, mensibus novem, hebdomadis tribus, 
et tribus diebus : post combustionem vero, duobus annis, et 
dimidio, octoque diebus ; qui in unum collecti, fiunt anni no¬ 
vemdecim , quatuor menses, et quatuor dies; et sepultus est 
in capitulo, circa pedes domini Herluini in sinistra parte. 

EPITAPHIUM EJUSDEM. 

Becci coenobium quindenum plange Robertum 
Abbatem , cinxit te muris, teque refecit 
Consumptum flammis, rebus ditavit et agris. 

Nota quod quando combusta fuit ecclesia Beccensis, summi 
Pontifices, maxime Urbanus, et Clemens, precibus nostris 
inclinati in reaedificationem , et reparationem ecclesiae nostrae, 
ignis conflagratione, casuque miserabili, sic consumptae; ordi¬ 
naverunt, ut redditus, et proventus unius anni ecclesiarum , 
et beneficiorum omnium , in quibus nos, vel priores priora¬ 
tuum nostrorum, jus patronatus habemus, existentium in 
Franciae et Angliae regnis ; et usque ad decem annos vacare 
contigerint; primo anno postquam vacare contigerint, et va¬ 
caverint, in illis videlicet dioecesibus, in quibus illo anno, 
dioecesanis episcopis redditus, et proventus hujusmodi, ex 
consuetudine non debetur. In illis autem in quibus illo anno, 
qui deportationis vulgariter dicitur, debentur episcopis, hu¬ 
jusmodi deportationis anno immediate sequenti, possimus 
percipere in reaedificationem dicti monasterii convertendos. 
Et etiam ordinaverunt, quod in prioratibus ordinis nostri, 
certum tributum acciperetur, secundum compossibilitatem 

beneficiorum; et aliis cunctis fidelibus pcenitentibus, qui ero¬ 
gaverint in piam eleemosynam, de bonis eorum Domino, 
ducentum dies indulgentiarum contulit. 

Huic venerabili viro ex communi assensu totius ejusdem 
loci congregatione successit venerabilis Joannes, tunc prior 
Becci; benedictusque est Rothomagi, in die sancti Joannis 
evangelistae; confirmatoque, et recepto, et non multo post, 
elegerunt in priorem dicti loci, fratrum concordante consensu, 
Joannem de Plesseis, priorem de Goldelina : sed morte prae¬ 
ventus , successit in prioratu Willelmus de Bourgeanvilla 
prior de Prato. 

A. D. 1269, tempore Joannis, abbatis Becci decimi sexti 
supra dicti, translata est parochia sancti Nigasii de Mellento, 
de monasterio monachorum in capellam sancti Jacobi ejus¬ 
dem parochiae, et facta est illa capella paroehialis, et baptis- 
malis ecclesia, interveniente assensu pontificis Camotensis, 
abbatis, conventus Beccensis, et prioris, et conventus sancti 
Nigasii de Mellento supra dicti, et Juonis ecclesiae rectoris 
ejusdem, contradicentibus, et resistentibus et proclamantibus 
parrochianis; sed non praevalentibus. 

Postquam praedictus Joannes abbas Becci, strenue guber¬ 
navit eamdem abbatiam, ferme septem annis, diem clausit 
extremum, in die sanctorum Nigasii, sociorumque ejus; anno 
Domini millesimo ducentesimo septuagesimo secundo ; et 
sepultus est in capitulo dicti loci, circa caput Domini Herluini 
primi dicti loci fundatoris. Et eodem anno ecclesia Becci con¬ 
juncta est fraternitate ecclesiae Fifcanensi. 

Cui successit in abbatiaeminentissimus vir, Petrus de Camba 
juxta Beccum, tunc prior de Evremodio ; benedictusque est, 
ab Odone Rothomagensi archiepiscopo : cui accidit in primo 
anno regiminis ejus tale infortunium, quod praedicto anno, in 
crastinum Cinerum, decimo quinto calendas Martii, qui est 
annus ab Incarnatione Domini millesimus ducentesimus sep¬ 
tuagesimus tertius, turris maxima Becci corruit, et ecclesiam 
fere consumpsit, et conquassavit; et plus ponderatum fuit 
damnum hujus consumptionis, quam damnum combustionis; 
quia totum presbyterium in circuitu oportuit radicitus evellere 
usque ad fundamenta. Qui praedictus abbas coepit augmentare 
ecclesiam ; et incoepit crucem ecclesiae et chorum ; et locavit 

quatuor pillaria maxifha, per quadrum, in cruce ecclesiae, ad 
aliam turrim superaedificandam. De qua ruina factum fuit illud 
proverbium gallice, quod sequitur : 

L’an de grace mil deux cens, 

Soixante et treize, virent gens , 

La maistre tour du Bec descendre, 

Lendemain du jour de la cendrc; 

Entour prime, fut la ruine : 

I/oeuvre dessous n’estoit pas fine; 

Pour ce la tour se descendit, 

Tout le choeur cassa, et fendit 
De la nef une grande partie, 

Cassa la tour de 1’abbaye ; 

Mais Dieu mercy ce Roy cheri, 

Oncques homme n’y eust peri: 

Ce fut en temps de l’abb$ Pierre, 

Pource qu*en pierres abonda, 

Sous ferme pierre la fonda. 

Eodem anno, in capitulo generali, praedictus abbas Petrus, 
ex consensu et voluntate totius capituli, ordinavit, quod came¬ 
rarius qui officii vices gerit, percipiet quolibet anno in Ascen¬ 
sione Domini per manum Grenetarii, qui pro tempore fuerit, 
triginta libras turonenses, pro recompensatione cavarum ma- * 
neriorum dicti Grenetarii : quas dictus camerarius solebat 
percipere. 

Incoeptum est hoc opus, A. D. 1275, in quo primum lapidem 
posuit Petrus, abbas Becci, secundum abbas sanctae Catharinae 
prope Rothomagum , tertium Willelmus prior; et Almaricus 
de Mellento, qui prior eodem anno decimo calendas Octobris 
obiit; et ei successit Robertus de Leone, prior de Scotris; in 
quo opere praedictus abbas quamdiu vixit diligentissime in¬ 
tendit. 

A. D. 1276, praedictus abbas Petrus, transfretavit in An- 
gliam, defuncto Richardo de Flamvilla, procuratore Olebon- 
niae, ibique constituit fratrem Robertum de Leone procurato¬ 
rem pro eo. 

A. D. 1279, die lunae post festum sancti Joannis Baptistae, 
in assisia Pontis Audomari, facta fuit discussio de emenda 
monetae Becci, de villa quam rex volebat levare, nobis oppo¬ 
nentibus per nostras cartas a rege Angliae concessas; ac a suis 
suscessoribus confirmatas : quibus inspectis , et in parlamentis 

regis lectis, et indicatis : dicta emenda fuit nobis reddita; et 
coram baillivo multisque militibus, ibidem assistentibus, de¬ 
clarata. 

Nota quod pro praesentationibus beneficiorum, unde est 
quod priores non habent praesentare in beneficiis suis; causa 
est, ut quotiescumque super jure patronatus contingit moveri 
quaestio , conclusum est, ut talis quaestio ducatur sumptibus 
monasterii, et propter nimios sumptus, et metum muscarum, 
voluerint omnes priores monasterii quod praesentatio spectaret 
ad abbatem, qui subiret onera litium emergentium circa jus 
patronatus, excepto tamen priore deCancico, qui non com- 
paruit. 

A. D. 1281, die dominica circa vesperas, in die omnium 
fidelium Defunctorum, obiit venerabilis memoriae Dominus 
Petrus de Camba, abbas Becci decimus septimus; oriundus 
prope Beccum : ccenobiumque Beccense rexit strenuissime 
novem annis et sex diebus; nonisque Novembris, videlicet 
die lunae, traditus fuit sepulturae in capitulo Becci, circa pedes 
sepulturae Domini Herluini, abbatis primi; praesentibus epis¬ 
copo Abrincensi, et abbate Bemaii. Et petita, et obtenta 
licentia eligendi, assignataque die Mercurii in crastino sanctae 
Catharinae virginis : voti fratres concordes, et unanimes ele¬ 
gerunt virum idoneum in temporalibus, et spiritualibus mul¬ 
tum circumspectum , omnique recommendatione dignum , 
dominum Ymerium de Sancto Ymerio, tunc priorem dicti loci. 
Qui dictus electus*, fuit confirmatus apud Pontisiam, Martis 
die, post festum sancti Andreae apostoli, in prioratu nostro 
sancti Petri in dicta villa, a Willelmo Dei gratia archiepiscopo 
Rothomagensi, et die Mercurii proxima apud Parisios ab illus¬ 
trissimo rege Franciae Philippo receptus. Deinde dominica 
sequenti, secunda Adventus, videlicet septimo idus Decembris, 
apud Fraxinos archiepiscopi, ab eodem Willelmo archiepis¬ 
copo Rothomagensi benedictus, et in Rothomago die lunae, in 
ecclesia cathedrali fecit professionem consuetam; et die Mer¬ 
curii subsequenti apud Beccum cum solemnitate receptus est. 

Nota juramentum quod fecit abbas Ymerius in receptione 
sua : « Ego frater Ymerius, permissione divina abbas monas¬ 
terii beatae Mariae de Becco, de bona et antiqua, et appro¬ 
bata consuetudine hujus monasterii, juro per Deum, et sanctos 

ejus, et per hoc sacrosanctum Evangelium, quod ego tam 
per me, quam per personas hujus monasterii idoneas, monas¬ 
terium Beccense, et omnia ejus membra, cum omnibus perti¬ 
nendis suis, tam in spiritualibus, quam temporalibus, ac 
omnium praedictorum jura, jurisdictiones, libertates, cartas, 
privilegia, consuetudines dicti monasterii antiquas, et ap¬ 
probatas , ad honorem Dei, et utilitatem dicti monasterii, bene 
et fideliter, de toto posse meo procurabo, et servabo, custo¬ 
diam, et defendam. Sic me Deus adjuvet. » Et formam recep¬ 
tionis invenies in cartulario in fardello signato per Y. 

Eodem anno praedictus abbas Ymerius transfretavit in An- 
gliam, pro negotiis, et rebus ecclesiae suae disponendis. 

A. D. 1281, declarata fuit libertas prioris de Prato, in 
pleno scacario Paschae, coram magistris ejusdem scacarii 
apud Rothomagum; de quodam equo, qui occiderat quandam 
mulierem in nundinis de Ermentruilla, et adjudicatus fuit 
dictus equus priori de Prato, per magistros in icto scacario 
praesidentes : et super hoc confecta fuit littera bailliviae Ro- 
thomagensis. 

A. D. 1282, decimo calendas Maii, abbas Ymerius dispo¬ 
sitis rebus suis in Anglia, ab ea recessit, et ad partes Franciae 
transfretavit, receptusque fuit apud Beccum ab omni conventu 
suo, octavo calendas ejusdem mensis. 

Eodem anno quaestio facta est apud Beccum post tantum 
incendium, et ruinam, ubi corpus piae memoriae Dominae JVJa- 
tildis imperatricis jacebat; et inventum fuit ante sedem majoris 
altaris, interclusum in quodam corio bovino. 

A. D. 1285, in crastino omnium Sanctorum, quatuor fo- 
restarii, qui nemora domini Reginaldi de Trie militis custo¬ 
diebant , fecerunt insultum terribilem apud Layum, clericorum 
dicti prioratus vulnerantes, et duos monachos : videlicet Joan- 
nem de Leone superiorem et fratrem Thomam de Tonilla, sic 
vulnerantes, ut dictus Joannes infra quinque dies , et dictus 
Thomas infra quindecim dies, vitam finierint, et hoc anno 
obiit Robertus de Leone, prior Becci, et ei successit frater Wil- 
lelmusde sancto Elodoaldo tunc prior sancti Petri de Pontisara. 

Eodem anno Ymerius, abbas Becci, in capitulo generali, quod 
celebratur in vigilia sancti Joannis Baptistae de assensu totius 
congregationis permisit monachis claustralibus habere cappas, 

quando eis necesse erit exire foras pro aliquo negotio, aut 
aliqua necessitate, deposuitque sotulares corrigiis vinctos. 
Ordinavitque quod monachi Beccenses , qui per obedientiam 
mittuntur in aliquibus prioratibus in Anglia, sive alibi ad com¬ 
morandum , dum ibi per sex annos moram fecerint, et honeste 
ibi se habuerint, ad claustrum Beccensis monasterii revoca¬ 
rentur; audita super hoc relatione, et testimonio priorum 
suorum, sub quibus moram fecerint. 

Et in eodem capitulo excommunicavit omnes conspiratores 
et compilatores malorum, et omnes inobedientes , et qui im¬ 
ponunt sociis suis falsa crimina , et omnes qui procurant per 
saeculares personas , de loco ad locum contra obedientiam re¬ 
moveri, et omnes qui procurant per saeculares personas habere 
prioratum, vel officium quodcumque, et qui procurant per se, 
vel per alios, ut non possint, aut non debeant a prioratu, vel 
officio removeri. 

Praedictus Ymerius prae caeteris praedecessoribus suis, legitur 
capitulum generale quolibet anno frequentasse, et ibi multas 
constitutiones salutares instituisse, et praecipue per suas litte¬ 
ras patentes praecepisse et injunxisse prioribus omnibus ejus¬ 
dem ordinis, quod singulis annis in vigilia sancti Joannis Bap¬ 
tistae , in capitulo generali apud Beccum, traderent in scriptis 
coram omnibus in dicto capitulo , statum domus, seu prio¬ 
ratus sui. 

Hic in tempore suo cum studio , diligentia, et sagacitate 
institit operi et aedificationi fabricae novae ecclesiae , quae post 
ruinam incoepta fuerat tempore Petri abbatis, praedecessoris 
sui, et locavit praedictum opus cuidam latomo magistro Ro- 
berto de Fonte nomine, ad construendum praedictum opus 
usque ad tecturam, ut patet per litteras ipsius latomi. Tem¬ 
pore etiam suo viriliter tractavit negotia ecclesiae, custodiendo, 
defferendo et procurando jura, libertates, immunitates, et 
privilegia ecclesiae Beccensis , tam in Franeia quam in Nor- 
mannia, tam Angliae quam Walliae regnis. Item ordinavit 
quod succentor, qui multo ecclesiae labores, die noctuque 
portat, perciperet quolibet anno super officium cantoris , quin¬ 
quaginta solidos turonenses, et quod justiciarius solvat quo¬ 
libet anno custodi cartarum, sexaginta solidos turonenses. 

A. D. 1304 , decima quinta mensis Novembris, postquam 

dictus Ymerius strenue et laudabiliter rexit praedictum monas¬ 
terium ferme viginti tribus annis, diem clausit extremum , 
cujus animae propicietur Deus; sepultusque est in capitulo , 
juxta caput domini Herluini, primi pastoris ejusdem. 

A. D. 1304, die Jovis post festum Luciae virginis, post 
transitum praedicti Ymerii, praesidente in capitulo Becci fratre 
Guillelmo de Sancto Paterno priore, praesente toto conventu 
ipsius monasterii, una cum prioribus prioratuum ab ipso depen¬ 
dentium ; ad boc debite vocatus venerabilis , et discretus vir 
frater Guilbertus de Sancto Stephano, tunc Grenetarius loci, 
fuit electus per viam compromissi in abbatem, et patrem ipsius 
monasterii: postmodum confirmatus et benedictus : praedic¬ 
tum monasterium sapienter et religiose rexit per spatium vi¬ 
ginti duorum annorum, et octo mensium, vel eo circa. Hic 
consummavit novum opus ecclesiae tempore suo : quod opus 
jam incoeptum fuerat tempore domini Petri de Caniba, decimi 
septimi abbatis, praedecessoris sui, deditque praedictus Guil¬ 
bertus conventui, pro salute animae suae et pro anniversario 
suo faciendo, quolibet anno , viginti libras turonenses redditus, 
ad officium pitanciarum capiendas, et percipiendas in et super 
praepositura Becci. 

Obiit A. D. 1327, in die sancti Bartholomaei apostoli, 
nono calendas Septembris, sepultusque fuit in nova capella 
beatae Mariae Virginis , retro chorum , ante altare ejusdem 
Virginis Mariae. 

VERSUS SUPER SEPULTURAM EJUS. 

0 vos, qui transitis, memores mortis, rogo, sitis 
Quod sum, vos eritis : pro me rogitare velitis. 

Huic venerabili viro successit in regimine ipsius ecclesiae , 
circumspectus vir dominus Gaufridus, dictus Fare , tunc prior 
de Prato , electUsque fuit per viam compromissi , in die sab¬ 
bati, festo Decollationis sancti Joannis Baptistae, anno Domi¬ 
ni millesimo trecentesimo vigesimo septimo , et postea confir¬ 
matus et benedictus abbas vigesimus , qui postquam ipsum 
monasterium laudabiliter strenueque rexit per spatium ferme 
septem annorum; suis cognitis meritis, ad episcopatum Ebroi- 
censem electus est, anno dominicae Incarnationis millesimo 
trecentesimo trigesimo quarto; nec propter ejus dignitatem, 
habitum dimisit regularem ecclesiae Beccensis; sed semper 

omni loco usus fuit vestimentis albis, et maxime cuculla alba, 
quae specialis habitus ecclesiae existit. Hic temporibus suis 
auxit, et ampliavit fabricam ecclesiae Ebroicensis, et praecipue 
chorum, et intuentibus clarescit de tempore quo de abbatia ad 
episcopatum Ebroicensem translatus est, factum est hoc pro¬ 
verbium : 

Prend la teste dVn maquerel, d’vn chien, d’vn congre et d’vn carpel; 
De six viures, et de quatre ytres , si trovueras sans autres tiltres, 
Quand Gieufroy Fare se demist d’Abb6 du Bec, et Evreux prist. 
Lepremier jour d*Auril; sans doute Dieu garde 1’Hostel, et Fordre toute. 

Nota quod tempore domini Guilberti summus Pontifex 
Clemens regnabat: filiali devotione moti, non inducti, sed 
mera libertate, praetextu negotii terrae sanctae , et exaltatio¬ 
nis fidei catholicae , dedimus dicto summo Pontifici quindecim 
millia florenorum parvorum de Florentia , pro dictis necessi¬ 
tatibus supportandis, quorum decem millia tradita sunt prae 
manibus , alia quinque millia , postea: ut patet in cartulario , 
per litteram super hoc confectam , quae duplex est in armario 
litterarum electionum ; et fuit decima generalis levata in re¬ 
gno Franciae per dioeceses ; et pro illa decima ratione terra¬ 
rum nostrarum diffusarum per praedictas dioeceses solvimus , 
absque bonis prioratuum nostrorum, tria millia sexcies centum 
libras tredecim libras, duos solidos, sex denarios, ut patet per 
litteras quictanciae. 

A. D. 1337, fuit in capitulo ordinatum , ut bulla domini 
Benedicti Papae super ordinatione scholarium observaretur, et 
statutum est, ut quilibet prior solveret dictis scholaribus , de 
quolibet franco redditus prioratus sui tres solidos , cum tribus 
denariis, persolveret integraliter in manu pitantiarii; sic quod 
magister in theologia legens, quadraginta francos, et studens in 
theologia totidem, et doctor decretorum, jura canonica legens, 
quinquaginta , et scholaris studens jura, et baccalaureus in 
eisdem , triginta sex libras , ut patet in cartulario in fardello 
signato per X. 

A. D. 1338 , fuit a sede apostolica indultum Philippo, 
regi Francorum et Navarrse, certis de causis, in provincia 
Rothomagensi levare decimam, et pro parte et portione nostra 
fuimus taxati ad summam mille sexcentum septuaginta libra¬ 
rum , quas solvimus apud Beccum, praesente rege, die decima 

quarta Augusti, anni praedicti, ut patet per quietanciam, quae 
est in cartulario in fardello de... Et in anno 1346, fuit col¬ 
lecta in regno Franciae, et levata per praedictum Philippum , 
qui duxit bellum contra regem Angliae , pro qua solvimus pro 
nobis, et prioratibus, summam centum viginti librarum. Et in 
anno 1424, fuit levata alia decima concessa domino regi, pro 
qua solvit pricr de Bellomonte proportione sua , quinque cen¬ 
tum francos. Et in anno 1435, fuit abbas Thomas absolutus , 
ob defectum solutionis decimae datae a domino Martino Papa 
quinto, duci Bedfordiae, super fructibus in ducatu Normanniae 
consistentibus, quia imposita fuit, et levata tempore domini 
Roberti praedecessoris sui regentis Parisius, et per bullam 
excipiebantur studentes Parisius... 

Et in A. D. 1312, praesidente in ecclesia domino Clemente 
quinto, mere et liberali ter dedimus pro subventione sedis apos- 
tolicae , decem mille florenos; tum etiam pro negotiis nostris 
expediendis , et nisi fuisset procurator, vel magister Joannes 
abbatis , dedissemus quindecim mille , ut patet in cartulario. 

Et A. D. 1369, voluit Papa levare unam decimam, pro 
reparatione ecclesiae «,ut monasterii montis Cassini, unde fuit 
pater noster Benedictus abbas, et commissum fuit abbati Sancti 
Audoem colligere in provincia Rothomagensi, super ecclesias 
aut monasteria sancti Benedicti, qui penurias ecclesiarum decla¬ 
ravit, et decima nihilominus soluta est, et solvimus pro parte et 
portione nostra quadraginta novem florenos,ut patetinfardellol. 

Nota quod A. D. 1307 et 1345 , venerabiles viri magister 
Nicolaus de Quercu , rector ecclesiae Sancti Sil vini fle Glos, 
dedit nobis quasdam decretales, cum apparatu ordinario , una 
cum quinto decretalium , cum suo apparatu , decretum cum 
apparatu ordinario. Et magister Joannes deBoesseyo, rector 
ecclesiae sancti Georgii de Tilia, qui a juventute fuerat nutri¬ 
tus in domo nostra , et beneficiatus, dedit nobis omnes libros 
suos, post mortem habituros ^et si contigerit eum infirmitate, 
vel necessitate vendere, executores sui tenentur nobis solvere 
ducentum libras , et erat ipse doctor in medicina , et ejusdem 
eximius professor. 

A. D. 1335, die Jovis , ante festum sancti Joannis Bap¬ 
tistae, die vigesima tertia mensis Junii, post spontaneam resig- 
nationem Gauffridi Fare , faccam , ut ad praedictum episcopa- 

tum transmigraret; astante et praesidente in capitulo Becci 
fratre Joanne de Sancto Mellanno, priore Becci, una cum prio¬ 
ribus totius ordinis, electus fuit frater Joannes de Grangiis, 
tunc justiciarius Becci, in pastorem dicti monasterii,qui eccle¬ 
siam laudabiliter regens , inter caetera bona, quae ibi gessit, 
fecit dedicare ecclesiam novam de novo completam laudabilir 
ter, ut postea patebit. 

A. D. 1340, decimo quinto die Aprilis, obiit piae memoriae 
dominus Gauffridus Fare, vigesimus abbas Becci, postea epis¬ 
copus Ebroicensis, non immemor ecclesiae Beccensis, sed apud 
eam delatus, et in ipsa sepultus, in sinistra chori parte, ut ejus 
sepultura manifestat, cujus anima in pace requiescat. 

A. D. 1342 , decimo quinto die mensis Septembris , deci¬ 
mo septimo calendas Octobris , pontificatus sanctissimi in 
Christo patris domini Clementis divina clementia Papae sexti 
anno primo, regnante Philippo, Francorum rege, domino 
Joanne, ejus filio primogenito , duce Normanniae , abbate 
Becci tunc vigesimo primo domino Joanne de Grangiis , dedi¬ 
cata fuit ecclesia Becci a reverendo in Christo patre domino 
Joanne, Abrincatensi episcopo, in honorem sanctae Mariae 
Virginis et omnium Sanctorum. Consecrata autem fuerunt ab 
ipso episcopo Abrincatensi, majus altare ad honorem sanctae 
Mariae, et minus similiter, praesentibus in Christo patribus 
dominis Lexoviensi, et Joanne Papiensi episcopis, ac venera¬ 
bilibus patribus et dominis abbatibus de Fiscano, de Sancto 
Audoeno , de Cadomo , de Sancto Ebrulfo , de Gemeticis, de 
Sancto Vaudresillo , de Sancto Georgio, de Blanquervilla, de 
Bemajo, de Cormelis, de Pratellis, de Grestano, de Sancta Ca- 
tharina prope Rothomagum, de Sancto Victore, de Comevilla, 
ac prioribus de Sancta Barbara, beatae Mariae de Parco juxta 
Haricuriam, *de Friardello , et nobilibus viris dominis Joanne 
Mallet, Roberto de Novoburgo, Joanne de Ferariis G... de 
Friardello, R... de Toumebu, militibus, cum pluribus aliis mili¬ 
tibus , ac viris ecclesiasticis, ac secularibus , in die tali exultan- 
tibus; et eadem die consecratum fuit altare in capella prioris 
in honorem sancti Benedicti, et in capella quae dicitur esse 
Sacristae , in honorem sanctorum apostolorum Petri et Pauli , 
altare fuit consecratum ab episcopo Loxoviensi; et eodem 
die altare in capella quae dicitur de Ferariis, in honorem 

sancti Joannis Baptistae. Itera in capella sequenti, in hono¬ 
rem sancti Mauri; et in capella sequenti in honorem sancti 
Martini, quae dicitur esse Subcelerarii; et in capella quae dicitur 
esse Camerarii, a domino Joanne Papiensi episcopo , altare in 
honorem sancti Stephani protomartyris. Et in die lunae se¬ 
quente , consecrata fuerunt duo altaria de revestiario , imum 
in honorem sancti Nicolai et Brandani, et aliud in honorem 
sancti Joannis Evangelistae , et sancti Aniani episcopi, a 
praedicto Papiensi episcopo. Item altare beatae Mariae Magda- 
lenae et beatae Honorinae virginis . in capella quae dicitur esse 
Eleemosynarii, ab eodem Papiensi episcopo, ad Dei gloriam 
et populi exultationem. In ipsa dedicatione conductus fontis , 
qui dicitur Angelus, in claustro prope capitulum , fluxisse 
vinum per spatium trium dierum fertur, ad omnium servien¬ 
tium sustentationem. 

Tempore hujus Joannis quidam honestus religiosus vocatus 
Guillelmus de Mara, alias Loeson, granatarius dicti monas¬ 
terii , de licentia praedicti Joannis, in capitulo generali prae¬ 
sidentis, anno millesimo trecentesimo quadragesimo, in vigilia 
sancti Joannis Baptistae, totiusque capituli assensu, dedit 
religiosis claustralibus decem libras turonenses redditus, de 
et supra officio granatarii dicti loci, ad festum Assumptionis 
beatae Mariae, per manum granatarii, qui pro tempore fuerit, 
percipiendas, ac per manum prioris eisdem distribuendas, ut 
ad laudem et gloriam beatae genitricis Mariae antiphona, quae 
dicitur : « Salve Regina, Mater » , etc. Completorio finito 
dicatur, et decantetur a fratribus ibidem existentibus. 

Eodem anno, Dominus Joannes de Ferariis miles dedit prae¬ 
dictis religiosis, ad officium pitanciarum, certam partem de¬ 
cimae, quam habebat in parochia de Grandicampo, solutis decem 
libris redditus, quae super hoc debentur priori de Malopassu. 

Tempore praedicti abbatis, anno millesimo trecentesimo 
quadragesimo quinto , domina Maria de Hispania, comitissa 
de Allenconia, de Stampis, dedit praedictis religiosis quin¬ 
gentas libras turonenses pro emendis quadraginta libris red¬ 
ditus , praedictis religiosis claustralibus distribuendis , per 
manum pitanciarii; ut quolibet die, per dictos religiosos missa 
celebretur in capella beatae Mariae de novo fundata; quae 
summa tradita fxut priori de Prato, ut dictis religiosis solveret 

praedictum redditum in quatuor terminis sancti Joannis Bap¬ 
tistae, sancti Michaelis, Nativitatis Domini, et Paschae; quo¬ 
libet termino decem. Et his temporibus missa, quae quotidie 
Celebratur pro congregatione, in honorem beatae Virginis de 
mane, coepit habere initium : ad quam missam accenduntur 
quotidie viginti quatuor cerei; de quibus dominus abbas debet 
solvere quatuor, et alii decem officiarii, quilibet duos; et ad 
populum, fratresque excitandos, pulsantur cum una de ma¬ 
joribus campanis. 

Iis etiam temporibus coeperunt oriri et emergere bella, et 
discordiae inter reges Francorum et Anglorum , et Navarrae, 
propter coronam regni Franciae, quam sibi vendicabat, et di¬ 
cebat Eduardus rex Anglorum jure haereditario sibi licere. 

A. D. 1350, die 19 mensis Februarii, obiit felicis memoriae 
dominus Joannes supra dictus, vigesimus primus, qui ecclesiam 
religiose rexit 5 annis, et 8 mensibus; et sepultus est in ca¬ 
pella beatae Mariae, retro chorum, juxta sepulturam domini 
Gilberti abbatis decimi noni, ante altare Virginis Mariae. 

VERSUS. 

Concilia nato Genitrix hunc alma beato : 

Ponatur coelis hic, qui fuit orbe fidelis. 

Huic venerabili patri successit in regimen ecclesiae Bec- 
censis magnae scientiae vir frater Robertus de Rutis, alias Cou- 
roye, decretorum doctor, electtis via scrutinii, ut forma ejus 
electionis testatur, qui quidem praedictam ecclesiam rexit 
undecim circiter annis. 

A. D. 1356, tempore praedicti Roberti, post bellum Picta- 
vense, in quo rex Francorum Joannes captus fuit ab Anglis : 
praedictis guerris in Normannia vigentibus, et de die in diem 
pullulantibus, ac ipsis Anglis plurima loca, villas, castella, 
municipia obtinentibus, dominus Ludovicus de Haricuria , 
tunc capitaneus, et rector generalis Normanniae, nomine regis 
Franciae, auctoritate regia praecepit, quod ecclesia Becci, 
quae de novo magna, et spatiosa, imo speciosa erat constructa; 
et nuper consummata, et dedicata ( ut praemittitur) fuerat, 
demoliretur usque ad fundamenta, et fortificaretur turribus, 
propter securitatem patriae, et ne ab Anglis, seu aliis hostibus 
tunc in patria vigentibus, caperetur. Quare congruit consilio 
et auxilio baronum, militum, et nobilium, ac vicinorum eam 

fortificare, una cum capitulo eidem adjacente. Et capellas 
circa chorum , et alias aperturas, lapidibus obstruere, ipsam- 
que ecclesiam, et beuffredum , cum turribus ecclesiae, capitu¬ 
lumque cingere propugnaculis, ac fossatis circumdare : prop¬ 
ter quod oportuit demoliri unam partem dormitorii, capitulo 
adjacentem, et tria latera claustri juxta ecclesiam; et etiam 
quamdam partem cellarii, domos, et aulam quae vocatur No- 
viburgi juxta turres ecclesiae, in damnum maximum ejusdem 
ecclesiae. 

Oportuit etiam religiosos dimittere dormitorium, et dor¬ 
mire quamdam partem ipsorum infra ecclesiam super vestia¬ 
rium ; caeteros autem officiarios, et seniores jacere in capellis 
chorum circumdantibus : alia ecclesiae loca in ecclesia, propter 
chori ambitum, et viam circa, propter processiones; quia 
propter claustri demolitionem non poterant fieri in claustro. 
Coacta est ecclesia redditus et proventus ejus, in stipendiis 
armatorum exponere, pro custodia et conservatione dictae 
fortericiae. Ob eam causam oportuit invadiare maneria, terras, 
decimas, ad praedicta onera supportanda, in maximum dam¬ 
num ecclesiae. Et in ecclesia missa beatae Mariae quae nuper 
ordinata fuerat cantari retro chorum, coactione urgante can¬ 
tabatur ad majus altare. 

A. D. 1361, prima die mensisSepterobris, praedictus pater 
Robertus, abbas Becci vigesimus secundus, migravit a saeculo; 
rexitque praedictam ecclesiam ferme undecim annis et quinque 
mensibus, et sepultus est in capella beatae Mariae, retro cho¬ 
rum , in sinistra parte, juxta sepulturam domini Guilberti 
abbatis; et non est tumba, neque epitaphium. 

Post ejus obitum, anno 1361, electus fuit ab omni congre¬ 
gatione, vir magnae religionis, frater Guillelmus de Bensevilla, 
dictus Popeline, in pastorem ipsius monasterii, postmodum 
benedictus. Modestus et mitis fratribus erat; et strenue et 
laudabiliter rexit ipsum monasterium viginti septem annis; 
guerris vigentibus, tam inNormannia, quam in Francia et 
Aquitania; et licet praedictum monasterium esset in maxima 
necessitate, sua benignitate et patientia, praedictum monas¬ 
terium a multis adversis, damnis, et periculis praeservavit. 

Anno 1388 , secunda, die mensis Maii, migravit a saeculo.; 
et sepultus fuit in revestiario, ante altare sanctorum Nicolai 

et Catharinae; ubi tunc temporis capitulum tenebatur, quia 
capitulum molendino, furno , granario , propter guerras oc¬ 
cupabatur. 

Praedictus etiam pater, temporibus suis, ecclesiam nobilibus 
religiosis, quos vestivit, dotavit; de quibus postea floruerunt, 
Gauffridus dictus Harenc, abbas Gemeticensis, Vincentius 
de Rothomago, dictus de Iieno , abbas Patellensis, Aubertus 
de Rothomago, alias Le Tellier, abbas sancti Ebrulfi, Joannes 
de Bouleya, abbas Cerasiensis. 

EPITAPHIUM EJUS. 

Hic jacet in tumba Ginatus Beuseque villa, 

Becci, qui deca bis, et cum septem constitit annis 
Abbas: quo plures vestiret, et ocius hinc tres 
Fiunt Abbates ; ac horum Parisiensis 
Unus Gauffridus; et cum Jo. de Hors Gemeticensis 
Esse sinit, tandem Becci fit pastor ibidem, 

Electus bis, jam fieri jubet, hancque figuram , 

Guillelmi zelo victi, telo necis; anno 
Bisseptingento; sed bis sex hinc removeto. 

Luce Maii bina, cui coelos Christe propina. 

A. D. 1388, post obitum domini Guillelmi, abbatis vige¬ 
simi tertii, frater Gauffridus de Paris, dictus Harenc , tunc 
temporis prior de Conflantio, vir acutissimi ingenii, bacca- 
laureus in decretis, electus fuit ab omni congregatione in 
abbatem, et pastorem ipsius monasterii : sed electio non est 
sortita suum effectum, quoniam quidam Estoldus, nomine de 
Estoutevilla, prius monachus Fiscanensis, et tunc abbas mo¬ 
nasterii Cerasii, auctoritate Pontificis Romani, et omnium 
praelatorum vi, et amicorum, et parentum potentia, obtinuit 
praedicti monasterii principatum. Iste primus fuit alienigena, 
qui ecclesiae Beccensis obtinuit regimen, qui de gremio ejus¬ 
dem ecclesiae a tempore fundationis non existeret; duobus 
annis, et octo mensibus rexit dictura monasterium, quod nuper 
guerris cessantibus respiraverat : occasioneque praedictarum 
guerrarum, in maxima necessitate erat, ac in multis debitis 
erga multos obligatum , per domos, per maneria, molendina, 
cum omnibus officinis , in maxima ruina, et decadentia erat; 
et in ejus adventu, omnia et singula sunt deteriorata : quia 
ejus cura erat super pecuniis accumulandis : appropriavitque 

sibi officium thesaurarii, ponens receptorem saecularem, quod 
nunquam visum est. 

Expensae quotidianae inestimabiles tam pro suo excessivo 
statu, tam occasione fratrum suorum, quorum aliqui erant 
pontifices, alii milites , alii archidiaconi existebant t Ipse 
expensis ecclesiae Beccensis, singulari fulgens ambitione , 
impetravit a sede apostolica, ut solum vita comite posset 
uti mitra, et annulis, et insigniis pontificalibus, vocatus ad 
regimen ecclesiae Fiscanensis, unde prius fuerat monachus, 
bona ecclesiae Beccensis in tanta copia tam in libris, quam jo- 
calibus, auro, argento secum portavit, quod a fundatione non 
est memoria ecclesiam tantam ruinam fuisse passam. 

Fundaverunt frater ejus episcopus Lexoviensis, et ipse 
Estoldus, collegium Lexoviense Parisiis juxta Sanctam Geno- 
vefam , et distribuit Estoldus libros et cuncta quae ab ecclesia 
Becci abstulerat, dicto collegio, de tanta offensa Dominus 
indulgeat ei. 

Post discessum vero ipsius Estoldi, Gauffridus Pariensis, 
dictus de Harenc, qui violentia ab amicis dicti Estoldi, Papa 
consentiente, fuerat remotus, rursum est electus a tota con¬ 
gregatione in abbatem et pastorem ecclesiae Beccensis, et 
die decima quarta mensis Martii, id est, feria tertia ante 
Ramos palmarum, anno Domini millesimo trecentesimo nona¬ 
gesimo , receptus cum gaudio magno, cunctis clamantibus 
« Noel, Noel. *» 

Ipse in primo anno sui adventus fecit fieri quadraginta ca¬ 
meras in antiquo dormitorio, et ibi fecit dormire religiosos,, 
qui ante dormiebant super revestiarium, et vestivit eodem 
anno sexdecim monachos habitu religionis; et mundare fecit 
omnes officinas, et deponere lapides, et ea quibus capellae 
obstruebantur, et revitrare de novo, et maxime capellam 
beatae Mariae, in cujus medio fuerat murus maximus quem 
fecit destrui; et missa quae quotidie de mane dicitur, dicebatur 
ante majus altare, reincoepit celebrari in dicta capella Fecit 
etiam mundare capitulum, quod fuerat occupatum quodam 
molendino, et fumo, quodam gamario , ac magnis tonniis ad 
ponendam siceram. Et fecit dictum capitulum, et refectorium 
depingere et renovare, et de ipso capitulo omnia auferre, et 
reparavit omnia quae fuerant facta tempore guerrae. 

Reparavit, etiam ecclesiam et officinas dicti monasterii de 
coopertura, quia in adventu suo ubique pluebat. Omnia ma- 
neriaet molendina, quae invenit in magna decadentia et ruina, 
studiose reparavit. Ecclesiam acquitavit de multis debitis 
obligatam tempore Estoldi, praedecessoris sui, et aliorum 
praedecessorum suorum. 

Item exoneravit ecclesiam de centum libris redditus ad 
vitam, quas quidam vocatus Petrus Le Veulles, alias Pontrel, 
habebat ad vitam suam super decimas et terras nostras de 
Caleto. 

Item exoneravit manerium, terram et redditus de Quevilly, 
quae invadiata erant Gervasio de Saux, et uxori suae ad vitam 
suam , et solvit octingentas libras , de bonis patris et matris 
suae , quae nuper habuerat ex obitu eorum. 

Item ad tuitionem libertatis nostrae de venditione piscium , 
fortiter laboravit contra mercatores, qui recusabant afferre 
pisces suos venales ad coquinam ipsius monasterii , antequam 
exponerent eos ad vendendum, ut moris est. Impetravit a 
Romano Pontifice, quod tam ipse, quam successores sui, 
abbates Becci, de caetero possent uti mitra , et aliis insigniis 
pontificalibus perpetuis temporibus. 

Incoepit clausuram murorum et turrium circa monasterium, 
ne de caetero ecclesia opprimeretur et occuparetur tempore 
guerrarum , sicut antea fuerat. 

Et anno Dom. Ineam. 1398, decima tertia mensis Julii , 
arripuit iter peregrinationis ultra mare , associatus multis 
nobilibus viris Franciae et Normanniae , ad visitandam sanctam 
terram Ierosolymitanam, et sanctum sepulcrum Domini, et 
alia sancta loca; necnon ad Sanctam Catharinam , in monte 
Sinai. Revertendo cecidit in quamdam foveam , in qua fuit 
per tres dies, quod non potuit inveniri. De qua peregrina¬ 
tione , dum per deserta reverteretur cum suis, contigit illum 
infirmari, adeo ut non poterat incedere nec pede , nec equo , 
et oportuit ut in lectica magno labore deportaretur cum suis, 
qui sic venerunt usque in Italiam , apud quamdam civitatem, 
quae vocatur Padua, et ibidem cum magno dolore suorum, 
diem clausit extremum, decimo quinto die mensis Julii, anno 
Domini 1399 ; et ibidem in quadam ecclesia sepultus fuit. Et 
missi sunt quidam de religiosis Becci t qui ibidem sumptibus 

ecclesiae, fecerunt fieri servitium et sepulturam in memo¬ 
riam ejus. 

Nota privilegium concessum abbatibus Becci , favore Gauf- 
fridi Harenc, tunc temporis abbatis. « Clemens episcopus, ser¬ 
vus servorum Dei, dilectis filiis , Gauffrido abbati et conventui 
monasterii de Becco Helluini , ordinis sancti Benedicti, Ro- 
thomagensis dioecesis , salutem et apostolicam benedictionem. 
Exposcit vestrae devotionis sinceritas, et religionis promeretur 
honestas , ut tam vos, quos speciali devotionis affectu prose¬ 
quimur, quam monasterium vestrum, eum dignis honoribus 
attollamus, dudum si quidem cuidam Estoldo, abbati dicti 
monasterii, et vobis filiis conventui, ut idem Estoldus abbas, 
et successores sui abbates dicti monasterii, qui pro tempore 
forent, mitra , annulo et aliis pontificalibus insigniis, libere 
possent uti. Necnon quod in dicto monasterio, et prioratibus 
eidem monasterio subjectis, ac parochialibus, et aliis ecclesiis, 
ad ipsum abbatem , et vos filios . conjunctim communiter, vel 
divisim , pertinentibus; quamvis sibi, et vobis pleno jure non 
subessent, benedictionem solemnem super populum, post 
missarum, vesperarum et matutinorum solemnia (dummodo 
in benedictione hujusmodi, aliquis antistes, vel sedis apos- 
tolicae legatus praesens non foret) elargiri possent, duximus 
indulgendum. Nos igitur volentes vos attolli ampliori praero¬ 
gativa honoris; vestris in hac parte supplicationibus inclinati * 
ut tu fili abbas, et successores tui ejusdem monasterii abbates, 
qui pro tempore fuerint, mitra, annulo et insigniis hujusmodi, 
etiam , in synodis et locis provinciae Rothomagensis; et in 
quarumlibet personarum, etiamsi pontificali seu regali prae¬ 
fulgeat dignitate, praesentia: dummodo in synodis et locis 
praedictis archiepiscopus Rothomagensis pro tempore existens, 
vel dictae sedis legatus, aut nuneius, praesens non fuerit. Nec¬ 
non corporalia, calices et alia ornamenta ad divinum cultum, 
in monasterio, prioratibus et ecclesiis praedictis, ac locis et aliis, 
ab eodem monasterio dependentibus, necessaria benedicere. 
Necnon et monachis dicti monasterii tonsuram conferre clerica¬ 
lem libere et licite possitis, felicis recordationis ALEXANDRI 
Papae quarti, praedecessoris nostri, quae incipit, - abbates »: 
et aliis quibuscumque constitutionibus apostolicis, in con¬ 
trarium editis, nequaquam obstantibus vobis, et eisdem suc- 

cessoribus ; auctoritate apostolica, de speciali gratia, tenore 
praesentium indulgemus. Nulli ergo hominum liceat hanc, etc. » 

Pro sede capienda in synodo archiepiscopi Rothomagensis, 
fuit lis mota inter abbatem Becci et Gemeticensem , tempore 
istius Gauffridi Harenc , qui dicebat sibi secundum locum per¬ 
tinere , alio contrarium asserente. 

Tempore istius Gauffridi Harenc, presbyteri soliti erant pro 
stipendiis suis percipere annuatim decem francos, et juvenes 
non presbyteri octo, et diminuit, propter fortericiam con¬ 
struendam : quod presbyteri solum octo francos, et juvenes sex 
francos, perciperent, et duravit usque ad tempora domini 
Willelmi de Valle, abbatis vigesimi septimi. 

Postea A. D. 1399, die decima septima Julii, post obitum 
felicis recordationis praedicti Gauffridi Harenc, abbatis Becci 
vigesimi quinti, consensu totius congregationis et omnium 
priorum , ad electionem debite vocatorum , per viam Sancti 
Spiritus , omnibus concordantibus , religiosus et honestus vir 
Guillelmus de Annullaribus*dictus de Valle, tunc prior claus- 
tralis Becci, divina dispensatione fuit electus, et postea a 
reverendo in Christo patre domino Willelmo de Viene, Rotho- 
magensi archiepiscopo, in die Translationis sancti Stephani, 
benedictus. Deinde in die beati Bartholomsei sequenti, apud 
Beccum ovanter receptus in pastorem, omnibus mitis et affa¬ 
bilis ; omnium morum probitate adornatus: qui pnedictum 
monasterium strenue octodecim annis et quinque mensibus 
rexit et gubernavit. 

Hic tempore suo feodum de Feugerito et feodum de Bouleyo, 
apud Sanctum Martinum de Parco sita, acquisivit; similiter 
totum feodum de Calvomonte ex integro; apud Pontem-Altum 
et apud Russeriam , feodum de Mellino Joscelinii, et apud 
Servavillam feodum Grandin, et feodum de Bosco apud Po- 
meriaux , feodum Henrici de Grongi. Item acquitavit viginti 
libras redditus ; quas domicella Joanna Labeneste percipiebat 
annuatim super feodum nostrum de Muys, apud Marbodium. 
Item acquisivit domum nostram Parisiis in magno vico Sancti 
Jacobi, et amortisavit et exoneravit ecclesiam de centum libris 
redditus; qui debebantur carthusiensibus Parisiensibus et col¬ 
legio deDormanno, mediante apponctamento inter nos et ipsos 
facto. Item ducenta scruta auri Joanni de Vadis restituit, qui 

Joannes accommodaverat praedicto Gauffrido Harenc, et ma¬ 
gistro militiae de Rhodes, quadringenta scuta auri quae ipse ac¬ 
commodaverat praedicto Gauffrido Harenc , in peregrinatione 
sua, et multa hereditagia, de quibus per pacta potest apparere. 
Ipse etiam institit operi fortericiae per praedictum Harenc incoep¬ 
tae , et praedictum opus ad tantam perfectionem perduxit, ut 
aspicientibus castrum inexpugnabile judicaretur. 

Tempore isto, regente ecclesiam universalem Papa Alexan¬ 
dro, quidam cardinalis Ludo vicus deFlisco vulgariter nuncu¬ 
patus , tituli Sancti Adriani cardinalis , impetravit prioratus 
de Bellomonte , et Sancti Ymerii, et per episcopum Placenti¬ 
num procuravit decerni dictos prioratus ad ipsum pertinere 
et spectare, et mandavit singulis abbatibus et conventibus, 
sub poenis contentis et fulminatis in processu, ut permitterent 
dictum cardinalem, aut ejus procuratorem pro eo nancisci et 
adipisci possessionem prioratuum praedictorum, in qua posses¬ 
sione prioratus de Bellomonte, tunc erat frater Guillelmus de 
Fiscano, religiosus de Becco, et frater Richardus de Malavilla, 
professi de Becco, et ab isto nobili patre Guillelmo fuit appel¬ 
latio interposita et sortita est suum effectum. Feodum de Feu- 
gueray acquisivit a domino Guillelmo milite, pro summa duo¬ 
rum mille ducentarum et quinquaginta librarum turonensium. 
A domino Joanne de Boulajo milite aliud feodum contiguum, 
dictum de Boulay, pro summa novem centum librarum. 

Nota quod muros fortericiae curavit fieri Gauffridus Harenc, 
maximae latitudinis , videlicet quindecim pedum , vel circa in 
basso, et in alto decem pedum, altitudinis majoris quam sint 
muri civitatis Avenionensis, et infra dictos muros inchoavit 
quindecim turres magnas. Iste Willelmus habuit a rege prae¬ 
ceptum , ut dictum opus continuaret; Et fuit turris majoris al¬ 
titudinis et latitudinis , quam sit aliqua turris in Marsilia; et 
complevit in spacio quinque annorum, pro quolibet anno expo¬ 
nens in hujusmodi fortericia , quinque mille libras turonenses. 

Iste Guillelmus acquisivit feodum de Meslino Jocelin , 
A. D. 1415 , a domino Dobeaux , et solvit mille quingentas 
libras, ut patet per quictanciam. 

Nota etiam quod suo tempore quidam nomine Jos. de La 
Lande de Tillia,.propter processum motum inter nos et eum , 
associavit sibi duodecim homines, qui quotidie armati circui- 

bant abbatiam , et prioratus nostros, ut si invenire possent 
unum de nostris, sive religiosum, sive servitorem , mutilarent 
aut occiderent, et mandaverunt praedicto abbati per quamdam 
cedulam signatam eorum signis, quod eum occiderent, si eum 
exire contingeret, etsi non exiret, totam domum incenderent. 
Et de facto plures religiosos euntes ad negotia sua mutilave¬ 
runt , et apud Sanctum Philibertum, unum occiderunt, et ei 
pedem amputaverunt, et alium mutilaverunt. Convictus de 
omnibus maleficiis praedictis , et etiam de furto nemorum nos¬ 
trorum , quorum custodia ante erat sibi commissa, Parisiis fuit 
bannitus, ut patet per processum suum ? qui est in cartulario. 

Postquam autem fuit in ecclesia per spatium quinque anno¬ 
rum , anno 1404, postquam obedientia fuit reddita Petro de 
Luna , dicto Benedicto , quae sibi antea subtracta fuerat, oc¬ 
casione schismatis, quod tunc erat in Ecclesia, quidam Ludo- 
vicus dictus de Chantemelle, abbas de Troarno, procurabat 
apud praefatum Papam institui in praedicto monasterio Bec- 
censi, quia abbas Beccensis nondum miserat ad curiam , nec 
vacantem solverat, occasione praedictae substractionis ; id¬ 
circo arripuit iter ad Massiliam , ubi tunc temporis praedictus 
Benedictus degebat, qui eo viso, et gravi ejus constantia con¬ 
siderata , et electione ejus visitata , ipse eam confirmavit, et 
licentia a sede apostolica accepta ad monasterium rediit, quae 
controversia valdegravavit Ecclesiam, tam pro expensis, quam 
pro vacante solvenda. 

Nota quod A. D. 1405, regnante Carolo, rege Franco¬ 
rum , in anno regni sui vigesimo quarto, fuit reddita obe¬ 
dientia domino Papae, per quam antea erant beneficia in dispo¬ 
sitione ordinariorum conferenda, et ordine juris electiones 
celebrabantur; et post obedientiam redditam in manu Papae, 
voluit Papa levare vacantiam beneficiorum, tam regularium 
quam saecularium, quae vacaverant ante redditionem obedien- 
tiae, quod non potuit obtinere, rege contradicente. Et declaravit 
intentionem suam, et praedicare fecit in ecclesia nostrae Domi¬ 
nae Parisiis, quod non potuit obtinere, rege contradicente. 

A. D. 1415 , mense Augusti, in vigilia sancti Laurentii, 
anno regiminis praedicti Guillelmi decimo sexto, Henricus, rex 
Anglorum quintus, applicuit in Normanniam, cum magno 
exercitu, et navium copiosa multitudine, et obsedit, ac in brevi 

obtinuit villam de Harefloto, et eam munivit gente sua, expul¬ 
sis civibus. Postea arripuit iter versus Calesium , per pagum 
Caletensem , et per comitatum de Pontumal; et cum venisset 
in pagum Taruanensem , in locum qui dicitur Agrincort, ha¬ 
buit praelium cum exercitu Francorum in die sanctorum Cris- 
pini et Crispiniani, in quo praelio fuit magna caedes Francorum, 
et ibi corruerunt multi, tam duces, quam comites et barones; 
necnon et multi nobiles , et eorum multi capti et ducti in An- 
gliam vinculis mancipati fuerunt, et alii de exercitu Francorum 
fugerunt. Postmodum praedictus rex transfretavit in Angliam, 
cum praeda maxima accepta in praelio. 

Et tempore durante, monasterium Beccense magnam passum 
est ruinam, totaque regio a Francis, qui insultum faciebant 
contra regem Anglorum , oportuitque munitionem habere in 
fortericia ipsius monasterii expensis ecclesiae, propter cur¬ 
siones et invasiones Anglorum , in damnum et destructionem 
ipsius ecclesiae. 

Et A.D. 1417, prima die mensis Augusti, praedictus Henri- 
cus rex Anglorum , iterum applicuit in Normanniam, apud 
Toleam; et in sex mensibus obtinuit totam inferiorem Nor¬ 
manniam, usque ad fluvium Risle, excepto monte Sancti 
Michaelis; et etiam obtinuit Cenomanorum comitatum, cum 
adjacenti regione. 

Et illo tempore omnes fere habitantes, et commorantes circa 
Beccum, tam nobiles, quam incolae, retraxerunt se cum 
bonis suis in fortericia dicti monasterii, in tanta quantitate , 
quod oportuit dictam fortericiam gentibus, et victualibus, 
expensis ecclesiae, munire. Oportuit etiam consilio aliquorum 
destruere, et demoliri omnia aedificia dicti monasterii extra 
clausuram fortericiae existentia, scilicet, aulam dictam la 
Malmaison, domos ante eleemosynam, domum fabrorum, 
domos hospitum, capellam sancti Herluini, cum aliis multis 
domibus et officinis circa adjacentibus. Oportuit etiam taxare 
bladum in refectorio, et foenum in capitulo in maxima tri¬ 
bulatione, et dolore omnium domesticorum. Et post tanta 
incommoda, praedictus reverendus pater Guillelmus abbas, 
hujusmodi incommodis anxius, et tristis, aegrotavit fere per 
quatuor menses : qua infirmitate ingravescente, decessit tertia 
die Januarii anni praedicti millesimi quadringentesimi decimi 

septimi, sepultus in medio chori ante pedaneum, ubi solet 
accipi benedictio. Cujus anima requiescat in pace. 

Nota quod ad fortericiam Becci faciendam homines tenentes 
de ecclesia Becci, compulsi sunt ad contribuendum pro qua¬ 
libet aera terree, quam inde tenebant, solvere dimidium flo- 
renum auri. Et iterum concessum nobis est a duce Normanniae, 
ut levare possemus per modum subsidii, ab uno quoque ho¬ 
minum nostrorum, pro quolibet mense, duodecim denarios, 
pro simili causa fortericiae, ut patet in repertorio novo in titulo 
fortificationis. 

Nota quod Joannes de Chambray fecit tumbam domini 
Guillelmi abbatis; et soluta sunt quadraginta scuta, ut patet 
in cartulario per quictanciam, in fardello signato per... ; et 
nota quod ipse tenebatur camerae apostolicae in mille florenis 
annuatim, ut paret per quictancias, in arca quictanciarum. 

EPITAPHIUM. 

Hic jacet exemplum bonitatis, regula morum: 

Justitiae templum, fidei vas , lux Monachorum, 

Guillelmus, frater quondam de Valle vocatus, 

Caenobiique pater Beccensis; origine natus 
Ex Awillaribus, diecesis Lexoviensis. 

Abbas vigesimus sextus: quem flebilis ensis 
Funeris exhausit, vitalia filaque rosit. 

Nam nixus Christo, mundo migravit ab isto, 

Anno milleno, centum quater addeque deno 
Septem , tunc terna jam jam lucente lucerna : 

Vivat sanctorum consors super astra polorum. Arnen. 

A D. 1417, supra memorato die lunae ante sacros cineres, 
sexta die mensis Februarii, post obitum supra dicti venerabilis 
Guillelmi, vigesimi sexti abbatis, venerandae discretionis, ac 
eminentis scientiae vir dominus Robertus de Becco, dictus 
Vallee, decretorum doctor eximius, de villa Becci oriundus, 
tunc prior de Prato, juxta Rothomagum, in capitulo Beccensi, 
fratrum unanimi assensu, per viam Spiritus Sancti, in abbatem 
et pastorem ipsius monasterii est electus; et postmodum man¬ 
dato archiepiscopi, est benedictus. Et propter guerrarum dis¬ 
crimina, et occursiones, et invasiones Anglorum, quae saepius 
fiebant ab ipsis, noluit venire apud Beccum, sed secessit in 
partibus Franciae apud Parisios , et apud Pontizaram; et ibi 
mansit, usque dum sequenti anno civitas Rothomagensis 

cum patria adjacente, reddita fuit praedicto regi Anglorum. 

Et cum ibi maneret, videlicet in octavis Paschae, anno 
millesimo quadringentesimo decimo octavo, Thomas, dux Cia- 
rentiae frater praedicti regis Anglorum, ac constabularius ejus, 
obtinuit castrum Haricuriae, deinde cum exercitu suo venit 
apud Beccum, et obsedit fortericiam dicti loci, et eam diversis, 
et frequentissimis assultibus , die nocteque incessanter, per 
spatium fere unius mensis expugnando; et in suo adventu, 
maxima pars villae, videlicet usque ad ecclesiam Sancti An- 
dreae, combusta fuit ab eis, qui infra erant fortericiam, in 
magnum damnum ecclesiae, et habitantium in ea; deficiente 
autem adjutorio, illos, qui erant in fortericia, qui sperabant 
a rege Francorum sublevari, oportuit eam tradi in manus prae¬ 
dicti ducis Clarentiae et ei reddita fuit in vigilia Ascensionis 
proxime sequentis. Et cum intrasset, praedata, et sublata 
fuerunt omnia bona, quae ibi erant reposita, tam ipsius quam 
aliorum ; et fere omnia bona patriae ibidem erant reposita* 
Populus ibidem congregatus expulsus est, nec portare ei disce¬ 
denti permittebatur, praeter vilia vestimenta quibus vestiti erant. 

Nota quod A. D. 1412, fuit levata decima in regno Fran- 
ciae, auctoritate Romani Pontificis in supportationem onerum 
quasi importabilium regis et regni; et fuit terminus limi¬ 
tatus ad recolligendam taxationem decimae, praedictae. Nihilo¬ 
minus rex Franciae, suis familiaribus litteris mandavit abbati de 
Becco, ut de tribus centum libris ei incontinenti subveniret; 
quae summa fuit Parisiis soluta per domnum Gauffridum de 
Fiscano, priore de Bellomonte; et taxatio decimae, pro parte, 
et portione nostra, in diversis dioecesibus, ascendit ad summam 
trecentum librarum, ut patet per mandatum, et quictantiam 
mandato annexam in cartulario. Post paucos dies, postquam 
fuit spoliata ipsa fortericia, venit rex Henricus praedictus 
apud Beccum, et ibi constituit de gente sua viginti homines 
armorum, cum quadraginta sagittariis, expensis ecclesiae, 
qui acceperunt omnes provisiones ipsius monasterii, in granis, 
vino, sicera; de bobus, et de caeteris bonis, ibidem repositis; 
nihil relinquentes religiosis , nec familiae eorum, unde possent 
sustentari; solum viventes de moltis molendinorum suorum, 
nihil percipientes de redditibus suis , quia temporalia monas¬ 
terii erant arrestata per dictum regem, propter absentiam 

ipsius abbatis, qui nondum venerat ad obedientiam ipsius 
regis; et nihilominus solvebantur stipendia armigeris, in 
dicta fortericia existentibus ; et ob hoc coacti fuimus vendere 
omnia blada quae erant in grangiis nostris, undequaque, 
religiosis in tanta tribulatione existentibus, maxime usque ad 
mensem Martii inde sequentis: quo tempore durante, praedictus 
rex Henricus obtinuit civitatem Rothomagensem, Vemonem , 
Rupem Guidonis, Medontam , et omnem pagum Caletensem. 

Postea A. D. 1418, dominica prima Septuagesimae, prae¬ 
dictus Robertus abbas, qui nunquam fecerat fidelitatem de 
abbatia, venit Rothomagum, et ipsa dominica praesentavit se 
praedicto regi Henrico, ei supplicando ut parceret ei de mora 
sua veniendi ad suam obedientiam , et eam, si placeret, di¬ 
gnaretur recipere; quam dictus rex benigne suscepit. 

Qua fidelitate facta , et temporibus suae ecclesiae, impeditis 
propter absentiam, expeditis, venit Beccum in crastino sa¬ 
crorum Cinerum, susceptus cum magno gaudio a suo conventu, 
et installatus in sedibus suis, ut moris est. 

Et armigeri, qui tunc ibi erant in munitione recesserunt, et 
fuerunt loco eorum in munitione, gentes ducis Clarentiae, in 
numero minori et minoribus expensis. 

Qui praedictus abbas jura, et libertates sui monasterii, pro 
posse , secundum dispositionem temporis, utiliter procurando, 
strenue rexit dictum monasterium, per spatium duodecim an¬ 
norum, fratres charitative tractando. 

Ipse suo tempore acquisivit quoddam hospitium in medio 
civitatis Rothomagensis situm, vocatum XHostel des Fon - 
t ai nes , prope vicum Judaeorum, oneratum tamen de qua¬ 
draginta libris redditus, donec possent reacquitari. Quod 
hospitium multum profuit tempore guerrarum. Ipse tem¬ 
pore suo, ob causam guerrarum in Normannia vigentium, 
et propter fortericiam multa passus est, totaque domus; et 
maxime, quia anno Domini millesimo quadringentesimo vige¬ 
simo primo, die decima tertia mensis Julii, ipsa fortericia 
fraude capta fuit a Francis , medio molendinarii dicti loci, 
abbate religiosisque inscientibus, et omnes officinas totius 
domus obtinuerunt, praeter maximam turrim Nostrae Dominae, 
in qua omnes Anglici se retraxerant in praesidium. Et facto 
foramine in praedicta turri, emiserunt quosdam de suis , fac- 

tum notum facere Anglicis, qui erant apud Bemaium, Hari- 
curiam, et ubique dispersi. 

Et intrantibus Francis, illa die qua Anglici miserunt suos 
Anglis nunciare, ut dictum est, circa vesperam in dicta turri 
per idem foramen, quo Anglici exierunt, fecerunt hinc inde 
magnam caedem hominum; et fuerunt Anglici de praedicta 
turri expulsi, et intraverunt ecclesiam sic furore commoti, 
extractis gladiis, occiderunt duos monachos religiosissimos, et 
honestos viros, et alios vulneraverunt, polluendo sanctam 
matrem Ecclesiam. 

Insuper spoliaverunt dicti Anglici monasterium, et omnes 
officinas, depraedando quicquid invenire potuerunt; omnia 
ornamenta ecclesiae, calices et capsam ubi reconditum erat 
sacrosanctum corpus Domini super altare, corporalia etiam 
spoliando, et denudando tumulum dominae Matildis Impera¬ 
tricis, qui est in medio chori, nihil de pretiosis relinquendo. 

Et eorum malitia crescente ligaverunt et tenuerunt Domi¬ 
num abbatem Robertum tamquam prisonarium, enses super 
eum levantes, et eum decollare et occidere volentes: et eum 
sic vinctum, una cum Guernetario dicti loci, duxerunt Ro- 
thomagum, cunctis fratribus expulsis de dicto monasterio, 
solis remanentibus priore cum alio, qui erat justiciarius dicti 
monasterii. Ipsis sic expulsis, quidam abierunt apud Sanctum 
Philibertum, alii apud Bellummontem, usque ad festum om¬ 
nium Sanctorum , in damnum in existimabile ipsius ecclesiae. 

Comes autem Sabbariensis, qui ibidem advenerat, et secum 
praedictum abbatem apud Rothomagum adduxerat , posuit 
eum in arctam custodiam, usquequo tradidisset fidejussores, 
pro sua fidelitate , quod numquam ipse nec sui monachi fuis¬ 
sent quovis modo cidpabiles de traditione ipsius fortericiae. 
Quod ita probatum est, quia traditores illi capti sunt et capite 
truncati apud Rothomagum, qui omnino exoccupaverunt prae¬ 
dictum abbatem, et monachos, et omnes de familia; et eorum 
confessione audita, tam abbas praedictus, quam Guernetarius, 
illa occupatione detenti, fere per quinque menses, liberati 
sunt: et sequenti festo omnium Sanctorum, ecclesiam ipsam, 
quae polluta fuerat, reconciliata fuit; et eodem die omnes mo¬ 
nachi sic dispersi per prioratus, occasione guerrarum , intra¬ 
verunt ecclesiam Beccensem cum gaudio magno. 

VOL. I. 16 

Et dedit rex, attento quod tam abbas, quam monachi erant 
immunes a traditione, litteras patentes, ut temporale detentum 
restitueretur, et mobilia undequaque possent reperiri; de qui¬ 
bus bonis, maxime in libris et ornamentis, pro majori parte 
recuperata sunt. Et ordinavit praedictus rex, et expresse prae¬ 
cepit, quod ipsa fortericia demoliretur, et destrueretur expensis 
ecclesiae; <juod ita factum est; et non solum ipsa fortericia 
destructa fiiit, sed omnes domus circumadjacentes oportuit 
evelli funditus. 

Et post praedictam ipsius ecclesiae reconciliationem, et ipsius 
fortericiae demolitionem, praedictus reverendus pater Robertus 
revertitur ad praedictum monasterium, et coepit reaedificare 
aliquas domos destructas , et procurare res monasterii quae 
ablatae fuerant, et proventus, et redditus dicti monasterii, 
cartis et libris apud Rothomagum, pro majori parte stantibus. 

Et postquam rexit praedictum monasterium duodecim annis, 
tribusque mensibus , multis tribulationibus oppressus , et an¬ 
gustiis, migravit ab hoc saeculo apud Rothomagum in domo 
per eum acquisita , anno Domini millesimo quadringentesimo 
trigesimo, et apud Beccum corpus ejus, ut decuit, delatum 
est et sepultum infra chorum juxta tumulum domini Willelmi, 
praedecessoris et avunculi sui, in sinistra parte. Cujus animae 
propitietur Deus. Arnen. 

EPITAPHIUM. 

Hic jacet in loculo venerabilis atque disertus 
Abbas, vocabulo cui vallis sicque Robertus. 

Is Decretorum doctor fuit, et via morum. 

Auxiliante Deo fratres concorditer illum 
Eliciunt, in eo ponentes mentis asylum. 

Unde fuit natus, in Becco stans hic inhumatus. 

Anno milleno, centum quater, atque trigeno, 

In Maii mense quarta, mortis ruit ense. 

Quisque roget Christum, quod coelis collocet istum : 

Ac ibi solamen Sanctorum sentiat. Arnen. 

Post obitum autem litteratissimi viri domini Roberti abbatis, 
venerabilis ac discretus vir, et magnae religionis dominus Tho- 
ma$ de Becco , dictus Frique , tunc prior claustralis dicti mo¬ 
nasterii Beccensis , fratrum unanimi consensu, via Spiritus 
sancti, fuit ab omnibus electus in pastorem ipsius monasterii, 
feria quinta infra octavas Pentecostes, et die nona mensis Junii. 

Quae electio, vigentibus guerris , fuit celebrata apud Rotho- 
magum in domo nostra de la Fontaine , acquisita per suum 
praedecessorem dominum Robertum, cum nullus auderet super 
patriam residere, nisi vel in castro, vel in fortericia, et de fratri¬ 
bus,‘qui personaliter non aderant electioni, procurationem super 
negotio faciebant, et eo electo fuit benedictus in ecclesia Rotho- 
magensi, et in civitate Rothomagensi, guerris sic in patria 
vigentibus resedit, quia sine magno periculo potuisset in 
ecclesia Becci residere. Et eo sic apud Rothomagum absente 
pluries fuit dicta ecclesia Becci depraedata. Et si quis videretur 
unde commodum potuisset haberi, sive abbas, sive prior, sive 
clericus, sive mulier, aut quaecumque persona, capiebatur, et 
suppliciis vexabatur usque ad solutionem redemptionis suae. Et 
pluribus incursibus hostium fuit ecclesia cunctis bonis spoliata; 
et proventus ecclesiae quasi ad nihilum redacti, cum nullus 
maneret aut resideret in possessione sua, nec terras suas cole¬ 
ret, nisi prius habita compositione cum hostibus. 

Sed omnipotens Deus, qui in se confidentes juvat et consola¬ 
tur, dedit tantum animum bono nostro pastori, quod ipse 
acquisivit ecclesiae quemdam parvum feodum vocatum de Bos- 
co, situm in parochia Sancti Taurini, et domum nostram 
Rothomagensem exoneravit quadraginta libris redditus, quae 
debebantur JoanniLe Bar, ratione acquisitionis dictae domus, 
et apud regem admortisavit, ut docent litterae super hoc con¬ 
fectae. Acquisivit etiam aGuillelmo Le Grand, armigero, quem¬ 
dam feodum nubilem apud Sanctae Mariae ecclesiam situm. 
Fecit etiam in domo Rothomagensi reparationes sumptuosas 
valde ; etsi juxta finem dierum reliquerit ecclesiam multis 
debitis oneratam, Dominus ei indulgere dignetur. Et post¬ 
quam rexit praedictum monasterium spatio sexdecim annorum, 
et amplius, strenue et religiose se habens ad fratres suos , 
et ad omnes spiritum Domino reddidit, quinta mensis Ju¬ 
lii , A. D. 1446, cunctis suum obitum deplorantibus; sepul- 
tusque in choro juxta dominum Guillelmum de Annularibus . 
cujus fuerat capellanus. Hujus anima requiescat in pace. 
Arnen. 

Nota quod iste Thomas fundi curavit duas campanas in 
ecclesia Becci, scilicet campanam quae dicitur le Thumbre; 
et campanam secundam, quae pulsatur in vesperis et matu- 

tinis. Et deductis expensis pro se , et servulo suo, et materia, 
soluti sunt septem franci, ut patet in cartulario per quictan- 
tiam. Nota etiam quod anno Domini millesimo quadringente¬ 
simo trigesimo tertio, Joannes Sandrin, pictor, apud Rotho- 
magum commorans, recepit a supra dicto domino Thomas, 
abbate Beccensi, summam nonaginta sex librarum turonen- 
sium, ob causam materiarum , picturarum , et sexdecim ma¬ 
gnarum imaginum lapidearum stantium in choro nostrae eccle¬ 
siae Beccensis, ut patet per ejus quictantiam in armaria cartu- 
larii dd’litteris electionum, 

EPITAPHIUM. 

Iste locus tenuit corpus virtute repleti; 

Quem tellus genuit Becci Thomaeque Friqueti, 

Vitae claustralis florens sub regula degit, 

Subtraxitque malis, sed Christi colla subegit, 

Hinc Prior electus, stultorum crimina texit. 

Abbas effectus digne coenobia rexit: 

Beccensisque pater vicesimus extitit ipse, 

Octavum frater addas, post occubuisse 
Annomilleno, centeno, sicque quaterno. 

Quinta quintilis decies quarto quoque Sexto. 

Parcat illi Deus. Arnen. 

Nota quod hic debent scribi bene gesta patris nostri domini 
Joannis de Mota, abbatis hujus coenobii vigesimi noni, sed 
quia tempore suo non fui, nec quidquam scriptum inveni, ideo 
scientibus dimisi. 

Defuncto venerabili patre domino Joanne de Mota alias de 
Rothomago , Decretorum eximio doctore , qui obiit in domo 
Becci, apud Rothomagum, corpusque ejus apud Beccum dela¬ 
tum , fratribus cunctis suum obitum lamentantibus, ibidem 
accepit sepulturam juxta praedecessorem suum fratrem Tho- 
mam de Becco. 

Cui successit venerabilis pastor et pater dominus Gauffridus 
de Hispania, alias Benedicti, tunc prior de Prato, juxta Ro¬ 
thomagum. Dum ejus electio fuit canonice celebrata, cunctis 
fratribus ejus merita considerantibus, in eum per viam Sancti 
Spiritus unanimiter consentiunt; et eum in pastorem assumunt 
dominicae Incarnationis anno 1452, qui, dum esset prior de 
Prato, guerris in Normannia vigentibus, multa passus est, et 
redditus ecclesiae Prati adeo modici et debiles erant, quod in 
manu officii domini Rothomagensis consulebatur tradi; quae 

omnia patienter toleravit, et cunctos visitantes ecclesiam, 
quam regebat, ad amorem sui et suae ecclesiae incitavit. 

Cum autem electus fuit, ecclesiam Beccensem magnis de¬ 
bitis invenit oneratam , et per omnia intus et exterius detur- 
patam aedificiis ruinosis, quam ad talem statum deduxit, quod 
nec debitis, nec reparationibus, quovis modo possit notari... 
Ecclesiam Becci mirifice per longum et latum, intus et exte¬ 
rius decoravit. Pars enim ecclesiae (quae navis dicitur) quae 
foveis terris inferius et araneis superius vilipendebatur, lapideo 
pavimento, et victrinis circa navem necessariis decoravit. 
Capellam sanctae Appolinae, in qua tres imagines ordinavit, 
instituit, et ut cuncta complectar, nihil vilius navi ecclesiae , 
quando depingi fecit, et cruces ecclesiae instituit, in signum 
dedicationis , per circuitum intus et foris, tumbam suam , et, 
sui praedecessoris in choro locavit. In choro dictae ecclesiae 
quatuor pillaria juxta pulpitum, imaginibus doctorum quatuor 
ecclesiae, munivit, quae antea vacua fuerant. Libriferium in 
modum et formam aquilae, in medio chori, ad tenendum 
chorum, instituit; formamque Moysi aeream, praecepta legalia 
in manu gerentis, ad Epistolam canendam, ordinavit; magni- 
ficumque evangelistarum aereum, formam quatuor Evangelis- 
tarum gerens, juxta altare ad Evangelia per circulum anni 
cantanda , et de eadem materia aerea , quatuor candelabra 
sumptuosissima. 

Ecclesiam pluribus vestimentis nudatam et indigentem, 
multis honorabilibus et sumptuosis , confortavit; et multis 
jocalibus, reliquiis, et maxime ubi requiescit pars capitis sancti 
Blasii, quae antea in Anglia in prioratu Conith detinebatur, 
medio et monitu patris nostri fuit apud Beccum translata, et 
in sumptuosissimo reliquiario reposita. 

Domum infirmorum, quae infirmaria dicitur, ad fratrum 
subsidium et egentium solatium, aedificavit; non solum mate¬ 
rialiter, sed quod melius et majus est, spiritualiter, quia ipse a 
summo Pontifice impetravit, ut cuncti in praedicta domo dece¬ 
dentes , absolverentur a poena et culpa, ut in bulla clarius 
continetur. Et a vicariis in Christo patris domini Guillelmi 
Destoutevilla,archiepiscopiRothomagensis, et cardinalis tituli 
Hostiensis, impetravit; ut omnes religiosi, in dicta infirmaria 
celebrantes, et cujuscumque status, devote missarum solemnia 

audientes omnibus diebus dominicis , necnon et festis solem- 
nibus , triginta dies de injunctis poenitentiis relaxando, conse¬ 
qui mereantur, ut docet littera super hoc confecta, et litteram 
invenies in cartulario , in titulo archiepiscoporum Rothoma- 
gensium. Nec est omittendum lampadium quod est in medio 
chori , juxta candelabrum, quod dedit dominus Richardus Le 
Grand, curatus de Bosco Roberti, dudum abbatis servitor 
obsequiosissimus et familiaris; cuppam magnificam argen¬ 
team , et deauratam conventui dedit. 

Ipse vero non im memor dicti quod « sancta et salubris est 
cogitatio pro defunctis exorare, ut a peccatis solvantur. » Et 
quod animae defunctorum orationibus viventium, ad poenarum 
relaxationem indigent, obitum suum instituit celebrari in 
quadragesima, die sancti Benedicti abbatis, et servitio assisten¬ 
tibus assignavit decem libras turonenses , super receptam de 
Bensevilla, distribuendas per manum sui eapellani, quando 
praesens erit, et si absens fuerit, in ordinatione prioris erit. 

In fontibus et conductibus eximie laboravit, et maxime ante 
cameram abbatis, in horto, qui dicitur la Vigne , in quo con¬ 
ductum fontium contiguum caveae, qui ligneus erat, lapideum 
conformavit, ut intuenti clarescit. 

Tres scholares ad studium Parisiense tenuit, et aliquando 
quatuor, sumptibus magnis, quibusdam in theologia, aliis 
in Decretis studentibus, et eos in gradibus Facultatum, copiosis 
sumptibus , honoravit; et manu larga, favore scholarium 
suorum, maxime doctoribus Facultatum Parisiensium, bona 
ecclesiae distribuit; quare dicti scholares, super omnes stu¬ 
dentes , in dicta Universitate, in maxima recommendatione 
habebantur. 

Dum obiit nobilis piaeque memoriae dominus Garolus victo¬ 
riosissimus , qui Anglos de Normannia expulit, anno Domini 
millesimo quadringentesimo quadragesimo nono, et reductio¬ 
nem fecit , duos filios reliquit, scilicet Ludovicum seniorem fi¬ 
lium, et Delphinum, qui successit in corona; et alium Carolum, 
ducem de Berry, qui modicum concordes fuerunt usque ad an¬ 
num Domini millesimum quadringentesimum sexagesimum 
quintum: qui Carolus dux de Berry a fratre suo Ludovico rege 
ducatum Normanniae requirebat, et sibi debitum jure haere- 
ditario, et testamento patris sibi relictum, rege contradicente. 

Videns praedictus Carolus quod non poterat pacisci cum 
rege fratre suo, foedere conjunctus est dominis ducibus Bur- 
gundiae et Britanniae, qui querelam dicti Caroli manu ar¬ 
mata portantes, et defendentes in regem ducatum Normanniae 
occupantem, insultum fecerunt, et eum usque ad Parisios 
fugere compulerunt, cum toto exercitu suo , ubi ad nobiles 
Normanniae, ut commodius valerent resistere, mandavit, qui 
adeo pro rege dimicaverunt, quod Burgundi eorum exercitu 
territi fugerunt. 

Postea rex consultus a sapientibus regni sui pro bono regni, 
et regnicolarum, ad lites et guerras sedandas et quietandas, 
et amicitias inter principes connectendas, consensit ut frater 
suus ducatum Normanniae possideret; unde fuerat lis, et 
controversia mota inter dictum regem et Carolum fratrem 
ejus; et per suas patentes litteras confirmavit, juravitque 
numquam venire in contrarium, sed semper stabile tenere 
promissum. 

Ducibus contentatis, propter hujus promissum, et tam ma¬ 
gnifice confirmatum, rediit ad terram suam dominus dux Bur- 
gundiae cum suis, remanente domino duce Britanniae, cum 
nostro duce Normanniae, nondum apud Rothomagum recepto: 
qui eum in abbatia Sanctae Catharinae juxta Rothomagum du¬ 
xit : qui dum expectaretur a Burgensibus, et generaliter a 
toto nobili statu Normanniae, et non veniret, miserunt com¬ 
muni assensu omnium, Joannem Monsieur , filium de Haricuria, 
ut sciret quare ingressus ejus tamdiu differebatur; qui verbum 
habuit cum dicto Carolo duce, et eum nocte cum taedis et 
decoro lumine ad Rothomagum adduxit; et ibidem cum ma¬ 
gna solemnitate et maximo gaudio susceptus : praesentibus 
ducatus Episcopis, abbatibus, baronibus, et cunctis nobilibus, 
et annulo aureo manui imposito , in ecclesia Nostrae Dominae 
Rothomagensis, Normanniam, cunctis videntibus, despon¬ 
savit ; et eam ut sponsus sponsam regere, et gubernare jure¬ 
jurando promisit. 

Hoc facto, duce Britannorum solo in Normannia stante cum 
dicto Carolo, rex Franciae totum quod fecit, revocavit; dicens 
quod scribitur de desponsalibus, cum locum non habet con¬ 
sensus, ubi metus, vel coactio intercedit; et quod coactus 
consensum praebuit; et suis armigeris in signum hujus fecit, 

et instituit portare super loricas, duas litteras A. et P. quasi 
diceret - audi partem. * Audiens dictus dux Carolus, quod 
hujus occasione rex intendebat guerram contra eum, iterum 
movere, et de facto movit; quia voluit ut villae et castra in 
dicto ducatu de quibus dictus dux Carolus possessionem acce¬ 
perat, sibi restituerentur. Quod fuit regi valde ignominiosum, 
ut promissum suum contra fratrem naturalem violaret. 

Considerans dictus dux quod potentiae ejus , videlicet regis, 
non valeret resistere, discessit de Normannia, et Britanniam 
ivit, suique consules, puta Episcopus et Patriarcha Bajocensis, 
Episcopus Lexoviensis, et plurimi alii patriam, et propria 
beneficia relinquentes, dictum ducem, supposito et consilio, 
sequuti sunt, et multi nobiles Normanniae captivi remanserunt 
cum rege, et alii ex toto perierunt. 

Et ista miserabili guerra durante, dominus noster et pater 
venerabilis, sua benignitate et clementia, nobiles multos in 
amicitiam ecclesiae univit, et post paucos dies tres feodos 
nobiles, videlicet feodum de Caluomonte, de Feugueroto, et 
Boullae, mandato regis de curia, et scacario, Beccensi ecclesiae 
tamquam manu-mortuae incorporavit magnis et largifluis 
sumptibus, amortisari fecit, anno Domini millesimo quadrin¬ 
gentesimo sexagesimo sexto, ut clarius apparet in litteris 
super hoc consectis et scriptis. 

Nota quod amortisatio nihil aliud est quam terram domino 
tributalem, reddere immunem ab illo. 

Tabulas in aula quae dicitur Misericorde fecit renovare et 
directorium, et similiter in refectorio, quae prius erant vermi¬ 
bus consumptae. 

Eodem anno multi de hominibus domini Caroli, se traxerunt 
ad villam quae dicitur « le Pont-de-1’Arche », et ibidem tenue¬ 
runt per multos dies; et sic rex propter hoc motus , quia nole¬ 
bant villam praedictam suo mandato reddere, in propria venit, 
et sedem instituit; et disposuerat per assultum capere , nisi 
intervenisset pactio; pacto inito, cum suis intravit, et durante 
sede, domos quae erant circa castrum, et portam quae duxit ad 
Locoveris, fecit funditus destrui, et fossata dictae villae re- 
fortiari. 

Eodem anno sexagesimo sexto, die sancti Cosmae et Da- 
miani, mane adeo die stante nebuloso et turbido , quod vix 

quis potuisset distantem a se tribus pedibus conspicere, intra¬ 
verunt Bourbonni per castrum, in dictam civitatem Rotho- 
raagensem, capitaneo , et civibus inscientibus; unde fuit ma¬ 
gna commotio in populo, sed tandem medio sapientium stantium 
in civitate, rex placatus est; et eam in brevi tempore recupe¬ 
ravit , et ibidem in persona stetit, per multos dies, et infortiari 
castrum praedictum, quodam grosso muro in latere, ex parte 
tendente versus villam, prope fontem castri. 

A. D. 1467, fecit praedictus dominus Gauffridus Benedicti, 
quamdam crucem institui magnificam in ecclesia Becci, deau¬ 
ratam , ex lapidibus pretiosis undique munitam ; et in qua 
reponuntur spinae gloriosae coronae Redemptoris nostri Jesu 
Christi. 

Et eodem anno fecit incipere quoddam beufredium , in loco 
in quo retroactis temporibus fuit, quod fuit igne consumptum; 
adeo quod per opinionem latomorum expertorum, oportuit 
istud renovare usque ad fundamentum, ad campanas ecclesiae 
suspendendas, quia grossae turres nimium erant gravatae , et 
commotione campanarum gravabantur. 

Ipse motus caritate et devotione, et augmentavit, et crevit' 
pitantiamreligiosorum, tam presbyterorum, quam juvenum, 
in termino Paschae, de viginti solidis presbyteris, et juvenibus 
de quindecim : in quo nihil percipiebant antea, in magnum 
subsidium religiosorum claustralium. 

Et suis temporibus convivebat in ecclesia reverendus et re¬ 
ligiosissimus vir homo paci et dilectionis dominus Robertus de 
Rothomago, alias le moine , prior claustralis ecclesiae Becci, 
qui prius fuerat prior in ecclesiis de Confluentio, de Bellosaltu, 
et de Evuremodio , et postea ad priorem ecclesiae Becci per 
electionem vocatus , qui meritissimus et perdilectus in officio 
ab omnibus extitit, et ad domum suam, quae domus prioris 
dicitur, sitam supra portam, quae dicitur Roberti Bellot, vi¬ 
riliter laboravit intus et exterius, quantum decoravit (utin- 
tuenti clarescit) picturis, cooperturis et aliis munimentis ad 
cameram aptis. 

Capellam in ecclesia sitam, quae dicitur capella Beatae Ma¬ 
riae Magdalenae, sibi elegit, et priori assignavit: tamen anti¬ 
qua registra ecclesiae notant capellam Beati Benedicti fuisse 
priori assignatam. Quam capellam Beatae Mariae Magdalenae 

victrinis sumptuosis clausit : quinque imagines sanctarum 
Virginum, videlicet Virginis Marle, Magdalenae, Honorinae, 
Margaritae, Catharinae, super altare dictae capellae devote erexit, 
et tabulam depingi fecit, in qua, ad latera depictae sunt ima¬ 
gines sanctarum Marthae et Agnetis. 

Scamna circa capellam instituit, cum cophinis ad reponenda 
ornamenta capellae; quae omnia fecit propriis denariis, et sump¬ 
tibus fecit fieri, videlicet calicem deauratura; pacem valde de¬ 
votam et argenteam ; corporalia, et generaliter omnia quae in 
capella videntur; inhonorem et decorem maximum ecclesiae ; 
et etiam duas parvas copinas argentas, ad reponendam aquam 
et vinum, cum missa debet celebrari. Et post in anno mille¬ 
simo quadringentesimo sexagesimo octavo, fecit sumptuose 
depingi, et in honorem Virginum historiari. 

A. D. 1467, tempore currente, quo dominus Carolus fra¬ 
ter regis Ludovici in Britannia erat, venerunt Britones Ca- 
domum, et ad partes circum vicinas, et ut in Normannia fa¬ 
ciliorem aggressum haberent, pro querela saepe dicti Caroli 
tuenda, et defendenda, cum duce Alenconii pactum injerunt et 
composuerunt, ut Britonibus pro praedicto Carolo querelanti- 
bus, villam, et castrum Alenconii redderet: quod ita factum 
est, venerunt, et tenuerunt cum maxima copia armigerorum 
suorum. 

Rex autem Ludovicus hoc audiens jussit in Normannia om¬ 
nes nobiles cum liberis sagittariis proclamari, ad resistendum 
praedictis Britonibus, qui eundo et redeundo, adeo populum 
vexaverunt, ut nullus nec pullum, nec aucam, nec aliquid co¬ 
mestibile, pro se et familia sua, potuerit reservare, viros eccle¬ 
siasticos si inveniebant taliabant, et si aliquem equitantem 
invenissent, vel equum, in pejorem commutabant, vel omnino 
detinebant. Et dum ista nefandissima agerentur, praedicto duce 
Alenconii in Britannia stante, consilium habitum est, ut uxor 
ejus ad regem pergeret, ut ejus iram moderaret: quae postquam 
locuta est cum eo, suis precibus obtinuit, ut inter eos treviae 
haberentur, quousque virum suum ducem Alenconii visitasset, 
et intentionem ejus sciret, quod sic factum est. 

Tempore autem pendente in partibus illis circumquaque du¬ 
catum, erant liberi sagittarii, fere quadraginta mille dispersi, 
etadeo patriam, et maxime circa Senonensem dioecesim deprae- 

daverunt; quod ob defectum victualium compulsi sunt pro¬ 
vinciam dimittere. 

Et dum nobilis domina Alenconii consideraret cum filio suo 
patriae destructionem, ad regem Franciae venerunt, et ei villam 
Alenconii reddiderunt; Britonibus inde excedentibus, et Fran¬ 
cis foedere pacis intrantibus, duce Alenconii semperin Britan¬ 
nia stante: nec ob hoc cessarunt Britones querelam praedicti 
domini Caroli portare; sed longe post occupaverunt villas in 
partibus inferioribus Normanniae, videlicet villasCadomensem, 
Bajocensem, Constantiensem, Abricatensem; Francis circum¬ 
quaque inter eos dispersis, maxime apud Sanctum Laudum, 
et abbatiam de Troardo, usque ad annum millesimum sexa¬ 
gesimum octavum, quod rex dictas partes conquestavit. 

Et eodem anno millesimo quadringentesimo sexagesimo oc¬ 
tavo, octava Augusti, nobilis domina Margareta regina An- 
gliae, uxor regis Henrici, qui tunc temporis ab Edoardo de 
La Marche occupante regnum Angliae, carceribus detineba¬ 
tur; necnon filia regis Siciliae, cum filio suo Edoardo domino 
principe de Galles, venerunt apud Beccum, et ibidem recepti 
sunt eadem die vesperascente jam die, cum taedis et lumine 
immenso; et steterunt per quinque dies in hac abbatia, cum 
honore maximo: et gratiis hinc inde actis, perrexit ad nostram 
dominam de Monteforti, deinde ad Herflotum, ut ascenderent 
mare. 

Eodem anno prior de Bellosaltu videlicet dominus Joannes 
de Cambrevier, qui tunc erat subprior et cantor Becci, effecit 
ut scamna, et sedes sumptuosae in refectorio, in honorem et 
maximum decorem loci, fabricarentur : cujus beneficii gratiam 
in animam remunerare dignetur Deus. 

A. D. 1468, decima sexta Octobris, postquam inferiorem 
Normanniam regis subjugarunt imperio, querelantes pro rege, 
Britonibus ad se reversis, considerantibus tanti regis potestati 
non posse resistere, praelatis patriae, nobilibusque, totoquo 
populatu super principem, scilicet ducem Britanniae, accla¬ 
mantibus, patriaeque vastationem, populi confusionem, gen¬ 
tium perditionem eidem demonstrantibus, pactum et concor¬ 
diam tractarunt inter se querelantes. 

Redeuntibus armigeris, nobilibus sagittariis , qui ibidem 
aderant pro rege pugnaturi, patriam istam Normanniae totam 

depraedaverunt, et quidquid ecclesiasticum poterat inveniri, 
quasi suum proprium reputabant; in domibus Deo dedicatis, 
puta abbatis, domibus sacerdotum, ex omni parte conflue¬ 
bant; statum ecclesiasticum in personas diffamantes , popu¬ 
lusque omnis Normannise , tantum supplicium toleravit usque 
ad medium Novembris anni praedicti. 

Eodem anno 1468, fecit praedictus dominus Gauffridus 
voutam continuari, et antiquae conjungi, scilicet ad defensio¬ 
nem itineris, quo itur de Becco ad Brioniam , usque ad gardi- 
num Joannis Louvet: ut scilicet iter regium ibidem constitue¬ 
retur, qui solebat esse in cultura feodi nostri de Feuguerejo 
contiguo dictis conductibus fontium. 

Huic venerabili domino Gauffrido abbati successit dominus 
Joannes Boucart, doctor, episcopus Abricatensis, qui tunc 
temporis erat confessor Ludovici, regis Franciae , qui quidem 
episcopus fuit electus, sive postulatus , admonitione et prae¬ 
cepto ejusdem regis , in pastorem et abbatem Becci. Ipse 
fecit consummari et compleri beufredum. Fecit fieri campanam, 
quae dicitur Horologium, et suspendi in loco, in quo nunc stat, 
in cacumine ejusdem beufredi. 

Idem episcopus habuit quemdam vocatum magistrum Joan- 
nem Le Marchand, vicarium ejus in dicta abbatia, qui quidem 
Le Marchand erat decanus ecclesiae Abricatensis, vir magnae 
intelligentiae et sagacitatis, qui habuit regimen et gubernacu¬ 
lum totius ecclesiae Becci, sub ipso episcopo. 

Ipse episcopus in fine se demisit de abbatia, et reposuit in 
manu religiosorum. Videlicet se demisit super religiosum virum 
dominum Joannem de Aptot, alias Hautement, qui pro tunc 
erat prior claustralis Becci, sed demissio non sortita est suum 
effectum, quia idem episcopus obiit antequam ipsa demissio 
esset confirmata a Papa. Quare idem prior claustralis perdidit 
pecuniam suam , quam miserat Romam , ad faciendam confir¬ 
mationem suam et ad solvendam vacantem; quare facta fuit 
electio. 

In qua electione fuit electus dominus Robertus de Rotho- 
mago , alias d’Evreux , prior de Bellomonte, vir religiosus et 
honestse conversationis, qui successit in abbatia ipsi episcopo 
Abricatensi. Ipse electus et benedictus abbas, fecit fieri novam 
portam in introitu abbatise, quse nunc est juxta portam Elee- 

mosynariae, cum muro lapideo versus dictam Eleemosynariam. 
Fecit operari laudabiliter et honeste supra antiquam portam 
ejusdem introitus , cum gradibus ascendentibus ad cameras, 
quas fecit fieri supra eamdem antiquam portam, et fecit etiam 
operari in conductu rivuli aquae ante portam ecclesiae , cum 
muro lapideo claudente ipsum conductum , a camera prioris 
usque ad granarium; cum pluribus aliis beneficiis, quae ipse 
fecit intra ecclesiam et extra. Deinde ipse se demisit de dicta 
abbatia , super venerabilem religiosum dominum Guillelmum 
de Rothomago , alias Guerin , retenta magna pensione, cum 
praesentatione beneficiorum. Sed facta ipsa demissione, et con¬ 
firmata a summo Pontifice , ipse dominus Robertus d’Evreux 
non diu duravit; quare ipse dominus Guillelmus Guerin , qui 
antea erat prior de Sancto Philiberto, et capellanus dicti 
d’Evreux, fuit omnino pacificus abbas ipsius monasterii de Becco. 

Guillelmus postea abbatum successu trigesimus tertius, 
Rothomagi sacratus, apparatu solemniore in sedem admittitur. 
In qua divinae legis promptuarium sedulus evolvens, inter 
caeteros velut sidus clarissimum irradiat. Cujus sedis mense 
secundo Joannes Aptotius, prior claustralis, qui spe sedis 
adipiscendae in templi decorem casulam, tunicam , dalmaticam 
auro purissimo Rothomagi confecerat, moritur Becci, in capi¬ 
tulo conditur. 

Robertus vero qui Garino cesserat, peractis in sede septem 
annis, in bona senectute sub aerea tumba celebri funere in 
Beccensi choro quiescit. Priscorum pietatis aemulator Guillel¬ 
mus , majoris arae faciem tabula aurata variis passi Christi 
historiis divite, atque argenteam capsam , in qua Sanctorum 
plurium habentur reliquiae, decorat columnas quatuor ange¬ 
licas , ad quatuor ejusdem arae angulos, mira admodum sculp¬ 
tura decoratas , aere cyprio conflatas, adfigit. Auream ad haec 
capsulam trium auri marcharum ponderis ingenioso artificio 
mirabilem sparsis gemmis famosam , qua in sancta solemnitate 
sacrum Domini nostri Jesu Christi corpus, cum immenso fidei 
fructu circumfertur, templo devotus offert. Sex pateras ar¬ 
genteas conventui donat. Argenteam quindecim marcharum 
lampadem subtili fabrorum opere superbam, in medio Virginis 
Matris sacello ferrea catena suspensam, donat. Varia aut 
erecta, aut reparata aedificia non est quod commemorem, 

quam frequentius adfixa ejusdem insignia passim Garinum 
vixisse testentur. Carolus autem post Neapolitanam expedi¬ 
tionem infirmitate subita nullo relicto libero Ambasiae moritur, 
Ludovico duodecimo Aurelio successore , ad Dionysianam 
sepultus. Joannes postea Morcenchius Becci archiprioratum 
gerens, tibiali exsiccato vulnere, in capitulo conditur. Cui 
Jacobus Faber, prior S. Petri ad Pontisaram fratrum electione, 
assentiente Garino, succedit, brevi quartana sublatus. In cujus 
locum Petrus Baleolus constituitur. 

Qua aetate succedunt hyemes duae rigore insolito, nivibusque 
horridiores. Ineunte postea vere amnes in plana diflusi segetes, 
pecora domosque subinde suffocant, quam temporis injuriam 
subsequitur pestis inguinaria: agrum Beccensem (salvo Virgi¬ 
nea interventione coenobio) misere depopulans. Annosus in¬ 
terea Guillelmus incertam rerum seriem providens Joanni 
Ribaldo, ex sorore nepoti, jus omne cedere tentat. Verum ob¬ 
stat Ludovicus, Joannem Aurelium, ^Tolosanum archipraesulem, 
eidem Garino succedere volens. Anna ad haec defuncta, quam 
e Britannico genere Ludovicus thoro priore duxerat uxorem. 
Mariam , Henrici Argiorum regis filiam , nondum vigena- 
riam, cum pacis legibus , posteriore thoro sibi tam seni co¬ 
pulat. Moxque vita functus, cum Anna connubii uxoris prioris 
in Dionysiam jacet, nullis ex se liberis maribus relictis. Unde 
Francisco Valesio , Angolismorum duci, jus obtigit regium ; 
qui Claudiae, Ludovici filiae priori, nupserat. Primus itaque 
hujus nominis regnat quinquagesimus septimus: sub quo Ga- 
rinea resignatione a Leone X expedita, Joannes Ribaldus 
trigesimus quartus, liibens cathedram ascendit. Rothomagi a 
Tussanoarchipraesule consecratus. Statim Garinus,vir optimus, 
morbo apopletico extinctus , caliginosam Beccensibus eclip- 
sim annis longioribus ferendam , relinquit; cujus pios cineres 
in medio choro lugubri pompa collocant pridie nonas Aprilis. 
Qua die annua supplicatione revocatur ejus obitus memoria. 
Sicque Ribaldo pastore speciosa templi porticus ,^quam vivens 
Garinus erigendam conduxerat, ingeniose perficitur. Verum 
moribus hic junior'quam ut praesens expostularet negotium, per 
Adrianum cardinalem Brysium, Constantianum antistitem , 
nescio quo jure, exturbatus, creata pensione, cathedram cedit. 
Tamen quantum conjectura licet augurari, et ut rumor apud 

nos percrebuisse potuit, archiprior Balleolus , vel quia hujus 
felicibus auspiciis invidebat, vel quia eum monasterio perni¬ 
ciosum metuebat, litteris Franciscum regem monet. Nec diu 
jiausat res. Adrianus Apostolico munere a Francisco in com- 
ifiendam admissus , praemissis Beccum satellitibus , bonam 
fratrum partem in prioratus expellit (non enim deerant qui 
Ribaldi partes tutarentur) alios intus vinculis fatigans. Interea 
Rothomagum natale solum repetens Ribaldus cum magna 
auri, argenti, tapetum , vasorumque caelatorum supellectile , 
noctu sublata (nec a vasibus quidem sacris abstinens) discedit. 
Atque id saniore quidem consilio factum , regium furorem si 
cum tali viro contenderet sibi conflare veritus. Se praeterea 
sciens suis cum coenobitis odiosum; ut pote qui moribus junior, 
tanti conflictus causam praebuisset. Inde Vallimontis coenobii 
in Oaletano regimen adeptus, locum ipsum Beccensibus spoliis, 
renovato aedificio, reddit insignem. Novum inibi arctumque 
magis vivendi rigorem introducere tentans, suis id aegre feren¬ 
tibus , in Rothomagensi parlamento frustra litigat. 

Adrianus vero post biennium Beccum deserens affixa claus¬ 
tro Virginis Mariae Christum lactantis‘imagine Fiscani sedet. 
Succedit Becci Joannes Dunesius , Aureliensis cardinalis , 
cujus supra meminimus, vir mansuetus, ac suapte natura, in 
ecclesiasticis gerendis dexterrimus, abbatum ordine trigesimus 
sextus , templum Beccense ornamentis decorans. Anno cujus 
sexto divi patriarchae Benedicti praescriptum institutum , sex 
coaevis junioribus comitatus , auspice Christo, professus sum. 
Quod mihi Christus Virginis matris precibus salutare vertat. 
Post decimum quartum hujus purpurati abbatis annum, a 
Clemente VII ad Nicenam conventionem vocatus, apud Italos 
grandi omnium luctu, aetate adhuc florente, moritur. Joanne 
Venatore , cardinali presbytero , Lexoviorum antistite, trige¬ 
simo septimo abbate successore. 

Hic multa rerum experientia prudens, Carolo primum oc¬ 
tavo charus, Ludovico deinde successori conjunctissimus ; pos¬ 
tea Francisco, principi primo, a consiliis et eleemosynis fa¬ 
miliaris , adstat. Francisco quippe Normanniam visitante, 
Beccum ingreditur, ubi Joannes Venator regia conventione in 
cathedram abbatialem a fratribus introducitur. Ibique Geor- 
gianum festum regio decore Franciscus celebrat. Unde post 

hebdomadas quinque ad Vatevillam movens , Alienorem con¬ 
jugem Carli V, Romanorum imperatoris sororem, Becci vale¬ 
tudinariam relinquit. Sequente biennio die qua reliquiarum 
Beccensium celebris agitur memoria, nocte jam profunda, 
lampadem illam quindecim marcharum argenti speciosam , 
quam Garinus ferrea catena in sacello Virginis matris suspen¬ 
derat , ambasque lances argenteas choro pensiles, noctu fures 
audaci sacrilegio depraedantur. Quorum auctores Rothomagi 
rotae supplicio, dignam mercedem recipiunt. Dum Magdalena, 
Francisci filia, Jacobo , Scotorum regi, connubio jungitur, 
Hedinum ad Theroennam castrum idem Franciscus armis 
recipit, statimque pactis ad decennium cum Carolo Augusto, 
induciis per mediam Galliam Carolus ad Flandriae Gandavos, 
Francicam liberalitatem expertus pervenit. Mox Franciscus, 
mense Julio Normanniam repetens fontium in claustro Bec- 
censi fluentium tempestiva commoditate allicitur, adeo ut illic 
coenam mox sibi parari jubeat, regina Alienore in sede capi¬ 
tulari , e regione, ad Herluini sepulcrum epulante. Regiis 
interea florentibus gestis, Joannes septuagenarius in Marolea 
expeditione ad Merlam febre moritur; Jacobi, Annibaldi suc¬ 
cessoris , diligentia Beccum delatus. Ubi tres hebdomadas 
quotidianis precibus , ac vigiliis frequentatus, in Virginis ma¬ 
tris sede pausat. Cor ejus theca plombea in choro ad aram majo¬ 
rem conditur. Corpus Lexoviis in sede apostolica incredibili 
sumptu , coepiscopis adpositum, quiescit. 

Hujus bonas ecclesiastici muneris partes , cum Beccensi 
coenobio Annibaldus idem Claudii Francise admiralis frater 
regio favore obtinet; dum Franciscus , Henrici Francorum 
Delphini primogenitus, nascitur. Jacobus Annibaldus tria ec¬ 
clesiastici muneris insigna ab episcopis Hipponiensi, Aniano 
atque Castoriensi, Romani Pontificis permissu, Becci suscipit. 

Quinto nonas Maii sacerdos effectus, episcopus consecratus. 
Atque a legatis Pauli tertii purpuratum habet amictum. Tres 
monachi, eo die cum laicis septem ab Hypponensi episcopo 
Becci tonsi sunt. 

Anno sequenti Henricus, septimo calendas Augusti, Remis 
sacratur. Interea Galliae cardinalibus ad Paulum tertium Ro¬ 
mam pergentibus , Jacobus Annibaldus sub Beccensium repa¬ 
rationum praetextu, sparso callide regii consensus rumore, 

bonam sylvae Beccensis (quam vulgus parcum dicit) partem 
ad librarum viginti quinque millia, publicis exponit empto¬ 
ribus. Quasi vero annui ejusdem rationis proventus, uni pas¬ 
tori non sufficiant. Constat autem hujusmodi lucus quadrin¬ 
gentis quinquaginta jugeribus lapideo muro cum ipso coenobio 
cinctus. 

Augusto sequente, vir celebris memoriae Georgius Amba- 
sianus, Rothomagensis antistes , in castro Vigniano Carolo 
Borbonio successore, moritur Rothomagi, in sede Virginfca, 
17 calendas Octobris, di vite mausoleo conditus. Quod quidem 
cum illa excelsa pyramide, quam vivens in medio templo 
construxit, inter mundi mirabilia facile numerares. Calendis 
vero ejusdem Octobris Henricus Rothomagi, cum incredibili, 
tum sumptu , tum patriae laetitia excipitur, ubi quodammodo 
prodiga civium liberali tas non suas facultates , sed egregia sui 
principis merita, clementiam que meriti delectatur. Hujus 
memorabilis sumptus ac laetitiae non vulgaris, pulchre elegan- 
terque meminit quidam Chappius superbas novem et viginti 
tabulas recenti volumine viva effigie repraesentans. Idibus ad 
haec Januariis noctem sub mediam absistentibus choro fratri¬ 
bus ad nocturnas vigilias, accedunt cum terrae motibus crebra 
fulgura , ingentia ventorum flabra, inter quae nec frequens 
aerius fragor, vel aurae, certissima discerni queat. Erat ad 
inferioris templi Pyramides ambas, cocleos gradus operiens, 
turricula binis columnis per angulos sex levata, lapideo tabu- 
latu ad summum cuspidis, nutu potius divino , quam humanis 
artibus perducta, quae hac eadem intemperie corruens , ma¬ 
gnam templo ruinam, suo casu attulit. Atque (ut fere sunt 
fortunae ludibria, quae periculo socium addit periculum) Hay- 
monis Courseri, Beccensis monachi, qui Annibaldo, a consi¬ 
liis et vicibus aderat, suggestu; duo summae turris crepita¬ 
cula majora, solo dirupta , publice frustratim veneunt. Sicque 
rem pretiosam magni comparatam , sacris usibus dedicatam, 
veluti quadam Antiochi audacia, cum probro privato etiam 
patriae contrahens dedecus ; profanare non erubescit, modi- 
cumque inde quaestum sitiens, pudore neglecto, maximam 
tum sibi, tum suis (quorum id gratia fiebat) inustam infami® 
notam contempsit, opus quidem aulico monacho dignum. 
Claudius posthaec Annibaldus, vir ex equestri ordine clarissi- 

mus, ac Franciae admiralis Jacobi Beccensi commendatam 
frater, cum apud Ferram oppidum cum suis ageret, solaque 
sui fama ferocem Ruthi exercitum eluderet, acriori febre actus 
Sanctis monitis unico filio relictis, decimo sexto calendas 
Februarii, inter sacra constanter moritur. Ad Annibaldeam 
sedeam , quae Appevilla dicebatur, ingenti sumptu regio funere 
sepultus. 

Regem vero Beccensem novus aries novo pulsat ictu. 
Agrumque Planeseum (cujus feodi nobile caput cum ingenti 
privilegiorum gloria super Appevillam situm est) sex fere 
millia a Becco distantem ; Marchio Annibaldus Hwaldeus 
Jacobi Beccensis commendatarii ex Claudio fratre nepos, Ja- 
cobo quodam Perdrierio (cui rei tractandae creditum fuerat 
negotium) in capitulo Beccensi rogante, postulat; oblata in 
pensum Guarguessala Aloconensi. Idque fortasse tentat spe- 
ratius propter praesentem patrum favorem, vigetque diligen¬ 
tius vicina commoditas ad rei familiaris congeriem. Tres inte- 
rim ex nostris nominantur, qui solum tum rogatum % tum 
oblatum diligenter examinent, quorum relatu res ipsa trac¬ 
tanda sit. Extruitur interea apud Appevillam castri Annibal- 
dei moles, cujus fines dominiuraque extendere illius Plane- 
seae domus turriumque advectione Marchionis spes obfirmatur. 
Forsan vero fecissent satis Beccenses, si rerum aequalitas, 
atque conditio postulasset, si jura clausulis pertinacissimis 
non obstitissent. Infectis itaque nepotis rebus, patrui purpu¬ 
rati animus in tres delegatos monachos, dissimulato prudenter 
stomacho, fervet, officiisque privatos , secundi prioris scilicet 
cantori, atque sacristae in exteras remotioresque cellas extur¬ 
bat. Quorum ego ordine secundus abjectior; sed tale nobis 
exilium pro ecclesia suave. Accidit tum in majore Lexoviorum 
ecclesia ambarum in foribus templi turrium alteram ingenti 
fragore ruentem, bonam facit molis partem destruere; cujus 
antistitium gerebat praefatus Jacobus Annibaldus* 

Idus vero sequentis Junii septimo, Jacobus cardinalis Anni¬ 
baldus, anno sessionis Beccensis decimo quinto, Rothomagisub 
tecto Beccano moritur, in Appevillea fratri Claudio adpositus. 

Cui succedit Ludovicus Lotharingus cardinalis Guisianus 
(de quo paulo antea loquebamur) in rebus bellicis sub invic¬ 
tissimo sidere natus. 

Augusto postea mense , dum in capitulo Beccensi archi- 
episcopi Rothomagensis visitandi partes ageret D. Parrisius 
antistes, exiguo tunc monachorum numero pro tempore con¬ 
sulens , de rigore claustrali aliquid gratiose laxat, quo juniores 
ad ipsa litterarum rudimenta promoverent commodius. Per¬ 
mittitur itaque apertis libris in choro canere, quod ante magna 
temporis jactura memoriter fiebat. Inter vioVentas monaste¬ 
riorum depraedationes, esset quod miserum Beccense loquere¬ 
tur: unde exturbato venerandorum patrum coetu, dum per 
Normanniam grassatur admiralis Gallus , obmutescit divini 
cultus exercitium, occisis inter immaturam fugam duobus 
monachis, Gabriele Botteo et Jacobo Nocyo. 

“ Duo postremi abbates fuere CLAUDIUS LOTHARIN- 
GUS , eques Aumalius, qui violenta morte obiit S. Dionysii 
in Francia, die tertio Januarii, anno 1591. » 

« DOMINICUS DE VICQ, archiepiscopus Aucensis. * 


17. 

VITA HERLUINI PRIMI ABBATIS. 

Pbjefatio. — Consuetudo fuit apud veteres majorum suo¬ 
rum imagines erigere, et praeclara eorum facta memoriae scri¬ 
bendo commendare ad informationem posterorum; ad exem * 
pium scilicet virtutis, et incitamentum probitatis. Quod ob id 
utique actitare curabant, ut qui aliam ignorabant vitam, hoc 
modo sibi, et iis quos scribere suscipiebant, praesentem quam 
maxime memoriam efficerent longam, laudemque, ut putabant, 
mererentur perennem. Econtra ecclesiastici scriptores, passio¬ 
nes, et vitas Sanctorum, qui planum iter justitiae sequentibus 
laboribus suis reliquerunt, et Deum in vita, et in morte sua 
glorificaverunt: eadem quidem via, sed non eadem intentione 
scribere studuerunt. Nam perinde succedentibus decedentium 
patrum vitas, et mores intimare voluerunt; non ad captan¬ 
dum vulgi favorem; sed ut agnoscentes religiosas eorum 
conversationes, ad gloriam Dei laudibus attollerent, et sibi 
exemplar propositum bene vivendi, actibus prosequerentur; 
ut aeternam promererentur remunerationem. Unde quidam sa¬ 
piens hortatur dicens: « Laudemus viros religiosos et pa¬ 
rentes nostros in generatione sua »; atque apostolus: « Me¬ 
mentote praepositorum vestrorum qui vobis locuti sunt ver¬ 
bum Dei, quorum intuentes exitum conversationis, imita¬ 
mini fidem. » Ad hoc enim scribuntur vel leguntur strenui 
actus,et mirae virtutes Sanctorum, ut in his laudetur Deus, 
de cujus gratia sunt, et minores vestigia majorum quae sequi 

debeant aspicientes, sine offensione passibus boni operis cur¬ 
rant viam salutis ad gloriam, et ad bravium supernae voca¬ 
tionis Dei. Hoc fecerunt antiqui, hoc faciunt adhuc istius tem¬ 
pestatis multi, nolentes praeterire tacendo quos alicujus mo¬ 
menti fuisse putarunt. Inter quos Beccenses primos ipsius loci 
structores et erectores, quia Deo noti, et hominibus cari fue¬ 
runt, ut rebus ipsis claruit, mandando litteris, post se venturis 
eorum piam reliquerunt memoriam : hoc est beati Patris Her- 
luini, nobilis quoque Willelmi, atque sapientissimi Bosonis: 
sancti vero Anselmi vitam (qui secundus abbas extitit ipsius 
loci) quidam Cantuariensis edidit, qui ei adhaesit, et usque 
ad mortem in archiepiscopatu deservivit; quo, Deo volente, 
translatus fuit, et quidquid de eo videre vel audire potuit, 
scriptum reliquit. 

1. Quoniam in re militari quae quis memoratu digna egit, 
scripto eduntur ad posteritatis exhortationem, et laudibus at¬ 
tolluntur, prout ingenium scriptoris, et facundia praestat; si¬ 
lentio supersederi non debet ad divinae virtutis gloriam, et 
magnae in Deum fidei formam, quae in satellitio Christi nostra 
memoria praeclare egit abbas venerabilis Herluinus Beccensis, 
cujus virtutis hoc ad quemdam titulum praescribatur, quia mun¬ 
dum jocundissime sibi, et ad votum arridentem, ea aetate pe¬ 
nitus recusavit, qua vehementius alii se ingerunt recusati, et 
in qua patria tunc incolumem armis militem abrogatis, monar 
chum fieri portentum habebatur. 

2. A Danis qui Normanniam primi obtinuere pater ejus 
originem duxit: mater proximam ducum Flandriae consangui¬ 
nitatem attigit. Ansgotus ille, ista Heloys nomen habebat. 
Gislebertus Brionensis comes primi Richardi Normanniae ducis 
nepos ex filio consule Godefrido, illum enutritum penes se inter 
omnes curiae suae primates habuit acceptissime: habilis hic ad 
arma plurimum erat, nec minori ea animositate gestabat. Om¬ 
nes omnium totius Normanniae majorum familiae in electis illum 
habebant, in armis omnique rei militaris usu, et cultu corporis 
sui attollebant, ab inhonestis avertebat animum, honestis quae 
curiae magni faciunt impendebat omne studium. Domi ac mili¬ 
tiae commilitonum suorum praestantissimus erat; quibus de 
rebus non solum singularem domini sui obtinuerat favorem, 
verum et apudRobertum totius patriae ducem, et apud exte- 

rarum dominos regionum pepererat sibi nomen plurimun, ac¬ 
cessumque familiarem. Alia, quae ad captandum nomen in 
saeculo, plurima fecit, omittamus : hoc ad fortitudinem illius 
animi ac fidei constantiam, et in armis confidentiam non si¬ 
leamus. Indigne passus aliquando factam sibi a Domino inju¬ 
riam famulatus sui commodum ei subtrahendo, contulit se, eo 
inviso, longe aliorsum. Eo itaque sub tempore comes ipse 
Gislebertus quorumdam potentissimorum Normanniae lacessi¬ 
tus injuriis, multam militum manum contraxit, injurias suas 
efferre volens ultum iri, homo ferocis animi, magni potentatus, 
nominisque supremi avidus, ut pote ducum tantorum propin¬ 
quus, ad potentiae suae ostentatum per nuncios eis non prope 
diem belli, sed per plures ante dies id se facturum, et quando 
transmisit. Ita condicto tempore bellum utrinque apparatur, 
quod exequi non posset sine multa partium utrarumque strage; 
nec amplius evitari salva eorum dignitate. Quod vir animosus, 
quem scribendum accepimus, ubi compertum habuit; illico in¬ 
juriam oblitus, viginti secum delectos milites assumens pergit 
ad diem certaminis, minime cum Domino, verum seorsum 
procul ab agmine illo; etenim suse suorumque salutis objectu 
fidei suse, sponsionem afferebat; mortis periculo appetebat, 
nullius emolumenti ab illo vicem exquirens. Dictum satis est, 
et hic lucide agnosci potest quis fuerit; non desertores pugnae, 
quos in aliorum perniciem metus absolvit, sed quos in domi¬ 
norum necem, et patriae excidium, cupiditas inducit, hoc exem¬ 
plo alloquimur; nec tam militaris gloriae obtentu, quam ser¬ 
vandae causa fidei proferimus. Dux per excelsi montis latus 
agmen cum deduceret, videt a tergo viginti armatos eminus in 
plano subsequi, ac hostile aliquid verens imperat confestim, 
qui essent scitum ire; accedunt, suos, et causam agnoscunt; 
approbant plurimum magnanimitatem, ac duci renunciant. Ad 
miratus pro injuriis tanti sibi servitii vicem restitui: illico re¬ 
mittit accessum, cum ampliori gratia reddens omnia, quae sua 
fuerunt. Bellum quod instabat crastinae lucis sub exortu, nun- 
cii praedicti provinciae ducis Roberti, noctu ante venientes, di¬ 
rimunt, jus, fidemque sacram obtestati ut ab armis discedant, 
et judicium belli, curiae suae expectent definitioni. Itaque pars 
utraque, ac neutra superior altera successit ab armorum exci¬ 
sione ; divina sibi providentia lignum illud ad omne opus bo- 

num utile conservabat. Nolebat summus artifex violentia se- 
cularis auree jam plus illud distorqueri, aut infructuosis 
assectationibus exhumectari. 

3. Vitee hujus jocundissimo statu annos ille jam excesserat 
triginta septem, cum tandem divino metu succendi amore 
mens illius coepit, et ab amore mundi tepescere, sensimque in 
dies frigescere, ab exterioribus oculum cordis convertens ad se 
ipsum : ibat frequentius ad ecclesiam, orabat devote, ac saepe 
prorumpebat in lacrymas, ludicra re omni omissa; jam mi¬ 
nus frequens erat in curia, qua hoc solo retinebatur, quod prae¬ 
dia sua Deo secum lucrari satagebat; quod et obtinuit extor¬ 
quens ea sibi a Domino suo multa instantia servitii. Saepe sub 
diem pernoctabat orans in ecclesiis, et mane primus in curia 
coram aderat, ad mensam Domini, quia inter sodales parsimo¬ 
niam exercere nolebat, multisque adinveniebat impedimentis 
absens. Saepe totum jejuniis transigebat diem, in armis, in 
cultu corporis, non idem studium quod prius, satis indicabat 
alterationem animi illius, quam adhuc seria dissimulatione 
celabat. Angebatur mens, et in plura cogitationum delibera¬ 
tione distrahebatur: militiae ac caeterae saecularis rei usum re¬ 
linquere summa erat voti. Verum quo se conferret, quod vi¬ 
vendi genus assumeret, ignorabat. Rarus in Normannia tunc 
recti tramitis index, aut praevius erat, sacerdotes ac summi 
pontifices libere conjugati, et arma portantes, ut laici erant, 
veterum ritu Danorum universi, adhuc vivebant; sed sicut 
.spiritus ubi vult spirat, ita quem aspirat unctio ejus docet de 
omnibus. Abrenuncians ergo militiae, vili tegumento indutus, 
barba, et crine intonsus, inter aulicos ea quidem diu qua dixi¬ 
mus, intentione servivit exiturus kb Egypto verus ille He¬ 
braeus, ea videlicet transiliens quae transeunt, ac omni cona¬ 
mine se extendens in ea quae aeterna existunt, ab eis qui 
remanebant mutuatum in opus Dei adsportare conabatur quid¬ 
quid pretiosum poterat, jam domini sui laetus assidens ad 
mensam, inter multimodas epulas, et comessantes, pane aspe¬ 
riori vescebatur, et aqua: ridebatur ab universis, amentiae 
quidquid agebat, reputabatur; minis, promissis, injuriis, offi¬ 
ciis dominus, et universi satellites nil poterant a proposito 
suo eum avertere conantes : mittebatur homo olim universis 
acceptissimus saepe numero ad curias sedens asinum ; maeror, 

ac risus diversis quo adveniebat, servitiorum quidem gratio¬ 
sitate, quia metuebat saeculo irretiri, nec equitare jam vole¬ 
bat asinando serviens domino, sine cujus permissu discedere 
nolebat. Et quia pro Deo abjectus esse nequaquam erubuit : 
nec Deus illum erubescens, super terram quoque amplissimam 
illi restituit vicem. 

4. Comes Gislebertus de cujusdam compatriotae sui damno 
agens, quod in illius vergebat perniciem, ad principem Nor- 
manniae Robertum, cujus quidquid super hoc agebatur inter¬ 
erat , praedicto viro hac de re imposuit allegationem; at vir 
pacis ferre damnosa alicui machinamenta penitus recusavit: 
perstat dominus in sententia hortans et comminans, ut homo 
sibi intimus verbum consilii sui ad dominum suum perferendo, 
referat. Agitur ut jam ostendat miles ad utrumlibet positus, 
cui servire superno, an terreno domino malit. Sed mox ut 
superni causa Domini exegit, illico iste funem, quo sub terreni 
servitio domini retinebatur, abrupit. Abdicata omnino lega¬ 
tione discedit a curia. Dum tamen iret comes Gislebertus 
nullomodo discredens post paucos dies curiam ivit, rescire 
volens quid dux responderet: verum ut cognovit ad eum non 
fuisse perlatum, efferatus in illum, cui imposuerat, mandat 
abduci quidquid habebant ille et sui. Continuo abripiuntur 
omnia sua, nec curat, vastantur quoque pauperes sui, unde 
non parva sollicitatur cura: pauperum ergo transmissus questu 
et lacrymis, post parva dierum intervalla rediit ad Domi¬ 
num, nullamque sui curam gerens egit suppliciter causam 
innoxiorum : accersitur negotium totius curiae, acerrime in 
causam deducitur. Intenduntur crimina quae humili, et suffi¬ 
cienti ratione cuncta purgando removebat, qui in eo judici 
respondebat spiritus Dei, tacitis unde judex potius erat infes¬ 
tus, alia quaedam admissa intendebat, sciens iste quid lateret 
in fundo : « quae mea sunt », inquit, « hinc accepta universa 
distrahantur, dum pauperibus, qui vestram nullo crimine iram 
meruerunt, sua restituantur. « Motus ad pietatem dominus, 
quem mundanae celsitudinis fastus plurimum obtinebat, ad¬ 
ducto in partem viro perquisivit animi tantam commutatio¬ 
nem, et finem consilii : Cui paucis ille verbis, cum multis 
lacrymis respondit: « Saeculum amando, et tibi obsequendo, 
nimium Deum, ac me ipsum hactenus neglexi: quae corporis 

erant cultui omnino intentus, nullam animae meae eruditionem 
accepi: quapropter precor si quid unquam bene merui a te, 
liceat vitae quod superest in monasterio transigi. Salvo circa me 
amore tuo, et da mecum Deo quae habui. » Habitae diu deli¬ 
berationi finis iste consedit; corde in lacrymis concitato sus¬ 
tinere nequit ille ulterius loquentem; abripit se in cameram; 
pietas humana in eo multa erat circa illum militem suum: 
multa et illi circa Dominum. Ac vix ab eo missionem requirere 
valebat; sed praevalebat « fortis ut mors dilectio. *> Tandem 
gratissimo clienti expetitam concedit, tam sui quam suorum 
omnium facultatem, quem eatenus ut bene obsequentem sibi 
amaverat, jam coepit amare ut Dominum, ac libens obseque¬ 
batur illi pluresdies, multo cum honore detentum apud se de¬ 
bita honorificentia remisit, ditioni illius, ac servitio tradens 
quidquid paterni juris habebant fratres sui, qui eadem dignitate 
geniti pares extiterant sibi: quia dignior, et vera nobilitate 
generosior germanis efficiebatur, jure ab eis illi subjici, nec in¬ 
dignum, aut injuriosum aestimabatur. 

5. Protinus in villa quae dicitur Burnevilla, extruendum 
servitio Dei opus arripuit non parvum, brevi peractum : ipse 
non solum operi praesidebat, sed opus ipsum efficiebat, terram 
fodiens, fossam efferens, lapides, sabulum calcemque humeris 
comportans , ac ea in parietem ipsemet componens, quibus 
alii horis aberant, ipse congerebat quae ad opus exigebantur, 
excludens ocium ab omni parte diei. Quanto vanitate tumida 
olim delicatior, tanto vera humilitate nunc ad omnem laboris 
tolerantiam propter Deum patientior. Cibum praeter quibus 
non licet diebus , semel accipiebat, nec exquisitum, et parce 
satis , expleto cum die opere suo , et quia interdiu nequibat, 
ediscendo psalterio noctem pcene totam impendebat. His exer¬ 
citiis multajocunditate exercebatur novus tyro Christi. 

6. Prima litterarum elementa didicit, cum jam existeret 
annorum prope quadraginta, et divina opitulante gratia eo 
usque processit, ut etiam ipsis apprime eruditis grammatica, 
in exponendis, ac intelligendis divinarum Scripturarum sen¬ 
tentiis , merito haberetur admirabilis , quod ut solius divinae 
gratia efficientiae actum credatur, nocturnis tantum horis, huic 
studio vacabat, quia propter lectionem nunquam diurni operis 
intermisit executionem. Non solum in cythara confiteri Domi- 

no , verum et in psalterio decem chordarum psallere gestiebat, 
congrua temporum distributione , nunc attentus bonas actioni, 
nunc intentus lectioni atque orationi. 

7. Nova rursus molimina contra eum hostis antiquus inve¬ 
nit, quod summum in humana vita ille excogitaverat. Monaste¬ 
rialis videlicet ordinis fastigium, pene dissuasit his occasionibus, 
coenobium quoddam adiit gratia inquirendi de vita monachorum; 
habita oratione, accessit omni cum reverentia, multo cum timore 
ad ostium claustris, velutad ostium paradisi, desiderantissimus 
scire qui monachorum habitus, qui mores, quse in claustro se¬ 
dendi sit religio: vidit longe ab ea quam coenobialis ordo expos¬ 
cit, gravitate morum omnes haberi; turbatus est jam ac omnino 
incertus quod vivendi genus approbaret: ad haec qui monasterii 
custos erat, ut illum sic introrsus attendentem conspexit, 
furem suspicatus immisso quanta vi potuit collo illius pugno , 
per capillos foris usque ad ostium extrusit. At vir patientissi- 
mus pro illata sibi injuria nullum monacho laicus verbum im¬ 
patientiae respondit. Talibus quidem accedere plurimum exti¬ 
muit , sed palmes propagatus ab ea, quae vitis vera existit; 
nullo adversitatum aestu arescere potest, alte radicatus in illius 
caritate , quae omnia suffert. 

8. Hoc de illo referens aedificationis solatium; aliud ea de 
re proximo natali Dominico adiit majoris nominis coenobium : 
festiva processione cum fratres in die solemnitatis exissent, 
vidit indecenti benevolentia monachos passim arridere laicis, 
aggaudere in paratioribus ornamentis ostendendo ea aliis, ad 
introitum contentioso tumultu anticipare aditum. Ad hsec insis¬ 
tentem sibi nimium fratrem, quidam monachus monachum 
pugno repercussum avertit, ac impulsum supinis dentibus 
demisit ad solum: adhuc enim, ut dictum est, omnes omnium 
per Normanniam mores barbari erant. Hac rerum insolentia 
ne bonum damnaret incoeptum, tantam actuum levitatem , 
tantam improbitatem morum contuens in illis', ad quorum 
normam vitam suam corrigere volebat, Dei manus effecit 
subveniens labanti. Sequenti nocte , expleto matutinorum of¬ 
ficio, diu ante lucem aliis emissis oratus ipse remansit occul¬ 
tatus in quodam angulo oratorii: mox quidam monachus eo 
non viso prope constitit ad orandum , qui nunc toto corpore 
prostratus , nunc tantum genibus flexis, cum lacrymis orans 

usque ad mane clarum perstitit. Ejus igitur exemplo omnino 
redintegratus est. 

9. Referimus miracula, sed eis unde vulgus fert senten¬ 
tiam , multum pauciora, quamquam non defuerunt et ipsa: 
quid enim gloriosius quod victus ab eo ubique hostis, Deo 
vincente , succubuit: robur constantiae illius , duris hactenus 
adversitatum ictibus perfringere conabatur; sed conamen ejus 
omne frustrabatur, hunc malis pravorum exemplis suffodere 
molitur : verum ut in Canticis Canticorum legimus, « unius¬ 
cujusque viri ensis super femur suum propter timores noctur¬ 
nos », seu diurna oppugnatione, seu nocturna subdole , ratio¬ 
nis alicujus suggestione accedat, invenit eum excubantem in 
propugnaculis: gerit in manu gladium , qui universas hostis 
compages ac medullas exequitur, dinoscens ac exterminans 
quaeque ab illo cogitationes atque intentiones suggeruntur , ad 
excipiendos ictus , longanimitatis, et patientiae forti clypeo 
munitur: positus infra divinae custodiae murum ad omnia illius 
molimina, a vigilis sui commonitione sollicitatur, quia « non 
dormitabit, neque dormiet qui custodit Israel. * Igitur non 
exploratis ad votum quae volebat castrorum Domini, redit 
firmaturus suum quod contra spirituales incursus extruebat; 
avulsit illico paternas domos, unde servorum Dei habitacula 
construxit. 

10. Sacrata vero quam construxit ecclesia ab episcopo 
Lexovii, nomine Herberto , comam totondit, ac saecularem 
habitum deponens ab eodem pontifice sacrae habitum religionis 
accepit, miles Christi per tot pericula fortis ante expertus, 
ejusdem ordinis cum eo jugum subjecerunt duo sui. Postmo- 
dum a praefato praesule sacerdos consecratus; pluribus ducatui 
illius jam adscitis fratribus abbas praeficitur: tuto imitandus aliis 
praeponitur, qui per annos tres improperium vitae spiritualis 
patientissime tulit coram saecularibus alienatus spectaculis, 
quibus innutritus quotidie alios videbat oblectari; rigorem 
abstinentiae non relaxans inter affiuentissimas dominorum 
mensas, omni denique abjectioni corpus suum subjiciens in 
curia. Quos ergo regendos acceperat arctissime, sed more 
patrum piorum regebat. Videres peracto in ecclesia officio 
abbatem collo sementem’, manu rastrum, vel sarculum ges¬ 
tantem , ad agriculturam praeire monachos omnes ruris operi 

sub diei terminum insistere; sentibus et spinis alii agrum 
emundabant; alii fimum scapulis comportantes spargebant, 
hi sarriebant, illi ferebant, nemo panem assumebat in otio, 
ad horam agendi officii in ecclesia omnes ad unamquamque 
horam conveniebant. Victus quotidianus panis siligineus, et 
herbae cum sale et aqua; aqua non nisi lutulenta, quia fons 
nusquam praeter ad duo milliaria habebatur. Coeleste agebant 
beneficium cum panis melior, et caseus , vel aliquid aliud 
edulium undecumque habebatur. Exemplum magistri, et co¬ 
natus , omnem murmurandi excludebat aditum. Abbas prior 
ad opus, ab opere discedebat ultimus, operator ipse continuus. 
Simili se inibi propter Deum servituti nobilis mater ejus ad¬ 
dixit , et concessis Deo praediis , quae habebat, ancillae funge¬ 
batur officio; servientium Deo pannos abluens, et quidquid 
injungebatur extremi operis accuratissime agens. 

11. Ad opus servorum Dei quadam die cum annonam 
torreret nescio quo casu domus undique succensa est; cucurrit 
quidam ejulando nuncians abbati domos combustas, et matrem 
ejus inibi esse combustam: at ille licet lacrymis suffusus ad 
Deum raanuslevavit.«Gratias tibi Deus, inquiens, quod in offi¬ 
cio servientium tibi matrem meam ignis absumpsit. » Fortis in 
amore Dei constantia quae tot diaboli arietibus impulsa labare 
non poterat; malleos ac ignes inimicus suggerebat nesciens , 
quibus vir patiens minime fundebatur ; sed purgatus ad coro¬ 
nam gloriae formabatur. Nihil tamen mali in illa conflagratione 
praedicta Domina passa fuit. 

12. Dein post aliquantum temporis per visum divinitus 
commonitus est, ut dimissa solitudine campestri quae compe¬ 
tenti opportunitate omnino carebat, eum ad locum sui juris 
mansionem transferret, qui a rivo illic mananti Beccus appel¬ 
latur, ad milliarium a castro quod vocatur Brionnium valle. 
Est hic locus in ipso saltu, Brionnensi valle ima, montibus 
saltuosis hinc inde occlusa, omni opportunitate humano usui 
commodus propter densitatem, ac rivi recreationem: ferarum 
illuc multum erat accursus, trium tantum molendinorum tres 
domus illic erant, et solum habitabile permodicum : quid ergo 
faceret? Molendinorum in uno pars sibi nulla, aliorum duorum 
sua pars erat tertia , nec tantum soli liberum quantum opor- 
tuna domuum capacitas exigebat. Comes Gilbertus nil usquam 

eo saltu pretiosius possidebat. Quid plura? Spe in Deo firmata, 
coepit operari, ac Deus evidentissime cooperari , nam con¬ 
sortes, et contermini quas ibi habebant partes, seu venditione, 
seu gratuita donatione , omnes sibi suas dedere , ac brevi sub 
tempore silvam Brionnii, quae circum erat, totam obtinuit. 

13. Consecrata , paucis extructa annis T non parva eccle¬ 
sia , columnis ex ligneis claustrum construxit, in quo ad amo¬ 
rem patriae fratres jam nusquam progressuros considere insti¬ 
tuit. Nocte vero subsecuta orationi eo intento in stratu suo, 
diabolus futuri illic bonorum operum incrementi primordia 
cernens, impatientissime tulit; tectum dormitorii multa vi con¬ 
scendit. Unde quasi toto conamine colligens se supra novam 
novorum parietum insiliit cooperturam, ac in unum ad terram 
universa dejecit. Verum is non erat semen quod in petrosis 
ortum areat, quia non habet humorem, sed pingui terra excep¬ 
tum attulit fructum in patientia: mane quia inimicus hoc fece¬ 
rat indicavit fratribus, et dejectos eorum animos redintegrans, 
claustrum ex lapidibus reaedificare coepit juxta. Vicinus degebat 
nomine Radulfus, cognomine Pincellus, homo seculi plurimum 
addictus concupiscentiis: qui ab ipso abbate cum saepe numero 
ad bene vivendum moneretur, spernebat, ridebat irridendo ; 
cum ab armis defessus, ac mundi voluptate satiatus esset, 
monachum se futurum respondebat. Quadam ergo die domi¬ 
nica pro quibusdam altercationum controversiis, praedictum 
abbatem adiit, penes quem demoratus in vesperum; nocte 
jam ingruente more solito admonitus, rogatus, et irridens 
domum rediit, et circa ejusdem noctis medium morte subita 
praeventus hominem exivit : quod abbas ipse eadem hora 
agnovit animam illius raptam a daemonibus, audiens miserabili 
planctu ejulantem , et ita per longum temporis et loci inter¬ 
vallum abduci; mittit sub acceleratione quid de illo ageretur 
inquisitum iri, legatus illuc pervolans pulsatas fores irrumpit, 
irrumpens ad cubile pervenit, in cubili jam gelidum, ac mem¬ 
bris omnibus rigidum ad latus nesciae uxoris suae invenit. Hujus 
miraculi unum e fratribus testem habuit, qui cum eo eosdem 
ejulatus audivit. 

14. Quadam die, circa vespertinas horas, cum forisadopus 
resideret, vidit daemonem sub habitu clerici prope locum trans¬ 
ire, et eam dormitorii officinam in qua fratrem ad necessaria 

secessus est adire, revera suspicatus clericum, et quod ad 
oratorium ire voluisset, fecit a compluribus inclamari qua ibat 
non esse viam oratorii, nequaquam exaudientem prosequitur, 
missus qui revocaret, sed elapsi nulla prorsus vestigia invenit. 
Intellexit tandem inimici praestigium, ac rei eventum expecta- 
vit. Nocte proxima quidam monachus de monasterio fugiens, per 
eadem loca egressus discessit , ut e vestigio subsecutus prodidit; 
quod mane ille cum comperisset dixit, cui militabat et qui eum 
abducere sategit a vespertinis horis praestolabitur ibi immun¬ 
dus immundum, dominus satellitem per immunda jure abduc¬ 
turus. Variis ergo simultatibus quae saepe introrsus oriebantur 
coepit dolere multum et anxiari; ad ea enim componenda qui 
in claustro praesideret minime erat, sumptuum congerendorum 
necessitas illum extra immolari compellebat: hac de re multo- 
ties Dominum cum jam exorasset; divina sibi miseratio accom¬ 
modavit auxilium , sufficiens ad universa quae agenda forent 
suffragium. 

15. Ortus Italia quidam vir erat quem latinitas in anti¬ 
quum ab eo restituta scientiae statum tota supremum debito 
cum amore et honore agnoscit magistrum , nomine Lan- 
francus, etc. 

16. Abbas peritus erat in dirimendis causarum saecularium 
controversiis, prudens in iis quae ad exteriora pertinent, in 
aedificando et procurando quae necessaria forent, nec pruden- 
tior neque efficacior salva religione poterat esse: praesentia 
corporalis foris inter curas mundi cum residebat, animus ad sui 
curam, et amorem Dei praecipue intendebat: nullam saecularis 
pompae curam gerens soli Deo in actibus suis gratificari ges¬ 
tiebat. Humillimus, summae patientiae, in exequendo camis 
appetitu modesto rigore continentissimus, semper ad oratio¬ 
nem primus exurgebat, nec diurni laboris multa defatigatio 
illum in lecto post alios retinebat: quo jure, qua tranquilli¬ 
tate subditos sibi regebat. Legum patriae scientissimus prae¬ 
sidium suis erat contra iniquos exactores, et si quid inter eos 
controversiae nascebatur, aequissimo confestim statu compo¬ 
nebat. Undecumque, vel quibuscumque loquebatur, sermo 
ejus dignitatem in se maximam gerens obaudiebatur: at doc- 
tor ille maximus in claustro omnem operam impendebat quieti, 
et silentio cordis sui novalia verbi sacri excolens assidua lec- 

tione irrigans ea dulci quam saepe obtinebat lacrymarum 
compunctione. Sic per tres annos vixit solitarius in frequentia 
hominum, gaudens quod ibi nesciebatur praeter paucissimos 
quibus aliquando loquebatur, omnibus ignotus. Rumor ut hoc 
factum prodidit, et longe lateque protulit, et fama viri prae¬ 
clarissima, Beccum et abbatem Herluinum brevi per orbem 
terrarum extulit; accurrunt clerici, ducum filii nominatissimi, 
scholarum latinitatis magistri, laici potentes alta nobilitate 
viri multi pro ipsius amore multas eidem ecclesiae terras con¬ 
tulere: ditatur illico Beccensis locus, ornamentis, possessio¬ 
nibus, personis nobilibus, et honestis: interius religio atque 
eruditio multum accrescere : exterius rerum omnium neces¬ 
sarium subministratio, ccepit ad plenum abundare: adimpletur 
visio, quae in eodem monasterio visa est paucos ante dies, 
quam vir ille tantus ad ordinem coenobialem venisset. Fons 
videbatur ortus in valle monasterii cujus aqua ad montium ca¬ 
cumina excrescens, hinc inde effusa, per campestrium diffun¬ 
debatur amplitudinem. Abbas fons erat in convalle, scilicet 
humilitatis exortus, aquae exundantes, et hinc inde latissime 
effluentes monachi, qui ab illo incrementum acceperunt reli¬ 
gionis divinae, videlicet eruditionis disciplinam, qua multi ab 
eodem loco longe lateque postea sunt meliorati. 

17. Hanc fructuum Deo suavissimorum flagremtiam cujus 
ex odore domus Dei per orbem impleta est, qua et ipse abbas 
absens jocundissime senserat: postea praesens quanto vicinius, 
tanto jocundius sensit profectus ad eum in Angliam. Quo in 
itinere evidentibus miraculorum signis multa circa illum gratia 
divina innotuit; cum enim Boloniam venisset, volens egredi 
ad portum qui plus sex leucis ab urbe non distat, tentavit qui 
cum eo ibat comitatus. Comitissa quoque comitis Eustachii 
conjux foemina Deo amabilis persuadere plurimum sategit, ut 
in urbe remaneret: quoniam in portu navis nulla erat, et ven¬ 
tus qui de transmarinis eas referret, jam per quadraginta fere 
dies nullus omnino extiterat; at ille certissima in Deo spe ait: 
* Ibimus ad navalia naves sine mora habituri, fratres qui domi 
remanserunt oraturi pro nobis sine cunctatione nobis eas praesto 
habebunt. » Dixit, et statim ventus convertitur. Itur sub omni 
acceleratione ad portum quo tunc prius sexdecim naves ap¬ 
pulit ventus, quam pervenissent. Noctis erat tunc primor- 

dium, cujus ante medium rursus aspirante vento qui transfer¬ 
ret circa aurora exortum puppes omnes in fluctus retrahuntur. 
Ingressus navim aliis ad alia quae tam tumultuosae rei conve¬ 
niunt intentis, abbas cum monachis haud procul litaniam di¬ 
cebat; repente juxta quidam, nescitur unde, astitit homo 
grandaevae aetatis, et modestissimae alacritatis; frater qui lita¬ 
niam proferebat illum vidit, et ab universis putabat conspici, 
aestimans pauperem esse qui praestolaretur, ut finitis litaniis 
postularet aliquid sibi dari: verum intrantibus eis, vidit eum- 
dem jam in navi loco eminenti consedisse. Suspicatus igitur 
magni alicujus meriti illum existere, qui pauper habebat se 
tam imperiose assidens prope circa illum attentius manebat. 
Navis cum in altum mare evecta fuisset, territi sunt nautae 
quibusdam monstris quae in salo videbant. Hac tumultuatione 
prospectantibus aliis : ille gravi quadam dignitate subridens, 
metum eorum reprehendebat: tunc primo, ut aiebant, visus 
ab eis exigentibus confestim nautis quis foret, quis induxisset, 
vel quo pretio navem locaret: eo auctoritate multa se habente, 
et nil omnino respondente ; dixit frater qui jamdiu eum vide¬ 
rat, ex quo litaniam diximus in portu nobiscum manet, et ut 
credo plus eo navigium, quam ipse navi indiget; coeperunt 
ergo mirari, et mirando illum omnes contueri. Viderat abbas 
quemdam cui valde conformis erat, et quaesivit nominatim an 
is esset: ille paululum vultu exhilarato, hoc solum respondit, 
« Non sum.» Hoc unum in tota ea navigatione protulit verbum. 
Navi prosperrimo cursu apud Doffrensem portum appulsa, per 
comitatus hominum qui in navibus erant multum requisitus, 
ille comes navigii nusquam reperiri, vel qui eum exiisse vi¬ 
disset, potuit. Dein omnium rerum cum incolumitate quinto 
die ad archiepiscopum abbas pervenit. 

18. Quae tunc inter eos summittendi sese ad invicem pia 
contentio? Summus antistes, et in ecclesiis transmarinis vices 
apostolicas gerens, submittebat se suo quondam abbati, ut 
alius quivis, monachus, etc. 

19. Praedicto abbati rursus mirabili rerum successu ad vo¬ 
tum omnia cesserunt, mox ut redire disposuit; nam die qua 
voluit circa sextam diei horam venientibus quos ad mare ar- 
chiepiscopus praemiserat, ac renunciantibus ventum omnino 
contrarium esse, et pelagus infestum: assueta in Deo ille con- 

fidentia discessit ad mare obluctantibus universis, et nocte 
jam ingruente quo, multa parte noctis exacta, perveniens, ven¬ 
tum quem volebat, et qui commodior erat ad transferendum 
hora eadem praesto habuit. Interim somnum capiens dum na¬ 
ves ad mare impelluntur, primo lucis sub exortu navem in¬ 
gressus, tam ipse quam omnes sui confestim transvecti sunt 
prosperrimo omni navigii eventu. Non amplificamus rem ges¬ 
tam, sed simplici narratione scribentes relinquimus eam aliis 
considerandam, dignaque amplificatione attollendam. 

20. De arboris illius magnae radicibus quae in horto suo 
remanserunt, ut per somnum viderat; vidit postea praedican¬ 
dus vir pullulantes quasdam virgulas in arbores magnas ex¬ 
crevisse multos, videlicet ad magna bonorum operum incre¬ 
menta per illius institutionem accessisse, illius etenim sementis 
existit quidquid unquam boni fructus inBeccensi coenobio, vel 
. ab eo extiterit. Arbor fructibus optima fuit venerabilis An- 
selmus ecclesiae Augustensis clericus, qui illum doctorem maxi¬ 
mum ad ordinem monachorum subsecutus, ad prioratum quo¬ 
que ejusdem coenobii Beccensis post eum accessit; et defuncto 
beatae memoriae supra dicto Herluino abbati successit, acde- 
mum post ipsum Lanfrancum, archiepiscopus Cantuariensis 
extitit, vir ingenio admirabilis, facundia non impari, et quod 
ad humanum spectat judicium morum omnium probitate in¬ 
signis. Quod de approbanda actuum ejus honestate dicimus 
vicinitas universa testatur, longe lateque Normannia attes¬ 
tatur, et Gallia amplissime contestatur. Arbor fructuumjocun- 
ditate plurimum acceptabilis fuit ecclesiae Cormeliensis abbas 
Willelmus apprime nutritus vel eruditus. Arbor alta atque 
fructuosa extitit, Henricus Cantuariensis ecclesiae decanus, qui 
postmodum abbas fuit de.Bello, vir ecclesiasticis omnibus dis¬ 
ciplinis optime instructus. Arbores bonorum operum fertilitate 
multum gravidae in domo Domini extiterunt: venerabilis Her- 
notus ecclesiae Roffensis episcopus; et qui ei ad idem officium 
ibidem successit, vir morum sanctitate admodum reverendus 
Gondulphus episcopus. Hos ecclesiae suae filios vidit grandaevus 
pater aliis ecclesiis patres constitutos : hi sunt filii de quibus 
in psalmo dicitur: « Filii tui sicut novellae olivarum », qui ab 
inferioribus extenuati ad superiora roborati, caritatis Dei 
adipe et pinguedine repleti, aliorum animas verbis ac bonis 

exemplis reficiendo roborant, roborando sustentant, susten- 
dando ad summa virtutum incrementa educant. Multam quo¬ 
que educaverat sobolem spe certissima posteritatis spirituali- 
ter in Domino jam juvenescentem : nobilissimorum etenim at¬ 
que optimorum, tam clericorum, quam laicorum ex multis 
partibus orbis illic adunatus numerus, ad centenariam pertin¬ 
gebat summam, vidit filios filiorum, ex sancto videlicet Cado- 
mensi coenobio fratres ad idem opus assumptos, in extremis 
nationibus multos gignere in Domino. 

21. Corporeae eum vires jam deserebant, quas per tot an¬ 
nos laboris vehementia, vigiliarum et inediae continuatio plu¬ 
rimum attriverat, visus maxime destituebatur officio, et ab 
horis vespertinis indigebat ducamine: quamobrem non in 
dormitorio cum fratribus, neque ad psallendum choro inte- 
resse jam valebat, sed tamen ad nocturnale officium primus 
surgebat, nec ulla diurni laboris defatigatio in lecto illum post 
alios retinebat. Cibi ac potus parcimonia, quae in juventute, 
eadem servabatur in senectute, praeter quod ab omni fratrum 
conventu coaetus, exceptis legalium jejuniorum diebus, bis 
comedebat in die: quod quidem ipsum non tam refocillandi 
lassi corporis cura concesserat, quam ut escam sumens eis su¬ 
mentibus, quibus ad opus praesidebat insistere posset > operi 
usque ad vesperam, ac persaepe etiam usque in noctem insiste¬ 
bat. Otium aut voluptas nullum in eo sibi locum Sortita est. Non 
aetas eum annorum numerum jam excedens, de quo dicitur in 
psalmo : * Et amplius eorum labor et dolor. * Non vehemens 
qua multum saepe in internis augebatur infirmitas, illum ab 
actionibus necessariis retinebat. Paterno affectu omni modo 
circa monachos suos intentus, districta eos disciplina regebat, 
et affectuosissimo amore diligebat. Si quem inter fratres seg¬ 
nem, siquem sui ordinis ac studii litterarum negligentem, si 
quem in ecclesia somnolentum deprendebat, hunc omnino in¬ 
visum habebat: semper,inquiebat, « homo litterarum, et man¬ 
datorum Dei nescius, quid praestat?» Quem considerabat vigi- 
lantiorem, studiosiorem, ad virtutum exercitia promptiorem; 
hujus non abbas, sed servus extabat; plerosque plus ad studium 
incitabat illius favor, quam scientiae ipsius amor: sedulus enim 
perquirebat quis omnium eorum qui erudiebantur accuratioris 
ingenii esset, quis tenacioris memoriae existeret, quis vehe- 

mentius instaret, cujus studio valeret: denique ex omnibus 
quis ad singulas virtutes, et amorem Dei plus intenderet, nec 
minus quam in se amabat, et enutrire satagebat quidquid 
amandum videbat in singulis. Litteratus aliquis volens fieri 
monachus, quando ad illum veniebat, qua exultatione suscipie¬ 
batur, quae suscepto benignitas, et veneratio exhibebatur? Lai¬ 
dos qua instantia ut ad discendum psalmos intenderent, age¬ 
bat? Quibus modis, ut quod inchoaverant amando tenerent, 
instabat? Omnibus omnia se conformans, omnes ut filios, et 
illi ut patrem eum amabant. 

22. Nova, necdum sacrata erat ecclesia, quam ab ipso, 
cujus eam consilium inchoavit et auxilium consummavit ex- 
pectabat consecrari; instanter hoc a Deo exposcens, cujus pe¬ 
titioni, qui ad caetera sibi benignus extiterat, optatum Deus 
concessit effectum, adimplens per omnia super hac re illius 
affectum : multo enim ampliori quam praesumere poterat, ho¬ 
norificentia consecrata est, et a quo exoptabat. Nam pro qui¬ 
busdam negotiis tam saecularibus quam ecclesiasticis saepe 
supra memoratus gentium transmarinarum apostolicos ad cu¬ 
riam venit eminentissimi regis Anglorum Willelmi in sua terra 
Normannorum tunc commorantis, etc. 

23. Dies ergo a multis per multos annos multum exoptatus 
longe lateque insinuatur, ex longinquis regionibus viri consu¬ 
lares, ecclesiasticorum graduum summae personae, hominum 
genus infinitum adventurum praenunciatur, libentissime acci¬ 
pitur; congeruntur maximi sumptus ad suscipiendum omne 
genus hominum. Ubi adimpletur, « pluviam voluntariam se¬ 
gregabit Deus haereditati suae. » Nihil ab aliquo exactum, 
nihil expetitum, se ipso sufficiens, quod coeperat, perfecit. 
Deus qui de stercore erigit, ac in sublimi pauperem ponere 
consuevit: solo suae manus gestamine, cujus in consummatione 
hujus operis sui manus adeo larga extitit : quod res sump¬ 
tuosissime acta universis ad votum et sufficientiam fuit, nec 
ullam in posterum contraxit indigentiam, ob tantum solemni- 
tatis tantae gaudium, languor, qui per octo ante dies vehemen- 
tissimus tenuerat mortis imminentis metu ipsum monasterii 
patrem adesse minitabatur. Porro ne quod moeroris nubilum 
diei illius lucem offenderet, Deo miserante, ad diem plenissime 
convaluit. 

24. Igitur decimo calendas Novembris, anno ab Incarna¬ 
tione Domini millesimo septuagesimo septimo, sanctae omni 
Ecclesiae reverendus gentium transmarinarum summus Pon¬ 
tifex Lanfrancus advenit, consecrando consummaturus eccle¬ 
siam, quam, inspirante Deo, inchoavit; et in cujus extruendis 
fundamentis lapidem secundum ipse manu sua imposuit. Con¬ 
venerunt universi Normanniae episcopi, abbates, et alii quique 
religiosi viri: affuerunt proceres regni; rex aliis detentus ne¬ 
gotiis adesse non potuit. Regina Mathildis libens affuisset, 
nisi regiis detenta occupationibus fuisset: affuit tamen per 
condecentem beneficentiae sum largitionem. Noluit rex super¬ 
nus operi gratiae suae regem terrenum supremam manum im¬ 
ponere, sibi totum reservans operis consummati gaudium, quod 
infra sexdecim annos solis pauperum expensis complevit mo¬ 
nasterium , cum omnibus officinis , opus pulchrum et maxi¬ 
mum. Affuerunt et regni Franciae clarissimi consules, et ex 
aliis regni ejusdem primatibus complures , clerici, monachi ex 
universis adjacentibus provinciis: confluxit innumerum genus 
hominum. Agitur dedicatio laetissima solemnitate , et solem- 
nissima omnium alacritate, alacritati hominum aer ipse puris¬ 
simus , diesque lucidissimus arridebat: prae tumultu circum¬ 
euntium populorum vix exaudiuntur chori canentium: in tanta 
compilatione nullus laesionis alicujus molestiam sensit: nulla 
in agendis turbatio obvenit. Peracta processione , vix pontifi¬ 
cibus intrare licet sine collisione. Irrupit sequens populus 
avulsis omnibus januis , universis tamen illaesis; quantum 
ecclesiae spatiositas potuit adstringere. Distribuuntur altaria 
consecranda pontificibus , ipsum principale sacrandum archi- 
episcopo remansit. Fit per totam ecclesiam summa celebritas, 
et in agenda celebritate, pia quaedam contentiositas. Vix seinet- 
ipsum quisque cantantium exaudit prae multitudine vociferan¬ 
tium multi jubilantes, quid dicebatur nescientes, aut quibus 
concinerent, minime attendebant. Graves ejusdem monasterii 
personae , quae propter nimiam aliorum multitudinem paucae 
aderant, solis lacrymis et devotione cordis solemnitatem 
explebant. Personabat in aliis vox laetitiae , et jocundationis, 
in illis modulabatur domino cum lacrymis sola sibi soli tota 
intenta affectio mentis; quid plura? Finitur majori quam coepta 
fuerat jocunditate solemnitas : itur ad reffectionem , paschales 

nulli defuerunt epulas, a mane usque ad profundam noctem 
succedentibus fratrum turmis qui ad festum venerant, quan¬ 
tum refectorii tabulae continere valebant. Universis tam notis , 
quam ignotis, nec solum in domibus circumpositis , verum in 
villis etiam remotis, quae ad usus necessarios petierunt spon- 
sata Deo regi ecclesia libens ministravit affluentia nuptiali 
majoribus quibusque sic ad placitum, et sufficientissime , ut 
qui accipiebant dicerent modum excessisse; neque solum ea 
die, sed multis per aliquot ante dies dum operiebantur, ita 
servitum est. Venerabilis abbas requirens a ministris, qui 
ibant ac redibant, nec momento, uno loco stare poterant, 
quid agerent, quid dicerent, an sumptus adhuc deficerent. 
cum potius abundare audiebat ab eis; quoties illa die dixit: 
« Quid retribuam Domino pro omnibus quae retribuit mihi » ; 
et dicendo ista solas retribuebat Domino lacrymas agentes 
gratias pro concessis sibi tot beneficiis; ac merito, quia exclusa 
omni penuria, omnium a Deo sumministrata serviebatur suf¬ 
ficientia. 

25. Tertio die, seculis memorandus jam saepe dictus Can- 
tuariorum archiepiscopus, etc., ab universis fratribus eundi 
missionem poposcit: quis tantum tantae inter eos benignitatis 
virum recedentem siccis oculis aspicere potuit? Omnes eru¬ 
perunt in lacrymas, parvuli non volebant consolari: consulto 
maturavit recessum, quatenus a fletu se contineret vel post 
ejus discessum. Abbas Herluinus eum supra omnes mortales 
amans, et ab eo amatus, discedentem per duo milliaria prose¬ 
cutus est amicum, ad suos visus numquam in hac vita ulterius 
rediturum : quae cordis amaritudo, qui fletus quamvis compri¬ 
merentur in ipso ultimo vale, et ultimo ab invicem discessu: 
postquam reversus est sedens in camera solus cum solo, qui 
sibi ex omnibus erat familiarissimus, concitatis permittens la- 
* crymis habenas, ad coelum manus levavit; et his verbis ait: 
« Nunc dimittis servum tuum Domine in pace : quia viderunt 
oculi mei » : quod ut viderem antequam morerer summopere 
optabam, et indesinenter a te orabam : adimplesti quae volui; 
nunc servus tuus laetus ad te ibit quacumque hora tibi pla¬ 
cuerit ; sic verba compressit, sed lacrymarum affluentiam 
cohibere non potuit, donec frater qui cum eo loquebatur diu¬ 
tius nequiens sustinere, aliunde sermonem induxit. Ex tunc 

omni membrorum officio destitui penitus coepit; et longe ante 
diei ipsius animam revolutionem quod oraverat, obtinuit. Nam 
proxime subsecuto mense Augusto decimo tertio calendas 
Septembris, die Dominico, ex toto lecto decubuit: sensit 
certis indiciis pater longaevus jam adesse mortem : quod ubi 
amantissimae congregationi innotuit, mors quaedam universos 
pervasit; angor, et ex angore quidam stupor, animos cunc¬ 
torum obsedit. Cibus percipi non poterat, somnus recessit ab 
oculis. Tertio die absolvi se, et caetera quae monentibus exhi¬ 
bentur officia, sibi exhiberi rogavit. 

26. Adsunt filii vale facturi amantissimo patri, eo primo 
orbandi. Lacrymis ac singultibus psalmos, et caeteras oratio¬ 
nes interrumpentibus: tandem ventum ad agendam confes¬ 
sionem, confiteri coepit, verum remanentium pietate filiorum 
superatus, et ipse in lacrymas effusus dicere nihil potuit: Vix 
tamen eluctatus in vocem absolvit filios, dansque benedictio¬ 
nem et pacem omnibus, tam praesentes quam absentes immor¬ 
tali eos Patri omnes commendavit; ac discedentes, quia plus 
non poterat, ut pro se orarent, postulavit : dolores, lacrymae, 
orationes fiebant, quoniam vix ab eis psalmus continuari vale¬ 
bat; dum quisque in alterum respiciebat, quasi jam cerneret 
fratrem patre orbatum, erumpebat in lacrymas; coram illo 
plangere nequaquam audebant, quia spe bona laetabundus 
non lacrymantes sed laetantes eos omnes videre volebat; si 
cujus in lacrymas concitati singultum sentiebat, confestim so¬ 
lita gravitate compescebat. Profunda jam noctis parte trans¬ 
acta quae in sabbatum illucescebat, cujus ad vesperum obiit; 
reverendissimus vir ejusdem ecclesiae prior Anselmus de pro¬ 
ximo illius fine non tam suspectus, quam certus, collocavit se 
longiuscule ab eo, et clanculo nolens ut ille agnosceret, quia 
moleste ferebat aliquem circa se: verum ut mox primum ad 
matutinas sonuit signum;! illico excitavit domnum abbatem 
Rogerum , qui secus caput ejus accumbebat, et ait: « Exci¬ 
tate priorem , ut dicat nobiscum matutinas. *» Plurimum 
miratus est ille quomodo id agnovisset, quia nec coram eo 
venerat, nec aliquis ei dixerat, et post accubuerat..Summo 
vero mane omnes diei horas coram se dici rogavit. Denique 
jam ingruentem mortis horam sentiens, communicari se expos¬ 
tulavit, et animam sibi commendari. Festinato ivit abbas 

Rogerus , sed nullam in Eucharistia invenit hostiam , turbati 
sunt fratres universi , mors instabat, et salutare Dominici 
corporis quod ille acciperet, non erat. Verum circa morien- 
tem minime defuit, quae circa viventem miserationis divinae 
gratia semper praesto fuit. Forte tunc sacerdos quidam pro eo 
missam celebrans sumendum adhuc manibus tenebat corpus 
Dominicum: ejus itaque oblationis, quae pro commendando 
illius exitu oblata Deo fuerat; praedictus abbas portionem 
unam suscepit, et ei ad viaticum tulit. Commendaturi exitum , 
illico fratres omnes accurrunt, quorum lacrymationem nec 
tunc sustinere praevalens, peracta ex more christiano commu¬ 
nicatione , quo valuit nutu, verboque monuit, ut in claustrum 
redemit, tanto instantius ei subvenientes , quanto ad exitum 
propinquare videbant. Jam sola exitus hora expectabatur, ac 
precum, et lacrymarum armis communitur. Quotiens camerae 
in qua decumbebat ostium aperiebatur, verens quisque ne jam 
migrasse nunciaretur, attonitus prosiliebat, et quod verebatur 
audire , expectabat. Transegit cliem sic usque ad vesperam , 
ac saepe quasi aliunde reversus dicebat abbati Rogerio qui 
proximus adstabat: * Quid faciunt domini nostri, cur mo¬ 
rantur? quid esse putatis, cur non accedunt? » Ille quamquam 
eum de aliis crederet loqui personis, respondebat ac si loque¬ 
retur de fratribus monasterii, quid, inquiens, jubetis, sunt in 
claustro , orant pro vobis, aderunt mox ut voletis : tacebat et 
parvum post intervallum eadem commotius iterabat: laborabat 
ille addiscere quorum moram causabatur, et accessum praesto- 
labatur; verum nihil ab eo plus audiebat. Vespertina a fra¬ 
tribus peracta synaxi, cum diei ac diurni officii fine , vitae 
humanae stadium felici cursu peregit nocte jam proxima, quae 
in Dominicum illucescebat, septimo calendas Septembris. 
Irruunt universi, nec jam solum monachi, verum ex fami¬ 
lia servientes, et qui ex villis confluxerant, fores et claus¬ 
tra effringere conati, quos abbas Rogerius qui sancto viro in 
ultima aegritudine obsequentissimus fuerat, prudenti confor¬ 
tatione adhortans detinuit, donec corpus decentissime fune¬ 
ratum , solemni processione in ecclesiam est perlatum. In 
communi posito jam licet omnibus communem lamentari deso¬ 
lationem , quae vivum semper assequebatur; in funere quoque 
illum gloria comitatur ad persolvendum ultimum obsequium 

fratri qui apud omnes maximi amoris atque reverentiae ob 
eximiam religionem fuit. Animo libenti convenerunt plurimi 
abbates, multaeque personae venerabiles ; advenit, et totum 
exequiale officium celeberrime egit Ebroicensis episcopus , 
honestae vitae, magnaeque litterarum scientiae , vir venerandus 
Gislebertus. Actum est in capitulo illi monumentum bonorum 
actuum, aeternum filiis monumentum, jure quo de spiritualibus 
locuturi studiis conveniunt, illius praesentatur memoria, qui 
ex tyranno religiosus , ex multum saeculari omnino superna- 
turalis, loci illius atque ordinis primus extitit fundator et abbas. 
Maximos parte amantissimo orbatorum filiorum quaestus re¬ 
ferre supersedeo, ne dolorem legenti inferam, neu lectorem 
inferendo moveam in lacrymationem. Dio decenti honorifi¬ 
centia tumulato , largissimis expensis recreantur pauperes, 
qui ex tota vicinitate confluxerunt aeternam animae illius recrea¬ 
tionem praestet , si votis opus est, Deus , qui vivit et regnat 
per omnia saecula saeculorum. Amen. 

EPITAPHIUM. 

Hac regitur Petra fundator primus et abbas 
Hujus coenobii, monachus ex laico. 

Ter post undenos, ac tres, et quatuor annos 
Grammata nescierat, postque peritus obit. 

Quatuor undecies, transegit coenobialis. 

Annos, rite suos dimidiando dies. 

Cum Phoebus novum sub virgine protulit ortum, 
Commigrando diem clausit, et hebdomadem. 

Herluinus erat, si quis de nomine quaerat, 

Cui cum sanctis det quidquid eis Deus est. 

ALIUD EPITAPHIUM. 

Hunc spectans tumulum, titulo cognoce sepultum, 

Est via virtutis nosse quis ipse fuit. 

Cum quater hic denos vir pervenisset ad unus; 

Quae fuerant secli sprevit amore Dei. 

Mutans ergo vices de mundi milite, miles 
Fit CHRISTI, subito monachus ex laico. 

Hinc sibi more patrum socians collegia fratrum, 

Cura qua decuit, rexit eos, aluit. 

Quas quantasque vides hic primus condidit aedes, 

Non tam divitiis, quam fidei meritis. 

Quas puer haud didicit scripturas postea scivit 
Doctus, ut indoctum vix sequeretur eum. 

Flentibus hunc nobis tulit inclementia mortis, 
Sextilis quina, bisque die decima. 
Herluine, Pater sic coelica scandis ovanter: 
Credere namque tuis hoc licet ex meritis. 


VlTA LANFRANCI ARCHIEPISCOPI SECUNDI ABBATIS. 

Prologus. — « Quoniam a pluribus quaeritur vita venera¬ 
bilis Lanfranci, Dorobemensis archipraesulis, nec invenitur: 
volui de eo aliquid scribere pro tenuitate ingenii mei; ne 
omnino tanti viri memoria silentio deleatur. Opus siquidem , 
ut mihi videtur; hactenus intermissum ; rarus quippe de eo 
aliquid scripsisse reperi tu r. Propter quod in vita B. patris nostri 
“ Herluini» venerabilis West monasterii abbas«Gislebertus, >> 
quasi ex occasione inseruit, quantum ad historiam pertinere 
visum fuit: quae exinde mutuans, et in hanc narrationem 
transferens, adjeci quaelibet invenire potui, sive quae a vene¬ 
rabilibus ac veracibus viris audivi. Hoc autem ideo facere stu¬ 
dui , ut (quantum in me fuit) non lateret, qui aliis proponen¬ 
dus ad imitandum foret; sed notus omnibus fieret ad honorem 
Dei, et utilitatem legentium; atque ut noverint, qui scire 
volunt, quis vel unde fuerit; quam vivendi institutionem ha¬ 
buerit ; quomodo ad religionem , ac deinde ad abbatiam, et 
postea ad archiepiscopatum venerit; seu qualiter de hac luce 
migraverit. Et de his quidem non omnia quae dicenda forent 
audire potui. Nec quisquam mihi succensere debet, quod 
imperitus sermone et scientia aggredi materiam tam dignam 
ausus fuerim , quia potius duxi quomodo dicerem , quam nul¬ 
lus. Quod si cui rusticitas styli, et incultus sermo displicuerit, 
et ornatius eadem dicere voluerit, precor ne mutando verba, 
tollat rei gestae sententiam, nisi forte aliquid inesse repererit 
falsitatis.» 

1. Fuit quidam vir magnus Italia ortus, quem latinitas in 
antiquum scientiae statum, ab eo restituta tota, supremum 
debito cum amore et honore, agnoscit magistrum, nomine 
Lanfrancus. Ipsa quoque in liberalibus studiis magistra gen¬ 
tium Graecia, discipulos illius libenter audiebat et admiraba¬ 
tur. Hic Papia civitate oriundus fuit. Parentes illius, ejusdem 

urbis cives , magni et honorabiles habebantur inter suos con¬ 
cives. Nam, ut fertur, pater ejus de ordine illorum, qui jura 
et leges civitatis asservabant, fuit. 

2. Lanfrancus in primaeva aetate patre orbatus , cum ei in 
honorem et dignitatem succedere deberet, relicta civitate, 
amore discendi, ad studia litterarum perrexit. Ubi plurimo 
tempore demoratus , omni scientia seculari perfecte imbutus, 
rediit. Deinde patria egressus, et Alpes transgressus, in Gal- 
lias venit tempore Henrici, regis Francorum, et gloriosi ducis 
Normannorum Guillelmi, qui Angliam sibi armis subegit. Et 
pertransiens Franciam , quamplures magni nominis scholares 
secum habens, in Normanniam pervenit; et in Abrincatensi 
civitate demoratus, per aliquod tempus docuit. Considerans 
vero scientissimus vir, quod captare mortalium auram , vani¬ 
tas est, et quia ad non esse tendunt omnia , praeter eum qui 
fecit universa, qui semper est, et qui ei intendunt; ad obtinen¬ 
dum ejus amorem, animum convertit, et studium. Quod 
igitur in litteris perfectius invenit salutis consilium , et pla¬ 
cendi Deo , arripere statuit, ut relictis omnibus, abdicato 
etiam sui ipsius jure ; illum sequeretur, qui dixit: « Si quis 
vult post me venire , abneget semetipsum , et tollat crucem 
suam, et sequatur me. *» Et quia quanto magnus fuerat, tanto 
optabat fieri humilior; locum adire nolebat, ubi litterati, qui 
eum honori ac reverentiae haberent. 

3. Interea cum ire velletRothomagum , iter agebat, incli¬ 
nata jam die, per sylvam ultra fluvium « Rislam » , incidit in 
latrones, qui cuncta quae habebat tollentes ; ligatis a tergo 
inanibus , et caputio capae ante oculos admoto, abduxerunt 
illum de via, et inter condensa saltus fruteta dimiserunt. Tali¬ 
bus angustiis comprehensus , nescius quid ageret, suum infor¬ 
tunium lamentabatur. Tandem nocturno silentio in se reversus 
voluit Domino laudes debitas persolvere, et non potuit: quia 
ad hoc antea non vacaverat. Et conversus ad Dominum:«Do¬ 
mine Deus , ait, tantum tempus in discendo expendi, et cor¬ 
pus et animum in studiis litterarum attrivi; et adhuc quo¬ 
modo te debeam orare , atque laudis officia tibi persolvere 
non didici. Libera me de hac tribulatione; et ego, te auxiliante, 
sic vitam meam corrigere, et instituere curabo; ut tibi servire 
valeam et sciam.» Surgente aurora in ipso crepusculo audivit 

viatores iter carpentes; et coepit vociferando ab eis auxilium 
petere. Illi audientes primo expavere: dehinc vocem hominis 
advertentes, ad sonum vocis perrexere , et quis esset, quid 
haberet, indicavit. Tunc eum solventes reduxerunt ad viam. 
Rogavit sane ut vilius et pauperius coenobium quod in regione 
nossent, sibi demonstrarent. Responderunt:« Vilius et abjec¬ 
tius monasterium nullum scimus, quam istud quod in proxi¬ 
mo aedificat quidam homo Dei », et ostendentes viam disces¬ 
serunt. 

4. At ille gressum illuc vertens, Beccum adiit, quo nullum 
usquam tunc pauperius aestimabatur, vel abjectius coenobium. 
Forte tunc abbas extruendae fornaci occupatus , ipsemet ope¬ 
rabatur manibus suis, et accedens ad eum dixit: « Deus te 
salvum faciat.» Et abbas : « Deus te benedicat **, inquit; « es 
Lombardus? .. Ait ille: « Sum. « Et abbas: « Quid vis? » 
« Monachus,- ait, « fieri volo. « Tunc abbas praecepit cuidam 
monacho nomine Rogerio , qui in parte opus suum facie¬ 
bat , ut illi ostenderet librum regulae , qua perlecta, respondit 
omnia, Deo se juvante, libenter servaturum. Haec audiens ab¬ 
bas, et sciens quis esset, et unde, concessit ei quod petebat. 
At ille per os furni procidens in faciem, osculatus est pedes 
ejus. Lanfrancus humilitatem animi sermonisque gravitatem 
in abbate plurimum veneratus, et amans, monachus ibi 
efficitur. 

5. Quo facto venerabilis pater Herluinus gaudio repletus est 
non modico, quia credebat a Deo preces suas esse exauditas. 
Nam quia sumptuum procurandorum necessitas, illum extra 
claustrum demorari cogebat, nec erat qui praesideret introrsus, 
et religionem asservaret: multoties Deum cum exorasset, 
divina miseratio sibi accommodavit auxilium, sufficiens ad 
omnia quae agenda forent suffragium. Videres ergo inter eos 
pium certamen , abbas ex grandaevo laico nuper in clerum 
promotus, verebatur sibi subditam tanti doctoris celsitudinem. 
Ille nullam pro eminenti scientia gerens insolentiam humillime 
ad omnia parebat, attendebat, admirabatur et praedicabat 
quam ipsi in intelligendis scripturis gratiam Deus concesserat, 
et dicebat. «Quando attendo laicumistum,nescio quid dicam, 
nisi quia Spiritus ubi vult spirat. « Abbas erga illum debita 
veneratione, ille erga eum omnimoda contendebat submis- 

sione , forma gregi uterque vivendi facti. Unus active, alter 
contemplative , abbas humilis, patientiae summae, in cura 
corporis continentissimus , nullam secularis pompae curam 
gerens , legum patriae scientissimus , praesidium erat suis con¬ 
tra iniquos exactores , ad tractanda causarum secularium ne¬ 
gotia , et disponenda exteriora peritissimus, in extruendis 
vel procurandis necessariis nec prudentior, nec efficacior (salva 
religione) esse poterat. 

6. At doctor ille maximus in claustro omnem operam 
impendebat quieti et silentio , cordis sui novalia verbi sacri 
excolens assidua lectione ; irrigans ea dulci, quam saepe 
obtinebat, lacrymarum compunctione. Nec oblitus quod Deo 
in nocturna captione promiserat, postquam factus est mona¬ 
chus f in discendis officiis diurnis et nocturnis curam maximam 
impendere voluit, ut sciret Deo laudis sacrificium persolvere, 
sicut noverat. Sic per tres annos vixit solitarius, gaudens quod 
nesciebatur, praeter paucos quibus aliquando loquebatur, omni¬ 
bus ignotus. Rumor ut hoc factum prodidit, longe lateque 
protulit, et fama viri praeclarissima Beccum, et abbatem 
Herluinum brevi per orbem terrarum extulit. Clerici accur¬ 
runt , ducum filii , nominatissimi scholarum magistri latini¬ 
tatis , laici potentes, et nobiles viri multi, pro ipsius amore 
multa eidem ecclesiae contulerunt. Hic ergo Lanfrancus, qui 
pro Deo se abdicaverat sibi,« Omni vilitate et extremitate 
contentus; omni obedientia se submittere curabat majori.*» 
Denique , ut fertur, lectionem non volebat legere in ecclesia , 
nisi prius eam cantor audisset. Quadam die , dum ad mensam 
legeret, dixit quiddam inter legendum sicut dicere debuit, 
quod non placuit praesidenti, et aliter dicere jussit; velut si 
ille dixisset, *« docere * , media producta , ut est; et iste 
eadem media correpta emendasset « docere » , quod non est. 
Non enim prior ille litteratus erat. At vir sapiens sciens magis 
obedientiam Christo deberi quam donato , dimisit quod bene 
pronuntiaverat, et dixit quod non recte dicere jubebatur. Nam 
producere brevem , vel longam corripere syllabam, non capi¬ 
tale noverat crimen ; verum jubenti ex parte Dei non parere , 
culpam non levem esse sciebat. 

7. Quidam secularis dedit Beccensi ecclesiae terram, ad 
quam missus est Lanfrancus , ut eam servaret et instauraret. 

Una dierum dum de monasterio ad locum illum regrederetur, 
detulit catum in panno involutum , post se ad sellam ligatum; 
dum iter faceret, quidam adjunxit se illi; cumque simul per¬ 
gerent , socius viator audivit vocem cati, et coepit mirari et 
circumspicere ubi esset catus , cujus audiebat vocem ; tandem 
advertit magistrum Lanfrancum , illum post se ligatum ferre; 
et ait illi: “ Domine quid portas ? » Respondit: « Mures et 
rati valde nobis sunt infesti, et idcirco nunc affero catum, ad 
comprimendum furorem illorum,» Ecce ad quantam humilita¬ 
tem tantus vir pro Deo sese submittere curavit. Et quia mul¬ 
tum se humiliavit, Deus illum exaltare in praesenti non dis¬ 
tulit, 

8. Verum fratres qui jam adunati erant in ipso loco, non 
multum litterati, nec admodum religione instructi habebantur. 
Cernens Lanfrancus fratrum inertiam, morum pravitatem, or¬ 
dinis transgressionem, contuens aliquos etiam sibi invidere, 
qui sibi metuebant eum praeficiendum fore : ignorabat quid 
ageret, quo se transferret. Taedebat eum conversationis inho¬ 
nestae, inhiabat ardenter ad solitariae dulcedinem vitae. Simu¬ 
lata igitur stomachi infirmitate, Fulcrannum hortolanum ro¬ 
gavit, ut ei quotidie afferret radices quorumdam carduorum, 
quas sibi asserebat afferre solutionis remedium. Hoc autem 
faciebat ut corpus suum assuefaceret tali edulio, quali vivere 
disponebat in eremo. Cum ergo jam animum et corpus praepa¬ 
raret ad fugam nocturnae elapsionis, domno Herluino abbati 
nihil de hac re suspicanti, dum in lecto quiesceret, egregiae 
indolis Hugo puer, qui nuperrime obierat, in veste candida 
apparuit (Filius Baldrici de Sawarvilla, nepos ejusdem ab¬ 
batis) cujus aspectu in nullo turbatus, amabiliter sic eum ab¬ 
bas affatur. « Quid est fili? Quomodo te habes? » Et puer 
alacriter; « Ego me, ait, bone pater, bene habeo : quia per 
Dei misericordiam, et tuam intercessionem, liberatus sum ab 
omni tormento. Sed Deus misit me ad te, ut dicam tibi, quia si 
tibi non prospexeris, magistrum Lanfrancum ad proximum non 
habebis.» Abbas admiratus, «Quomodo, inquit, fili?» Puer ad 
haec: «Quia solitariam vitam desiderat, et de monasterio egredi 
deliberat, quoniam mores fratrum et vita sibi non placent: 
vide ergo quid facias; quia tibi non expedit ut te deserat.» 
His dictis puer disparuit. Abbas attonitus in his quae audierat, 

reliquum noctis in vigiliis et orationibus insomne peregit. 
Summo autem mane, mox ut ora loquendi se dedit, Lanfran- 
cum ascivit, secum singulariter sedere fecit; cor abbatis inti- 
lho dolore concutitur, vox intra fauces promitur, lacrymse 
erumpentes dolorem cordis aperiunt. LanfrancUs hoc videns 
in terram prosternitur : « Cur abbas sic ploras? » aperiri Sibi 
suppliciter precatur. Tandem abbas in haec verba prorumpit: 
« Heu! mihi, cui tale damnum minatur Deus! Vae ! mihi qui 
meum consilium perdidi, meum adjutorium amisi. Multoties 
per magnos gemitus Deum rogavi, uberrimis lacrymis di¬ 
vinae suplicavi misericordiae, ut talem mihi virum praestaret, 
cujus consilio et auxilio locum istum emendarem; et quae Deo 
essent placita monachorum usibus instaurarem. Et quando 
frater Lanfrance huc te Deus adduxit, preces humilitatis 
meae exauditas credidi. Ego in te onus meum transferre cogi¬ 
tabam : ego te totius oneris mei sarcinam supportare spera¬ 
bam. Nunc autem nescio qua de causa hinc discedere, me 
relicto, satagis, et ad deserta pergere cupis. * Lanfrancus in- 
telligens voluntatem suam detectam, et propositum cordis sui, 
quod occultum putabat, evidenter propalatum, abbatis pedi¬ 
bus illico advolvitur, et qualiter sibi innotuissent talia, humi¬ 
liter sciscitatur. Tunc ei abbas blanda voce visionem aperuit, 
et quid sibi divinitus per puerum revelatum sit, sicut supe¬ 
rius reteximus, per ordinem explicavit. Lanfrancus mirabilius 
dictu obstupefactus, et Dei gratiam in abbate vehementer ad¬ 
miratus, humi prostratus per confessionem patri protinus 
quidquid in voluntate habuerat, corde compunctus exposuit. 
Poenitentiaque accepta, et absolutione impetrata, spopondit 
se nunquam ab ipso discessurum, ejusque praeceptis per om¬ 
nia obtemperaturum. Abbas ingentes omnipotenti Deo gratias 
referens, quam citius potuit, Lanfrancum priorem constituit; 
et quidquid ditioni monasterii subjacebat, interius et exterius 
ipsius curse commisit. Quos ita unanimes tribuit esse divina 
protectio, ut nulla unquam inter eos orta fuerit dissensionis 
occasio. Hanc visionem Lanfrancus nec volens propalare, nec 
omnino occultare, indicavit illam cuidam monacho nomine 
Willelmo, quem ipse a puero nutrierat, et docuerat, pluri¬ 
mumque amabat: praecipiens ne cui diceret quaradiu ipse in 
corpore viveret. Quod ille servavit usque ad ultimam senectu- 

tem. Post mortem vero Lanfranci cum jam nulla prohibitione 
urgeretur, scripsit rem sicut audierat; et abbati ac monachis 
Becci scriptam, prout supra digessimus direxit. Fuit idem 
Willelmus abbas Cormeliensis coenobii, 

9. Ad administranda quoque totius patri® negotia summus 
ab ipso Normannorum duce Willelmo consiliarius assumitur. 
Cujus grati® nimiam perturbationem qu® repente irruit, in¬ 
sperato Deus sereno l®tificavit. Quorundam enim accusatio¬ 
nibus delatorum dux in eum vehementer amaricatus, mandat 
ut monasterio exturbetur, patria discedat Lanfrancus. Nec 
motus animi sui hac vindicta sedare valens, mandavit juris 
monasterii villam, qu® Parcus dicitur, flammis excidi. Pare¬ 
tur tam effer® jussioni. Eo discedente, qui omne gaudium fra¬ 
tribus erat, et consolatio, dolor altus remanet. Quia melior 
non habebatur, tripes equus quarto pede inutili, illi tribuitur, 
et unus famulus. Instant itaque fratres orationi, juxta illud 
Jeremi® : « Pr®stolantes eum silentio salutare Domini. » Pro¬ 
tinus qua ille discedebat duci obvius venienti appropinquans, 
equo per singulos passus caput ad terram submittente, dominum 
salutat, innocenti® quidem conscius, si locus dicendi daretur, 
non diffidebat caus®. Dux primo vultum avertit, sed divina 
agente clementia, mox miserando respexit, et nutu benevo¬ 
lenti® aditum loquendi concedit. Tunc Lanfrancus decenti joco 
ait: « Tuo jussu provincia tua discedo pedes, hoc inutili occu¬ 
patus quadrupede ; vel ut jussioni tu® parere queam, da mihi 
equum meliorem.» Cui dux subridendo: « Quis, inquit, ab of¬ 
fenso judice infecto lilati criminis negotio, munera exposcit?»» 
Tandem disertissimus orator petiit audientiam, et Deo sibi 
opem subministrante causam exorsus, brevi ad optatum finem 
peroravit. In amplissimam gratiam illico receptus, accipit 
promissum, quod nulla deinceps accusatione subiret purgandi 
pr®judicium. Gratissimi mox succedunt amplexus et oscula. 
Multo etiam cum augmento restituenda promittuntur qu® dux 
nuperrime devastari jusserat. Alacerrime quidam pr®currens 
nuntiat fratribus illum redire. Commutantur lacrym®, perso¬ 
nat non semel, sed per totum diem ubique corde et ore a 
cunctis pium: « Te Deum laudamus. » Abbas inopinat® rei 
fidem adhibere non poterat, propter feritatem quam in domino 
sciebat, donec Desideratus advenit. Accumulatur gaudium, 

quia incensorum fit integra restitutio; terrarum quoque eidem 
ecclesiae concessarum, ab eodem domino obtinetur confirmatio. 

10. Hujus tam improvidae jussionis causam agunt; quod 
idem Lanfrancus contradicebat nuptiis filiae comitis Flandriae, 
quam ipse sibi dux copulaverat in matrimonio, quia proxima 
carnis consanguinitate jungebatur. Unde auctoritate Romani 
Papae, tota Neustria fuerat ab officio christianitatis suspensa 
et interdicta. Quapropter Lanfrancus iterum Romanum papam 
adiit: jam enim antea Romam petierat causa cujusdam cle¬ 
rici nomine Berengarii, qui de sacramento altaris, aliter dog¬ 
matizabat quam ecclesia tenet. Dicebat enim panem et vinum 
post consecrationem, sacramentum tantum, non autem esse 
verum Christi corpus et sanguinem. Iste clericus Lanfranco 
quasi familiari suo litteras miserat errore ipso respersas : eas 
qui legerunt Lanfrancum talia sentire opinati sunt, et socium 
erroris diffamaverunt. At tum forte Lanfrancus ad urbem pro¬ 
fectus erat, pontificante tunc sedem B. Petri Leone octavo. 
Amici qui infamiam sibi conflatam audierunt, litteras ipsas 
post eum miserunt Romam ; ibique suspicionem de Lanfranco 
quibusdam pepererunt. Papa Berengarium ad diem vocavit. 
Verum ille timens venire, distulit; sed responsales pro se duos 
clericos misit: qui ante Papam venientes, et in causam defi¬ 
cientes, reprobati et capti sunt. Lanfrancus jussus surrexit, 
pravi rumoris a se maculam abstersit: fidem suam exposuit, 
expositam plus sacris auctoritatibus, quam argumentis pro¬ 
bavit. Quod dixit et probavit, omnibus placuit, nulli displicuit. 
Haec eadem in synodo Vercellensi retecta sunt, et sententia 
Berengarii audita et reprobata : fides vero ecclesiae quam Lan¬ 
francus tenebat, et astruebat, exposita, et concordi omnium 
assensu confirmata est. Quae sententia non effugit hujus Leonis 
Papae successorem Victorem. Denique in consilio Turonensi, 
cui ipsius Victoris interfuere atque praefuere legati, data est 
ipsi Berengario optio defendendi partem suam : quam cum 
defendendam suscipere non auderet, confessus est coram om¬ 
nibus communem ecclesiae fidem; et juravit ab illa hora se ita 
crediturum, sicut ecclesia tenet. Quod juramentum transgres¬ 
sus, nihilominus primum dogma in populo spargere non omi¬ 
sit. Quod cum audisset Nicolaus secundus vocavit eum; qui 
Romam veniens, et causae suae diffidens; et patrocinio eorum 

quos sibi impensis beneficiis conciliaverat, parum confidens; 
cum non auderet suam defensare sententiam, postulavit Nico¬ 
laum secundum ejusque concilium; quatenus fidem quam il¬ 
lum tenere volebat, verbis sibi exponeret, scripto firmaret. 
Itaque jubente papa, fides verbis exposita, et scripta, et om¬ 
nium assensu confirmata, tradita est Berengario ad legendum. 
Accepit, legit, et eam se tenere juravit, manuque propria 
subscripsit. Quo facto gavisus est papa, et multi alii, de ejus 
reversione et conversione, qui antea dolebant de ejus aver¬ 
sione. Hujus sacramenti sacrilegus transgressor, contra prae¬ 
fatam synodum, contra catholicam veritatem, omniumque ec¬ 
clesiasticorum doctorum fidem, scriptum postea condidit. 
Cui Lanfrancus respondens sub nomine epistolae, libellum ele¬ 
gantem composuit, catholica veritate subnixum, et sanctorum 
Patrum undique auctoritatibus corroboratum; in quo inve¬ 
niuntur ista quae diximus. His enim gestis Lanfrancus inter¬ 
fuit ; qui causa hujus litis Romam venerat; et ut ageret pro 
duce Normannorum et uxore ejus apud apostolicum, pro qua 
re, sicut dicimus, illuc perrexerat. Igitur locutus cum papa 
Nicolao ostendit quia ejus sententia illos tantum gravabat, 
qui eos nec conjunxerant, nec separare poterant; nam dux 
puellam , quam acceperat, nullo pacto dimittere vellet. Hoc 
audiens et verum esse advertens summus Pontifex , dispensa¬ 
tione habita, conjugium concessit: eo tamen modo quatenus 
dux et uxor ejus duo monasteria construerent; in quibus 
singulas congregationes virorum ac mulierum coadunarent; 
qui ibi sub norma sanctae religionis , die noctuque Deo deser¬ 
virent , et pro salute eorum supplicarent. Paruit dux apostolic® 
dispensationi et aedificaverunt duo monasteria in praedio, quod 
antiquitas Cadomum nuncupabat. Dux unum monachorum in 
nomine S. Stephani protomartyris, et uxor ejus alterum sanc¬ 
timonialium in nomine et honore S. Trinitatis ; quibus tantum 
de rebus et reditibus suis contulerunt, quantum sufficeret ibi¬ 
dem habitantibus et ad victum et vestitum. 

11. Per idem tempus, crescente Beccensi congregatione, 
in eo loco contigit illud dictum a Domino per Isaiam prophe¬ 
tam. « Angustus mihi est locus; fac spatium ut inhabitem. » 
Spatiositas enim domorum parva, multitudinem adunatam 
fratrum jam capere non valebat. Sed situs loci incolumitati 

degentium contrarius existebat. Itaque venerabilis Lanfrancus 
sanctum patrem Herluinum, de majoris monasterii aedificatione 
compellare ccepit. Tanti operis solam commonitionem ille 
extimuit, aetatis jam deficientis viribus plurimum diffidens, 
confortari, adhortari, ac saepe ad ipsum ingerere, qui coepe¬ 
rat non omittebat, dicens locum aquosum non esse aptum 
habitationi monachorum. Abbate nullatenus acquiescente, 
fertur dixisse Lanfrancus quibusdam nobilibus viris, cum qui¬ 
bus loquebatur: « Dominus abbas consumit tempus, et laborem 
suum in hoc aquoso loco, nec vult mihi credere, ut desinat ab isto 
opere, et incipiat aliud opus insaniori loco: Deus omnipotens det 
illi tale impedimentum, quatenus me audiat, atque in tam incom- 
petenti loco operam suam expendere desistat. * Nec multo post 
presbyterii pars dextera corruit, in qua oratorium erat, et altare 
S. Benedicti. Anxiati super hoc, et multum conturbato abbati, 
suus in omni sua desolatione consolator accessit, obsecransut vel 
nunc acquiescens, majora inchoaret Aedificia. Tandem victus 
spem in Deo certissimam gerens, et plurimum in consiliarii 
sui ope confidens, cujus opera sibi bona omnia proveniebant, 
in salubriori multum et convenientiori loco nova inchoavit, 
monasterium et officinas , opus pergrande ; quod non res pro¬ 
priae, quae adhuc erant permodicae, sed fides in Deum firma , 
et spes certa, universa conferendo accumulavit. Lanfrancus 
quoque licentia abbatis sui iterum scholam tenuit, et ea quae 
a scholasticis accipiebat abbati conferebat, abbas operariis 
dabat. Post triennii completionem , sola necdum completa 
basilica, venerabilis Lanfrancus , coepti operis institutor, tam 
ducis Norroanniae quam primatum supplicatione coenobio Ca- 
domensi, quod dux hortatu Papae Nicoali aedificaverat, abbas 
praeficitur. Qui de monasterio Becci ad hoc opus exiens, unum 
duxit secum , qui nuper habitum susceperat, sed professionem 
nondum fecerat nomine Radulphum; qui postea in loco fecit 
professionem, et procedente tempore, ejusdem ecclesiae Cado- 
mensis prior extitit; ad ultimum abbas de Bello obiit. In 
adventu Lanfranci mox ad ipsum locum venire ad conversio¬ 
nem coeperunt nobiles viri et optimi clerici, inter quos fuit 
egregius et venerabilis Willelmus, Rabodi filius, qui post 
Lanfrancum Cadomensi ecclesiae praefuit, et postea Rothoma- 
gensis archiepiscopus extitit. Iste Willelmus cum habitum re- 

ligionis Cadomi suscepisset, missus est Beccum, ut ordinem 
ibi addisceret, quia novella plantatio ipsius loci nondum pote¬ 
rat alios perfecte instruere. Iste vir generosis natalibus ortus, 
simplex, bonis moribus ornatus , religiosus: cum aliquantum 
temporis ibi prius claustralis, post abbas transegisset; inde 
assumptus , consecratus est archiepiscopus Rothomagensis, in 
quo loco per longum tempus vixit, et in bona senectute diem 
ultimum clausit. In illo Cadomensicoenobio tempore Lanfranci, 
et eorum qui saeculo relinquentes monasticam vitam sub eo 
arripuerunt; coepit religio magna quae perdurat usque hodie. 

12. Interea dux Normannorum Willelmus haereditarium 
sibi regnum Angliae pervadens, ad quae voluit jura disposuit. 
Deinde ad meliorandum Ecclesiae statum, animum intendit. 
Igitur Alexandri universalis Ecclesiae summi Pontificis viri 
vita et scientia excellentissimi consulto et rogatu; omnium 
quoque Anglici et Normanni imperii magnatum libentissimo 
assensa, rex Willelmus quod potissimum solumque acceptabat 
consilium, doctorem supra memoratum, Lanfrancum scilicet, 
ad hoc elegit negotium suscipiendum. 

13. Libet nunc quasi ab alio exordio seriem nostrae narra¬ 
tionis dirigere , et quaedam omissa inserere, et sic cuncta de 
eodem Lanfranco, prout poterimus prosequi. Hic igitur homo 
religione, sapientia omni aevo memorabilis; nobili ortus paren¬ 
tela , ab annis puerilibus eruditus est in scholis liberalium ar¬ 
tium , et legum saecularium ad suae morem patriae. Adolescens 
orator veteranos adversantes in actionibus causarum frequen¬ 
ter revicit, torrente facundiae accurate dicendo. In ipsa aetate 
sententias depromere sapuit, quas gratanter jurisperiti aut 
judices vel praetores civitatis acceptabant. Meminit horum 
Papia. At cum in exilio philosopharetur accendit animum ejus 
divinus ignis, et illuxit cordi ejus amor verae sapientiae. Ani¬ 
madvertebat enim quod mundi hujus prosperitas et gloria, 
vanitas est. Repentino itaque animi motu se abnegans, mun¬ 
doque renuncians sumpsit Becci habitum religionis, et regu¬ 
lariter vivere coepit. 

14. Studiosus fuit idem coenobita, verbi gladio perimere 
sectas, si quas advertisset catholicam laedere fidem. Idem 
quoque optimus plenitudine caritatis, resuscitare satagebat 
per fidei rectitudinem, in haeresi mortuos. Sapientes et religiosi 

pontifices metropolitani, nec non et abbates, et tremuerunt 
sapientiam Lanfranci, atque religiositatem et auctoritatem 
ejus , et correctioni se subdi gavisi sunt. Ipsum quoque Eccle¬ 
siae plures pontificem vel abbatem sibi, incredibili desiderio 
petierunt. Roma caput orbis sollicitavit eum epistolis, precatu 
conata eum retinere et vi. Quippe cognoverant eum peritissi- 
mum honesta quaelibet, et eorum contraria secernere, diligen- 
tissimum , cuique sua retribuere perpendiculo rationabilitatis, 
promptissimum ardua duraque suscipere, ac perpeti causa 
veri boni. Cognoverant etiam hanc ejus vitam, quae merito 
dicatur quaedam directissima atque tutissima ad perennis vitae 
portum via. Ille vero nimis altum sibi duxit aliis praeesse, 
infimam extremitatem corde et affectu non deserens. Glorio¬ 
sus dux Normannorum Willelmus hunc praecordiali colebat 
familiaritate. Quapropter coenobio Cadomensi illum praefecit 
invitum. Ea tempestate civitas Rothomaga viduata est sancto 
ac venerabili archipraesule Maurilio : tunc clerus omnis, et 
populus congregati, volebant substituendum eligere Lanfran- 
cum: verum toto conamine ille tale onus devitabat subire; 
humiliter magis cupiens subesse quam praeesse. Nam abbatiam 
Cadomensem quam invitus susceperat, libenter dimisisset, si 
extra animae laesionem gravem facere valuisset. Quod rex 
advertens providit subrogare Joannem, quem Abricatensium 
constituerat pontificem ; sed ut hoc canonice fieret, licentiam 
petendi gratia Romam direxit eumdem abbatem Cadomensem 
Lanfrancum; qui onus hujusce legationis alacriter perferens 
sicut ecclesiis cupiebat esse consultum a Papa Alexandro im¬ 
petravit ; sacrum quoque pallium , cum licentia hujus promo¬ 
tionis , deportavit; unde et ipsi toti Neustriae gaudium fuit. 

15. Post haec venerunt ad regem in Angliam tresjegati 
simul, Ermenfredus, Sedunorum episcopus, et duo clerici 
cardinales missi ad petitionem ipsius a Papa Alexandro, qui 
eum in Pascha coronam regni capiti ejus imponentes, in regem 
Anglicum confirmaverunt. Congregata est ergo synodus magna 
Windresoris , in qua praesidente rege, ab ipsis legatis dejecti 
sunt quidam episcopi indigni episcopatu, propter vitam crimi¬ 
nosam et inscitiam curse pastoralis. Inter quos deposuerunt 
Stigandum cum anathemate reprobatura, multis criminibus 
coinquinatum; qui cum duobus episcopis infanda ambitione 

Cantuariensem archiepiscopatum invaserat. Substitutis itaque 
in locum dejectorum idoneis rectoribus, remansit vacua Do- 
robemensis cathedra, in qua pretiosus Christi confessor Au¬ 
gustinus omnibus praefuit Britanniae episcopis. Cogitanti vero 
regi de hac re, et proceres regni consulenti, convenientis- 
simo fine, in Lanfranco quievit, quatenus uberrimum lumi¬ 
nare in hac arce elatum, nebulas undique pravitatum, et 
caligines dilueret, saluberrimo fulgore cuncta honestans. Qua¬ 
propter misit praedictos legatos in Normaimiam ad hoc opus 
perficiendum. Cum igitur Sedunensis episcopus invitaret eum 
ad regimen pontificale, denuntians in concilio episcoporum et 
abbatum Normanniae petitionem regis simulque voluntatem 
suam, et reliquorum sedis apostolicae legatorum , et quasi 
praeceptorum super hac praelatione, sancta ira, sancta tristitia 
sic perturbatum fuisse compererunt, ut omnino contradicturum 
putarent, inducias ad deliberandum petentem. Perspectum 
namque vel indubitatum tenebat, simul ire non posse negotium 
archipraesulis et otium monachi. Ad hoc sui provectum solito 
despiciebat, atque extimescebat onerosissimum gubernaculum. 
Precatur regina cum filio, jubet abbas Herluinus licet invitus, 
cui tamquam Christo obedire solitus erat. Hortantur etiam 
studiose ad hoc collecti majores. Nam hanc urgentem undique 
violentiam dictaverat mandatum regis , scientis obstinationem 
dilectissimi sibi patris, cum ad altiora invitaretur Non abnuit 
ille praecipiti sententia, ut omne factum ac dictum ejus discretio¬ 
nis norma dirigebat. Obedientiam offendere cavet, simul et tan¬ 
tos qui rogant, favent, hortantur. Moestus ergo trans mare excu¬ 
satum se vadit, sperans jocunditatem in reversione. Non enim 
aestimare potuit vir singularis forma perfectae humilitatis, in¬ 
vitum se archiepiscopatum trahi. Caeterum divinae dispositioni 
quo consilio resisti poterit ? Rex cum gaudio atque cum digna 
reverentia recepit Christianae religionis adjutorem ; devicit re¬ 
luctantem, excusationem pulchre pugnans humilitate et majes¬ 
tate. Advocantur hilari festivoque jussu Cantuariensis ecclesiae 
primores , et multa dignitas regni ecclesiastica et secularis. 

16. Hunc igitur rex intima semper coluit familiaritate; 
tum pro eminenti saecularium ac divinarum litterarum peritia, 
tum pro monachici ordinis singulari observantia; impendens ei 
reverentiam et gloriam; venerans ut patrem f verens ut prae- 

ceptorem, diligens ut filium vel fratrem. Illi consulta animae 
suae, illi speculam quamdam, unde ordinibus ecclesiasticis regula 
vivendi per omnem Normanniam et Angliam prospiceretur, 
commisit. 

17. Si quis vero admirans quaerit cur tantus vir, tantopere 
voluit declinare officium episcopale, vel quare abbas invitus 
hoc ei praecipiebat. Primum de abbate noverit; quod nequa¬ 
quam invidendo ejus promotioni hoc faciebat, quippe cum 
ejus et honorem et exaltationem prae caeteris affectaret. Prae¬ 
cipiebat ergo illi, quia voluntati Dei, et sanctae Ecclesiae elec¬ 
tioni eum vocanti, contradicere non audebat. Invitus autem 
jubebat, quoniam aegerrime ferebat tanti ac tam dulcissimi 
amici carere consortio, qui coenobium Becci nuperrime incoep¬ 
tum , situ et paupertate horrendum elegit, quod prudentia 
illius vigilantissimaque cura locupletavit, et in statum provexit 
pulcherrimi ordinis, dum regeret collegium fraternum severa 
ac miti disciplina, sanctum etiam abbatem humili et utili 
consilio. Etenim cum in gloriam propriae tantum mortificationi 
operam idem Lanfrancus desideraret, cum adhuc Becci esset, 
deprehendit eum atque publicavit cogitationum inspector Deus, 
ut lucerna esse colligens in vallem , diffunderetur per excelsa. 
Effulsit eo magistro , obedientiae coactu, philosophicarum ac 
divinarum litterarum bibliotheca, nodos quaestionum in utraque 
solvere potentissimo. Fidem scriptis merear nullam , nisi quae 
scribo Europae latitudo asserat. Neque sileri puto de eisdem 
in Africa vel Asia. Ipse vero Lanfrancus idcirco pontificale 
onus subterfugere gestiebat; quia sapientia plenus praevidebat, 
quod otium monachilis ordinis, inter occupationum episcopa¬ 
lium frequentissimos tumultus nequaquam ex integro haberi 
potest. Terreat exemplum istud damnatos cum Simone Mago, 
zelo principis Apostolorum: hinc intelligant perditissimi amen¬ 
tiam suam; muneribus emunt ineptissimi, quod secundum 
Deum oblatum tremit talis ; pecunias offerunt, majores pro¬ 
mittunt , nunc per se, nunc per amicos, quibus dignitatum 
culmina, si ad hujusmodi honorem pervenire poterint, repro¬ 
mittunt. 

18. Victus igitur Lanfrancus, Cadomensis abbas, tam Dei 
voluntate, quam circa se intelligebat, quam etiam apostolica 
auctoritate, et domni Herluini praeceptione, et optimatum 

Normannise assensu. Ita multiplici ratione in Angliam tradu¬ 
citur, et, quae insularum transmarinarum primatum obtinet, 
Cantuariensis ecclesiae suscepit praesulatum. Qui tanto honore 
sublimatus, multarum amplitudine terrarum ditatus, auro 
argentoque locupletatus ; non immemor divini illius-mandati: 
« Honora patrem et matrem » omnimodis benignus et liberalis 
extitit circa patrem suum spiritualem Herluinum abbatem, et 
matrem ecclesiam Beccensem : cujus ad eas partes transmi¬ 
gratio , paucos ante dies quam inde allegatio veniret; venera¬ 
bili Herluino abbati, per visum ostensa est hoc modo. Videbat 
quod in virgulto suo arborem malum habebat cujus ramorum 
spatiositas multa erat, et magna fructuum ubertas; pomorum 
quoque species delectabilis , et sapor ultimus. Hanc rex prae¬ 
dictus ab abbate poscebat, volens eam ad quoddam suum 
virgultum transferre reluctante abbate, et quod ea sola susten¬ 
taretur, opponente: quia Dominus erat evicit, et arborem 
asportavit. Verum radices penitus avelli non potuerunt; ex 
quibus pullulantes virgulae confestim in arbores magnas excre¬ 
verunt. Post parvum denique sub eo visu intervallum memo¬ 
ratus rex, de arboris ipsius nimia fructificatione coram illo 
gaudebat; et ille se ex ea laetissimas habere propagines ad- 
gaudendo respondebat, invitabatur a rege, ut ipsum translatae 
arboris incrementum iret videre , sed nescio quae causa impe¬ 
diebat ne iret. Haec omnia sicut visio digessit, rerum eventus 
explicuit praeterquam quod vere ivit et quod audierat vidit. 
Virgultum abbatis erat Beccensis ecclesia , cujus arbor maxi¬ 
ma, ille doctor non solum eam, verum alias omnes per patriam 
suo exemplo et doctrina sustentabat ecclesias. Qui ob religionis 
sacrae institutionem tradendam Anglis, a praedicto rege per 
abbatem suum, cui soli tamquam Deo parebat, ad trans¬ 
marina migrare postulatus , multum invitus salva obedientia, 
atque ab invito abbate jussus, paruit. Unde scribens papae 
Alexandro, post salutationem ait: « Cum de Beccensi con¬ 
gregatione , etc. ” 

19. His verbis adverti potest quam invitus pastoralem cu¬ 
ram susceperat: et quam libenter eam dimisisset, si concedere 
papa voluisset. Nam timebat suum defectum, nec adhuc ad 
votum cernebat in sibi commissis profectum. Verum ejus inibi 
quantus postea extiterit fructus; latissime attestatur innova- 

tua usquequaque institutionis ecclesiasticae status. Coenobialis 
ordo, qui omnino ad laicalem prolapsus fuerat dissolutionem , 
ad probatissimorum reformatur disciplinam monasteriorum. 
Clerici sub canonicali coercentur regula. Populus rituum bar¬ 
barorum interdicta vanitate, ad rectam credendi atque vivendi 
formam eruditur. 

20. Hanc fructuum Deo suavissimorum fragrantiam, cujus 
ex odore domus Dei per orbem impleta est, quam et ipse 
abbas absens jocundissime senserat; postea praesens quanto 
vicinius, tanto jucundius sensit, profectus ad eum in Angliam. 
Cumque ad archiepiscopum pervenisset, quae tunc inter eos 
summittendi sese ad invicem pia contentio t Summus antistes, 
et in ecclesiis transmarinis vices apostolicas gerens, submitte¬ 
bat se suo quondam abbati, ut alius quivis monachus : secun¬ 
dus ubique ab eo ubi ad missarum solemnia residendo, et 
manum illius, cum aliquid ab eo accipiebat, nisi raptim ille 
retraxisset, osculando. Illi sedes eminentior; ac imperandi jus 
omne tribuebatur. Donabat famulorum delinquentium reatus, 
caetera in domo pro velle faciebat. Domini nomen alius , ille 
auctoritatem, gerebat. Quanto curia sua frequentior, quanto 
utriusque ordinis personarum totius regni excellentium con¬ 
ventus fiebat numerosior; tanto majori coram omnibus illum 
archiepiscopus praeferebat obsequio. Multum mirabantur uni¬ 
versi, maxime Angli, archiepiscopum Cantuariensem sic sum- 
mitti ulli mortalium. Abbas vero quam debebat dignitati tantae 
summissionem conabatur exsolvere; sed nullatenus permitte¬ 
batur. Ecce quid in hac vita servientibus sibi opulentissima 
Dei manus retribuit. Qui pauperiem Christi assumens olim 
contemptui ab universis et derisui habebatur; habet nunc qui 
morem sibi gerat primatem totius regni Angliae, cum omnibus 
sibi commissis pontificem. Eamdem benignitatis Dei vicem et 
ille acceperat qui abnegans semetipsum sibi, qui olim pro Deo 
libertatem sui tradiderat, videt nunc ad vestigia sua advolvi, 
ut non dicam consulares multos, imo et maximum totum sibi 
accline regnum. 

21. De radicibus illius magnae arboris, quae in horto suo 
remanserant, ut per somnium suum viderat, vidit postea prae¬ 
dicandus vir Herluinus pullulantes quasdam virgulas in arbores 
magnas excrevisse, multos videlicet ad magna bonorum ope- 

rum incrementa, per illius institutionem accessisse. Arbor 
fructibus optima fuit venerabilis Anselmus ecclesiae Augusten- 
sis clericus, qui Lanfrancum ad monachatum subsecutus, post 
eum Prior, post abbatem Herluinum abbas Becci, dein archie- 
piscopus Cantuariensis post eumdem Lanfrancum fuit: de quo 
cuncta majora fuerunt, quam nostra oratione referri queant. 
Arbores fructuum bonorum jocunditate delectabiles fuerunt 
abbas Westmonasteriensis Gilbertus Crispinus; abbas Corme- 
liensis Willelmus; Henricus ecclesiae Cantuariensis decanus; 
Hemostus Roffensis ecclesiae episcopus; et qui ei ad idem offi¬ 
cium successit ibidem, vir morum sanctitate admodum reve¬ 
rendus Gundulfus. Hi juvante Dei gFatia in Beccensi ecclesia 
a Magistro Lanfranco edocti, et a sancto patre Herluino in 
sancta religione instructi; in ecclesiis aliis postea honorabiles 
patres sunt instituti. 

22. Nova necdum sacrata erat ecclesia Becci, quam ab ipso 
cujus eam consilio inchoavit, et auxilio consummavit, expec- 
tabat consecrari. Instanter hoc a Deo exposcens, cujus peti¬ 
tioni , qui ad csetera sibi benignus extiterat Deus, optatum 
concessit effectum, adimplens per omnia super hac re illius 
desiderium. Interea paratis omnibus quro necessaria erant usi¬ 
bus habitantium, post refectionem, vigilia omnium sanctorum, 
fratres relinquentes veterem habitationem, ordinata proces¬ 
sione , canentes responsorium , « 0 beata Trinitas », venerunt 
in novam ecclesiam, intrantes novas aedes deinceps habitaturi, 
ibique festivitatem omnium Sanctorum, cum gaudio et alacri¬ 
tate omnium, celebraverunt. In crastinum dum missa cantare¬ 
tur sanctus pater collectam multitudinem pauperum, in novas 
officinas jussit induci, et abundantissime cibo et potu refici. 
Quarto deinde anno dedicata est ecclesia cum magna gloria, 
et a quo pater desiderabat. Nam pro quibusdam negotiis tam 
secularibus, quam ecclesiasticis gentium transmarinarum saepe 
memoratus pontifex summus Lanfrancus ad curiam eminentis- 
simi regis Anglorum.Willelmi, inNormannia tunc commorantis, 
veniens primo accessit ad ipsum monasterium; et qua non po - 
tuit majori decentia, a fratribus est susceptus : ipse qua non 
potuit majori humilitate, cum eis se habuit; juxta quod scrip¬ 
tum est: « Quanto magnus es, humilia te in omnibus * (Est 
autem Beccense monasterium inter duos montes situm, super 

rivum qui Beccus dicitur, a quo et nomen accepit). Cum ergo 
venisset ad descensum montis qui ipsi coenobio eminet, fertur 
annulum de digito extraxisse; nec postea quamdiu Becci mo¬ 
ratus est, nisi ad missarum solemnia, resumpsisse. Ad abba¬ 
tis jam senio incurvati osculum accedens tam magnus antistes 
ad pedes ejus advolvi conatus est: verum illo econtra ad ipsum 
conante, longo utrique luctamine, dum alterum sustentat, 
neuter explevit quod satagebat. Post multos diuque optatos 
amplexus, cum fratribus in claustro sedit archiepiscopus, ut 
quivis alius ipsorum, juvenes, senes, atque infantes unum¬ 
quemque singillatim compellans, et juxta uniuscujusque qua¬ 
litatem debita confortatione adhortans. Quis enarrare suffi¬ 
cienter queat quantam humilitatem et benignitatem omnibus 
condescendendo exhibebat? Ad mensam dextrorsum et sinis¬ 
trorsum fratres cum archiepiscopo sedere ac communi calice, 
et scutella una cum eo coguntur sumere cibum. Nec sola aedi¬ 
ficatione solatia fratribus impendit, sed tanto hospite digna 
hospitium locavit munificentia, ut ex reliquiis festive geminari 
potuerint octavae. In ecclesia cathedram episcopalem sibi prae¬ 
parari noluit, sed in sedem prioris intravit; dicens se adhuc 
priorem esse, et nondum dimisisse prioratum. Compellatus ab 
universis de consecratione ejusdem ecclesiae paratus eorum mo¬ 
rem gerere voluntati, ad curiam profecturus inducias petiit 
donec inde sciret voluntatem regis. Dein fratrum votis com¬ 
mendatus, ad regem pervenit, locutus cum eo, unde rogatus 
discesserat, diem dedicationis accepit, et confestim remisit 
non solum qui diceret, verum et unde fieret. 

23. Igitur decimo calendas Novembris anno ab incarnatione 
Domini M. LXXVII, sanctae omni ecclesiae venerandus, gen¬ 
tium transmarinarum primas , et pontifex summus Lanfrancus 
advenit, consecrando consummaturus ecclesiam , quam inspi¬ 
rante Deo inchoavit; et in cujus fundamentis extruendis lapi¬ 
dem secundum ipse manu sua imposuit. Convenerunt universi 
Normanniae episcopi, abbates, et alii quique religiosi viri affue¬ 
runt, et proceres regni. Rex et regina aliis intenti non affue¬ 
runt ; sed largitatis suae beneficia miserunt. Agitur dedicatio 
laetissima solemnitate, et solemni omnium alacritate: alacritati 
hominum aer ipse purissimus diesque lucidissimus arridebat. 
Languor qui per octo ante dies patrem ipsum monasterii tenue- 

rat, tunc eum dimisit, et Deo miserante ad diem plenissime con¬ 
valuit. Finitur majori quam coepta fueratjocunditate solemnitas. 

24. Tertio die saeculis memorandus jam saepe fatus Cantua- 
riorum archiepiscopus, ab universis fratribus eundi missionem 
poposcit. Quis tantum tantae inter eos benignitatis virum re¬ 
cedentem siccis oculis aspicere potuit? Omnes erupere in la¬ 
crimas. Parvuli non valebant consolari. Consulto maturavit 
discessum quatenus a fletu se continerent, vel post ejus dis¬ 
cessum. Venerabilis Herluinus eum supra omnes mortales 
amans, et ab eo amatus, per duo milliaria discedentem prose¬ 
cutus est amicum, ad suos visus nunquam in hac vita ulterius 
rediturum. Nam ante diei ipsius dedicationis annuam revolu¬ 
tionem , diem clausit extremum : quae cordis amaritudo ! quis 
fletus in ipso ultimo vale, et ultimo ab invicem discessu ! 

25. His praeoccupando ita praemissis , ad ordinem nunc 
revertamur. Post translationem in Angliam Lanfrancus non 
oblitus propter quod venerat totam intentionem suam ad mores 
hominum corrigendos, et componendum ecclesiae statum con¬ 
vertit. Et prius ipsam regni matrem ecclesiam Dorobemensem 
renovare studuit. Et quia ante aliquot annos , igne combusta 
fuerat. a fundamentis illam reaedificare studuit, grande opus 
et spatiosum. Officinas quoque usibus monachorum necessarias 
aedificavit. Et quod mirum admodum sit, de Cadomo ubi abbas 
extitit velivolis navibus per mare transvehi faciebat quadros 
lapides ad aedificandum. Domos quoque ad habitandum sibi con¬ 
struxit prope ecclesiam. Quae omnia aedificia muro magno et 
alto cinxit. Dispositis sufficienter quae ad regularem victum et 
vestitum sunt necessaria; ecclesiam ipsam pretiosis atque 
multis ditavit ornamentis. 

26. Dignitates vero Cantuariensis ecclesiae, quae vetustate 
vel negligentia deciderant, sive imminutae fuerant, renovando 
reformavit. Terras multas quae ablatae fuerant, in jus ecclesiae 
revocavit, et viginti quinque maneria ecclesiae restituit. Xe¬ 
nodochia vel Ptchotrophia duo extra civitatem aedificavit, 
unum ad aquilonem , alterum ad occasum , cum omnibus ne¬ 
cessariis : quibus de suo annuos reditus, quantum satis visum 
est, delegavit. In maneriis suis instituit praebendas dandas 
pauperibus per annum. In pluribus ipsorum maneriis con¬ 
struxit lapideas domos sibi ad habitandum. 

27. Odo Bajocensis episcopus, frater Willelmi regis , erat 
Comes Cantiae eo tempore quo Lanfrancus ad archiepiscopa- 
tum venit. Hic multis gravaminibus atterebat homines illius 
provinciae, et simul homines Dorobernensis ecclesiae : cui Lan¬ 
francus in faciem restitit, et coram omnibus testimonio anti¬ 
quorum Anglorum, qui periti erant legum patriae deratiocinatus 
est libertatem terrae suae, et liberavit homines suos a malis 
consuetudinibus quas Odo volebat illis imponere. Adhuc plures 
supersunt, qui et locum placiti, et nomen loci norunt, et mo¬ 
dum finemque litis, quo contentio terminata est, referunt. 

28. Quid de clericis villarum suarum Cicestrensi episcopo 
scripsit, subter annecti dignum duximus. 

Lanfrancus gratia Dei, etc. 

29. Euntem illum ad archiepiscopatum multi secuti sunt, 
e quibus plures retinuit; quos honoribus, et terris ditavit, 
sicuti posteri eorum testantur manentes usque ad praesens. 
Sed ut retro redeam , primo adventu ejus in Angliam , aucto¬ 
ritate summi Pontificis Alexandri, et gloriosi regis Willelmi, 
convocavit episcopos et principes terrae, clerum et populum 
ad renovanda decreta et instituta sanctorum patrum de Synodis 
celebrandis, de consuetudinibus ecclesiasticis. In hoc conventu 
ostensum est contra Thomam electum, qui hoc contradicebat, 
quod Eboracensis archiepiscopus debet esse Canturiensi subdi¬ 
tus antisti : quod quomodo actum sit, plenius qui voluerit 
scire , ex his quae subjecta sunt, nosse poterit. 

30. Anno ab Incarnatione Domini M. LXX, intravit An- 
glicam terram LanfrancusCadomensis coenobii abbas, monen¬ 
tibus atque praecipientibus Willelmo glorioso Anglorum rege, 
et felicis memoriae Alexandro totius sanctae ecclesiae summo 
pontifice. Is post paucos sui introitus dies Dorobernensem ec¬ 
clesiam regendam suscepit : consecratus est autem IV ca¬ 
lendas Septembris, in sede metropoli a suffraganeis ipsius 
sedis, Willelmo Londoniensi episcopo ; Walchelino Wentano, 
Remigio Dorcensi, sive Lincoliensi, Siwardo Roffensi, Her- 
fasto Helmeanensi, sive Thetfordensi; Stigando Selengensi; 
Hermanno Siraburnensi; Gisone Veliensi. Caeteri qui absentes 
fuerunt, causas suae absentiae, tam legatis, quam litteris, osten¬ 
derunt. Ipso anno Thomas Eboracensis ecclesiae electus an¬ 
tistes Cantuarberiam ex prisca consuetudine ab eo sacrandus 

abvenit: a quo cum Lanfrancus scriptam de obedientia sua, 
cum adjectione jurisjurandi professionem, custodito anteces¬ 
sorum more, exposceret, respondit Thomas nunquam se id 
facturum, nisi prius scriptas de hac re auctoritates legeret, 
nisi testes hujus antiquitatis assertores cerneret; postremo nisi 
congruas super hac re rationes audiret, quibus id juste et ra¬ 
tionabiliter, sine suae ecclesiae praejudicio facere deberet. Hoc 
autem ignorantia magis, quam spiritus elati pertinacia, agebat. 
Novus enim homo, et Anglicae consuetudinis penitus expers, 
verbis adulatorum plus aequo et bono fidem exhibebat. Lan¬ 
francus tamen in praesentia paucorum episcoporum, qui ad 
eum pro hac consecratione convenerant, quod postulavit, osten¬ 
dit. At ille aspernatus omnia, non sacratus abscessit. Quod 
rex audiens graviter accepit, existimans Lanfrancum injusta 
petere, et scientia litterarum magis, quam ratione et veritate 
confidere, quamvis nec ipsi Thomae deesset scripturarum peri¬ 
tia, multo ingenio, multo studio comparata. Paucorum dierum 
spatio evoluto, Lanfrancus ad curiam venit, a rege audien¬ 
tiam postulavit, redditis rationibus, ejus animum mitigavit, 
transmarinis, qui aderant, suae parti justitiam adesse suasit 
et persuasit. Angli enim qui rem noverant, assertionibus ejus 
per omnia constantissime testimonium perhibebant. Itaque 
regio edicto, communique omnium decreto statutum est, ad 
praesens debere Thomam ad matrem totius regni ecclesiam 
redire, professionem scribere, scriptam legere, lectam inter 
examinandum, in praesentia episcoporum, more ecclesiastico, 
Lanfranco porrigere; in qua praeceptis quidem ejus omnibus, 
quae ad christianae religionis cultum pertinent, se obtempera¬ 
turum absolute nulla interposita conditione, promitteret; suc¬ 
cessoribus vero ejus non ita, nisi prius vel coram, vel in epis¬ 
copali concilio, competens ei ratio redderetur, qua anteces¬ 
sores suos Dorobernensis ecclesiae primatibus, id fecisse, et fa¬ 
cere debuisse, evidentissime ostenderetur. Igitur rediit, quae 
jussa sunt implevit, sacratus abscessit. Non post multos dies 
Lanfrancus ab universis regni Anglici episcopis, qui diversis 
temporibus, diversis in locis, ab aliis archiepiscopis, vel a 
papa, tempore Stigandi, sacrati sunt; professionem petiit et 
accepit. 

31. Sequenti anno cum praefato archiepiscopo Romam ivit, 

et honorifice a sede apostolica susceptus est: Siquidem ve¬ 
nienti papa assurrexisse dicitur; tum pro sua magna religione, 
et eminenti scientia; tum quiu dum esset in Normannia, ve¬ 
nientes Romanae ecclesiae ministros honorifice suscipiebat; et 
quosdam papae consanguineos studiose docuerat. Fertur etiam 
papa dixisse: “ Non ideo assurrexi ei, quia archiepiscopus 
Cantuariae est; sed quia Becci ad scholam ejus fui, et ad 
pedes ejus cum aliis auditor consedi. » Itaque duo pallia 
illi dedit: unum quod de altari Romano more accepit: alte¬ 
rum vero in indicium videlicet sui amoris, cum quo missam 
celebrare solebat, Alexander ei papa sua manu porrexit: 
in cujus praesentia Thomas calumniam movit de primatu Do- 
robemensis ecclesiae, et de subjectione trium episcoporum, 
Dorcensis, sive Lincoliensis, Wigornensis, Iicifeldensis qui 
nunc est Cestrensis, dicens, Cantuariensem ecclesiam, atque 
Eboracensem, parem ad se invicem honorem habere, nec alte¬ 
ram alteri, secundum B. Gregorii constitutionem, debere ul¬ 
latenus subjacere, excepto quod alterutrius archiepiscopum, 
priorem et digniorem oporteat esse eo quem constiterit fuisse 
posterius ordinatum. Praedictos vero tres episcopos suae sedi, 
suisque antecessoribus ab antiquis temporibus extitisse subjec¬ 
tos. Lanfrancus hoc audiens, etsi moleste tulit, modesta ta¬ 
men discretione verba illius veritate penitus carere respondit, 
asseverans Gregorianam illam constitutionem non de Cantua- 
riensi ecclesia, sed de Londoniensi et Eboracensi esse promul¬ 
gatam. De qua re et de tribus Episcopis, multis hinc inde 
verbis prolatis decrevit Alexander papa , oportere hanc cau¬ 
sam in Anglica terra audiri, et illic totius regni episcoporum 
et abbatum testimonio, et judicio definiri. Lanfrancus quamvis 
alligatum illum suo tempore facta ab eo professione teneret; 
maluit tamen pro successoribus suis laborare, quam eis im- 
posterum indiscussam hanc tantam calumniam discutiendam 
reservare. Uterque igitur in Paschali solemnitate ad regem 
venit; ibique prolatis in medium partium rationibus, senten¬ 
tiam de negotio regalis curia ut per concilium finiretur dedit. 
Jussum tunc est fieri scriptum totius causae continens finem. 
Lanfrancus Alexandro papae epistolam direxit, in qua ei totius 
negotii gestionem breviter et veraciter enarravit .Utraque scripta 
subter annexa Bunt, praemissa professione, quam Thomas 

Lanfranco coram rege et ejus curia manu in manum porrexit. 

32. “ Decet Christianum quemque Christianis legibus subja¬ 
cere, nec iis quae a sanctis patribus salubriter instituta sunt, qui¬ 
buslibet rationibus contraire : hinc namque irae, dissensiones, 
invidiae, contentiones, caeteraque procedunt, quae amatores 
suos, in poenas aeternas demergunt. Et quanto quisque altioris 
est ordinis, tanto impensius divinis debet obtemperare praecep¬ 
tis. Proptereaego Thotnas ordinatus jam Eboracensis ecclesiae 
metropolitanus antistes, auditis cognitisque rationibus, abso¬ 
lutam tibi, « Lanfrance * Dorobemensis archiepiscope, tuis¬ 
que successoribus, de canonica obedientia professionem facio : 
et quidquid a te vel ab eis, juste et canonice injunctum mihi 
fuerit servaturum me esse promitto. De hac autem re antea 
dum a te adhuc ordinandus essem dubius fui; ideoque tibi 
quidem sine conditione, successoribus vero tuis conditionaliter, 
obtemperaturum me esse promisi. » 

33. “ Anno ab Incarnatione Domini nostri Jesu Christi 
M. LXXII, Pontificatus autem Domini Alexandri papae un¬ 
decimo ; regni vero « Willelmi » gloriosi regis Anglorum et du¬ 
cis Normannorum sexto. Ex praecepto ejusdem ** Alexandri •» 
papae annuente eodem rege, in praesentia ipsius et episco¬ 
porum atque abbatum, ventilata est causa de primatu quem 
« Lanfrancus » Dorobemensis archiepiscopus, super Ebo- 
racensem ecclesiam jure suae ecclesiae proclamabat : et de 
ordinationibus quorumdam episcoporum, de quibus ad quem 
specialiter pertinerent certum minime constabat. Et tandem 
aliquando diversis diversarum scripturarum auctoritatibus 
probatum, atque ostensum est, quod Eboracensis ecclesia Can- 
tuariensi debeat subjacere, ejusque archiepiscopi, ut primatis 
totius Britanniae dispositionibus; in his quae ad Christianam 
religionem pertinent, in omnibus obedire. Subjectionem vero 
Dunelmensis, hoc est Lindisfeldensis episcopi, atque omnium 
regionum, a terminis Licifeldensis episcopii, et Humbrae ma¬ 
gni fluvii, usque ad extremos Scotiae fines : et quidquid ex 
hac parte praedicti fluminis, ad parochiam Eboracensis eccle¬ 
siae jure competit, Canturiensis metropolitanus Eboracensi 
archiepiscopo, ejusque successoribus, in perpetuum obtinere 
concessit: ita ut si Canturiensis archiepiscopus concilium co¬ 
gere voluerit, ubicumque visum fuerit, Eboracensis archiepis- 


Digitized by LjOOQle 


304 


VITA ABBATUM BECCENSIUM. 


copus sui praesentiam, cum omnibus sibi subjectis episcopis , 
ad nutum ejus exhibeat, et ejus canonicis dispositionibus obe- 
diens existat. Quod autem Eboracensis archiepiscopus profes¬ 
sionem facere debeat Cantuariensi archiepiscopo, etiam cum 
sacramento, * Lanfrancus « Dorobemensis archiepiscopus ex 
antiqua antecessorum consuetudine ostendit. Sed ob amorem 
regis, * Thomae * Eboracensi archiepiscopo sacramentum re¬ 
laxavit; scriptamque tantum professionem recepit, non prae¬ 
judicans successoribus suis, qui sacramentum cum professione 
a successoribus * Thomae * exigere voluerint. Si archiepisco¬ 
pus Cantuariensis vitam finierit; Eboracensis archiepiscopus 
Dorobemiam veniet; et eum qui electus fuerit, cum caeteris 
praefatae ecclesiae episcopis, ut primatem proprium jure conse¬ 
crabit. Quod si archiepiscopus Eboracensis obierit, is qui ei 
successurus eligitur, accepto a rege archiepiscopatus dono, 
Cantuariam , vel ubi Cantuariensi archiepiscopo visum fuerit, 
accedet: et ab ipso ordinationem canonico more suscipiet. * 
Huic constitutioni consenserunt praefatus rex, et archiepiscopi, 
Lanfrancus Cantuariensis, et Thomas Eboracensis, et Huber- 
tus sanctae Romanae ecclesiae subdiaconus , et praefati Alexan¬ 
dri papae legatus et caeteri qui interfuerunt episcopi et abbates. 
Ventilata est autem haec causa prius apud Ventanam civitatem 
in Paschali solemnitate, in capella regia quae sita est in castello, 
postea in villa regia quae vocatur Windlesor ubi et finem acce¬ 
pit in praesentia regis, episcoporum, abbattim, diversorum 
ordinum qui congregati erant apud curiam in festivitate Pen¬ 
tecostes. — f Signum Willelmi regis. — f Signum Matildis 
reginae. — f Ego Hubertus, sanctae Romanae ecclesiae lector et 
Domini Alexandri papae legatus, subscripsi.— f Ego Lanfran¬ 
cus , Dorobemensis archiepiscopus, subscripsi. — f Ego Tho¬ 
mas, Eboracensis archiepiscopus, subscripsi. — f Ego Willel- 
mus, Londoniensis episcopus, consensi. — f Ego Hermannus 
Schireburnensis episcopus, subscripsi. — f EgoWulstanus, 
Vigomiensis episcopus, subscripsi. — f Ego Walterus, Here- 
fordensis episcopus, consensi. — f Ego Giso Wellensis epis¬ 
copus , consensi. — f Ego Remigius, Dorcacensis episcopus, 
subscripsi. — f Ego Walkelinus, Ventanus episcopus, sub¬ 
scripsi. — f Ego Herfastus, Helmeanensis episcopus, sub¬ 
scripsi.— f EgoStigandus, Cicestrensis episcopus, consensi.— 

j- Ego Siwardus, Roffensis episcopus, consensi. — | Ego Os- 
bemus, Exoniensis episcopus, consensi. — f Ego Odobaiscen- 
sis episcopus et comes Cantiae, consensi. — f Ego Goiffridus, 
Constantiensis episcopus et unus de primatibus Anglorum , 
consensi. — f Ego Scotlandus, abbas coenobii sancti Augus¬ 
tini, consensi. — f Ego Elfwinus, abbas coenobii quod Rame- 
seidicitur, consensi. — f EgoElnodus, Glestoniensis abbas, 
consensi. — f Ego Thurstanus, abbas coenobii quod in insula 
quae dicitur Heli situm est, consensi. — f Ego Wilvoldus, ab¬ 
bas coenobii quod Certesei dicitur, consensi. — f Ego Elfwi¬ 
nus , abbas coenobii Evesandi, consensi. — f EgoFredericus, 
abbas sancti Albani, consensi. — f Ego Goiffridus, abbas 
coenobii sancti Petri, quod non longe a Londonia situm est, 
consensi. — j- Ego Baldewinus, abbas coenobii sancti Ed- 
mundi, consensi. — j- Ego Toroldus, abbas de Burgo, con¬ 
sensi. — f Ego Ethelelinus , abbas Abendoniee, consensi. — 
j- Ego Rualodus, abbas novi monasterii Wentoniae, consensi. 
— Haec ut gesta sunt Lanfrancus Alexandro notificavit per 
subscriptam epistolam. 

34. Domino totius christianae religionis summo speculatori 
Alexandro papae Lanfrancus, etc. 

De eadem re scripsit Hildebrando Romanae ecclesiae archi» 
diacono, ita. 

Calumniam quam Eboracensis ecclesiae antistes, etc. 

Ad haec Hildebrandus respondit Lanfranco. 

Verba legatorum vestrorum, etc. 

35. Anno ab Incarnatione Domini M. LXXV, regnante 
glorioso rege Willelmo Anglorum, anno regni ejus nono, 
congregatum est Londoniae, in ecclesia B. Pauli apostoli, con¬ 
cilium totius Angliae regionis , episcoporum , abbatum, necnon 
et multarum religiosi ordinis personarum; jubente atque eidem 
concilio praesidente Lanfranco, sanctae Dorobernensis ecclesiae 
archipraesule, totiusque Britanniae primate; consedentibus se- 
cum viris venerabilibus, Thoma Eboracensi archiepiscopo; Wil¬ 
lelmo Londinensi episcopo, Goiffrido Constantiensi (qui cum 
transmarinus esset episcopus , in Anglia multas possessiones 
habens, cum caeterisin concilio residebat); Walchelino Vinto- 
niensi; Hermano Sirabumensi; Wilfstano Virecestrensi, Wal- 
terioHerefordensi, Gisone Veliensi, id est, Batensi; Remigio 

Dorchacensi sive Lipcoliensi; Herfasto Helmeanensi seuNorwi- 
censi, Stigando Selengensi, Osbemo Exoniensi, Petro Licifel- 
densi. Rofensis ecclesia perid tempus pastore carebat. Lindisfar- 
nensis, qui etDunelmensis episcopus canonicam habens excu¬ 
sationem concilio interesse non poterat. Et quia multis retro 
annis in Anglico regno usus conciliorum obsoleverat, renovata 
sunt nonnulla quae antiquis etiam noscuntur canonibus definita. 

36. Ex concilio igitur Toletano quarto, Millevitano, atque 
Braccarensi statutum est, ut singuli secundum ordinationis 
suae tempora sedeant, praeter eos qui ex antiqua consuetudine, 
siye ecclesiarum suarum privilegiis digniores sedes habent. De 
qua re interrogati sunt senes, et aetate provecti, quid vel ipsi 
vidissent, vel a majoribus atque antiquioribus, veraciter at¬ 
que probabiliter accepissent. Super quo responso petitae sunt 
induciae, ac concessae usque in crastinum. Crastina autem die 
concorditer perhibuere quod Eboracensis archiepiscopus ad 
dexteram Dorobemensis sedere debeat. Londoniensis episco¬ 
pus ad sinistram ; Wentanus juxta Eboracensem. Si vero 
Eboracensis desit, Londoniensis ad dexteram ; Wentanus ad 
sinistram. 

37. Ex regula B. Benedicti, ex dialogo Gregorii, et anti¬ 
qua regularium locorum consuetudine, ut monachi ordinem 
debitum teneant, infantes praecipue et juvenes, in omnibus 
locis deputatis sibi magistris, custodiam habeant. Nocte lu- 
minaria ferant, generaliter omnes nisi a praelatis concessa pro¬ 
prietate careant. Si quis vero aliquid proprii sine praefata 
licentia habere in morte fuerit deprehensus, nec ante mortem 
id reddiderit, cum poenitentia et dolore peccatum suum con¬ 
fessus : nec signa pulsentur pro eo, nec salutaris pro ejus 
absolutione hpstia immoletur, nec in coemeterio sepeliatur;. 

38. Ex decretis smnmomm Pontificum Damasi, videlicet, 
et Leopis, nec non e* conciliis Sardicensi atque Laodicensi , 
in quibu$ prohibetur episcopales sedes in villis existere. Con¬ 
cessum est regia munificentia et synodi auctoritate , praefatis 
tribus episcopis, de vijlis ad civitates transire, Hermanno de 
Siraburnaad Selesberiam, Stigando de Selengeo a4 Cicestrum, 
Petro de Licifeldp ad Cestrum. De quibusdam qui in villis seu 
vicis adhuc degebant dilatum est, usque ad regis audientiam , 
qui m transmarinis terris tunp temporis bellum gerebat . 

39. Ex multis Romanorum praesulum decretis , diversisque 
sacrorum canonum auctoritatibus, ne quis alienum clericum , 
vel monachum, sine commendatitiis litteris retineat vel ordi¬ 
net. Ad comprimendam quorumdam indiscretorum insolentiam 
ex communi decreto sancitum est, ne quis in concilio loquatur 
praeter licentiam a metropolitano sumptam , exceptis episcopis 
et abbatibus. 

40. Ex decretis Gregorii Majoris, nec non et minoris, ut 
nullus de propria cognatione , vel uxoris defunctae , seu quam 
cognatus habuit, uxorem accipiat; quoadusque parentela ex 
alterutra parte ad septimum gradum perveniat. 

41. Ut nullus sacros ordines seu officium ecclesiasticum, 
quod ad curam animarum pertineat, emat vel vendat. Hoc 
enim scelus a Petro Apostolo in Simone Mago primitus dam¬ 
natum est, postea a sanctis Patribus vetitum et excommu- 
nicatum.—Ne ossa mortuorum animalium, quasi pro vitanda 
animalium peste, alicubi suspendantur. — Ne sortes, vel 
aruspicia, seu divinationes, vel aliqua hujusmodi opera dia¬ 
bolica , ab aliquo exerceantur. Haec enim omnia sacri canones 
prohibuerunt, et eos qui talia exercent, data sententia excom- 
municaverunt. 

42. Ex conciliis Heliberitano et Toletano undecimo. Ut 
nullus episcopus vel abbas seu quilibet de clero, hominem 
occidendum, vel membris truncandum judicet, vel judicantibus 
suae auctoritatis favorem accommodet. — Ego Lanfrancus , 
Dorobemensis archiepiscopus , subscripsi. — Ego Thomas , 
Eboracensds archiepiscopus, subscripsi. — Subscripserunt et 
alii episcopi et abbates qui interfuerunt. 

43. Post haec Thomas Eboracensis humiliter rogavit per 
epistolam Lanfrancum, ut mitteret sibi duos episcopos Dor- 
chacestrensem et Wigomensem, ad sacrandum quemdam cle¬ 
ricum , quem Paulus , comes Orcadum insularum illi miserat, 
ad ordinandum illis partibus episcopum, affirmans nullum im- 
posterum, se horum episcoporum hac de causa, quaesiturum 
subjectionem. Cujus petitioni Lanfrancus annuens, scripsit 
episcopis Wistano Wigomensi, et Petro Cestrensi, ut Thomae 
sicut petebat, occurrerent, ad praedicti clerici consecrationem, 
ad diem quem ipse nominaret. 

44. In suburbio civitas Cantuariae, est quaedam ecclesia 

S. Martini, in qua , ut fertur, priscis temporibus fuit sedes 
episcopalis, et, ut aiunt, episcopum habuit, antequam ad 
illas partes transiret Lanfrancus. Sed quia auctoritate canonum 
constat praeceptum: ne in una civitate duo pontifices simul 
habeantur, statuit Lanfrancus, ne ulterius ipsi loco ordinaretur 
episcopus. 

45. In quadam festivitate , de tribus magnis, quibus rex 
coronatus solebat tenere curiam. Die festivitatis cum rex dia¬ 
demate et indumentis regalibus ornatus sederet ad mensam , 
et Lanfrancus juxta eum. Quidam scurra videns regem auro 
et gemmis radiantem , exclamavit in aula magna adulationis 
voce, et dixit: « Ecce Deum video! ecce Deum video! " 
Lanfrancus, conversus ad regem, ait: * Nolite talia pati im¬ 
poni vobis; non sunt haec hominis , sed Dei: jubete illum 
acriter verberari, ne audeat unquam talia iterare. * Quod rex 
juxta verbum illius fieri jussit. Noverat vir prudentissimus, 
quod tertius Herodes ideo ab angelo percussus interiit; quia 
adulatorum verba, quae quasi Deo sibi acclamabant, non res¬ 
puit , sed suscepit. 

46. Ecclesiam Rofensem ipse instauravit, et in ea episco¬ 
pum ordinavit, Beccensem monachum nomine Hemostum. In 
hujus consecratione, inventus est Evangelii versus: “ Cito 
proferte stolam primam, etc.» Quod cum audisset Lanfrancus 
praedixit eum cito moriturum, et sic contigit. Namque ei in 
episcopatu, nondum anno completo, decedenti successit Gon- 
dulfus, et ipse monachus Beccensis, vir Deo amabilis et religio¬ 
sus , qui perseveravit usque ad tempora sancti Anselmi et 
regis Henrici. Abbatiam quoque Sancti Albani restituit in 
pristinum statum , in qua posuit abbatem Paulum , Cadomen- 
sem monachum , qui ibi ordinem , et ecclesiastici officii usum 
instituit, sicut cernere est usque hodie. 

47. Quadam die , dum missam celebraret, et ventum esset 
ad horam qua corpus Domini manibus accepit, diaconus qui 
ad missam sibi ministrabat, pervasus a daemone, arripuit 
archiepiscopum manibus per scapulas. Venerabilis antistes, 
in nullo turbatus, reflexa manu dextera per capillos eum 
tenuit, et ante pedes suos adduxit. Percelebrata missa in 
domum infirmorum jussit illum perduci; ubi per aliquot dies 
in eadem insania permansit. Non autem multum illum vexabat 

possessum, nisi quia in amentia tenebat. Ridebat vero prae¬ 
sentes cum cachinno, respondens ad ea quae dicebantur. Vide¬ 
bant autem quemdam tumorem per membra dissilientem, et si 
quis voluisset manum superimponere , statim in alium locum 
exhibebat. Contigit autem venerabilem praedictum Gondulfum, 
praesulem Rofensium adesse, qui, cum voluisset manum super 
tumorem illum imponere , desiliit aliorsum, et ait episcopus: 

“ Revera salit sicut catus. » Respondit daemon : « Non ut 
catus, sed ut catulus. »» Dicebat autem de quibusdam ejusdem 
loci fratribus , quaedam nefanda. Tunc nominaverunt quem¬ 
dam , dicentes, quoniam de illo non haberet quid diceret. At 
ille coepit affirmare , quia nunquam ille quem dixerant, aude¬ 
ret in praesentiam suam venire. Quod cum frater audisset, 
timuit ne forte aliquid sibi perperam gestum improperaret. 
Tunc sapientes fratres dederunt consilium, ut cum archiepis- 
copo loquens, puram confessionem faceret, revelans illi totam 
vitam suam, et sic fiducialiter cum absolutione et benedictione 
ejus, iret ad daemoniacum. Nec mora fecit quod sibi consule¬ 
batur, et mox ingressus stetit ante eum. Tunc qui aderant 
dicebant daemonioso : Ecce adest cui minitabaris; dic si quid 
de eo nosti. At ille in eum torvo respectans oculo, ait cachin¬ 
nans : « Proh malo omine, quomodo es nunc rebullitus et can¬ 
didatus ? Quis te sic rebullivit et dealbavit. »» Et cum ab aliis 
urgeretur, ut diceret quod antea se dicturum minitabatur, 
nihil plus dixit. Unde datur intelligi, quia virtus confessionis 
et absolutionis aufert diabolo aut memoriam peccati, de quo 
pura confessio facta fuerit, aut certe potestatem hominem 
accusandi. UndeB. Augustinus: « Si, inquit, fueris tui ipsius 
accusator, et dominus liberator, quid erit ille nisi calumnia¬ 
tor?»» Post aliquot dies, Deo miserante, et magno praesule Lan- 
franco, cum fratrum sanctae sedis orationibus, adjuvante , 
liberatus est ab illa peste , et pristinae restitutus est sanitati. 
Hoc B. Anselmo archipraesule referente, cum aliis pluribus 
audivi. 

48. Quando gloriosus rex Willelmus morabatur in Norman- 
nia, Lanfrancus erat princeps et custos Angliae , subjectis sibi 
omnibus principibus et juvantibus in his quae ad defensionem, 
et dispositionem vel pacem pertinebant regni, secundum leges 
patriae. Lectioni erat assiduus, et ante episcopatum, et in 

episcopatu, quantum poterat Et quia scripturae scriptorum 
vitio erant nimium corruptae, omnes tam Veteris quam Novi 
Testamenti libros, necnon etiam scripta sanctorum Patrum, 
secundum orthodoxam fidem studuit corrigere. Et etiam multa 
de his quibus utimur nocte, et die in servitio Ecclesiae ad un¬ 
guem emendavit; et hoc non tantum per se, sed etiam per 
discipulos suos fecit. Qua de causa, ut in principio jam dictum 
est, merito illum latinitas, cum honore et amore veneratur 
magistrum. Hujus commendationis claritate omnis occidui 
orbis ecclesia tam Gallicana quam Anglica gaudet se illumi¬ 
natam. Ita fuit liberalis, ut diceretur nullum tam largum de 
Italia Longobardum egressum fuisse. Erat ea tempestate trans¬ 
marina regio plena et abundans omnibus bonis, quae Deus ad 
utilitatem hominum creavit. Ipse quoque archiepiscopus dita¬ 
tus multis possessionibus , locuples erat. Verum quanti pen¬ 
deret ista , in hoc apparebat; quod quantum poterat pauper¬ 
tatem retinebat in vilitate habitus , parcimoniam tenens inter 
multimodas delicias. 

49. Multa quoque et magna offerebantur sibi dona, quae 
ille hilariter rogantibus se, vel indigentibus tribuebat. Paupe¬ 
ribus quoque erat ita dapsilis ut quingentas libras quotannis 
in eleemosynam erogasse dicatur, et merito; nam in consecra¬ 
tione ejus repertum est, super caput ejus Evangelicum dic¬ 
tum : « Date eleemosynam, et ecce omnia munda sunt vobis. 
Quod ipse tota devotione facere studuit. Consanguineis mona¬ 
chorum suorum indigentibus , quam sufficienter beneficia im¬ 
pendebat. Vere poterat dicere : « Ab adolescentia crevit me- 
cum miseratio. » 

50. Interea contigit sanctum abbatem Becci Anselmum, 
qui B. Herluino successerat, transire in Angliam , tum pro 
utilitatibus ecclesiae suae, tum ut cum archiepiscopo loquere¬ 
tur : cujus alloquium et consilium multum amabat. Et perve¬ 
niens ad illum , cum magno amore et debito honore susceptus 
est. Cumque simul loquerentur et ad invicem de diversis plura 
conferrent, intimavit abbati, antistes Cantuariensis quasi con¬ 
querendo , quod homines illius patriae colerent quosdam sanc¬ 
tos , quos ille non affectaret, et maxime , ait, quemdam El- 
fegum, hujus sedis archipraesulem , quem non solum inter 
sanctos , sed et inter martyres numerare contendunt; cum 

constet illum non pro fide Christi, sed quia ab inimicis , a qui¬ 
bus captus tenebatur , se redimere noluerit , interemptum 
fuisse. Ad haec Anselmus hujus reddit rationem: “ Certum est, 
inquit, quia is qui ne leviter peccando Deum offendat, mori non 
dubitat, multo magis mori non dubitaret, priusquam aliquo 
gravi peccato Deum exacerbaret.»»Et revera gravius est Chris¬ 
tum negare, quam aliquem pro sua redemptione, homines suos 
ablatione ipsorum pecuniae ad modicum gravare, sed quod 
minus est Elfegus facere noluit. Multo igitur minus Christum 
negaret, si vesana plebs eum ad hoc mortem intentando con¬ 
stringeret. Unde datur intelligi, quanta vis justitiae pectus 
possederit, quando vitam suam maluit dare , quam spreta 
caritate , proximos suos scandalizare. Nec immerito, ut reor, 
inter mfcrtyres computatur, qui pro justitia mortem sponte 
suscepisse praedicatur. Nam et B. Joannes Baptista, quem 
tota Dei ecclesia praecipuum martyrem credit, et veneratur, 
non quia* Christum negare , sed quia pro defensione legis divi¬ 
nae veritatem noluit tacere; ad votum saltatricis capite plexus 
est. Et quid distat pro justitia mori, vel mori pro veritate? 
Constat testante sacro eloquio, quia veritas et justitia Christus 
est. Ipse enim dicit: »Ego sum veritas.» Et apostolus: “ Chris¬ 
tus factus est nobis a Deo sapientia et justitia. » Qui ergo 
pro veritate et justitia moritur, pro Christo moritur; qui au¬ 
tem pro Christo moritur, Ecclesia teste, martyr habetur. 
Beatus vero Elfegus, seque pro justitia , ut S. Joannes pro 
veritate , passus est. Cur ego plus de unius, quam de alterius 
vero sanctoque martyrio quisque ambigat ; cum par causa in 
mortis perpessione utrumque detineat? Audiens hoc Lanfran- 
cus, gratanter rationem approbans accepit, collaudans viri 
sapientiam et perspicacem ingenii subtilitatem firma veritate 
subnixam. Et deinceps, B. Elfegum , ut vere magnum et 
martyrem gloriosum devote veneratus est. 

51. Interea relatum est ipsi Lanfranco, quod praememoratus 
abbas Anselmus , una nocte post matutinas veniens ad lectum 
suum , invenit in eo annulum aureum , prius cruce Christi 
signans, ne forte illusio daemonum esset, accepit illum vere 
annulum , et ostendit omnibus , per quorum manus res monas¬ 
terii transibant, et nullus fassus est se illum perdidisse. Deinde 
venditus est annulus, et in usum fratrum expensus. Quod 

cumaudisset archiepiscopus, referenti sibi respondit: * Cer¬ 
tissime scias illum post me futurum archiepiscopum. » Sicut 
praedixit ita evenisse scimus. 

52. Haec de tanto viro perpauca inculto sermone, dicta 
sint. Verum et ea quae diximus de illo, vera credimus, et 
plura his per gratiam Dei illum egisse non dubitamus. Nam a 
tempore suae conversionis, toto animo operam dedit religioni; 
et semper ad meliora tendens de virtute in virtutem proficere 
studuit. Quis digne potest enarrare ejus sapientiae claritatem , 
ingenii subtilitatem, cordis benignitatem, industriae probita¬ 
tem, animi puritatem! Fuit enim alacritate jocundus, humili* 
tate summissus , in eleemosynis largus , fide catholicus, Chris¬ 
tianae religionis reparator, pauperum sustentator, pupillorum 
protector , viduarum consolator. His aliis, aliisque virtutibus 
ornatus, fidem recte vivendo servavit, cursum bene moriendo 
terminavit. Non enim potest male mori qui bene vixerit. 
Nec putanda est mala mors teste B. Augustino, quam bona 
vita praecesserit. Nam appropinquante termino vitae suae, de¬ 
cidit in aegritudinem, qua in dies ingravescente, anno archie- 
piscopatus XIX, V calendas Junii diem clausit extremum, 
regnante Willelmo, filio Willelmi regis. Dolor omnibus incom¬ 
parabilis , et luctus inconsolabilis suis. Sepultus est in ecclesia 
Christi, quam ipse aedificavit. Et quia ipsa ecclesia parvum ca¬ 
put habere videbatur, B. Anselmus successor ejus, ante deces¬ 
sum suum augmentare studuit ecclesiae ejusdem caput. Quod 
ab eo inchoatum, et post mortem ejus per plures annos aedifi¬ 
catum , tandem perfectum magnum opus et pulchrum , a Wil¬ 
lelmo , qui post Rodulfum Anselmi successorem archiepiscopus 
extitit, cum magna gloria, et omnium rerum abundantia de¬ 
dicatum, sicut clerus et populus regni testantur, qui affuerunt. 
Itaque, cum immineret dies ipsius dedicationis, sicut mos est, 
omnia corpora de ecclesia elata fuerunt. Tunc quidam frater, 
sive curiositate, seu quod magis credibile est, pro reliquiis ha¬ 
bendam de casula gloriosi Lanfranci abscidit particulam; de 
qua miri odoris suavitas efflagrabat. Ostendit aliis, qui et ipsi 
senserunt odoris fragantiam. Qua de re intellegi datur, quod 
anima illius in magna suavitate requiescit; cujus corporis 
indumenta, tanto odore redolent. Quse nimirum gratia illis 
maxime conceditur, qui dum viverent in corpore, munditiam 

cordis et carnis incorruptionem usque ad finem vitae servare 
studuerunt. ^Eternae beatitudinis quietem animae illius pius 
Christus Dominus noster donare dignetur, qui est benedictus 
in aeternum. Arnen. 

EPITAPHIUM LANFRANCI. 

Hic tumulus claudit quem nulla sub orbe Latino 
Gens ignoravit: summum dixere supremi. 

Fecerat hunc tanto sublimem littera sensu, 

Ut supra cunctos spectandum diceret orbis, 

Post urbis praesul primas quoque Canturiensis 
Edidit has omnes quas circum cernimus aedes. 

Quantus erat cunctis, prae cunctis quantus egenis 
Anglia testatur : fit testis et extera tellus, 

Sol erat in geminis, undenum fecerat ortum. 

Quum felix obiit, primo sub mane diei 
Sacra fides librique sacri vos denique cuncti. 

Mundanae studiis scholae quicunque vacatis 
Lanfrancum, quia doctor erat praeclarus amate , 

Utque sibi detur requies orando juvate. 

EPITAPHIUM ALIUD; AUCTORE PHILIPPO BONjE SPEI ABBATE. 
Vixisti, venerande Pater, sapienter et aeque, 

Vixisti vivens : mors quoque vita tibi. 

Inter divitias pauper, Lanfrance, fuisti, 

Divitiis manans, pauperum amator eras. 

Per te florentes artes valuere latinae, 

Gratia de vobis ecce trimphat orans. 


VITA WILLELMI TERTII ABBATIS. 

Pilefatio. — Quoties magnorum facta virorum litteris as¬ 
signata recitantur, ad Dei laudem, de cujus dono existunt, 
mentes audientium ad bene agendum informantur, fidelium 
spes erigitur, et iis qui in quibusdam nonnunquam torpescere 
solet fervor divini amoris, reaccenditur; dum vident alios 
fecisse, quod ipsi facere monentur. Quapropter nos cupientes 
de nostro offerre in tabernaculo Dei aliquid de vita patrum nos¬ 
trorum , qui nos in sancta religione educaverunt, pauca pro ut 
vidimus vel audivimus, licet inculto sermone, ad notitiam 
posterorum scribere curavimus. Fuerunt namque suo tempore 
magni nominis, qui erant bene religiosi, multis Dei donis 

ornati, quibus ad vitam pergendi rectum tramitem subditis 
monstrabant. Sunt autem de quibus loquimur Willelmus, 
reverendus abbas Becci tertius, et qui ei successit in regimen 
ejusdem coenobii Boso, sapiens vir et bonus; nam de duobus 
primis qui istos in eodem loco praecesserunt, beatissimo scilicet 
Herluino , primi Beccensis coenobii fundatore et pastore, et 
sanctissimo Anselmo , ejusdem loci secundo abbate; extant 
apud nos praeclara et magna veraci stylo digesta volumina. De 
duobus ergo praedictis Willelmo videlicet et Bosone, ad hono¬ 
rem Dei et utilitatem legentium , quod Dominus dederit dicere 
volumus, quatenus noverint post nos venturi, qui vel unde 
fuerint, quomodo vixerint, seu qualiter praesentem vitam 
terminaverint. 

1. Venerabilis abbas Becci Willelmus , nobili Normanno- 
rum prosapia originem trahens , in veteri castro super Rislam, 
quod dicitur Monsfortis , claris parentibus est exortus. Pater 
ejus Turstinus; mater Albereda dicebatur. Rogerii de Bello- 
monte, patris Roberti, comitis ex sorore neptis, qui puer dum 
adhuc jaceret in cunis, gravi molestia tactus, visum pene 
amisit: territa mater pro filio lugens cucurrit ad quamdam ec¬ 
clesiam Sancti Germani, in eodem castro sitam, obtulit illum 
super altare ejusdem ecclesiae vovens Deo, et beatissimae Dei 
genitrici Marle , sanctoque Germano , quod si puer illam 
incommoditatem oculorum eorum auxilio evaderet , illum Dei 
servitio nutriret, litterisque imbuendum traderet; simulque 
Deum rogavit, ut si aliter puerum sanare nollet, in se, id est 
in matrem infirmitatem illam converteret. Quid plura ? annuit 
petitioni et voto bonae matris gratia Salvatoris nostri, pietasque 
ejus sanctissimae genitricis, necnon et beatissimi confessoris 
Germani, et infans integrae restitutus est sospitati: matrem 
vero infirmitas corripuit, nec multo post extinguit. Crevit 
puer, et cum ad congruam aetatem pervenisset, traditus est 
litterarum studiis imbuendus. Coepit itaque bonae indolis esse, 
amore Dei fervere, honestis intendere, et ab inhonestis animum 
revocare. 

2. Jam mundi luxum spernebat, jam sermone, actu et 
habitu talem se exhibebat, ut jam tunc quasi monachus ab 
omnibus haberetur. Quantum ad vitae morumque spectabat 
informationem, si quando a cognatis vel amicis ad scholas 

aliquid pecuniae sibi mitteretur, quasi rem malam vitabat 
suscipere; sicut condiscipuli ejus soliti erant referre, ita avari¬ 
tiam perhorrebat. Cumque quintum et vicesimum ageret aeta¬ 
tis annum desiderans vocem Domini implere dicentis: « Qui 
non renunciat omnibus quae possidet, non potest meus esse 
discipulus. » Et, « Si.quis vult post me venire, abneget semet- 
ipsum, et tollat crucem suam, et sequatur me. * Renuncians 
mundo, Becci monachus factus est sub sanctissimo abbate 
Anselmo , qui tunc temporis in Beccensi coenobio abbatis offi¬ 
cio gloriose fungebatur. Ingressus monasterium intentissime 
religioni monasticae operam dabat; lectioni et silentio assiduus, 
vitam suam honeste custodire admodum studebat. Ita Deo 
placere cupiens hominibus carus, in castris Domini Dei Sa¬ 
baoth ejus signa sequens, quindecim per annos strenui militis 
officio ftmctus, hujus militiae beato Anselmo duce militavit 
tam strenue, ut omnes eum diligerent, et nullus de eo con¬ 
quereretur. Fama bonitatis ejus circumquaque bonum Christi 
odorem de eo ferebat. Igitur beato abbate Anselmo in Angliam 
translato, et archiepiscopo facto, cujus fastigium virgae prae¬ 
dictus Willelmus antea cum veneratus fuisset, postea suscipere 
meruit. Nam tempore regis Willelini, filii Willelmi qui An¬ 
gliam subegit, Beccensis abbas Anselmus, Deo charus et homi¬ 
nibus acceptus, quibusdam exigentibus causis , et maxime 
consilio et obedientia capituli sui coactus in Angliam trans¬ 
fretavit ; nam quia defuncto venerabili Lanfranco Cantuaria 
sedes vacabat; diu gressum ab Anglia represserat, ne videre¬ 
tur archiepiscopatum appetere, quem oblatum toto mentis 
adnisu conatus est declinare: siquidem multi laudabilem boni¬ 
tatem ejus cognoscentes, quia sic volebant eum futurum prae¬ 
dicabant archiepiscopum. Tamen , ut dictum est, victus ami¬ 
corum precibus mare transivit, et cum ibi moram facerent, 
contigit regem ipsum graviter infirmari. 

3. Hic rex post mortem Lanfranci archiepiscopatum in 
manu sua per aliquot annos retinuerat, et multis gravaminibus 
attriverat. Cum itaque praedicta aegritudine laboraret et pene 
jam devita desperaret, admonitus est ab episcopis et princi¬ 
pibus suis, ut pro salute sua aliquem virum bonum quaereret, 
et Cantuariensem archiepiscopum constitueret, respondit: 
“ Quem? » “ Abbatem , inquiunt, Becci Anselmum. » Quod 

verbum placuit regi, et mox jubet illum aecersiri: ita regis et 
principum electione , cleri ac populi acclamatione , secundum 
Dei dispositionem primas totius Britanniae , licet multum reni- 
tens ac reclamans eligitur. Dicebat enim alterius regni se 
abbatem esse, sub cura episcopi, sine cujus praecepto vel licen¬ 
tia, seu conventus sui concessione, non poterat in aliena patria 
aliorum curam suscipere ; sed hoc qui audiebant parvi pen¬ 
dentes , nihilominus quod coeperant perficere non omiserunt. 
Quod cum fama trans mare volando pertulisset, Beccumque 
appulisset, conturbati et contristati sunt Beccenses non mo¬ 
dice , tantaque tribulatio inde orta est inter eos, quantam 
nullus in coenobio Becci antea viderat. Commota est tota pro¬ 
vincia. Conventus Becci patrem, episcopi et abbates, et omnes 
religiosi, simulque proceres, et mediocres terree in commune 
doctorem preecipuum , et summum patronum se amittere lu¬ 
gebant. Pater ipse in Anglia prout poterat se conabatur omni¬ 
modis subducere a tanto onere ; Beccenses et alii multi labo • 
rabant dictis et factis quantum valebant, ut eum revocarent, 
sed non valuerunt, quia, ut postea claruit, hoc secundum 
Dei dispositionem agebatur. Tandem Anselmus , ratione vel 
auctoritate victus, cessit Dei dispositioni. Beccenses adver¬ 
tentes se in vanum laborare , multi concesserunt quod prius 
affirmabant se nunquam concessuros. Ita praecepto et licentia 
Willelmi, Rothomagensis archiepiscopi, Roberti quoque Nor- 
mannorum ducis assensu, necnon et Beccensis capituli con¬ 
cessione confirmata est illa electio. Post haec misit Ansel¬ 
mus priori Baldrico, honorabili viro , simulque conventui 
Becci litteras , in quibus illos commendavit Deo, et ut sibi 
abbatem providerent summonuit, quoniam illum amodo ab¬ 
batem non haberent, sed amicum et fidelem consiliarium si 
vellent. 

4. Has litteras attulit quidam Beccensis monachus, nomine 
Girardus, qui, veniens Beccum ad festivitatem sanctae Marle, 
in medio Augusti, die festivitatis in capitulo salutes et verba 
patris Anselmi retulit, et praedictas litteras reddidit, quae 
statim in eodem capitulo lectae sunt. Audientes fratres talem 
sui dimissionem , et tanti actam dulcissimi patris amissionem, 
qui eos velut nutrix filios suos gremio dilectionis confove¬ 
bat, ultra quam dici potest conturbati sunt; omnes quippe 

amore amantissimi patris, quo quasi orbabantur, magno cor¬ 
dis dolore concussi, in lacrymas conversi sunt: frater qui 
epistolam legebat, singultu vocem interrumpente, vix aliquid 
dicere poterat. Tandem perlectae sunt litterae , simulque dicta 
et acta sunt alia plura ad eamdem rem pertinentia. Post haec 
celebraverunt decenter et festive tanti diei solemnitatem. Post 
missam, Baldricus prior, totum vocavit conventum in capitu¬ 
lum , dixitque Girardum adhuc habere aliquid dicendum ex parte 
patris Anselmi, quod debebant audire. Girardus, jussus loqui, 
dixit litteras de electione abbatis se habere , nam et baculum 
pastoralem de Anglia retulerat, sed prius vellet audire si 
omnes de eligendo abbate consiliis Anselmi adquiescerent, 
et sic litteras ostenderet, quia sic praeceptum sibi erat. « Non 
ita, inquit prior, faciemus , sed prius litteras audiamus, et 
post consilium capiemus quid agere vel respondere debea¬ 
mus. » Girardus non ita injunctum sibi esse dicebat, et prior non 
aliter se facturum asserebat. Tandem Girardus ratione, vel 
auctoritate capituli victus cessit, et litteras protulit, atque 
fratri qui alias litteras legerat, nomine Mauricio, ad legendum 
tradidit: quarum sensus in hunc modum se habebat: « Quo¬ 
niam , inquit, Dei misericordia et reverendi Willelmi Rhoto- 
magensis archiepiscopi licentia , atque domini Roberti Nor- 
mannorum ducis assensu , tandemque vestra concessione , 
vestri cura liberatus sum: si Deus gratiam domini nostri ducis 
Normannorum dederit vobis ut possitis eligere de ecclesia ves¬ 
tra abbatem, et meum consilium inde audire vultis ; nullum 
ad hoc opus magis idoneum puto quam dominum Willelmum, 
qui prior fuit apud PexejUm: tibi quoque Willelme per sanc¬ 
tam obedientiam praecipio, ut hoc onus non refugias, sed in 
spe auxilii Dei illud suscipias. Et tibi Baldrice similiter prae¬ 
cipio, ut tuum officium non deseras, donec loquar tecum. * 
Tunc Baldricus prior electionem se libenter suscipere respon¬ 
dit , et caeteri similiter consenserunt, sicque conventus ille 
solutus est. Sed et principem Normanniae Anselmus mandando 
rogavit, ut praedictae electioni assensum praeberet. Transie¬ 
runt postea dies multi, et de ipsa quidem electione tunc nihil 
plus actum est. Electus autem sic se habebat quasi de ea nihi 
audisset. Mense Octobri advenit quidam abbas nomine Roge- 
rius, Beccensis monachus, vir bonus, et multum religiosus. 

quem Anselmus, ut aiebat, litteris suis jusserat Beccum venire, 
et in eligendo abbate Beccenses quantum posset juvare. Tunc 
ipse abbas Rogerius, et prior Baldricus, et alii quidam fratres 
cum eis comitem Normannorum adierunt, mandata Anselmi, 
et electionem capituli Becci innotuerunt, rogantes ut quod ab eis 
incoeptum erat, suo assensu compleret: quae omnia dux gratanter 
accepit* et ut electus sibi praesentaretur jussit. At illi velociter 
domum reversi, collectis in unum fratribus, referunt quid cum 
principe egissent, quidve ab eo audisset: interrogantur singuli 
de electione praedicta quid sentirent, an concederent, omnes 
fere assensum praebuerunt. 

5. Interim electus extra conventum expectare jussus erat; 
post haec vocatus venit, in suo ordine sedit; tunc prior dixit 
ei, quod ad regimen Beccensis ecclesiae illum eligerent, et ut 
abbatis officium et curam animarum eorum susciperet ex 
parte Dei et sanctae Marle , atque omnium sanctorum, nec 
non ex parte reverendissimi patris Anselmi praecepit. At ille in 
terram prostratus dixit: - Precor Domini aut de hoc quod ju¬ 
betis omnino absolutum dimittite me, aut quomodo id implere 
possim docere.« Prior ad haec: « Ut dimittamini, ait; non opus 
est laborare, sed suscipite hanc curam in nomine Domini, et 
nos vobis ex animo obedientes erimus. » Statim in ipsa die ab¬ 
bas Rogerius, et prior, et quidam alii fratres cum eis, assumpto 
electo suo, ad curiam properarunt, et Roberto Normannorum 
duci praesentaverunt; quem alacriter et cum magno honore 
suscipiens, dedit ei abbatiam more antecessorum suorum. 
Aderant tunc cum principe Robertus, comes Mellenti, et Ro- 
bertus, filius Anchittili consobrini ejusdem Willelmi electi 
Becci, qui de ejus promotione valde sunt gratulati. Tunc co¬ 
mes Mellenti praecepit Roberto, filio Anchittili, ut novum elec¬ 
tum Becci ad monasterium conduceret, mandans omnibus 
ministris suis ne quis ipsi abbati Becci* vel hominibus ejus in 
aliquo molestus esse praesumeret: dedit tunc comes Mellenti 
Robertus ut res, quae ad victum fratrum emebantur quietae 
deinceps essent ab omni consuetudine, quae usque ad illud tem¬ 
pus de rebus ad cibum monachorum pertinentibus, ubicumque 
emerentur, etiam in coquina Becci a ministris Brionnii 1 castri 
exigebatur. Procedente tempore dedit idem comes Mellenti 
per totam terram suam ubicumque suum erat hoc exigere vel 

dimittere, ut omnes dominicae res monachorum Becci ad vic¬ 
tum vel vestitum pertinentes, ubicumque monachi essent, ad 
quorum usus emebantur, sive in claustro, sive extra claustrum 
in negotiis monasterii, quietae forent ab omni consuetudine, 
quae telonei, vel transitus, seu alio nomine nuncupatur. Hoc 
fecit pro amore Dei, et Willelmi abbatis Becci cognati sui. 

6. Multa quoque alia beneficia Beccensi coenobio contulit 
dum vixit, causa ejusdem abbatis. Itaque novus electus ac¬ 
cepto a duce Roberto, ut dictum est, abbatiae dono, et a Wil- 
lelmo Rothomagensi archiepiscopo animarum cura, cum gratia 
principis rediit a curia cum suis. Venit autem Beccum sero 
post completorium, die ante festivitatem Dedicationis, quae 
festivitas Dedicationis est decima calendas Novembris, et eo 
anno dominica die evenit: surgens ad matutinas venit electus 
in chorum, et stetit in loco juxta sedem abbatis, ac totum of¬ 
ficium festivitatis nocturnum, et diurnum decenter ut abbas com¬ 
plevit. Acta sunt haec anno Dominicae incarnationis M. XCIII. 
Ipsa die, Willelmus electus sedit primum ut abbas in capitulo, 
ab illo die disponens omnia intus, et extra convenienter mo¬ 
nasterii negotiis, gaudentibus cunctis quod talem Deus An- 
selmo successorem, et sibi dederat pastorem : tamen ante 
benedictionem nec in sedem abbatis intravit, nec virgam pas¬ 
toralem portavit, sed de benedictione acceleranda nullam ut 
videbatur curam habebat: quae benedictio dilata est usque ad 
Augustum mensem anni sequentis. Verum Anselmus non 
oblitus quod incoeperat, rogavit Willelmum Rothomagensem 
archiepiscopum de benedictione abbatis Becci, et hoc ipsum 
per litteras priori Balderico, et conventui notificavit. Intrante 
Augusto mense Baldricus, prior et alii quidam fratres cum 
eo perrexerunt Rothomagum cum archiepiscopo locuturi de 
benedictione abbatis sui: qui diem benedictionis constituit in 
proxima festivitate S. Laurentii. Reversus prior dixit conventui 
quae ab archiepiscopo acceperat. Et quia praedictus abbas Ro- 
gerius nuper obierat, miserunt ad Willelmum Cormeliensem 
abbatem virum nobilem et bonum, atque apprime litteris eru¬ 
ditum, et ipsum monachum Beccensem, ut venirent ad bene- 
nedictionem abbatis Becci; qui libens paruit. Die festivitatis 
S. Laurentii cum archiepiscopus staret ad altare infulatus, 
atque electus Becci esset vestibus sacris indutus, et instaret 

hora ut ad benedicendum praesentaret, audivit a referentibus 
quod archiepiscopus non benediceret eum, nisi professionem 
faceret; sed respondit se nullomodo facturum. Tunc prior 
Becci Baldricus cum aliquantis monachis concitus perrexit ad 
comitem Normanniae Robertum, intimans ei quod archiepis¬ 
copus exigeret ab abbate Becci professionem quam anteces¬ 
sores ejus non fecerant. 

7. Illico dux misit Willelmum de Britolio, et Willelmum 
filium Richardi de Barduvilla, cum Emulfo cancellario suo, 
mandans et praecipiens Willelmo archiepiscopo, ut abbatem 
Becci sine mora benediceret, nibilque ab eo exigeret, nisi 
quod constaret a Beccensibus abbatibus factum esse anteces¬ 
soribus ejus. Audiens hoc archiepiscopus iratus est valde, ta¬ 
men perfecit quod incoeptum erat, et abbatem benedixit sine 
professione, quia praeceptum principis illum cogebat. Postea 
abbas locutus est cum archiepiscopo, atque in tantam gratiam 
illum praesul accepit, ut nullum in Normannia abbatem ca¬ 
riorem, vel familiariorem haberet. Postera die rediit ad mo¬ 
nasterium. Archiepiscopus vero praecepit Willelmo Corme- 
liensi abbati, ut simul cum eo pergeret, et in sedem abbatis 
vice sua introduceret. Venit autem cum majori qua potuit hu¬ 
militate, nudis pedibus, et susceptus est a fratribus magno 
cum honore et gaudio, et in ecclesiam ductus : tunc abbas 
Cormeliensis, ut sibi jussum erat, eum in sedem misit, et in¬ 
cipiens « Te Deum laudamus *, osculatus est omnem con¬ 
ventum. Ita, Deo disponente, successor factus est Willelmus 
venerabilis Anselmi; et regimen Beccensis coenobii post eum 
suscepit, atque per plures annos, cum honore tenuit. Cujus 
temporibus idem Beccense coenobium exterius multis et mag¬ 
nis praediis, et redditibus Dei misericordia, et principum alio¬ 
rumque fidelium largitione ampliatum interius religione, nobi¬ 
libus viris, ac sapientibus ornamentis quoque pretiosis , et 
aedificiis est decoratum. Qui enim Josue dixerat Moysi mi¬ 
nistro : “ Sicut fui cum Moyse, ita ero tecum. » Ipse ut cum 
praecessore Anselmo, ita cum successore Willelmo perseve¬ 
ravit, per quem luit vir in multis prospere agens. 

8. Erant tunc temporis in ecclesia Becci multi nobiles 
viri et religiosi, tam litterati quam illitterati, qui de diversis 
provinciis ad serviendum Deo illuc convenerant, quorum ali- 


Digitized by LjOOQle 



VITA WILLELMl TERTII ABBATIS. 


321 


quo a tempore beati patris Herluini adhuc durabant; non¬ 
nulli sub sancto Anselmo duce, mundum relinquentes Deo 
militare coeperant; multi sub eodem Willelmo renunciantes 
seculo, levi jugo Christi colla submittere gaudebant. Ex his 
postea vidimus plures ecclesiarum honorabiles rectores : de 
his fuit cum honore nominandus Boso, qui tempore sancti An- 
selmi venit ad ordinem; sed sub eodem Willelmo abbate post 
saepe dictum Baldricum prior factus, et post ipsum Willelmum 
abbas est constitutus, sapientia et honestate vitae ornatus. 
Ejusdem quoque Willelmi tempore factus est monachus qui¬ 
dam juvenis bonae indolis nobiliter natus, scientia litterarum 
praeditus nomine Theobaldus, qui religiose diu in coenobio 
conversatus, post Bosonem prior, et illo defuncto abbas est 
subrogatus ; et non multo post in archiepiscopatum Cantuariae 
sublimatus. Quidam monachus venit ad abbatem Willelmum 
petens ut in monasterium susciperetur, volens firmare stabili¬ 
tatem suam in loco eodem : quod cum abbas primum facere 
distulisset, nec eum retinere, nec omnino refutare vellet, 
cum jam illum suscipere cogitaret, vidit in somnis quemdam 
defunctum affinem sibi et notum, qui illum reprehendebat 
quod quemdam insanum fratribus adjungere volebat; et certe 
defunctus ille, fratrem, de quo agitur, ut putamus, nunquam 
viderat; nec multo post frater ille, accepta licentia, discessit; 
et postea in tota provincia nusquam est visus, nec auditum quor¬ 
sum discesserit. Praedecessoribus suis beato videlicet Herluino, 
et sancto Anselmo, amorem et honorem maximum idem abbas 
exhibebat; et de illis in communi collocutione loquebatur, cum 
magna reverentia eos nominabat: Statuta eorum ad memo¬ 
riam aliis reducebat, et ea ipse studiose servabat, et servari 
praecipiebat; quia videlicet justum videtur, ut qui sua vult 
custodiri, a sequentibus studeat et ipse priorum suorum jussa 
servare. Quando autem aliquorsum proficisci habebat, post 
orationem in ecclesia factam, ad sepulcrum B. patris Her¬ 
luini in capitulum pergebat; et se illius orationibus commen¬ 
dabat; similiterque revertens faciebat. 

9. Narravit mihi idem abbas Willelmus quod noctium una 
apparuit ei sanctus pater Herluinus, et apprehendens eum de¬ 
ducebat per officinas monasterii, et circa parcum, ut sibi vi¬ 
debatur, et in ecclesiam deBurnevilla quam ipse sanctus manu 

sua aedificavit, et sic rediit ad monasterium; et veniens in 
claustrum non reperit ibi nisi imum monachum tantum, unde 
abbas Willelmus aliquantulum erubuit, sicque disparuit. In 
tota hac visione semper sanctus habuit abbatem ad dexteram 
suam, sed nihil illi dixit. Quid vero haec visio praetendebat 
nescitur; nisi quod ipse Willelmus abbas dixit fortassis ali¬ 
quid in monasterio esse quod pater volebat emendari. Quidam 
monachus qui dicebatur Robertus petebat licentiam eundi in 
Angliam; causa videndi archiepiscopum sanctum Anselmum, 
et loquendi cum eo, ut asserebat, de salute animae suae; quod 
cum abbas Willelmus nollet concedere, in capitulo coram om¬ 
nibus rogavit eum, ut quod petebat, sibi concederet; sed cum 
neque sic abbas assensum praebere vellet, dixit frater: * Si con¬ 
ceditis ibo, et si non conceditis ibo. » Quod verbum abbati non 
placuit: tamen postea dimissus voluntati suae perrexit, mare 
transiit, in Angliam venit, nec multo post obiit. Clericus qui¬ 
dam grandaevus vocabulo Willelmus solitariam vitam agens, 
venit ad monasterium volens monachus fieri: et quia erat bonae 
famae, libenter susceptus est: qui cum per plures annos in 
congregatione religiose conversatus fuisset, una dierum se¬ 
dente abbate Willelmo in capitulo confratribus, venit ante eum 
rogans ut liceret sibi reverti ad solitariam vitam, quatenus 
ibi operaretur manibus suis, unde viveret, sicut ante conver¬ 
sionem fecerat: si quidem, ut dicebat, timor illum augebat, 
quia in otio vivens aliorum eleemosynis aleretur. 

10. Abbas haec audiens dixit circumsedentibus: - Iste fra¬ 
ter moritur, et antiquus hostis videns illum morti proximum, 
tentat illum de monasterio abducere, ut possit aliquod animae 
illius impedimentum facere. » Tunc conversus ad illum monuit, 
ut ab hac intentione animum revocaret, in pace cum fratribus 
reliquum vitae duceret, quia erat jam senex et debilis, nec 
poterat amplius laborare, et ne paveret quod de beneficiis vi¬ 
veret fidelium quia et alii multi similiter vivebant, orationibus 
instaret et pro his maxime quorum eleemosynis sustentaretur 
Dominum rogaret. Finem vitae jam imminentem expectaret, 
et morti vicinae se praepararet, adquievit frater admonitioni 
abbatis, et paucis diebus interpositis molestia corporali cor¬ 
reptus infra breve tempus defunctus est, agens poenitentiam 
quod recedere de monasterio voluisset, et abbati, et fratribus 

gratias agebat, quod non permisissent illum abire post sata- 
nam, qui eum supplantare volebat. Iste vir bonus, de quo lo¬ 
quimur, abbas scilicet Willelmus magnae sapientiae, bonis mo¬ 
ribus ornatus, magnorum virorum propinquus, regi, et primo¬ 
ribus regni acceptus, ita se modeste, humiliter, et mansuete 
habebat, ut aliquando quasi nesciens, et pene idiota videretur 
quibusdam ; verum si propius accederes, et velut perscrutando 
ejus sensum de rebus dubiis interrogares, altam prudentiam, 
profundum consilium; et maxime honestatis documentum in¬ 
venires. Erat quoque Deo devotus, majoribus summissus; sub¬ 
ditis benignus, mansuetus bonis, severus indisciplinatis, supra 
mensuram suam nihil usurpabat, divinis rebus omnem reve¬ 
rentiam exhibebat, Deum timebat, peccatum quasi mortale 
virus odio habens fugiebat. Si quis benedictionem ab eo pos¬ 
ceret, verbis magis quam manu benedicebat, dicens, non esse 
suum manu benedicere, sed episcoporum. Nullus abbas exti- 
tit, qui majorem sollicitudinem gereret conventus sui: talem 
illum fuisse sciunt qui, illi familiarius adhaeserunt: quippe a 
Deo ita compositus homo, ut nec turpiloquium ore proferret, 
scurrilitatis omne genus abhorreret; immunditiam mentis et 
corporis, ut virgo ab utero matris ignoraret; cibo, potuque 
temperatus, et honeste verecundus, indole religiosa decorus, 
bono ingenio sane intelligebat, blando sermone placebat, doc¬ 
trina et exemplo utilis erat, constans erat in moribus; verax 
in sermone, cautus in promissionibus, in commisso fidelis, stu¬ 
diosus virtutum , amator pauperum, eleemosinarum largitor, 
hilaris hospitum susceptor, viduarum et pupillorum protector. 
Talia gerens, bene vivendo cursum direxit, bene moriendo 
terminavit, sensum, loquelam, et visum usque ad ultimam 
spiritus emissionem Deus illi conservavit. 

11. Haec de vita illius breviter diximus : nunc qualiter de 
seculo transierit, expediemus. Anno igitur vicesimo nono ab¬ 
batiae , mense septembris, decidit in aegritudinem, a qua mor¬ 
tuus est: quae aegritudo paulatim crescens, per annum et di¬ 
midium illum afflixit, donec tricesimo primo anno, ex quo 
donum abbatiae suscepit, ex toto circa finem mensis Martii 
lecto decubuit. Venit abbas Pratellensis, Richardus nomine, 
vir religiosus, et litterarum scientia praeditus, visitare eum, 
et fuit ibi usque ad transitum illius, et cum jam morti propin- 

quare videretur, visitatus est a fratribus more christiano, et 
cuncta morientibus debita , circa illum persoluta sunt: atque 
peracto officio, cum jam conventus redire debuisset, venera¬ 
bilis Boso prior rogabat eum, ut more patrum, vita decedens 
benediceret, et Deo summo pastori commendaret filios suos, 
quos relinquebat: at ille elevata manu benedixit eis et dixit: 
« Amate claustralem vitam, quia reparatio est ordinis nostri; 
et ne quaeratis habere obedientias in saeculo , quia multi in eis 
perdunt animas suas; sed quantocius abbatem eligite, quia 
non est bonum tale opus differre. » 

12. Rogavit sane, ut pro se Dominum deprecarentur; ha¬ 
bebat enim hoc consuetudinis, ut si quando loqueretur cum 
aliquo, quem alicujus momenti existimaret, se illius orationi¬ 
bus commendaret. Erat eo tempore circa Beccum provincia 
turbata quorumdam praesumptione, qui contra regem Henri- 
cum rebellaverant, et ad depraedandam patriam quaedam cas¬ 
tella obtinebant: ideo rex contra eos saepe ducebat exercitum 
ad reprimendum eorum hostilem impetum, et contuendam 
patriam. Itaque post octavas Paschae venit rex Beccum , et 
hospitatus est in domibus monasterii: tunc adierunt regem 
Beccenses quidam monachi, rogantes, ut quemdam familia¬ 
rem sibi monachum faceret abbatem post eum qui moriebatur; 
quod cum audisset abbas Willelmus interdixit, ne sibi succe¬ 
deret in regimen ecclesiae Becci, is qui ipsi hoc modo quaere¬ 
batur subrogari. Alius frater dixit aliquando eidem abbati jo¬ 
cando. «Facite me abbatem, et ego vobis dum vixeritis optime 
serviam: » at ille: « Quia, inquit, hoc dixisti non poteris am¬ 
plius esse abbas hujus loci.«Verum audiens rex quod abbas Wil¬ 
lelmus, quem plurimum amabat, moriebatur, venit visitare eum 
cum paucis, et ante lectum jacentis amici ad terram humiliter 
sedit. Abbas inter alia rogavit eum, ut ecclesiae Becci dignum 
aetate, vita, moribus, non senem, non juvenem, quantocius pro¬ 
videret abbatem; quia in talibus dilatio valde noceret. Ad haec 
rex « Quem, inquit, jubetis? * Abbas respondens : « Non est 
hoc meum », ait, « quia sacri canones interdicunt, ne quis 
sibi nominet successorem. » Fuit enim studiosissimus oris sui, 
et vitae, ac totius religionis custos, etiam in ipso mortis articulo. 
Deinde rex accipiens manum dexteram abbatis admovit oculis 
suis et ori, benigne osculatus est, sicque reposuit eam sub 

coopertorio, dixitque circumstantibus monachis : « Orate pro 
illo, quia magnum damnum habetis in morte ipsius. * 

13. Nocte vero insecuta cum illi qui eum custodiebant ma¬ 
tutinas decantassent, petiit ut eum quiescere permitterent, et 
coepit quasi dormitare, donec plene obdormiret in mortem. Vi¬ 
dentes qui circa eum erant quod jam propinquaret ad exitum, 
de camera pertulerunt illum in cellam infirmorum, ubi fratres 
moriebantur, et circumvallatus caterva filiorum septem psal¬ 
mos , cum litania decantantium, paulo ante lucem ultimum 
emissit spiritum. Corpus lotum juxta consuetudinem conve¬ 
nienter pannis est indutum , ac desuper quasi ad missam sa¬ 
cris vestibus decenter revestitum. Post haec delatum est in 
ecclesiam, et in choro ante majus altare positum, ubi die, et 
nocte frequentabatur tristi merentium obsequio filiorum. Mo¬ 
nachi pium lamentabantur patrem, famuli et homines loci plan¬ 
gebant se bonum admisisse dominum ; nullus querebatur inju¬ 
riam sibi ab eo factam : omnes in commune lugebant magnum 
se perdidisse patronum. Mane venit rex ad ecclesiam, et videns 
corpus jam decenter adornatum , placuit illi, et factum lauda¬ 
vit, et ait : « Utmam anima mea esset ubi anima ejus est. » 
Venerat Beccum multitudo magna utriusque ordinis et gene¬ 
ns hominum , tum propter regem qui ibi morabatur, tum 
quia de imminente Beccensis abbatis morte audierant, e qui¬ 
bus abbates novem , monachi plurimi, clerici et laici multi, 
ejus exequiis interfuerunt Venit et Joannes episcopus Lexo- 
viensis, homo sapiens et venerabilis, qui totum funeris devote 
complevit officium, et ultimum christiano more competenter 
persolvit obsequium. Sed et pauperum confluxerat non minima 
turba propter eleemosynam quam in exitu illius fieri sperabant, 
quae per biduum facta est, unde nullus vacuus rediit. Sepultus 
est in capitulo juxta sanctum patrem Herluinum fundatorem , 
et primum abbatem ipsius loci, ad dexteram ejus, post 
quem secundus eidem* coenobio praefuit, ut quem multum in f 
vita sua dilexerat, ei quoque in sepultura jungeretur. Vi- 
ginti quinque annorum erat quando ingressus monasterium, 
quindecim annis fuit monachus claustralis, triginta annos et 
dimidium fecit in abbatia, septuagenarius migravit, anno 
Domini millesimo centesimo vicesimo quarto, sexto decimo 
calend. Maii, hebdomada post octavas Paschae, tempore fes- 

tivo, Paschali gaudio. In quo Paschali gaudio, quaesumus auctor 
omnium, hostili ab impetu tuum defende famulum : o Pascha 
nostrum Domine Jesu Christe, converte luctum ejus in gau¬ 
dium , et in solemnitates praeclaras, ut sit transitus de morte 
ad vitam, de labore ad requiem, de calamitate ad gloriam, de 
tenebris ad lucem ubi, Domine, constituisti lucidissimas man¬ 
siones, ubi requiescunt sanctorum animae, ubi spiritus famuli 
tui spiritibus beatis sociatus, aeterna requie fruiturus, facie ad 
faciem videat te angelis desiderabilem, fontem vitae indefi¬ 
cientem, cum Patre et Spiritu Sancto una sine fine regnantem. 
Arnen. 


EPITAPHIUM. 

Abbas Willelmus praeclari germinis ortus, 

Tempore primaevo fit religionis amator. 
jEtatis quinis lustris, jam rite peractis, 

Suspirando Deum coepit contemnere mundum. 

Terrea dimisit, sed Christo totus adhaesit; 

Ut nudum nudus Dominum famulus sequeretur, 
Confestim Becci juga sumpsit suavia Christi, 

Quae per quindenos constanter pertulit annos. 

ANSELMO post haec An glorum praesule facto, 

Iste loci curam recipit fratrumque regendam, 

Quem gravitas morum, vel vita , decusque parentum 
Fecerunt clarum prae multis , ac venerandum. 

Doctus erat, blandoque loquens sermone placebat. 
Actibus et verbis, subjectos erudiebat. 

A puero vitae fuerat sectator honestae. 

Cordis mupdiciam servans carnisque perennem. 

Beccum ter denos auxit, rexitque per annos. 

Blandus subjectis rector, durusque superbis. 

Vir tantus meritis morum ditatus opimis. 

Nequaquam valuit nexus evadere mortis : 

Aprilis sexta decima surgente dieta , 

Complevit cursum vitae praesentis et actus. 

Commendans animam ccelo, corpusque sepulcro : 
Expectat tempus, quo judicet omnia Christus, 

Ecce sub hac tumba pulvis sunt membra sepulta : 

Cui praestet Dominus veniam, vitamque rogemus. Amen. 

ALIUD. 

Dura nimis jam tolle tibi tua jugera munde, 

Heu mihi tam longa me tenuere mora. 

Amodo jam non illa colam patet exitus a te ; 

Et quam longinquo solvor ab exilio. 

Ad propriam redeo patriam, Dominus revocat me , 

Unde prius fueram, praecipit ut redeam. 

Novit cum lacrymis illum, quem saepe rogavi. 

Ut venia pravum diluat omne meum : 
jErumnasque meas tandem miseratus amaras 
De convalle soli tollat ad alta poli. 

Hactenus haec, eo, stare meum non amplius est hic : 

Ossa relinquo tibi, si placet haec sepeli. 

ALIUD EPITAPHIUM. 

Frumenti granum remanens in cespite sanum , 

Donec putruerit, crescere non poterit. 

Sic nisi nostra caro, mortis tangatur amaro, 

Percurrens studium non recipit bravium. 

Ergo scire datur quod non decet ut doleatur. 

Si patriam quaerat, qui peregrinus erat. 


VITA BOSONIS, COGNOMENTO SAPIENTIS, QUARTI ABBATIS. 

1. In diebus Willelmi regis qui Anglos armis perdomuit in 
pago Rothomagensi, fundo monasterii Villaris, orti sunt ho¬ 
nestis genitoribus Haimerico videlicet et Lezelina, tres viri, 
Gislebertus, Boso, et Rainaldus, qui a pueritia imbuendi 
litteris sunt traditi, ut Deo in sancta ecclesia omni vitae suae 
tempore deservirent, quod et fecerunt. Nam cum diu inter 
suos honestam vitam duxissent, amore Dei succensi, quasi 
post marina pericula portum sub sancto Anselmo abbate Bec¬ 
cum petierunt; et ipsi abbati desiderium suum pandentes, 
Deo annuente, religionis habitum ibi devote susceperunt, de- 
votiusque usque in finem tenuerunt. Si quidem primus et ulti¬ 
mus , Gislebertus scilicet et Rainaldus longo tempore in sancto 
proposito honorabiliter perdurantes quieverunt in pace : Boso 
vero medius frater, de quo nobis sermo est, litteris bene in¬ 
structus , cum adhuc esset in seculari vita, coepit bonis mori¬ 
bus pollere, amore Dei fervere, religioni animum applicare ; 
erat autem acutissimi ingenii, et quod subtiliter intelligebat 
luculento sermone proferebat. Unde perplexae quaestiones ani¬ 
mum illius in voluerant, quas nec per se enodare, nec inde se 
poterat expedire : quapropter Beccum venit, Anselmum adiit, 
quem in talibus audierat exercitatum , aestus animi sui, quibus 
movebatur, aperuit; et statim de omnibus sibi satisfactum 

esse cognovit. Admiratus Boso ejus sapientiam, vitae con¬ 
versationem , atque morum institutionem, mutato non multo 
post habitu, sub eodem abbate ibi leve Domini jugum tulit; 
et factus monachus, religionem quam arripuerat tota mente 
diligebat, et in ea assidue proficere satagebat. Videns abbas 
novum militem Christi revera Deum quaerere, sollicitum esse 
ad opus Dei, ad obedi en tiam, et ad alia quibus novitius debet 
intentus esse, laetabatur corde, instruebatque eum in Domini 
servitio, jugiter accedens animum ejus ad virtutis amorem. 
Ille doctrinam magistri capaci animo humiliter accipiens, in 
arca cordis servandam recondebat, quam congruo tempore 
postea suaviter eructaret. Mores et vitae institutionem ejus 
sequens ad pietatem se exercebat: jejuniis, vigiliis, orationi¬ 
bus, et aliis bonis operibus intentus erat: in lege Domini stu¬ 
diose meditabatur, et quod legebat sane intelligebat, et con¬ 
venienter exponebat; solutionem libenter accipiebat. Inter haec 
videns diabolus Bosonem in sancto proposito quotidie melio¬ 
rando de virtute in virtutem proficere, per spiritum blasphe- 
miae immisit ei tentationem gravissimam , quae succedentibus 
sibi variis cogitationum tumultibus, ita eum vexabat, ut vix 
compos suae mentis existeret. Transierunt in hoc aliqui- dies, 
et tentatio se ipsa semper fiebat gravior: turbatus ergo, et 
mente confusus adiit Anselmum, et quid pateretur aperuit. 
Vir autem sanctus cum singula intellexit hoc tantum pio af¬ 
fectu dixit fratri: « Deus consulat tibi. •» Moxque eum dimi¬ 
sit : ipse vero statiin ante quoddam altare prostratus cum 
lacrymis orationem pro eo fudit ad Dominum : illico tanta 
mentis tranquillitas secuta est, ut sicut ipse postea dicebat, 
ultra quam credi potest, subito altera tus esset ab eo qui fuerat. 
Ita omnis illa tentatio penitus evanuit, quod nunquam ulterius 
in se talia senserit. 

2. Post haec cum abbas Beccensis Anselmus Dei disposi¬ 
tione , et regis Anglorum, ac populi electione archiepiscopus 
Cantuariensis fuisset consecratus, mandavit suum dilectum 
Bosonem, volens illum habere secum. Ita Boso transfretavit, 
et in Anglia cum Anselmo aliquandiu commoratus est. Eodem 
tempore audiens Anselmus Urbanum papam convocasse con¬ 
cilium generale apud Clarummontem in Alvemia provincia, 
quia ipse non potuit ire, misit prscdictum Bosonem ad idem 

concilium : cujus itineris longitudine, et labore infirmatus est 
nimis, ita ut post concilium cum in Normanniam repedare 
vellet, in via aeger remanet apud sanctum Walterium ; et post¬ 
quam convaluit Beccum remeavit, sicque Angliam repetiit. 
Verum cum sanctus Anselmus Anglia pulsus primum a rege 
Willelmo, qui eum archiepiscopum fecerat : deinde a fratre 
ejus Henrico, qui illum post mortem fratris ab exilio revoca¬ 
verat ; in partibus Burgundiae, et Italiae conversaretur, Boso 
Beccum reversus est. 

3. Cumque Anselmus post secundum exilium Angliam re¬ 
petere deberet, in capitulo rogavit Willelmum abbatem, et 
conventum Becci, ut liceret sibi Bosonem ducere secum, quia 
magis amaret cum illo vivere in solitudine, quam sine eo in 
magnis divitiis. Abbas, et fratres, quia non poterant contra-r 
dicere archiepiscopo , concesserunt. Hic est ille Boso cum quo 
disputans composuit librum qui dicitur, “ Cur Deus homo. » 
Permansit itaque cum archiepiscopo , usque ad finem vitae ip¬ 
sius; post transitum Anselmi Boso Beccum rediit, et vivebat 
communiter cum fratribus. Diligebat cunctos, et diligebatur a 
cunctis. 

4. Inter haec obeunte Baldrico priore, jubente Willelmo 
abbate successit ei in prioratum : erat enim honorabilis vitae, 
et multae prudentiae, humilitate conspicuus, spiritu consilii 
providus, fortitudine firmus, consolabatur desolatos, omnibus 
omnia factus, in quantum poterat unicuique subveniebat: be¬ 
nignus ei at in exhortando, modestus in corripiendo, pauperi¬ 
bus dapsilis, hospitibus affabilis, fide firmus, spe in Deo 
certus, caritate diffusus; cum non habebat quod tribueret 
egenti, monebat spem in Deum ponendam, asserebat in proximo 
subventionem Dei affore , nondum finem mundi venisse. Talia 
jocando dicebat, sed corde Deum suppliciter rogabat, qui 
persaepe illi secundum fidem suam subveniebat. Sapientiam, 
consilium atque bonitatem animi ejus, non solum subjecti, sed 
etiam principes terrae, episcopi et abbates, simulque reli¬ 
giosi, et saeculares multi, comperientes, quasi thesaurum pre¬ 
tiosum, ac velut divinum oraculum admirabantur. Tanta ei 
inerat Dei gratia, et sic spiritus consilii in eo vigebat, ut ad 
se venientibus causa consilii subtiliter, et sufficienter ad inqui¬ 
sita responderet. 

5. Per idem tempus mandavit rex Henricus Willelmo ab¬ 
bati, ut priorem Becci Bosonem daret comiti Theobaldo ne¬ 
poti suo, ad faciendum abbatem in terra sua : quod utrum 
amore, an cordis rancore, sive aliquorum immissione, rex 
petierit, ut perinde Boso pelleretur de regione , incertum ha¬ 
bemus. Audiens hoc abbas contristatus est non modice, misit- 
que ad regem mandans et multum depreeans, ut ecclesiae et 
sibi parceret, atque a tali jussione animum revocaret, prio- 
remque sibi non tolleret. Jam enim abbas senio et infirmitate 
confectus viribus corporis destituebatur. Placatus rex depre¬ 
catione dimisit priorem. Cumque abbas Willelmus longa aegri¬ 
tudine confectus, jam morti proximus videretur, duo Beccenses 
monachi accesserunt ad regem Henricum, qui tunc Becci, et 
circa Beccum propter incursiones quorumdam, qui contra eum 
rebellaverant, morabatur, dicentes quia Boso si succederet 
abbati Willelmo, sicut conventus quaerebat, hominium vel 
fidelitatis sacramentum more patriae , nullo modo sibi faceret: 
ideoque alium quem nominabant, laudabant, pro eo substi¬ 
tuere deberet. Hoc agebant quia priorem nolebant habere ab¬ 
batem. Verum cur illi infensi erant, nescimus : quam quidem 
injuriam intulisse alicui eorum ignoramus. His auditis rex 
nimium efferatus est animo, et tunc quidem iram dissimulavit. 
Illi autem callide agentes, ignorante conventu, contra regulam 
beati Benedicti, sine eorum consensu, volebant superponere 
sibi magistrum, cum hoc esse constet contra decreta Patrum, 
qui dixerunt, ut nemo invitus ordinetur, seu conventus eccle¬ 
siae debet sibi secundum timorem Dei pastorem eligere. Sed 
haec malignantium calliditas, licet aliquantum conventum 
conturbaverit, tamen quod moliebatur efficere non valuit. De¬ 
functo namque abbate Willelmo , et decenter humato, totus 
conventus elegit Bosonem, omnes episcopi et abbates, clerus, 
et populus, vicini et remotiores, qui eum noverant, hanc elec¬ 
tionem laudabant, eumque summo honore dignum affirmabant. 
Itaque conventus ut eis assentiretur, obnixe rogabat: illae suae 
infirmitatis multas opponebat causas ; illi in terram prostrati 
deprecabantur; ille toto conamine reluctabatur negando. Per¬ 
lata est res ad regem ; at ille recordatus quod de hominio a 
duobus monachis audierat, sicut supra retulimus; erat enim 
inde nimis iratus, noluit concedere. Interea Gauffridus, Rotho- 

raagensis archiepiscopus, vir prudens, et honorandus; et Joan- 
nes Lexoviensis episcopus, qui ad curiam regis venerant, qui 
tunc obsidebat Brionii castrum, quod contra eum tenebant 
homines comitis Mellenti. Venerunt Beccum, et locuti sunt 
cum fratribus de eligendo abbate : tunc omnes in terram pro¬ 
strati , nam in capitulo sedebant, rogabant priorem ut saepe 
dictae electioni assensum praeberet; et archiepiscopum, ut 
illum praecipiendo cogeret. Archiepiscopus admirans fratrum 
unanimitatem, laudavit eorum religiosam voluntatem, et erga 
priorem suum tantum amorem : deinde conversus ad illum, 
monuit, rogavit, ad postremum praecepit per obedientiam, 
ut acquiesceret voluntati fratrum ; e contra ilto asserebat hoc 
se non posse facere, propter magnam sui corporis debilitatem, 
et alia quaedam gravia quasi peccata opponebat, quibus ad hoc 
indignum se esse dicebat. Et archiepiscopus, “ Estis ne mona¬ 
chus?** respondit, «Vellem esse.*» Tunc archiepiscopus : «Re¬ 
vera, inquit, si viginti homines occidissetis, non vos dimitterem, 
quandoquidem tantum ac talem erga vos video conventus af¬ 
fectum — Nunquam »•, ait, « hominem occidi.« Tunc compul¬ 
sus est aperire quod latebat; et accipiens archiepiscopum cum 
episcopo seorsum, dixit Papam sibi interdixisse ne unquam 
laicse personae hominium faceret; et ideo istam obedientiam non 
audebat suscipere, ne cogeretur, aut prohibitionis apostolicae 
transgressor existere, aut regem offendere. Archiepiscopus 
cum audisset, sapienter tulit : Lexoviensis vero episcopus, 
graviter accepit, quod prior Becci dedignabatur facere, quod 
ipsi, et omnes praelati Normanniae faciebant antiquo more pa¬ 
triae. Reversus in capitulum archiepiscopus cum episcopo, dixit, 
quandam causam illum obtendere propter quam, Deo juvante, 
non necesse esset electionem hanc cassari. 

6. Post haec pluresde conventu Rothomagum perrexerunt 
ad regem. Qui domi remanserant, Deum suppliciter rogabant, 
in cujus manu corda sunt regum, ut regem inclinaret ad hujus 
electionis assensum; sed nondum Deus facere voluit, quod 
poscebatur; nam rex fratres, qui ad eum venerant, remisit 
vacuos, mandans ut alium eligerent, quia istum non haberent. 
Archiepiscopus vero Beccenses juvabat apud regem quantum 
poterat, loquens pro illis, et cum ipsis, et sine ipsis. Qua¬ 
dam die cum de hac re loqueretur cum rege, dixit ei rex:« Nec 

mihi faciet hominium, nec vobis professionem •* : ad haec ille : 

«Domine », ait, «facite quod vestrum est, de hoc quod ad me 
pertinet, bene inter nos conveniet. * Tunc mandavit quaedam 
honorabilis persona conventui Becci, ne ab incepto desisterent, 
nondum satis Deum rogaverant, adhuc divinas aures precibus 
pulsarent: quod consilium fratres gratanter accipientes, insta¬ 
bant attentius jejuniis, et orationibus, Dominum Jesum, et 
ejus piam Genitricem Mariam suppliciter deprecantes, ut res¬ 
picerent ecclesiam suam , et perficerent quod incoeptum erat. 
Inter haecWillelmus filius Ascelini, et Rodulfus eleemosynarius, 
duo Beccenses monachi, pro causa monasterii iter agentes, 
obviaverunt Henrico regi eadem via, qua pergebant venienti: 
quos ut vidit, ad se vocavit, et benigne locutus est cum eis; 
jam enim divino respectu defervebat furor ille, quem conce¬ 
perat causa negati sibi a priore hominii: cumque simul per¬ 
gerent , et sermocinarentur ad invicem, inter loquendum dixe¬ 
runt regi quod haberent aliquid sibi dicere, si patienter audiret: 
at ille jubet dicere fiducialiter quod vellent: tunc coeperunt de 
praedicta electione sermonem replicare, regem suppliciter ro ¬ 
gantes, ut eam suo assensu firmaret, et ipsi pro electo suo fide¬ 
litatem facerent, si vellet; adjungentes se ob hoc ad comitem 
Theobaldum ire voluisse, ut per litteras suas illum rogaret. At 
ille subridens: «In vanum ait laborassetis»; et cum sacramento 
dixit illis, quia si eorum electus prius mentionem non fecisset 
de hominio, ipse nunquam inde locutus fuisset; sed modo 
deprecarentur Dominum ut sibi, et illis de hac re conveniens 
daret consilium. Regressi domum narraverunt quae cum rege 
egerant, initoque consilio iterum perrexerunt ad regem plures 
de conventu, quos rex suscepit hilariter, et libenter concessit 
quod petebant, praecepitque ut adducerent priorem dominica 
post Rogationes; nam haec ante Rogationes agebantur. 

7. Cumque haec nunciata fuissent conventui, valde gavisi 
sunt, et Deo gratias immensas reddiderunt. Prior autem dixit 
omnibus : « Scitote quia ex quo vidi tam unanimem erga me 
amorem vestrum, si inde mihi certissime scissem imminere 
mortem, non omisissem quin voluntati vestrae promptissime 
paruissem, nisi illa causa obsisteret, quia Deum offendere 
timebam.»» Perrexit ergo cum fratribus Rothomagum, deditque 
ei rex solo verbo abbatiae donum : dixitque illi ut intus reli- 

gionem servaret, et ipse pro illo exteriora curaret : sicque 
factum est, ut quem prius contradixerat, nunc multum dili¬ 
geret ; et multa quae petebat libenter faceret, plurimaque ec¬ 
clesiae beneficia conferret, atque consiliis ejus saepe adquiesce- 
ret. Rogavit sane pro illis duobus monachis, quos electioni 
ejus contrarios fuisse diximus, ne illis obesset, quod contra 
eum sensissent: non erat apud illum gravis labor indulgere 
in se delinquenti. Archiepiscopus videns regem tam libere 
quod petebatur, fecisse, sicut promiserat, honorabiliter voluit 
facere quod de hac re ad se pertinebat. Venit ergo ad festivi¬ 
tatem Pentecostes quae imminebat; et die festo ad tertiam, 
quando cantor incoepit, « Veni Creator Spiritus »» , ingressus 
chorum archiepiscopus, cum honore misit illum in sedem ab¬ 
batis ; deinde in octavis Pentecostes jussus perrexit ad bene¬ 
dictionem. Verumtamen ante missam locutus cum archiepis- 
copo, rogavit ne se cogeret ad professionem, quam nullo modo 
facere vellet, quia si faceret, magnum scandalum in monaste¬ 
rio generaret. Ad haec archiepiscopus: * Sine, ait, bene erit. * 
Cumque tempus missae advenisset, oblatus est ad benedicen¬ 
dum : tunc archiepiscopus adstans sacris altaribus, interroga¬ 
bat illum juxta morem, et ille ad interrogata respondebat ut 
solet, donec ad illud ventum est, ut diceret: “ Vis obediens 
esse huic ecclesiae, et mihi et legitimis successoribus. * At 
ille, «Volo. »» Tunc coeperunt aliqui de circumstantibus clericis 
urgere, ut diceret, » Profiteor » ; at ille iterum dixit, « Volo » ; 
atque cum instarent ut « profiteor * , responderet, dixit ter¬ 
tio: « Volo, et ex corde volo. » Tunc Joannes sanctae Roma¬ 
nae ecclesiae legatus, qui ibi forte aderat» non auditis»», ait, 
« quid dicit? quid amplius vultis?»» Sicque archiepiscopus be¬ 
nedixit eum. Altera die abbas reversus est Beccum; conven¬ 
tus vero sacris vestibus indutus, ordinata processione, exivit 
obviam venienti: at ille occurrit humiliter processioni, nudis 
pedibus , licet infirmis; et susceptus est cum magno gaudio , 
sicut erat consuetudo ipsius ecclesiae. Ordinatus itaque perse¬ 
verabat constantissime quod fuerat. Superbia, et arrogantia , 
nullum in eo locum habebat; humilis in corde, jocundus in 
sermone, hilaris in vultu semper erat, modestus in habitu, 
parcus in victu, prudens in actu, in suscipiendis hospitibus 
hilaris, in exhibendo obsequium liberalis : quis illuip desolatus 

adiit, et recessit tristis? Summi viri, tam saeculares quam 
religiosi, proximi et remotiores, multi veniebant ad eum con¬ 
sulendum de rebus dubiis; at ille singulorum cogitationibus 
et inquisitionibus ita respondebat, ut unicuique sufficeret 
quod audiebat. 

8. Patientia ei admirabilis contra omnes molestias inerat : 
nam patientiam et mansuetudinem cordisque mundiciam do¬ 
cens, monebat occasiones scandalorum fugere, vel non curare 
quae non possunt in hoc mundo deesse dicebat, se a primo 
conversionis suae tempore occasiones scandalorum ita dam¬ 
nasse, quod nulla tribulatio, prosperitas, vel adversitas, 
nulla tristitia , sive laetitia, seu aliqua corporalis molestia adi¬ 
tum cordis ejus irrumpere valebat : eodem vultu, eodem 
animo perseverabat. Aliquando , cum ejus jussa non impleri 
nunciabantur, dicebat: « Saepe mandata Dei, et praeterimus, 
et sustinet; quanto magis nos pati debemus, si nostra con¬ 
temnuntur jussa ? ” In omnibus autem ad quae animum appli¬ 
cabat , tantum valebat, ut sive secundum Deum, sive secun¬ 
dum seculum esset, unde ageretur, velociter, et sapientissime 
dissoluebat omnia et componebat. Commissarum sibi anima¬ 
rum curam gerebat maximam , ne qua ejus negligentia ex illis 
deperiret. Vita ejus sancta, sobria, honesta, et castissima 
erat. Sermo ejus raro utilitate carebat; et in ipsis jocis, si 
quis bene pensaret, nonnunquam aedificationem magnam inve¬ 
niebat. Conversatio ejus modeste religiosa omnibus bonis pla¬ 
cebat , infirmis patris curam , piae matris affectum exhibebat. 
Quae de illo dicimus conviventes , et vicini attestantur, com¬ 
provinciales , et qui eum noverunt longe positi, vera esse con¬ 
testantur. Inter haec assidue tantis pedum, capitis, et viscerum 
doloribus torquebatur, ut vix se sustineret. Aliquando ita 
acerrime cruciabatur, quod sicut videbatur pene animam exha¬ 
laret. Nam cum de concilio Clarimontis rediret, sicut supra 
diximus, gravis eum infirmitas corripuit, quae sic eum debili¬ 
tavit , ut in tota vita sua, non perfecte postea convaluerit; 
et ut magis ejus patientia probaretur, et justus justior fieret, 
adhuc plagam eaecitatis intulit ei Dominus. At ille gaudebat, 
gratias Deo agebat, semper laetus, semper mansuetus erat, 
sciebat quia « virtus in infirmitate perficitur »>; et quanto exte¬ 
rius affligebatur, tanto interius gratia ei augmentabatur. Ve- 

rum postea, Dei miseratione, quodam medicamento recepit 
visum. Tandem paralysi dissolutus , lecto prosternitur, tan¬ 
taque incommoditate membrorum molestabatur per longum 
tempus, ut nec de lectulo surgere, nec stare , vel incedere, 
sed nec jacere valeret. Sedebat autem in lecto , et dextra, 
lsevaque paratis ad hoc pulvillis caput reclinabat; et talem 
vitam carcerem vocabat; et vere ita erat, nam sicut in carcere 
ligatus progredi uspiam non potest, ita homo Dei vinculis 
hujus aegritudinis compeditus de lecto exire non poterat. Cor 
tamen semper habens ad Deum , sensum integrum cum ser¬ 
mone , sapientiam et intellectum retinebat: patientiam a Deo 
sibi poscebat conservari, ne murmuraret contra flagella Dei : 
quam patientiam ita usque ad finem possedit, ut inter tantas 
et tam magnas corporeae infirmitatis angustias, et sollicitudines 
ecclesiae varias , quae ad eum consilii causa referebantur, nun¬ 
quam perturbatus sit; sed mente tranquilla convenienter res¬ 
pondebat , et sapienter omnia disponebat: saepe cum a minis¬ 
tris ecclesiam inopia gravari audiebat : «Deus, adjuva nos; 
Deus, consule nobis. * 

9. Et revera auxilium, et consilium ei sibi non deesse in 
multis probavit. Multi enim multa ill u tempore ipsi loco 
contulerunt, e quibus persaepe relevata est penuria fratrum. 
In grossiori sinistri pedis digito, dolor surgens, per totum 
corpus diffundebatur, et tam acerbo illum cruciatu vexabat, ut 
prope animam extorqueret. De ipso pedis digito vermes sca¬ 
tentes extracti sunt: sed non sic dolor quievit. Dicebat au¬ 
tem ad se venientibus, et de ipsius infirmitatis acerbitate cum 
eo sermocinantibus : « Magna est quam patior aegritudo, et 
ultra quam dici potest molesta; et si Deus vellet, satis mihi 
esset; et vitam cum aegritudine finire gauderem, sed non illi 
adhuc placet; adhuc videt in me aliquid flagellandum, et flagello 
emendandum, fiat voluntas ejus; orate, quaeso, ut mihi conser¬ 
vet patientiam, ne quid contra dispositionem ejus cogitem, vel 
dicam. » Una dierum frater quidam venit ad eum, ut videret 
quomodo illi esset; cui abbas : « In tanta », inquit, « tribula¬ 
tione sum, ut nullo modo quod patior enarrare possim; * et 
siluit parum, sicque demum subintulit: “ Sed gratia Dei ani¬ 
ma mea in magna tranquillitate est. » Cumque jam mortem 
imminere cerneret, rogavit se visitari a fratribus, et debita 

morientibus circa se compleri: adsunt fratres, et absolutus, 
atque inunctus est, et caetera circa illum juxta christianum 
morem diligenter peracta sunt. Deinde rogavit fratres, ut pro 
se orarent, et dimitterent si in aliquo eos offendisset: « Licet»», 
ait, « non memini me in quemquam vestrum deliquisse : mona¬ 
chus vester fui, prior vester, et abbas extiti, nulli unquam in¬ 
juriam feci, et ut verbis apostoli utar, postquam ad hunc or¬ 
dinem veni, non sum mihi conscius, me alicui fecisse, quod 
non bene existimassem facere.» In tam gravi corporis afflic¬ 
tione fecit duos annos et dimidium. Missam quotidie audiebat, 
nec propter membrorum incommoditatem omittebat quominus 
ad capellam manibus duceretur ad missam, etiam ipsa die, 
qua sequenti nocte obiit. Jam destituebatur corporis viribus, 
et vox solito languidior erat, ut vix intelligeretur, et adhuc 
integrum retinebat sensum. Rogatus a fratribus ut pro eis 
rogaret, dixit se habere in voluntate, si Deus concederet sibi. 
Imminente jam nocte perlatus est in communem fratrum in¬ 
firmorum habitationem, ut inter illos moreretur : quod factum 
sibi placuit. 

10. Circa mediam noctem, dum matutinae cantarentur, so¬ 
nitu tabulae fratres acciti convenerunt, et cantantibus illis 
septem psalmos, cum litania, spiritum exhalavit. Corpus 
ablutum, et vestibus, ut mos est convenienter indutum, in 
ecclesiam est delatum, et ibi tota die cum sequenti nocte a 
fratribus custoditum ; atque in crastinum in capitulo ad laevam 
sancti patris Herluini cum honore, et magno filiorum dolore 
humatum. Honorandus Pratellensis abbas Richardus ultimum 
sepulturae decenter implevit obsequium. Nativitas erat sancti 
Joannis Baptistae die qua obiit; et magnis gaudiis laetandum, 
et exultandum erat in solemnitate illius, in cujus exortu multi 
gavisuri praedicti sunt, sed non dolere fratres de amissione 
ejus non poterant, de quo irreparabile damnum acceperant. 
Tunc impletum est quod dixit propheta : « Dies festi nostri 
vertentur in lamentationem et luctum. »» Ejus dies aetatis sic 
computantur : viginti trium annorum erat quando factus est 
monachus, viginti sex annis fuit sine praelatione, novem annis 
prior, duodecim annis, et viginti duobus diebus Beccensem 
honorifice abbatiam rexit: cujus regiminis tempore multam 
gravem paupertatis inopiam ecclesia Becci sustinuit. Obiit au- 

tem septuagesimo primo aetatis suae anno, octavo calendas 
Julii, anno Domini millesimo centesimo trigesimo sexto. Hi 
tres fratres, de quibus pauca diximus, ordinem nativitatis in 
morte quoque nutu Dei servaverunt. Nam Gislebertus qui 
major fuit natu, prior obiit: dominus abbas Boso , et ortu, et 
obitu secutus est: Rainaldus extremum, et nascendi, et mo¬ 
riendi ordinem tenuit. Quibus requiem aeternae beatitudinis, 
et vitam sine fine mansuram conferat benignus Salvator noster 
Dominus Jesus Christus, qui Deus cum patre et Spiritu sancto 
vivit in aeternum. Arnen. 

epitaphium. 

Moribus ornatus pastor fuit hic tumulatus : 

Ingenio clarus, sobrius, atque pius. 

Extitit et mitis, prudens, ad tristia fortis; 

Nam donec vixit, multa flagella tulit. 

Consilio pollens, multis fuit ipse levamen; 

Solamen miseris, subsidiumque piis. 

Abbas bissenis, hic quartus, praefuit annis 
Coenobio Becci, forma decusque gregis. 

Mundi contemptor, verae virtutis amator : 

Christo devotum praebuit obsequium. 

Annos transierat pater hic jam septuaginta, 

Cum mortem subiit, qui cinis hic modo fit. 

Dum sol octavum, subcancro tendit ad ortum, 

Tristibus hunc nobis, ultima sors rapuit. 

Ortus Baptistae colitur, dum deficit iste, 

Boso fuit dictus, cui Deus esto pius. Amen. 


VITA theobaldi, archiepiscopi, quinti abbatis. 

1. Defuncto venerabili ac sapienti viro Bosone abbate, 
suscepit curam Beccensis monasterii Theobaldus vir genere 
clarus, moribus ornatus, vita honestus, litteris bene eruditus. 
Hic tempore domini Willelmi abbatis venit ad ordinem , et 
suscepto habitu religiose per plures annos in claustro vixit, ac¬ 
ceptus omnibus. Deinde ipsius loci factus est prior decem 911 - 
nis : et obeunte Bosone abbate, electione totius congregatio¬ 
nis abbas est subrogatus. Non multo post, Deo disponente, et 
Stephano rege , Cum regina Matilde vocante, cleroque assen- 

tiente, et populo acclamante, in Angliam traducitur, et cum 
magno gaudio excipitur. Mox Cantuariee a Balduino Romanae 
sedis legato, totius Britanniae archiepiscopus consecratus est. 
Inter hcec plurima adversa a viris utriusque ordinis perpessus 
est. Imprimis quando abbas electus fuit, Hugo, Rothomagensis 
archiepiscopus, ejus electionem quassare voluit, quia eo incon¬ 
sulto facta fuerat: sed interveniente venerabili Audoeno, Ebroi- 
censi episcopo, praedictae electioni assensum praebuit. Verum- 
tamen benedictionem abbatiae dare ei distulit quatuordecim 
mensibus causa professionis, quam facere nolebat, quia ante¬ 
cessores ejus nequaquam eam fecerant. Verum deprecatione 
atque consilio Petri abbatis Cluniacensis, qui tunc forte in Nor- 
mannia erat, archiepiscopus sine scripto, solo verbo, suscepit ab 
eo professionem, et sic benedixit; quem postea plurimum 
dilexit. In episcopatu vero positus multa pertulit pene usque 
ad mortem : nam postquam Eustachius regis filius crevit, et 
miles effectus est, voluerunt rex et regina, atque Wentanus 
episcopus Henricus regis frater, ac multi de proceribus, maxi¬ 
me gregarii milites qui juvenem amabant, ut archiepiscopus 
eum in regem ungeret; quod quia archiepiscopus facere no¬ 
luit, Henricus enim Matildis imperatricis, Henrici regis filiae, 
filius, Angliae imminebat, regnum suum haereditarium armis 
pervadens, ira regis contra eum in tantum efferbuit, ut cunctis 
audientibus diceret, quod in se idem archiepiscopus minime 
confidere valeret \ % manum propriam in eum nequaquam mit¬ 
teret , suorum autem si quis aliquam ei injuriam faceret, ipse 
non curaret. Quo audito archiepiscopus confestim discessit a 
curia, ad quam tunc perrexerat: ascensaque navi Tamesim 
transibat, cum ecce duodecim fere milites secuti sunt eum cum 
gladiis, ut eum perimerent, vel membris debilitarent; sed 
eum illaesum ille conservavit, qui suos quando vult custodire 
novit. Acta sunt haec circa octavas Paschae. 

2. Multa etiam, ut ejus vitam ac famam dehonestarent, in 
populos de illo opprobria seminabant. Deo vero universaMis- 
ponente, qui quando vult eripit suos de angustia, annulatis 
omnibus insidiis, tandem finem his malis imposuit. Hebdo- 
manda enim ante Rogationes, finem vivendi et regnandi regina 
subiit. Porro Eustachius ejus filius, multorum malorum, sed 
et supradictae perturbationis causa, non multo post hominem 

exiit. Quos Stephanus rex subsecutus terminum tantis cladi¬ 
bus dedit; et moriens populo regnoque pacem reliquit. Hen- 
ricus demum jam totius Normanniae duxAngliam ingressus, ut 
sibi jure haereditario debitum regnum obtinuit: quo in regni 
culmine jam confirmato, Henricus frater regis Stephani Win- 
toniensis episcopus , a regno discessit, et clam mare transiit. 
Sicque prospiciens ex alto justus judex archiepiscopum Theo- 
baldum de periculis maximis eripuit, et ejus omnes inimicos 
ad nihilum redegit. Nonnullis autem postea febciter vixit an¬ 
nis : hominem vero exivit anno Verbi incarnati millesimo cen¬ 
tesimo sexagesimo primo, decimo quarto kalend. Maii, feria 
tertia Paschae. Beccensem sane abbatiam annis duobus, et di¬ 
midio rexit, archiepiscopatum vero annis viginti, diebus toti¬ 
dem , ac mensibus tribus. 


VITA LETARDI SEXTI ABBATIS. 

1. Venerabili Theobaldo, abbate Beccensi archiepiscopo 
Cantuariensi facto, in regimen coenobii, electione totius con¬ 
gregationis domnus Letardus successit: hic ex eodem loco pa¬ 
rentes incolas habens, ejusdem loci indigena extitit : et ubi 
progenitus fuit magnum conscendit honorem ; quia venerando 
abbate Willelmo religionis habitum suscepit, et a primis annis, 
inter sacras ejusdem monasterii disciplinas in Dei semper 
amore, religionis ardore, de die in diem excrevit; vitamque 
suam omni morum probitate, et honesta conversatione in men¬ 
tis. et corporis puritate custodivit: jejuniis, vigiliis, orationi¬ 
busque indefessus interno inspectori per omnia placere gestiens. 
Cautus et sollicitus in his qute ad se pertinebant omnino exis- 
tens, prseceptonim regulae, et majorum suorum studiosus con¬ 
servator : transgressores acerrime coarguens, ingenii optimi 
fuit; in collocutionibus dulcis et familiaris erat, maxime si 
quis cum eo de salute animae suae colloqueretur : amicos magno 
dilectionis affectu colebat, hos scilicet quos vitae honestas com¬ 
mendabat ; verum si aliqua quae honestati non conveniunt, de 
illis animadvertebat, et eorum deinceps familiaritatem parvi¬ 
pendebat : talis in se ipso, talis in aliis, et ante, et post abba- 

tiam extitit. Apud Pontisaram primo multis annis prior fuit, 
ac demum apud Pratum, unde ad abbatiam assumptus : abbas 
siquidem factus, secundum quod scriptum est, ut justus justior 
fieret, permisit eum Deus corporalium oculorum ccecitatem 
incurrere, ut patientiae ac virtutum ejus merita declararet, et 
interiores oculos ad intuendum verum lumen retorqueret; qui 
tali incommodo percussus, nunquam pro hoc tristis videri po¬ 
tuit , nec c onversationem fratrum deseruit, excepto quod cum 
eis minime m dormitorio jacebat, nec in claustro sedebat. In 
choro autem, in capitulo, in refectorio, ut quilibet alius semper 
usque ad extremum terminum vitee conversatus est. 

2. Infirmitatem vero incurrens, ex qua migravit, postquam 
visus est cursus sui metas appropinquare, in infirmorum do¬ 
mum, qua fratres defunguntur, delatus ; ibi coadunatis fratri¬ 
bus, et pro eo psalmos canentibus, emisit spiritum. Venera¬ 
bilis autem Rotrocus, Ebroicensis episcopus, cum quibusdam 
abbatibus corpus ipsius diligenter et honorifice tumulavit, ac 
ultimum officium juxta morem peregit. Transiit vero mille¬ 
simo centesimo quadragesimo nono, incarnati Verbi anno, 
sexto nonas Julii sabbato intra octavas apostolorum Petri et 
Pauli, circa decimam horam diei, anno aetatis suae circiter 
sexagesimo quinto, monachatus vero quinquagesimo; a beato 
Herluino autem primo abbate et Becci fundatore sextus extitit, 
et abbatiam rexit annis decem, diebus viginti tribus. 


MIRACULUM QUO B. MARIA SUBVENIT WILLELMO 
CRISPINO SENIORI, UBI DE NOBILI 
CRISPINORUM GENERE AGITUR. 

1. Beata Domini mater et perpetua virgo Maria singulare 
praesidium Christianorum, per quam salus mundi apparuit; 
quo majorem apud Deum prae caeteris gratiam invenisse dig¬ 
noscitur, eo frequentius ab hominibus, et fiducialius, atque 
familiarius in necessitatibus invocatur : et ipsa celer clemen¬ 
tiae suae multis impendere solet beneficium. Unde nonnulla 
illius subventionis exempla inveniuntur scripta, plurima passim 
jugi sentiuntur effectu ; quae propter multitudinem non sunt 

commendata memoriae ; e quibus unum referre volumus, quod 
dignum memoria videtur; quodque pro sui magnitudine, non 
potuit latere illius hominibus : in quo facto ostendit beatis¬ 
sima Dei parens quam benignum gerat erga miseros ad se 
confugientes affectum. Nam quidam nobili viro, et sibi devoto, 
nomine Willelmo, cognomento Crispino, ejus misericordiam 
deprecanti in magna anxietate affuit, et miserabiliter illuni 
eripuit de instanti periculo mortis. Sed priusquam hujus mira¬ 
culi ordinem pandamus, dignum videtur paucis indicare quis 
fuerit iste Wilielmus et unde cognomen Crispini, sibi et suo 
generi contigerit. 

2. Antequam Normanni duceWillelmo Angliam debellarent, 
fuit in Neustria , quae nunc Normannia vocatur , vir egregius 
nomine Gislebertus, genere et nobilitate praeclarus, qui ab 
habitudine capillorum, primus Crispini cognomine dicitur in¬ 
signitus : nam in sua primaeva aetate habebat capillos crispos 
et rigidos, atque sursum erectos, et, ut ita dicam, rebursos ad 
modum pini ramorum, qui semper tendunt sursum, quare 
cognominatus est Crispinus, quasi crispus pinus, quam capillo¬ 
rum rebursionera adhuc videmus in iis qui de ipsius Gisle- 
berti genere descendunt; unde et ipsi eodem cognomine a cae- 
teris Nor mannorum familiis dirimuntur. Iste Gislebertus qui, 
ut diximus, Crispini cognomen primus est indeptus, acce t it 
uxorem senioris Fulconis de Alnov germanam nomine Gon- 
norem , de qua tres filios genuit Gislebertum Crispinum , pro 
quo scribere ita suscepimus, et Robertum, duasque filias Em- 
mam Petri de Condeto genitricem, atque Esiliam matrem 
Willelmi Malet, qui miles strenuus, in senectute factus est 
monachus Becci, et transactis aliquot annis, honorifice in coe- 
nobiali observatione, ut talem virum decebat, bono fine quievit. 
Robertus Crispinus minor frater, Normanniam egressus pluri¬ 
mas peragravit regiones, donec Constantinopolim veniret, et 
ab imperatore cum honore susceptus, magnique nominis apud 
omnes effectus, ibi, ut fertur, invidia Graecorum veneno periit. 
Gislebertus Crispinus major horum trium fratrum, a duce 
Normannorum, castrum Tegularias in haereditate custodien¬ 
dum accepit; quod haeredes ejus tenent usque ad praesens 
tempus. Praedictus Wilielmus Crispinus medius frater generis 
nobilitate , et morum probitate , atque militia famosissimus ; 

inter Normannorum primos habebatur, qui, ut diximus, de 
primo Crispinorum patre Gisleberto optimus filius, ad totius 
genens sui gloriam, felicibus auspiciis prodiit; et sicut inter 
Romanos olim Fabii, vel Anicii, sive Manlii, insignes habe¬ 
bantur : ita Crispini inter Normannos, et Francos honoratio¬ 
res reputabantur. Sed iste Willelmus inter omnes nominatis¬ 
simus fuisse fertur, qui suo tempore militiae titulis , insignes 
pene super omnes ejusdem tempestatis viros enituit. Unde 
praeclara ejus probitas plures sibi effecerat invidos, atque hos¬ 
tes reddiderat atrocissimos. Eia tempestate Franci auctore 
Walterio Vetulo comite de Ponte-Ysare, qui totam terram 
intra Ittam et Andelam , atque .Sequanam suam debere esse 
dicebat, crebras irruptiones ultra fluvium Ittam faciebant, et 
praedas de Vilcasino agebant: et ideo dux Normannorum Wil¬ 
lelmus, qui postea rex Anglorum fuit, praedictum Willelmum 
Crispinum, quia erat probatissimus in re militari, collocavit 
in castro Melfia, contra Francorum incursus, ad coercendas 
eorum praesumptiones donans illi castrum ipsum, et Vilcasini 
vicecomitatum jure haeredirio custodiendum, et filius ejus post 
eum sicut usque hodie videmus. At ille ibi mansionem sibi con¬ 
stituit, familiam et milites in loco posuit contra irruptiones 
Francorum, qua de re Franci vehementer irati, in tantum 
odium contra illum exarserunt, ut mortem ejus tota aviditate 
appeterent. 

3. His de ortu Crispini cognominis praelibatis, nunc jam ad 
rem veniamus ; quam ut a veracibus relatoribus accepimus , 
simpliciter referre curabimus. Et est res memoriae digna, et 
beatae Domini matri congrua, quae humano generi post Deum 
singulariter est amabilis et per saecula cuncta laudabilis. 

4. Inspirante Domino Deo nostro Jesu Christo , omnium 
bonorum auctore, quidam miles strenuus et dives Herluinus, 
postposita nobilitate terrena, abjecta saeculi pompa, qua ante 
juxta modum suum non parum defloruerat; deposito quoque 
militiae cingulo, ad Christi paupertatem tota devotione se con¬ 
tulit ; ut in monachica conversatione soli Deo liberius vacaret. 
Hic itaque renuncians saeculo sibi ad votum arridenti, in fundo 
sui juris, qui Burnevilla dicitur, volens coenobium construere, 
ecclesiam aedificavit in honore sanctae Marle , ibique religio¬ 
nis habitum suscepit cum esset annorum quadraginta : nec 

inulto post presbyter ordinatus, et abbas constitutus est, quia 
campestris et inaquosus est locus, per soporem monitus a beata 
Domini matre Maria, in vallem ad rivum qui vocatur Beccus 
successit, ibique nobile aedificare coepit in honorem ejusdem 
sanctae Marle matris Domini monasterium , quod Deus per¬ 
fecit ad sui nominis gloriam, et multorum hominum salutem 
et solatium. Cui Deus ad auxilium et consilium adduxit juxta 
desiderium cordis sui Lanfrancum, virum in liberalibus artibus 
undecumque peritissimum , quem cum magno suscipiens gau¬ 
dio, dedit ei habitum religionis. Tunc confluebant ad praedic¬ 
tum locum certatim multi seculares litterati, et alii cervices 
suas levi jugo Domini, et obsequio regularis vitae humiliter in¬ 
clinare. Alii liberos suos a Lanfranco erudiendos in liberalium 
artium philosophia , et informandos per Herluinum in regulari 
disciplina tradere, nonnulli ipsum locum rebus suis studebant 
amplissime ditare : inter quos egregius vir praedictus Willel- 
mus Crispinus, filium suum in tenera aetate nomine Gisleber- 
tum praedictis patribus Deo nutriendum sub regulari disciplina 
obtulit , et multa de rebus suis temporalis vitae subsidia cum 
puero ministravit. Quorum informatus doctrina, et sanctae 
conversationis exemplis, siccum divino profecit auxilio in di¬ 
vinis, et philosophicis institutis, ut omnes artes, quas liberales 
vocant, ad unguem addisceret, et earum rivulos pluribus ipse 
perfectus in religione propinaret. Cujus tanta fuit in activa et 
speculativa vita perfectio, ut cum Deus Lanfrancum Cantua- 
riensi Ecclesiae in summo pontificatu praeficeret, eum Lanfran- 
cus ad regimen West-inonasterii, Deo vocante , provideret ; 
tantaque sanctitatis gratia, ut credimus , Deo et hominibus 
placuit, ut humilitatem prae cunctis sui temporis praelatis et 
specialiter praetenderet, et sublimius praedicaret. Hic triginta 
duobus annis loco magis profuit quam praefuit; et in senectute 
bona, plenus dierum , et sanctitate, patribus suis appositus, 
hujus vitae terminum clausit. In hujus patris genitoreWillelmo, 
scilicet Crispino, jam superius saepe nominato, res gesta est, 
excellentia insignis, relatu mirabilis, et quae deceat Domin 
matrem B. Mariam semper virginem, quam pro suis magnis, 
et multis beneficiis, indesinenter laudat universus terrarum 
orbis. Hic enim nobilis vir, ut jam diximus, a duce Norman * 
norum Willelmo in castro Melfia Marchisus fuerat constitutus 

contra Francos, qui transeuntes Ittam fluvium, subitis rapinis 
Vilcasinum devastabant, ibique posuerat suam familiam ad 
castelli custodiam. Verumtamen terram quam habebat in Nor- 
mannia, in Lexoviensi pago, certis temporibus revisebat, et dis¬ 
positis rebus revertebatur Melfiam : in eundo autem , vel re¬ 
deundo Beccum non transibat, quin venerabilem patrem Her- 
luinum videret, et cum eo loqueretur. 

5. Accidit autem, ut rediens juxta morem de terra sua , 
Domino disponente, quadam die Dominica vir ille devotus, 
Beccensem inviseret ecclesiam, et cum abbate licentius de ne¬ 
gotiis suis ageret, qui cum inter se familiariter contulissent de 
iis, quae res postulabat necessaria, licentiam abeundi postula¬ 
vit , et cum gratia festinus discessit : cumque aliquantulum 
processisset, substitit, et protinus ad abbatem revertitur : de 
cujus reditu admiratus homo Dei resalutatus ab illo ciir rediis- 
set, inquisivit:«Ad hoc redii, Crispinus ait, alme pater, ut me 
benedicas, meque tuis fratrumque tuorum oratiombus com¬ 
mendem; quatenus nos Deo, et ejus piae genitrici me suppli¬ 
citer commendares tudeatis.» Mox vir Domini Herluinus pie¬ 
tatis visceribus in ferventem viri devotionem miro caritatis 
affectu praecordialiter motus: « Deo, inquit, te et sanctissimae 
matri ejus commendamus ; quorum te tuitio protegat, et a 
cunctis adversitatibus potenter deffendat.» In hac benedictione 
confisus osculatis abbate, et fratribus, cum sociis ad locum 
properat, quo ire caeperat, ad castrum suae scilicet custodiae 
deputatum. At vero Franci qui e regione ultra Ittam comma¬ 
nebant, audito quod Willelmus Crispinus transiens Sequanam 
in Normanniam descendisset, conglobati in unum,sollicite ob¬ 
servabant ejus reditum ; cum forte ipsa die, qua revertebatur, 
in vicina silva in insidiis occultati operiebantur, ut venientem 
aut caperent, aut trucidarent. Crispinus ad locum properans, 
cum jam non longe a castro esset, transivit juxta silvam, in 
qua Franci latitabant ad eum interimendum parati: qui mox 
cernentes quem quaerebant, surgentes de insidiis audacter illum 
invadunt: tunc socii relicto eo omnes fugerunt: ille praesidium 
fug<e attentare volens, densitate silvae praepediebatur ; sicque 
interceptus, quia nec fugere, nec resistere valebat, de equo 
exiliit, et necessitate compulsus super radicem excisae arboris, 
quae juxta erat, insedit; habenas, quibus equum regebat, ut 

quidam dicunt, vicinae arboris ramis appendit; et, ut alii vo¬ 
lunt, ad augmentum miraculi, manu retinuit. His arctatus 
angustiis Willelmus Crispinus cor ad Deum levat, matremque 
misericordiae magna devotione mentis reclamat. « Domine 
Jesu Christe », ait, * miserere mei, et per merita patrisHer- 
luini, et fratrum ejus, quibus me suppliciter hodie commen¬ 
davi , libera me de hoc imminenti periculo mortis. O generosa 
virago intacta Domini mater, suscipe indignas tui peccatoris 
preces, et contribulati cordis sacrificium ante Deum , et ante 
te ascendat in odorem suavitatis. Virgo virginum, Domina 
angelorum, si qua tibi cura est de tuo Beccensi Herluino , 
suppliciter obsecro, ut a praesenti me liberare digneris exitio : 
instant undique hostes jam de mea morte, vel cautione insul¬ 
tando triumphantes : imminet hostilis manus, quam non licet 
effugere , et in ipso mortis limine interceptus, cogor de vita 
desperare. Quid faciet iste tuus servulus, o intacta parens Dei, 
sacrarium Spiritus sancti; quid faciet, quem hostilis cuneus 
lanceis insequitur, et gladiis. Succurre itaque Domina piis- 
sima', per potestatem , qua es apud coelestes gloriosa, apud 
terrigenas imperiosa, apud inferos terribilis ; ubique propitia, 
ubique praeeminens auctoritate, et majestate regia , et innova 
in me antiquae subventionis tuae beneficia, qui non patet effu¬ 
giendi via. Mater misericordiae per orationes servorum tuorum 
Becci, Herluini, et fratrum ejusdem loci, quorum orationibus 
me mane commendavi, libera me ab hac praesenti jam imagine 
mortis. ** 

6. Hujusmodi oratione in conspectu Domini, et ejus glo¬ 
riosae matris Mariee cum tota mentis devotione, et magno 
contriti cordis dolore, sine sono vocis emissa, anxiatus est 
spiritu pene usque ad sudorem mortis, cum subito a sinistris 
adstitit ei ad vitae solatium quaedam virago praeclara, vultu 
jocunda , ornatu regio speciosa, subtili et candida sindone 
amicta, quae manicam suam dexteram expandit super eum, 
et hoc velamine ejus fere corpus cooperuit totum , nam ad 
tibias usque medias hoc tegmen descendebat, et ultra pertin¬ 
gere non valebat. Habebat autem rubeas caligas et ideo con¬ 
trahebat se, et stringebat, et totus in se ipso curvatus, labo¬ 
rabat quatenus tibias et pedes sub manica regiae puellae 
absconderet, nec poterat : accedunt hostes, et virum inqui- 

rere lanceis : et mucronum cuspidibus accelerant, et pungendo 
sub frondibus, et arbustis, atque frutetis, usque ad ejus pedes 
vel ad corpus undique infestant, sed nullo modo ipsum tange¬ 
bant. Ipse vero per munitionem beat» Dei genitricis, inimicis 
suis factus est invisibilis, et admirantes dicebant: Quo abiit ? 
quid devenit? nunquid eum viventem terra absorbuit? huc 
venit, hic fuit, quo fugit, et abcessit? Ecce equus illius de¬ 
pendet, quem insequimur; hunc, eo non invento, ad detri¬ 
mentum illius surripiat qui vult; at illi quibus erat sanior 
mens, responderunt non se venisse equum rapere, sed hostem, 
si possent, infestum jugulare. Cumque diu investigando il¬ 
lum , laborassent in vacuum, vesperascente jam die confusi ad 
propria redierunt. Tunc illa piissima Domina : * Scis ne, * in¬ 
quit, « homo, in mortis angustia, unde tibi provenerunt vitae 
subsidia? Nosti nomen meum , quae tibi ministravi in mortis 
angustia respirandi solatium ? Ego sum bona Dei mater, cui 
te abbas Herluinus toto corde commendavit, quando hoc tua 
intentio devote postulavit » : his dictis virgo discessit. 

7. Sic spargit regina coeli sperantibus in se odorem vitae, 
sic attrahit ad se innumerabiles copiosa caritate, et neminem 
relinquit inglorium , qui devote ejus implorat auxilium. Co¬ 
mites Crispini, qui timore hostium ab eo profugerant, ve¬ 
nientes domum tristi rumore repleverant oppidum, quod eorum 
Dominus aut captus esset, aut mortuus. Dolor ingens omnium, 
luctus incomparabilis erat per totum castellum , cum subito 
prospiciunt Willelmum Crispinum super equum venientem, 
et cum magno gaudio occurrentes, suscipiunt illum laetantes. 
Hic heros cum antea plurimum Beccensem amaret ecclesiam, 
deinceps hac de causa super omnes dilexit, et de rebus suis 
multa in ea Deo servientibus contulit. Quam dilectionem pos¬ 
teris suis, quasi haereditariam reliquit, ita ut videatur quod 
infantes, de ejus progenie venientes, Beccensem diligant na¬ 
turaliter ecclesiam : ac si cum lacte carnis biberint ipsius dul¬ 
cedinem amoris; ipsam quoque Domini genitricem , quae per 
totum mundum venerabilis habetur, quasi solum Becci cola¬ 
tur, sanctam Mariam Becci invocant, et deprecantur, et 
multoties ejus auxilium experti sunt in necessitatibus suis : 
de quibus dicitur quia Beccensem ecclesiam , mox in ipso ortu, 
quasi in cunis super natam exceperunt, et educaverunt , atque 

ad perfectam aetatem perduxerunt, sumptibusque suis pro 
posse extulerunt. Hic egregius vir saepe fatus Willelmus Cris- 
pinus ad extremum veniens, misit, et rogavit sanctum pa¬ 
trem Herluinum venire ad se ut daret sibi religionis habitum : 
tardante autem abbate, vidit daemones ad se venisse, et duas 
macerias nimium excelsas circa se aedificare, quibus ita arcta¬ 
batur , ut non se putaret inde posse evadere : cum ecce aspi¬ 
ciebat sanctum Benedictum signum Dominicae crucis manibus 
ferentem, ad se accedere : ad cujus adventum illa daemonica 
phantasia, tota evanescebat. Nec mora, nunciatur adesse 
Beccensis abbas venerabilis Herluinus, et cum eo quidam 
monachus nomine Willelmus, qui postea fuit abbas Corme- 
liensis, a quo haec audita dicuntur. Narravit ergo Crispinus 
abbati ludificationes daemonum, et Dei adjutorium per sanc¬ 
tum Benedictum sibi impensum. Tunc factus est monachus et 
post paucos dies vita discessit, et humatus juxta ecclesiam 
ubi claustrum aedificandum erat, confidens se per sanctam 
Domini matrem Mariam suam liberatricem, et per beatum 
Benedictum gratiam Christi, et misericordiam consecuturum. 

EPITAPHIUM WILLELMI CRISPINI SENIORIS. 

Nobiliter natus miles fuit hic tumulatus, 

Providus, et fortis, moribus atque probis. 

Qui ne mundus eum posset submergere secum, 

Huc portum subiit, monachus hic obiit. 

Jani post nonas, ac tres, et quatuor horas, 

Cum jam complesset, quintaquejam fieret. 

Parvus erat Beccus, cum parvum nomine rebus, 

Sumptibus ipse suis, extulit ut potuit. 

Noto Crispinus fuerat cognomine dictus, 

Nomine Willelmus, cui Deus esto pius. 

8. Iste Willelmus Crispinus habuit uxorem nomine Evam 
genere et moribus sibi competentem ; de qua genuit Gisleber 
tum praedictum West-monasterii abbatem, et alios plures. 
Haec Eva de gente Francorum, claris natalibus progenita, 
postquam praedicto nupsit Willelmo , ejus se aptans moribus 
coepit Beccensem ecclesiam prae omnibus amare , abbatem , et 
monachos, quasi ex se genitos totis visceribus amplecti, ma¬ 
gna devotione venerari. Vestes et quaecumque in ornamentis 
pretiosa habebat, in usus ecclesiae et fratrum expendit: ip- 
samque Domini matrem, et ejus Beccensem ecclesiam, toto 

corde dilexit. Defuncto viro ejus Willelmo totam se ad Dei 
servitium convertit, vivens in sancta viduitate, jejuniis , vi¬ 
giliis , et orationibus intenta , quantum sexus , vel aetas patie¬ 
batur, carnem et sanguinem usque ad finem vitae non gustans ; 
eleemosynas multas indigentibus faciens : post aliquot annos a 
Willelmo Rothomagensi archiepiscopo velata, in subjectione 
Beccensis coenobii permansit usque ad mortem , et defuncta , 
sepulta est juxta virum suum. 

9. Horum nepos de filio Willelmo tertius Willelmus Cris- 
pinus, originalem amorem trahens erga Beccensem ecclesiam 
miro eam coluit affectu. Iste Willelmus sanguinis propinqui¬ 
tate jungebatur comiti Andegavorum ; ideoque familiaris illi 
erat: ad quem cum se aliquando contulisset, ut ad amicum , 
et comes contra quosdam suos bellum gereret, qui in terra 
sua contra illum rebellabant, pugnabat Willelmus pro eo quan¬ 
tum poterat. Quadam die reperiens hostes, irruit audacter in 
eos; at illi terga verterunt, sive timore, ut fugerent, seu in¬ 
dustria , ut eum longius abductum capere possent: quos ille 
insecutus aliquantum , a suis disjunctus est : inimici videntes 
illum se persequentem solum , unus eorum conversus equum, 
cui insidebat, percussit, et per latera transfora vi t. Ille sciens 
equum ad mortem vulneratum , mox vertit habenas, et con¬ 
versus retrorsum, calcaribus urgens comipidem, celeri fuga 
ad suos reverti conabatur. Beatam Domini matrem inclami¬ 
tans , voce magna: « Sancta Maria Becci adjuva me ; sancta 
Maria Becci adjuva me: » sic vociferando pervenit ad quod¬ 
dam fossatum , quo perpeti saltu transmisso , quasi jam se¬ 
curitate potitus cecidit mortuus. Hoc idem Willelmus Cris- 
pinus pro magno miraculo, ad honorem Dei et ejus sanctae 
genitricis, narrare solitus erat, quod equus pene mortuus, 
profluente hinc inde ubertim sanguine, a lateribus, per duo 
fere milliaria portavit eum ad tutum locum. Equidem equus 
ipse, ut aiebat, nimia velocitate vigebat, sed tam velocem 
nunquam eum invenerat, idem Willelmus postea captus 
cum in carcere diu teneretur ferro constrictus, timore et an¬ 
gore coactus vovit, si Deus eum de hac tribulatione libe¬ 
raret , quod iret Jerusalem ; nec multo post egressus, liber de 
carcere; accepit crucem, signum videlicet eundi Jerusalem : 
mox ita mutatus est verbo , et opere , ut totus subito videretur 

alteratus; cunctis qui hoc videbant mirantibus. Proficiendi 
terminum posuit ad primam festivitatem sancti Michaelis : 
sane rogabat Deum , et sanctam matrem ejus, quatenus si in 
via moriturus erat, antequam proficisci inciperet, moreretur, 
quo Beccum delatus, inter antecessores suos jaceret humatus. 

10. Quod Deus juxta bonitatem suam , sicut petebat, illi 
concessit. Nam infirmitate correptus, hominem exuit in vigilia 
sancti Michaelis quarto calend. Octobris, et sicut desiderave¬ 
rat, ut que moriens praeceperat, die qua profecturum se dixerat, 
portatum est corpus ejus ad Dominam suam sanctam Beccen- 
sem Mariam, et juxta suos patres sepultum. Talibus beneficiis 
beata Dei genitrix genus Crispinorum, et alios quam plures 
cujusque ordinis et generis, ad suam familiaritatem adduxit, 
ut firmiori fide, et ardentiori amore , ejus audeant implorare 
in suis necessitatibus auxilium; quatenus per ipsius intercessio¬ 
nem recuperare valeant Filii sui Domini nostri Jesu Christi 
gratiam, qui vivit et regnat cum Patre, et Spiritu sancto Deus 
in «secula. Arnen. 

FOBMA BREVIS FUNDATIONIS MONASTERII BECCENSIS. 

u Notum sit omnibus Christianae religionis cultoribus, quod 
ego abbas Herluinus filius Ansgoti, astantibus et laudantibus 
fratribus meis Odone et Rogerio, jubente Gisleberto comite, 
et Alberto et Ranulpho consentiente, Roberto comite, et Ro- 
berto archiepiscopo, donavi sanctae Mariae tertiani partem 
terrae de Bumevilla, et hoc quod pertinet ad eam, etTavilejo, 
et de Surcejo, et hoc quod pertinet ad eas, et terram de Sar- 
najo, et hoc quod pertinet ad eam, quae Ansgotus pater meus 
in vita sua habuit : dotem quoque matris meae jubente patre 
meo ex integro mihi datam, coram testibus Fulberto sacer¬ 
dote, Vitale, Rainaldo, et aliis multis. » 


CHARTA EXEMPTIONIS MONASTERII ET PAROCHIAS BECCENSIS, AB 
ARCHIEPISCOPO ROTOMAGENSI ANSELMO CONCESSAE. 

Virorum prudentum consuetudo est, et eorum maxime, qui 
de statu sanctae ecclesiae aliquid rationabiliter disponunt, ne 
per ignorantiam vel oblivionem a propria firmitate aliquando 
decidat, inscriptionis auctoritate firmare. Sed episcopalis curae 
officium est, diligenter procurare, quatenus monasteria ser¬ 
vorum Dei in pace, et quiete firmata permaneant, ne divinis 
officiis mancipatae mentes aliqua occasione a suo proposito im¬ 
pediantur. Hac igitur rationis aestimatione, ego quoque Wil- 
lelmusDei gratia llothoipagensium archiepiscopus litteris man- 

dare decrevi, tempore videlicet Roberti comitis filii Willelmi 
regis Amglorum, quod Beccensi ecclesiae, et domno Anselmo 
abbati, ob reverentiam ejusdem loci, et fratrum religiosissi¬ 
mam vitam, sed et propter salutem animae meae, antecesso¬ 
rumque meorum, necnon et successorum, concedo, ut ecclesia 
ipsa, ejusque ipsius loci parochia, cum residentibus parochia- 
nis suis perpetuo sit libera ab omni episcopali exactione , 
praeter ea, quae ab episcopali officio administrari non possunt: 
ut est monachos vel clericos ordinare, ecclesias reconciliare, 
poenitentiam publicam dare, et hujusmodi poenitentes reconci¬ 
liare : aut illa, poenitentiam occultam, quae sine consilio epis¬ 
copi dari non potest, determinare, chrisma quoque, et oleum 
tribuere; ut in brevi cuncta complectar, monasterii, et abbatis, 
prout decet, omnem pastoralem curam gerere sine acceptione 
pecuniae. Si autem in eadem parochia talis causa orta fuerit, 
quae ferri judicio finienda sit: tunc ex placito abbatis, aut apud 
matrem ecclesiam causa finiatur, judiciumque portabitur; aut 
archiepiscopus ferrum judicii ad locum illum per ministros suos 
destinabit, judiciumque ibi coram archiepiscopi ministris por¬ 
tabitur. Quod si pecunia exierit, ubicumque judicium porta¬ 
tur, abbatis erit. In caeteris autem parochiis, quae ad eam dem 
abbatiam pertinent, et sunt de nostra dioecesi, hoc solum ei 
concessimus, ut manu pastos suoslaicos quietos habeat, illos 
tantummodo, qui terram, vel domos nullo modo possident. Si 
autem de his omnibus, quos liberos esse concessimus, aliquis 
contra christianitatem egerit, et abbas ad hoc corrigendum 
tardus extiterit, archiepiscopus eum, ut corrigat monebit : 
quod si abbas postea corrigere noluerit, archiepiscopus emen¬ 
dabit. Pro his igitur quae concessimus, abbas talem honorem, 
et tale servitium ecclesiae nostrae metropolitanae exhibebit, ut 
si ab archiepiscopo invitatus fuerit, et legitimam excusationem 
non habuerit, ad festum dedicationis ejusdem ecclesiae veniat, 
sumptus archiepiscopi habiturus, ut archiepiscopo missam ce¬ 
lebrante chorum teneat : aut si archiepiscopus aliqua causa 
missam celebrare noluerit, aut non potuerit, idem abbas mis¬ 
sam festivam pro eo celebret. Haec autem ex consulto clerico¬ 
rum nostrorum fecimus. At vero abbas ex consulto monacho¬ 
rum suorum querelas quasdam et calumnias, quas in quibus¬ 
dam de praefatis ecclesiis faciebat, clamavit quietas, et conces- 

sit, ut omnes episcopales consuetudines habeat archiepiscopus, 
et in illis ecclesiis, quas tunc temporis Beccensis ecclesia in 
dioecesi nostra possidebit extra Beccensem parochiam, et in¬ 
super illis omnibus, quas deinceps in dioecesi nostra acquisi¬ 
tura erat. 

« Hoc idem privilegium sub eadem forma iisdemque poene 
verbis ab Hugone Rothomagensi archiepiscopo, successore 
Willelmi, anno millesimo centesimo quadragesimo primo 
confirmatur. " 


CONFIRMATIO EJUSDEM TITULI PRIMA AB HUGONE ROTHOMAGENSI 
ARCHIEPISCOPO. 

[ Iisdem fere verbis quibus ipsa charta expressa est . ] 

CONFIRMATIO SECUNDA AB ALEXANDRO III PAPA. 

Alexander, episcopus servus servorum Dei, dilectis filiis Ro- 
gerio abbati, et fratribus Beccensis monasterii salutem, et 
apostolicam benedictionem. Ex rescripto quarumdam littera¬ 
rum bonae memoriae Willelmi quondam Rothomagensis archi- 
episcopi nobis innotuit, quod ipse vobis et monasterio vestro, 
necnon et illius loci parrochiae multas libertates concessit, et 
ecclesiam ipsam cum parrochia sua ab omni episcopali exac¬ 
tione absolvit, sicut in ejus scripto exinde facto noscitur ple¬ 
nius contineri; cujus siquidem concessionem nos, sicut ratio¬ 
nabiliter facta est, et in authenticum scriptum redacta, ratam 
habentes auctoritate apostolica confirmamus, et praesentis 
scripti patrocinio communimus : statuentes ut nulli omnino 
hominum liceat hanc paginam nostrae confirmationis infringere, 
vel ei aliquatenus contraire ; si quis autem hoc attentare prae¬ 
sumpserit, indignationem omnipotentis Dei, et beatorum Petri, 
et Pauli apostolorum ejus se noverit incursurum. Datum Be¬ 
neventi septimo idus Januarii. 


PRIVILEGIUM A CELESTINO PAPA III CONCESSUM« 

Celestinus, episcopus servus servorum Dei,dilectis filiis Gal- 
tero abbati et conventui Beccensi salutem, et apostolicam be¬ 
nedictionem. Sacro-sancta Romana ecclesia devotos et humiles 
filios ex assuetae pietatis officio diligere propensius consuevit, 

et ne pravorum hominum molestiis agitentur, eos tanquam 
pia mater suae protectionis munimine confovere. Ea propter 
dilecti in Domino filii justis vestris postulationibus annuentes, 
personas vestras, et monasterium vestrum, cum omnibus per- 
tinentiis suis, et omnibus quae in praesentiarum possidetis, aut 
in futurum justis modis, praestante Domino poteritis adipisci, 
sub beati Petri et nostra protectione suscipimus, et praesentis 
scripti patrocionio communimus; statuentes ut nullus archi- 
episcopus, episcopus, archidiaconus, decanus, seu ulla eccle¬ 
siastica superior, inferiorve persona, nec etiam legatus sedis 
apostolicae, nisi speciale mandatum habuerit, vos, monaste¬ 
rium vestrum, sive speciales ecclesias, vel alias possessiones 
vestras, vel earum custodes, sive administratores suspensionis, 
interdicti, sive excommunicationis sententiae subjicere, vel a 
vobis, vel possessoribus vestris quicquam, quod vobis molestiam 
inferat, vel gravamen, vel priscis monasterii vestri consuetu¬ 
dinibus deroget, ullo ausu exigere vel extorquere praesumat, 
etsi praesumptum fuerit, viribus careat, et penitus evanescat. 
Inhibemus etiam, ne aliqua ecclesiastica persona aliquam ec¬ 
clesiarum vestrarum gratia vel familiaritate qualibet alieni con¬ 
ferre praesumat, vel sibi ipsi retineat, vel vobis super hoc mo¬ 
lestiam inferat, vel gravamen ; vel a laicali persona aliquem 
sibi suscipiat praesentatum, sed illum solum recipiat, quem sibi 
caritatis intuitu duxeritis praesentandum, quam si forte reci¬ 
pere, vel instituere distulerit; tamdiu ex indulgentia nostra 
vestras vacantes ecclesias in deportatione habeatis, donec ad 
praesentationem vestram per dioecesanos episcopos ordinetur. 
Avaritiam quoque quorumdam radicitus extirpare volentes ni¬ 
hilominus inhibemus, ne quis in domibus vestris, quas sine 
dispendio, in proprio potestatis dominio retinere potestis, mo¬ 
nachos instituere vos compellat. 

Praeterea vobis auctoritate apostolica indulgemus, ut eccle¬ 
sias vestras cum pertinentiis earum, in quarumcumque provin¬ 
cia sive dioecesi esse noscantur, refectioni pauperum, et sus¬ 
ceptioni hospitum libere possitis communi assensu provide 
deputare. Ita quod nulli liceat easdem ecclesias ab usu et uti¬ 
litate pauperum et hospitum, vi vel potentia, vel temeritate 
qualibet revocare. Liceat quoque vobis clericos et laicos ex 
seculo fugientes ad conversionem recipere, et absque contra- 
vaL. i. 23 

dictione qualibet retinere. Cum autem generale interdictum 
terra fuerit, liceat vobis clausis januis non pulsatis campanis, 
exclusis tamen illis, quos excommunicatos vel interdictos esse 
noveritis, divina officia celebrare, sepulturam quoque ipsius 
loci liberam esse decernimus, ut eorum devotioni et ultimae 
voluntati, qui se ibi sepelire deliberaverunt, nullus obsistat. 

Caeterum si quemlibet patronum, vel parochianum ecclesiae 
vestra contigerit pro speciali delicto suo, interdicto supponi, 
illis fion minus exclusis, ut alios parochianos vestros, qui 
complices eorum non fuerunt, liceat vobis ad divina recipere , 
et eis tam in morte, quam in vita secundum morem ecclesiae 
subvenire, auctoritate apostolica indulgemus. Praemissis quo¬ 
que duximus adjungendum , ut a prioratibus tuis, fili abbas, 
priores secundum beati Benedicti regulam, et antiquam mo¬ 
nasterii tui consuetudinem hactenus observatam , certis et sta¬ 
tutis de causis amovendi, et alios, quos videris expedire, 
subrogandi liberam habeas, nullo cogente, tu et successores, 
tui, ex indulgentia sedis apostolicae facultatem. Obeunte au¬ 
tem te, vel quolibet successorum, vel ad majoris cumulum 
dignitatis divinitus evocato , nulla secularis ecclesiastica, lai- 
cave persona electioni vestra interesse praesumat, nisi forte 
de communi, vel majoris, vel sanioris partis fratrum consensu 
ad hoc fuerit precibus evocata. 

Cum autem secundum Deum, et ordinis vestri regulam, 
eli geritis aliquem in abbatem , ipsum dioecesano vestro prae¬ 
sentetis, cujus electionem, si idem dicecesanus confirmare, 
vel ipsi electo sine mora, et nota pravitatis, benedictionis 
manus distulerit impertiri; quemlibet alium adeatis antisti¬ 
tem, qui, dummodo catholicus sit, et gratiam Romani ponti¬ 
ficis habeat, quod postulatur satagat indulgere. 

Interdicimus etiam, ne quis intra fines parochialium eccle¬ 
siarum vestrarum oratorium, sive ecclesiam sine assensu ves¬ 
tro constituere, sive de novalibus, quae de propriis manibus, 
aut sumptibus colitis; de fructibus hortorum, sive de nutri¬ 
mentis animalium vestrorum decimas a vobis exigere, vel ex¬ 
torquere prasumat. 

Ad haec praesenti pagina duximus inhibendum ne quis ar- 
chiepiscopus, episcopus, archidiaconus, decanus, sive etiam 
legatus sedis apostolicae procurationem aliquam, seu aliquid 

nomine procurationis a vobis, sive a domo vestra extra ambi¬ 
tum murorum exigere vel extorquere nitatur. In adhibita 
temperantia, quam convenit, praecipimus observari; in mino¬ 
ribus autem, quorum ad hoc non suppetunt facultates, id om¬ 
nino fieri prohibemus, paci quoque et tranquillitati vestrae vo¬ 
lentes inposterum providere, ne quibuslibet archiepiscopis, 
episcopis, archidiaconis, decanis, vel officialibus eorum, vos 
super aliquibus querelis in causam trahere liceat, nisi de spe¬ 
ciali mandato sedis apostolicae, districtius inhibemus : verum 
si qui contra vos in jure voluerint experiri, in citramarinis 
partibus coram dilectis filiis sancti Victoris, sanctae Genovefae 
abbatibus, et cantore Parisiensi: in transmarinis vero coram 
Westmonasteriensi sancti Albani, et sancti Edmundi abbati- - 
bus, quibus super hoc scribimus, causam suam ordine judi¬ 
ciario prosequantur. Decernimus ergo, ut nulli omnino homi¬ 
num fas sit, hanc nostrae protectionis, permissionis, seu inhi¬ 
bitionis paginam infringere; vel ei ausu temerario contraire. 
Si quis autem hoc attentare praesumpserit, indignationem om¬ 
nipotentis Dei, et beatorum Petri et Pauli apostolorum ejus 
se noverit incursum. Datum Laterani decimo quinto calendas 
Decembris, pontificatus nostri anno quinto. 


FORMA DENUNCIANDI MORTEM DEFUNCTI MONACHI. 

Universis unius sacro-sanctae ecclesiae filiis humilis congre¬ 
gatio beati Albini Andegavorum episcopi, plenam de hoste 
victoriam, et de victoria coronam apostolica nos informat 
auctoritas, ut pro invicem orantes, alter alterius onera porte¬ 
mus, et sic adimplebimus legem Christi. Legem igitur Christi, 
nos servi Christi pia sollicitudine adimplere satagente, denun- 
ciamus vobis obitum domini Marbodi venerabilis episcopi, 
semper cum laude memorandi, lingua facundi, religione prae¬ 
cipui, morum honestate praeclari, litterarum eruditione doc¬ 
tissimi, cujus sermo sale semper conditus erat, et ex ore 
illius omni dulcior meile fluebat oratio. Et quamvis eodem 
tempore, variis studiis tota Gallia resonaret, ipse tamen ora¬ 
torum rex Gallicanae arcem eloquentiae specialiter obtinebat: 
Tertio siquidem idus Septembris infirmatus carne, sed spiritu 
fortior, excedens a saeculo, vivens in Christo, sua nos viduavit 

praesentia, et amoris sui jaculo vulneratos intolerabili dolore 
confecit. Qui post longa liberalium studiorum longe lateque 
vernantium exercitia, quibus in Andegavensi civitate, cui fa¬ 
mosus , ac nominatissimus extitit magister, efficacissime cla¬ 
ruit ; electus a reverendissimo papa Urbano in Turonensi con¬ 
cilio, sanctae sedis ecclesiae Redonensi, annuente Domino, 
pontifex ordinatus est. Quam ipse dignitatem, imo onus , 
accinctus gladio Spiritus sancti, licet inter barbaros, et natu¬ 
rali quadam armatos feritate, per annos vigenti octo fideliter 
prudenterque gubernans, superborum colla justitiae censura 
perdomuit; arguendo, obsecrando, increpando, dissidia paci¬ 
ficavit, tandemque confectus senio, plenus dierum, in sancta 
confessione, ut praemissum est, in Domino requievit. Ingressus 
itaque viam universae carnis, mortemque vicinam praesentiens, 
onere pontificali deposito, sanctissimi Benedicti habitum, hu¬ 
militatemque suscepit; monachumque professus beato Albino 
se tradidit; ac sic exoneratus pauperem Christum, pauper et 
ipse secutus est. Ante quidem ut Martha sollicitus erat, et 
occupatus erga plurima, nunc vero velut altera Maria unum 
esse necessarium recognoscens, optimam partem elegit, quae 
non auferetur ab eo. Commendamus etiam orationibus ves¬ 
tris, etc. 


PROFESSIO OBEDIENTLE CANONICAS FACTA A DONATO DUBLINENSIS 
ECCLESLE ANTISTITE A. D. (SECUNDUM USSERIUm) 1085. 

Ego donatus Dublinensis ecclesiae antistes, quae in Hiber¬ 
nia sita est, canonicam obedientiam tibi promitto et succes¬ 
soribus tuis, o Lanfrance, sanctae Dorobernensis ecclesiae ar- 
chiepiscope. 


PATRICII PROFESSIO. 

« Quisquis aliis praesidet, si et ipse aliis subjaceat, dedignari 
non debet; sed potius obedientiam, quam a subjectis suis de¬ 
siderat habere , propter Deum studeat praelatis sibi per omnia 
humiliter exhibere. Propterea, ego Patricius ad regendam 
Dublinam metropolim Hiberniae electus antistes, tibi reve¬ 
rende pater Lanfrance, Britanniarum primas, et sanctae Do¬ 
robernensis ecclesiae archiepiscope, professionis meae chartam 

porrigo : meque tibi tuisque successoribus in omnibus quae 
ad christianam religionem pertinent, obtemperaturum esse 
promitto. » 

CHARTA RICARDI II NORMANNORUM COMITIS, IN QUA DONATIONES 
A PATRE SUO RICARDO, ABBATIAE S. MICHAELIS FACTAS 
CONFIRMAT, UBI PRIVILEGIA EJUSDEM MONASTERII VIDERE EST. 

In nomine sanctae et individuae Trinitatis Patris et Filii et 
Spiritus sancti. Arnen! 

Antecessorum nostrorum institutionibus sancitum, decre¬ 
tumque est, quatenus si quis suarum facultatum quiddam loco 
sanctorum alicui, vitae supernae accensus amore, perenniter 
possidendum tradere voluerit; solemne exinde idonearum per¬ 
sonarum pluribus astipulationibus fulcitum, ut id inconvulsum 
permaneat, testamentum faciat. Referentibus enim quamplu- 
rimus sanctae ecclesiae Dei doctoribus, divinum esse receptum 
didici, ut illic nostri recondantur thesauri, ubi omnis aberit 
furum formido, omnisque tinearum demolitio, esseque quod¬ 
dam peccatorum purgatorium eleemosynam , et quod Deus in 
largiendo munificos exposcit, qui se praeparat munificentissi¬ 
mum. Detur igitur Deo non nostrum, sed suum. Quid enim 
aliud nos habere putamus, quam hoc quod ab eo accepimus? 
tribuatur frigidae aquae calix, ut aeterna recipiatur merces. 
Tanti valere audivimus regnum Dei, quantum habemus. Suf¬ 
fecit viduae quadrans : profuit et Zachaeo bonorum dimidii 
distributio. Quae denique ad id quod finitur, ad quod non fini¬ 
tor comparatio ? Scilicet pro terrenis coelestia, pro perituris 
mereri perpetua. Iis et aliis divinae auctoritatis incitatus hor¬ 
tamentis ; ego, Ricardus, gratia Dei dux et princeps Norman- 
norum, poenas inferni cupiens effugere, et Paradisi gaudia de¬ 
siderans habere post mortem, loco sancti archangeli Michaelis 
sito in monte, qui dicitur Tumba , fratribusque ibidem Deo 
monastice famulantibus, trado abbatiam sancti Paterni, sitam 
in pago Constanti ensi, cum terris cultis et incultis, cum eccle¬ 
siis et molendinis, cum pratis et silvis, ab oriente via publica 
tendente Constantias, a septentrione rivulo nomine Vmleio , 
a meridie fluviolo nonane Tam : ab occasu mare Oceano, cum 
insula quae dicitur Calsojo. Do etiam villam quae dicitur Chan - 
teleu , cum ecclesia et molendino , cum silvis et omnibus ap- 

penditiis : terram quoque Grombaldi, quae sita est in Bric/ue - 
villa, et in Flaniemvilla et in Lengrona, et medietatem Eren 
gervilla ; terram etiam Durandi , quae est intra terminos villae, 
quae nuncupatur Verlei: et terram Petri monachi, quae est in 
Batula Gerfoy . Columbam iterum sitam in eodem supra no¬ 
minato pago , cum ecclesia et molendino , et cum silvis : ter¬ 
ram etiam Bernardi patris domini Hildeberti abbatis, quae est 
in territorio villae, quae nominatur Rotoloi, cum molendino 
et pratis. Trado etiam donatione perpetua quamdam villam 
sitam in pago Bajocasino nomine Versum , cum omni terra, 
quae ad eam pertinet, culta et inculta , cum ecclesiis et molen¬ 
dinis omnibus, et silvulis, medietatemque villae Mondrevillae, 
quae huic adjacet terrae. Confirmo insuper donationem matris 
meae de Britavilla, quam de suo dotalitio, loco superius dicto 
obtulit, pro patris nostri suaque salute, ac mea, meorumque 
fratrum. Villulas quoque, quas avus meus JVillelmus , in 
pago Abrincatino, Sancto Michaeli tradidit, sed Robertus 
comes postea vi abstulit, reddo , quae his vocitantur notionibus 
Maldrei, Carcei, Marrinei, Curei, Forges, Solinei, Dumma- 
nei, Macei, Scallei, Peleton, dimidium Gomerei, Vergun- 
cei, Mannei: sancti Joannis iterum villam prope littus maris 
sitam cum ecclesia, et vineis, et molendino, et pratis, et vil¬ 
lam in valle castelli Moretoin , quae dicitur Maisnilranger do, 
teloniumque totius abbatiae, et de mercatoribus venientibus 
et pertranseuntibus. Monasterium etiam sancti Petri apos¬ 
tolorum principis, situm in latere montis ipsius, tribuo, ea 
lege, ut abbas, vel monachi ibidem pro mea meorumque filio¬ 
rum salute clericos constituant quos voluerint; si quem autem 
ex illis sordide aut negligenter res sanctae Dei ecclesiae trac¬ 
tare perspexerint, potestatem habebunt divinum officium ei 
interdicendi, et nisi correxerit eo deposito, alium in illius lo¬ 
cum subrogandi. Omnes ad postremum consuetudines ipsius 
villae tam ad me quam ad Abricatensem episcopum pertinen¬ 
tes , sicut sanctae memoriae pater meus Richardus Romani 
papae constituit, perpetualiter possidendas tribuo : ea ratione 
ut in omni successura generatione abbas, vel monachi ipsius 
montis, omnes leges, omnesque forisfaeturas, clericorum ac 
laicorum, virorum ac mulierum ejusdem burgi, absque calum¬ 
nia cujusquam nostrorum successorum, seu praedictae sedis 

episcoporum possideant, et quaeque corrigenda fuerint, cor¬ 
rigant : qui si in aliquo rectitudinis tramite, quod quidem 
absit, deviaverint, curamve animarum incolarum loci ne¬ 
glexerint , jam dictae sedis episcopus, sive Deum timentes 
vicini, in notitiam deferre curent principis, qui illis tempo¬ 
ribus Normannorum dux fuerit, ad quem deinceps pertineat 
corrigere ea consilio Rothomagensis archiepiscopi, caete- 
roruinque optimatum provinciae. Porro de ordinatione abba¬ 
tum vel monachorum, sive clericorum loci, hoc decernimus , 
ut juxta quod a supradicto meo genitore sancitum est, generali 
assensu Romani concilii, monachi saepe fati monasterii ordi¬ 
nandos sibi eligant, ut sibi placuerit a quolibet episcopo suae 
vicinitatis, aut in illius sede, aut in suo monasterio ordinari 
faciant. Haec autem omnia praenotata Deo sanctoque archan- 
gelo Michaeli, in ejus praedicti montis monasterio placuit tra¬ 
dere, pro meae redemptione animae, pro mei quoque patris , 
vel matris, vel uxoris, fiiiorumque meorum Richardi et alio¬ 
rum salute : quorum voluntate consensuque id ago sub testi¬ 
monio Christi, totiusque ecclesiae, eo tenore, ea lege, ut absque 
calumniatione omnium succedentium, sive parentum, seu 
quorumcumque aliorum praefatus locus, et habitantes in eo 
habeat, teneat, possideat: quod si aliquis diabolicae pravitatis 
telo jaculatus qualicumque modo his calumniationis vim in¬ 
ferre praesumpserit, ipse, consentientesque sibi totius execra- 
tionis, atque maledictionis cum Juda traditore, et Dathan, 
et Abiron perennibus perenniter irretiatur vinculis. Ut autem 
hujus donationis auctoritas verius credatur, ac diligentius per 
omnia servetur, firmiusque futuris teneatur temporibus, manu 
propria subterfirmare curavi, fideliumque nomina meorum, 
quorum consensu id egi, subscribi, imperavi. — Signum Ri¬ 
chardi , secundi comitis, filii magni Richardi, qui et vetus dici¬ 
tur. — Signum Richardi filii ejus. — Signum Roberti filii ejus. 
— Ego Maugisius, sanctae Abrincatensis ecclesiae episcopus, 
hanc donationis cartulam manu propria voluntarie confirmo. — 
Robertus, archiepiscopus Rothomagensis. — Hugo, episco¬ 
pus Bajocensis. — Robertus, episcopus Constantiensis. — 
Hugo, episcopusEbroicensis. — Herbertus, episcopus Lexo- 
viensis. — Niellus, vicecomes. — Tursten, vicecomes. — 
Alverel, vicecomes. — Walterius, vicecomes. — Richardus, 


Digitized by LjOOQle 



360 


DOCUMENTA. 


vicecomes. — Guimundus, vicecomes. — Hubertus. — Os- 
bernus frater eomitissse. — Hufredus frater ejus. — Bocelinus. 
— Normannus Silver. — Bernardus filius ejus. — Osbernus 
filius Arsast. —Ranulphus frater ejus. — Hugo clericus, et 
multi alii. 


CATALOGUS ABBATUM S. MICHAELIS DE MONTE TUMBA. 

1. Maynardus I, expulsis canonicis a Richardo I, duce 
Normannorum, praeficitur an. 966; rexit monasterium 25; 
obiit 991. 

2. Maynardus II, an. 991; moritur 1009. 

3. Hildebertus I, an. 1009 ; migrat e vita an. 1017. 

4. Hildebertus II, an. 1017; mortem obiit an. 1023. 

5. Almodus, an. 1023; abbatiam abdicavit an. 1032. 

6. Theodoricus Almodo suffectus est eodem anno, moritur 
an. 1033. 

7. Suppo, an. 1033, cui in praelatura 15 anni tribuuntur; 
sed duce Normannorum cogente reliquit abbatiam an. 1048. 

8. Rodulphus de Beaumont Supponi successit an. 1048; 
vita functus an. 1058. 

9. Ranulphus, postquam duobus annis sedes vaeasset, 
electus est an. 1060; obiit 1084. 

10. Rogerius I, eodem anno. In Angliain relegatus, ibidem 
moritur an. 1112. 

11. Rogerus II, Rogero I, adhuc vitam agente, eligitur 
an. 1106; e monasterio ejicitur an. 1123. 

12. Riehardus de Mere in locum Rogerii II sufficitur 
1123; mortem oppetiit an. 1131. 

13. Bernardus ex monacho Beccensi an. 1131, migrat e 
vita an. 1149. Chronie. Beccense ad an. 1149. 

14. Gofridus I, an. 1149; obiit an. 1150. 

15. Robertus de Thorigny, vulgo Robertus de Monte nun¬ 
cupatus, prius monachus ac prior Beccensis monasterii, cujus 
chronicon ad annum 1154 , Robertum de Tougeyo appellat. 
Inde communi monachorum S. Michaelis assensu in abbatem 
assumitur an. 1154. In omni genere doctrinarum prsestantissi- 
mus fuit. 

Centum quadraginta volumina edidisse, atque turris sub 


Digitized by LjOOQle 



DOCUMENTA. 


361 


ruinis et impluvio computruisse refert historia S. Michaelis 
calamo exarata. A. C. 1169, jussu Alexandri papae III, inte- 
rest concilio Turonensi. Orator ut Godefridum Britanniae du¬ 
cem publico cum apparatu exciperet, legatur Stephanus, Re- 
donensis episcopus, circa A. C. 1176. Robertilaudes versibus 
est prosecutus. Extant etiamnum ejus chronicon seu appendix 
ad Sigibertum : aliud item chronicon nondum editum , necnon 
et historia montis S. Michaelis, ac in epistolas B. Pauli com¬ 
mentarius, obiit an. 1186. 

16. Martinus I, an. 1187; vita functus an. 1191. 

17. Jordanus, an. 1191; mortem oppetiit an. 1212. 

18. Rodulphus deslsles, an. 1212; obiit 1218. 

19. Thomasdes Chambres, an. 1218; excessit e vita an. 
1229. 

20. Renatus de Ville Dieu, an. 1225; moritur an. 1236. 

21. Richardus de Tustin, an. 1236, a summo pontifice 
insignia pontificalia obtinet; mortem oppetiit an. 1264. 

22. Nicolaus Alexand. an. 1264; animam exhalavit 1271. 

23. Nicolaus II, cognomento Famigot, an. 1171; obiit 
an. 1279. 

24. Joannes le Fae, an. 1279; vitam egit an. 1298. 

25. Guillelmusdu Chasteau, an. 1299; moritur an. 1314. 

26. Joannes de la Porte, hoc nomine II, an. 1314. Hoc 
anno praesidiarii milites regis auctoritate in monte S. Michaelis 
collocati sunt: quorum administrator extitit Joannes abbas, 
qui e vita discessit an. 1334. 

27. Nicolaus le Vitrier III, an. 1334; obiit 1362. 

28. Gofridus de Sesvon II, an. 1363; vita functus an. 
1386. 

29. Petrus Regius (le Roy) ex abbate S. Taurini Ebroicensis 
fit abbas S. Michaelis an. 1386 , vir non minore morum pro¬ 
bitate , quam doctrina praeditus. Publice sacros canones Pari¬ 
siis est interpretatus. Praefectus ejusdem monasterii litteras 
postliminio ad pristinum splendorem revocavit, effecitque ut 
inibi celeberrimum foret scientiarum omnium gymnasium. 
Postquam diversis est legationibus functus nomine Caroli VI, 
regis Francorum in Aragonia, Hongria et Anglia, Pisas pro¬ 
ficiscitur, qua in urbe, vel, ut aliis placet, Constantiae, facunda 
atque vehementi oratione ita cardinalium sibi conciliavit ani- 

mos, ac voluntates, ut communi consensione Othonem (Mar- 
tinum III, vulgo V, postea vocatum) summum Pontificem om¬ 
nes proclamarent. Posthac dum rediret, Boloniae Tuscae obiit 
an. 1410. 

30. Robertus Jolivet II, an. 1410; et vita migrat an. 
1444. 

31. Guillelmus d’Estouteville II, cardinalis tituli Sancti 
Martini, an. 1444. Summa contulit beneficia monasterio. 
Aedificia mirae structurae [quae extant hodieque] exaedificasse 
ferunt. Legatus a latere fuit. Quae in electione rectoris acade- 
miae Parisiensis peraguntur, aiunt, ipsummet ordinasse. Vita 
Parisiis fungitur an. 1482. 

32. Andraeas Laure, an. 1482; moritur an. 1499. 

33. Guillelmus de Lamps III, an. 1499; obiit an. 1519. 

34. Guerinus Laure, an. 1510; mortem oppetiit an. 1513. 

35. Joannes de Lamps II, an. 1513; obiit e vita an. 
1523. 

36. Joannes le Veneur III, episcopus Lexoviensis, et 
E. R. cardinalis I, commendatarius. Abbatia quoque Bec- 
censi potitus est; moritur an 1539 , deinceps abbates com- 
mendatarii. 

37. Jacobus dAnebaut cardinalis, an. 1539; de vita de¬ 
cessit 1558. 

38. Franciscus le Roux, protonotarius apostolicus, an. 
1558; animam egit 1570. 

39. Arturus de Cosse, episcopusConstantiensis, an. 1570; 
obiit an. 1582. 

40. Franciscus de Joyeuse, cardinalis, an. 1588; diem 
extremum clausit an. 1615. 

41. Henricus de Lorraine de Guise, an. 1615, et post 
annos 26, abbatiae cessit. Illustrissimi illius abbatis sub auspi¬ 
cii , anno 1622. Monachi congregationis S. Mauri in hoc coe¬ 
nobium introducti, monasticam resarciunt disciplinam. 

42. Jacobus de Souvre , an. 1693 , de ordine Benedictino 
quamoptime promeritus, atque illius monasterii immunitatum 
accerrimus propugnator. 

DE TUMULTU IN S. AUDOENI FESTO DIE ET ABBATIA , PER ARCHIE- 
PISCOPUM TEMPORE GU1LLELMI NORMANNORUM DUCIS. 

Causa fuit, quia insolitum ut loco nobilissimo, et ab omni 
re , seu consuetudine archipreesuiis hujus urbis, privilegio Ca- 
roli magni libero sit memoriale; quo se praebent nec in magnis 
excessibus ipsorum aliquod justitiae deberi. Causa erat quia 
Guillelmus Normannorum comes , et Anglorum rex gloriosus 
Caenomanis cum expeditione sua morabatur. Aderant ei inter 
reliquos proceres, iste Joannes sedis istiusarchiepiscopus; ut 
vir excellentis ingenii, et non mediocris consilii; Nicolaus quo¬ 
que reverendus abbas supradicti coenobii. Imminebat celeber¬ 
rima , totisque votis excipienda sanctissimi Audoeni dies na- 
talitia, et quia moris est, ut archiepiscopus ipsa die inibi mis- 
sarium solemnia celebret, non pro ulla quidem, vel ipsius 
jentaculi vicissitudine, sed quasi in recompensationem conse¬ 
crationis suae, quam non nisi in praefata ecclesia, cujus sedes 
memorata, licet accipere, missione a rege petita, redibat 
concite, abbate praenominato interim ad occupatora remanente. 
Quid plura f adest dies veneranda, clerici majoris ecclesiae so¬ 
lito eo conveniunt; et quia praemisso nuntio venturum se man¬ 
daverat, solemne missarum interim dissertur. Post aliquandiu 
vero e communi consilio, nequid tantae diei subtraheretur, 
dum veniat, initiatur. Tanta vero morositate , tanta id factum 
est devotione, ut non mirum totis animis hostem generis hu¬ 
mani ad hanc laetitiam turbandam exarsisse, qui maximo sibi 
lucro credidit accedere, sic illud veneno suae nequitiae tempus 
inficere, quod interim sibi dolebat deperire. Finito itaque « Eley- 
son« cum duobus rithmis exacto « Gloria in excelsis Deo «, 
quod incaeptum ab abbate Ricardo Sagiensi chorus celeberrime 
fuerat executus cum laudibus suis; id vero totum expendeba¬ 
tur in praestolatione archipraesulis, ecce accurrit, ut turbo 
tempestatis omnem confundens illius gratiam celebritatis. Hic 
namque totam mentis indignationem animo concipiens, quod 
non usquequaque fuerat expectatus, torvis oculis, ore furibundo 
cunctis maledixit; conversusque ad ipsos monachos excom- 
municavit ex auctoritate Dei, et sua , officium praesens inter¬ 
dicens cessare fecit. Abbatem ab altari evellens divini officium 
ministerii prohibuit. Ipse ad complendum officium se praepa¬ 
rat , clericis suis ut a loco intercepto peragerent imperat. 

Nihil hic reticendum fore censuimus quod dum alteri parti 
favendo dissimulamus, alteri totum derogando imputare videa¬ 
mur. Verum falsi adstipulatione non indiget. Fratres etsi de¬ 
corem sibi tanti sui gaudii praeripi dolentes, pontificali tamen 
auctoritati cedunt, festivis se ornatibus exuunt, satis cum 
tumultu ecclesia egrediuntur. Huc quidam, pars illo alii alio 
succedunt, invicem et ad suos supra suo pudore mccrentes, 
conqueruntur. Cum subito quidam moeroris impatiens, dubium 
quidem, an ex ipsis, vel eorum famulis, plus furoris , minus 
consilii animo colligens, turrim properat, majus ecclesiae si¬ 
gnum pulsat. Hinc foras ocior advolat; archiepiscopumsancti 
Audoeni glebam ad majorem ecclesiam asportare velle procla¬ 
mat, prosiliunt omnes e domibus, alii gladium , hi bipennem, 
diversi, quod primum in manibus occurrerat, arripiunt, eccle¬ 
siam cum furore irrumpunt. Quidam curiositate acti celata 
monasterii conscendunt. Archiepiscopus circum circa furen¬ 
tium se turmis appeti expavescens , plus tamen desuper im¬ 
minentes metuens, ab altari ad valuas monasterii fugam 
arripuit. Vix elapsus infra ambitum earum, ipsis prius clausis, 
se recepit: undique circum sedilia et formas aggregari fecit. 
Nonnulli tamen partis ipsius arreptis candelabris, cereis, et 
perticis in monachos efferati, sed ab eis non segniter excepti. 
Pudet dicere quam foedo exemplo res eo die debuit determi¬ 
nari. Consistit satis ipso die meritum sancti omnibus adfuisse, 
qui hinc saevientium manus comprimendo, hinc archiepiscopo 
cum suis eo eximendo periculo , tantum nefas non parvo cunc¬ 
tis miraculo potuit avertere. Nam tanta subito nubis caligo id 
spatium sanctuarii, quo loculi sanctorum continebantur, obti¬ 
nuit, ut vix vel oculorum acie corripi potuerit. Rei congruit 
miraculum. Quia enim sacrae Scripturae nunc diversis in locis, 
nunc delinquentium ccecitas, nunc domini protectio figuratur; 
jure hoc in ipsa nube praetendebatur. Hinc nempe insensibiliter 
furentium nubilum velut fumus ascendens, divinae gratiae sere¬ 
num turbabat. Hinc manum domini reatu ipsorum ad feriendum 
provocatam sanctus Audoenus meritis suis protegendo conti¬ 
nebat. Dicto nihil subrepit, quod refragetur. Tantum ratio 
ipsa a toto pendens suffragatur. Ipsi sane, cujus patientia sit 
altissimus redditor, aestimare licuisset, ni se in sua pertinacia 
continens, a consideratione rationis animum revocasset. Sed 

animositatis ejus animositas non destitit eo usque, quo se in¬ 
vehens in se, irruit in se. 

Igitur vicecomes civitatis archiepiscopum sic circumventum 
ut agnovit, veritus ne quid inconsulto adversus ipsum ageretur, 
et ipse post, ne argueretur, militarem manum cogit, regis ban- 
num omnibus praetendit, suppetias accurrit. Jam nil reluctan¬ 
tem , imo penitus diffidentem periculo eximit. 

Fratres in crastinum de suis eligunt, per quos abbati suo , 
quod factum fuerat, innotesceret, et regem super hoc sugges¬ 
turus adiret. Sed archiepiscopi nuncius praecesserat, invidiam 
omnem in monachos retorserat. Sic infecto negotio reditum 
est. Rex licet post ipsius archiepiscopi, et quorumdam aulico¬ 
rum instinctu, animo in monachos motus, rem tamen ex aequo 
pensans, hinc immoderatam arrogantiam, hinc inconsultum 
tumultum justis librationibus praeponderat. Jubet igitur eccle¬ 
siam statim ab archiepiscopo reconciliari. Quod cum satis irato, 
reluctancti animo abnueret: rex Michaeli episcopo Abrinca- 
censi loci reconciliationem injunxit; pudorem vero suum, in 
futuro vindictam praetendens, dissimulavit. Quatuor igitur 
monachos loci, quos et factionis auctores audierat, totidem 
aliorum coenobiorum abbatibus commisit, quatenus et archie¬ 
piscopo satisfaceret, et illi in peregrinatione sua luerent, quod 
minus consulti peccassent. Non multo post tamen et rationis 
consideratione, et petitu abbatis ipsorum flexus, in praesen¬ 
tiam sui eos revocavit, et ecclesiae reconciliatos reddidit. In 
his omnibus semper apud ipsum cautum extitit, ne quid sibi 
archiepiscopus, quasi sub ecclesiastico vigore in causis hujus 
ecclesiae insolenter arrogaverit. Imo postquam ei gemino 
fratrum eorumdem exilio satisfecit, rem in consilium ponit, 
concilium cogit, quod abbatiam suam irato, et tumultuante 
animo intrasset, quod turbae causa et materia extitisset, quod 
loci reconciliationem sibi denegasset, judicio primatum suo¬ 
rum trecentas libras exegit. Delicti satis hac vindicta exoluis- 
set, si intime facti pcenituisset, Dominique patientiam non 
negligendam putasset. Sed animi rancorem, nec tamen pri¬ 
mum adversusS. Audoeni coenobitas acceperat, et hoc modo 
potuit potius exaggerari, quam leniri. Trium annorum spa¬ 
tium evolutum erat, et semper repulsam sui dolorem continuo 
secum corrodebat, congruenti sane exemplo suspensus velut 

evangelicae illius ficulneae fructus, unde sic quaedam expectata 
tribus fructus, unde sic quaedam expectata tribus fructum 
non attulit annis. Cum post id temporis redeunte eadem festi¬ 
vitate paucis ante mensibus paralysi perculsus, sed ab hac 
infirmitate jam respirans ad solemnitatem venit, et quia per 
se missam celebrare non potuit, Vasleberto, Ebroicensi epis¬ 
copo, vices suas commisit. Ipse in medio cantorum specie 
praecentoris stetit. Tandem regia auctoritate, imo consultu 
omnium pulsatus episcopatui cedit, et ad quamdam sui patri¬ 
monii villam, sancti Philiberti die, secedit; ubi et aliquantis¬ 
per supervixit. Duodecimo vero sui praesulatus anno viam 
universae camis ingressus hominem exuit. Inde tamen ad 
propriam sedem refertur, et honorifice in ipsa ecclesia tumu¬ 
latus est. 


EPISTOLA IVONIS CABNOTENSIS EPISCOPI AD PACHALEM PAPAM. 

Paschali summo pontifici Ivo humilis ecclesice Carnotensis 
minister, cum debita obedientia quidquid in terrenis, et 
coelestibus desiderare , sperare potest mens humana . 

Cum auctoritate apostolica moniti, et muniti, paci eccle¬ 
siasticae , et quieti monasticae operam dare debemus, in quibus 
ad hoc implendum nisibus nostris non sufficimus, apostolicam 
sedem consulere cogimur, ut eam sentiamus adjuvantem, 
quam habuimus imperantem ; quatenus excellentiae apostolicae 
non incongrue dicamus, « Da quod jubes, et jube quod vis. * 
Quod ideo celsitudini vestrae praelibavimus, quia volumus no¬ 
tum esse sollicitudini vestrae, in suburbio Carnotensi situm esse 
monasterium in honoreB. Petri, ab antecessoribus meis fun¬ 
datum , et de bonis Carnotensis ecclesiae, prout facultas ferre 
potuit, ampliatum : in quo aliquando religio viguit, aliquando 
tepuit, cum, sicut mos est, deficiente integritate praelatorum, 
subsequi non potuit sanitas subditorum. Sed quia, Deo prae¬ 
veniente , et nonnullo studio nostro cooperante, in praedicto 
monasterio religionis vigor refloruit, necessariam monasteriis 
quietem vellemus eidem monasterio providere, et ab angariis 
et gravaminibus, quae sua quaerentes archidiaconi ibi facere 
moliuntur, penitus liberare : quod etiam quidam antecessores 
nostri se fecisse putaverunt; sed libertas illa integras vires non 

habuit ;"quia apostolica auctoritate munita non fuit. Postulat 
itaque praedicti monasterii tota congregatio, ut per meditatio¬ 
nis nostrae mediocritatem idem monasterium cum suis appen¬ 
diciis sub tutelam sanctae Romanae ecclesiae suscipiatur : et 
libertas, quam praedecessores nostri monasterio, et possessio¬ 
nibus monasterii concesserunt, salvo jure Camotensis episcopi, 
apostolica auctoritate roboretur. Quod enim principalis clavis 
per se clauserit, minor clavis aperire non valebit, et quod 
aperuerit, claudere non valebit. Misimus ergo quemdam prae¬ 
dicti monasterii fratrem praesentium latorem, qui plenius et 
specialius ea, quae liberari, et defendi apostolica auctoritate 
convenit, nominatim determinet, et instrumenta confirmare 
liberaris nobis reportet. 


KORMjE oblationis monachi aut sanctimonialis ad 

ARAM FACTiE. 

Anno incarnationis Domini 868, VIII kal. Maii, feria VII. 

« Dum legaliter sancitum antiquitus teneatur, et cautum 
cum oblationibus, Domino parentes suos tradere filios , in 
templo Domini feliciter servituros. Proculdubio hoc de nos¬ 
tris filiis faciendum salubriter praebetur exemplum. ^Equum 
etenim judico, creatori nostro de vobis reddere fructum. Id¬ 
circo ego Hildegrimus hunc nepotem meum nomine Rifuinum 
cum oblatione in manu atque petitione, altaris Palla manu 
mea involuta, ad nomen sancti Remigii, vel ad sanctorum , 
quorumjetiam hic reliquiae continentur, et abbati praesenti 
trado coram testibus permansurum, ita ut ab hac die non 
liceat illi collum de sub jugo regulae excutere, sed magis 
ejusdem regulae fideliter agnoscat instituta servare, et Do¬ 
mino gratanti animo militare. Et ut haec mea traditio incon¬ 
vulsa permaneat, promitto jurejurando coram Deo, et ange¬ 
lis ejus nunquam per me, nunquam per suspectam personam, 
nec quolibet modo per rerum mearum facultates, aliquando 
egrediendi de monasterio occasionem tribuam; et ut haec mea 
traditio firma, et inviolata permaneat, manu mea propria sub- 
terfirmavi f Hildegrimi qui hanc chartulam fieri, et firmari 
rogavit, f Bovonis fratris ejus, f Walberti. * 

ALIA FORMA SOLIUS PATRIS NOMINE FACTA. 

Anno incarnationis dominicae 880, XV cal. Octob., feria I. 

* Dum legaliter sancitum, etc. « ut supra. * Idcirco, ego 
Achadeus comes hunc filium meum nomine Hilduinum cum 
oblatione, etc. Rofrido praeposito ejusdem loci in vice abbatis 
praesente trado, coram testibus supradicti loci monachis Teut- 
boldo presbytero , Hardrado presbytero , Guntario, et Berna- 
rio diaconibus : Stephano , et Sigloardo subdiaconibus, etc. » 
ut supra. « Signum Achadei comitis, qui hanc chartam fieri, 
et firmari rogavit. Sign. Bectonis, etc. » 

Item alia forma nomine Patris et Matris. 

« Dum legaliter sancitum, etc. Idcirco ego Leudo hunc fi¬ 
lium meum nomine Conimbertum, etc. Signum Leudonis, etc. 
Sig. Rothildis matris ejus. Signum item Leudonis, etc.« 

Oblationis puerorum forma illis multo posterior, tempore 
videlicet Philippi primi regis Francurum, iisdem pene verbis 
expressa, ex monasterio Belliloci. 

« Dum legaliter sancitum, etc. Idcirco , ego N. et uxor 
mea N. hunc filium nostrum, consilio parentum suorum no¬ 
mine N. cum oblatione, etc. Signum N. N. actum regnante 
Philippo rege Francorum. » 


GEBEHARDI SALZBURGENSIS EPISCOPI EPISTOLA AD HERMANNUM. 

Gebehardus Saltzburgensis episcopus Hermanno Metensi 
episcopi, salutem. 

Wibertus quondam Ravennas archiepiscopus, cum obedien- 
tiam quam apostolicae sedi juramento promiserat, non atten¬ 
dere , sed etiam ipsam omnimode superbire studuisset, in Ro¬ 
mana synodo irrecuperabiliter depositus, et anathematizatus 
est ab apostolica sede, et ab episcopis totius ecclesiae : nec hoc 
semel in una synodo, sed in omnibus synodis quotquot jam 
septennio Romae celebratae sunt. Hic igitur ita in perjuriis in¬ 
veteratus, et pro eisdem irrecuperabiliter depositus, et ana¬ 
thematizatus , sedem Romani pontificis, cui obedientiam ju¬ 
ravit, per manus anathematizatorum, utpote sui similium 
invasit, legitimo pastore adhuc eidem sedi praesidente. Ipso¬ 
rum autem excommunicatorum nullus eum consecrare vel 
potius execrare praesumpsit, praeter Multinensem, et Arithi- 

num exepiscopos, qui ambo pro suis criminibus jam annis tri¬ 
bus officio et communione camerant. Sed hi etiamsi officium, et 
communionem haberent, et Romana sedes pastore vacaret, 
nullum tamen eidem sedi pontificem ordinare possent: hujus 
enim ordinationis privilegium solis cardinalibus, episcopis Al- 
banensi, Ostiensi, Portuensi a sanctis patribus est concessum. 
Ergo Mutinensis et Arithinus exepiscopi, juxta testimonium 
sanctissimi papae Innocentii, non benedictionem, sed damna¬ 
tionem quam habuerunt suo Ravennati imponere potuerunt: 
nec illum in Romanum patriarcham sed in perditissimum hae¬ 
resiarcham promoverunt. Caveat igitur omnis Christianus 
caput Antichristo inclinare; statuam quam Nabuchodonosor 
erexit adorare : sicque se ipsius haeresiarchae perniciosissimo 
anathemati innodare. Nam quicumque illi obedierit, qui dixit: 
« Ponam sedem meam ad Aquilonem, et ero similis altissimo *, 
certissime in aeternam damnationem ibit cum ipso. Arnen. 


FORMA PETITIONIS QUA NOVITIUS POSTULAT, UT SIBI LICEAT 
PROFESSIONEM EMITTERE. 

« Ego Rotfridus initium conversionis meae diligenter atten¬ 
dens considero quod petitionibus meis primum non facilis 
concessus est introitus, sed diu pulsanti mihi vix hospitii locus 
est misericorditer attributus. In quo per paucos dies commo¬ 
ratus, novitiorum sum domum ingressus, in qua dura et aspera 
mihi primum a seniore sunt praedicata, et stabilitatis meae 
promissio expedita, et ter in anno lecta atque tradita est 
regula cum admonitione dicentis —: Ecce lex sub qua militare 
vis, si potes observare, ingredere; si vero non potes, liber 
discede. — Hoc ergo videns ordinatissimum mihi atque moro¬ 
sum spatium attributum, dubitationis aditum praetermitto, et 
ut mejam vestro corpori sociare dignemini humiliter deposco. 
Ego tamen hujus regulae instituta Domino juvante servare pro¬ 
mitto , et propter vitae aeternae praemium coram Deo et angelis 
hujus me humiliter militaturum subjicio. Ita ut ab hac die non 
mihi liceat, collum de subjugo excutere regulae , quia sub an¬ 
nali optione, aut excusare licuit aut suscipere. Et ut haec pro¬ 
fessionis meae petitio a vobis firmiter teneatur, ad nomen sancti 
Remigii, vel quorum hic reliquiae continentur ac praesentis ab- 

batis Domini videlicet Hincmari archiepiscopi conscriptam 
trado. » 


BENEDICTIO MONACHORUM. 

« Ducto in ecclesiam converso dicatur ab omnibus, Miserere 
mei Deus. Quo dicto faciat professionem diu desideratam. 

- Ego frater N. presbyter, vel diaconus, etc. Promitto 
stabilitatem meam, et conversionem morum meorum ad obe- 
dientiam secundum regulam S. Benedicti, coram Deo, et sanc¬ 
tis ejus, in hoc monasterio , quod constructum est in honorem 
sancti N. in praesentia domni N. abbatis. 

« Postea dicat tertio : Suscipe me Domine, etc. Quod repe¬ 
tatur tertio ob omnibus, adjuncto Gloria Patri, etc. Kyrie 
eleison. Pater noster , etc. De profundis , etc. Salvum fac ser¬ 
vum tuum. Mitte ei Domine auxilium de sancto. Nihil proficiat 
inimicus in eo. Esto ei Domine turris fortitudinis. Domine 
exaudi orationem meam , etc. Dominus vobiscum. Oratio. 

« Deus indulgentiae, etc. Alia. 

« Deus qui per coaeternum, etc. 

** Domine Jesu Christe, etc. 

« Hic dicatur Hymnus, Veni Creator, etc. 

« Sancte Spiritus qui te Deum , etc. 

« Ad habitum benedicendum. 

“ Domine Jesu Christe , qui tegimen., etc. 

« Ad exuendum habitum secularem. 

« Exuat te Dominus veterem hominem, etc. 

« Ad induendum habitum monachicum. 

- Induat te Dominus novum hominem, etc. 

« Sequatur haec oratio ; sicque dato pacis osculo omnibus, 
permaneat cum summo silentio usque in diem tertium. » 

Oratio . 

« Deus misericors, Deus clemens, Deus cui omnia bona 
placent; sine quo nihil sanctum inchoatur, nihilque bonum 
perficitur: assint nostris humillimis precibus tuae pietatis aures, 
et hunc famulum tuum N. cui in tuo sancto nomine sacrae reli¬ 
gionis habitum, a mundi impedimento, vel seculari desideriu 
defende; et concede ei, ut in hoc sancto proposito devotus 
persistere; et remissione peccatorum percepta, ad electorum 
tuorum pervenire valeat consortium. Per. »> 

CONCILIUM ANDEGAVENSE. 

Ab incarnatione Domini nostri Jesu Christi anno MLX, 
Indictione XIII, cal. Martii luna XIII, IV , feria praesidente 
Stephano catholicae urbis Romae cardinali presbytero, et apos- 
tolicae sedis vicario, in basilica sancti Mauricii, sociorumque 
ejus, sancta Synodus, quae ex praecepto Domini nostri beatis¬ 
simi summi Pontificis, et universalis papae Nicolai, Turonis , 
quae est metropolis GalHae, convenit, propositis sacro-sanctis 
Evangeliis, et praemissis ad Deum intentissime precibus, dili¬ 
genti consideratione retractatis iis, in quibus ecclesiarum sta¬ 
tus in toto pene orbe, et maxime in Galliis vacillare, et pes- 
sundari videbatur, quae breviter infra placuit annecti condigna 
sollicitudine definivit. 

1. Sancti Spiritus auctoritate ut credimus in Calcidonensi 
synodo sententia de Simoniacis prolata, sic ab omnibus ob¬ 
servetur ; quatenus quicumque deinceps pecunia, aut aliqua 
inconveniente conventione seculari , aut quolibet modo contra 
canonicam censuram, episcopatum , aut abbatiam , aut archi- 
diaconatum , seu archipresbyteratum, aut aliquam dignitatem 
ecclesiasticam, sive aliquem gradum, vel ministerium, vel 
beneficium, quod nonnisi clericis habere sanctorum patrum 
sancivit auctoritas, dare, vel accipere, quolibet modo cano¬ 
nibus contrario, tentaverit : et dans a proprio decidat gradu 
et dignitate; et accipiens ministerium, seu beneficium male 
usurpatum, nunquam recuperaturus amittat. 

2. Si quis aut episcopus, aut praelatus quislibet contra prae - 
fixam regulam aliquod ecclesiasticum ministerium, vel etiam 
ipsam praebendam, quae canonica dicitur, ordinare, aut dare 
voluerit, libere liceat clericis contradicere, et vicinorum epis¬ 
coporum judicium, vel, si necesse fuerit, ipsam quoque sedem 
apostolicam appellare. 

3. Item ut nullus episcoporum, vel praelatorum, aliquod 
novum beneficium de rebus ad jus ecclesiae pertinentibus ulte¬ 
rius praesumat contra canones alicui vendere aut dare. Qui¬ 
cumque vero aliquid ad jus ecclesiae pertinens, sub nomine 
beneficii, sive quolibet modo, ab ecclesia alienare hactenus 
praesumpsit, si adhuc superest, aut restituat ecclesiae quod 
male subtraxit, aut canonica multetur sententia. 

4. Nullus ecclesiam magnam, vel parvam deinceps sine 

consensu episcopi, in cujus parochia est, a laicis praesumat 
accipere quolibet modo; sed neque a clerico, vel monacho, 
seu laico, sub precii alicujus venalitate. Quod si fecerit, et 
vendens, et emens ea careat. 

5. Confirmamus etiam ut nonnisi in unius civitatis ecclesiis, 
quisquam amodo aliquod clericale officium accipiat. Quod qui 
praevaricatus fuerit, canonica ultione feriatur. 

6. Praeterea si quis episcoporum, presbyterorum, diacono¬ 
rum , aut subdiaconorum , post cognitum interdictum Domini 
nostri papae Nicolai, mulieris cujuslibet carnali detentus co¬ 
pula, a ministerio et beneficio altaris non cessavit, sive dein¬ 
ceps cognoscens praelibatum apostolicae sedis interdictum; aut 
mulierem, aut ministerium ecclesiae cum beneficio non statim 
deseruerit, nullam restitutionis in pristino gradu veniam sibi 
reservasse cognoscat. 

7. Quicumque autem clericorum deinceps in armis milita¬ 
verint , et beneficium, et consortium clericorum amittant. 

8. Quicumque laicorum aliquid de iis quae ad oblationem , 
vel eleemosynam ecclesiae pertinent, sive sepulturam, sive 
saltem tertiam decimarum partem possidere, vendere aut sub 
nomine beneficii, alicui dare ulterius praesumpserit, anathema¬ 
tis gladio feriatur. 

9. Quicumque consanguineam suam, aut quam consangui¬ 
neus suus prius cognoverat, aut cujus sanguineam camaliter 
in conjugium accepit, vel deinceps acceperit; vel postquam 
cognovit, non statim dimisit, aut cognoscens non dimiserit. 
Aut qui uxorem alterius rapuit, seu rapuerit; vel qui suam 
uxorem , sine judicio episcopali dimittens, aliam duxit, vel 
duxerit: donec se fructuosae tradat poenitentiae, a corpore et 
sanguine Domini nostri Jesu Christi, et a liminibus ecclesiae 
se exclusum , et alienatum, et omnimodis sicut putridum mem¬ 
brum a sano corpore praecisum gladio Spiritus, quod est ver¬ 
bum Dei, agnoscat. 

10. Quicumque monasticae religionis desertor inventus 
fuerit, a regno Dei, et a consortio Christianorum, sicut apostata, 
excludatur, et alienus existat, donec resipiscens digne poeniteat: 
Similiter qui ejusmodi digne poenitentes recipere noluerit, ter¬ 
tio admonitus, si non adquieverit, a communione fratrum sus¬ 
pendatur, sive sit abbas, sive abbatissa, donec adquiescat. 

Ego Stephaniis sanctae Romanae ecclesiae cardinalis sacer¬ 
dos vocatus, vice Domini mei papae Nicolai praesidens synodo, 
his constitutionibus a nobis canonice, promulgatis, parvitatis 
meae assensum praeberis subscripsi. Deinde subscripserunt de¬ 
cem tam archiepiscopi, quam episcopi. 


EPISTOLA BERENGARII AD ASCELINUM. 

Fratri Ascelino Berengarius. 

Longe aliter vobis scribendum fuerat, si mihi id liberum vis 
divina fecisset, quod quia non fit, scribendum vobis utcumque 
putavi. Per vos igitur transiens disposueram omnino nihil 
agere cum quibuscumque de Eucharistia priusquam satisface¬ 
rem in eo episcopis ad quos contendebam secundum evangeli- 
cam et apostolicam scripturam. Inde factum est, ut nihil pene 
vobis opposuerim , nihilque consenserim in colloquio illo, ad 
quod quam indigne tunc conveneras , ut omittam caeteros, si 
rem consideres, non latebit: Inde factum est, ut etiam tacue¬ 
rim ad damnabilem et sacrilegam illam Willelmi sententiam , 
quam pronunciavit, omnem hominem ad mensam Dominicam 
debere in Pascha accedere. Ut ergo ad rem veniam, audivi 
nunc jactitare Willelmum quod negare nequiverim haereticum 
esse Joannem Scotum; quod falsum esse testis mihi es, si satis 
meministi verborum meorum, quamvis haereticum habeas tu 
quoque Joanjiem Scotum, quam inconsiderate, quam impie 
quam indigne sacerdotio tuo non diutius te nescire permittat, 
ille de quo apostolus fidelibus promittit, « Sed et siquid aliter 
sapitis, et hoc vobis Deus revelavit. » Sapis enim contra om¬ 
nis naturae rationes, contra evangelicam et apostolicam sen¬ 
tentiam : si cum Paschasio sapis, in eo quod solus sibi con¬ 
fingit sacramento Dominici corporis decedere panis omnino 
substantiam. Verba autem mea de Joanne haec fuerunt, non 
pervidisse omnia illius, sicut etiam nunc verum est. Quae au¬ 
tem vidissem ad eam rem pertinentia, recitare rae posse ex 
scriptis illorum quos praefixeram, habendos esse haereticos in 
epistola ad Lanfrancum, si Joannes ille haereticus haberetur. 
Caeterum si quid in illo viderem non satis delimatum facile me 
improbaturum esse; haec et vere dicebam et in nullam excus¬ 
sionem ex transitu venire contendebam propter causam supe- 

riusdictam; duo tantum protulit ille, sicut nosti, vir optimus 
quae a me audita ad eum pervenerant. Convincere ipsa verba 
in consecrationem panis instituta, non decedere sacramento 
panis materiam, et non esse virgam episcopalem animarum 
curam. Horum prius ego sicut meminisse potes, confirmavi, 
et ita planum est ut sufficiat hoc sentire et convincere etiam 
puerulus in schola constitutus, qui vim juncturae verborum 
non instrenue callet; de secundo, imo dixi et confirmavi et 
confirmo virgam illam esse animarum curam ; ut facile adver¬ 
tere posset, qui vellet, quid sentirem ; et nunc quod apud 
episcopos agere susceperam, vellem si mihi tutum fieret, sal¬ 
tem apud vos agere in audientia quorumcumque; sed quamdiu 
non possum , obsecro per # nomen Domini ne falsum testem te 
facias quod Joannem illum ego damnaverim, moneoque ut 
caveas , et ab evangelico illo vse , ut qui tenetis elavem scientiae 
ipsi non introitis, et introeuntes introire non sinitis. Memineris 
etiam illius propheticae ad populum detestationis, ubi, ait, 
populus enim ad iracundiam provocans est, et filii mendaces 
qui dicunt videntibus, nolite videre, et aspicientibus, nolite 
aspicere nobis ea quae recta sunt; sicut ad me dixit in audien¬ 
tia tua Amulphus vester, ut permitterem vos sicut instituti 
essetis, sentire; quamquam totus in eo sim, ne quis trans¬ 
grediatur terminos patrum, evangelistae, apostoli, Ambrosii, 
Augustini, Hieronymi. Quod ita se habere, si mihi fiat copia 
tecum agere, quantum de tua vigilantia certissimus praesumo 
luce clarius,pervidebis. Scripsi tibi haec utcumque, interim 
opportunitatem a Domino colloquendi tibi expectans. Vale. 

EPISTOLA ASCELINI AD BERENGARIUM. 

Domino Berengario Ascelinus. 

Litteras tuas nuper laetus suscepi, sperans festinum nobis 
tuae correctionis significari gaudium : quibus perlectis laetitia 
mea versa est in moerorem, cum pristinum adhuc affirmare 
non desisteris errorem; o Deus ! ubi est illa vivacitas, illa sub¬ 
tilitas, illa prudentia, quibus affatim pollere solebas? cum 
etiam illa quae in colloquio nostro dicta sunt, ut majora ta¬ 
ceam , si non dissimulas, oblitus sis. Illam sententiam Wil- 
lelmi dico qua pronuncias dixisse, omnem hominem in Pascha 
debere ad mensam Dominicam accedere, quam si sic proferret, 


Digitized by LjOOQle 



DOCUMENTA. 


375 


sacrilega utique judicari deberet: sed hanc aliter fuisse prola¬ 
tam testes sunt qui interfuerunt: tunc enim dictum fuit, quod 
et nunc testificamur, omnem christianum debere in Pascha 
de mensa Dominica communicare, nisi pro aliquo crimine a 
se perpetrato a tam salubri sequestretur convivio : hoc autem 
nullo modo fiat, nisi solo praecepto confessoris sui, alioquin 
claves ecclesiae annullantur; sed ut ad me redeam, omni re 
considerata, non indigne me ad praedictum colloquium conve¬ 
nisse credo; attuli enim mecum , quod quamdiu vixero, adju¬ 
vante divina virtute, certum, indubitabile, nullisque eventibus 
violabile in sacrario cordis retinebo, panem scilicet et vinum 
in altari Spiritus sancti virtute per sacerdotis ministerium, 
verum corpus, verumque sanguinem Christi effici. Quod scrip¬ 
tura attestante , satis evidenter probatur, si non sinistra inter¬ 
pretatione temeretur , Joannem vero Scotum, nec inconside¬ 
rate , nec impie, nec indigne sacerdotio meo habeo , quem toto 
nisu totaque intentione ad hoc solum tendere video, ut mihi 
persuadeat, hoc videlicet quod inaltari consecratur, neque 
vere corpus, neque vere Christi sanguinem esse, hoc autem 
astruere nititur ex sanctorum patrum opusculis quae prave 
exponit. Quorum illam sancti Gregorii orationem hic annotari 
sufficiat; perficiant in nobis tua, Domine, quaesumus, sacra¬ 
menta quod continent, ut quae nunc specie gerimus, rerum 
veritate capiamus. Quam exponendo praedictus Joannes inter 
caetera nostrae fidei contraria, specie, inquit, geruntur ista, non 
veritate. Quod non catholice dictum, si bene tuam vigilantiam 
novi, non ignoras, praesertim cum id in saepe dicto colloquio non 
negaveris , quando eamdem orationem cum expositione sua ex 
Joannis libro recitavi, verum tunc quod et nunc objecisti nobis 
te libellum illius nondum ad finem usque perlegisse ; unde satis 
mirari nequimus’, te tantae scilicet prudentiae virum tantopere 
laudare quod ignoras : neque enim, si noveris, te laudavisse cre¬ 
diderim ; novit namque prudentia tua, sic cavenda esse verba 
haereticorum , ceu pocula veneficorum, quae prius dulciter mul¬ 
cent, ut postmodum lethal i ter necent. Caeterumcum Paschasio 
aliisque catholicis, non solum sapio, sed £tiam veneror, et 
amplector verum corpus verumque sanguinem Christi a fideli¬ 
bus in altari sumi sub specie panis et vini; sed neque hoc ut 
dicis contra naturae rationes ago, neque enim aliud naturam 

dixerim quam Dei voluntatem. Quis enim sane sapiens causam 
rerum naturam vocet, aut non potius omnium naturarum , et 
ex natura sui generis nascentium voluntatem Dei esse fateatur: 
porro voluntas Dei tam efficax est et omnipotens, ut ejus velle 
solum fieri sit. Ac per hoc voluisse illum aliquid fecisse : « Om¬ 
nia enim quaecumque voluit Dominus fecit » ; voluit autem 
panem et vinum quod in altari sancti Spiritus consecratione 
per ministerium sacerdotis conficitur , vere suam carnem et 
sanguinem potentialiter creari, creando vero quotidie mystice 
immolari. Quod et ipse patenter insinuat in hujus sacramenti 
exordio discipulis suis dicens: “ Accipite et comedite : hoc est 
corpus meum «; ac ne leviter acciperent, vel qualecumque 
corpus putarent; membra enim Christi dicuntur quique fideles, 
ac per hoc corpus, adjecit claritudinem, et ait: * quod pro vobis 
tradetur. Similiter et de calice qui pro vobis effundetur. » Ecce 
quomodo nos instruit Redemptor noster, ecce quomodo aperit 
et exprimit quod corpus, quem sanguinem nobis commendet: 
panem et vinum discipuli carnalibus intuebantur oculis, et 
audiebant a veritate : « hoc est corpus meum quod pro vobis 
tradetur, et hic sanguis meus, qui pro multis fundetur. » Quid 
apertius? quid clarius? quid dulcius! 0 quam sanum astruere! 
quam periculosum niti refellere, quod veritas asseverat; hoc 
evangelistae testantur, apostoli concionantur, sancti doctores 
tractant, si recto intellectu percipiantur; quisquis autem illo¬ 
rum bene dicta prave interpretatus fuerit, quid de eis merea¬ 
tur ipse viderit. Neque vero mirari, vel diffidere debemus, 
Deum facere posse, ut hoc quod in altari consecratur, virtute 
Spiritus sancti, et ministerio sacerdotis uniatur corpori illi 
quod ex Maria Virgine Redemptor noster assumpsit; quippe 
utrumque substantia corporea, utrumque visibile, si reminis¬ 
cimur, nos ipsos ex corporea et incorporea, ex mortali et im¬ 
mortali substantia esse compactos, si denique firmiter credimus 
divinam humanamque naturam convenisse personam; edisserat 
mihi cinis et pulvis secundi vel tertii rationem, et tunc se 
sufficere credat ad primi expeditionem , « Quis enim cognovit 
sensum Domini, aut quis consiliarius ejus fuit? * Haec tibi 
breviter responderim , ostendens me cum Paschasio neque 
contra naturae rationes , neque contra evangelicam et aposto- 
licam sapere sententiam. Denique per nomen Domini me ob- 

secras, ne faciam me falsum testem quod Joannem nobiscum 
damnaveris. Quod libenter observabo, verum de hoc testis 
sum verus, quod supradictam illius expositionem in oratione 
Gregoriana ipsa veritate constrictus nobiscum improbasti. Ad 
ultimum, timeo ne illud vae evangelicum unde me cavere mo¬ 
nes, in caput tuum, quod absit, retorqueatur; elavem enim 
scientiae volvens, ipse non introire videris, quoniam universali 
ecclesiae dissentis, et quibus persuades quod sentis, nimirum 
introeundi aditum claudis. Quod vero domnus Arnulphus Can¬ 
tor subjecit, videlicet ut permitteres nos sicut instituti essemus 
sentire, bene et sapienter protulit, tuaeque saluti si velles com¬ 
pendiose consuluit, deterruisset enim te si posset, ne per te 
solum, vel si qui sunt per tuos socios viam munitare nitereris 
quam doctores nostri tam sancti, tam sapientes, tam catho¬ 
lici , adeo rectam , adeo delimatam, adeo protritam nobis os¬ 
tenderunt ut nullus qui eam tenuerit exorbitet, nullus qui non 
tenuerit non exorbitare nequeat. Sed haec hactenus, nunc te 
familiariter exoratum velim, ut ab hac perversa intentione 
desistas, neve nobis inauditas, vanasque credulitates ingeras, 
neve tibi tam libere committas , evangelicae illius gallinae alis 
nutriendum te humiliter submittere non detrectes, ne praecla¬ 
rum illud ingenium quod tibi Deus concessit, infatuetur, et 
ideo foras ejiciatur, et ab omnibus conculcetur. Pudeat te pa¬ 
trocinari librum quem Vercellis in plenaria synodo damnatum, 
te quoque propter eum haeresis macula notatum audivimus. 
Redi ergo precor ad catholicam et apostolicam traditionem, ut 
et in te compleatur illud apostolicum quod mihi direxisti: sed 
et si quid aliter sapitis, et hoc vobis Deus revelabit. 


CHARTA FUNDATIONIS ABBATIAS 8. STEPHANI CADOMENSIS 
A GUILLELMO CONQUESTORE FACTAS. 

Quisquis Deo, seu pro Deo aliquid praestat, non ipsum a 
se alienat, sed potius in futurum cum spe vitae aeternae multi¬ 
plicandum conservat : hoc agit pia creatoris largitas, et larga 
ejus circa creata pietas, qui cura bonorum nostrorum non 
egeat; suus est enim orbis terrae, et plenitudo ejus; honorari 
tamen de nostra substantia, immolarique sibi sacrificium laudis 
pro nostra salute desiderat: hortatur nos ut ei serviamus, tri- 

buit quod pro collatis beneficiis suis ei retribuamus, quod ta¬ 
men misericors pater quasi alienum suscipit, quasi nostrum 
rependit, in hoc seculo peccata remittens, in futuro centu¬ 
plum accepturis, seipsum , et regnum coeleste promittens. Qua 
spe ductus ego JFillelmus, Anglorum rex, Normannorum et 
Ccenomanorum princeps, coenobium in honorem Dei, ac bea¬ 
tissimi protomartyris Stephani intra burgum, quem vulgari 
nomine vocant Cadomum, pro salute animae meae, uxoris, 
filiorum, ac parentum meorum disposui construendum. Cui 
loco, ne divinae religionis cultura aliquando propter inopiam 
desit, hoc modo ipsi inposterum mea solicitudo prospexit. 
Trado igitur praefato coenobio villas juris mei censum, Roz , 
Alamanniam, Pontem Divae, Cathburgum cum colonis, et 
conditionariis, seu liberis hominibus, cum molendinis, aquis, 
pratis, pascuis , silvis, seu omnibus reditibus , et consuetudi¬ 
nibus ad eas pertinentibus, sicut in meo dominio hactenus 
habui, et antecessores mei; et homines quidem duarum prae¬ 
missarum villarum, videlicet censu et Roz, qui Francam 
terram non tenent, ad servitium ecclesiae , et monachorum ita 
liberos, et omnino quietos concedo, ut nunquam pro ali¬ 
qua summonitione expeditionis vel alterius cujuslibet rei ipsum 
servitium intermittant; nisi ego ipse, per me, vel per brevem 
meum, abbatem summoneam quatenus eos nominatim mihi 
mittat; et hoc intra fines Normanniae tantum, et nominatum 
tantummodo pro necessitate belli ab extranea gente imminen¬ 
tis. Partem quoque burgi trado, in qua praefatum monaste¬ 
rium constructum est, a muro indirectum occidentem versus, 
sicut via protenditur, qua a veteri beati Stephani monasterio, 
ad urbem Bajocensem itur : et ea quoque via, qua itur ad 
Brithuvillam Sancti Michaelis, cum terris et omnibus consue¬ 
tudinibus de eodem burgo ad me pertinentibus : excepto quod 
extranei mercatores de omnibus quae secunda feria ibi ement 
et venundabunt, tamdiu quamdiu thelonearius ad stationem 
suam sedebit, et mercatores in communi mercato erunt, the- 
loneum ministris , qui majori burgo praeerunt, apportabunt de 
singulis plaustris et asinis, quo venalia ligna ferent, lignum 
unum , villarium cum omni territorio suo, et de eodem homi- 
nium, servitia , ut servientes mei, qui ibi manent, mihi ser¬ 
vient , et propter servitium meum non remaneat. In magno 

quoque burgo domum Turstini Legrini, et domum molendini 
de Darnesteil cum ipso molendino, et molendinum quod fuit 
Ramardi. Haec omnia quieta ab omni consuetudine; de pratis 
juris mei tria jugera ad ulmum pratum Brendac , praeter ea 
quae ad supradictas villas pertinebat alveum veteris Uldun, a 
villa Venintro usque in Olnam fluvium, cum tribus molendinis 
in eodem factis. Terram Willelmi Pavoth , quam de me tenet 
Cadomi et Cluiliae. In territorio Brithuvillae allodium , quem 
Rogerius Calvus ibi tenet. In territorio Bracii terram Willelmi 
Deslanda : allodium quoque quod Lupus tenet, in Beneto 
et Walmereto, cum parte ecclesiae ad eum pertinente. In ter¬ 
ritorio Curlei terram Willelmi Camerarii. In territorio Bal- 
duenti vineam, cum domo vinitoris, quam Hubertus Dapifer 
de me habuit. In Barbefloth duas mensuras terrae. In territorio 
de Boseval allodium Rodulphi filii Anseredi ; in villeriis , et 
in mara terram , quam ibi tenet Willelnms Grassus. Terram 
quoque quam habuit Hugo de RozeL In Graymulla silvam de 
malo pertuoso, et de Tortavalle, et de Folonia, et de Cais- 
neto , cum aquis et terris, seu omnibus ad eas pertinentibus; 
hac conditione servata, ut monachi ipsius coenobii ipsas sylvas 
nullo tempore destruant, vel destrui jubeant : propter ipsam 
terram colendam sive inhabitandam , retentis in meo dominio 
cervis, capreolis , et apris silvestribus. Decimam de Fredet- 
naco. Servitium de terra , quam Boselinus de Dyva tenet in 
villeriis, et Guarinvilla. Concedo quoque fieri ad opus praefati 
monasterii mercatum in villa cui Balte nomen est, in territorio 
Cadomi feriam trium dierum, ita ut quoties quilibet horum 
trium dierum in secunda feria emerit, totum mercatum magni 
burgi sit sancti Stephani. In civitate Rothomagi concedo fieri 
cellarium unum super Sequanam quietum ab omni consuetu¬ 
dine : et habitantes in eo quietos , tam in terra, quam in aqua, 
per totam terram meam. Concedo quoque domum, cum viri¬ 
dario , quam dedit eidem coenobio , in eadem civitate Bernal - 
dus filius Ospaci . Et sex jugera prati, quae idem dedit ad 
Batpalmas; et domum quam dedit Willelmus canonicus filius 
Svevi. In territorio Lireti hospitem unum cum terra sua; et 
quatuor arpentos, et dimidium de vinea et unam aeram terree 
intra idem territorium. In Audura fluvio, concedo fieri molen¬ 
dina duo, ita ut tantum spatium de aqua remaneat liberum, 

quatenus quoquomodo aqua se habeat convenienter possint 
per illud spatium ascendere, et descendere tam naves, quam 
pisces. Concedo etiam totum allodium, quod tenent Osmundus 
Aculeus Ricardus, et Rogerius. In territorio Calvimontis su¬ 
per divam; et etiam totum illud quod tenent quicumque allo- 
diarii infra leugam Pontis Divae. In terra Anglorum in comitatu 
de Devenesita manerium quod vocatur Northam. In comitatu 
de Dorseta duo maneria, unum quod vocatur Francona, et 
aliud quod vocatur Biencona. In comitatu de Sommerseta. In 
territorio Cruerae decem hiddas terrae, et ecclesiam cum omni 
decima ejusdem territorii. In comitatu de Wltesira ecclesiam 
de Cosham cum omni terra; et decima ad eam pertinente. 
Concedo quoque in comitatu de Nortflot manerium, quod 
vocatur Welles, quod dedit praedicto coenobio JVillelmus de 
Scociis , cum ecclesia de Morthona et terra cum decima eidem 
ecclesiae pertinente in Essessa. Idem concedo in comitatu de 
Essessa maneriolum, quod vocatur Panfella, et Illundoma 
quamdam terram, quae fuit Leureth, sitam prope ecclesiam 
Sancti Petri, quietam de Gelth et Descot, et de omni alia con¬ 
suetudine, quae dedit Wallerannus filius RamnuIJi , cum decima 
totius terrae suae, quam habet in Anglia , tam pro anima sua, 
quam pro mea. Signum f JVillelmi, regis. Signum f Mathildis, 
reginae. S. Joannis f archiepiscopi. S. Roberti f comitis filii 
regis. S. JVillelmi f comitis filii regis. Signum Lanfranci\ ar¬ 
chiepiscopi. S. Odonis f Bajocensis episcopi. S. Hugonis + 
Lexoviensisepiscopi. Signum Gisleberti fEbroicensisepiscopi. 
S. Roberti f Sagiensis episcopi. S. Michaelis f Abrincensis 
episcopi. S. Gauffridi f Constantiensis episcopi. S. Roberti 
f comitis de Moretomo. S. Rogeri f comitis de Monte Gome- 
rico. S. Rogeri f de Bellomonte. S. Roberti f comitis de Mel- 
lent. S. Henrici de Bellonte. S. Hugonis f de Gomiaco. S. JVal- 
teri f Gifardi. S. Ricardi -f Abrincensis vicecomitis. S. Hugo¬ 
nis f comitis. S. JVillelmi f comitis Ebroicensis. S. Jf illelmi 
f de Bretolio. S. Roberti f Ancensis comitis. S. Roberti f de 
Bellesme. S. Hugonis f de Montefostim. S. Hugonis f Grente 
Mesnil. S. Nigelli f de Constantino. S. JVillelmi f Dune- 
lensis episcopi. S. Ricardi -j* de Corcejo. S. JVillelmi f Cris- 
pini. S. lngilranni j- filii Huberti. S. Vilani f comitis. 
S. JVillelmi^ de Warenna. S. Henrici de Ferrarii. 

PRIVILEGIUM HONORII III, SIVE ALEXANDRI II , QUO MONASTERIUM 
S. STEPHANI CADOMENSIS A JURISDICTIONE EPISCOPALI 
EXIMITUR. 

Honorius episcopus, servus servorum Dei dilectis filiis abbati 
et conventui Cadomensi, Bajocensis dioecesis, salutem et 
apostolicam benedictionem. Devotioni vestrae volumus esse 
notum , quod nos juxta vestrarum precum instantiam privile¬ 
gium bonae memoriae Alexandri , papae II, praedecessoris nos¬ 
tri , sicut in ejus prospeximus contineri regesto , de fratrum 
nostrorum consilio, de verbo ad verbum fecimus praesentibus 
annotari: cujus privilegii tenor talis est. Alexander episcopus, 
servus servorum Dei, dilecto in Christo filio Lanfranco ab¬ 
bati , suisque successoribus regulariter promovendis in perpe¬ 
tuum. Quisquis divina inspiratione compunctus, relictis saeculi 
hujus actionibus, ad Deum converti festinat, ita cum caritate 
ab apostolica sede, cui licet indigni praesidemus, suscipiendus 
est, et blandis per omnia consolationibus refovendus , ut in ea, 
quam elegit, Deo adjuvante, delectetur conversatione persis¬ 
tere ; et quod semel caepit usque in finem irreprehensibiliter, 
valeat exhibere. Unde quia, carissime fili Lanfrance abbas, 
in tantam te excrevisse religionem cognoscimus, ut non solum 
de propria salute studiosus existeres, verum etiam communem 
vitam eligentibus monasterium construeres, ac forma religionis 
provideres, inclinati precibus tuis monasterium tuum, quod in 
honorem beati protomartyris Stephani a glorioso JVillelmo 
principe Normannorum , ac victoriosissimo rege Anglorum , 
Cadomi construitur, ac largitate possessionis ditatur, sub tutela, 
et defensione sanctae sedis apostolicae recipimus: statuentes 
nullum ecclesiastica seu seculari praeditum dignitate, in rebus, 
vel dispositione ejusdem monasterii, aliquam habere potesta¬ 
tem , sed omne jus ipsius monasterii ad sollicitudinis tuae, tuo¬ 
rumque successorum studium decernimus pertinere. Qui nimi¬ 
rum si alicujus episcopi molestia praegravatus tu, vel succes¬ 
sores tui fueritis, sanctamque apostolicam sedem appellaveritis, 
nulli ulterius episcoporum liceat contra vos litem provocare, 
donec causa vestra ante papam deferatur, ejusque judicio 
definiatur, et hac praesentis privilegii nostri pagina statuimus, 
ut Bajocensis episcopus prae qualibet abbatis, vel monachorum 
culpa, praefatum monasterium non praesumat excommunicare, 

vel divinum in eo officium prohibere. Quod si abbas , vel con¬ 
gregatio ordini et professionibus suis contraria gesserit, et ab¬ 
bas. vel se, vel monachos suos regulariter emendare neglexerit, 
Bajocensis episcopus secreto atque amicabili colloquio, ut 
se, vel subjectos suos corrigat, admoneat; porro si paternae 
admonitioni obedire contumacia pertinaci contempserit, non 
quidem eum Bajocensis episcopus ad suae ecclesiae synodum 
convocet, sed rem ad Rothomagensem archiepiscopum, seu 
ad totius provinciae universale concilium perferat; ut eorum 
consilio, auctoritate, definitione, audiat, discat, accipiat, 
quid agi sive statui de eo oporteat: sententia tamen de capi¬ 
talibus apostolicae sedi reservata: Ad quem Bajocensem epis¬ 
copum nihil aliu.l ipsius monasterii pertinere decernimus, nisi 
abbatis, et caeterorum qui ibidem sunt promovendi, ordina¬ 
tiones, sacri chrismatis donum, et ecclesiarum dedicationes 
laicorum , qui criminalia peccata incurrerint, consilia, et poe¬ 
nitentiarum injunctiones. Si vero praenominatum Bajocensem 
episcopum claruerit esse simoniacum , vel ab apostolica sede 
excommunicatum , vel si ipse episcopus alicujus malitiae studio 
eorum ordinationes ultra spatium unius mensis distulerit, tunc 
liberam habeant potestatem adeundi Romanum pontificem, 
vel quemcumque religiosum episcopum elegerint. Si quis igitur 
temerario ausu hujus nostrae sanctionis scriptum violare prae¬ 
sumpserit, auctoritate beatorum apostolorum Petri et Pauli, 
sciat se innodatum vinculo excommunicationis, quousque 
dignos poenitentiae fructus sanctae- apostolicae sedi repraesen¬ 
taverit. 


EJUSDEM HONORII LITTERjE , QUIBUS IMMUNITATES COENOBII 
S. STEPHANI CADOMENSIS CONFIRMANTUR. 

Honorius episcopus, servus servorum Dei. 

Religiosam vitam eligentibus apostolicum convenit adesse 
praesidium , ne forte cujuslibet temeritatis incursus, aut eos a 
proposito revocet, aut robur, quod absit, sacrae religionis in¬ 
fringat : ea propter, dilectissimi in Domino filii, vestris justis 
postulationibus clementer annuimus et monasterium sancti Ste- 
phani Cadomensis, in quo divino mancipati estis obsequio, 
ad exemplar felicis memoriae Alexandri papae tertii praedeces- 

soris nostri, cujus privilegii tenorem in ejus perspeximus 
contineri regesto, in jus et tutelam beati Petri, et nostram 
suscipimus, et praesentis scripti privilegio communivimus : 
statuentes ut quascumque possessiones, quaecumque bona 
idem monasterium inpraesentiarum juste ac canonice possidet, 
aut in futurum concessione pontificum, largitione regum vel 
principum , oblatione fidelium, seu aliis justis modis, prae¬ 
stante Domino, poterit adipisci firma vobis vestrisque succes¬ 
soribus illibata permaneant. Ad haec praedicti antecessoris 
nostri vestigiis inhaerentes statuimus nullum ecclesiastica seu 
seculari praeditum dignitate in rebus , vel dispensatione mona¬ 
sterii praelibati, aliquam habere praeter Romanum pontificem, 
potestatem; sed omne jus ipsius monasterii ad sollicitudinis 
nostrae successorum que nostrorum decernimus studium perti¬ 
nere. Si autem alicujus episcopi molestia praegravati fueritis, 
sanctamque apostolicam sedem appellaveritis, donec causa 
vestra ad Romanum deferatur pontificem, et ab eo, vel de 
mandato ipsius terminetur, nulli ulterius episcoporum liceat 
contra vos litem movere. Prohibemus etiam ne Bajocensis 
episcopus pro qualibet abbatis, vel monachorum culpa, eos 
praesumat excommunicare, vel in monasterio divinum officium 
prohibere. Obeunte vero te nunc ejusdem loci abbate , vel tuo¬ 
rum quolibet successorum , nullus ibi astutia qualibet subrep¬ 
tionis seu malitia praeponatur, nisi quem fratres communi as¬ 
sensu, vel fratrum pars sanioris consilii secundum Dei timorem, 
et beati Benedicti regulam providerint eligendum. Praeterea 
liberas et absolutas personas et saeculo fugientes liceat vobis ad 
conversionem vestram suscipere , et eas absque ullius contra¬ 
dictione in vestro collegio retinere. Chrisma vero, oleum sanc¬ 
tum , dedicationes ecclesiarum, consecrationes altarium, or¬ 
dinationes monachorum et clericorum vestrorum, qui ad 
sacros ordines fuerint promovendi: laicorum etiam qui cri¬ 
minalia peccata incurrerint, consilia, et poenitentiarum injunc¬ 
tiones a Bajocensi suscipietis episcopo, siquidem catholicus 
fuerit, et gratiam, atque communionem apostolicee sedis ha¬ 
buerit , et ea gratis, et absque ulla pravitate vobis voluerit 
exhibere : aloquin liceat vobis, quem malueritis catholicum 
adire antistitem , qui nostra fultus auctoritate quod postulatur 
indulgeat: et maxime si ordinationes monachorum et cleri- 

eorum vestrorum ultra unius mensis spatium, secundum quod 
ab eodem antecessore nostro statutum est, episcopus Bajo * 
censis distulerit. Decernimus ergo ut nulli omnino hominum 
liceat praefatum monasterium temere perturbare, aut ejus pos¬ 
sessiones auferre, vel abbatias retinere, minuere, seu quibus¬ 
libet vexationibus fatigare, sed illibata omnia, et integra con¬ 
serventur eorum , pro quorum gubernatione, ac sustentatione 
concessa sunt usibus omnimodis profutura, salva sedis apos- 
tolicae auctoritate; si qua igitur in futurum ecclesiastica, se- 
cularisve persona, hanc nostrae constitutionis paginam sciens 
contra eam temere venire tentaverit secundo, tertiove commo¬ 
nita nisi praesumptionem suam digna satisfactione correxerit, 
potestatis, honorisque sui dignitate careat, reamque se divino 
judicio existat de perpetrata iniquitate cognoscat; et a sacra¬ 
tissimo corpore ac sanguine Dei, et Domini Redemptoris nostri 
Jesu Christi aliena fiat; atque in extremo examine districte 
subjaceat ultioni. Cunctis autem eidem loco suo jura servanti¬ 
bus sit pax Domini nostri Jesu Christi, quatenus et hip fruc¬ 
tum bonae actionis percipiant, et apud districtum judicem 
praemia aeternae pacis inveniant. Arnen. 

f Ego Honorius , catholicae ecclesiae episcopus: 
f Ego Guido , Praenestin. episcopus, 
f Ego Octavianus, sanctorum Sergii et Bacchi diaconus 
cardinalis. 

f EgoStephanus, Basilicae duodecim apostolorum presbyter. 

y Ego Gregorius.presbyter. 

Datum Laterani per manum Willelmi sanctae Romanae ec¬ 
clesiae vice-cancellarii III, idus Junii, indictione IX, Incarna¬ 
tionis Domin. an. MCCXXI. Ponctificatus vero Domini Ho¬ 
norii papae in anno quinto. 


PRIVILEGIUM CLEMENTIS PAPAE VI, QUO S. STEPHANI CADOMENSIS 
ABBATIBUS INSIGNIA PONTIFICALIA PERMITTIT. 

Clemens servus servorum Dei ad perpetuam rei memoriam 
sanctae Romanae ecclesiae matris ecclesiarum omnium et ma¬ 
gistrae , licet immeriti regimini praesidentes, earum statum 
libenter honoris impendiis promovemus, et quae dubietatis 
anfractu materiam litigiorum eis pro tempore possent inferre, 

declarando quantum nobis possibile redditur, summovemus. 
Dudum siquidem dilectorum filiorum Roberti abbatis, et con¬ 
ventus monasterii sancti Stephani de Cadomo ordinis Sancti 
Benedicti Bajocensis dioecesis, insinuatione percepto quod 
praefatum monasterium inter alia partium illarum monasteria 
erat nobile, et insigne, et in eo magna pars capitis gloriosis¬ 
simi protomartyris praefati sancti Stephani , nec non capitis 
beatae Margaretce martyris , prout in illis partibus communis 
fidelium opinio asserebat; multaeque aliorum sanctorum reli¬ 
quiae honorabiliter servabantur : propter quae ad ipsum mona¬ 
sterium saepius undique cum magna devotione confluebat 
multitudo fidelium copiosa; eratque etiam in dicto monasterio 
corpus recolendae memoriae Guillelmi regis Angliae, principalis 
ejusdem monasterii fundatoris venerabiliter tumulatum; qui 
dudum existens dux Normanniae coepit regnum Angliae vi armo¬ 
rum : dicti quoque abbas et conventus in eodem monasterio, 
ac tredecim parochialibus ecclesiis et locis earum , ac capellis 
eis adjacentibus legitime haberent, et possiderent, ac habuissent 
et possedissent hactenus, tam ipsi quam eorum praedecessores 
continuo, libere pacifice, et quiete, et a tanto tempore, cujus initii 
memoria non extabat, jurisdictionem spiritualem, et ecclesiasti¬ 
cam, ac correctionem in clericos, et personas ecclesiasticas delin¬ 
quentes ibidem : a qua quidem jurisdictione, et eorum officiali, 
non ad episcopalem, sed Rothomagensem eorum metropoliti- 
cam, seu ad apostolicam sedem consuetum erat, et fuerat 
regulariter a dieto tempore hactenus appellari. Necnon dicta¬ 
rum ecclesiarum collatio, earumque curse commissio, visitatio, 
et procuratio ad abbatem, et conventum pertinebant. Eosdem 
nos volentes tam personam Roberti abbatis ipsius multiplicium 
virtutum meritis et sincerae dilectionis, quam ad nos et Roma¬ 
nam gerebat, prout gerit, ecclesiam affectu ferventi, exigen¬ 
tibus ; quam monasterium praedictos , consideratione praemis¬ 
sorum specialibus privilegiis, et honoris impendiis decorare , 
eorumdem Roberti abbatis, et conventus in hac parte suppli¬ 
cationibus inclinati eidem Roberto abbati, et successoribus 
suis abbatibus ejusdem monasterii, qui essent pro tempore, 
ut idem Robertus, et illi mitris aureis, sive deauratis, lammas, 
et gemmas habentibus , et aurificiatis, et planis, annuloque et 
sandaliis, et aliis pontificalibus insigniis in missarum, et hora- 

rum aliarum solemniis, temporibus congruis ubicumque, prae¬ 
terquam in conciliis provincialibus , et synodis episcopalibus : 
necnon in iisdem conciliis, et synodis hujusmodi, planis mitris 
ut perpetuo, necnon in monasterio, ecclesiis , ac locis ecclesia¬ 
rum praedictis in missa, vesperis, et matutinis, et mensa bene¬ 
dictionem solemnem sacere, et impendere etiam perpetuo libere 
valerent; dummodo aliquis antistes, vel legatus sedis aposto- 
licee praesens non existeret: quacuihque constitutione in con¬ 
trarium edita non obstante, auctoritate apostolica de speciali 
gratia duximus indulgendum. Et ad indicium hujusmodi a 
sede praedicta obtenti privilegii, volumus quod dicti abbas, et 
conventus nobis, nostrisque successoribus, singulis bienniis 
persolverent unam unciam auri. Cum autem sicut ejusdem 
Roberti abbatis nobis exhibita petitio continebat, ab aliquibus 
revocetur in dubium in hujusmodi clausula, « dummodo ali¬ 
quis antistes, vel legatus sedis apostolicae praesens non existe¬ 
ret **, ad omnes praecedentes clausulas referatur nobis idem 
abbas humiliter supplicavit ut dubium hujusmodi declarare; 
ac etiamsi, et in quantum opus fuerit, quoad alba pontificalia 
per Robertum abbatem , et successores suos praedictos in eis¬ 
dem conciliis et synodis deferenda concessionem hujusmodi 
ampliare, providere de benignitate apostolica dignaremur. 
Nos itaque ad omnem dubietatis scrupulum auferendum , te¬ 
nore praesentium declaramus, nostrae intentionis fuisse et esse, 
ut abbas et successores ipsius praedicti, mitris aureis, sive 
deauratis, lammas et gemmas habentibus, ac aurifrisiatis et 
planis, annulisque, et sandaliis, ac aliis pontificalibus insigniis, 
horis ad haec aptis , ubicumque, etiam in praesentia dicecesani, 
vel cujuslibet alterius antistitis, praeterquam in provincialibus 
conciliis, et synodis episcopalibus, et in eisdem conciliis, et syno¬ 
dis planis mitris uti possint: et quod dicta clausula, “ dummodo 
aliquisantistes,vel legatus sedis apostolicae » praesensnon « exis¬ 
teret ” , ad immediate praecedentem clausulam, videlicet de 
benedictione solemni tantummodo, et nullatenus ad alias prae¬ 
cedentes clausulas referatur. Et nihilominus eisdem Roberto 
abbati, et successoribus suis praedictis, quod in eisdem pro¬ 
vincialibus conciliis, et synodis etiam hujusmodi albis pontifi¬ 
calibus perpetuo uti possint, quacumque constitutione con¬ 
traria non obstante concedimus tenore praesentium auctoritate 

apostolica de gratia ampliori. Nulli ergo omnino hominum liceat 
hanc paginam nostrae declarationis et concessionis infringere, 
vel ei ausu temerario contraire. Si quis autem hoc attentare 
praesumpserit, indignationem omnipotentis Dei et beatorum 
Petri et Pauli apostolorum ejus se noverit incursurum. Datum 
apud villam novam Avinionensem, die decimo calendas Julii, 
pontificatus nostri anno quinto. 


CONFIRMATIO IMMUNITATUM MONA8TERII S. STEPHANI CADOMEN8IS, 
AB ARCHIEPISCOPO ROTOMAGENSI CONCESSA AN. 1170. 

Rotrodus, Dei gratia Rothomagensis archiepiscopus, praesen¬ 
tibus et futuris salutem : Plurimum confert ecclesiis et mona¬ 
steriis , personis quoque tam ecclesiasticis quam secularibus, 
ea quae illis a catholicis viris conferuntur, ad memoriae con¬ 
servationem litteris annotari : ne delente ea quae facta sunt 
oblivione, quod stabile fuit, et ratum in quaestionem revoce¬ 
tur, inde siquidem est quod piis petitionibus filiorum nostrorum 
GuiUelmi abbatis, et conventus Sancti Stephani de Cadomo , 
benignum praebentes assensum in scriptum redigimus, et mu¬ 
nimine sigilli nostri corroboramus ea quae novimus in episco¬ 
patu Bajocensi pertinere ad possessionem, et jus, et eleemo¬ 
synam Beati Stephani de Cadomo, tam in ecclesiis quam in 
decimis, pratris, aquis, sylvis, pascuis, molendinis, domibus, 
terris, et earum habitatoribus. Quae etiam ab illustrissimo 
Guillelmo rege Anglorum, principe Normannorum, et Cceno- 
manorum, eidem coenobio confirmata sunt, et ab aliis nobilibus 
viris, et praecipue a venerabilibus Odone , et Henrico episco¬ 
pis Bajocensibus : haec igitur sunt, quae a praefato coenobio 
possessa cognoscimus, et in perpetuum possidenda libere, et 
quiete, et absolute a synodico debito, et circata, caeterisque 
consuetudinibus ad jus episcopale pertinentibus, eidem coenobio 
concedimus, et confirmamus; videlicet ecclesia Sancti Nicolai 
in burgo coenobii, et ecclesia villarii, et duae partes omnium 
decimarum quae sunt de feodo ejusdem coenobii, per totum 
territorium Cadomi et villarii, et ecclesia de Bretevilla Or- 
goillosa, cum capella de Petot, cum decimis, et omnibus 
pertinentibus suis, et ecclesia de Alneto, et tota decima pa¬ 
rochiae , cum pertinentibus suis, et duae ecclesiae de Allema- 

25 . 


Digitized by 


Google 



388 


DOCUMENTA. 


nia, et earumdem parochiarum omnes decimae, cum pertinen¬ 
tis suis, et ecclesia de Icio, cum capella de Bracio, et tota 
decima parochiae, cum pertinentiis suis : ecclesia etiam de 
Caburgo, et antiqua capella de Burgo Divae, et ecclesia Sanc¬ 
tae Mariae de Buisson juxta matrem villam. Praeterea etiam 
eidem coenobio confirmamus jura episcopalia in ecclesia de 
censio, scilicet synodum , et circatam , caeterasque consuetu¬ 
dines , quas in praefatis ecclesiis idem coenobium habet. 


CONFIRMATIO PRIVILEGIORUM , ETC. , A BAJOCENSI EPISCOPO. 

Henricus Dei gratia, Bajocensis episcopus, omnibus Christia¬ 
nae religionis cultoribus ad quos praesens carta pervenerit , 
perpetuam in Domino salutem. Ne in oblivionem veniant 
quae geruntur usus habet, et communis consideratio utilitatis 
exposcit, ut scripturae serie debeant annotari. Inde siquidem 
est quod in scriptum duximus redigenda munimine sigilli nos¬ 
tro corroboranda : ea quae novimus in dioecesi nostra pertinere 
ad possessionem, et jus, et eleemosynam coenobii Beati Ste- 
phani de Cadomo, tam in ecclesiis, quam in decimis, pratis, 
aquis, sylvis, pascuis, molendinis, domibus, terris,et earum 
habitatoribus : quae etiam ab illustrissimo JVillelmo rege An- 
glorum, principe Normannorum, et Coenomanorum, confirmata 
sunt et ab aliis nobilibus viris, et praecipue a venerabili Odone 
praedecessore nostro Bajocensi antistite. Haec igitur sunt quae 
a praefato coenobio possessa cognoscimus, et in perpetuum 
possidenda concedimus et confirmamus. Videlicet ecclesia 
S. Nicolai in burgo coenobii, et ecclesia villarii, et duae par¬ 
tes omnium decimarum , quae sunt de feodo ejusdem coenobii, 
per totum territorium Cadomi et villarii; et ecclesia de Tor- 
tuvalle, et tota decima parochiae, cum pertinentiis suis; et 
ecclesia de Folonia, et tota decima parochiae, cum pertinentiis 
suis; et ecclesia de Alneto, et tota decima parochiae, cum per¬ 
tinentiis suis; et ecclesia de Bretevilla Orgoillosa, cum capella 
de Putot, cum decimis, et omnibus pertinentiis suis; et duae 
ecclesiae de Allemania, et earumdem parochiarum omnes de¬ 
cimae, cum pertinentiis suis; et ecclesia de Icio, cum capella 
de Brachio, et tota decima parochiae, cum pertinentiis suis; 
ecclesia etiam de Caburgo, et antiqua capella de Burgo Divae; 

et ecclesia Sanctae Mariae du Buisson, juxta matrem villam. 
Has equidem ecclesias a synodico debito , et circata, caeteris- 
que consuetudinibus ad jus episcopale pertinentibus liberas ? 
et absolutas in perpetuum permanere coenobio praefato concedi¬ 
mus et confirmamus. Praeterea etiam eidem coenobio confir¬ 
mamus jura episcopalia in ecclesia de censio, scilicet synodum 
et circatam, caeterasque consuetudines, quas in praefatis eccle¬ 
siis idem coenobium habet. Hanc etiam dignitatem cum prae¬ 
dictis coenobium praefatum, nobis confirmantibus, obtinet ut 
chrisma sanctum et oleum quod a nobis acceperit, praedictarum 
ecclesiarum presbyteris in sancto sabbato Paschae distribuat. 
Clerici autem praescriptarum ecclesiarum sic libere et quiete 
veniant ad synodum, ne sub aliqua occasione ab eis pecunia 
requiratur. Item praedicto coenobio confirmamus processiones 
in sancta Pentecoste de censio , et processiones de Allemania, 
et processiones de Icio, cum earumdem villarum membris, et 
adjacentiis. Confirmamus etiam praedicto coenobio duas partes 
decimarum feodii sui in Ruscavilla, et in Curlejo , et Amblia et 
in Petraponte, et in Bavento, in Billejo, in Vaumereto, in Gran- 
villa, et in tota terra Rogerii Calvi, et Bretevilla super Leisam. 
Nihilominus etiam coenobio praefato concedimus et confirmamus 
has libertates de pontificali jure juxta statuta praedecessorum 
nostrorum, in universis hominibus coenobii, in burgo mona¬ 
chorum , sive in villario, vel alibi in territorio Cadomi, et in 
Venuntio, et in Francavilla habitantibus, videlicet cum alicui 
praedictorum hominum de peccatis criminalibus, et vel non cri¬ 
minalibus , sive de aliquibus forisfacturis convicti, vel confessi 
fuerint, si pecunia inde exigenda fuerit, abbati vel monachis 
praedicti coenobii persolvatur. De non criminalibus vero poeni¬ 
tentiam injungere, in arbitrio monachorum consistat. Cum 
autem quippiam de criminali aliquo culpabilis reputabitur, 
non ipse ab archidiacono Bajocensi in placitum trahetur, vel 
citabitur, sed ipse archidiaconus abbati vel priori ejusdem coe¬ 
nobii denunciabit, et ille cui ita crimen imponetur, ex parte 
abbatis admonitus, ad diem convenienter statutum coram ab¬ 
bate , vel aliqua ex parte abbatis, et coram archidiacono appa¬ 
rebit in ipsa parochia in qua manebit, et ipsis praesentibus 
veritas rei disquiratur: et si inde judicium portandum prodierit, 
vel cognitio peccati patuerit, Bajocensis ecclesia, ut decet, 


Digitized by CjOOQle 



390 


DOCUMENTA. 


requiratur, vel causa examinationis, vel gratia consequendae 
reconciliationis. Easdem etiam libertates de jure episcopali 
confirmamus praedicto coenobio in universis hominibus de Ros, 
et in universis hominibus de censio, et in universis hominibus 
de Allemania, et in membris ejusdem, scilicet stavellis: simili¬ 
ter et in universis hominibus de Icio, et de Bracio, et de 
Fulberfolia, de Burgesbu, et de Hogo, et de toto Caburgo, 
et de Burgo Divae, usque ad pontellum qui dividit Bajocensem 
episcopatum a Luxoviensi, et in omnibus illis qui sunt de pa¬ 
rochia de Tortavalle, et de Folonia, et in illis quos habet 
praedictum coenobium in Hovetot, et in omnibus habitantibus 
in sylvis monachorum, sive in pertinentiis earum, et in tota 
teneura de Tortavalle, et etiam in hominibus quos habet idem 
coenobium in Ruscavilla, et in Curlejo, et in Siccavilla, et in 
Granvilla, et in Bavento, et in tota terra Rogerii Calvi de 
Bretevilla, super Leisam, et in tota terra Lovet de Billejo, et 
in Vaumereto cum parte ecclesiae quae ad ipsum pertinebat, 
et in villa de Buisson . Easdem etiam libertates de jure ponti¬ 
ficali coenobio praefato confirmamus in universis hominibus de 
tota terra, quam tenuerunt Ranulfus vicecomes , et Robertus 
Bertrannus in Bretevilla Orgoillosa, cum pertinentiis suis. 
Praedictas etiam libertates de jure pontificali praedicto coenobio 
confirmamus in subscriptis possessionibus, villis, pratis, 
aquis, molendinis , sylvis, pascuis , terris, et quibuslibet ho¬ 
minibus : si forisfactura contigerit videlicet in tota terra quam 
Milo dedit filiae suae Beatrici in conjugium in Venuntio , et in 
duodecim jugeribus terree quam emit abbas Lanfrancus , in 
eodem Venuntio, et in pratis, quae vendidit Willelmus de 
Corcella praefato abbati, de feudo nostro , et in terra de toto 
Ros praeter ecclesiam, et in terra de toto censio cum ecclesia; 
et in terra quam tenuit Grimaldus in Allemania, et in mem¬ 
bris ejus, scilicet stavellis, Icio, Fulberfolia, Burgesbu , et 
in domo Rogerii , et in dimidia aera terrae de Hogo, et in 
terra quam tenuit IVillelmus de Landa in Bracio, et in terra 
de toto Caburgo, et de Burgo Divae usque ad pontellum su- 
prascriptum, et in sylvis de malo pertuso, Tortavalle, Folo¬ 
nia, Caineto, cum terris et aquis quae eisdem sylvis pertinent, 
et in duobus molendinis in majori burgo Cadomi, et in vinea 
cum domo vinitoris in Bavento, et in tota, terra, quam dedit 

praedicto coenobio Filines Herfredi in Bavento, et in terra 
unius carucae, quam vendidit Rodulphus filius Constantini , 
in eodem, et in viginti jugeribus terrae quae dedit Ascelines 
de Abovenilla , et in quinque jugeribus terrae, quam dedit 
Serio Mariscallus in eodem , et in terra quam tenuit Richar - 
dus Goiz in Ruscavilla, et in terra quam tenuit Willelmus 
Camerarius in Curlejo, et in duodecim jugeribus terrae, quam 
Serio monachis vendidit in eodem Curlejo et in tota terra quam 
tenuerunt Ranulfus vicecomes, et Robertus Bertramus in 
Bretevilla Orgoillosa, cum pertinentiis suis, et in domo, et in 
terra Anschitili Waragnonis in Honetot 9 et molendino uno 
super Leisam , cum dimidia aera terrae, et insula modica quae 
eidem molendino proxima est, et in tota terra Rogerii Calvi de 
Bretevilla super Leisam, et in dimidia aera quam dedit Roge - 
rius filius Bersad , et in terra Lovet, quam vendidit Lanfranco 
in Bileto, et Vaumereto, et in terra Hugonis , quae est unius 
carrucae in matrevilla, et in duodecim jugeribus terrae, quam 
donavit uxor Roberti Balistarii in Siccavilla, et in terra quam 
tenuit Hugo de Rosello inGranvilla, et in Grocejo. Praeterea 
etiam praedicto coenobio confirmamus consuetudinem plaustro¬ 
rum , quae de Bisacia ad Cadomum venalia ligna ferunt, post¬ 
quam intra leugam praedicti burgi intraverint: censum etiam, 
et omnem consuetudinem omnium domorum, ad Bajocensis 
ecclesiae jus pertinentium quae in burgo monasterii sunt; qui¬ 
cumque etiam de majori burgo cujus sepultura ad jus episcopi 
Sanctae Mariae Bajocensis pertinet, in coemeterio praeteriti coe - 
nobii sepeliri petierit, liberrimam ex praedecessorum nostrorum 
concessione, et nostra, absque omni contradictione potesta¬ 
tem habeat: si autem aliquem mortuum quis illuc transferre 
voluerit, qui vivens non requisierit, hoc concedimus fieri cum 
licentia ministri nostri. Cum supradictis etiam confirmamus 
saepe dicto coenobio decem sexta bladi, quatuor frumenti, et 
tria hordei, et tria avenae, quae habet idem coenobium in de¬ 
cima Sancti Wandregisilii apud Cenet annuatim, ex donatione 
Odelinae nobilis matronae et famulatricis Willelmi regis Anglo- 
rum. Confirmamus etiam eidem coenobio decimam de feudo 
Rogerii Calvi in Bretevilla super Leisam, cum parte ecclesiae 
ad ipsum pertinente. Ut autem praedictae libertates, et consue¬ 
tudines in ecclesiis, et in hominibus , caeterisque omnibus prae- 

dictis, illibatae et inconcussae, et indiminutae omnino in perpe¬ 
tuum a praedecessoribus nostris, nobisque, et nostris succes¬ 
soribus servarentur: Willelmus Anglorum rex, et princeps 
Normannorum, et Coenomanorum dedit ecclesiae Sanctce Marice 
Bajocensis, in dedicatione ipsius, et episcopo Odoni, et suc¬ 
cessoribus ejus, sylvam quam Elam vocant perpetuo jure pos¬ 
sidendam. Nos itaque omnia supra scripta praedicto coenobio 
in hac chartae nostrae confirmatione communimus, et auctoritate 
sigilli nostri eadem corroborantes confirmamus : praedecessores 
nostros videlicet bonae memoriae Odonem, caeterosque in hoc 
imitantes, qui simili praerogativa praedictum coenobium munie¬ 
runt. Haec autem facta sunt anno ab incarnatione Domini, 
millesimo centesimo lxxij, Willelmo abbate memorando viro 
honestae vitae, et consummati testimonii coenobio Beati Ste- 
phani de Cadomo praesidente, his testibus, Thoma , archidia- 
cono Bajocensi, et Galtero , archidiaconoBajocensi, Stephano , 
archidiacono Bajocensi, magistro Hunfrido Bone , magistro 
Rannulfo , magistro Acio , Henrico de Sar canonicis, Ri- 
chardo , archidiacono Cadomi, Joanne presbytero, Roberto 
sacrista Cadomi. 

Elenchum porro abbatum celeberrimae S. Stephani Cado- 
mensis a doctissimo Joanne le Prevost communicatum si ex¬ 
hibuero , improbabit, ut reor, nemo. 


SERIES ABBATUM S. STEPHANI CADOMENSIS. 

1. Lanfrancus, Italus, ex Beccensi monacho, postea ar- 
chiepiscopus Cantuariensis. 

2. Guillelmus I, bona anima, Rutbodi episcopi Sagiensis 
filius, ex canonico Rothomagensi archidiacono monachus 
Beccensis, postea archiepiscopus Rothomagensis. 

3. Gislebertus, in exequiis Guillelmi regis 1087, cujus 
meminit S. Anselmus, lib. ii , epist. 44. 

4. Robertus; obiit Falesise A. C. 1107 , in conventu pro¬ 
cerum, Henrico I, rege praesente. 

5. Tustinus. 

6. Eudo; obiit 1140. 

7. Adamus I, vel Alanus; obiit A. C. 1151. 

8. Petrus I; obiit 1156. 

9. Guillelmus II; obiit 1179. 

10. Petrus II; obiit 1193. 

11. Robertus; obiit 1196. De eo Guil. Neubrig. de reb. 
Angi., lib. v, cap. 19. 

12. Sampson; obiit 1214,7 idus Martii. 

13. Odo praefuit annis 24; obiit 1238,3 cal. April. 

14. Adamus II, praefuit annis 16, aliis Alanus; obiit 
1240. 

15. Nicolaus praefuit ann. 5; obiit 1265 , 3 idus Junii. 

16. Guillelmus III; 1288. 

17. Gaufridus ; obiit 1294. 

18. Ricardus; obiit 1305. 

19. Simon de Trevieres; obiit 1344. 

20. Thomas; obiit 1345. 

21. Guillelmus IV; obiit 1367, vel 1368. 

22. Robertus III de Chambry; obiit 1393. Obtinuit jus 
mitrae. 

23. Joannes Senescalli ; obiit 1401. 

24. Nicolaus Millon, electus 1401. 

25. Guillelmus V Cave; obiit 1428, interest concilio Pi¬ 
sano 1409. 

26. Hugo de Juvigny; 1439. 

27. Guillelmus VI Toustain ; obiit 1454. 

28. Petrus de Vierville, filius Philippi baronis de Creulli, 
resignavit Carolo de Martigny, et obiit A. C. 1483 , vel 1485. 

29. Carolus deMartigny, episcopus Castrensis; obiit 1512, 
8 Julii. 

30. Petrus de Martigny ejus nepos, monachus et episco¬ 
pus Bajocensis ; obiit 1531,13 Septemb. 

31. Franciscus cardinalis de Turnono; 1532. 

32. Julianus cardinalis de Medicis; 1533. 

33. Alexander cardinalis Famesius, Tusculan. Episcopus, 
floret 1569, praefuit usque ad A. C. 1577, possessionem adie¬ 
rat 1543. 

34. Georgius Pericard, filius Joannis procuratoris gene¬ 
ralis in parlamento Normanniae, per resignationem decessoris. 
Resignavit in gratiam sequentis, et adeptus est episcopatum 
Abrincensem 1583. 

35. Carolus d’0, dominus de la Feriere, abbas S. Juliani 

Turonensis, filius Joannis baronis d’0, iniit possessionem 
1583; obiit Parisiis 1627. 

36. Antonius de Bourbon praeesse coepit 1624; obiit 1630. 

37. Alfonsus Ludovicus du Plessis, cardinalis archiep. 
Lugdun. 


TABULA FUNDATIONIS ABBATIjE SS. TRINITATIS CADOMENSIS. 

Divina gratia ac Domini nostri Jesu Christi disponente cle¬ 
mentia : Ego Willelmus, Anglorum rex, Normannorum et 
Ccenomannensium princeps, sed et Mathildis regina uxor mea 
Balduini gloriosi Flandriensium ducis filia; ad gloriam beati- 
tudinis ad praemium beatae retributionis pio sapientique desi¬ 
derio anhelantes : in territorio quod ab antiquis Cadomum 
appellatur, ecclesiam in honorem sanctae Trinitatis pro salute 
animarum nostrarum coaedificavimus, ibique sanctas ac reli¬ 
giosas feminas secundum institutionem Sancti Benedicti , sub 
abbatissa domino servituras, in perpetuum constituimus : 
quibus ut inposterum usus necessariarum rerum usquequaque 
sufficiat: regia munificentia, opportuna provisione prospexi¬ 
mus. Tradidimus itaque sanctae Dei ecclesiae praenominatae 
villam quae vocatur Caluz cum omnibus pertinentibus sibi, 
excepta decima quae est ecclesiae Sanctce Marice Bajocensis. 
Dedimus etiam Oistrehan cum cunctis appenditiis suis, hoc 
excepto, quod Robertus ibidem tenet de comite Moritonensi 
fVillelmo qui dicitur Caritas, et Richardo nepote ejus, sed 
et Gilleberto Crispino annuentibus, pro pecunia quam nos 
eis dedimus. Praeterea villam quae dicitur Calsur cum suis 
appenditiis, quam regis concessu ego Mathildis regina, emi 
a Richardo filio Ranulji annuente Aitordo de Nonant t de 
cujus feodo erat. Praebuimus etiam assensum donationi, qua 
Radulfus Taxo Vlllambargce donavit cum cunctis appenditiis 
suis. Cumque centum et decem acris terrae in villa Amblida et 
uno molendino in eadem Amblida pro sorore sua monacha 
facta in ecclesia supradicta. Ego K. Mathildis regina redemi 
Villambargae de calumnia a filia Conanni, et terram et molen¬ 
dinum in Amblida redemi de calumnia a Waleranno filio Ra- 
gnulfi, de quorum haereditate fuerat. Ab eodem etiam IValle¬ 
va nno ex concessu regis, emi ego Mathildis regina quinqua- 

ginta aeros terrae in territorio Cadomi, et appositum est hoc 
ad ecclesiam supradictam Radulfo Camerario concedente de 
cujus feodo erat. Super haec donavimus et Eschenel villam 
praedictae ecclesiam quam ego regina Mathildis regis concessu 
emi a filiis JVimundi Cufel Willelmo et Roberto: a quo eo¬ 
dem Roberto ego regina emi terram illam quam habebat in 
Hetrusivilla et Domini mei regis concessu apposita est eccle¬ 
siae. Item annuente Domino meo rege emi a Richardo filio 
Herlewini illas terras, quas tenebat in taxilli, et in Monte 
Boani eo tenore quod ipse Ricardus , de ecclesia eas teneret in 
vita sua, et post obitum ejus in sua possessione propria pos¬ 
sideret ecclesia. Item terram quam tenuit Radulfus filius Alarii 
in Willon comparavi ab eodem Radulfo. Et a Ricardo filio 
Rainfrandi rusticum unum in villa quae dicitur Charon, et 
duas garbas decimae quam habebat in eadem villa. Similiter et 
a Ragnulfo de Barberiis duas garbas decimae quam habebat 
in Charon, et haec ex concessu regis ecclesiae apposita sunt. 
Praeter haec a Milone Mariscalco et Alethselina ejus uxore, 
emi ego Mathildis regina terram quam habebant in Valcellis, 
et quod in ecclesia, et in molendino uno ejusdem villae habe¬ 
bant , excepto quod Beatrici filiae suae ad conjugium suum lar¬ 
giti sunt, quod Domino meo rege concedente ecclesiae sub¬ 
scriptum est. Super ea quae dicta sunt, ego Willelmus rex et 
uxor mea Mathildis regina ecclesiae praenominatae donavimus 
burgum de Hulmo cum redditibus suis, Adelifa amita mea 
benigniter annuente, cujus haereditas erat; sed et comitissa 
A . de Albamarla concedente, eo videlicet pacto, ut ipsa te¬ 
neret in vita sua, post obitum vero suum ad victum sanctimo¬ 
nialium sancta possideret ecclesia. In territorio autem Cadomi 
dedimus terras illas quas de me rege Willelmo tenebant Go- 
defridus juvenis, Rogerius conestabulus, Willelmus Pntrich. 
Et intra burgum Cadomi, unius molendini mei decimam , et 
decimam fumorum ad me pertinentium , decimam quoque de 
Diva de piscibus et denariis : similiter decimam de Divula, et 
de Batvent de Sale, et denariis. Eodem modo decimam de 
Wachei, et de Scocei de denariis, piscibus et molendinis. 
Item in insula de Gerzoi unum molendinum, et terram duorum 
Francorum hominum, atque medietatem decimae de quinque 
parochiis . et sextam garbam de una parochia et dimidia. 

Sed et terram et decimas, quas Rainoldus cappellanus noster 
in eadem insula de me tenebat, ipsius Rainoldi precatu, post¬ 
quam monachus effectus est ecclesiae praedictae concessimus. 
In villa quae dicitur Maintrud, sexaginta aeros terrae. Et in villa 
Billei terram quam Hernostus clericus ibidem tenuit, terram¬ 
que Radulfii Billei , pro qua recepta fuit filia JVillelmi in ec¬ 
clesia Radulfi camerarii, et Willelmi filii Theodorici ejusque 
uxoris concessu, de quorum haereditate erat. Ad haec addidi¬ 
mus praetitulatae ecclesiae viginti acripennos vineae, de quibus 
tres sunt apud Liriacum, cum sex acris terrae. Apud Albam 
viam septem, quos ego regina emi a Willelmo de Aillio con¬ 
cessu Rogerii filii ejus, et Richardi , comitis Ebroicensis, et 
Anschitilli de Altuillio concessu de quorum haereditate erat, 
apud argentias septem, apud verum tres; de istis tribus agri- 
pennis Godelef dedit duos et dimidium, cum una domo, pro 
eo quod monacha est in ecclesia praelibata; et soror ejus alte¬ 
rum dimidium. Donavimus etiam medietatem villae quae nomi¬ 
natur Carpikech, quam ego regina domini mei regis concessu 
comparavi ab Eudone filio Thurstini Haldup , et a Ragnulfo 
vicecomite Adelaidis K. autem filia Thurstini Haldup, ad eam- 
dem sanctae Trinitatis ecclesiam, in qua monacha facta est nos¬ 
tro concessu, et Ragnulpho vicecomite, et Eudone ejusdem 
Adelaidis fratre annuentibus, alteram medietatem villae Car¬ 
pikech , cum medietate ecclesiae, et decimae ejusdem villae, 
donavit. Sed et duas partes villae quae Puteus nuncupatur. Et 
inter Filcherolas, et Herstervillam novies viginti aeros terrae, 
necnon et illam terram, quam Oismelinus Theodorici filius, 
et Hebertus Folenfant tenebat de ea in Goisbertivilla et in 
Dumoldivilla, et in Culvertivilla. In Coisneris dimidium mo¬ 
lendinum , et terram unius carrucae in eodem loco. In Rusca- 
villa terram unius carrucae. In Ingulfivilla, terram illam quam 
de ipsa tenuit Anschitillus. In Calvavilla terram unius carrucae. 
Dedit etiam haec eadem Adelaidis Fraxinivillam, et Maisnil- 
lem urcelli, quas ego Mathildis regina excambivi ecclesiae 
Sanctae Mariae Bajocensi, per Odonem ecclesiae ejusdem antis¬ 
titem , concessu Domini mei regis, pro ecclesiis cum decimis 
Sancti Stephani, et Sancti Martini Cadomi, sicut Anschitillus 
filius Urf eas tenuerat, et pro ecclesia Sancti Georgii de Cas¬ 
tro Cadomi. Stigandus quoque dedit ecclesias Falesiae cum 

decimis ; et ecclesiam Wibreei cum decima, et unum molen¬ 
dinum in eodem loco supranominatae ecclesiae, pro filia sua , 
ibidem monacha facta , JVillelmo deBrajosa, de cujus jure 
erat, annuente; cui ut concederet, ego Mathildis regina ex 
concessu regis dedi de pecunia mea. Sed et Alveredus deMojon 
concessit eidem ecclesiae terram illam quam soror ejus Ala ha¬ 
buerat in conjugio apud Ranuillam pro filia sua, quae monacha 
facta fuerat in eadem ecclesia, excepto quod ibidem sanctus 
Leodegarius de Pratellis tenet, cujus terrae servitium, ego 
regina nd opus ecclesiae redemi de Ruberto de Ria , cujus feo- 
dum erat. Fredesendis autem RagnuIJi vicecomitis amita 
dedit eidem ecclesiae Osbemivillam, annuente eodem Ranulfo, 
de cujus feodo erat: cui Ragnulfo pro concessu suo, dedi ego 
regina Mathildis de pecunia mea. Dedit idem Ragnulfus ec¬ 
clesiae supradictae molendinum unum intra burgum Cadomi 
situm; et in Goisbertivilla, terram duorum Francorum homi¬ 
num , pro filia sua facta monacha in ecclesia. Balduinus , filius 
comitis Gisleberti et uxor ejus Emina , dederunt eidem eccle¬ 
siae , pro salute animarum suarum, ecclesias de La Forest cum 
decimis , et ducentos aeros terrae in eodem loco, quibus pro 
concessione ipsorum , ego regina Mathildis dedi de censu meo. 
Murier de Guitot, pro salute animae suae, dedit praedictae eccle¬ 
siae Osbemivillam supra mare sitam, ita tamen ut in vita sua 
eum teneret, et post mortem suam mater ecclesia in sua pro¬ 
prietate possideret, JVillelmo de Brethoil concedente, cui 
ego regina Mathildis, dedi de pecunia mea pro concessione ip¬ 
sius, quia de ejus feodo erat. Alberada , soror Fulconis , eidem 
ecclesiae tribuit terram quam pater suus dederat ei in villa 
quae dicitur Guillon, annuente eodem Fulcone, quae cum esset 
illius loci soror sepulta ibidem jacet in atrio. Billetheldis filia 
Roger ii, quod pater suus donaverat ei in Vemum pro conjugio, 
et ipsa dedit praedictae ecclesiae nepote ejus annuente Willelmo 
de cujus honore erat, cui pro concessu suo ego regina Mathil¬ 
dis , dedi de censu meo. Rogerius de Molbraj dedit praedictae 
ecclesiae terram quam ipse habebat in Granvilla pro filia sub 
ibidem monacha facta. Rogerius quoque de monasteriis pro 
matre sua ibidem Domino sacrata, dedit Salam cum cunctis 
appenditiis suis et dimidiam sylvam de Monte Albuldi, atque 
monasterium de Vals cum decima, et terram unius carrucae in 

eadem villa, et in uno molendino hoc quod habebat in propno 
dominio, et terram quam Richardus tenet in villa quae dicitur 
Lu. Fulcho autem de Alno dedit eidem ecclesiae villam Fule- 
bech, cum molendinis cunctisque appenditiis, tam in planis 
quam in sylvis, pro uxore sua Haduissa in eodem coenobio 
monacha facta, annuente filio eorum Fulckolino. Athselinoc , 
filia Aluredi Gigantis , dedit ecclesiae praedictae terram quam 
habebat in Grandicampo, et in Goj, concessu JVillelmi filii 
Aluredi, propter quem concessum neptis sua filia JVillelmi de 
Millei ibidem facta est monacha. Willelmus Bacco duas partes 
decimae de Bleer, et unum rusticum in eadem villa dedit pro 
sorore sua in eodem loco monacha facta. Goisfridus Lunez 
duas partes decimae de decem et octo villanis, et sex aeros 
terrae, inColevilla dedit pro filia sua in ecclesia facta monacha. 
Bremarus quadraginta aeros terrae in Anglicavilla, et viginti 
in Charon, et de dimidia decima de Charon duas garbas, et 
in Willon decimam quam emit ipse a Murier sorore Richardi 
principis, dedit pro filia sua in eodem coenobio monacha facta. 
Petrus quod habebat in monasteriis dedit pro filia sua, quae 
ibi facta est monacha. Odo clericus quadraginta aeros terrae 
in Cambisdedit pro anima sua, JVillelmi Osbemi filii concessu, 
de cujus feodo erat. Ecclesiam Burnolfivillce cum decima, ex¬ 
cepto quod Rogerius filius Hunfredi ibidem tenet, dederunt 
homines de eadem villa pro salute animarum suarum, episcopo 
Bajocensi Odone praebente consensum. Alberada, uxor Radtdji 
Taxonis , concessit servitium de terra quam Fulcherius Mala - 
barba de ipsa tenebat Bledvilla. Gisla, filia Thurstini, terram 
quam habebat in Gray et in Dumvilla, dedit eidem ecclesiae 
pro anima sua , concessa Thurstini nepotis sui, cujus feodum 
erat. Ego autem JViUelmus rex concessi servitium illud, quod 
Goisfredus filius Salomonis et Heltho Dapifer reddebant mihi 
de Gray supradictae ecclesiae Radulphus filius AI. pro salute 
animae suae dedit terram quam habebat in Adevilla. Alberanda , 
Hugonis et Roger ii mater, dedit, annuentibus ipsis, hoc quod 
habebat m ecclesia, et in decima de HainolviUa, et unum 
aerum terrae in eadem villa pro anima sua. Hugo Pincerna 
supradictae ecclesiae dedit terram de Fago , ita ut ipse teneret 
in vita sua, et post obitum ejus dicta possideret ecclesia, Ra- 
dulfo de Thodenio annuente, de honore cujus erat; cui ego 

Mathildis regina pro concessu illo dedi de pecunia mea. Gum- 
nor , Willelmi de Brajosa mater, Sanctae Trinitatis monacha, 
dedit eidem coenobio terram quam habebat in Batvent, an¬ 
nuentibus Hugone Pincerna, et Rogerio de Cuilli , de quorum 
honore erat, cui Rogerio ego regina Mathildis pecuniam dedi 
pro assensu suo. Donavit etiam eadem Gumnor terras quas 
habebat in Roures, et in Cirreni, et in Craiseentevilia, et in 
villa, quae dicitur Quatuor Putei, Mauricio et Alberada uxore 
ejus concessum praebentibus, de quorum haereditate fuerat. 
Rodbertus filius Ansfridi Dapiferi terram quam habebat in 
Condet, et dimidia prata quae habebat in Wiholmi, dedit pro 
A vicia uxore sua in eadem ecclesia monacha facta, filiis suis 
concedentibus. Radulfus de Aneriis triginta sex aeros terrae 
quam tenebat in eadem villa Aneriis, dedit eidem ecclesiae, 
pro anima sua, quos a JVillelmo de Simillei emerat, an¬ 
nuente huic donationi Willelmo de Colombariis , de cujus feodo 
erat. Ursellus dedit pro anima sua terram quam habebat in 
villa Sancti Aniani. Rodbertus Camerarius dedit terram quam 
Hadebrandus tenebat in Lovenio pro anima sua, et pro amore 
sororis suae, quae erat monacha in ecclesia. Willelmus Came¬ 
rarius dedit unum molendinum juxta Chetahoil, et terram 
quam ibidem de regina Mathilde tenebat. Ad haec episcopus 
Bajocensis Odo , interveniente gratia et dilectione nostra, 
praedictam Sanctae Trinitatis ecclesiam, cum atrio, abbatissam, 
cum sanctimonialibus, omnem clerum in eodem loco servien¬ 
tem, universam familiam ejusdem ecclesiae cibo sustentatam, ab 
omni exactione pecuniae episcopalium redituum, liberam esse 
concedit. Sed et ecclesiam Beati -/Egidii, cum atrio ipsius, 
quomodo supradictam liberam et quietam ; et clericos ibidem 
servientes, eo tnodo quo supra , liberos esse permittit. Prae¬ 
terea in ea parte burgi (extra murum videlicet Cadomi siti 
versus ecclesiam Sanctae Trinitatis, quam ego Willelmus rex 
praedictae ecclesiae dedi) illius partis burgi parochiam ad ec¬ 
clesiam Sancti ^Egidii venire, oblationem, decimam de peco¬ 
ribus , cum sepultura, clericos ibi servientes quiete permittit 
habere. Sed et gablum et consuetudinem culcitrarum, quod 
in eadem parte burgi habebat, ecclesiae Sanctae Trinitatis as¬ 
cribit. Super ea quicunque in his duabus eodesiis, et in atriis 
earum forisfacturam fecerit, emendationem pecuniae, quae ab 


Digitized by LjOOQle 



400 


DOCUMENTA. 


episcopali consuetudine, pro forisfactura exigi solet, ejusdem 
loci abbatissae, episcopo eodem annuente, donabit. Quicumque 
autem hominum Cadomensium in vita sua, sepulturam sibi in 
atrio Sanctae Trinitatis elegerit, licenter habere sine requisi¬ 
tione sepulturae , idem episcopus a suo sacerdote concedit. Et 
quia Bajocensis episcopus quietem libertatis, quae dicta est, 
praedictis concessit ecclesiis , dignae recompensationis donum 
praebuimus antistiti eidem, et ecclesiae Bajocensi. Si quis vero 
horum omnium quae praedictae Sanctae Trinitatis ecclesiae data 
ostensa sunt, temeraria praesumptione aliquando (quod absit) 
violator effectus in sua impudenti obstinatione perstiterit, no¬ 
verit ille se anathema factum a Domino, sancta ac beata fide¬ 
lium omnium communione privatum divino judicio perpetuali¬ 
ter esse plectendum. Ut igitur universa haec secundum quod a 
nobis instituta esse noscuntur, inconcussa in perpetuum firmi¬ 
tate perdurent, adversum Dei ecclesiae inimicos: ego Willel- 
mus rex privilegium regiae majestatis opponens, episcoporum, 
ac magnatum meorum, quorum nomina subscripta habentur, 
irrefragabili attestatione probavi, meaeque imaginis munimento 
praesenti legitima sanctione firmavi, anno ab incarnatione Do¬ 
mini millesimo octogesimo secundo , indictione quinta, apos- 
tolicae sedis cathedram possidente papa Gregorio septimo, 
regni mei sexdecimo anno; in Francia regnante Philippo; Ro¬ 
manis in partibus imperiali jure dominante Henrico. 

Signum f Willelmi Anglorum regis. Signum f Mathildis 
reginae. Signum f Lanfranci archiepiscopi. Signum f JVillelmi 
Rothomagensis archiepiscopi. Signum f Odonis Bajocensis 
episcopi. Signum f Michaelis Abricensis episcopi. Signum 
-j- Gileberti Luxoviensis episcopi. Signum f Gisleberti Ebroi- 
censis episcopi. Signum f comitis Rithberti regis filii. Si¬ 
gnum f comitis Guillelmi filii regis. Signum f Henrici regis 
JViUebni filii. Signum f comitis Roberti Moritonensis. Si¬ 
gnum f Balduini filii comitis Gileberti . Signum f Alani co¬ 
mitis. Signum j comitis Rogerii de Monte Gomerico. Signum 
f Willelmi de IVarenna . Signum f Gisleberti CrispinL Si¬ 
gnum f Rotberti Bertranni . Signum f Henrici de Ferires. 
Signum f Rogerii de Bellomonte. Signum -j- Hugonis comitis 
de Cestra. Signum f Ricardi filii Herluini. Signum f Rogerii 
Pincernae de Ibriaco. Signum j- comitis Rotberti de Bellomonte . 

Signum f IFtltelmi comitis Ebroieensis. Signum f II agonis 
Pincerna*. Signum f Fu/gonis de Alnou. Signum f Rannulji 
vicecomitis. Signum f IFillelmi qui dicitur Caritas. Signum 
j- de Gornajo . Signum f Radulfi de Todenio. Signum f fHl- 
lelmi de Bretoil. Signum f Girardi de Gornajo. Signum f 
JVillelmi Camerarii , filii Radulfi. Signum f E udonis viceco¬ 
mitis. Signum f Ricurdi de. .. 


INDICULUS ABBATISSARUM S. TRINITATIS CADOMENS1S. 

1. Mathildis I; obiit an. 1113. 

2. Caecilia, GuillelmiI, Anglorum regis, et Normannorum 
ducis filia; obiit 1127. 

3. Izabeth, seu Izabella I, de Blois, vix unicum annum in 
Praelatura egit; obiit an. 1128, circiter. 

4. Beatrix I, de Huqueville ; obiit circ. an. 1141. 

5. Dionysia d’Eschauffou ; obiit circa an. 1160. 

6. Joanna de Coulonces; obiit an. 1181. 

7. Mathildis II , d’Evreux; obiit circa an. 1198. 

8. Isabella II, d’Ivetot; obiit circa an. 1202. 

9. Adela I, de Thibouville; obiit circa an. 1215. 

10. Juliana de S. Celerin; obiit an. 1256. 

11. Beatrix II, de Cambernon ; obiit 1289. 

12. Amicia deGournay; obiit 1293. 

13. Mathildis III, d’Angleterre ; obiit circa an. 1298; loco 
epitaphii super lapidem sepulcralem haec verba leguntur : 
Mathildis filia regis, cognomento Fortis. 

14. Adela II, d’Angleterre; obiit circa an. 1305. 

15. Nicolaa I, de Goullevaz ; obiit 1336. 

16. Mathildis IV, de Querville; obiit circa an. 1340. 

17. Georgia du Molley; obiit 1376. 

18. Maria I, deTOrme; obiit 1401. 

19. Maria II, de Uvarinieres; obiit 1407. 

20. Margarita de Uvarinieres; obiit 1417. 

21. Agnes de Thieville; obiit 1422. 

22. Nicolaa II, deRupalley; obiit 1426. 

23. Maria III, deSurvie; obiit an. 1434. 

24. Margarita II, de Thieville ; obiit 1441. 

25. Blancha d’Auberville; obiit 1470. 

26. Catharina I, le viconite; obiit 1492. 

27. Renata de Bourbon; obiit 1534. 

28. Isabella de Bourbon, creatur abbatissa an. 1505, per 
translationem sororis suee Renatae ad abbatiam B. Mariae Sanc- 
tonensis; obiit 1531. 

29. Catharina II, de Navarre; obiit 1532. 

30. Margarita III, le Vallois, haec anno 1539, ad abbatiam 
Almenescensem se recepit, ibique abiit e vivis an. 1543 , aut 
circiter. 

31. Ludovica de Mailly , primum abbatissa Lyliensis prope 
Meledunum; deinde etiam hujus coenobii praefecturam gessit; 
priori per dispensationem retenta; obiit 1554, humilitate et 
observantia insignis. 

32. Anna de Montmorency; obiit 1588. 

33. Magdalena de Montmorency ; obiit 1598. 

34. Laurentia de Budos. 

1SOTJE ET VARIiE LECTIONES. 

Epistolas Lanfranci, numero sexaginta, evulgavit D’Ache- 
rius. Eas ex insignibus codicibus, qui Cantabrigiae, Londini et 
Parisiis extant, ad numerum sexaginta septem nunc edimus. 
Quae ex illis nunc primum lucem videant, perspicuum erit lec¬ 
tori ex inspectione tabulae quae sequitur, ubi initia epistola¬ 
rum alphabetico ordine sunt disposita, affixis numeris, sub 
Quibus in aliis editionibus aut codicibus manuscriptis inve¬ 
niuntur. 


ORDO EPISTOLARUM LANFRANCI ALPHABETICUS. 

A Ordo hujus editionis numeralis. 

B Ordo editionis D’Acheriahae. 

C Ordo Msti. Galaei 5096 ap. coli. S. Trin. Cantab. 
D Ordo paginalis Msti. mus. Brit. Cleop. E , i. 

E Ordo paginalis Msti. mus. Brit. Nero, A, vii. 

F Ordo paginalis Msti. mus. Brit. Vesp. E, iv. 

G Ordo paginalis Mstr. Bib. Reg. Paris. 4858. ] 

Accepimus a qui. . . . 

Auditis de te quae. . . 

Berardus abbatis B. . . 

26 

23 

45 

Causam Godes. et Lis.. . 

Clerici vili. nos. qui. . . 

Clericus ille nov. ad. . . 

Concedimus et praes. . . 

Consilium meum ti.. . . 

De clerico quem. . . . 

De Sanctim. d$ qui. . . 

35 

Dominus nos. Ang. Rex.. 

Ecce, Pat. Sane., fil. . 

Et longe ab urbe. . . . 

Explicare litter. mens. . 

Explicare non pot. . . 

41 

48 

— 

35° 

__ 


Fratrem Gregor, mon. . 

63 

57 

46 

— 

34 


_ 

Fratres, quos, caris.. . 

54 

45 

48 

— 

24 


_ 

Fratres isti ad me. . . 

55 

49 

26 


24 



Gloria in excelsis.. . . 

' 38 

35 

33 

_ 

26° 


. 

Gratias ago colendae . . 

16 

13 

42 

_ 

46 


. 

Gratias quan. poss. . . 

58 

52 

56 

— 

38° 



Gratias ago benig.. . . 

60 

54 

54 

— 

38 



Haruiq ljtter. portit. . . 

48 

42 

20 

— 

22 

_ 


Huberfus legat, tuus.. . 

4 

47 

37 

_ 

28 


_ 

Indicatum est mi. . . . 

66 

60 

_ 

. 

_ 



Indicavit mihi lit. suis. . 

42 

— 

49 

_ 

36° 



Illos quid, qui corp. . . 

43 

40 

21 

— 

22 

_ 

__ 

In lit. qu. nup. tra. . . 

54 

48 

59 

— 

39° 

— 


In primis grat. ago. . . 

27 

24 

38 

— 

28 

_ 

_ 

In itin. pos. et a ci. . . 

36 

33 

47 

— 

34* 

_ 

Insinuavit nob. vener. . 

45 

42 

41 

— 

45° 

205 

__ 

Laetatus sum in his. . . 

28 

25 

34 

_ 

27 


- 

Lator harum lit. . . . 

33 

30 

23 

__ 

23 

___ 

- 

Lectis lit. prat. . . . 

52 

46 

49 

— 

21° 

.... 

. 

Lectis lit. a vest. . . . 

56 

50 

44 

_ 

34 

_ 

- 

Libenter vos vid. . . . 

37 

34 

32 

— 

26° 


- 

Litteras excel. vest. . . 

41 

8 

36 

— 

27' 

_ 

- 

Litteras qu. omn. . . . 

20 

47 

39 

— 

28° 


___ 

Litteras ante pau. . . . 

32 

29 

25 

— 

23° 



Litteras tu. qu. 

65 

59 

50 

— 

36° 

_ 

_ 

Meminisse deb. hum. . . 

5 

3 

3 

e 

oo 

6° 

__ 

, , 

Meminisse deb. 

22 

49 

40 

_ 

29° 

- - 

. 

Misit mihi lit. 

34 

28 

27 

_ 

24° 

. 

■ 

Mittimus vobis nostri. . 

. 


60 



- - 

. 

Necessitate urg. expec. . 

4 

2 

2 

_ 

2" 


-- 

Nescio cui apt. 

3 

1 

1 

— 

4 


- . 

Non minima admir. . . 

23 

20 

_ 

_ 

. 

_. 

_ 

Nullam Deus maj . . k 

44 

38 

9 

— 

42 

26. 

— 

ABC 

D 

E 

F 

G 9 * 

Omnipotenti Deo. . . . 

9 

— 

6 

50* 

9° 

— 

— 

Pervenit ad me, frat.. . 

1 

— 

— 

— 

— 

— 

207 

Quando Rober. Becc. . . 

18 

15 

15 

— 

18° 

— 

—. 

Qualiter nobis apos. . .. 

40 

— 

7 

— 

10« 

— 

—. 

Quia divinit., ut ere. . 

63 

47 

17 

— 

20® 

— 

— 

Quia facile vobisfact. esse. 

2 

— 

— 

— 

— 

— 

207® 

Quid mi. exped. . . . 

49 

43 

46 

— 

19° 

— 

— 

Quod paternit. vest. . . 

19 

16 

13 

— 

17° 

— 

— 

Quod frat/de quo. . . 

Gt 

55 

53 

— 

37* 

— 


Quoties vob. est gra. . . 

50 

44 


—* 

58 

— 

— 

Quum mul. de te. . . . 

64 

58 

35 

— 

27 

— 

— 

Robertus Sagien. E pise. . 

12 

9 

24 

— 

23® 

— 

— 

Rogo te quan. rog. . . 

62 

56 

52 

— 

37« 

— 

—- 

Sicut in ai. litt. . . . 

34 

3t 

57 

— 

38« 

— 

— 

Venerabilem frat. . . . 

43 

37 

8 

— 

11* 

— 

— 

Vestrae patern. est. . . 

39 

36 

— 


— 

— 

— 

Verba legat, vest. . , . 

8 

6 

5 

— 

9 

— 

— 

Visis Ut. vest. 

17 

14 

14 

— 

48 

— 

— 


In codice Cantabrigiensi sexagesima est epistola [mitti¬ 
mus , etc.] quae eadem est cum epistola constitutionibus pro 
ordine Benedicti praemissa: quocirca hic omissa est. Codices 
Londinensem , Parisiensem et Cantabrigiensem verbum verbo 
contuli; Cantabrigiensem quidem serius quam ut correctiones, 
quas illic inveni, in textum introducerem; quocirca eas ad 
finem appono. 

Quid significent litterae B, C, etc. vide tabulam praecedens 
tem P. 20, 1. 1 quo — qua C = 21,29 vestri — nostri C, E 
= 22, 21 celsitudine [err. typ.] — celsitudinem C = 23, 5 
tum — tamen C = 23,24 vestrae —*nostrae C = 24,2 quos 
sede, etc. — quos fide, actione, etc.... convenisse. Impri¬ 
mis adjurati sunt C = 24, 6 eas — eos C = 24, 9 sese — 
seseque C = 24, 14 Episcopi — Archiepiscopi C = 25, 1 
nunc — om. E = 25, 2 quae — qui C = 25, 4 Cantuarbia 
— Cantuarberia C = 25, 5 sonuerunt — sonuerant B — 25. 
10 Eboraca — Eboracum C = 25, 1G consilio — concilio C 
= 25 , 23 item ultimi Leonis — Leonis, item ultimi Leonis 
C = 26,5 infirmata — infirma C = 27,1 quoque — quod¬ 
que C = 28, 11 transmisit — misit B = 28, 33 huic — 
hinc B = 29,10 carituram — carentem B = 29. 13 de sub¬ 
jectione — de om. B = 29, 33 nostris — vestris B = 30, 5 
vobiscum — nobiscum B = 30, 7 et quae — qui B = 31, H 

Ebrici — Abricii = 31, 31 post audiatis insere Praeterea 
rogamus prudentiam vestram utRedaldum communem fidelem 
nostrum Cestrensi ecclesiae episcopum praeponatis C = 32, 2 
gloriosus — om. C = 33,24 ignoscere C = 33,25 testem... 
verum esse C = 35, canonice compleamus C = 35, 13 pre¬ 
camur — precatur B = 36, 4 et — om. B = 36, 23 amore 
propter Deum C = 36, 26 semper avertat C = 36, 27 que 

— om. B = 36, 33 hostis — his B = 37, 8 nunquam — 
unquam C = 37,23 omnium ordinum C = 37, 29 in mar¬ 
gine f. aquiminali C = 38, 4 dantur — dentur C = 38, 6 
reperitis — repereritis C = 38, 9 Carthaginiensi C = 38, 30 
superbiam — om. B = 38,32 significare C = 39, 4 hac oc¬ 
casione C = 39, 18 nostro — vestro B, at inter has voces 
noster et vester confusionem persaepe oriri nemo non ignorat 
= 39, 19 quales ante debes om. C = 40, 3 que — om. B 
= 40, 22 cui ad C = 41,7 vestra om. C = 41, 14 radi¬ 
cem — indicem B = 41,17 motus [err. typ.] — notus = 

42, 25 incuriose C = 42, 31 aliorumque venerabilium C = 

43, 1 sortito — om. B = 44, 6 alio tempore — om. B = 

44, 17 se — sic B = 47, 17 his — om. B, C = 48, 26 et 
28 Mauritio — Hu. [id est Hugoni] C, E quae si vera lectio 
est, epistola ad tempus Hugonis, qui Mauritio successit, re¬ 
leganda est = 48, 30 perfectum vivendi honeste modum C = 
48, 33 remitto C = 49, 11 recedat — non recedat B = 49, 
27 vobis — nobis B et E in margine = 50, 14 sinunt — si¬ 
nant B = 50, 16 compelle — compellere B = 50, 20 cis- 
trensi — om. C = 50,27 possent — possunt B = 51,4 sunt 

— om. B = 51,7 vestras — nostras C = 51, 18 Stiganda 
Episcopo C= 51,27 P. Cestrensi C = 52, 23 ipsos — suos 
B = 53, 5 Bercingen — Bertingen B = 53, 18 compesca¬ 
tur — compellatur B = 54,26 contingat — contingit B = 
54, 31 inquinamentis C = 59 , 9 Margaritae — Manuscrip- 
tus liber M. tantum habet, quae littera Margaretam reginam 
designat = 59, 13 perlectis [err. typ.] = 59, 16 per te C 
= 61,7 sancti — scilicet B = 61,35 habetis vobis C = 62 , 
10 pravarum — privatarum B = 62, 12 brachio — balteo B 
62, 24 populus — populis C = 63, 18 legit — legerit C=63, 
35 infestam — infectam B = 64, 12 et — om. B = 65, 10 
aliqua C = et om, B = 65, 21 Rogerio — Rod. C = 66,12 

26 * 

69, 9 tractari a te C 70 , 27 vita et doctrina C = 70, 30 
theonino C = 71, 13 prolegat, benedicat atque C = 71,24 
efficeret C = 71,25 Ernestum C = 71,30 id aptis C =■ 72, 
23 Sewino — Sebbuno B Hemrico C = 73,1 pietas C = 75 r 
20 quantum ad assumentem divinitatem vim poenae in se de¬ 
saevientis, etc. C = 75, 31 hominem in secundo loco om. C 
= 77, 27 nostrae C = 77 ,28 noster C = 79, 5 praecepimus 
= 79,28 audiat [err. typ.] audias C = 

ORATIO. 

Epistolas sequitur oratio, sive pericope orationis quam ha¬ 
buit Lanfrancus in Concilio A. D. 1072 de primatu Cantua- 
riensis ecclesiae contra Thomam Eboracensem. Eam ex Wil- 
lelmo Malmesb. lib. I, de Gest. Pont, a D’Acherio, p. 268 
editam, nos in hoc loco iterum damus. De vexata ista quaes¬ 
tione quae inter ecclesias Cantuar. et Eborac. de primatu agi¬ 
tabatur, fusius tractat Randolfus in epistola fifeta., in museo 
Britannico [Domit. A. V.] servata. 

CONSTITUTIONES SIVE STATUTA PRO ORDINE S. BENEDICTI. 

Eas edidit D’Acherius ex antiquo Msto., ecclesiae Can- 
tuariensis, quod habebatur in palatio Dunelmensi Londini. 
Textum cum Msto. Cant. Mm. L. 19 accurate contulimus; 
inde paucas quasdam, quae multum ad textum emendandum 
profecere, lectiones excerpsimus. 

Haec tria Lanfranci, utpote quae ad historiam spectant, in 
tomo priore separatim edimus. Sequitur Appendix, in qua 
varia ad vitam et opera Lanfranci illustranda a D’Acherio 
edita; nos, ne quid deesset, repetivimus. Sed una cum mo¬ 
nasterio Beccensi perierunt aut certe a visu evanuerunt om¬ 
nia ista litterarum documenta, quse in monasterio Beccensi 
servabantur : nec satis scio an Chronici Beccensis vel operum 
Crispinorum duorum, quse hic juxta editionem D’Acherii 
accurate recudimus Codex manuscriptus usquam existat! 

Pag. 212, 1. 15, Post haec in ed. Paris, sequitur litteris Ita¬ 
licis scripta, Purgatio Henrici regis Anglise de morte S. 
Thomse, quam censeo non vere ad ChroniconBeccense pertinere, 
et inter Epistolas S. Thomse et aliorum posthac daturus sum. 

Pag. 253, 1. 16, Guillelmus postea, etc. Hic finis est Chro- 

nici Beccensis : quae sequuntur, appendix est « ex historia 
ejusdem abbatiae, auctore Francisco Carreo Beccensi caeno- 
bita. h 

Vitam Herluini scripsit Gilbertus Crispinus praefatione ex¬ 
cepta, quae Milonem, ut putat D’Acherius, videtur habere auc¬ 
torem. 

Vitam Lanfranci scripsit, praeter prologum, scripsit Gilber¬ 
tus. Sed nota errorem qui, me a Parisiis absente, in impres¬ 
sionem irrepsit. Lanfrancus non secundi abbatis sed primi 
Prioris officiis fungebatur, sed inter primum et tertium ab¬ 
batem positus, incuria titulum secundi abbatis in capite unius 
cujusque paginae prae se fert. = Pag. 304, 1. 20, Ventilata, 
etc., usque ad, p. 305, 1. 16. Haec desunt in vita edita: oc¬ 
currunt acta hujus concilii in codice Cottoniano, cum his ad¬ 
ditis, at nescio an male haec in textum introduxerim, nam 
potius ad concilium alterum pertinent, cujus acta. 35 anno 
ab, etc., sequuntur in p. 305. = p. 313, epitaphium. Hic 
tumulus, etc., addidi e cod. Cott. alterum dat D*Acherius in 
notis. 

VITiEWILLELMi ET BOSONIS COGNOMENTO SAPIENTIS , AUCTOB 
FUIT MILO crispinus: 

Pag. 337. Post hoc epitaphium Bosonis duo alia sunt i 
textu edito quae prius omissa hic adnectiu.us. 

Quem tegit haec petra, Becci pius exlitit abbas, 

Boso, sub nostro tempore magnus homo. 

Mullos praecedens morum gravitate, sed idem 
Erudit, et firmat quos moniturus erat. 

Doctrina , sensu , dictis factisve probatus 
Floruit et sano pervigil hic studio. 

Sustinuit multa tranquilla mente flagella 
Corporis, hunc recreat lectio sancta frequens, 

Hinc nullum sequitur pro tali verbere murmur, 

Grates sed dat ei, qui sibi tot tribuit. 

Sicque novem lustris in religione peractis , 

Dat melam studiis, viribus, imperiis. 

Quod si quis quaerit, quo constitit exitus illi, 

Hunc praecursoris sciat in natale Joannis, 

0 pie Baptista, noster pius Israelita, 

Tecum jungatur, residet quo lumine Christus. 

ALIUD. 

Abbas Becccnsis, cujus sermo fuit ensis, 

Abradens vitium, quo datur exitium, 

Boso, pater magnus, tumidis leo, milibus agnus, 

Et dulcis populo , fit cinis hoc tumulo. 

Fit cinis hac tumba , qui serpens atque columba 
Ex probitate fuit, vivere dum potuit. 

Ergo videns versus, atra ne sit Styge mersus, 

Regi funde precem, quem ne.cis esse necem 
Credimus*, et coelis, scandit quos quisque fidelis, 

Det pius esse sibi, qui Deus extat ibi. Amen. 

Theobaldi et Letardi vitam uter scripserit equidem totus 
ignoro, nec clarius patet cui miraculum , etc., quod sequitur, 
sit adscribendum. 

Gilbertus Crispinus putatur disputationem scripsisse inter 
Christianum et Judaeum habitam, quae impressa est inter opera 
Anselmi. Ex ea sola pars quam hic retinere dignum duximus 
epistola est disputationi praefixa. 

Rev. Patri et Dom. Anselmo S. Cantuar. eccl. archiepis- 
copo, servus et fidelis suus frater Gilbertus, Westmonasterii 
caenobii procurator et servus, prosperam in hac vita diuturni¬ 
tatem et beatam in futura aeternitatem. 

Paternitati et prudentiae vestrae discutiendum mitto libel¬ 
lum, quem nuper scripsi paginae commendans quae Judaeus 
quidam olim mecum disputans, contra fidem nostram de lege 
sua proferebat, et quae ego ad objecta illius pro fide nostra 
respondebam. Nescio unde ortus, sed apud Moguntiam litteris 
educatus, legis et litterarum etiam nostrarum bene sciens erat, 
et exercitatum in Scripturis atque disputationibus contra nos 
ingenium habebat. Plurimum mihi familiaris saepe ad me ve¬ 
niebat, tum negotii sua causa , tum me videndi gratia : quo¬ 
niam in aliquibus illi multum necessarius eram : et quoties 
conveniebamus; mox de Scripturis, ac de fide nostra sermo¬ 
nem amico animo habebamus. Quadam ergo die solito ma¬ 
jus mihi et illi Deus otium concessit; et mox unde solebamus 
inter nos quaestionem coepimus. Et quoniam quae opponebat, 
convenienter satis et consequenter opponebat, et ea quae op¬ 
posuerat, non minus convenienter prosequendo explicabat: 
nostra vero responsio vicino satis pede ad opposita illius res¬ 
pondebat, et Scripturarum aeque testimonio nitens eadem ipsi 

concessu facilis esse videbatur, et approbanda : rogaverunt 
quidam, qui aderant, ut memori® darem nostram hanc dis¬ 
ceptationem forlasse aliquibus profuturam. Scripsi igitur, et 
tacito mei et ipsius nomine scripsi, sub persona Jud®i cum 
Christiano, de fide nostra disceptantis, scriptumque et exara¬ 
tum hoc opus vestr® transmitto examinandum censurae. Si res 
approbanda est, vestro placebit approbata judicio : si vero 
respuenda est, seu tota , seu pars ejus aliqua, quidquid res¬ 
puendum erit, accipite amico dictum in aure; et quia soli 
amico innotuit, silentio supprimatur, nec alicui haec ad legen¬ 
dum pagina communicetur : salvo quidem amore mutuo, et 
integra prorsus pace mutua, deleatur quidquid delendum esse 
vobis placuerit, aut corrigatur, si quid est quod corrigi pos-e 
tibi visum fuerit. Fateor quamlibet protuleritis sententiam, 
animo libenti excipiam et aure obtemperanti audiam. Tamen 
quidam ex Judaeis, qui tunc Londoniae erant, opitulante mi¬ 
sericordia Dei, ad fidem Christianam se convertit apud West- 
monasterium; coram omnibus fidem Christi professus bap¬ 
tismum petiit, accepit, et baptizatus Deo se inibi serviturum 
devovit, et monachus factus nubiscum remansit. 

Sic ergo Judaeus ille disputator, aliis pluribus interpositis, 
me provocando adorsus est. 

Documenta ad illustrandam vitam et epistolas Lanfranci, 
omnia ex editione Parisiensi sumpta, huic tomo finem ponunt. 
Vitam Augustini, qu® nihil commune cum Lanfranci scriptis 
habet, et Durandi et Hugonis libellos de corpore et 6anguine 
Christi omisimus. 

Post disputationem in edit. Paris. Operum Anselmi, 
pag. 523 f sequitur epistola quam nunc dabimus , ima cum 
nota hac in margine apposita. Hcec epistola, ut liquet , est Gil - 
leberti , et huic disputationi erat prcemittenda; sicut in. 
MS. Victor, ipsi praefigitur sub hoc titulo : * Incipit altercatio, 
cujusdam Christiani et Judaei, de fide catholica. « 

Reverendissimo Alexandro, Dei gratia Lincolniensi epis¬ 
copo , quidam fidei Christianae propugnator et servus, in spi¬ 
ritu Dei recta sapere et de ejus semper consolatione gaudere. 
Quam plurimum litteris istis instructus, ait , non solum hu¬ 
manis , sed etiam divinis legibus eruditus, et personalis gratiae 
honore praeditus; mitto vobis disputatiunculam parvam, vestro 
examinandam judicio, quam nuper cum quodam Judaeo con¬ 
fligens edidi. Quidam mihi quum cognitus esset Judaeus cu¬ 
jusdam, negotii causa, tandem, cogente amore, frequenter illi 
suadebam quatenus Judaismo relicto, Christianus efficeretur \ 
cui etiam multimodas erroris sui vias veritatis luce monstra¬ 
veram ; et quod dicebam suae legis et nostrae testimoniis apr 
probabam : sed quum, obdurato corde in sua infidelitate 
persisteret, atque errorem suum, ineptis quaestionibus et ar¬ 
gumentationibus tueretur, tandem amicabili conventione con¬ 
venimus , et disputandi gratia resedimus. Igitur rogaverunt 
me auditores ut hoc pro utilitate fidei litteris traderem , quibus 
libenter obediens pro capacitate ingenioli mei, sub persona 
Judaei et Christiani disputantis apicibus annotavi. In quo 
si quid bene dictum , Dei gratiae tribuatur; si quid otiosum et 
inutile, vestra prudentia noverit resecare, sive totum, sive 
partem; libentissime feram quidquid vobis placuerit facere. 
Ergo Judaeus ille plurimum sua lege peritus, nostrarum etiam 
litterarum non inscius sic incepit. 

